text:
ni 21.11.2015 (inrinni)
COLLEGE PRINCIPAL “HMABAK - LAIZAWN PHUBA”:
C.Vanlalpekhlua lehkhabu ziah "Hmabak-Laizawn Phuba" chu nimin khan Govt. Champhai College Seminar hall-ah tlangzarh a ni.
Tlangzarhna inkhawm hi Pu Lalnunsanga Fanai chuan a kaihhruai a, Lalsiammawia Sailo chuan lehkhabu thlirlawkna a neih hnuah Pu Lalnunmawia, Govt. Champhai College Principal chuan he lehkhabu hi a tlangzarh a ni. Tlangzarh pah hian thu sawiin GCC Principal chuan, thu leh hla lamah Champhai hi Mizoramah chuan kan la hnufual hle a. Mi thenkhat chuan thuziak mi hi engtikah emaw Champhaiah hian an rawn la chhuak ve mai dawn niin an sawi thin a. Tunah hian chu hun chu kan thleng mek niin a lang a, a lawmawm hle a ni, a ti a, lehkha ziak leh chhiar kawngah thangtharte chu hmasawn tura a duhthu sawiin, hemi atan hian C.Vanlalpekhlua chu a entawntlak hlea a hriat thu a sawi tel bawk a ni.
Lehkhabu ziak C.Vanlalpekhlua pawhin thu sawiin, he lehkhabu hi thawnthu tawi a lo ziah tawhte a khawr pum vawikhatna a nih thu sawiin, lehkhabu tichhuak tur hian facebook leh internet atangin phurna nasa tak a neih thu a tarlang ve bawk a. Lehkhabu-a copyrights a hauh loh chungchang sawi bawkin, he lehkhabu hi kan za vaiin hmang tangkai ila, ka ziah chu ni mah se midangin malsawmna atan an hman ka duh ber a. Mi zawng zawngin tangkai taka an hman theihna turin copyright hi ka hauh duh ta lo a ni, a ti.
Lehkhabu tlangzarhnaah hian a chhimtute atangin thusawi tawi ngaihthlak a ni bawk. Hmabak- Laizawn phuba lehkhabu-ah hian thawnthu tawi 14 dahkhawm a ni a, a ziaktu hian a thu zawng zawng hi mobile phone atanga a chhut chhuah vek a ni a, nimin atang khan cheng 100 in zawrh chhuah nghal a ni.
NULA CHHUANAWM :
Champhai nula Lalnilawmawmi'n National Championship Judo ah Gold medal ala.
Lalnilawmawmi d/o Zathangluaia (L) hian Zirtawpni zan khan National Champhionship, Gujarat a khelh ah 48 kg-ah Gold medal a la a, Chandigarh Inter College Sports neih zawh takah Judo ah Gold medal ala a bawk. Lalnilawmawmi hi Kum 2013 khan Mizoram nute inchaiah Champion lo ni tawh a ni.
SKILLS TRAINING NEI :
Nimin khan UD&PA Dept NULM Cell buatsaihin Skills Training atana tlingte sensitization Programme neih a ni.
He hun hi Pi V Lalmuanpuii MCS, Champhai District Urban Development Officer chuan kaihruaiin NULM chungchanga sawifiahin ESTSO component-in a tum ber chu khawpui a cheng mirethei zawkte kut them thiamna pek a, eizawnna mumal pek hi a ni a ti a, Trainees zawng zawngte chu theihtawp chhuaha taima taka zir tura chahin an hlawhtlin ngei theih nan duhsakna a hlan bawk. Pi Vanrammawii manager Skilss & Micro Enterprise hnen atangin Trainees te fuihna thu ngaithlak niin Pi Lalrinngheti Manger SM&I in lawmthusawiin he hun hi a khar a ni.
INSPIRE AWARD 2015-2016 :
5th District Level Exhibition cum Project Competition Under Inspire Award 2015-2016, Govt Champhai High school a neih chu nimin khan khar a ni.
Kharna inkhawm hi Pu Satthanga, HA DEO Office chuan a kaihhruai a, he competition endiktute hnen atangin an hmuh dan leh an endik dan tlangpui ngaithlak a ni a. Science Exhibition-ah hian science model tharlam tak pho chhuah theih thin nise an duh thu te, tun tumah hian model tharlam leh dangdai, kum danga an la hmuh ngai loh deuhte chu an thlan thu te an sawilang a ni. Hemi hnu hian result puan nghal a ni a, Flexahedron model, Lalramengmawia, Bethel Mission School pho chhuah chu pakhatna a ni a, Say no to plastic, Malsawmsangi, PES Champhai chuan pahnihna hauhvin, Potato Battery, Elizabeth Darchhingpuii, King Solomon's School chuan pathumna a hauh a. Hei bakah Egg floatation, Lalrinawma, Queensland; Fixed Dome type biogas plant, Lalbiakmawii, Tlangsam High School; Artificial Vegetative propagation by Grafting ang layering, Khumliantluanga, Govt. Hnahlan H/S; Paper re-cycling, Lalramdingi, Vangchhe High School te hnenah consolation pek an ni bawk a. Lawmman hian pawisa fai leh certificate kengtelin, Pi K.Lalsiamliani DPC SSA chuan a dawngtute hnenah hian a hlan a ni.
Exhibition cum Project Competition neih zawh taka model 7 thlan chhuahte hian District ai an awh leh ang.
IWMP HNUAIA HNATHAWH DAN THLIRLET :
Champhai District huam chhunga Integrated Watershed Management Programme (IWMP) hnuaia kumin 2015-16 chhunga hnathawh dan hrang hrang thlirletna, Half Yearly Review meeting chu nimin khan District Watershed Committee Chairman Champhai Bawrhsap Pu.Vanlalngaihsaka IAS hova neih a ni.
He meeting hi Project Manager DWCDC leh Project Director DRDA Champhai Pu. C.C.Lalchhuangkima an a kaihruai a, Poject enkawltu PIA pasarih: D.O Soil & water conservation Khawzawl, AMFU, BDO Khawzawl, DRDA Champhai, SDHO Champhai, DHO Khawzawl leh BDO Khawbung ten kumin a an hnathawh dan leh an sum hman dan te report pein sawihona neih a ni.
Champhai District Chhunga IWMP hmalakna ah hian Project pasarih awm mekin khaw 28 a tuam mek a. Leilung hang tha luangral tur ven, tangkaizawka tui hman leh thingtlang mite eizawnna ngelnghet siam a hi a tum ber a ni.
District Watershed Committee Chairman, Champhai Bawrhsap Pu.Vanlalngaihsaka IAS chuan PIA te hnathawh chu a tha thawkhat thu leh, hna reng reng chu enliam mai lovin thawhtur a nih ang ngei a thawk turin hnathawktute chahin tang leh zual turin memberte a fuih thar bawk. Project Manager IWMP Champhai District Pu CC Lalchhuangkima pawhin Mizoram chhunga IWMP hmalaknaah Champhai District chu hna thawk thaber pawl a nih thu sawiin tang leh zual turin member kalkhawmte a fuih bawk.
TOBACCO CONTROL CELL IN TRAINING BUATSAIH :
Nizan hmasa khan District Tobacco Control Cell te chuan Ruantlangah NGOs hrang hrang tan Training on Tobacco Control a buatsaih.
He hunah hian Resource Person atan Pu Lalthamawia Bawlchhim, Working Member Secretary, Anti-Tobacco Squad, chu hman a ni a, Khawtlang hruaitu te tan a Vaihlo khuahkhirh a tul zia te tarlangin, Zofa te tan tan kan khawh a tulzia a sawi a ni. Vaihlo leh a kaihhnawih khuahkhirhna dan COTPA 2003 chungchangah Pi Vanlalmuanawmi, District Consultant, District Tobacco Control Cell, champhai chuan zirtirna a pe a. Pi C. Lalremruati, Psychologist, District Tobacco Control Cell, Champhai chuan vaihloin hriselna a khawichhiat dan te tarlang in Vaihlo kaihhnawiha report hrang hrang te a tarlang bawk tel bawk. Nizan training-ah hian Ruantlang VC, MUP, MHIP, YMA te bakah Champhai BDO Pu Zoremthara Ralte te an tel a ni.
KHAPNA THUPEK CHHUAH :
Champhai DC Pu Vanlalngaihsaka Chuan khapna thupek a chhuah a. Champhai District huam chhungah mi tumahin halpuah leh halmawi chi hrang hrang leh, naupang silai lem, a mu nei chi kawl, zawrh leh ram pawn atanga lakluh leh hman a khap a. He thupek hian chhuah a nih atanga thla hnih chhung a huam ang a, thupek zawm lote chu Section 188 IPC hmanga hrem an ni ang.
ZONAL SPORTS :
Nimin khan Middle School Zone hrang hrangte chuan Zonal Sports an zo fel.
Hriat theih chinah Ruantlang Zone te chuan vawiin khan Tlangsam playground ah Sports hi zo felin a pumpuiah Mualkawi Middle School an pakhatna a Gold 7, Silver 2 Bronze 4 an la a. Ruantlang Middle School in Gold 5, Silver 7, Bronze 8 lain Pahnihna an ni a. Zotlang Middle School in Gold 5, Silver7 leh Bronze 5 lain Pathumna an ni a, PCEMS Zotlangin Gold 5, Silver 2 leh Bronze 3 lain Palina an ni a, Tlangsam Middle School-in Gold 2, Silver 6 leh Bronze 3 lain Pangana an ni a. Pinehill Adventist Middle School-in Gold leh Silver 1 ve ve lain Parukna an ni bawk Best Athlete Boy atan Zotlang Middle School zirlai Zonunzira thlan a ni a. Best Athlete Girl atan Mualkawi Middle School zirlai Hrangthanzami thlan a ni bawk.
AWARENESS CAMPAIGN :
Nimin khan Champhai Tlangsamah NPCDSC Champhai district bultumin National Programme For Preventional & Control of Cancer, Diabetes Cardiovascular Diseases & Stroke chungchangah Free Clinic leh Awareness Campaign neih a ni,
He hnu hi Michael Lalrammawia, DLFC in kaihhruaiin Dr. Eric Zaukhina hnen atangin thusawi ngaihthlak a ni a. Dr. Eric Zaukhina chuan NPCDSC Natna inkaichhawn theih loh zunthlum, thisen sang, cancer leh lungnatna te hmuchhuak thei tura sawrkarin a din a ni a ati a. Natna inkaichhawn theih lo chi hrang hrang lakah hian engtin nge kan him ang tih hi kan ngaihtuah atul a, A natna vei theih dan kawng chi hrang hrang te tarlangin ei lehin kan fimkhur tawk loh avangin heng natna te hi kan kai fo ani a ti a, zuk leh hmuam leh ei leh in chungchangah kan fimkhur angai ani a ti a. Heng natna te hi tihdam theihloh hialin mi tamtak chuan ngai mahse a damdawite a ei dan tur diktaka kan eia uluk taka kan inenkawl chuan tihdam theih a ni a ti a, Kan damdawite a hunbi leh a nih dan tur takin kan ei thin tur ani a ti bawk.
He hunah hian Pu K Lalengliana Tlangsam VC Secretary hnen atangin thusawi ngaihthlak ani bawk.
Awareness campaign neih zawh hian A thlawna inentirna hun hman nghal niin Dr. Eric Zaukhina leh Dr. Lalruatkimi ten damlo te an en a, damlo mi 45 an endik a ni. Free clinic leh Awareness hmanpui hian NPCDSC Champhai district-a thawktu mi 10 an kal thei a ni.
DIESEL HARSA DAWN :
Tunlai hian Diesel phurhna lamah harsatna a awm avangin Diesel hmangtuten renchem deuha hmang turin mipuite min ngenin min hriattir e.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Free Sale (Rs. 57.74)
Diesel : Coupon (Rs. 43.84)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 20.11.2015 (zirtawpni)
DC HOVIN BANK HOTUTE THUKHAWM :
Lead Bank Office bultumin nimin khan DCC/DLRC/ DLSC Meeting chu an Chairman Champhai DC Pu Vanlalngaihsaka kaihhruaiin DC Conference Hall-ah an thukhawm. He hunah hian kumin July atanga September thla chhunga hmalakna thlir hovin, October atanga December quarter hmalakna tur pawh sawiho nghal a ni.
DC chuan Bank Manager-te chu Champhai District hmasawnna ngaihtuah chunga hnathawk turin a chah a. Mipui, a bik takin mi harsa zawkte an intundin theih nan bank ten loan pek chhuah tur zat bituk siam te chu tlin theih hram nise a duh thu a sawi a ni. Meeting Chairman hian NABARD buatsaih Potential Linked Credit Plan for Champhai District 2016-2017 chu a tlangzarh nghal bawk.
Kumin September thla thleng khan Champhai District-a bank pumpui CD ratio chu 61.81% a nih thu tarlan a ni a; Annual Credit Plan hnuaiah loan pek chhuah tura target siam chu Agriculture Loan bikah 40% tlin a ni tawh a, Non-Farm Sector-ah 22% pek tlak tawh niin Other Priority Sector-ah 33% pek tlak tawh a ni bawk. KCC Loan hi kuminah 226 pekchhuah a ni tawh bawk.
Meeting-ah hian Financial Literacy Campaign neih lamah thahnem ngaih a tul thu tarlan niin, loan la tu ten an mawhphurhna a hriatchian loh hian bank lam tam harsatna a siam thin avangin inhrilhriat uar a pawimawh thu sawilan a ni a. Champhai chhunga ATM dah belh dan ngaihtuah tura hmalak te leh pawisa note chhia RBI hnenah thleng chungchang te sawi a ni.
Nimin thutkhawmah hian RBI aiawh, NABARD aiawh leh Bank hrang hrang aiawhte bakah, department hrang hrang, Police Department leh NGO te an tel a ni.
LIRTHEI DAN LEH HRAI INHRILHHRIATNA HUN HMANG :
Kristiante hunpui Krismas leh Kumthar lo thleng turah lirthei leh a kaihhnawiha mitinte kan him tlan zawk nan “Fimkhur La, Nun Humhim Rawh” tih thupui hmangin Kanan Venga PD Sena Hall-ah Champhai khawpui chhunga lirthei chi hrang hrang enkawltute chu lirthei dan leh hrai zirtir an ni. Lirthei chungchanga dan leh hrai inhrilhriatna hi Champhai SP Pu RP Meena, Addl. SP Pu VL Lura Hauzel, SDPO Pu Lalringliana Pachuau, DTO Pi V. Lalmuanpuii leh Traffic Police Officer te leh Transport a hotuten an hmanpui bakah Champhai District chhunga lirthei enkawltu pawl hrang hrangte an tel a ni. Kristiante hunpui vuakvetah lirthei chetsualna leh thil duhawm lo a thlen lohna turin lirthei chi hrang hrang enkawltuten dan lehhrai an zawm tur leh tih loh tur pawimawh zualte tarlan a nih bakah dan bawhchhetute hremna pawh tarlan tel a ni a. Mihring phurh nana hman chi bik lirthei laihawl leh a te chi bakah bud khaltuten an zawm ngei ngei turte chipchiar taka hrilhhriat an ni a, englai pawha lirtheia awm tur lehkha pawimawhte tarlan a ni a, lirthei khalhtute leh enkawltuten zawm vek tura tih a nih bakah Champha District chhunga lirthei tlan vel chu ngun taka vil a nih tur thu tarlan a ni bawk.
Lirthei leh mihring himna tura lirthei dan leh hrai inziritrna hi a tahtawla neih niin nimin khan mihring phur chi registration number kawpkim lova bul tan khalhtu leh enkawltute puala hun hman a ni a, vawiin hian resigration number kawpkima bul tan khaltute leh enkawltute pualin neih leh a ni ang.
VLCPC DIN :
Integrated Child Protection Scheme-in a phut angin nimin khan District Child Protection Unit, Champhai chuan Bungzung khuaah Village Level Child Protection Committee an din a, he committee ah hian khawtlang hruaitute - VC, YMA leh MHIP te telin VCP Chairman na hnuaia kalpui tur a ni. Hemi pual hian inkawmhona hun hman a ni a, naupangte dikna chanvo humhalhna, anmahni humhimna leh pawikhawihte hramna dan chi hrang hrang chungchangte zirho a ni a, thawhho dan tur hrang hrangte sawi lan a ni bawk.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Free Sale (Rs. 57.74)
Diesel : Semrual (Rs. 43.84)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 19.11.2015 (ningani)
SIPAI TAN THEIH DAN TUR ZIRTIRNA PE :
Nimin chawhma khan Champhai Vengsang YMA Hall-ah Champhai Police leh 10th Assam Rifle tangkawp buatsaihin Indian Army chungchang leh sipai lak dan kalphung tharah training neih a ni.
He hunah hian Champhai SP Pu RP Meena chuan Indian Army hi Mizo thalaite rilrem zawng tak, puitling mai nilo, naupang tete thlenga kan ngaihsan a nih thu sawiin, vawiina zirlai lokal te chu he training hmang tangkaia Indian Army a lut ve thei ngei tura tan la turin a fuih a. Zirlai ten hre chiang tura an pen chhuah ngai lova Army Officer zawk ten zirlai naupangte kokhawma training tha tak an nei thei chu lawmawm a tih thu a sawi bawk.
He hun hi Pu Lalringliana, SDPO Champhai chuan kaihruaiin, Major KB Singh, 10th AR, Champhai hnen atangin Army nih theihna tur kawnga thil tangkaite leh Army inrelbawl dan zirlaite chuan an ngaithla bawk.
Nimin training-ah hian zirlai kalkhawmte atangin zawhna leh chhanna hun hman a ni a. Pu HP Vanlalchaka, OC Champhai Police chuan lawmthu sawiin he hun hi a khar a ni.
Champhai Higher Secondary School leh GMHSS naupang 400 chuangin vawiin training hun hi an chhim a. Programme a zawh hnu hian Champhai Police station kawtah Assam Rifles-te hian an silai neih thatte a duh duh entheih turin an phochhuak bawk a ni.
CHAMPHAI-AH RUSA SCHEME ZIRHO :
Sorkar laipuiin ram chhunga Higher Education tihchangtlun a, inrelbawlna hmasawn zawk siam nana hmalakna - Rashtriya Uchchatar Shiksha Abhiyan (RUSA) Scheme chungchang inzirtirna nimin khan Govt. Champhai College-ah Champhai DC Pu Vanlalngaihsaka hovin One Day State Level Workshop on Sensitization of RUSA Scheme buatsaih a ni a. Teaching faculty leh Non-Teaching Staff-te tana training buatsaih ah hian Professor K.L. Pradhan, Addl. State Project Director, RUSA, Higher & Technical Education Department chu Resource Person a ni.
Champhai DC chuan RUSA chu Champhai District-in an kalpui tha hle a a hriat thu tarlangin, nimin sensitization workshop pawh hlawkthlak taka an hman a beisei thu a sawi a. Sorkar laipuiin zirna sang zawka rampumin hma kan sawn theih nan he hmalakna hi chak taka kalpui a tum avangin a scheme neitu – College thawktute chuan he Scheme hi an hriatchian viau a ngaih thu a sawi a ni.
Workshop hi Govt. Champhai College Principal Pu Lalnunmawia chuan a kaihruai a. Pu Zirsangliana Paite hnen atangin keynote address ngaihthlak a ni. Workshop-ah hian kalkhawmten sawihona hun an hmang bawk.
JUBILEE LAWM ANG :
Vengsang High School Champhai chuan vawiin hian an School Silver Jubilee an lawm dawn a, C. Rodala, Champhai DEO chuan khuallian niin a hmanpui ang.
VENDING COMMITTEE :
Champhai District Level Town Vending Committee chu vawiin tlai dar 2 hian DC Conference Hall ah an thukhawm dawn a. hunpui vuakveta Festival Bazar siam chungchangte an rel ang.
TLANGZARH ANG :
Naktuk chawhma dar 11 hian C. Vanlalpekhlua s/o C. Lalhmangaiha, Mualkawi lehkhabuziah ‘Hmabak-Laizawn Phuba’ tih lehkhabu chu Govt. Champhai College Seminar Hall ah tlangzarh a ni ang.
SAREP MAN HALRAL :
Champhai Forest Division a Protection Squad ten kumin October leh November thla chhunga ramsa rep an mante chu niminpiah khan Champhai District Honorary Wildlife Warden C. Lalhnunpuia`n Champhai DFO Pisa tulah a halral.
DRIVER TE PUALIN :
Champhai Police te huaihawtin vawiin leh naktuk hian Kanan Veng YMA Hall ah Champhai khawpui chhunga Bungraw phur chi Public leh Goods Carrier Driver leh a neitute tan Awareness Campaign buatsaih a ni dawn a. Vawiin hian Registration No. 1,3,5,7,9 atanga intan te tan neih a ni ang.
KHUANGTHING KHAW MOTOR CHESUAL :
Nimin chawhnu lam khan Khuangthing atanga Km 10 vela hlaah Champhai pan Bolero MZ 05-7392 chu a chesual.
Thudawn danin he motor hi Pu Luahthara, Khuangthing khua ta niin, a ke veilam puak chuan khawl lamah harsatna a siam avangin kawnpui atanga metre 100 vel kawng thlangah a luma, vanneihthlak takin thingkung lo awm hlauh chuan a lumzel tur lo dangin, motor pawh hi a chhe hle niin thudawnna chuan a sawi.
He motor ah hian mi 2 chuangin Pu Luahthara fapa Zohmingliana chuan a khalh a, Pu Ramthanga, Khuangthing khua tho chu phurin, an pahnih hian an hliam a nat deuh avangin Khawbung Hospital panpui nghal a ni.
Nimin tlai lamah khan he motor hi hnuhchhuah tumin khawtlang mipuite an kalkhawm a, mahse khua a chhiatem avang leh ruah a sur deuh reng avangin vawiin lamah a hnuhchhuah hnatlang hi neih a ni ang.
KAWNG SIAMNA TUR :
Nakkum 2016 a Champhai in KTP Gen. Conference a thlenna tura inbuasaihna kal zelah Champhai District chhunga MLA te pawhin he huna mipui kalkhawm ten kawng tha an neih hman ngeina turin kawng siamna tur pawisa chu PWD Dept. changtu CM hnenah an nawr chhunzawm zel a, PWD Dept. chuan ni 9.11.2015 (Thawhtanni) khan KTP Gen. Conference denchhena kawng siam ngai laite siam nan cheng vbc 2 chu an sanction ta a ni. Kawng siamna tur nawr kawngah Champhai South MLA Pu JH Rothuama chu khawmpui thlengtu tur Bial neitu a nih angin theihtawpin a sulsutuah a tang niin South Block Congress hruaitute hnen atangin thu dawn a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Free Sale (Rs. 57.74)
Diesel : Semrual (Rs. 43.84)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 18.11.2015 (nilaini)
Dawr kan sawn buai avangin duh angin NEWS ka rawn post thei lo a, ngaihdam ka dil e. Kan Dawr hi Building ngai tho a hnung lamah sawn a ni e.
NAUPANG HIMNA TURA HMALAKNA ZIRHO :
Nimi khan Champhai DC Vanlalnghaihsaka chuan Champhai Ciecle, Primary leh Middle School zirtirtu, Child Protection Nodal Teacher-a thlante tan naupangte humhimna tura hmalakna ‘Integrates Child Protection Scheme’ zirchianna, District Child Protection Unit buatsaih chu a hawng.
He training I&PR Auditorium-a neih hi Champhai Circle chhunga School tin atanga Nodal Teacher a ruat te tan a bika buatsaih niin, ICPS bakah Juvenile Justice Act te, Prevention of Children from Sexual Offences (POCSO) Act. leh Nodal Teacher-te mawhphurhna te zirho a ni.
Champhai DC chuan Sawrkar hnathawk hlawm khat a lak hian zirtirtute tluk a mipuiin an rinna an nghahna a awm kherlo ang tiin, naupangte nun kaihhruai kawnga an mawhphurhna chu ropui a tih thu a sawi a. Khawvel thang zelah suahsualna pawh a ping tel ve zel a, media lama changkanna in kan nun kawng enkimah min khawih a, mobile phone leh computer te hmangin awlsam taka kan hriat leh en duh zawngte kan hauchhuah theih rual hian a thalo lam pawh haichhuah a awlsam tih hria a, naupang enkawltute ngat phei chuan kan fimkhur lehzual a pawimawh a ni, a ti.
Nimin training hi R. Lalrinchhani, DCPO chuan kaihruaiin ICPS leh Juvenile Justice Act, 2000 bakah Nodal Teacher-te mawhphurhna hrang hrangah zirtirna a pe a. Integrated Child Protection Scheme hi naupangte dikna chanvo ngaih pawimawh leh an thatna tura thil ngaihtuahah a innghat a ni, a ti a. Thilsual titute ngaihdam kan duhna thinlung hi a hlut viau rualin, kan ngaihdam vanga an sual tih an sim phah dawn chuang lo a, midang laka pawi an khawih belh zel ai chuan thuneitute hnena thlen hi kan tih ngei ngei tur a ni, ati.
Lalsiammawii, LPO chuan POCSO Act. chungchang zirtirna pe in, hriatloh vangin Dan hmaah thiam chang tumah kan awmloh avangin kan dan hi kan hriat ve a pawimawh a ni, a ti. Nimin hunah hian zawhna leh chhanna hun hlawkthlak tak hman a ni bawk.
Nodal Teacher te hi zirna in leh a chhehvela zirlai naupangte dikna chanvo humhalh kawnga hmalatu tur leh, naupang ten an harsatna awlsam zawka an thlenna tur an ni a. ICPS kaihhnawih thila an biakrawn ber turte niin, nimin khan an mawhphurhna hrang hrang inhrilhriatna hun hman zui nghal a ni.
VANKAL-AH POWER TILLER :
Nimin khan Khawzawl Agriculture Sub-Division huamchhunga awm, Vankal khuaah loneitute tan Dr C. Lalzarliana, Agriculture Director (Crop Husbandry) chuan Power Tiller pathum a hlan.
Nimina Power Tiller sem tak hi loneitu ten Power Tiller pakhatah Rs. 40,000 zel an tum tur ni mahse an chhawr tangkai dan a zirin heng pawh hi tumsak a hnial loh thu Director hian a sawi a ni.
Vankal khuaah hian Khawzawl Agriculture Sub-Division hian RKVY hnuai atangin chhungkaw engemaw zat chu tarrace a laih sak a, heng loneitute hi group thumah then niin group tin hnenah hian power tiller hi pakhat theuh subsudy in an pe a ni.
INPHONA TUR ENFIAH :
Krismas vuakveta kawngpui dunga inpho thunte tana thutna siamna tur Awmpuiphei chu niminpiah khan enfiah a ni.
Town Vending Committee thukhawmin a rel angin, Awmpuiphei a Krismas vuakveta inphona siam tur hi Committee ruat bik ten an enfiah a. Kumin hian khawtlang lamah inphona hi siam tura ruahman a ni a, thutna awm theite pawh tehfel nghal a ni. Nikum lamah Awmpuiphei hi lirthei kaltlang theih lovin inphona atan Krismas vuakvetah hian hman a lo ni tawh a, kuminah chuan lirthei veivak tibuai lo tura ruahman ni tawhin, inphona siam dan hi ennawn leh tur a la ni ang. Awmpui phei bakah hian CHANEM Building kawt leh Primary School II kawtte chu inphonaatan hian vauchher a ni bawk.
NAUPANG TENNIS ZIRTIR :
Nimin khan Champhai District Tennis Association (CDTA) buatsaih Catch Them Young Tennis Coaching Programme chu Lalnunmawia, CDTA Adviser chuan a hawng. Vanromawia, AITA Level 3 Coaching Certificate License neiin thla khat chhung zirtirna ape thin dawn a, naupang 15 inziaklut tawhin tlai tin dar 2:30 - 3:30 zir thin a ni ang.
THIANFAI DAWN :
Vawiin tlai hian CDFA Grassroot naupangte chuan Swatch barat an hmang dawn a, chawhnu dar 2:30 ah CHANEM kawtha naupang zawng zawng kim tur a ni a. naupangte leh CDFA hruaitute hian kawngpui dunga bawlhhlawh an chhar fai ang a, UD&PA lam atangin thusawi ngaihthlak ani bawk ang tih thu dawn a ni.
PHALLOHNA HMUNAH MEIZU MAN :
Niminpiah khan Champhai District Anti Tobacco Squad te chuan Office hrang hrang, thingpui dawr leh School tlawh kualin Squad Drive an nei a, heng hmun atang hian phal lohna hmun a meizu mi 5 an man atangin Rs. 550 chawitir an ni. Heng an mi mante hi District Hospital tlawhtu te atangin mi 2, Taxation Dept. Office atangin 1, SDO P&E Dept. Office tlawhtu mi 1 niin, SE Power & Electricity Dept. Office ah Smoking Aids pakhat an man bawk.
DEO IN LAWMPUI :
Tunhnai a State Level Role Play & Folk Dance Competition a Drama inelna a lawmman 1-na latu Govt. Champhai High School leh Govt. R. Hranga High School leh State Level Kala Utsav a Drama inelna a 1na Holy Cross High School te chu DEO & DPC (RMSA) chuan nimin khan lawmpuina thingpui a inpui.
Govt. Champhai High School leh Govt. R. Hranga High School te hian Dec 3 ah Guwahati ah National Level Role Play & Folk Dance Competition ah Mizoram State ai an awh ang a, National Level Kala Utsav, New Delhi a neih turah Holy Cross School te hian Mizoram ai an awh dawn bawk a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Free Sale (Rs. 57.74)
Diesel : Tanky Full (Rs. 43.84)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 12.11.2015 (ningani)
PIANG LEH THI CHHINCHHIAHTUTE TRAINING :
Nimin khan GOvt. Champhai College-ah Economics & Statistics Department buatsaihin Champhai District chhunga piang leh thi chhinchhiahtute tan training neih a ni. Pu Vanlalrema, Addl. Chief Registrar, Economics & Statistics, Aizawl chuan a kaihruaia, thusawiin training hi kumtin buatsaih thin ani a, Champhai District hi a kal tha pawl an nih thin avangin lawmthu a sawi a, piang leh thi chhinchhiah hna hi hna hautak tak mai, inthlahdah taka thawh theih miah loh hna a ni a, felfai taka chet ngai, kumkhuaa dah that tur lo chhinchhiahtute kan nih avangin training an neih chu hlawk taka hmang turin a chah a ni. Hemi hnu hian Pu BT Lala Sakachep, Judicial Magistrate, 1st Class, Champhai District chuan pian gleh thi chhinchhiah kawnga dan anga ti lote hrem theih dan chi hrang hrang a sawi bakah Laldawngliani, Inspector pawhin thu a sawi bawk. Chahwnu lamah Census of Goverment Employees & Workers, Champhai District 2015 lehkhabu chu tlangzarh a ni a, hemi hnu hian zawhna leh chhanna hun hman nghal a ni bawk. He Training hi vawiin hian neih chhunzawm leh a ni dawn a, vawiinah chuan technical lam inzirtirna neih a ni ang a, chawhnu lamah zawhna leh chhanna hun hman leh a ni ang.
KTP CONFERENCE PANDAL SAK HNATLANG NEI MEK :
KTP General Conference neihna tur pandal sak hna chu thawh mek niin Synod Pandal Structure 90% hlan zawh tawh a ni. Tarlan tawh angin pandal sak hna hi November ni 3 atang khan thawh tan a ni a, nimin khan ni 8 hnatlanna niin tha 500 bawr vel sen a ni tawh a, Synod pandal strucbakah hian zar zawm tur niin pandal hi a vang 270 ft leh a dung 320 ft a zaua sak tur a ni. Pandal sa hian kar hmasa nilaini atang khan Conference thleng tur Kohhran 25 a Branch KTP leh Pavalai pawlte chu a inchhawkin hnatlang tan a, nimin khan Vengthlang Branch KTP leh Pavalai Pawlte hnatlangin hemi hma hian Zion Veng, Electric Veng, Vengthar, Bethel, Vengsang leh Kahrawt te an lo hnatlang tawh a, vawiin hian Vengthlang North Zirtawpniah Venglai leh Inrinni ah Zotlang te an hnatlang veleh dawn a ni.
Synod Pandal Structure zar zawhah hian a zar belh tur khawih lehnghal tura ruahman a ni a, kohhran 25 te hi an hnatlan zawhah pandal Sub Committee chuan hnatlan dan tur hi a rel tha leh ang. Nimin vek khan Sanitation Sub-Committee pawhin pandal sakna hmunah Ek In khur laiin hnatlang an nei a, a ruala mi 35 vel inthiar theihna tur an siam a ni.
TUIDAH NA KHAWIH :
Naupang ninhlei avangin CHANEM chuan tunhnai khan harsatna an tawk nasa hle.
CHANEM chungah hian dawr leh pisa luahtute tui tlan ber dah khawm a ni a, tui hi naupang thenkhatten tlai lamah an khawih thin tih hriat a ni a, tlai lamah chuan tui hi hman tlak lohin a awm fo thin a ni. Hei bakah hian CHANEM Building cheina leh thil dangte chu tu tih hriat lohten an khawih fo tih hriat a ni bawk. CHANEM ah hian Duty an awm tawh avangin zan lamah chuan thilsual ti a awm tawh mang lo a, hetihla ihian chawhnu lamah naupang leh tleirawl thenkhat chuan lam zir chhuanlamin CHANEM hi thilsual tihna atan an hmang thung a, tleirawl zingah Dendrite hnim leh ganja zu pawh hmuh tur an awm deuh reng a ni.
DOCTOR THAR :
National Programme for Precention & Control of Deafness hnuaiah Champhai District Hospital ah thawktu 3- Dr Lalramengi, ENT Surgeon, CVL Malsawmtluangi, Audiometrict Asst. leh Malsawmkimi, Instructor for Hearing Impaired Children te chu dah thar an ni a, orfer hi thla hmasa ni 20 khan tihchhuah niin Joining Report chu Order tihchhuah atanga ni 14 chhunga pek tura tih a ni.
CASE 22 ZIAKLUT :
October thla chhung khan Champhai Police Station ah Case 22 ziahluh a ni. Case ziahluhah hian rukruk leh inrawk tam berin case 15 ziahluh a ni a, ND&PPS Act hnuaiah case 2, hriamhrei hmanga kut inthlakah case 2, POCSO Act. hnuaiah 1 leh inbumna leh MLPC Act hnuaiah Case 1 e ve ziahluh a ni bawk.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 57.74)
Diesel : DCSO Permit (Rs. 43.84)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 10.11.2015 (thawhlehni)
MJA PRESIDENT ‘THUHRUK TLANG’ :
Nimin khan C. Lalhruaitluanga lehkhabuziah Thuhruk Tlang tih chu Lalhmingmawia Pachuau, President MJA Champhai District chuan a tlangzarh.
Lehkhabu tlangzarh inkhawm L. Khuma Varte, Associate Professor, Govt. Champhai College kaihhruaiah hian MJA President Lalhmingmawia Pachuau chuan thu sawiin, lehkhabu tlangzarh tak ‘Thuhruk Tlang hi Mizo thawnthu peng khat niin, hen glehkhabu hrang hrangah te hian kan Zonun zemawi leh kan Hnam ziarang lanna zir tur a inphum teuh a. Chuvangin Mizo irawm chhuak lhekhabu hrng hrangte hi kan hnam rohlu leh robawm a ni, a ti a. Kan ngaihsan leh kan ngaihhlut tur dik tak a ni tih tangtharte hian kan hriat a pawimawh hle, tih sawiin, heng lehkhabute hi kan hnam lungphum, Mizo Nationalism kan tih fo tobul pawimawh tak a ni tih kan hriat a tul hle tih a tarlang tel bawk.
MJA President chuan, hun engemaw chen atang khan ziak mite khawvel hi a chep ta deuh em tih ngaihtuah theih turin a awm chho a. An ngaihtuahna, hun leh tha, sum leh pai tam tak senga lehkhabu kan hralh a tla ta lo ruaiin a lang a. hei vang hian ziak mite rulruah phurna leh chona a tlak hniam phah ang tih a hlauhawm hle a. Ziak mite rilrua lut tlat, kan hnam rohlu ni tur leh ni mekte chu phum boin awm phah lo se a duhawm hle ang, a ti a. Hemi kawngah hian Mizo Academy of Letters hian an thawh hlawk hlea a hriat thu sawiin, kum khat chhunga lehkhabu chhuak tha thlangin Book of The Year, Award te an hlan thin a. Hei hi Ziak mite bakah a chhuahtute pawh a tihnung zel a rinawm tih a sawi.
Lehkhabu tlangzarhnaah hian Peka Chhakchhuak chuan lehkhabu thlirlawkna hun a hman bakah kalkhawmte atangin thusawi ngaihthlak a ni bawk. C. Lalhruaitluanga hian lehkhabu pasarik a lo buatsaih tawh a. Nimina tlangzarh tak Thuhruk tlang hi Rs. 150 a zawrh chhuah nghal a ni bawk.
KUM 1871 A KHAW RUN AVANGIN NGAIHDAM DIL DAWN :
November ni 25 khian Sukte hoin kum 1871 a Khuangleng khua an run ngaihdam dilnan Rs Nuai 2 an hlan dawn.
Sukte ho Lal Zapauva leh a hote chuan Kum 1871 khan Khuangleng khuaa Thanhranga'n o a rel laiin an run a, Khuangleng khuaa ral do rual te chu Vai runa an chhuah hlan anih avangin Sukte ho hian Khuangleng khuaa nu nau leh Pitar leh putar thlengin an hawn fai vek bakah khua an hal bawk a, Thanhranga hian a khua leh tui te chu Sukte ho hnenah tlan a han dil a, Sukte ho chuan a nupui chiah tlan an lo phal sak a ni.
Lal Zapauva leh a hote Sukte hoin Khuangleng an runna a tel ve Laitui khua te chuan An pi leh puten Khuangleng an lo run a, khua an hal te, nu nau te sala an man avangin Pathian malsawmna an dawng thei lo nia hriaiin kum 114 ral hnuah Khuangleng khaw hnenah hian ngaihdam dilnan Rs Nuai 2 an rawn hlan dawn ta niin kan thudawnna chuan a sawi a. Laitui khuate hian an khuaa tualthi tam lutuk te, an mithiam leh mi hmingtha te an vanglai in an boral zel niin an sawi a, an khaw mihlim te chuan Pathian hremnaah ngaiin Khuangleng chungah hian thupha chawi ngai nia hriain ngaihdam dil na hun hi an hmang dawn niin kan thu dawnna chuan a sawi a.
November ni 25 hian Khuangleng khua chuan he ni hi ruai nen an lawm dawn a, sukte ho mi 200 vel lo kal tura beisei niin Laitui ho hian khaw en lai ngeiin an mahni khua theuh thlen hman an tum leh bawk niin kan thudawnna chuan a sawi bawk. Hemi ni hmang tur hian Khuangleng khawtlang hruaitute chuan Khuangleng khua run anih laia awm an pi leh pute thlah la dam te chu tel vek turin an sawm a ni.
KAWNG ZAUH :
DFO Champhai Office peng bul atanga Bethel kawn chhuah lam kawngpui chu Bethel VC ten nimin atanga an laih zauh mek avangin helai hmunah hian lirthei kaltlang theih a ni lova, mipuite hriatthiamna an ngen tih thu dawn a ni.
BUH SENG MEK :
Champhai zawla loneitute chuan tunlai hian Buh an seng mek.
Tarlang tawh angin kumin hian kumdang anga ruahtui a tlak that loh avangin buh phun hun a rual lo hle a, hei hian buh sengah pawh nghawng neiin buhseng hi a inrual dawn lo hle in a lang a, thenkhat tan pawl a tlak tawh laiin buh thenkhat erawh a la hmin lo hle thung a. Kumin hian kum dang anga buhseng runpui tak tak a awm thei dawn lo iin a lang bawk. Kum dang angin ruahtui tla tha lo mahse, buh thenkhat erawh a tha hle thung.
TRAINING DUH TAN :
National Urban Livelihood Mission (NLUM) Scheme hnuaia Component pakhat ‘Employment Through Skills Training & Placement’ hnuaia Trade hrang hrangah Training dil theih a ni a. Training dil duh chuan November ni 10-13, 2015 chhungin UD&PA Office, CHANEM Building ah ngaihven theih a ni e.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 57.74)
Diesel : Semrual (Rs. 43.84)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 9.11.2015 (thawhtanni)
NULA CHHUANAWM:
Nl. Rosangliani (Nutei) d/o Rochhuaka Champhai Vengthlang chuan Sudha Rustagi Dental College atangin BDS First Division ah a rawn pass a. Hetiang mi Champhai in kan nei hi a va lawmawm thin em.
E-PAYMENT :
Vawiin atang hian DTO Office, Champhai ah e-payment kalpui tan ani dawn a, vawiin atanga thla khat chhung hian Tax zawng zawng late fee chawi ngai lovin DTO Office, Champhai ah hian pek theih a ni dawn a, hemi hun chhung hian tax pe fel vek turin DTO chuan mipuite a ngen a ni.
TLANGZARH DAWN :
Vawiin chhun dar 12 hian C. Lalhruaitluanga lehkhabu ziak ‘Thuruk Tlang’ tih chu Govt. Champhai College Committee Room ah tlangzarh a ni dawn a, he lehkhabu hi Primary School II ah Head Teacher lo ni tawh thin R. Chalzika puala ziah niin Champhai leh a chheh vel hmun leh tlang, luite behchhana ziak a ni a. R. Chalzika zirlai lo ni tawh zawng zawngte hmanpui turin an sawm a, release na hunah hian lehkhabu hi man tlawm zawka lei theih a ni ang.
FOOTBALL LAM :
German Club Hoffenheim chuan Mizo naupang an la dawn a, 2001 leh 2002 kuma piang Football a tuimi a duh apiang tan Selection ah hian tel theih a ni. Tel tumte chuan CDFA hriatpuina Lalbulliana Hony., Secretary hnenah lak tur a ni a, tunkar Nilaini hian Trail hi neih tur a ni a, senso hi mahni intum tur a ni ang.
CDFA chuan thla thar December ni 1-19 chhung khian 1st Division Football Tournament a buatsaih dawn a, Team tinte lo inring turin an hriattir e.
VOLLEYBALL INELNA :
Nimin tlai CDVA OB Meeting chuan Inter Office leh Men & Women Volleyball Competition chu thla thar Dec. ni 1 atanga ni 4 chhunga neih turin an rel a, tel tum zawng zawngte lo inring lawk turin an hriattir.
JT KTP MEET HMANG :
Inrinni zan atanga nizan thleng khan Champhai huam chhunga Branch hrang hrangte in telkhawm Jt. KTP Meet chu Ruantlang Biak Inah hman a ni a. He hunah hian Speaker Rev. J. Lalremsiama, Leader CKTP chuan thu a sawi bakah Branch hrang hrang atangin zaipawl leh mimal zai ngaihthlak a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 57.74)
Diesel : Semrual (Rs. 43.84)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 3.11.2015 (thawhlehni)
TLANGVAL CHHUANAWM :
C. Zothanmawia s/o C. Tlangnghilhlova, Champhai Vengthlang chuan Rajiv Gandhi University of Health Sciences, Karnataka atangin Doctor of Pharmacy tha takin a rawn zo. Amah hi Mizo zinga hetiang zir zo pathuamna nia thu dawn a ni.
HIGH SCHOOL ZIRTIRTU TRAINING :
Nimin khan RMSA bultumin Champhai District chhunga High School zirtirtuten tan In Service Training 2015-2016 thawhhnihna chu hawn a ni.
FAIR HMANG ANG :
Presbyterian ENglish School, Champhai chuan vawiin atang hian School Fair an hmang dawn.
School Fair hi ni hnih chhung Vengthlang Presbyterian Kohhran Biak Inah hman tur a ni a, vawiin hian PES School naupangte chuan an zirlai hrang hrangte phochhuakin Exhibition an nei ang a, hei bakah an thiamnate chu lei theih tura phochhuah tur a ni a. Synod Bookroom in hemi puala lehkhabu an discount bawk, ei tur zawrhna pawh tihtel a ni ang. Naktuk hian Centenary Hall ah naupang ten an thiam thil hrang hrang entirin he fair hi tihtawp ani ang.
CHAMPHAI UNITED LEH BETHEL FINAL ANG :
Vanbawiha Memorial Tournament khelh mekah nimin khan Semifinal khelh zawh ani.
Semifinal hmasa zawkah Kahrawt leh Bethel inkhelin inkhel hneh tawk takah Bethel-in 3-2 an hneh. MPL Playoff khelh tum Champhai United leh Tlangsam inkhel in, tun tournament a inkhel hmuhnawm ber ala ni hial ang. Champhai United chuan 4-1 a hnehna changin Final an lut ta a ni.
Naktuk chawhnu dar 2 ah Bethel FC leh Champhai United ten final an khel dawn a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 57.74)
Diesel : Tanky Full (Rs. 43.84)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 2.11.2015 (thawhtanni)
USHER TUR INKO KHAWM :
Nakkuma Champhaia KTP General Conference neih tur inbuatsaihna atan Inrinni khan usher turte chu training pek an ni. Training hi Reception & Usher Sub-Committee buatsaihin Inrinni khan Venglai Community Hall ah neih a ni a, he hunah hian Tual Upa C.Laldawngliana leh Pu C.Lalhmunliana te chuan usher-a tang turte tana hriat tur tul te bakah tih tur leh tih loh tur chungchangah zirtirna an pe a ni.
Usher tur hian branch hrang hrang atangin mi 320 vel ruat an ni a, Conference hmain training hi vawi hnih-khat neih leh tura ruat a ni. Puan tawh thin angin KTP General Conference thlengtu tur hi bial 7-a branch 25 niin sub-committee 15 siam a ni a, confenrence thlanna atan hian cheng nuai 70 budget siam niin, heng zinga cheng nuai 36 chu Kohhranin a tum ang a, Champhai Branch hrang hrangin cheng nuai 1 sing 4200, Champhai North leh South MLA te hnen atangin cheng nuai 14, chentral KTP atangin cheng nuai 10 hmuh beisei a ni a, budget hi za zela 68 hmuh tawh niin, Organising Committee te chuan Champhai branch hrang hrangte chu tun thla chhunga budget tlak tura an beisei thu an sawi.
IN KANG :
Inrinni khan Leithuma Pu Sangtinkulha in chu bungrua engmah chu hman lohvin a kangral vek. Leithum khawtlang hruaitute hnen atanga thudawn danin Inrinni tlai dar 3 vel khan Pu Sangtinkulha in, Assam type hi kangin, bungrua engmah an chuh hman lova, inah hian mi pathum khawsain buhsengin lovah an feh chhuak vek a, kangmei avang hian nunna chan leh hliam tuar an awm lo a ni. In kan chhan hi hriat chian ni lo mah se electric short circuit vang a nih rin a ni a, bungraw kang ral hlut zawng hi cheng nuai 3 man hu vel a ni. Inrinni khan Leithum khawtlang chuan vanduaina tuartute thawmhnaw leh mamawh tur dang chu an ngaihtuah nghal a, an in hi a rang lama sak that nghal tura tih niin, an in bula YMA Library chu Pu Sangtinkulha te chhung lo chen lailawkna turin YMA chuan a hmantir nghal bawk a.
Tuipuiral Group YMA chuan Inrinni khan silpauline an hlan nghal a ni. In kang avang hian CCN line, leithum leh a piah lam chawmtu chu a kang chhia a, hei vang hian Leithum leh a chhehvelin CCN an en thei lova, CCN chuan mipuite hriatthiamna a ngen a ni.
INTLAN THUI SIAK :
Sports & Youth Services Deptt kaihhruaina hnuaiah Marathon Organising Committee chuan Marathon a buatsaih dawn. Hei hi thingtlang lama talent hai chhuah tumna tur leh, mipuite hnena exercise lak that pawimawhna inzirtirna tura tih a ni. Marathon hi chi hnih: Km 21 tlanna tur half marathon leh, km 42 tlanna tur full marathon-a kalpui tur a ni a. Half marathon hi thingtlanga neih tur niin, heta titha zual 10 te chu Aizawla full marathon neih hunah tel tura thlan leh tur a ni a.
Champhai District-ah chuan Ngopa-ah November ni 4, Khawbung-ah November ni 5 hian neih a ni ang a, pakhatna-in cheng 5000, pahnihna in cheng 3000 leh pathumnain cheng 1000 bakah certificate an dawng dawn a, mipa leh hmeichhia a duh apiang tan tlan theih a ni. Hemi chungchang hrechiang duh tan 9612153390 ah ngaihven theih a ni tih thu dawn a ni.
FOOTHPATH SIAM :
Vengthlang VC te chuan tunlai hian Awmpuiphei footpath siamthat hna an thawk mek. Footpath hi TFC atanga sum an hmuh hmanga siamthat a ni a, checker tile an phah chu a that tawh loh avanga thlakin, hemi rual hian a khuar leh rualrem lo lai chu siamthat nghal zel a ni bawk. Vengthlang VC te chuan TFC atanga an sum hmuhin tuna an footpath an siam tur hi a daih mang dawn lova, VC in a daih lohna sum chu an tum mai dawn niin an sawi.
NGOPA-AH TOURNAMENT :
Samsung 3:16 Plan Solution-in Ngopa-a basketball tournament a buatsaih chu Inrinni khan final khela zawhfel a ni. Final-ah hian Ngopa leh champhai aiawha tel Terminators te intumin Terminators hian 72-67 hnehna an chang a, Most Valuable player atan Emanuel Lalmuanpuia, Pu K.Laldingliana (L) fapa, Champhai vengtlang a mi chu thlan a ni a. Champion team hian tangka fai cheng sing khat bakah trophy an dawng a ni. He tourment-ah hian CHamphai district khaw hrang hrang bakah Saitual atang te-in an tel a ni.
KELKANG-A KANG ZAT :
Karhmasa chhunga Kelkang harhna chhim dan dinhmun chu hetiang hi a ni. Thawhtanni khan haw mi 119, cham 137 leh thleng thar mi 52 an awm a, Riaklut chu 189 an ni. Thawhlehni khan haw mi 62 , Cham mi 127, Thlengthar mi 458 leh Riaklut mi 585 awmin, Nilaini-ah
Haw an awm lova, Cham mi 585, Thlengthar mi 164 leh Riaklut mi 749; Ningani-ah haw mi 299, Cham mi 450, Thlengthar mi 85 leh Riaklut mi 535, Zirtawpni-ah Haw mi 315, Cham mi 220, Thlengthar mi 34 leh Riaklut mi 254 an awm a ni.
BALL PET RESULT :
Inrinni khan CDFA buatsaih 2nd Div Club te tana inelna Vanbawiha Memorial Football tournament chu Chhangphut Field-ah khelh chhunzawm leh niin Quarterfinal khelh zawh a ni. Inkhel hmasa berah Pool A Champion Kahrawt leh Pool B Runners up New Champhai inkhelin Kahrawtin Si 3 faiin hnehna an chang a, Kahrawt tan Lalruatsanga, Hmingchungnunga, Vanlalfela te'n Goal 1 theuh an khung a, Inkhel vawihnihna ah Pool B Champion Tlangsam leh Pool A Runners up Electric Veng inkhelin Tlamgsamin Goal 6-1 in hnehna an chang a, Tlangsam tan Lalrinsanga'n Goal 2, Ramdinthara, Lalmawizuala leh Lalrindika te'n Goal khat theuh an khung a, Electric veng tan Saitluanga'n goal ropui tak khung mahse hnehna a chanpui zo lo thung. Inkhel vawi thumnaah Pool C Champion Bethel leh Pool D Runners up Kanan inkhel in. Bethe 3-1 in an chak a, Bethel tan PC Vanlalhmangaihzuala goal 2, Christopher Lalthlamuana'n Goal 1 a khung a,Kanan Ramdinthara'n Goal khat a khung ve bawk. Inkhel hnuhnung berah Pool D Champion Champhai Utd leh Pool C Runners up Vengthlang inkhelin Champhai Utd in si 5-0 in hnehna an chang ve bawk. Champhai Utd tan Lalrohlua leh Ramengmawia ten goal hnih ve ve an khung a, Lalchhuanpuia chuan Goal khat a khung bawk. Thawhtanah Semifinal khelh ani ang a. Inkhel turte chu Kahrawt vs Bethel; Tlangsam leh Champhai Utd te an ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 57.74)
Diesel : Tanky Full (Rs. 43.84)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 29.10.2015 (ningani)
TUI HARSATNA TIKIAM DAN SAWIHO :
Nimin khan Champhai DC Conference Hall-ah Jal Kranti Abhiyan - tui harsatna tikiam tura khawtlang hruaitute leh Sorkar hnathawktute bakah tlawmngai pawl te tangho a hmalakna thar Sorkar laipuiin a duan chu - Champhai District-a kalpui dan tur ngaihtuahin District Level Committee koh a ni. Vawiin meeting-ah hian DC aiawhin Pu Pachhunga, SDO (S) chuan kaihruaiin, Member-Secretary Pu CC Lalchuangkima, Project Director, DRDA chuan Jal Kranti Abhiyan chungchang sawifiahna a nei a.
He hmalakna hnuaiah hian district tinah tui harsat zualna bik khaw pahnih thlanchhuah a, 'Jal Gram' a vuah tur a ni a. Heng khua ahte hian tui dah khawlna tha leh tui renchem tak leh tangkai zawk a hman dan te ngaihtuah pui tur a ni. Hemi atan hian pawisa hranpa dah a ni lova, Sorkar laipui atanga scheme hrang hrang kalpui mekte nen tangkawpa hmalak tur a ni a. He hna kalpui a, enfiah tur hian Village Level leh Block Level Committee din tur a ni bawk. Vawiin thutkhawmah hian Jal Gram tur thlan dan tur duan sa chu zir ho in, khua pahnih thlan tur chu an ngaigtuah a. Line Department tin ten Sorkar laipui tanpuina atang an hmalak mekna leh he scheme thar nen an inthluzawm theih dan tur te sawiho a ni.
Champhai District Level Committee on Jal Kranti Abhiyaan-ah hian EE PHED; EE Minor Irrigation Dept; DAO; DLAO; Dist. Soil & Water Conservation Officer leh Medical Superintendent bakah tlawmngai pawl thlan bik aiawh te chu member a ruat an ni.
SIKUL FAI TLAWH :
Swachh Bharat Mission hnuaia faina beihpui thlakna kal zelah Champhaia DUDO Pi V.Lalmuanpuii leh UD&PA Department staff ten Swachh Bharat Mission Cleanliness Week 2015 a zirna in fai ber a thlan Govt Kannan Middle school chu nimin dar 1:30 khan an tlawh a. DUDO Office hian school an faina kawnga hma an lakna hmuhpui in bawlhhlawh bawm pahnih leh sana pahnih an pe a. He an sikul tlawh lai hian sikul naupangin an sikul hmun leh a vel te an ti fai lai te a hmunahah an hmuh pui bawk a ni. Govt. Kanan Middle School hi kum 1980 a din nin tunah hian English medium school an ni tawh a, kum 2000, 2005, ah te fai ber lawmman hi an lo la tawh a ni. kum 2004, 2012, 2013, 2014 ah te pawh sikul fai lawmman pahnihna tanga pathumna an lo la thin tawh bawk a ni.
BAWL PET :
Nimin khan 2nd Div Club te tana buatsaih Vanbawiha Memorial Football Tournament chu Chhangphut Field-ah khelh chhunzawm leh a ni. Nimin inkhel hmasa berah Kanan leh vengthar Goal 2 ve ve inpein an inhneh tawk a, inkhel vawihnihna ah Vengthlang leh Bethel goal 3 ve ve inpein an inhneh tawk a, inkhel hnuhnung berah New Champhaiin goal 3 goal 1 in Zote an hneh ve bawk. Thawhlehni match khat awmin Kahrawtin si 14 faiin Chhungte an lo hneh tawh bawk a ni. Vawiin hian khelh chhunzawm leh tur niin inkhel hmasa berah Chhungte leh Electric an inkhel ang a, inkhel vawihnihnaah Zote leh Tlangsam, inkhel vawi thumnaah Bethel leh Zotlang inkhel hnuhnung berah Champhai United leh Kanan an inkhelh dawn bawk a ni.
MINISTER VAWIINAH :
Sports & Youth Services Minister Pu Zodintluanga chuan nimin tuk khan Tlangsam khawtlang hruaitute inkawmna a neihpui.
He inkawmkhawmna hi Samuels' Inn Tlangsamah neih niin Tlangsam khawtlang hruaitute hian an khawtlang mamawh chi hrang hrang Sports minister hnenah hian lo thlenin Minister chuan theihtawp chhuahpui a tum thu leh ruahmanna siamsak an nih tur thu a hrilh a, tukin khan Tlangsam Field leh YMA Hall te tlawhin Field laihzauhna tura ruahmanna siam anih tur thu a sawi bawk.
Pu Zodintluang hi zaninah Samuels' In Tlangsamah riak lehin vawiinah Aizawl panin a haw ang.
DELHI POLICE TANG DUH TAN :
November leh December 2015 chhungin Delhi Police tur Mizoramah lak an i dawn Delhi Police hnuaiaah Mizo mipa 34 leh leh hmeichhia 16 tan Constable hna a ruak a. Mizoram Police chuan hemi atan hian Delhi Police duhdan zulzuiin hna lakna hi November leh December 2015 chhungin a kalpui dawn a. Hindi tawng hmang thei leh hrethiam te duhsak an ni ang. Hmeichhia kum 18-25; 157 cms chin leh Mipa kum 18-21; 165 cms chin; awm len zawng 81 cms chin, Class 12 pass tawh chuan an dil thei ang a. ST tan kum 5 thleng ngaihnathiamna a awm ang. Dilna hi November ni 9, 2015 hma a thehluh tur a ni a. Dilna form hi website: http://police.mizoram.gov.in atang a download theih a. Hriat belh duh nei chuan Champhai SP Office emaw District Employment Office-ah office hun chhungin a zawh chian theih a ni.
EK IN NEIH VEK TUM :
District Swachh Bharat Mission Garmin, Champhai District chuan kum 2015-2016 chhung hian thingtlang khaw tinten ek in an neih vek an beisei thu an sawi.
An thuchhuahah Mahatma Gandhi khan a nunah ngaih pawimawh pahnih a nei a. chu chu India ram fai leh zalenna a ni a. Zalenna chu kan nei a, ram fai nih erawh chu khua leh tuite mawhphurhna a ni. Champhai district chhungah khawpui tan Swachh Bharat mission urban leh thingtlang tan swachh bharat mission gramin hmangin faina beihpui thlak mek a ni a. Chhungkaw tinin ek in thianghlim, tho bawm theih loh kan neih vek theih nan PHE Deptt kaltlangin 2013 survey report hmangin district pum tuam mek a ni a.
Heta tel ve lo kan awm a nih pawhin DRDA hnuaia MGNREGA hnuaiah hmalak mek a ni bawk. PHE Deptt leh DRDA te hi inrawn dun zela hmalak a ni a, kumin sorkar kum 2015-2016 chhung ngei hian thingtlang khaw tinte ek in nei vek tura beisei a ni, an ti a. District fai ber ni turin theihna sang tak kan nei a, khawtlang, kohhran, zirna in leh chhungtinte faina lama inzirtirna nei zel turin kan inngen bawk a. Ram fai leh hrisel siam turin nang leh kei hian mawh kan phur a. Kan za-in i thawkho ang u tiin Champhai District mipuite an sawm bawk a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 58.28)
Diesel : Tanky Full (Rs. 42.94)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 28.10.2015 (nilaini)
CHAMPHAI DC THLAHNA HUN BUATSAIH :
Nimin chawhnu khan Officers & Staff, DC Office, Champhai buatsaihin Champhai DC H. Lalengmawia, IAS thlahna Programme DC Conference Hall ah hman a ni.
He hun hi C. Lalzarliana MCS, Addl. DC chuan kaihruaiin C. Lalchhuanawma`n hunserh a hmang a. Vanlalhuma, Superintendent chuan thlahna thusawiin, Champhaiin DC tha tak H. Lalengmawia an thlah ta chu a ui thu a tarlang a, hmalakna hrang hrang leh mipui hmasawnna tura hmachhawp hrang hrang tram tak ala nei a, hengte hi chhunzawm huphurhawm khawp a nih laia sawn a ni ta chu Champhai tan chhanna nasa tak nia a hriat thu sawiin DC chu duhsakna a hlan a ni.
DC kal chhuak tur H. Lalengmawia chuan thusawiin, Champhai a awm chhung chu reilo a tih thu sawiin, fur hun chhung zawng Champhai DC ah ka tang a, khaw tha hnuaiah hna kan thawk tan sawn chauh a, transfer order-in min rawn seng zui leh ta a, a tirah chuan hriathiam harsa ka ti viau a. Mahse sawrkarin hmun dangah min mamawh a ni tih ka hria a, chona dang ka hmachhawn leh dawn ta a ni, a ti.
Champhai a awmchhung reilo h chungchangah mipui hekna niasawi awm chu thudik lo a ni tih DC H. Lalengmawia chuan a sawi a. Champhaiah hna zawh loh tam tak a kalsan dawn tihsawiin, hemi kawngah hian Kohhran, khawtlang leh tlawmngai pawlte chu sawrkar hnathawh kawngah a theih ang anga sawrkar puibawm turin a chah a. Sawrkar hmalaknaah chuan mi rethei leh mi hausa a awm lova, rualkhai taka hma la chhunzawm tura chahin, Champhai hi sumdawnna hmunpui a ni a,mahse sum hian mihring changkanna tak tak a thlen pha lo tih hria a, zirna uar tur leh Champhai DC a lo awm tur Lalngaihsaka chu amah anga tha taka lo tawiawm turin Champhai mipuite chu a chah a. DC chuan Champhai a awm chhungin tu lung emaw ka lo tiawi lo a nih chuan vawiin ni hian tlakpui se, naktukah niin chhuahpui tawh lo se a duh tih a sawi tel bawk.
MINISTER CHAMPHAI-AH :
Sports Minister Pu Zodintluanga chuan nimin khan Champhai Chhangphut Field-ah Vanbawia Memorial Football Tournament, Champhai District Football Association buatsaih chu a hawng. Minister chuan Champhai District thalaite, inkhelhna lama tui chuan tumruhna leh tih tak takna nen bei tura chah in, nakin lawk a Zofate ti hming tha tura a beisei thu a sawi a. Sports discipline hrang hrangah India team-a tel pha Mizo thalaite an awm chho zel a. Sorkarin infiamna lama thalai ten eizawnna tlak an hmuh theih nan a ruahmanna a siam chuan rah a chhuah zel thu leh, hmasawnna nasa zawk hmuh belh zel a beisei thu a sawi a ni.
Nimin khan Minister hian Champhai Zotlang a Sports Stadium, UD&PA hnuaia sak mek chu a hmunah a enfiah bawk a. Pu Zodintluanga chuan Mizoram a stadium puitling hmasa ber tur a nih thu leh, tangkai taka hman a nih a beisei thu a sawi a ni. Minister hi UD&PA, PHE Department, District Sports Office leh I&PR atang official ten an tawiawm a ni.
HMALAK DAN TUR NGAIHTUAH :
Champhai South bialtu MLA Pu JH Rothuama'n Model Village atan a thlan Ruantlanga hmalak dan tur ngaihtuahin nimin khan DRDA Project Director Pu CC Lalchuangkima hovin BDO Office-ah Line Department hrang hrang leh VC member-te an thukhawm.
Model Village Ruantlang atana Special Project kalpui dan tur sawihona ah hian inthiarna tha siam chungchang te, tui dahkhawlna leh ruahtui khawlna tha tak siam leh in tinin tui connection an neih vek theih nan a hmalak dan tur leh Food Security kalpui dan tur te sawiho a ni a. Ruantlang chu Model Village a nih angin chhungkaw tin an intodelh a, eizawnna tha an neih theih nan a tan lak pui a, BPL chhungkua awm lohna khua a siam dan tur te sawiho a ni.
Nimin meeting-ah hian DRDA leh DC office bakah Line Department hrang hrang - Education Department, Health Department, PHE Department, PWD, AH& Vety Department, UDPA, Civil & Supplies Department, Social Welfare Department atanga Official-te bakah Village Council Member-te an kal kim hle a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 58.28)
Diesel : Tanky Full (Rs. 42.94)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 24.10.2015 (Inrinni)
MSU TE MZP AH INCHHUNG LUT :
Nizan hmasa khan Mizo Students Union Sub-Hqrs Ruantlang chu MZP ah inchhunglutin MZP Branch thar hawn nghal a ni.
Nilaini zan dar 6:30 khan MSU Sub-Hqrs Ruantlang chu MZP ah inchhunglutin, MZP Branch thar hawn nghal a niin Lawmluhna hun hman nghal a ni a, he hun hi Isaac Lalduhawma Vice President MZP Hqrs chuan kaihruaiin Pawl thil tum te leh hmalakna hrang hrang te leh kalphung in hrilhriatna leh sawihona hman ani a, He hun hi MZP Hqrs Champhai hruaituten an telpui a ni.
CS IN SAWRKAR HNATHAWKTE KAWM :
Nimin chawhnu khan Mizoram Chief Secretary Pu Lalmalsawma, IAS chuan Champhaia Head of Department te chu I&PR Auditorium, CHANEM Building-ah inkawmna a neihpui.
He hun hi Pu H.Lalengmawia, Champhai DC chuan a kaihhruai a, thusawiin, Chief Secretary-in Champhai leh a chhehvel a rawn tlawh chu lawmawm a tih thu leh, inkawmhona buatsaih chu sorkar hnathawkten an hlawkpui ngei a beisei tih a sawi a. Chief Secretary chu hnathawh kawnga entawn tlak a nih angin, a hnathawh hian Mizoram hmun hrang hranga sorkar hnathawkte chu entawn tur a hnutchhiah a ni, a ti.
Chief Secretary Pu Lalmalsawma chuan thu sawiin, sorkar hnathawh hi mimala thawh chi a ni lova, sorkar hnuaia hnathawk zawng zawngte tanrualna tur zawk a ni, a ti a, kawng tam takah thawhho ngaihna a awm a, harsatna tam tak chu mimala sutkian chi a ni lova. Hei vang hian sorkar hnathawkte chu tanrual a, thlahthlam leh thlauhthlak bik an awm a thiang lo a ni, tih a tarlang ve bawk.
He hunah hian sorkar Deptt hrang hrangte chuan an thawh tawhdan te, an hlawhtlinna leh an harsatnate chu Chief Secretary an hrilh a. Kelkanga tui harsatna chungchang te, District Hospital-a doctor indaih lohna bakah an kawlphetha lakluh kawnga an harsatna te leh thil dang dang tarlan a ni a. Chinfel nghal theih chi chinfel dan turte ngaihtuahho nghal a ni bawk.
DUNGTLANG TLAWH :
Nimin zing khan Khawbung VC-te chuan Champhai SP - RP Meena chu Khawbung Tourist Lodge-ah hmuin Dungtlang Police Outpost thuam tha turin an ngen.
Khawbung VC te chuan Tuipuiral chu Burma ramri depa awm a nih avangin suahsualna chi hrang hrangah awlsam taka inkalpawh zung zung theih a nih avangin venhimna tha zawk an mamawh thu an thlen a. A lo berah Dungtlang Police Outpost chu Sub-Inspector emaw talin thut turin an ngen a ni.
SP leh a hote hian Khawbung Assam rifle te an be nghal a. Thawhhona tha neih dan tur an sawiho nghal a ni.
VAPARAH KHUADO PAWI KUT HMANG :
Zomi Culture Society Sub-Hqrs. Champhai bultumin Vaparah Khuado Pawi
(Mim kut) nizan hmasa atang khan hman a ni
He Khuado Kut hi Zomi Culture Society Headquarters hruaitute Aizawl atang leh Mizoram bakah ram pawn hmun hrang hrang atangin vawiin khan a hunpui ber chu Vapar Field-ah hman a ni a, Zomi Culture Society hruaitute chuan Khuado Pawi hi pi leh pu te atanga lo hman thin kum khat chhunga Kutpui ber leh Zomi nihphung tarlangtu pawimawh tak anih thu tarlangin, kum khat chhunga chhungtinten thlawhhma lama an thlai tam ber an thar fel hnu leh an thawhrahte hlim taka a seng khawm hnuah Hlimna Kut atan a hmang thin a. He Khuado Pawi
hi September thla chawhnu lam emaw October thla emaw-ah hman thin a niin, Mim Kut thla nen
pawh hmehrem theih tak anih thu an sawi a. Tunhma chuan Zu leh sa nen, ruai buatsaihin hlim taka hman thin anih thu leh kum khat chhungin Zomi Culture Society hian Sial Sawm Kut, Khuado Kut leh Zomi Hnam Ni an hman thin thu an tarlan bakah Khuado Pawi hi kum khat danah hman thin anih thu dawn tela ni bawk. Kumin Khuado Pawi Vapar a hmanah hian hmun hrang hrang atangin Palai 200 chuang an kal khawm a ni.
He Khuado Pawi-ah hian Zomi Culture Society Headquarters atangin Pu B. Suanzalanga (CCF Retd), ACS Sr. Adviser Pu Paginzago leh Pu C. Lalrinliana Treasury Officer (MFAS) ten thusawina an nei a. Hmun hrang hrang a Zomi Culture Society atangin hnamlam chi hrang hrang :
Aksi lam, Buhtuh lam, Songsiik lam, Khawkhai lam, Tonko lam, Daak lam leh Sumtung lamte pholan a ni.
POLICE TE AN CHET THA CHHUNZAWM ZEL :
Champhai Police te chuan nizan hmasa khan Champhai Vengthlang Nazaret venga Pu C. Zoramlawma In rawktu Robert Lalthlamuana kum 33 s/o Khuanghnuna (L)Dungtlang khua chu an man a, Robert Lalthlamuana hian Pu C Zoramlawma in hi rawkin Rs 40000 a ru chhuak a, a kut atang hian Rs 24000 hmuh let leh a ni a. Thubuai siam sak niin District Jail-ah dahluh a ni ang.
RMSA HNUAIAH KALA UTSAV :
Ministry of Human Resource and Development in ruahmanna asiam angin RMSA huaihawtin High School Zirlaite tan Kala Utsav neih a ni.
He hun hi Venglai Community Hall ah neih a ni a,Pu C Hualrikhuma Dy.Dpc RMSA chuan kaihruaiin, Pu C Rodala DEO & Dpc RMSA chuan thusawiin zirna chauh niloa, mizo kan nihna anga mizo Hnamlam kan thiam tel hi zirlai kan nih chuan thil pawimawh ber te zing ami a ni a, Kan mizo nihphung, Hnamlam, mizo inthuam kan inbel te hi zahpui lova kan inchei hian kan Hnam kan timawi a, mizo kan ti mawi tel a ni a ti bawk. Hnamdang incheina entawn lova, huaisen taka mizo kan nihna tilang thei incheina kan inbeltam hi a pawimawh ber a ni a ti.
Kala Utsav-ah hian Painting competition, Drama, Cheraw, leh darbu tum hmanga intihsiakna neih a ni a.Nimin intihsiaknaa lawmman dawngtute chu:
Darbu tum:
1. Govt. GM H/S
2. Govt. R.Hranga H/S
3. Vengsang H/S
Drawing:
1. Holy Cross H/S
2. Govt. GM H/S
3. Govt. Champhai H/S
Drama:
1. Holy Cross H/S
2. Govt. Champhai H/S
3. Venglai Sec. School
Cheraw:
1. Govt. GM H/S
2. Govt. Ruantlang H/S
3. Govt. Champhai H/S
Kala Utsav ah hian Champhai Town Area H/S 10 an tel thei a ni.
SANGHA AN HIM LEH HIM LOH EN :
Ni 21.10.2015 (Nilaini) khan Khawbung Branch YMA te chuan an khaw ram chhung leh khaw thenawm nena an inramrina lui fangkual-in sangha him taka a fuan theih dawn leh dawn loh an enfiah.
Khawbung Branch YMA aiawha luidung enfiahte chuan Khawbung leh Khankawn inrina lui, Khankawn ram atanga tlawva fintu Muallung Lui chhuahTlawvaah nghafuan venna hnuhma hmuh a ni a. Luidunga duty te hian an bawng-dawhte tihchhiatsakin bawng-a sangha tla awm chhunte pawh luiah chhuah zalen leh nghal a ni.
Muallung Lui fuan chhuah bâkah hian Khawbung ramchhunga lui - Vawmkhum luiah chuan sangha him takin hmun hnihah an fuan thei a. November ni 15 hma chu luidung sangha man lo turin mipui an inhriattir a ni.
Khawbung Branch YMA te hian Luidung duty tur an insiam kal reng a. Sanghafuan rùt an hmuh fuh chuan thuneitute lamah an hlan zel tur thu an tarlang bawk a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 58.28)
Diesel : Nil (Rs. 42.94)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 23.10.2015 (zirtawpni)
CHIEF SECRETARY CHAMPHAI-AH :
Nimin khan Mizoram Chief Secretary Lalmalsawma, IAS chuan Champhai a rawn thleng.
Chief Secretary hi nimin chawhnu dar 1:30 khan Champhai rawn thlengin Circuit House-ah Champhai SP RP Meena hovin Champhai Police leh Force ten an lo hmuak a. Nimin chawhnu khan Land Customs Station, Zokhawthara mi chu tlawh nghalin, Border Trade dinhmun hrang hrangte a hmunah a va thlithlai a. Chief Secretary hian vawiin hian Champhai a Sawrkar Posa hrang hrang Head of Office te chu Circuit House-ah Meeting a neihpui leh dawn a. Inrinni hian Champhai chhuahsanin Aizawl lam a pan leh dawn a ni.
MNF DIN CHAMPHA CHAMPHAI AH LAWM :
Nimin chawhma dar 11 atang khan MNF Champhai South Block chuan Rising Day cum Political Training an nei.
He hun hi Venglai Community Hall ah hman niin, HL Malsawma, Vice President, MNF South Block chuan a kaihruai a. R. Thangseia, President MNF Champhai South Block chuan thusawiin, MNF din Champhai vawi 54-na hmang theia an awm chu lawmawm a tih thu sawiin, MNF hian hun harsa tak tak a lo paltlang tawh thin a, Party kalphung thuawi taka kan zawm avangin MNF Party hi a la ding a, la kal chho mek a nih thu sawiin, Mizorama Politics inrelbawlna hrang hrangte a hrilhfiah nghal a ni.
Rising Day cum Political Training hi MNF Hqrs. atangin H. Lalenfela leh F. Aithanga ten an rawn hmanpui a. F. Aithanga hnen atang hian thusawi ngaihthlak ani a, lawmluh aiawhin C. Laltanpuia, VCP Dintharin thu a sawi a. Kalkhawmte chuan zawhna leh chhanna hun an hmang nghal bawk.
MNF Champhai South Block lam chuan nizan khan Unit hrang hranga he ni lawmna pual hian hun an hmang a. Block hruaitute insem darhin a lawmna hun hi an hmanpui a ni.
MAIMAW PANGANG KHAWI DAN ZIRTIR :
Nimin khan Bethel Community Hall ah Research Extension Centre, Central Silk Board Chaltlang Aizawl leh Champhai District Project Sericulture Office tangkawp buatsaihin maimaw pangang khawitu mi 40 te hnenah training pek an ni.
Integrated Bivoltine Sericulture Development Projest hnuaiah a vawikhatna atan Champhai leh a chhehvela maimaw pangang khawitu mi 40 te hnenah training hi pek an ni a. He hun hi Laltlankima, District Sericulture Officer Champhai chuan a kaihruai a, BN Choudury, Scientist D, Research Extension Centre, Central SIlk Board Chaltlang Aizawlin Northeastern Region hnuaia he project kalphung leh Sericulture hmalakna te a sawi a. Resource Person Dr Lalthlamuana Pachuau, Scientist C, REC, Aizawl; Lallawmzuali Extension Officer DSO Champhai, Laldinpuii Deputy Project Director, ATMA leh Vanlaldinga Attender REC Aizawl ten maimaw pangang khawi dan kimchang an zirtir bawk. He hunah hian zawhna leh chhanna hun hman a ni a, kalkhawm ten hlawk thlak an ti hle. Vawiin hian Hmunhmelthaah training hi neih chhunzawm leh a ni ang.
BAWRHSAP LO HAW :
Hun engemaw chen Official pawimawha zin chhuak Champhai DC H. Lalengmawia chu nimin khan Champhai ah a lo haw chho leh tawh a. Tarlan tawh angin Champhai DC hi Kolasib a awm tura sawn a nih avangin karleh Thawhlehni khian DC Staff Welfare chuan amah thlahna hun hi an hmang dawn niin thu dawn a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 58.28)
Diesel : Nil (Rs. 42.94)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 22.10.2015 (ningani)
UISA THIAMTE CHE THA :
Tunlai Champhai a Dawr pathum rawktute chu Champhai Uisa thiam ten an man.
Ni 17.10.2015 (Inrinni) zan a LR Enterprise, Zote Collection leh Rimawi Run dawr rawktu te nimin tlai khan an man. Dawr rawktu nia rin te hi Lallawmzuala (26) s/o Khandova leh Lalsangzela (20) s/o Lalrosiama, Ngur khua ve ve te an ni. An kut atang hian an bungraw ruk pawh laklet nual a ni.
Hemi bakah In leh Biak In rawktu pawh chhui mekin a hmawr an bawk tep tawp. Kan Police te tichak tur hian mipuite hi kan pawimawh a ni tih i hre thar leh ang u.
VC TE TAN TRAINING BUATSAIH :
Champhai District Local Administration Department bultumin nimin khan Champhai District chhunga Village Council chu training neihpui an ni.
Champhai Zotlang Mangkhaia Hall-a VC te tana training-ah hian sum enkawl dan te, khawtlang inenkawlnaa Village Council thuneihna chungchangte, Gram-Sabha enkawl te, Sub-Village hmui dante leh Ran enkawl leh khuah khirh dan bakah kangmei laka ram venhim kawnga Village Council mawhphurhna chungchang zirtirna neih a ni a. He hun hi Champhai DLAO Pi V.Lalmuanpui'n kaihruaiin, Village Council inkaihhruaina dan thar chu siamfel ni tawh mahse Rules siam fel a la nih loh vanga, Ran chhiah pawh dan hlui anga kalpui rih anih tur thu a tarlan pahin kangmei laka ram venhim kawnga VC te mawhphurhna a tarlan bakah Champhai District chhunga Village Council dinhmun tlangpui tarlanna a nei bawk.
Village Council ten khawtlang tih hmasawnna tura sum an hman dan leh vawn dan chungchangah fimkhur leh uluk a pawimawh dan zirtirna hi Champhai District Treasury Officer Pi Lalfakawmi'n a pe a. State Veterinary Officer Dr. Lalramdintluanga'n Khawtlang thianghlimna leh hriselna atana ran vulh leh enkawl dante, ran thi sawngbawl dan leh sathianghlim ei pawimawhna chungchang zirtirna a pe a. Village Council in Gram-Sabha bungrua, sum leh pai an enkawl dan tur leh Sub-Village an hmui dan tura kaihhruainate Pu Vanlalhruaia'n a zirtir bawk. Village Council te mawhphurhna peng hrang hrang zirtirna pek anih hnu hian zawhna leh chhanna hun hman anih bakah khawtlang enkawlna kawnga koritu zawka Village Council ten ke an pen theihna tura rawtna hrang hrang tarlan anih bakah sawihona hun hman a ni a.
He hunah hian Champhai District chhung Village Council 108 atangin VC tin aiawh 3 theuh an kal khawm a ni.
SCHOOL GAMES THLIRLET :
Nimin khan Champhai District High School Sports Committee chu Secondary School Games neih zawh tak thlirletin an thukhawm.
He thutkhawm hi District High School Sports Committee chairman Pu C.Hualrikhuma, Dy DPC RMSA chuan a kaihhruai a. Pu C.Rodala, DEO leh DPC RMSA chuan zirtirtu leh zirlaiten Sports neih chhung zawnga dicipline tha tak kengkawh a, theihtawpa he intihsiakna an bei chu lawmawm a tih thu sawiin, Mizoram puma Champhai District-in pahnihna a hauh thei chu result tha tak a nih thu leh, lawmawm a tih thu a tarlang tel bawk.
He meeting-ah hian Pu H.Darhmingliana, Govt GM H/S zirtirtu chu Mizoram Secondary School Games report a pe a, zirtirtute thahnem ngaihna leh zirlai naupangte inpekna te, an thuawihna te avanga result tha tak nei thei an nih thu a tarlang a. Pu Lalhuapzauva, Fin Secy hnen atangin sum dinhmun ngaihthlak a ni bawk.
GLOBAL IDD DAY HMANG :
Nimin khan CMO Office Chamber, Champhaiah Observation on Global IDD Day hman a ni
He hunah hian Pu C Zirliana CMO Champhai chuan thusawiin Iodine tlakchham avanga natna thleng thei chi hrang hrang a tarlang a, nu naupaiin Iodine a tlakchham avangin a naute paiin hriatreng theihna an hloh thin a, lehkhazir lamah leh finna kawng chi hrang hrangah a hnufun phah thin a ni a ti a, India Sawrkar pawhin a ngai pawimawh a, miin a thlawna Iodine a ei theih nan mitin mamawh chi ah telh a ni a. Chu chuan Iodine tlakchhamna a ti hniam ani a ti a. Chiah telh mahse, kan chi bur taka chhin loh chuan Iodine a thamral thin avangin chi bur te phui taka chhin thin a ngai a ni a ti a. Chi ah hian Iodine kan mamawh tawk Iodine a awm em tih hi Sub Centre ah test na a awm a, kan taksa mamawh tawk Iodine kan ei thin tur a ni a ti bawk. Dr R Lallianmawia pawhin thusawiin IDD in a tum ber chu Iodine tlakchham vanga harsatna thleng thei tihreh a ni a ti a, Nu in Iodine a tlakchham chuan nautein a tuar a, naupangin harsatna tam tak a tawk thin a ni a ti a. Mizoramah pawh chi ah Iodine telh a nih avangin awrpuar hmuh tur an awm mang tawh lo a, Iodine tlakchham avanga harsatna kan tawh lohna turin tan kan lak angai a ni a ti bawk. Mihringin Iodine a mamawh dan chi hrang hrang tarlangin Nitin mihringin pian tirh atanga thla 6 inkarin nitin Iodine 110 micro gram a mamawha chu chu a nu atanga a dawn a ngai a ni a ti a.
Nausen thla 7-12 in nitin 130 macrogram mamawh a, Kum 1-8 inkarin nitin 90 macrogram an mamawh a, Kum 9-13 inkarin 120 macrogram an mamawh a, kum 14-18 inkarin 150 Macrogram an mamawh a, Puitlingin nitin 150 macrogram an mamawh a, Nu naupaiin nitin 220 macrogram mamawhin Naupawmin mamawh tam berin nitin 290 macrogram an mamawh a ni a ti bawk.
MODEL VILLAGE ATAN AWARENESS NEI :
Ni 20.10.2015 (Thawhlehni) khan Champhai South bialtu MLA Pu JH Rothuama'n Model Village atan a thlan Ruantlang khaw mipuite tan Model Village atana awareness campaign cum public meeting neih a ni a. He hun hi Pu Lalramchuana, VCP in kaihruaiin, Pu Zoremthara Ralte, BDO champhai leh Pu C. Lalengkima, APO ten mipuite model village a tana hriattur tul leh mipuite mawhphurhna hrang hranghrilh hriatna an nei a ni.
MEETING NEI :
Nimin khan BRC Training Hall-ah Champhai District chhunga Block Level MIS Meeting neih a ni a, he hunah hian U-DISE 2015-2016 DCF chungchang sawiho a ni a. Data lakkhawm dan turte bakah data thawnna tur chungchang te inhrilhhriat a ni. Champhai District-ah hian elementary school 429 awmin, heng school-a data awm zawng zawng te chu enfiah a ni a, Ministry of Human Resources Development, Govt. of India-ah thehluh leh tur a ni.
CHHIAH KHAWN MEK :
Asst Settlement Officer Pi Lalnunmawii hnen atanga thudawn danin, November thla atang hian Champhai District chhunga khaw hrang hrangah chhiah chi hrang hrang khawn a ni dawn a, mipuite lo inring turin an hriattir a ni. Asst Settlement office, Land Revenue & Settlement Champhai District chuan office lah a kawng, anmahni dawrtute lirthei dahna tur siamin Zirtawpni hian hnatlang an nei dawn a. Hemi ni hian mipui tan dawr theih an ni dawn lova, mipui hriatthiamna an ngen a. Hemi ni hian staff te tan casual leave a lak thei dawn loh a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 58.28)
Diesel : Nil (Rs. 42.94)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 21.10.2015 (nilaini)
HARHNA KALPUI MEK LAIIN A TAWP THU PUANG :
Ni 850 chhung zet chawllova zan inkhawm kalpui mektu Mizoram khaw 436 atang leh Mizoram State pawn atanga mi 2370 te bakah India ram pawn atanga mi 352 te nen mi 2,35,229 chuangin an pan khawm, Kelkang Harhtharna kal mek chu Pathianin a tihtawp tawh thu Leisenzo khua Nginsawmtluanga`n tun Pathianni tlai khan Kelkang khawlaiah a puang.
Kelkang Presbyterian Kohhran chuan he mimal thupuan hi a pawm lem lo thung a. Nginsawmtluanga hi Kelkang Kohhran in a zawna thla thum zan inkhawm an kalpui hnu, AUgust a Harh tharna zawmtu niin, 2004 atanga Kelkang Kohhranin Tawngtaina hmuna an hman cheibawltu leh Tuichhunchhuah laitu a nih bakah, bingbileta Aizawl fang chhuaktu kha a ni a. Tun Pathianni khan Kelkang khawlaiah harh tharna thleng mek chu Pathianin a tihtawp tawh thu a tarlan pahin, mimal tinte mahni ke a ding tawh tura Pathianina tih thu a tlangaupui bakah thim thuah hnih leh Zoram khawvar chungchang a sawilang tel bawk.
Kelkang Presbyterian Kohhran Secretary Upa F. Chawithanga chuan Pathian atanga chhuak he Harh tharna hi chawpchilha tawp mai thei nia a hriat loh thu leh he harh tharna chungchanga mimal thupuan chhuah chu rin mai harsa a tih thu a sawi a. Ram hla leh hnai a mi tupawh Kelkang harh tharna thlahleltu apiangte, hetiang thuthang avanga inthlahrung lova, Kelkang kal chhunzawm zel tura mitinte a sawm bakah englai pawha mikhual thleng tura kelkang khawtlang a inhuam thu a tarlang tel bawk.
CHAMPHAI POLICE TE HRISELNA ENDIK :
Police thawkte hriselna dinhmun endik tura DIG thupek chhuah angin Champhai District-a Police te chuan nimin khan Champhai District Civil Hospital ah Medical Check Up an nei tan.
District Hospital a thawkte chuan Police te hi kawng hrang hrangin an hriselna lama an that tawk lohnaa inenkawl dan turte pawh hrilhhriat zel an ni. He Medical CHeck Up hi khawtlang himna atana thawktu Police ten tha zawka hna an thawh theina tura tih a ni a. Hriselna tha zawk an neih a, engtiklai pawhin a tul huna mipui leh khawtlang tana an thawh chhuah theih a nih beiseia kalpui a ni. Medical Check Up hi Champhai District a Police zawng zawngte tan neih vek tur ni a. Ni khatah mi 15 zel enfiah an ni dawn a ni.
FAINA HNATLANG :
Nimin khan Tlangsam Branch YMA chuan an vengchhung tifaia hnatlang neiin mimal ram ni lo, vantlang ram hmun awl laite tifaiin hnatlang an nei a, YMA Member te leh Clean Tlangsam Committee te thawk chhuakin an veng chhunga Motor lian ten hnatlangin bawlhhlawh an lakkhawmte an paihsak bawk. Tlangsam Branch YMA chuan faina hapta zo tawh mahse, Kumina rampum huapa faina hapta hman chu an vengchhung enkawl fai kawnga bul tanna atan a hman thusawiin kum tluanin faina hi kapui an tum thu leh chhungtin te hnenah mahni in leh a vel tifai tura an ngen thu an sawi a ni.
ZIRTIRTU PEK BELH THUAI BEISEI :
Nimin tlai khan Govt. Champhai College Students` Union Room-ah MZP Hqrs. Champhai leh Govt. Champhai College Students` Union te chuan Champhai College zirtirtu indaih lohna chungchang sawi hoin meeting an nei. He Meeting hian thuchhuah siamin, Mizoram Sawrkarin Economics Depratment zirtirtu thar Lallawmawma a rawn dah chu lawmawm an tih thu an sawi a. English Dept. ah pawh zirtirtu indaih loh chungchang sawrkara thlen tawhin Sawrkarin a rang thei ang bera pe tura a intiam ang ngeiin zirtirtu pawh a rang lama dah turin an beisei thu an sawi a, Sawrkarin a intiam anga English Dept zirtirtu hi a pe lo a nih chuan a tul anga hma an lak chhunzawm tur thu an sawi bawk.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 58.28)
Diesel : DCSO Permit (Rs. 42.94)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 20.10.2015 (thawhlehni)
ZIRTIRTU TRAINING BUATSAIH :
Champhai District-a High School zirtirtute tana RMSA buatsaih, In Service Teachers Training 2015-2016 chu nimin khan I&PR Auditorium, CHANEM building-ah tan a ni.
Training tanna puala inkhawm tawi buatsaih, Pu C.Hualrikhuma, Dy DPC RMSA kaihhruaiah hian khuallian Pu RL Thianghlima, Principal DIET chuan thu sawiin, school leh zirtirtute hian result tha tak nei turin hna kan thawk a, chutah chuan ka hmalakna chu a tawp tur a ni lo. Zirlai naupangte hmasawnna leh, nakin zela mi puitlinga an chhuah theihna tura chher kawngah pawh hmalak tel a tul a. Result tha leh zirlaite kaihhruai kawngah kan inel tur a ni, a ti a, zirtirtu hmna chu hna pawimawh tak, mawhphurhna sang tak kengtel niin theihtawp chhuaha thawh a tul a. Kan thawh dan hian midang hmalam hun a hril avangin inthlahdah taka thawh theih a ni lova, ruahmanna pawh fel tak kan neih a tul a ni, tih sawiin, training chu hlawk taka hmang a, naupangte zirtirna tur thil tangkai tak paw chhuak ngei turin kalkhawm zirtirtute chu duhsakna a hlan a ni.
In Service Teachers Training hi language zirtirtute tan tunkar chhung neih a ni dawn a, Govt. Champhai College-a Professor leh DIET lecturer ten zirna lam kaihhnawihah training an pek dawn bakah, Health Deptt atangin naupangte hrilselna leh HIV/AIDS chungchang te, Social worker atangin Swachh Bharat leh Child Protection te, RMSA atangin school administration leh sum vawn danah te zirtirna an pe ve dawn bawk a ni. Ruahman dan chuan training hi tun thla ni 3 thlenga neih tur a ni.
CHAMPHAI-AH DAWR RAWK NASA :
Inrinni zan khan misual tu tih hriat lohte chuan dawr an rawk nual a. Misualte hian Vengtlanga Zote Collection chu tala kar chhiain thawmhnaw chi hrang hrang, cheng sing khat man hu vel an la chhuak a. Hemi zan vek hian Rimawi run dawr pawh khawih a ni a, mahse a chhungah an lut thei ta lo thung a, LR Enterprise atangin bungraw thenkhat ruk chhuah a ni bawk a. A man zat tak hriat theih a ni lo thung.
Ni 18.10.2015 (Pathianni) chhun khan Champhai Vengsanga Pu Vanlaltluanga te inah misual tu tih hriat loh chu inkhawm laiin a lut bawk a. In an kalhna tala chhu chhiain an chhuara pawisa fai cheng 5690 leh mobile phone an dah chu a la chhuak a ni. Hei bakah hian Pi WC Zorammawii in, Champhai Vengthlanga mi chu rawk a ni bawk a, bungraw bo man hu hi chhut chhuah theih a la ni lo thung. Pathianni zan khan Champhai Venglai Bazar-a dawr thenkhat rawk tuma beihna a awm nual bawk a. Dintei Store leh a thlanga Hardware Dawr chu khawih a ni a. Dintei Store hi a tala an tichhia a, mahse kawngka an hawng thei lo thung a, a thlanga Hardware dawr hi a tala an kar a, an kar chhe zo lo a ni. Hemi zan dar 2:30 vel hian V.Tlanglawma Cyberworld dawr chu misualte hian a tala chhut chhiat an tum laiin a neitute chu an thawmah an harh a, misualte hi man hman lovin an tlanchhe zui nghal a ni. Dawr neitute chuan dawr rawk tumtute hi mi pahnih, jumper kawrlum ha, hmai tuam an nih thu an sawi. Zirtawp zan khan Zion venga UPC Biak In pawh rawk a ni a, Battery leh bungraw thenkhat lak chhuah a ni a. Kar hmasa khan Champhai Vengsanga Ramthar Presby Kohhran Biak In Control Room pawh khawih a ni a, bungraw bo awm a awm lo nia thudawn a ni.
Heng bakah hian New Saron, Vengthlangah misualten scooty an tichhe bawk a, Vengthlang dawr dunga lirthei dah thenkhat chu a darthlalang an tihchhiatsak bawk a ni. Dawr rawk chungchangah hian dawr neitute chuan an dawr chu tha taka an kalh thu leh, hei bak chuan an tan misual laka inven leh chuan ngaihna an hriat loh thu an sawi a. Champhai khawpui chhung a him theihna tur hian engemaw zawng tala hmalak tul an tih thu kan palai an hrilh a ni. Heng ruk ruk thubuaite hi tunah police te chuan an chhui zui mek a ni.
KTP GENERAL CONFERENCE A MIKHULA THLEN DAN TUR :
KTP General Conference mikhual thlendan tur relin Inrinni khan Reception Sub-committee te chu Vengsang Kohhran Committee Roomah an Chairman Upa P.Lalhmingliana hoin an thukhawm a, General Conference ah hian Pastor bial 185 atangin inkhawmpui palai rawn kal tura beisei a ni a. Mikhual thlen dan tura ruahman chu
Kanan Kohhranin Pastor bial 13: Armed Veng, Bairabi, Bilkhawthlir Hmar veng, Buarpui, Bukpui, Chhiahtlang, Khawzawl Dinthar, Lungsen, Republic Veng, Sihfa, Vaivakawn, leh Kanan Pastor bial, member 9500 te an thleng ang a.
Electric Vengin Pastor bial 8: Baktawng, Bethlehem, Chawngte L, Chawngte P, Chawngtlai, Chhingchhip, Tanhril leh Thingdawl pastor bial, member 6634 te an thleng ang a,
Venglai in Pastor bial 20: Cachar Kahrawt, Chalrang, Chaltlang, Damdep, Darlawn, Darlawn Venghlun, East Lungdar, Khawzawl Venglai, Luangmual, Lunglei Bazar Veng, Lunglei Chanmari, Lunglei Venglai, Lungpho, Nisapui, Saiha, Sesawng Sihphir, Suarhliap, Thingsulthliah leh Venghlui Pastor Bial, member 13546 te an thleng ang a
Vengthlangin Pastor bial 21: Bungkawn, Chanmari West, Darlung, Dawrpui Vengthar, Hlimen, Hortoki, Khawhai north leh south, Khawzawl Vengthar, Marpara Ramthar, NE Khawdungsei, N.Hlimen, Sakawrdai, Sateek, Sangau, Silchar Mizo, Thuampui, W.Phaileng, Zawlpui, Zobawk leh Zohmun Pastor bial, member 15265 an thleng ang.
Vengthlang North-in Pastor bial 12: E.Phaileng, Hmuntha, ITI Veng, Kanghmun, Kawlkulh leh kawlkulh N, Kawnpui, Khatla, Pangbal kawn, Pukzing, Reiek, Tlangnuam Pastor bial, member 8001 an thleng ang a.
Kahrawt-in Pastor bial 18: Biate, Hunthar, Kawrthah, Kolasib Diakkawn, Kulikawn, Leitan, Madan Riting, Rengtekawn, Sairang leh Sairang Dinthar, Serchhip veng chung, Thenzawl leh Thenzawl field veng, Tlangbung Chawnpui leh Tlabung Zodin, Tlungveng, Zamuang leh Champhai Kahrawt pastor bial, member 11586 an thleng ang.
Vengsangin pastor bial 13: Bawngkawn, Cherhlun, Damparengpui, Aizawl Electric veng, Haulawng, Kawrtethawveng, Khawlailung leh Khawlailung Dinthar, Khawruhlian, Kolasib venglai, Lawngtlai leh Lawngtlai Chamari leh Zemabawk, member 8765 an thleng ang a.
Bethel-in pastor bial 17: Aibawk, Guwahati, Kanhmun, Kohima, Kolasib hmar veng, Lallen, Manik bond, Maubawk, Mission veng, Muallungthu, Phainuam, Rengdil, Tuipuibari, Venghnuai, Zawlnuam, Zemabawk leh Manipur area, member 10892 an thleng ang.
Vengthar-in Pastor bial 9: Lengpui, Lungdai, Mission Vengthlang, N.Vanlaipha leh N.Vanlaiphai Damdawi in veng, Phuldungsei, Ramhlun, Tuidam leh Tuipang, member 6591 an thleng ang.
Zion veng-in Pastor bial 6: Bungtlang, Mamit, N.Serchhip, Ramhlun Vengthar, Sialhawk leh Tuithum hnar, member 3777 an thleng ang.
New Champhaiin Pastor bial 4: Chanmari, Hliappui, Lungleng, Suangpuilawn leh Zaite bakah Central KTP, Synod Choir, Presby Choir lunglei, Synod office, Kohhran hmeichhia leh Fraternal Deligates, member 4172 an thleng ang a.
Tlangsamin Pastor bial 7: Chawnpui, Kawnpui chhim veng, Mualpheng, Phuaibuang, Ramhlun N, Vairengte leh Vairengte chhim veng, member 7612 an thleng ang a.
Zote-in pastor bial 8: Chhinga veng, Hnahlan, Keifang, Phullen, Sihphir vengthar, Teikhang, Vathuampui leh Zote bial, member 6050 an thleng ang.
Zotlangin Pastor bial 17: Bangalore, Bungtlang South, Dawrpui, Hnahthial, Keitum, Khawbung, Khuangleng, Rabung, Ramthar veng, Saitual, Sialsuk, Shillong, Sumsuih, Tuikual, Vaphai, Vanzau leh Zokhawthar, member 12217 an thleng ang.
Ruantlang-in Pastor bial 17: Airfield vengthar, Durtlang, Farkawn, Kelkang, Mamit hmunsan, Ngopa, Ratu, Rawpuichhip, Serchhip, Zawlnuam, Suangpuilawn leh Ruantlang, member 6798 an thleng ang.
PLAYER SELECTION :
Kum 2017 a U-17 world Cup, India in a thlen tura inbuatsaih nan player selection chu MFA in tun thla ni 22-24 chhung hian Mualpui stadium, Aizawlah a buatsaih dawn a. Champhai District atanga kal tur players selection chu naktuk dar 2 hian Chhangphut field-ah neih tur a ni a, a tel duh apiang tan tel theih a ni. Selection-a tlingte chu mahni senso-a kal a ngai dawn a, kum 200 a piang te lak tur niin, selection-ah hian birth cetificate original ken tel tur a ni ang.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 58.28)
Diesel : Semrual(Rs. 42.94)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 19.10.2015 (thawhtanni)
KTP GENERAL CONFERENCE PANDAL SAK DAN TUR REL :
Inrinni khan KTP General Conference CHamphaiin a thlen tura Pansal Sub-Committee te chuan Pandal sak dan tur ruahmanna siamin an thukhawm.
He meeting Champhai Vengthlang Kohhran Hall-a neih hi Upa H. Lalmawia chuan a kaihruai a. General Conference thlenna tur Pandal hi New Champhai Sports Complex ah sak tur niin November ni 3 khian lungphum tur niin Pathian hnenah hlanna hun hman a ni ang a, hemi ni hian Pandal sak hnathawh tan a ni ang. November ni 3 khian Organising OB, Pandal Sub-Committee bakah Branch tin OB ten hlanna hun hi an hmang ang a, November ni 4 atangin Branch hrang hrang te a chhawkin an hnatlang tawh dawn a ni.
Pandal hi Synod Pandal Structure avang feet 180 bakah a sir tawn tawnah feet 54 a zau ve ve in sethlama zar belh tur a ni ang a, a hniam lai ber feet 9 a sanga zar belh tura ruahman ani bawk. Pandal hmalam Champhai lam hawi zawnga sak tur niin Champhai lam atanga kalte chuan Tourist Lodge atanga pan thlak tura ruahman a ni.
ROAD BLOCK :
Hospital Veng lam atanga Keifangtlag DC Complex panna chu vawiin atangin siamthat hna thawh a ni dawn a, helai kawng zawh thinte tan zing dar 6 atanga tlai dar 6 thleng motor eng chi mah kaltlang a rem dawn lo a, kawng siam hna hi KCB pahnihin an thawk ang a, kawng siam hnathawh avanga Road Block hian tunkar chhung vel a awh rin a ni tih thu dawn a ni.
LEMZIAK INELNA :
Inrinni chawhnu dar 1 khan Bethel Primary School ah Bethel Branch YMA Sanitation Sub Committee buatsaihin naupangte tan Drawing Competition buatsaih a ni.
Bethel Sanitation Sub-Committee chuan an vengchhung Faina ngai pawimawh in naupang zawkten faina kawnga hma an sawn theihnan leh vengchhung fai taka a awm theih nana he Drawing Competition hi buatsaih an nih thu an sawi a, naupang zawkte atanga zirtirna inpek hian awmzia a neih ngei theih nan naupang kal khawmte chu thu tha tak tak an zirtir bawk.
He Drawing Competition ah hian naupang 120 chuangin intihsiakna an nei a.
Hetihlai hian Inrinni khan Chhiat tawh avanga faina hnatlang nei ve theilo Vengthlang Branch chuan faina hnatlang annei a, an veng chhung tihfaiin member te chuan hnatlang hi an nei a ni.
RMSA TRAINING :
Vawiin atang hian RMSA chuan kum danga an lo tih thin tawh angin CHamphai District chhunga High School zirtirtute tan inservice training a buatsaih leh dawn a, training hian ni 10 chhung a awh dawn a, kum dangah he training hi ni 5 chhung neih thin a ni a, kumin hian topic sawi tur a tam tham deuh avangin ni 10 chhung neih a ni ang.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 58.28)
Diesel : Semrual(Rs. 42.94)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 16.10.2015 (zirtawpni)
KAWNGKHAR DINGLAM KHAR TIR DUH LOHNA LANTIR :
Nimin zing dar 8:30 khan Champhai Auto Rickshaw Owners Association chuan kumin June thlaa Mizoram Sawrkar thuchhuak anga Auto-RIckshaw kawngkhar dinglam khar tura thuchhuah an siam chu duh lohna lantirin kawng an zawh a, buaina chhuak a awm lo. Dawrkaikawn atanga kawng hi awh tanin Darthangvunga Point, DK Point leh Bethel kawnah te thusawiin hun hman a ni a, CAROA Member te an tel kim hle a ni. He kawngzawh avang hian an kawngzawh chhungin khawlai dungah lirthei dang tan kal a harsat phah hle a, CAROA Member 300 velin kawng an zawh a ni. Kumin June thla khan Mizoram puma Auto-Rickshaw te chu kawngkhar dinglam khar turin Mizoram Sawrkar chuan thu a lo chhuah tawh a, he thuchhuah hi inhmuhsitna leh intham lohna a nih mai bakah Auto Rickshaw hmanga eizawngtute chawbel tihchhiatna hmanrua niin mipui tana harsatna a siam theih bakah kawngkhar dinglam an khar avang hian an sum thawhchhuah 75% chu hloh thei dinhmuna ding thei an nih thu sawiin thuneitu lamten November thla lama ngaihtuah that tura thu an tiam pawha a aia hma leh rang zawka thutlukna siam turin an beisei thu CAROA hruaitute chuan an sawi a ni.
MODEL VILLAGE-A HMALAK DAN TUR SAWIHO :
Nimin khan Champhai District chhunga SAGY hmalakna te enhovin DC COnference Hall-ah Meeting neih a ni. He meeting Champhai DC Pu C. Lalzarliana kaihruaiah hian Champhai District chhunga Model Village atana thlan chhuah hmalak dan tur hrang hrangte sawiho a ni a, Department Official-te leh Model Village atana thlan VCP te an tel kim hle. Champhai District ah hian Model Village 6 awmin Pu R. Lalvena`n Model Village atana a puan Biate-ah chuan hmalakna tur atana ruahman 15 a awm a, hengte Department hrang hrangin a hlawhtlinna turin hma an la dawn a ni. Pu lalrinliana Sailo biala Chawngtlai khuaah chuan hmalakna tura ruahman 10 a awm a, Pu T. Sangkunga Bialah 13, Pu H. Rohluna Bial Kawlbemah 16, Pu TT Zothansanga Bial Rabung-ah 7, Pu JH Rothuama Bial Ruantlang-ah 13 a awm bawk a, heng zingah hian a tlangpuiin 100% ziak leh chhiar thiam te, naupang 100% in School an kai te, naupangte hnena hri danna pek bakah faina lama hmalakna tur te, thingphun leh PMJDY hman tangkaite chu hmalakna tura tlanglawn zualte a ni.
CHAMPHAI DISTRICT POLICE INTAWKKHAWM :
Nimin khan Champhai District Police te chuan Champhai District chhunga Police Unit hrang hrangte Physical Fitness atan leh thawhhona a lo that zawk theih nan Police Meet buatsaihin Sports Discipline hrang hrang hmangin Chhangphut Field ah infiamna hun an hmang. Police Meet hi Champhai SP Pu RP Meena chuan a hmanpui a, thusawiin he meet hian Police-te inkarah thawhhona tha zawk a thlen a beisei thu sawiin Champhai District chu ramri a nih avangin Police-te pawhin hnathawh tur an ngah hle a, rilru leh taksa lamah fitness neih that a tul a, he meet hian chumi kawngah chuan rah tha chhuah ngei se a duh thu a sawi a, a tel zawng zawngte hnena lawmthu a sawi bakah Champhai Police Officer zawng zawngte hnenah Special Medal pek an nih thu sawiin lawmpuina a hlan bawk a ni.
ZIRNAA HMASAWNNA TUR :
Tlangsam Village Education Committee buatsaihin nimin khan an veng chhung School hrang hrang zirlai nu leh pa leh zirtirtute ko khawmin zirna hmasawnna tur chungchang an sawiho. He hun hi Pu Malsawmdawngliana, Tlangsam VCP chuan a kaihruai a, Tlangsam Students Union Secretary Jacob Lalnunhlima hnen atangin zirnaa nu leh pate mawhphurhna chungchang ngaihthlak a ni a, VCP hnen atangin zirnaa zirtirtu mawhphurhna hrang hrang ngaihthlak a ni a, zirlai nu leh pate hnen atangin zirnaa hmasawnna tur hrang hrang ngaihthlak a ni bawk.
COURT CHAWL ANG :
High Court hnuaia miten karleh Thawhtanni atana Ningani (19-22.10.2015) chhung hian Puja Vacation an hmang dawn a, hemi chhung hian Champhai District Court pawh an chawlh dawn avangin dawr theih an ni lovang.
HAND WASHING DAY :
Nimin kha UN General Assembly 2008 ruahmanna angin Global hand Washing Day atan hman a ni a, nimin khan Khawbung WATSAN Sub-Division, PHE Dept. Stadd te chuan Global Hand Washing Day denchhen hian Khawbung a School hrang hrang Primary atanga Higher Secondary School-te tlawh kualin zirlai naupangte hnenah kut sil fai pawimawhzia leh kut silfai lohin natna a thlen theihte an sawifiah a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 58.28)
Diesel : Tanky Full (Rs. 42.94)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 15.10.2015 (ningani)
GAS BUK TLINGLO MAN :
Metrology Dept. leh Champhai District Consumer Assn. tangkawp chuan Mizofed LPG-a Gas lo thleng, buk tling lo cylinder 43 an man.
Gas bur khat hi kg 30 bawr vel tur a nih laiin heng buk tlinglo an mante hi kg 26 vel a ni a, cylinder 43 te hi a theih chin chin a buk tlinga thun khah leh tur a ni a, a khah zawh lohna zat chu gas rawn phurtu truck driver, Abdul Laskar chu an chawitir dawn a ni.Champhai District Consumer Assn. chuan hetianga mipui bumtum an awm leh thin chu pawi an tih thu sawiin, tun hnu zelah mipuiten an chan tur ang zat dik tak an chan theihna turin hmalak chhunzawm zel an tum thu an sawi.
KELKANG TANPUINA ENFIAH :
Kelkang khawtlang tih hmasawnna tura Mizoram Sorkarin chhawmdawlna hrang hrang a buatsaih sakte enfiah turin leh a chhawr tangkaitu chhungkaw hrang hrangte kawmin ni 13.10.2015 khan NLUP Media Cell hovin I&PR, AH & Vety leh PHE Department thawktute an kal.
Sorkar in a bik a Kelkang chhawmdawlna a kalpui mek chu mipuiten an chhawr tangkai hle a. Chhungkaw 239 awmna Kelkang leh Kelkang Vengthar-ten harh tharna thleng mek chhimtu mikhual an lo buaipui avangin kuminah nitin eizawnna thawk thei an awm lova. He harh tharna chhimtu mikhual hi nei ta lo pawh nise, Kelkang khawtlang chuan kuminah (thlawhhma la) ei leh bar zawnna kawngah harsatna an tawh tho dawn avang leh harhtharna in Kelkang khawtlang a nghawng a neih dan leh khawtlangin harsatna an tawhte chik taka zirchian a nih hnuah Mizoram Sorkar chuan kawng hrang hrangin chhawmdawlna a kalpui ta a ni a.
Kelkangah hian chhungkua (household) 239 awmin, chhungtin tan (tui khawlna tur) tuizem litre 2000 dawng pek vek a ni a. Chhungkaw 9 hnenah (Petty trade) eichawp/bar chawp Dawrte siamna pek a ni dawn a, Chhungkaw 19 hnenah Ar 50 theuh, chhungkaw 211 hnenah Vawk 2 theuh pek anih dawn bakah Ar inchung tur Rangva Bundle khat leh Vawk inchung tur Rangva Bundle chanve pek an ni. Swach Bharat Abhyan hmalakna hnuaiah Vangtlang inthiarna tur (Ek in) unit 160 chuang Rangva hmanga sak a ni tawh a ni.
Kelkang leh Dilkawn inkarah bawlhhlawh paihna hmunhma ruatfel a ni a, Ek in khat tawh chu Ek paih khawl motor hmangin paih ruahsak an tawh a, cheng nuai 9 vel senga Electric Eng pek belhna (LT line Extension) siam anih dawn bakah Dilkawn atanga Kelkang panna kawng pakhat km 1 leh a chanve a thui chu chei that a ni bawk. Tui harsatna sukiang turin Lungdup tlang panga tuilak bakah Greater Champhai Water Supply tui pekluh a ni a. Kelkang chawmzo thei tur an khaw ram chhunga lui pakhat chu lak turin ruahmanna siam a ni bawk.
Kelkang harhna thleng chhimtu mipui lut leh chhuak tam tak an awm vanga vangtlang hriselna leh faina vawnhim anih theih nan Mizoram Sorkar chuan Kelkang khawtlang faina turin kawng tam takin hma a la mek a. Mipui fuankhawmna tamna ber Hmun thianghlimah vangtlang inthiarna thahnem tak PHE Department kal tlangin siam a ni a. Kelkang khawchungah vangtlang inthiarna hmun engemawzatah dah anih tawh bakah Bawlhhlawh sawngbawlna hmun (Semi Anaerobic System Dumping Ground) Cheng Nuai 8 sengin Kelkang leh Dilkawn inkar Enga Kawrah ruahman mek a. Kelkang (dai) khaw luh dawnah pawh vangtlang bawlhhlawh sawngbawlna hmun ruahman mek a niin, Mikhual 200 chuang riah theihna tur Khualbuk pahnih siam zawh a ni tawh bawk.
Sorkar in Kelkang khawtlang tanpuina a ruahmante chu tunah hian pek tling tlak khat ni tawhin, chhungkawtin tanah Tuizem Litre 2000 dawng pek vek a ni tawh a. Vawk vulh thlangtu chhungkaw 211 hnenah vawk 2 theuh pek niin, Ar vulh thlangtu chhungkaw 19 te hnenah Ar note 50 theuh leh a chaw pek fel anih tawh bakah Dawrte siam (Petty trade) thlangtu chhungkua 9 te hnenah pawh tanpuina hi a pek tlak a ni tawh bawk.
Tunah hian Fur khawchhe zualah lang a harhna chhimtu an awm nual laiin riaklut erawh nitin mi 100 chuang an awm thung a. Chhinchhiah chinah Kelkang harhna chhimtu hi mi 2,35,035 chuang ni tawhin, khaw 436 atangin pan a ni a, Mizoram State pawn atanga pantu mi 2,330 anawm bakah India ram pawn (khawvel hmun hrang hrang) atangin mi 349 in an pan tawh bawk.
CHAMPHAI-AH PENTAVALENT VACCINE TLANGZARH :
Mihring nunna atan hlauhawm thei natna chi hrang panga laka vaccine pakhata indanna, nausen pek tur Pentavalent Vaccine chu nimin chawhma khan Champhai CMO Office ah Champhai Addl. DC C. Lalzarliana chuan Champhai District tan a tlangzarh.
He hunah hian Sawrkar Office hotu thenkhat leh tlawmngai pawl hrang hrang hruaitute bakah Kohhran atangte leh Health Worker-te an tel a ni. He hun hi C. Zirliana, CMO Champhai chuan kaihruaiin, hri thalo inkaichhawn theih leh kaichhawntheihloh te laka mihring him nan Sawrkar laipuiin ruahmanna tha tak tak a siam chhoh zel thu a sawi a. Health Department lam a thawkte chuan thahnem ngai taka heng Programme hrang hrangte hi tihlawhtling turin nasa taka an thawh thusawiin, chutih kara thawktute zingah hna neilo anga inngai an lo awm palah a nih chuan insiam that a tul thu a sawi lang bawk.
Pentavalent Vaccine tlangzarh a nih hma hian Dr. R. Lianmawia, SMO leh DIO ni bawk hnen atangin he Programme chungchang hrilhfiahna ngaihthlak a ni a. Tum khat inchiuna a natna chi 5 (diphteria, pertussis, tetanus, Hepatitis B leh Harmopholus Influenza Type B) laka invenna tur Pentavalent Vaccination Programme hi a hmaa IPV lo kalpui thin tawh bakah Haemophilus Influenzae Type-B (HIB) belh a ni tih a sawi a. Haemophilus Influenzae laka indanna damdawi hi a hma chuan Private Hospital ah te man tam tak chawiin a lak theih thin a. He natna hri hian taksa harsatna hrang hrang khirh tak tak a thlen zingah meningitis leh septicaemia te a tel a, chuvang chuan nausen tet laia hri danna lak a pawimawh hle a. Tunah hian Sawrkar hmalakna in awlsam taka heng natna hri lakah hian indanna chhawpchhuah a ni hi a hlutna hre tlang ila, tiin Dr R. Lianmawia chuan hridanna lak chungchanga insawithaihna awm thin chu thil duhawmlo tak leh vaccine a pawimawhzia inhrilhhriat zau zawk chu a tul thu a tarlang a ni.
C. Lalzarliana, Addl. DC chuan nausen hri danna pek kawnga hma thar kan chuangkai chu lawmawm a tih thu leh nausen thi (Infant Mortality Rate) a tlak hniam phah a beisei thu a sawi a. Tun dinhmunah pawh IMP Rate chu Champhai District-ah a tlahniam chho zel a, hei hi Health Department thawktute thawhrimna rah kan hmuhna pawh a ni, ati a. Nimin hri danna kawnga hmalakna thar tlangzarh pawh mipuiin kan hlut a, kan chhawr tlan ngei theih nan thawktute chu tlawmngai taka thawkzel turin a chah bawk.
Pentavalent Vaccine hi nausen kum 1 hnuai lamah OPV rualin pek tur a ni a. Nausen chu kar 6 a tlin in 1st Dose hi chiu a ni a. Dose hnihna hi kar 10 an tlin pek leh niin, dose thumna le hhnuhnung ber chu kar 14 an tlin in pek tur ani a. He Vaccine hi Bur (Vial) khat hi Vawi 10 chiau daih a ni a, hman tan a nih atanga ni 28 thleng dah that chuan a hman tlak a ni.
Champhai District chhunga Health Supervisor leh Health Worker-te tan Pentavalent Vaccine chungchang hi September ni 2, 2015 khan zirtirna lo pek tawh a ni.
INFUIHTHARNA :
Vawiin chawhm dar 11 atang hian Venglai Community Hall-ah Champhai Sub-Division leh Khawzawl Sub-Division huam chhunga Primary School a thawk zirtirtu zawng zawngte infuihthar lehna hun buatsaih a ni dawn.
ENUMERATOR TE TRAINING PE :
National Population Register (NPR) hna kal lai meka inchhiarna chu update a ngaih avangin nimin khan Champhai Town Charge I & II leh Champhai Town Rural huam chhunga Enumerator te tan Training neih a ni a. Tun tumah hian NPR a hmalakna hmasa a hmaih palh te, hming dik lo siam that ngai te, Pianni leh kum siam that ngai te leh hming thun thar ngaite in tinah kalin hmalak tur a ni a. Enumerator te hian ni 5.10.2015 atanga ni 16.11.2015 chhungin hna hi an thawk dawn a ni.
Nimin training hi H. Lalhminghlua, Charge Officer, Champhai Town Charge I in a kaihruai a, Lalhruaitluangi, SDC & Nodal Officer chu Resource Person a ni a. Josephine Zorammuani, Charge Officer, Champhai Town Charge II chuan he hun hi a tel pui bawk. Nimin training-ah hian Enumerator mi 68 an tel thei a ni.
DISTRICT HEALTH DEPT. HMALAKNA THLIRLET :
Nimin khan District Hospital ah Medical Officer te chuan review meeting an nei.
He hunah hian Champhai Health Dept. hmalakna hrang hrang thlir a nih bakah nu, nau chunga thi, Maternal Mortality Rate leh nausen kum khat la tling lo thi, Infant Mortality Rate a Champhai District dinhmun thlir a ni a. Kumin 1st Quarter leh 2nd Quarter ah Infant Mortality rate hi za zela 36.87 a ni a, nikuma IMR za zela 53.97 atangin tlahniam tawh hle a ni. Maternal Mortaluty Rate ah nikum khan Champhai District a mi District chhunga boral 6 awmin, kumin APril thla atanga September thla thlengin nu boral hi 1 awm tawh tih meeting ah hian tarlan a ni bawk.
Nimin Review Meeting ah hian Health Dept. hnathawh tehna ber IMR leh MMR a Champhai District in hma a sawn chu lawmawm an tih thu tarlan a nih bakah hmasawn leh zelna tur kawng hrang hrangte tarlan a ni a. Health Dept. a thawkten mipu ihriselna lama hna an thawhna kawnga tan lak ngaihna lai te sawiho nghal a ni bawk.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 58.28)
Diesel : Tanky Full (Rs. 42.94)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 14.10.2015 (nilaini)
PISA FAI BER NIH LAWM :
DRDA office chuan nimin chawhnu khan Swachh Bharat Mission Cleanliness Week hman zawh taka sorkar pisa fai ber a nihna chu an lawm.
Lawmna hi DRDA Coference Hall-ah hman a ni a, Project Director Pu CC Lalchuangkima chuan thu sawiin, faina hapta hman zawh taka an office-in pakhatna an la thei chu lawmawm a tih thu leh, office staff te inpekna avanga hetiang dinhmuna ding thei hi an nih thu a tarlang a. Faina hapta chhung chauha fai hi a tawk lova, kumtluanin office fai ber nih kan tum tur a ni a, chumi tur chuan faina lam kan ngaih pawimawh zel a tul dawn a ni, a ti.
He hun hmanpuitu MJA President Pu Lalhmingmawia Pachuau pawhin thu sawiin, DRDA chu office leh a chhehvel vawn fai kawngah office dang entawntlak an nih thu sawiin, office chhung a fai laia, a chhehvel a fai leh si loh chuan faina chu a khingbai tlat a. Chutiang ni lova DRDA in in huam chhunga faina lama hma in lak dan hi in fakawm hle a ni, a ti. Hemi hnu hian chawhlui an kilho nghal a ni.
SVEEP CHUANGCHANG ZIRTIRNA :
Election Commission of India in ram chhung inthlanna a Democracy dik tak kalpui anih theih nan leh mipui aiawh ram hruaitu thlanna a mi tam zawk an inhnamhnawih theihna tura duan - Systematic Voters Education and Electoral Participation Programme (SVEEP) chungchang zirtirna chu kuminah pawh kalpui chhunzawm a ni.
Nimin khan Champhaiah chuan Government Champhai College Examination Hall-ah Campaign hi neih a ni.
SVEEP chungchang zirtirna hun hi Champhai SDC leh Election Officer ni bawk Pu Pachhunga'n kaihruaiin, Champhai Addl. DC leh ERO Pu C. LalzarIiana, SDC leh SVEEP Nodal Officer ni bawk Pi Lalhruaitluangi leh Government Champhai College Principal Pu Lalnunmawia ten SVEEP chungchang zirtirna hi an nei a ni.
College zirlaite hnena SVEEP chungchang zirtirna pekah hian India khua leh tui dik tak, kumtling chinten Vote an neih ngeina tur leh vote an thlak ngeina tura hmalakna peng pakhat he Systematic Voters' Education and Electoral Participation chungchang hi chiang taka hrilhfiah niin, India ram chu khawvel a Democracy ram lian leh ropui ber anih anga a khua leh tui kum 18 tling chinte chuan ram roreltu thlang thei turin Vote neih ngei atul thu leh khua leh tui dik tak chu Electoral Roll-ah a chuangin, Inthlanpuiah vote a thlak ngei atul thu uar taka zirtirna pek a ni a.
Nimin campaign-ah hian vote pakhat ringawt pawh a hlut zia leh awmzia a neih thui zia tarlangin, kan duh ang tak ram hruaitu kan neih theih nan kan hmanrua - vote thlak chu hman tangkaina chang hre turin zirlaite chu hriattir an ni a. Electoral Roll a khung theih chin bithliah na hrang hrang leh Electoral Roll a inkhunglut tura tih tur tul leh pawimawh hrang hrangte pawh chipchiar leh kimchang taka tarlan tel a ni.
October ni 15, 2015 atang hian Champhai District pumah Election Hearing neih tan a ni dawn a. AERO tur te chu:- Champhai North A/C-ah Pu Zoremthara Ralte, Champhai BDO; Champhai South A/C--ah Pi Lalhruaitluangi, SDC; Lengteng A/C-ah Pu Malsawmzuala, Ngopa BDO; Tuichang A/C-ah Pu Lalrinzuala, Khawzawl BDO leh East Tuipui A/C-ah Pu James Lalnithanga, Khawbung BDO-te an ni.
Tun dinhmun ah hian Draft Roll-ah a lan dan in Champhai District-ah hian Voters 80,599 awmin, mipa 39,606 leh hmeichhia 39,910 bakah service voters 1,083 an awm a. General Electors zingah mipa aiin hmeichhe voters 304 in a tam zawkin, Service Electors ah erawh mipa 902 anih laiin hmeichhe voters 181 a ni thung.
KHAWBUNG-AH TRAINING NEI :
Nimin chawhnu khan BNRGSK Conference Hall, Khawbung BDO Complex-ah "Training on Updating of National Population Register" neih a ni.
NPR Charge Officer Pu James Lalnithanga, BDO, KHawbung RD Block chuan training kaihruaiin Adhaar Card la nei lo leh NPR-a mihring la register lohte chu NPR Data sheet (Household Schedule)-a khung luh dan tur a hrilhfiah a. Training-ah hian Khawbung RD Block huam chhung atangin Enumerators 30 chuang an tel thei a ni.
NPR-a register tawh, acknowledgement slip pek tawh, Adhar card la dawng lo te pawh data sheet-a chhinchhiah dan tur hi felfai taka zirtir nghal a ni.
SCHOOL GAMES-AH LA CHETHA :
Nimin khan 33rd Mizoram Secondary School Games, chu Aizawlah tan a ni a, Champhai District aiawhte an la che tha rih hle.
Mizoram Secondary School Games a tel tur Champhai aiawhte chuan Thawhtanni khan Champhai an chhuahsan a, nimin khan inelna an tan nghal a, Champhai atang hian Mi 80 vel kalin Volleyball Girls, Football Boys, Basketball Boys, Table Tennis, Badminton, Athletics leh Takawendo ah te an tel a. Nimin khan Football ah Lunglei hnehin Semifinal an lut a, Hmeichhe Volleyball Hmeichhiate pawhin Semifinal an lut tawh bawk a. Long jump girls, High Jump boys leh 1500m race girls ah gold medal an lak bakah, Long jump boys leh high jump girls-ah silver medal ve ve an la a, basketball-ah semi final lain, badminton boys-ah bronze medal an la tawh bawk.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 58.28)
Diesel : Tanky Full (Rs. 42.94)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 13.10.2015 (thawhlehni)
NULA CHHUANAWM :
Lalmawizuali d/o C. Lalduhawma (L), Champhai Vengthlang chuan Bapuji Dental College and Hospital, Davangere, Karnataka State atangin BDS (Ha Doctor) 1st Class ah a pass.
SEP LOAN DILTUTE INTERVIEW :
National Urban Livelihood Mission (NULM) hnuaia SEP loan diltute interview chu nimin khan UD&PA Office, CHANEM building-ah neih a ni.
Interview-ah hian Pu C.Lalzarliana, Addl DC; District Task Force Committee Member te leh Bank hrang hrang manager te an thu a. Addl DC chuan he loan hi BPL loan a ni a, thenkhatin BPL loan chu rulh that loh tur emaw kan ti thin a. Mahse loan reng rengah rulh that loh tur a awm ngai lova, SEP loan leh mi harsa zawkte hamthatna tura loan pek chhuahah hian loan pangngai aiin a rulh zat tur a tlem zawk chauh a ni a ni. Nimin interview-ah hian mimala he loan dilte interview neih a ni a. State Bank of India-in target 5 neiin diltu mi 20 an awm a, HDFC-in target 3 neiin diltu 10; Canara Bank-in target 2 neiin diltu 9; MRB-in target 15 neiin diltu 54; MCAB-in target 15 neiin diltu 55 an awm a ni. Mimala dilte hnenah hian Rs.5000/- thleng pek tur a ni a, bank loan punna (interest) 7% chin chunglam chu UD&PA Deptt in a tum dawn a ni.
Vawiin hian Group leh Self Help Group (bank linkage) te tan interview hi neih chhunzawm leh tur a ni a. Group-ah hian SBI in target 5 an nei a, HDFC in 2, Canara Bank in 1, MRB in 10 leh MCAB in 11 neiin, loan hi cheng nuai 1 pek chhuak tur a ni a. Pawl bakah SHG ten an dil a ni. SHG (bank linkage) ah hian SBI in target 5 an nei a, HDFC in 3, Canara bank-in 2, MRB in 15 MCAB in 10 an nei a, Self Help Group bank te bank account-a pawisa awmzat let li thleng loan hi pek chhuah tur a ni a. Hemi atan hian UD&PA chuan Self Help Group te chu bank account an lo hawntir tawh a ni.
LUNGIN DENGHLUM :
Inrinni chhun dar 11:30 vel khan Lianhuaikimi (10) d/o Hangzachinpau, Ngaizawl khua chu an rawra chhutna ah kawng chhak atang a lung tlain a delh avangin a thi.
Ngaizawl khua YMA President hnen atanga thudawn danin inrinni tukthuan eikham khan Lianhuaikimi leh a u Thanglamtuang chu Ngaizawl khua daiah rora chhu turin an kal a, kawngsir chhaklam a rora an chhut laiin kawng ko a lung feet 2 vela chhah a rawn tla a, a hnuaia Lianhuaikimi rora chhu lai chu a rawn delh ta a ni.
An bul vel a rora chhutute chu tlankhawm nghalin, Lianhuaikimi hi an la chhuak a, khawzawl damdawi in lama kalpui turin an in lamah lak chho a ni a, an in an tlenpui hian a hliam tuar loin a boral ta a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 58.28)
Diesel : Nil (Rs. 42.94)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 12.10.2015 (thawhtanni)
SANGHA RU MAN :
Champhai Police-te chuan nimin khan phai zawl leileta mi sangha dil sahtu pahnih an man. Sangha sah rutute hi Kahrawt Thlerpui ami ve ve Ram-dinthara (40) S/o Biak-lawma leh Lalvulliana (32) S/o Rualzakhuma an ni a, nimin chhun khan Keilungliah Zau-a R.Laldinpuia leh Lalfak-zuala, Hmunhmeltha khua ve ve te sangha dil bakah Phaizau area-a sangha dil pakhat an sah bawk a. An sangha mante hi Vengthar-ah zuarin police duty-te chuan ringhlela an man hnuah an inpuang ta a ni. An kut atang hian sangha 15KG vel an la kawl lai chu man sak an ni bawk. Champhai Town Area Fisheries Association chuan heng sangha ruk ching man an ni ta hi Champhai Police-te chungah an lawm hle a, mi sangha dil khawih chingte man tur hian duty an indah a, man an nih chuan dim an tum lo hle tih an sawi a ni.
PRESBYTERY INKHAWMPUI TIAK :
Presbytery inkhawmpui neih mekah Inrinni khan rorel neih a ni. Hmunhmeltha Kohhran-a Champhai North Presbytery Inkhawmpui palai rorel chuan Keifangtlang-in Kohhran Upa pahnih thlan an dilna chu an pawm a, Presbytery Agenda atan kum 3 a ral hma chuan agenda ngai hi thehluh loh ni rawh se tih chu an pawm a, Kohhran inchhiarnaah hian pastor ram pawna awmte hi Synod Office atanga chhiar ni rawh se tih te, PC Girls School Headmistress hi Synod Department dang hotute ang bawka term neia ruat ni ve rawh se tih te, Kohhran inchhiarnaah hian ziak leh chhiar thiam zat hi dah tawh loh ni rawh se tih te, Synod Mission Board member-ten Mission Field an tlawh thin hi tihtawp ni rawh se tih te, zu zawrh phalna nei leh zu lei phalna permit neite hi kohhran-in inang tlanga a kalpui theih nan Synod-in kaihhruaina siam rawh se tih te, pastor-te voluntary retirement-a an chhuah dawnin an chhuah chhan azirin ordination dinhmun tur tihchian sak ni rawh se tih te, Synod hnuaia contract missionary rawihte hi an chenpui nu leh pa, fanauten MR an bill theih dan kawng zawn ni rawh se tihte leh district hrang hrang Family Guidance & Councelling Centre awmna hmuna councellor-te awmna quarters enkawl dan hi Synod-in ruahmanna siam rawh se tihte chu Synod-a kaltlang tura tih a ni a, Presbytery leh Bial Khawmpui minute bu hi Pathianni zan inkhawm ban hma chuan sem tawh loh nise tih chu an pawm bakah Pathian ram thawhlawm ipah a thawhtute telephone number ziahna tur dah ni rawh se tih chu Senior Executive Fin. Secy. hnenah thlen nise an ti bawk. Nakum Presbytery Inkhawmpui chu Vengthlang Kohhran Biak Inah nghah a ni a, Moderator-ah Upa C.Lalchhawnthanga, Secretary (Sr.)-ah Upa C.Pakunga leh Secretary (Jr.)-ah Upa H.Lalhminghlua te an ni ang.
Champhai South Presbytery, 2016 chu Zotlang Kohhran Biak Inah nghah a ni a, puipa turte chu Moderator Pu Thangvuka, Secretary (Sr.)-ah Pu H.Sangkhuma, Secretary (Jr.)-ah Upa C.Lalhmangaiha, Fin. Officer Pu R.Lianmawia leh Statistician-ah Upa Lalhminghlua te an ni ang. Nimin rorel agenda ngaihtuah zingah kohhran hrang hrang kan inpumkhat theih nan Synod-in hma la rawh se tih te, Synod Moderator elect hi Synod Board Committee hrang hrangah member ni sa - ex-officio ni rawh se tih te, Presbytery inkhawmpui thlengtu tanpuina hi Rs.20000 ni tawh rawh se tihte chu pawm a ni a, Biak In hawnga innei inkhawm dar nawn tihchian ni rawh tih chu Synod-a kaltlang tura tih a nih bakah Presbytery Finance Officer term hi Synod Finance Committee term zula siam rem ni rawh se tih chu pawmin Sacrament zirlaite mahni kohhran ni lova lawmluh ni rawh se tih chu Synod-ah thlen nise an ti.
ZIRTIRTU DAH TURIN NGEN LEH DAWN :
Zirtawpni tlai khan MZP Hqrs. leh Govt. Champhai College zirlai hruaitute chuan joint meeting an nei. He meeting, Govt. Champhai College, SU Room-a neihah hian hun rei tak atanga Govt. Champhai College-a zirtirtu indaih loh zualna subject - Economics, English leh History department-ah te zirtirtu hnawhkhat tura sorkara vawi engemawzat an lo thlen tawh, tun thleng tihhlawhtlin a la ni lo chu an hriatthiam loh thu an sawi a, tun thla ni 16 hian sawrkar dawr nawn leh nise an ti a, October ni 20 thleng ngaihchan nise, ni 20 ral hmaa sawrkarin zirlaite duh anga hma a lak loh chuan a tawp thlenga zirtirtu an neih theih nan hmalak an tum thu an sawi.
MIBO RUANG HMU :
Ningani tlaia bo Ningzapauva ruang chu Inrinni khan Kanan Veng thlanmual bul kawrah hmuh a ni. Ningzapauva hi Ningani tlai khan a awmna chin hriat lohin a bo a, a chhungten an zawn beidawn hnuah khawtlang punin Inrinni khan an zawng a, mibo zawng tura thawk chhuak PHE Deptt.-a thawkte chuan ruang hi Kanan Veng thlanmual bulah hian an hmu ta a ni. A ruang hmutute chuan Ningzapauva hi Ningani tlai khan kawr kan a tum a, a kan zawh loh avangin tui hi a hak zui ta a, tui hian a ruang an hmuhna thleng hian a len thla nia an ngaih thu an sawi a ni. Ningzapauva hi Khuangphah khua, Kanan Venga cheng a ni a, a ruang hi Inrinni zan khan Kanan vengah tlaivarpuiin nimin khan vuiliam a ni.
HNATLANG RUNPUI :
Sub-Hqrs. YMA-in a lo rel tawh angin Inrinni khan Town Branch-te chuan hnatlang runpui an nei. He hnatlang-ah hian Cham-phai khawpui chhung veng hrang hrangte chuan kawra bawlhhlawh an thianfai a, kawra bawlhhlawhte hi tuiin a len zel hnuah Champhai leilet leh tuipui-ah a luanglut a, Champhai tuitlan tibawlhhlawhtu a nih avangin thenfai a ni. Veng thenkhat chuan kawr an tihfai bakah hian an veng chhung thianfaiin an nei nghal bawk. Inrinni hnatlang hi Sub-Hqrs. YMA hruaitute chuan an tlawh kual a, Vengthlang Branch YMA erawh chuan mithi an neih avangin hnatlang hi an kalpui ve thei lo thung.
THISEN PE :
Govt. Champhai College NSS Volunteer te chuan Inrinni khan Champhai Hospital-ah Thisen an pe. Thisen hi mipa 8 leh hmeichhia 1 pein unit 9 an pe a, hospital kalin thisen hi an pe a ni.
RUIHHLO MAN :
Nimin chhun dar 12 vel khan Champhai Police te chuan Zokhawthar-ah Zodinmawia (26) s/o Phirthlantluanga, Electric Veng leh a thianpa kum tlinglo kut atangin Heroin No. 4 hawng hnih an man. Heng an ruihhlo man hi tualchhung rate a chhut in Rs. 90,000 vel nia rin a ni. Zodinmawia leh a thianpa hian scooty MZ-04 / 8831 hmangin Zokhawthar-ah hian an kal a ni.
CHAMPHAI VENG FAI BER VENGTHLANG NORTH :
Swachh Bharat Cleanliness Week chu Champhai District-a urhsun taka kar tluan hman a nih hnu in ni 9.10.2015 chawhnu khan I&PR Auditorium-ah a kharna hun hman a ni.
He hun hi Champhai Addl. DC Pu C. Lalzarliana chuan kaihruaiin, thusawi ngaihthlak a nih bakah Cleanliness Week puala Category hrang hranga faina intihsiakna a tihtha zualte hnenah lawmman hlanna hun neih a ni bawk.
Addl DC Pu C. Lalzarliana chuan ram changkang leh changkanglo thliar hranna awlsam leh langsar tak chu faina hi a ni, a ti a. India ramin faina kawnga hma a sawn zel theih nan mitinin thawh theih kan neih thu a sawi a. Kan inchhung leh a vel mai bakah tumah dang phut lo a kan bulhnai kawngpuite lo phiat han hmuh hi a lawmawm in, hmasawn tur pawhin min ti phur thin a ni, a ti.
Faina Hapta kharna puala thusawitu Pu C. Lalremliana chuan mihring nunah faina hi a pawimawh tak zet a, ram hmasawnna pawh a nghawng thei a ni, a ti a; Hrisel tur chuan faina a ngai a, mi hrisel chuan hna a thawk tha thei a, hnathawk tha chu a dehchhuah a tam nge nge a, mimal tin dehchhuah tam leh tlem hian ram hmasawnna a nghawng leh zel a ni, a ti a. Swachh Bharat Mission hnuaiah mitinin kum khat chhungin darkar 100 tal faina hna thawk tura a phut chu thil hautak a nih loh thu sawiin, Sorkar in ruahmanna lianpuia a kalpui hi mipuiten kan tawiawm loh chuan a hlawhtling theilo a; faina leh thianghlimna hi kan kutah a innghat a, neitu rilru kan put chuan khawilai mah kan ti tawp duhlo ang, a ti a ni. Hun hi Pi V. Lalmuanpuii, DUDO, Champhai chuan lawmthu sawiin a khar a ni.
Swachh Bharat Cleanliness Week pual hian Town Area huamchhunga Anganwadi, Zirna In zawng zawng, Sorkar Office, Veng leh Champhai Town Area (Census Town) zinga fai ber te hnenah lawmman hlan a ni a. Lawmman dawngtute chu:
Sorkar Office Fai Lawmman:
1) DRDA Office, Keifangtlang
2) DFO Office, Bethel Veng
3) BDO Office, Ruantlang
Anganwadi Fai Lawmman:
1) Zotlang III Anganwadi
2) Venglai I Anganwadi
3) Kahrawt II Anganwadi
Zirna In Fai Lawmman:
1) Govt. Kanan Middle School
2) DIET, Zotlang
3) Govt. Vengthlang Middle School
Veng Fai Lawmman:
1) Champhai Vengthlang North
2) Kahrawt Veng
3) Hmunhmeltha
Town Area (Census Town) pali zinga khua fai berah Biate thlan a ni bawk.
He hunah hian C. Lalengkima, SDS chuan Faina Hapta chhunga hmalakna leh hun hman dan report pe in, faina intihsiaka endik dan a sawifiah a. Hun hi Pi V. Lalmuanpuii, DUDO in lawmthu sawiin a khar a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 58.28)
Diesel : Nil (Rs. 42.94)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 8.10.2015 (ningani)
RTI WEEK 2015 HAWNG :
Right to Information Week 2015 nei hmek denchhenin nimin chawhm akhan Chief Information Commissioner Laldingliana, IFS (Rtd.) hovin Champhai ah hun hman a ni.
Chief Information Commissioner hi R. Vanlalduha, Dy. Secretary, Mizoram Information Commission chuan a tawiawm a. Nimin hun hman, Govt. Champhai College a buatsaih hi Champhai Addl. DC C. Lalzarliana chuan a kaihruai a. Chief Information Commissioner chuan, RIght to Information (RTI) Act. 2005 hi Sawrkar langtlang, tha leh felfai neih nan eh eiruk venna atan te, India khua leh tui tupawhin Sawrkar thathawh dan leh kalphung an hriat theihna, sawrkar document kan hriat duhte awlsam taka hriat theihna tura duanchhuah a ni tih a sawi a. RTI Act hian Sawrkar inrelbawlna a nghawng thui hle ani, a ti a. RTI Act hnuaiah chuan Sawrkarin zep ruk a neih chu tihbo a ni a, thil engkim deuhthaw chu vantlang hriat tura chhawp chhuah a ni zel tawh a ni, a ti.
RTI Act hman tangkai kawngah Mizoram hian State dang kan la pha thei meuh lova, thenkhat chuan he dan hi vengte hekna lam kawk deuha ngaihna leh kan culture leh Kristianna nen inmil lo deuha ngaihna kan neih vang te a ni, a ti a. Mahse chutiang lama ngaih tur a nih loh thu leh, thenawm khawveng inhmuh mawhna leh dik lo taka kan inrinhlehnate thudik hmanga tihbona tur zawk a ni tih a sawi a. Sawrkar leh Sawrkar atanga tanpuina dawng NGO te pawh an hnathawh dan, Project an siam dan leh pawisa an hman danah te, an hlawhtlin danahte thil tha, entawn tlak leh tangkai tak tak hriat theihna a ni bawk a. Kan rama thil kal dik lo tam tak siamthat nan he dan hi kan uar a, Awareness Campaign pawh ngawrh lehzual a tul hle a ni,a ti a. He dan hi eiruk dona hriamhrei ai mahin eiru tur venna a ni zawk, a ti.
RTI Week puala hun buatsaihah hian Champhai DIPRO Emily Lalrinpuii chuan Key Note Address a pe a. He hun chhim turakal zawng zawng ten RTI Act chungchangah hriat chian leh hriat belh duh an neihte zawhna leh sawihona hun siam a ni a. Hun hi Lalnunmawia, Principal, Govt. Champhai College chuan lawmthu sawiin a khar a ni.
Nimin ‘RTI Week 2015’ puala inkhawm hi Mizoram Information Commission, I&PR Department leh Champhai DC Office tangho buatsaih a ni a. Champhai Town area chhunga Sawrkar Office hrang hranga thawk te, a bik takin SPIO, SAPIO leh DAA bakah tlawmngai pawl hrang hrang aiawhte, VC aiawhte leh thuthar lakhawmtute an tel a ni.
CHAMPHAI DISTRICT-AH FOOD SECURITY ACT 2013 ZIRHONA NEI :
Nimin khan Champhai DCSO Office bultum District Level Food Security Act, 2013 chungchangah hamphai District chhunga VC hotute leh Selection Committee-a Secretary te training buatsaih a ni a. He hun, Champhai Venglai YMA Hall-a buatsaih hi Pu Lalkunga Sailo, Champhai DCSO chuan kaihruaiin, Food Security Act hnuaia Civil Supplies lama thawkten an tih tur leh hriattur pawimawh hrang hrangte bakah mipuote chanvo chungchangah nilengin inzirtirna neih a ni.
Food Security Act 2013 hnuaiah hian beneficiaries thlan dan tur chu Urban Area-ah 48.60% leh Rural area-ah 81.88% ani ang a. Hei hi 2011 census population rinchhan a thlan tura ni a. Thlan tur zat duan hian AAY family member-te pawh a huam a ni.
Food Security hnuaia thlan te chuan thla khatah mi pakhatin buhfai Kg 5 an dawng thei dawn a. Hei hi kg 1 Rs 3 hisap a ni ang. Hei bakah hian thla khatah kg 3 kg zel mi pakhat tan APL Rate-a sem a ni bawk ang. AAY chhungkua te chuan chhungkaw khatah kg 35 zel thla khatah kg 1 cheng 3 hisap in an dawng thei dawn bawk a. A bak, Food Security hnuaia thlan loh zawng chuan APL buhfai thla khat a mi pakhat tan kg 8 kgs zel, kg 1 Rs. 15 man hisap in an dawng ve thung dawn a ni.
FCS&CA Department in Supply Ration a sem reng reng ah puitling leh naupang thliar hranna a awm tawh dawn lo a ni. FCS&CA Department in Ration Card a siam te hi Supply Ration sem nan bak, awmna hmun chhinchhiah na (address proof) leh thil pawimawh dangah hman phal a ni tawh dawn lova. Food Security Act 2013 hi kumin November thla atanga hmang hman tura hmalak mek a ni.
TRAINING TAN :
Nimin khan CDFA chuan Grassroot Football Training an tan. Grassroot Football training ah hian nuapang 120 in Football an zir dawn a, Training hi karkhatah vawi thum neih tur niin Thawhtanni, Nilaini leh Zirtawpni tlaiah an nei thin dawn a, Course khat rei zawng hi thla thum chhung a ni ang. Tarlan tawh angin Grassroot Football Training a naupang te Jersey hi Champhai United Football Club in an sponsor a ni.
RAL DAWN :
Naktuk ni 9.10.2015 zing dar 10:30 hian Champhai Area Retailers Assn chuan an thawhpui Pu Darhmingthanga an ral dawn a, member te kim taka kal turin an inhriattir a, a kal lo chu Rs. 200 chawi tur a ni, an ti.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 58.28)
Diesel : Semrual (Rs. 42.94)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 7.10.2015 (nilaini)
WEEK HAWNG DAWN :
Vawiin chawhma dar 11 hian Right to Information (RTI) Week, 2015 chu Govt. CHamphai College Multipurpose Hall ah hawn a ni dawn a.He hun hi Champhai DC Charge la mektu C. Lalzarliana, MCS, Addl. DC chuan a kaihruai ang a, Lal Dingliana, IFS (Rtd) Chief Information Commissioner , Mizoram in khuallian niin a hmanpui dawn a, CIC hi nimin tlai khan Champhai a lo thleng a ni. RTI Week hi October ni 12 thleng a awh ang.
ZIRLAITEN KHAWCHHUNG TIFAI :
Tlangsam khawchhunga School hrang hrang 6 a zirlai naupang leh zirtirtute chuan nimin khan Vengchhung thian faiin hnatlang an nei a. Hnatlangah hian Zirlai naupang 500 bawr vel an thawkchhuak thei a, zirlaite hnenah hian Clean Tlangam Committee te hmalakna in faina chungchang zirtirna neih tawh niin Clean TLangsam Committee chuan zirlai naupangte chu an chool kallam leh haw lamah an kalkawnga bawlhhlawhte chharfai turin an ngen bawk.
PAWISA SEM :
Nimin chawhma khan I&PR Auditorium ah UD&PA Dept chuan Champhai Town Area huamchhunga Self Help Group hrang hrang 28 te hnenah hma an lakna tur Rs. 10,000 theuh an sem. He hunah hian Self Help Group te tan hamthatna loan chi hrang hrang chungchang Pi V. Lalmuanpuii, MCS, District Urban Development Officer hnen atangin ngaihthlak a ni a, Pi Muanpuii chuan Self Help Group kalkhawmte chu an pawisa dawnte a nihna tur dik taka hmanga peipung ngei tur leh tangkai taka hmang turin a chah a, Department chuan ngun takin hmala tha leh thalo a en zui reng tur thu a sawi bawk.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 58.28)
Diesel : DCSO Permit (Rs. 42.94)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 6.10.2015 (nilaini)
KTP GENERAL CONFERENCE ATAN INBUATSAIH :
Nakkum KTP Genenral COnference, Champhaiin a thlen turah Champhaia KTP Branch hrang hrangte chuan mau an dahkhawm mek.
KTP Branch hrang hrangte hi khawmpui thlengtu CHamphai Joint KTP chuan mau leh thingtuai dah tur zat a bituk a, Champhai khawpui chhunga Branch lian zual : Vengthlang, Venglai, Vengthlang North, Kahrawt, Kanan leh Bethel ten Mau Truck trip 2 theuh an dah dawn a. Tlangsam, Hmunhmeltha, Zotlang, Ruantlang, Mualkawi leh Branch thenkhat ten thingtuai emaw mau Truck Trip khat theuh an dah dawn bawk a ni. Nimin thleng khan mau leh rua hi trip 15 vel dah tawh a ni a, tun thla ni 15 chhungin mau leh thingtuaite hi Branch hrang hrangte hian an dahkhawm dawn a ni.
Nakkum KTP General Conference atan hian New Champhai Pandal sak tur niin, November thla tir atang khian tan tum a ni a. Pandal atan hian Synod Structure hman ani dawn a, mahse mipui tam zawk leng tura sak tum a nih avangin KTP Branch hrang hrangten mau leh thingtuai an thawhkhawm hi hulhliap zar belhna tur te, a tul danga hman tur te a ni a. Synod Structure hi a thar a ni a, tun tum KTP General Conference hi vawikhat hmanna tur a ni. A remkhawmnaah hian Synod atangin Engineer an rawn kal dawn bawk a ni.
RUIHHLO MAN :
Champhai Excise & Natcotics Dept. chuan nimin zing dar 10:10 vel khan New Champhaiah Zokhawthar Sumo atangin Heroin No. 4 Gram 28 leh a neitu a puh Lalhriatpuii kum 38 d/o Saikulha, Chehkawn, Myanmar khua nia insawi an man a, ND&PS Act hnuaiah thubuai siam sak nghal a ni. Heng No. 5 te hi Rs. 60,000 in Tiau ah a la tih a sawiin Tualchhung Rate ah chuan Rs. 90,000 man hu vel nia chhut a ni.
LIRTHEI AN MAN :
Champhai Traffice Police te chuan thla hmasa khan Lirthei dan bawhchhia 99 an man. Lirthei an mante hi Taxi 15, Two Wheeler 37, Auto Rickshaw 19, Pick Up 4, Sumo 12, Car 10, Truck leh LPK 1 ve ve te niin, lirthei an man atanga sum an hmuh chhuah chu Cheng 22,400 a ni.
ZU DAWR 3 CHAMPHAI-AH :
September thla chhung khan Champhai Excise & Narcotics Dept. te chuan MLPC Act. 2014 hnuaiah thubuai 17 ziak lutin mi 12 an man.
September thla chhung khan Rakzu Litre 532.500 an man a, Zu bilh lai tin 100 leh Foreign Beer Canned 60 man in thubuai 17 ziahluh niin mi 12 an man a. Heng bakah hian ND&PS Act hnuaiah thubuai 12 ziak lutin mi 8 an man a, Heroin No. 4 Gram 3.200 an man bawk.
Champhai Excise & Narcotics Dept. te chuan Zu lei theihna permit 2647 an pe chhuak tawh a, Card midang hman tir engemaw zat cancel sak an ni tawh bawk a ni.
Champhaiah hian Wineshop 3 hawn a ni tawh a, Champhai Grape Growers Society ten Keifangtlang ah hawngin, Vengsang Brick & Stone Miltupurpose Society ten Khankawn ah an hawng a, Dinthar Vengah AK Lalremsiama`n hawngin tunah hian New Champhai Seventhday Workshop bulah Wineshop dang hawng leh tura hmalak mek a ni bawk.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 58.28)
Diesel : Tanky Full (Rs. 42.94)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 3.10.2015 (inrinni)
ARCHITECT IN TISUAL :
Champhai District Sports Committee chuan nimin khan Zotlang a Sports Complex sak mek an tlawh a. Thu dawn danin a sak dan tlangpui chu tha thawkhat an ti a, hmanrua leh bungrua chu quality tha hmang turin leh football ground a Turf phahna turah lungchang hmang turin Engineer te an hrilh a. Boxing Hall sak mek chu Architect in a tihsual avangin International Standard a pha lo hle thung niin an sawi.
FAINA HAPTA HMANG :
India ram hmun dangte rualin nimin zing khan Champhai District-ah Swachh Bharat Cleanliness Week chu a hawnna hun UD&PA leh PHED tangkawpin an buatsaih hnu ah faina hnatlang neih chhunzawm a ni.
Faina Hapta hawnna hun CHANEM Building kawta neih hi Cleanliness Week Committee Chairman Pu C. Lalzarliana, Addl. DC Champhai hova hman a ni a.
Mizoram chu India state zawng zawngah state fai ber te zing ami kan nih thu tarlangin, hmasawnna tur erawh kan la nghah hle thu Addl DC chuan a sawi a. Kan hnampa Pu Gandhi-an ram fai leh thianghlim a kan ram hi kan siam a duhthusam tihhlawhtling tum theuh turin kalkhawmte chu a sawm a. Faina hapta chhunga veng fai, zirna in leh hnathawhna hmun fai ber ni tura kan inelna te chu tun hun chhung atan chauh nilo kumtluan leh dam chhung daih ni se a tih thu sawiin Pu C. Lalzarliana cuan mimal tinin kan nun theuhvah thianghlimna ngaihpawimawh nachang kan hriat a ngai a ni, a ti.
Pi V. Lalmuanpuii, DUDO chuan hun hi a kaihruai a. Pu K.Zohmingliana, EE, PHED atangin thusawi ngaihthlak a ni bawk. He hunah hian District Office hrang hranga hotute leh Khawtlang hruaitute bakah Tlamngai pawl hrang hrang aiawhte an tel a. Swachh Bharat Mission (SBM) Champhai District-in Model School-a a puan school pathum-te an tel bawk a ni.
Faina Hapta denchhen hian khawtlang hruaituten veng tinah faina hnatlangpui an ko a. Chawhma lam khan SBM Volunteer a ruat Champhai District Bharat Scouts & Guides-te chuan kawngsira hnawmhnawk leh bal te chharfaiin an hnatlang bawk a ni. Faina Hapta hman chhung hian zirna in leh office tinten ni kha tal hnatlang nei tura beisei an ni a. Faina leh thianghlimna lama mipuite kan thanharh theih nan anganwadi, school, office, veng leh SBM Town Area (Champhai, Khawzawl, Khawhai leh Biate) zinga fai ber endikna leh thlanna neih a ni ang a. He hapta kharna hun October ni 9-a neih turah lawmman sem a ni dawn a ni.
Swachh Bharat Mission (Gramin) hnuaia PHED-in National Sanitation (Cleanliness) Campaign a kalpui chhung hian District chhunga thingtlang khaw tinah khawtlang hruaituten hnatlang an koh nan leh faina kawnga hmasawn tura electronic media kaltlanga inzirtirna leh awareness campaign hrang hranga ruahmanna an siam chu kalpui a ni dawn bawk.
CLEAN TLANGSAM :
Nimin khan Tlangsam khawtlang chuan Clean Tlangsam Committee hmalaknain vengchhung thianfaiin hnatlang an nei.
Zing lamah Zirlai naupangte hnenah faina kawnga hmalak dan tur leh fai pawimawhzia chungchang zirtirna neih niin khawlai thenfai hna an thawk nghal a, chhunah khawtlang hnatlang neiin Vantlang ram leh khawlai dungte tifaia hnatlang neih chhunzawm lehnghal niin hnatlanga thawkchhuak hi an thahnem hle a ni.
Clean Tlangsam Committe chuan chhung tin te mahni in leh a vel tifai tura ngenin a en dik hna an thawk nghal bawk dawn a ni.
FIR 18 THEH LUT :
September thla chhung khan Champhai Police Station-ah FIR 18 ziah luh a ni.
FIR ziahluh zingah hian Inrawk tam berin 8 ziah luh a ni a, Rukruk ah 5, ND&PS ah 2 leh 5 Es Act, Pawngsual leh lirthei dan bawhchhiah 1 theuh ziah luh ni bawkin Non FIR 6 an nei bawk.
CHAMPHAI THIANGHLIM DAN TUR NGAIHTUAH :
Nimin khan Sub-Hqrs YMA Office Tlangrawtah Champhai alo thianghlim zawk nana hmalak zel dantur relin Branch hrang hrang YMA hruaitute an thukhawm.
He hun hi Pu VL Chama Hnamte,President Sub-Hqrs YMA, Champhai chuan a kaihruaia,thusawiin Pu Machama chuan,kan bawlhhlawh paihna te kan fimkhur tawkloh avangin hmun hrang hrangah leimin leh chhiatna nasa tak kan tawrh phah thin thu sawiin,kan hriselna ngaihtuah miahlova tuihna kawng tha takah bawlhhlawh kan paih thinte chu pawi atih thu a sawi bawk.
Hemi hnu hian Pu K. Zohmingliana, EE, PHED chuan power presentation hmangin Champhai hmun hrang hranga bawlhhlawh paihna te enho a ni a,a thenfai dan tur sawiho a nghal niin,Branch hrang hrang hnatlan dan tur hi karleh thawhtanni lo awm turah hian Sub-Hqrs YMA hruaitute nen an rel leh dawn a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 58.28)
Diesel : DCSO Permit (Rs. 42.94)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 2.10.2015 (zirtawpni)
THISEN PE TAMBER :
Nimin khan Champhai District-a thisen pe tam ber PC Lalchuangkima chuan a vawi 49 na turin National Voluntary Blood Donation Day pualin thisen a pe.
PC Lalchuangkima chuan kumin Dec. thla khian a Vawi 50 nan thisen pek leh a tum tih a sawi a. Amah hi Champhai Bethel Veng a khawsa niin Kohhran leh khawtlanga inhmang tak a ni a, tunah hian kum 40-a upa a ni.
CHAMPHAI PRIVATE SCHOOL ZIRTIRTU TRAINING PE :
Nimin khan SDEO Office leh DPC, SSA Champhai te tangkawp chuan Champhai Sub-Division chhunga Private School-te tan BRC Training Hall-ah Continuous Comprehensive Evaluatuin (CCE) training an buatsaih.
C. Lalbiakzauva, SDEO chuan training an buatsaih chhan sawiin, ‘Champhai bialah hian Private Elelmentary School 50 kan nei a, tunhnaiah CRCC ten CCE an kalpui dan an zirchianna atangin School tam zawk chuan CCE an kalpui dan an zirchianna atangin School tam zawk chuan CCE an hriat dan a la chiang tawk lo hle a, tha zawka kalpui a nih theih nan training hi buatsaih a ni, a ti a. Kan ramah Private English Medium a pung zel a, zirlai pawh a kum telin an pung a, hei hian naupangte zirnaah hmun pawimawh tak an luah tih a tichiang hle a ni, a ti a. Zirna quality thatak an pek theihnan Privet School te chu an tan nasat lehzual a ngaih thu a sawi bawk.
C. Lalbiakzauva chuan RTW Act. hman a nih chinah Sawrkar atangin phalna nei hmasa lova School lo hawn ve ngawt chu Rs. nuaih 1 chawi theihna a ni tih a sawi a. Private School te hian Sawrkar in dan a neihte zawm inhuama din an nih ang takin, tha taka tih leh Syllabus, School Calendar, School Timing leh a dangte tha taka zui chu kan tih makmawh a ni,a ti.
He hunah hian K. Lalsiamliani, DPC, SSA chuan CCE nih phung leh tha zawka kalpui a nih dan tur sawiin, CCE hi naupang thiam theilo berte pawhin an zirlaite thiamlo theilo tura zirpuina a ni, a ti a. Zirtirtute mawhphurhna a nasa zual a, tunhma zawng aia kan tan lehzual a ngai a ni, a ti bawk. RTE Act in pawl ngaia suknawn ngailo tura zirpui tura a tih letling suala ‘ Fail a awm thei tawhlo’ tia mi tam takin an sawi chu pawi a tih thu a sawi bawk. hei hi zirlaite tihchhiat theihna a ni a, zirlaite pawhina nasa zawka an zir a ngai tih hi infuih dan tur dik zawk a ni, a ti bawk.
Nimin training ah hian private School Headmaster leh Zirtirtu 57 an tel thei a ni.
CHAMPHAI THALAI CHHUANAWM :
Tv. Malsawmtluanga S/o Rohlira Colney chuan Rajiv Gandhi University of Health atangin MBBS tha takin a pass. Hetiang tlangval chhuanawm kan nei hi Champhai tan hian an va hlu em.
Nl. F. Laltanpuii d/o F.Lalnghakliana, Champhai Vengthlang pawhin KLE Society's Institute of Dental Science and Hospital atangin Ha Doctor tha takin a pass a tunah hian Internship tiin a zirna hmun Bangalore ah a awm mek.
TEKIN DENG CHHIA :
Nimin chhun tek tla khan Champhai Venglai leh Bethel, DC hmunhlui mual chawmtu Transformer chu a deng chhia a, nimin vek khan siam nghal niin, siamthat mai theih a nih loh avangin nizan khan he Transformer-in a chawm vengte chuan eng an nei lova, kan thu dawn dan chuan Transformer hi a thar a thlak hlawk a ngai dawn niin an sawi. Mipuite hriathiamna P&E Dept. chuan an ngen a ni. Nimina tel tla vek khan Kanan Veng Biak In bula 11 KV Line Transformer pawh a deng chhia a, hei hi chu nimin vek khan siamthat leh nghal a ni.
CHAMPHAI-AH BLOOD DONATION DAY :
Nimin chawhma dar 10 khan Champhai Police Station Conference hall-ah Association Blood Donation huaihawtin National Voluntary Blood Donation Day hman a ni a. Kumina National Blood Donation Day-ah hian ‘Blood Donors bring a ray of hope, be a regular Blood Donor’ Thisen petute hi beiseina eng chhitu an ni a, regular taka thisen petu nih tum rawh tih hman a ni.
He ni puala hun hman hi AVBD Vice Pre. RL Chhuanawma chuan a kaihruai a; Dr Janet Zoremnghaki, Blood Bank Officer in thusawiin, miin tihluihna tel lova a mamawhte hman tura thisen a pek hi Voluntary Donation a ni, a ti a. Khawvelin 100% Voluntary Donation neih tumin hma ala mek a, India ram pawhin neih a tum ve mek a ni, a ti. Champhai District Hospital hian kum tin thisen Unit 60-90 mamawh ziah ang a ni a, pawlho leh tlawmngaia pe thinte azarah Hospital in a mamawh a phuhru ngawr ngawr a ni, a ti a. Voluntary Blood Donation atanga thisen pek hi a thianghlim bik a, thisen pek atanga damloin natna a kai theihna lakah nasa takin a veng a ni, a ti bawk.
Thisen pe tura hriattur pawimawh leh thisen pek a hlauhawm loh dante tarlangin Police-te chu mi nun chhan nan thisen pe thin turin a chah bawk. He hunah hian C. Zaihmignthanga, Secy. AVBD hnen atangin report ngaihthlak niin VL Lura Hauzel, Addl. SP hnen atangin thusawi ngaihthlak a ni bawk.
UPATE NI HMANG :
Nimin khan Mizoram hmundang rualin Champhai ah pawh Upate Ni hman a ni.
Champhaiah chuan Hqrs. hminga lawmna hun siam lovin Branch hrang hrangte`n anmahni huamchhungah he ni hi hmangin zaikhawm leh intihhlimna neia hun hmangin Branch thenkhat chuan khuallian neiin hun an hmang a, member boral sunna leh MUP General Hqrs. President RK Thanga`n MUP Day thuchhah a siam chhiar chhuah a ni.
OFFICE TIFAI :
Nimin khan District Project Office SSA Staff ten faina hapta denchhenin Office leh a vel thianfaiin hnatlang an nei. SSA buatsaih vek hian, nimin khan Director of School Education in U-DISE 2015-16 Kick Off a neih rualin Champhai District hnuaia CRCC te hnenah Champhai District SSA chuan U-DISE 2015-16 Training an pe a ni.
CHAMPHAI DISTRICT-AH SMART CARD DRIVING LICENSE HMANG TAN DAWN :
Ni 30.9.2015 (Nilaini) khan Driving Licence Smart Card buaipuina tur khawl chu Champhai District Transport Office-ah vuah a ni. District 5-a tihfel a nih hnuah Champhai District-ah Nilaini atangin bun thar a ni a. Nimin atang hian mipui tan dil theih tan tura ruahman a ni.
Smart Card hi India ram pumah Transport Ministry chuan hmang turin a ti a, Mizoram hi India rama a hmang hmasa pawl a ni a. He smart card-ah hian license neitute chungchang leh data zawng zawng chu chip-ah dahin, District Transport Officer-in a tihnun vek a ngai dawn a, license lemah chuan data chip a awm loh avangin a hman theih dawn loh a, smart card hian license lem chher chawp awm thin chu a tihtawp beisei a ni.
Smart Card hi Mizoram-ah hian M/s A-ID System India Pvt.Ltd.-te chuan buaipuiin, card siamna atan hian cheng 94.50 sen belh a ngai a, hei hi license nei tawh tan niin, license thar siam turte chuan license siamna bakah cheng 94.50 an chawi belh a ngai dawn a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 58.28)
Diesel : Semrual (Rs. 42.94)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 30.9.2015 (nilaini)
CRIME COMPENSATION NGAIHTUAH :
Nimin chawhnu khan District Legal Services Authority hnuaia Crime Compensation diltute chungchang ngaihtuahin thutkhawm neih a ni. He thutkhawm hi I&PR Conference Hall-a neih a ni a, Champhai District-ah hian mi kut palh tuar emaw, pawikhawihna tuartu Crime Compensation 2011 hnuaia zangnadawmna diltu hi mi 7 awmin nimin thutkhawmah chuan heng an dilna hi ngaihtuah a ni a, a dil thei awma ngaihte chu State Level-a ngaihtuah leh tura thawn thlak nise tiin an rel a ni. Crime Compensation hnuaia zangnadawmna pek hi Mizoram-ah Champhai District chu a pechhuak hmasa ber niin mi 2 hnenah he zangnadawmna hi an lo pechhuak tawh a ni.
TRAINING NEI :
District Tobacco Control Cell, Champhai chuan nimin khan DIET-ah Tobacco Control chungchangah training neiin Govt. Champhai College principal Pu Lalnunmawiia chu resource person a ni.
CLEANLINESS WEEK :
October ni 2 atanga Swachh Bharat Mission Cleanliness Week hman turah kawng hrang hrangah faia inelna buatsaih a ni dawn. He hapta pual hian veng, zirna In, sorkar pisa leh anganwadi fai thlanna neih tur a ni a, veng fai hi Sub-Hqrs. YMA-in an endik ang a, zirna in hi committee thlan bikten endikin sorkar pisa hi MJA, Champhai District-in an endik ang a, anganwadi hi CDPO lamin an endik ve thung ang. Hei bakah hian Swachh Bharat Mission hawn tawhna census town area 4- Champhai, Khawzawl, Biate leh Khawhai te zinga fai ber thlanna neih a ni bawk ang a, Swachh Bharat Mission Cleanliness Week hi naktuk zing dar 7:00 hian CHANEM Building kawtah hawn tur a ni a, hemi Ni Swachh Bharat volunteer scout & guide-te chuan Champhai leh a chhehvel tifaiin an hnatlang dawn a ni.
MJA THUKHAWM :
Nimin khan MJA, Champhai District Executive Committee chu Press Club-ah thukhawmin Swachh Bharat Mission, Cleanliness Week-a sorkar pisa fai endik dan tur chungchang an rel bakah Press Club sak mek chu a sak chhunzawm zel dan tur ngaihtuahin a hmunah an enho nghal.
ni 29.9.2015 (thawhlehni)
FAINA HAPTA HMAN DAN TUR REL :
Mizoram Sorkarin kumin October ni 2 -9 chhunga Swachh Bharat Cleanliness Week 2015 hmang tura a phut bawhzuiin nimin khan Champhai I&PR Conference Hall-ah he ni hman dan tur rel in Addl DC Pu C. Lalzarliana hovin thutkhawm a ni a. Swachh Bharat Gramin hnuaia thingtlang khua a National Sanitation (Cleanliness) Campaign kalpui dan tur rel zawm a ni bawk.
Champhai Addl DC chuan district fai leh thianghlim siam tur chuan mipui rilru ah thianghlimna ngaih pawimawhna tuh a tul a ni tiin, Thianghlimna Hapta hman turah pawh ni tlem te chauh daih nilovin kan nitin nun a faina ngaihpawimawhna hringchhuak se a tih thu a sawi a ni.
Nimin meeting chuan Swachh Bharat Cleanliness Week chu October ni 2-ah CHANEM Building kawtah zingkarah UD&PA Office buatsaihin hawnna hun buatsaih tura a rel bakah, hemi ni hian faina hnatlang neih te rel niin, Swachh Bharat Mission (SBM) Volunteer a ruat Bharat Scouts & Guides-te zingkara hnatlang tur ten ruat an ni bawk a. Hemi hapta chhung hian Office leh Zirna in bakah Veng leh Town Area fai ber thlan a ni bawk ang. He Faina Hapta kharna hun hi October ni 9 a neih tura ruahmanna siam a ni bawk.
Meeting chhawng hnihnaah hian PHED bultumin National Sanitation (Cleanliness) Campaign kalpui dan tur rel a ni a. District chhunga khaw tinte faina leh thianghlimna inzirtir a Swachh Bharat Campaign kalpui theih dan tur te leh khawtlang hruaitute nena thawhho dan tur te sawiho a ni.
Nimin meeting-ah hian Sorkar Office hotu thenkhat leh Tlawmngai pawl hrang hrang leh Khawtlang hruaitute bakah School hotute leh MJA hruaitute an tel a ni.
DISTRICT HOSPITAL EYE WARD FAR NASA :
Champhai District Hospital a Eye Ward Building chu tun fur chhung khan a chung a hul loh avangin thawktute an buai hle.
Thu dawn danin, Eye Ward Building hi a chungah rangva an chih a, rangva chihna leh kailawn inkar plaster chu a puar nasa hle a, heta tang hian inchhungah tui hi lutin tun fur lai khan buaina an tawk nasa hle a. Chhun lama ruah a sur chuan tuifar avang hian hna pawh a thawh hleihtheih loh a. Khawl an fahte chu ruahin a nan loh nan zanah sarang hmanga khuhin, a tukah hnathawkten tui tling an tifai leh a. Dar 11 bawr vel atangin hna an tan thei chauh thin a ni. Ruah a sur tam lai phei chuan tui hi no leh thil dang hmangin thawktute hian an dawh thin bawk.
In chung phui lo lai hi pindan pakhat chung a ni a, ruahtui hul fel veleh damdawi ina thawkte chuan a chung siam hna hi thawh nghal an tum a ni. Hetihlai hian District Hospital main building ah a chung phuilo avanga far erawh report a awm lo thung. District Hospital a thawkte chuan rukru kut an tawrh thin thu sawiin, tui herh hawna tam zawk chu misualten an ru a. Dara siam a nih avangin hralh atana ruk a nih rin a ni. Hei bakah hian Wash Basin atanga tuichhe paihna thir, tuiek thei lo thenkhat chu misualte hian thlawn bawkin, hei vang hian Wash Basin tam zawk chu hman theih lohvin a awm mek a, ek in tleuhna, flush zawng zawng pawh a chhe vek bawk.
CHAMPHAI LEIZET ZAWKAH SAZU PUANG :
Champhai leilet zawlah tunlai hian sazu a puang nasa hle.
Kuminah fur ruahtui a tlak har avangin Champhai leilet zawla buh phun hi a inrual lo hle a, tui hmu tha deuhte chuan June thla khan buh hi an phun tawh laiin, August thla atanga buh phun ve chauh te pawh an awm bawk a, tun thlaah erawh buh phun hi an zofel tawh hlawm a ni. Kumin hian Agriculture Dept. chuan buh chi thum CAUR 1, DRRH 2 leh MTU 1075 te chu chin turin a pe chhuak a. Hen buh ching lote chuan buh tawi sang, Manipur buh leh Myanmar lam atanga lokal buh te an ching a ni. Buh hi a vui tan tawh a, Champhai leilet chu tunlai hian a hring mawi hle a ni.
Hetihlai hian Champhai leilet zawl hmun thenkhatah tunlai hian sazu a puang nasa hle a, hmun tam takah buh an eichhe tawh niin Agriculture Dept. atangin thudawn a ni a, leilet thenkhatah buh hi a si bawk nia hriat a ni. Champhai District Agriculture Dept. chuan a mamawh tan sazu tur leh damdawi an kawl reng a, Office hun chhungin lam theih a ni.
DC INSAWN DAWN :
Champhai DC H. Lalengmawia, IAS chu Kolasib DC turin sawn niin, Champhai DC tur hian Mamit DC hna chelh mek Vanlalngaihsaka, IAS chu a rawn awm dawn a, transfer hriattirna hi nimin khan tihchhuah niin thu kan dawng.
DOCTOR INSAWN :
Tunhnai khan Champhai District atangin Doctor pathum chu hmun dangah sawn an ni a. Dr Robert Zirsangzela Thangluah, Bungzung PHC-a thawk chu District Jail, Kolasib-ah sawn a ni a. Champhai District Hospital a thawk Pathologist Dr Lalawmpuii Pachuau, Grade III chu Civil Hospital, Aizawl-ah sawn niin, Khawzawl CHC a thawk Dr Laltlanzovi, Grade III chu Kolasib District Hospital-a thawk tura sawn a ni bawk. Heng mite thlaktu tur hi Champhai District ah rawn dah a ni lo thung a. Champhai District Hospital ah hian Pathologist hi 1 la awmin Khawzawl CHC ah hian Medical Officer chiah a awm tawh thung.
TOWER BUN MEK :
Champhai BSNL inbiakpawhna tihchangtlunna tur tower bun thar chu thawh chhunzawm zel a ni.
He tower hi Hliappui kaltlanga Aizawla lakna tur a ni a, tunah hian tower bunhna tam zawk hi chu zawhfel tawh a ni a, nimin khan hna zawh loh thenkhat thawh chhunzawm niin, tower bun hna hi chu reilote hnuah zawhfel theih beisei a ni. Tower a dah tur khawl erawh chuan Champhai a la rawn thleng lo thung a, a thlen hun tur hi hriat theih a ni lo bawk. He tower bun hna hi a chak loh avangin NGO Coordination te chuan thuneitute hnenah a rang lama zo turin an lo ngen tawh thin a ni.
HALL SA THA DAWN :
Nimin khan Farkawn Community Hall, a len tawk loh avanga khawtlang mipui punkhawmna dawl zo tawh lo chu VC hmalaknain mipuiin an thiat a. He hall hi kum 1987 khan sak a ni a, mipui punkhawmna atan a dawl zawh tawh loh avangin BADP atangin a thar hi sak a ni dawn nia thudawn a ni. Farkawn HSS naupangte chuan Hall thiahna lungnawi hmang hian an School kawng chei thain an hnatlang ve bawk a. Kawng khuar chhe lutuk te an chhilh mam a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Free Sale (Rs. 58.28)
Diesel : Free Sale (Rs. 42.46)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 26.9.2015 (inrinni)
KTP GENERAL CONFERENCE CHUNGCHANG AH JOINT MEETING :
Nimin dar 10:30 khan Sub-hqrs YMA Office Tlangrawtah KTP General Conference 2016 Champhaia neih tur chungchang KTP General Conference Organising Committee leh Sub-Hqrs YMA ten an sawiho.
He hun hi Pu VL Chama Hnamte, President Sub-Hqrs YMA Champhai chuan a kaihruaia, he meeting ah hian Organising Commitee ina an hmalak tawhna hrang hrangte ngaihthlak a ni a. Hmalak mek leh hmalak zel tura hmachhawp neih mekah te Sub-hqrs YMA leh Organising Commitee ten lungrual tak leh theihtawp chhuaha thawhho nise an ti bawk.
KTP General Conference 2016 neihna hmun turah hian New Champhai field chu tihfel ni tawhin, Pandal sakna tur mau pawh dahfel a ni tawha, Pandal hi November thla hian sak tan tura hmalak a ni bawk.
CONSUMER HRUAITUTEN THUCHHUAH SIAM :
Nimin khan Champhai District Consumer Association huaihawtin dawrkai ten Maximum Retail Price a an hralh theihna turin Awareness Campaign an nei a, Champhai DC Charge la mektu Pu C Lalzarliana Addl DC chuan khuallian niin a hmanpui.
Khuallian Champhai DC Charge la mektu Pu C Lalzarliana Addl DC chuan thusawiin Mizote chu Hnam taima leh rinawm Lei leh hralh chungchangah pawh dik taka ti thin hnam kan ni a, chu kan hnam zia chuan kan ram hi ram nuam takah kan siam a, hnam dangin min chim a chinah kan hnam ze mawi tla hniam telh telh karah Champhai chu hnamdang sumdawngten bu an khuar theih lohna khawpuia kan la siam zel thei hi thil ropui tak a ni a ti a, kan hnam zia taimakna leh rinawmna hian hnam dang sumdawngte hnawt boin an tan awm ve a rem lo a, he thil hi kan chhawm nung zel tur a ni a ti bawk. Kan ram thenawmte chu hnam dangin an chimpil mek a, an hnam dinchhuahna tur sumdawnna leh thuneihna te hnam dang kuta a awm mek laia Mizoramah hnam dang sumdawngte'n pun lam aiin kiam lam an pan zel hi thil lawmawm tak a ni a ti a.
Consumer ten kan chan vo dik tak kan chan theihna tura danin min humhalhna hi consumer te tan paradise a ni a, mipuite chanvo diktak an chan theihna tura hmalak hi sawrkar tum ber a ni. Sawrkar leh Consumer te an thawk ho zel dawn a ni a ti bawk.
He hun hi Pu C Lalngura President Champhai District Consumer Association chuan kaihhruaiin Pu Lalnundanga inspector Legal Metrology Dept hnen atangin thusawi ngaihthlak a ni a, Pu Lalchhanhima Zofa in lawmthu sawiin he hun hi a khar a.
Consumers Association te'n mipuite leh dawrkai te hnena an ngenna leh hriattirna thuziak sem a ni bawk. Champhai District Consumer Association ina mipui te leh Dawrkai te hnena ngenna leh hriattirna an siamah hian Dawrkai reng rengin MRP inziak aia sangin mipuite hnenah an dawr bungrua an hralh tur a ni lo, MRP aia sanga hralh te chu The LM(Packed Commodities) Rules 2011 leh The Consumer Protection Act 1986 hmanga hrem theih a nih thu te, Dawrkai ten an dawr bungrua packed leh Labell-a MRP inziak ti danglama mipui hnena zuar leh hralh an awm chuan dan anga an chunga hremna lek kawh theih a nih thu te bakah dan bawhchhiate hremtheih dan leh hremna chi hrang hrang an tarlang a, District Consumer in Magistrate 1st Class Power an neih thu leh a thuremte reng reng Court dangah khin let theih a nih loh thu an tarlang bawk.
LO ZAWH RUNPUI NEI :
Ni 24.9.2015 (Ningani) chawhnu khan Agriculture Department bultumin Chalrang Dilkhan ramah a huhova lo zawh runpui ropui tak a neih a ni a. He hun hi Agriculture Department Director Dr. C. Lalzarliana'n a hmanpui a ni. A ni bakah hian Agriculture Directorate atang officer leh thawktu dangte bakah Champhai atangin DAO leh staff leh IPRO te, Khawzawl atangin SDO (S), KVK Staff te leh ADHO ten an hmanpui a.
He huna loneitu kalkhawmte hnenah Favah sem theuh an ni bawk. Lo zawh runpui puala programme tawite buatsaihah Dr. C. Lalzarliana chuan ram hmasawn leh changkangte changkanna chu an ram leilung hausakna nilovin a chhunga mi chengte rinawmna leh taimakna avang zawk a ni tiin, Mizoram pawh rinawmna leh taimakna in hmasawnna kan siam thei a ni, a ti a. Sorkarin buh leh thlai kan thar te a pun chhoh theih nan leitha kumtin a ngaihtuahsak thei reng kher lo mai thei a ni tiin Agriculture Department Director chuan kan buh leh thlai thar chhuah atanga kan sum hmuh te hi engemawzat chu a kum leh a kan huan leh lo a kanmamawh tur leina atan dah then a, intodelhna dik tak kan siamna kawng tur ani thei a ni, a ti a. Ei leh barah Mizoram intodelh a siam tur chuan mimal tin in mawhphurna kan nei a ni a tiin, loneitu kalkhawm zawng zawngte chu hlawhtling turin a duhsakna a hlan a ni.
Lo zawh programme kaihruaitu Pu Lalthanzuala,Champhai DAO kalchhuak ta chuan Dilkhan ram chu Champhai District chhunga RKVY hnuaia Improved Jhum an kalpuina zinga Chalrang leh New Chalrang khawtlangin lo zau khat an neihna hmun a nih thu tarlangin, a huho a lo zawh na hun hlimawm tak an hmang thei chu lawmawm a tih thu a sawi a. Champhai DAO thar Pu RK Nithanga'n thu a sawi bakah Pu H. Lalremruata, Khawhai Circle Officer hnen atangin Technical Report ngaihthlak a ni a. Chalrang leh New Chalrang VC theuh te atangin thusawi tawi ngaihthlak a ni bawk. Ruai nen hun lawmawm tak hman a ni.
Chalrang khuaa chhungkaw 94 leh New Chalrang khua a chhungkaw 49, chhungkua 143 ten a huhova lo an neihna hmun Dilkhan ram, Chalrang khua atanga km 10 vel a hla, Champhai District Agriculture Department in Improved Jhoom an kalpuina ram zau zawng hi Hectare 200 chuang zet a ni a, Agriculture Department hian loneituten buh hlawhtling taka an thar theihna turin Leitha, Fertilizer te an pek bakah chhungkaw engemaw zat chu Changkham tir an ni bawk. Loneitute hian a tlangpuiin Tin 3 hmun vel lo an nei a, Pu Vanlalzauva, New Chalrang chuan lo nei zau berin lo Tin 5 hmun chuang a nei a, loneitute hian Fazai, Phulbuh, Idaw, Phaingam, Teikhang leh Fazu an ching tlangpui a ni a. Dilkhan rama buh chingtute hian buh tin 28,000 vel an thar phak an beisei thu an sawi a ni.
UI VULHTUTE INHMUKHAWM :
Champhai Kennel Club hruaitute chuan nimin khan LAD Picnic Spot-ah inhmuhkhawmna neiin, Assam Rifles atangin ui enkawl dan leh training pek dan an zirho.
He inhmuhkhawm hi an President Pu R.Lalbiakzuala chuan a kaihhruai a, Champhai Kennel Club-ah member kan pung zel a, member te inpawhtlan theihna tur te, pawl anga tha taka hma kan lak theihna turin tuna hruaitu inhmuhkhawmna hi buatsaih a ni thu sawi a ni.
Hemi hnu hian Assam Rifles atangin ui enkawl dan tur te, training pek dan tur bakah an damloh hriat dan tur te leh ui vulhtute tana thil tangkai chi hrang hrangah zirtirna neih a ni a, zawhna leh chhanna hun hman a ni bawk a. Tlaiah chawhlui an kilho nghal a ni.
KHUANGTHING KHAWTLANGIN
Khuangthing Branch YMA chuan Tuipui dunga nghafuan ven an khap. Khuangthing Branch YMA atanga thu dawn danin tunlai hian Tuipui dungah sangha a inthlahpung mek a, lui dunga sanghate hi mi duham te avanga a rem mai lohna turin Tuipui dunga nghafuan ven chu khap tlat a nih thu tarlangin, a tilui man chhuah an awm a nih chuan na taka an chunga action lak a nih tur thu an sawi a ni. Khuangthing Branch YMA hi Tuipui dungah hian duty insiamin ngawrh takin luidung nungcha humhalhna atan hian an thawk a, tur, dynamo leh thil dang hmanga sangha man khapin kumin hian dynamo hmanga sangha man tum engemawzat an man tawh a ni. Sangha inthlah pun lai hi chuan len emaw len suah hmanga hmanga sangha man pawh an khap a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 60.31)
Diesel : Tanky Full (Rs. 42.89)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 25.9.2015 (zirtawpni)
CHAMPHAI-AH PRINCIPAL DIRECTOR LOKAL :
Nimin tlai khan Health & Family Welfare Deptt. Principal Director Dr. K. Ropari chuan District Hospital tlawhin doctor te nen inkawmhona a neihpui.
Dr. K. Ropari hian Doctors` Meeting Room ah Champhai District Hospital a Doctor te chu inkawmna neihpuiin, Health Dept. hi thuang hnihin kan kal tawh a, thuang khat chuan damdawi in lam kan buaipui laiin thuang khatin inkaichhawn theihloh natna lama Programme hrang hrang kan buaipui a, kan tum tak erawh chu mipuite hriselna tura hnathawh niin, hemi kawngah hian inpuih tawn a, thawhho thiam a tul hle a ni, a ti a. District a kan hmalakna tehna ber chu nausen thi tam leh tam loh, infant mortality rate ah a ni a, hemi kawnga Champhai District in hma kan sawn lehzual theina turin ASHA te bakah damdawi ina thawkte kan pawimawh hle a, kan tan tlan a tul a ni, a ti.
Principal Director chuan Champhai District Hospital a DOctor indaih lohna chu Directorate lam pawhin a hriatpui a, Champhaia naupang lam Doctor, Paediatician awm theih dan tur ngaihtuah a tum thu leh, Paediatrician hi Mizoramah kan indaih lo hle a, a zir chhuak sawrkara la lut lo an awm a nih pawhin NRHM hnuaiah a luh theih reng tih a sawilang tel bawk. Damlo lo dawnsawn kawngah te leh district hospital enkawl kawngah Doctor te chu theihtawp chhuah turin a fuih bawk a. Champhai chu damdawi in building nei tha ber pawl in ni a, mipui hriselna kawngah a thawk tha ber pawh kan ni thei a ni, a ti.
He hunah hian Doctor te chuan District Hospital mamawh hrang hrang leh harsatna an tawhte chu Principal Director hnenah lo thlenin, Principal Director hian hengte hi lo enzuisak a tum thu a hrilh a ni. Inkawmhona neih zawh hnu hian District Hospital building chu a fang nghal bawk
NAUPANG RUALBANLOTE TAN ZIRTIRNA :
Rualbanlo naupangten nunphung pangngai an neihlet theihna tura Champhai District SSA Mission in Phusical Therapy Training on Inclusive Education tih thupui hmanga Champhai SSA Mission Block Resource Centre Hall a rualbanlo nu leh pate hnenah ni 3 chhung awh tur enkawl dan zirtirna a kalpui mek.
Nimin khan chhan hrang hrang vanga naupang rualbanlote chu an pian fello dan a zir zelin enkawlna pek an ni a. He hun hi Champhai District SSA Mission DPC K. Lalsiamliani chuan hmanpuiin, he programme kalpui tur hian sum leh pai tam tak senso ngai a nih avangin CHamphai khawpui chhungah hmalak hmasak a nih thu leh zau zawka kalpui zel tum a nih thu K. Lalsiamliani chuan a sawi a. SSA Mission hian rualbanlo nausen atanga kum 18 inkar chhung a mite pualin he hmalakna hi a kalpui a. Naupang ruh leh tha lam fel loh vanga rualbanloten nunphung pangngai dinhmun an phak theihna turin hemi kawnga enkawl dan thiam bik, Physio Therapist K. Lalhruaitluangi leh Zothanmawii ten enkawlhna an thawh bakah naupang nu leh paten inchhunga an fate enkawl zui dan tur chik takin zirtirna an pe nghal bawk.
CHAK BER NIH LAWM :
Nimin khan Govt. GM High School chuan Champhai District High School Sports neih zawh taka an Champion chu Vengsang YMA Hall-ah an lawm.
He hunah hian Lalbuatsaiha, Headmaster, Govt. GM High School chuan thusawiin, an School in Champhai District High School Sports a pakhatna kan hauh leh thei chu thil ropui tak ani a, kum 7 chhung a zawna pakhatna kan ni thei hi hlawhtlinna tha tak a ni, a ti a. An School chawimawi tura zirlaiten theihtawp an chhuah thin chu lawmawm a tih thu sawiin, infiamna lamah Champhai District ah chuan School ti tha berte zinga mi kan ni tawh a, zirna lamah pawh kan duai lohzia hi kan lantir zel a tul a, infiamna leh zirna hi thil kalkawp tlat a nih angin infiamna lama kan hlawhtlinna hi zirna lama min chawisangtu a ni tur a ni, a ti.
Champhai District High School Sports Champion lawmna hunah hian zirlaite atangin items hrang hrang entir niin hun hlimawm tak an hmang a ni.
CHAMPHAI DISTRICT HMASAWNNA COMMITTEE THUKHAWM :
Sorkar laipui atanga tanpuina hrang hrang dawn atanga hmalaknate enfiah a harsatna te leh kal zel dantur sawihovin nimin khan District Level Vigilance & Monitoring Committee chu an Chairman Pu CL Ruala, MP (LS) leh Co-Chairman Pu Ronald Sapa Tlau, MP (RS) hovin Champhai DC Conference Hall-ah an thukhawm a. He hun hi Pu JH Rothuama, NIB Chairman leh Champhai South bialtu MLA ni bawk; Pu TT Zothansanga, Parliamentary Secretary leh Champhai North bialtu MLA leh Pu T. Sangkunga, MYC Chairman leh East Tuipui bualtu MLA ni bawk ten an telpui a. Champhai Addl DC Pu C. Lalzarliana leh RD Programme leh a kaihhnawih khawihtu Sorkar Department te an tel bawk.
Chairman Pu CL Ruala chuan Zokhua a chengte tih hmasawnna tura Sorkar laipuiin peng hrang hranga hmasawnna rahbi a kalpui mekte ram mipui leh khawtlangin tangkai taka a chhawr zui theihna turin hmasawnna hnathawktuten rinawm leh thahnem ngai taka tha thawk turin kalkhawmte chu a sawm a ni.
Meeting-ah hian MGNREGA kaltlangin kumin hian Champhai District-ah Job Card nei mi 28340 te tan ni 27 inhlawhna pek anih thu leh kumin (2015-2016)ah Job Card nei mi 27658 tan ni 10 kalpui anih tawh thu leh nikum aiin Jobcard holder mi 682 a a tlem zawk thu tarlan a ni bawk. MGNREGA hnuaia hmalakna te hi khawtlang leh society-te tan an huan, leilet leh ran vulh leh sangha khawi te tichangtlung tura hmalak puina te kalpui a ni tlangpui.
IWMP hnuaiah hian Champhai District hi Project pasarih ah thliar in, khua 28 a huam a. Project pahnih ah kumin chhung atan pawisa hmuh a la ni lo a ni. Inkalpawhna kawngpui (PMGSY Road) ah tuna siam mek kawngpui zingah chhan hrang hrang vanga huntiam chhunga thawh zawh loh chungchangte thlirlet anih bakah thingtlang mite tuithianghlim pekna kawnga hmalakna (National Rural Dringking Wated Programme) scheme hnuaia PHED hmalakna te thlirho a ni a. Nirman Bharat Abhiyan chungchangte, National Social Assistance Programme chungchangte sawiin CDPO ten report an pe a.
Scholarship & Upgradation of Merit of Schedule Tribe Students chungchangte leh RGGVY (Rajiv Gandhi Grameen Vidhutikaran Yojana) chungchangte thlirlet a ni bawk. RGGVY hnuaiah hian unelectrified villages 5, partially electrified villages 79 leh energisation of unelectrified villages 5-a hnathawh tur te chu a vaiin zawh a ni tawh a ni.
Mid day meal leh Infant Mortality Rate a Champhai District dinhmun te sawiho a ni bawk a. Hmalakna kawng hrang hrang thlirletnaah hian beisei phak loh deuh thenkhat awm bawk mahse, a tlangpuiin tha thawkhat a ngaih a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 60.31)
Diesel : Tanky Full (Rs. 42.89)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
Chhiat tawh avang leh internet mumal loh avangin Champhai Chanchinthar kan duh angin kan rawn tarlang theilo a, in hriatthiamna kan dil e.
ni 23.9.2015 (nilaini)
COURT BUILDING SAK THLALAK PHOCHHUAK :
PRISM Sub-Hqrs. Champhai chuan Champhai District Court Building sak chhe lutuk thlalak chu mipui hmuh theihin nimin khan an pho chhuak.
PRISM Sub-Hqrs. Champhai hruaitute chuan Champhai District Court Building chhe lutuk avang hian Champhai in District & Session Judge COurt kan neih theih loh phah a ni, an ti a. Champhai District Court building sak chhe lutuk chu Guahati High Court ah H. Lalzarzova PRISM Sub-Hqrs. Asst. Secretary leh Lalramzauva Ralte hmingin PIL an file a. September ni 9, 2015 khan High Court Chief Justice Hon`ble Mr. Justuce PK Saika leh Mr. Shedar Rao te chuan Mizoram Chief Secretary hriatah Central PWD CE Shillong leh a hote endik tura thupek chhuahin he case PIL No. 75/2015 chu thlakhat chhunga report pe turin thu a pe a ni an ti.
An sawi zel dan chuan he Building hi Sairengpuia Sailo, Chanmari West, 1st Class COntrator hminga Rs. nuai 34 senga sak ni a in ziak nimahse Sairengpuia hian a sak a nih loh thu a sawi a, Sairengpuia hming hian mi tuten emaw he building hi an sa ni ngei a an hriat thu an sawi bawk.
He Building hi ni 28.9.2015 khian Central PWD a Chief Engineer leh a hoten an endik dawn niin an sawi a. Vawiin hian Dawrkaikawn, Bethel leh Vanbawia tualah teheng thlalak hi mipuite en theih tura pho chhuah leh an tum a, thil awmzia an sawifiah nghal zel dawn bawk a ni.
MEETING DAWN :
Vawiin chawhnu dar hnih hian DC Conference Hall, Keifangtlang ah District Level Vigilance & Monitoring Committee chu an Chairman CL Ruala, MP Lok Saba leh Ronald Sapa Tlau, MP Rajya Sabha te hovin an thukhawm dawn a. He thutkhawma tel tur hian Champhai South Bialtu MLA JH Rothuama leh MLA TT Zothansanga te chuan Champhai an rawn thleng tawh a. Nimin khan East Tuipui bialtu MLA T. Sangkunga chuan Champhai a rawn thleng bawk.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 60.31)
Diesel : Tanky Full (Rs. 42.89)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 3.9.2015 (Ningani)
DEO HOVIN CHAMPHAI DISTRICT E/ROLL THLIRHO :
Nimin khan Champhai District Level Standing Committee chu an Chairman Champhai DEO Pu H. Lalengmawia hovin DC Conference Hall-ah Summary Revision of Electoral Roll, 2016 kalpui dan tur sawihovin an thukhawm.
Meeting kaihruaitu DC Pu H. Lalengmawia chuan electoral roll ennawn hna ah hian mawhphurtute theuh chuan an hna ah rinawm taka an thawh mai bakah thawhhona tha a pawimawh thu a sawi a. Roll ennawn lain dik lo taka tih tir tum a innawrna an tawng palh a nih pawhin thil dik ah engmah hlauhawm a awm loh thu sawiin official-te chuan tumah hlau lova an duty tha taka ti turin DEO chuan a chah a. Political party-te chu BLA (Booth Level Agent) ruat ngei ngei turin a chah bawk a. Inthlanna felfai kan sawi hian inthlan hun chhunga buaina chhuaklo ringawt a kawk lova, Electoral Roll-ah hming chuang thei chin chu a bo a bang awm lova an chuan mai bakah roll-a hming awm ten vote an thlak that leh thatloh ah te election felfai chu a innghat a ni, tiin Pu H. Lalengmawia chuan mawhphurtu official leh political party leh NGO-te chu thawhho puiah a sawm a ni.
Nimin meeting-ah hian member-te chuan Roll-a hming thun chungchanga harsatna awm thei tur te sawi hovin, chung harsatna sutkian dan tur te leh constituency hrang hranga hmalak dan tur te an ngaihtuah ho a ni a. Meeting zawh hian ERO leh AERO-te tan bik training neih chhunzawm a ni.
District Level Standing Committee ah hian Election Officer bakah ERO, AERO, SP, District Education Officer, DIPRO, Political Party aiawh te, Tlawmngai pawl hrang hrang leh MJA aiawh te member an ni.
MLPC CASE :
August thla chhung khan Champhai Excise & Narcotics Dept. chuan MLPC Act 2014 hnuaiah mi 19 manin thubuai 18 an ziak lut.
August thla chhung khan Champhai Excise & Narcotics Dept. chuan Rakzu leh BEDC litres 266.450 an man a. Foreign Beer Canned 144 an man bawk a, thubuai 18 ziaklutin mi 19 an man bawk. NDPS Act. hnuaiah thubuai 7 ziak lutin mi 7 an man a, Heroin Gram 63 an man bawk. Nimin thleng khan Zu permit mi 2408 hnenah an pechhuak tawh bawk.
WORKSHOP NEI :
Niminpiah khan CMO Office bultum in District Level Workshop on Pentavalent & IPV chu I&PR Conference Hall-ah buatsaih a ni.
He Workshop hi Champhai District chhunga Medical Officer, Health Supervisor leh Health Worker te tan Vaccination chungchanga hmalakna thar awm chungchang inzirtir nan hun hman ani a. Champhai CMO Dr C. Zirliana chuan Workshop hawnna hun hi hmanpuiin, Pentavalent Vaccine leh Injectable Inactivates Polio Vaccine (IPV) hi hreleng inkaichhawn theih laka indanna, nau pianghlimte an pek thin kawnga India ramah hmalakna thar a nih thu a sawi a ni. Pentavalent Vaccine-ah hian a hma a vawi khat chiu a hri chi thum laka indanna (DPT) an tih bakah Hepatitis B leh HIB (Haemophilus Influenza B Virus) laka indanna belhchhah a ni a. Polio Vaccine hi thlawr a inpek thin OPV bakah IPV (Injectable)hi kalpui thar ani. Nimin Workshop ah hian heng Vaccine te hi pek dan tur hun bi kumchang inzirtir a ni bawk.
CHAMPHAI-AH IDOL ROPUI TAKIN LO HMUAK :
Mizo Idol a 2-na Lalbiakmawia chu nimin khan Champhai ah ropui takin ruahsur hnuaiah lo hmuah a ni.
Buffalo Riders leh Reception Committee ten Khankawnah an lo hmuak a. Champhai khawchhung panpui niin Darthangvunga Traffic Point ah hmuahna Programme hman a ni a. he hunah hian H. Lalengmawia IAS Champhai Dc chuan thusawiin Champhai tihmingthatu Lalbiakmawia chu chhuanawm ati hthu sawiin hnehna changtu te leh mi hlawhtlingte chu beidawnna in a umzuifo thin a ni, a ti a. Fimkhur tur leh Pathian hrereng chunga a nun uluk taka hmang turin duhsakna a hlan bawk. Biakmawia hi Wilkinson B. Khuly, Angela, Lalremruati leh James ten an rawn tawiawm a mi thahnem takin Lalbiakmawia hi lawmpuina thilpek an hlan bawk a ni.
Hemi hnu hian Aizawl atanga lokal mikhual te Champhai DC H. Lalengmawia IAS in chawhlui a lo buatsaih sak chu kilho a nih hnuah Lalbiakmawia kawmna hun hmanzui niin vawiin hian Farkawn lam an pan dawn a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 60.31)
Diesel : Tanky Full (Rs. 42.89)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 2.9.2015 (nilaini)
BUCKET-IN INCHUNG TUI FAR DAWH :
Cheng nuai 110, sing 7, sang 5 leh 411 senga sak Govt. Champhai College Boys Hostel building chu tun furah hian a far nasa hle.
Govt. Champhai College Boys Hostel Building hi kum 2012 March ni 22 atang khan sak tan ani a, kumin Session-ah luah tan niin, kumin hi luah tura peihfel a nih hnua fur ruahtui a tuar vawikhat a ni. Warden Quarters chu a chung hnam lo nasa ber pawl a ni a, hmun thum bawr velah tui a hnam a, ruahsur tam vanglai chuan tui farna laiah hian tui hi Bucket khat dawn te dawh theih a ni a. Warden Quarter hnuaiah pawh tui hi hnam tlangin bangah hmuar a insiam nasa hle a ni. Hostel Room thenkhat chung awha phur lo nasa hle a, pindan pakhat chu an luah hnuah tuihnam atanga hmuar insiam avangin rawng hnawih that a ni leh tawh a ni. Eirawngbawlna pindanah pawh a chunga bual in atanga tui a far nasat avangin tuidawn siam hran a ni bawk.
Boys Hostel Building-ah hian choka, kudam, chaw eina pindan, common room, warden quarters, 3 seater room 7, visitor`s lounge leh common toilet-te a awm a ni.
Boys Hostel Building bakah hian Administration Building-a Principal pin dan te, Common Teacher Room te, Library-ah te pawh tui putin banga hmuar insiam a tam hle bawk a. In chhung phui lo bang plaster kar atanga tui lut leh tui dehna pindan atanga tui putru in a siamte niin a lang. Bathroom pindan kawngkhar atana plastic an hman te leh ek in te chu tunah hian chhia a awm nual tawh a. Kawngkhar bik hi a thara thlak a nih loh chuan siamthat theih a ni lo niin thawktute chuan zawhna chhangin an sawi.
Govt. Champhai College Building hi DoNER hnuaia Non Lapsable Pool sum cheng nuai 951 hmanga sak a ni a. Electric Wiring tih loh chu zawhfel thawkhat tawh niin, a sakna sum 3rd installment hi a la chhuak lo niin thu dawn a ni.
LO HMUAK DAWN :
Mizo Idol thlanna a 2-na Lalbiakmawia, Champhaia hmuahna Programme hmang turin nimin khan TUipuiral Group YMA hruaitu ten Champhai an lo thleng.
Lalbiakmawia hi vawiin tlai dar 2 hian Champhai lo thleng tura beisei a ni a. Mizo Idol Top 10 zing a mi Wilkinson B. Khuly, Angela Lalremruati leh James-a ten an rawn tawiawm dawn a. Champhai Buffalo Riders leh Champhai District Motor Sports Association te tawiawmin Reception Committee bakah Taxi leh Auto Rickshaw Assn. ten Khankawnah an lo hmuak ang a. Champhai khawchhung panpui niin Darthangvunga Traffic Point ah hmuahna Programme hman a ni ang.
Lalbiakmawia hmuahna Programme hi Organising Chairman B. Vanlalhruaian kaihruaiin Champhai DC H. Lalengmawia IAS; YMA Sub-Hqrs aiawh leh NGO Co-ordination aiawh atang tein thusawi ngaihthlak a ni ang. Champhai zaithiam Sumeon Zaithanpuia leh Lalbiakfeli te bakah Idol zaithiam lokal ten mipui zaiin an awi ang a. Function tan hma hian Champhai lamthiam ten a hmuah nan hun an hmang dawn a ni.
Aizawl atanga lokal mikhualte hi Champhai DC H. Lalengmawia, IAS in chawhlui a lo buaisaih sak chu kilho a nih hnuah Lalbiakmawia kawmna hun hmanzui a ni ang. Lalbiakmawia hmuaktu Reception Committee te chuan Champhai mipui zawng zawngte he hun hi hlutpui a tel theuh turin an sawm a ni.
MEI ZU MAN DAWN :
Champhai District Hospital thuneitute chuan tun thla thar atang hian Damdawi In leh a chheh velah meizuk khapna thupek chu khauh lehzualin an kengkawh tawh dawn tih thu dawn a ni.
TLANGVAL CHHUANAWM :
National Kickboxing Championship, 2015 August ni 26-30 chhunga Kolkata a neih zawh takah H. Sangliandinga s/o Thangchhuaka, Hnahlan chuan Gold Medal lain, Ramtharnghaka s/o H. Kawlvelthanga, Champhai Vengthlang chuan Silver Medal a dawng a, an pahnih hian Assam Rifles hmingin an khel ve ve a ni .
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 58.28)
Diesel : Tanky Full (Rs. 42.46)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 31.8.2015 (thawhtanni)
MIZO IDOL TOP 2 LO HMUAK DAWN :
Mizo Idol Reception Committee, Champhai chuan Zonet Mizo Idol thlan zawh taka 2-na Lalbiakmawia hmuah dan tur ruahmanna an siam a. Khankawn atangin Champhai Baffalo Riders, CDMA, CTOA, CAROA leh lirthei thahnem tak nen ropu itaka hmuah nise, an ti a. Darthangvunga Traffic Point ah ropui taka lo dawnsawn tum a ni.
Lalbiakmawia hi nilaini khian Champhaiah zan riakin a tuk zing dar 5 ah Champhai atangin Farkawn lam panin an chhuak ang a. Tuipuiral Group YMA ten an ram chin atangin lo hmuakin, Khuanglengah tukthuan an buatsaih sak ang a. Khawtinah chawimawina hlanin Khawbungah an lut ang a, Farkawn lam panpui leh a ni ang. Farkawnah hian ropui taka lo hmuakin zanriah an lo buatsaih dawn a ni. Mizo Idol Reception Committee, Champhai chuan Champhai District tihmingthatu lo chawimawi let ve hi a phu an tih thu sawiin, he hun hmanpu itur leh a thei apiangin thilpek pe ve turin Champhai mipuite an sawm a. He hunah hian Aizawl atanga zaithiam lokalte bakah Champhai zaithiam leh lamthiamte an inlan bawk ang.
KTP THISEN PE :
Inrinni khan Champhai Vengthlang Pastor Bial KTP te chuan Bial KTP Conference in an lo rel tawh bawhzuiin Vengthlang Presbyterian Kohhran Centenary Hall-ah thisen pein Blood Donation Campaign neih nghal a ni. Vengthlang Pastor Bial hnuaia KTP member te hian District Damdawi Ina amamawh apiangte hman turin thisen Unit 39 pein an zingah mipa 22 leh hmeichhia 12 ten an pe a ni. District Hospital a thawktuten a hmunah kalchilhin thisen hi an laksak a ni.
LEIMIN THIANFAI :
Ruahsur nasa avanga leiminin khaw kar kawng thahnem tak a hnawhpin te chu lirthei kaltlang thei tawk tawka hai ven a ni a. Champhai leh Aizawl inkar pawh then a ni tawh a, mahse heng leimin te hi a nasat deuh avangin, thenfai tak tak hleihtheih a la ni lo nia thudawn ani.
Hetihlai hian Champhai leiletah erawh ruahtui tam avanga thlai chia hriattur a awm lo thung a, a tlangpuiin buh a thain nikum aiin Champhai leilet atang hian buh thar chhuah tam beisei a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 60.31)
Diesel : Tanky Full (Rs. 42.89)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 29.8.2015 (inrinni)
LEILET TAM TAK TUILIAN IN A HRUT CHHIA :
Tun hnaia ruahsur nasa avangin Lui tam tak lianin a kuang a liam hlawm a, Champhai District ah tuilian hian lui kama leilet thahnem tak a tichhia tih thu dawn a ni.
Champhai District ah hriat theih chinah tuilian hian leilet thahnem tak tichhiain Loneitute zingah buh seng tu nei lo an awm nual dawn niin a lang.
Tiau lui kama leilet nei mi engemawzat chuan tuilian avang hian harsatna an tawk a, Khawzawl leh Neihdawn inkara Tuimuk chu kum 80 vel kal ta chhunga a len nasat ber tum niin lui kama leilet tam tak chu tuilian hian a hrut chhia a, he lui kamah hian Champhai, Neihdawn leh Khawzawl a mi thahnem takin leilet hi an nei a, buhseng tur nei lo mi engemawzat an awm a ni.
Phaisen a leilet neitu Khawhai, Chalrang, Khawzawl leh Chawngtlai mite pawhin he chhiatna hi tawkin Phaisen ruama leilet zau tak chu tuilian hian a hrut chhe bawk a ni.
Khawbung lamah pawh lui hrang hrang kianga leilet neitute chuan tun hnaia ruah sur nasa avang khan an lo an chan nual bawk a ni.
Agriculture Dept. hotute chuan Champhai District chhunga tui lian vanga leilet a harsatna tawkte dinhmun hriatfiah tumin hma lak mek a ni a, Agriculture Dept. Circle hrang hrangte chu an huam chhung theuh a chhiatna thlen dan hrechiang tura hrilh an ni a, karleh lamah chuan leilet chhiatdan kimchang hi hriat theih beisei a ni.
SUB-HQRS. YMA CHAMPHAI THUKHAWM :
Ni 28.8.2015 (Zirtawpni) chawhma dar 10:30 khan YMA Sub-Hqrs. Champhai Executive Committee chu Tlangrawtah YMA Sub-Hqrs. Office-ah Pu VL Chama Hnamte, President kaihhruaina in neih a ni.
He meeting ah hian Sub-Hqrs. YMA in khawchhaka Mizo hnahthlak, leimin leh tuilian tuarte enfiaha kal H. Laltuliana, Vice President hnen atangin report ngaihthlak a ni a. YMA Sub-Hqrs. chuan leimin leh tuilian tuar Zohnahthlak te chu thinlung taka an tawrhpui thu an sawi a, tanpuina tura YMA Sub-Hqrs. in vehbur a khawna Branch hrang hrangte leh Kohhran leh Pawlho ten YMA Sub-Hqrs. kaltlanga tanpuina an chhunglut chu lawmawm an ti thu an sawi bawk.
Myanmar-a Zohnahthlak Leimin leh Tuilian tuarte chhawmdawlna tur YMA Sub-Hqrs. in vehbur a khawn tlin gkhawm hi Rs. 5,91,690 a ni a, Vanapa Group leh Vanhnuailiana Group atangin Rs. 2,83,120 hmuh a nih bakah CDFA atangin Rs. 11,140; Weslyan Methodist Kohhran atangin 10,000; Champhai Area Retailer atangin Rs. 5,550; PAMRA Sub-Hqrs. Champhai hnen atangin Rs. 1,000; ZORO Champhai hnen atangin Rs. 2,000 leh Christ Redemtion Church hnen atangin Rs. 1,000 hmuh a ni bawk a; YMA Sub-Hqrs. Champhai hnena tanpuina tur sum fai chhunluh tawh tlingkhawm hi avaiin Rs. 9,05,690 a tling tawh a ni.
He Meeting-ah hian Aizawl Sumo Counter chungchang paw hsawiho niin Central YMA a YMA Sub-Hqrs. hrang hrang Office Bearer ten sawiho a nih hunah ‘Khawchhak tlangdung Sumo Counter leh Stand chu Aizawl khawchhung Bazar hnaihah dah leh ni rawh se’ tih chu YMA Sub-Hqrs. Champhai thu ken nise, an ti bawk.
KANGMEI CHHUAK :
Ni 28.8.2015 (Zirtawpni) zing dar 5:20 vel khan DK Traffic Point bul Pu Kapmawia In luahtu Pu Biakliana te Dawr KB Store ah kawngmei a chhuak a, an dawr hi an la hawng hman lova, meikhu a lo chhuahin a kiang hnaia mite chuan dawr neitu hi an ko va, rang taka a neitute pawh lo thlengin dawr chhung akang mei chu mi tlawmngai pungkhawm te chuan an thelh mit thei ta a ni. He dawr chhunga kang mei chhuah chhan hi Electric kal sual ni ngeiin a lang a, an Refrigerator thlun zawmna Electric kalsual atanga he kangmei hi chhuak ta niin an ngai. Kan Electric Wiring te hi uluk takin i enfiah thin ang u.
ENFIAH THEIH :
Gas Subsidy-na mani Account a lut lo harastna nei, kumin June leh July thlaa District Consumers` Association a in report zawng zawngte, an Account-a a luh loh chhan hriatfiah a ni tawh a. Mahni Account-a a luh loh chhan hrefiah turin Treasurer K. Rotluanga In, Bethel kawngah enfiah theih a ni.
DIN CHAMPHA LAWM :
Kum 2011 a din tawh Chhaktiang Badminton Club te chuan nimin khan an din champha an lawm.
He badminton Clunah hian tunah member 42 an awm mek a, nimin khan an Rising Day pual hian Tournamnet buatsaihin member te chu Team 4 ah an inthenin inelna an nei a ni. Nimin khan an Club atanga C. Thuamluaia Memorial Tournament a lawmman dawng mi 6 te hnenah chawimawina an hlan a, he hun hi CDBA hruaitute chuan an hmanpui a ni.
DC IN TLAWH :
Champhai DC H. Lalengmawia chuan Kanan Veng leimin a chu nimin khan a hmunah a tlawh bakah nilaini khan Khawzawl Vengthar huamchhunga lei tlahniam chu a hmunaha enfiah bawk.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 60.31)
Diesel : Nil (Rs. 42.89)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 28.8.2015 (zirtawpni)
BUHFAI A AWM :
Champhai to Aizawl Road chu hmun tam takah leimin in a dan mek laiin kawng laka tangkhang buhfai te chu Champhai aha rawn thleng thei hram hlawm a. Civil Supply Kudama thawktute hnen atanga thu kan dawn danin Champhai ah karleh Quata chu mipuite hnenah buhfai sem chhuah theih beisei a ni.
MEI ZU AN VAI :
Nimin khan Champhai Anti-Tobacco Squad te chuan Squad Drive an nei a. COTPA Section 4 hmangin Restaurant hrang hrang te an enfiah a. Phallohna a meizu man an ni lo.
MISSTA CONFERENCE :
Nimin khan Mizoram Senior Secondary Teachers Association, Champhai Sub-Hqrs. chuan Govt. GM High School ah Conference an nei a, he hun hi C. Rodala, DEO chuan khuallian niin a hmanpui a. Khuallian chuan kalkhawm ziritirtute chu ram hmasawnna ruhrel siam kawnga a fawng chelhtu an nih angin an hna theuha thahnem ngai leh tih takzeta thawk turin a chah a, zirtirtu hna chu hlawh lakan mai ni lovin nakina kan ram leh hnam innghahna turte chher chhuahna tur a nih avangin a mawhphurhna a sang hle a, tihtak zeta tawh a ngai tih a sawi a ni.
Chawhnu lamah MJA Champhai District te kaihhruaina in kum 2015-2017 chhung hruaitu tur an thlang a, President ah C. Hualrikhuma, Vice President ah Lalbuatsaiha leh Treasurer ah Lalrohlua te thlan tlin an ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 60.31)
Diesel : DCSO Permit (Rs. 42.89)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 27.8.2015 (ningani)
LEIMIN TAM :
Tun hnaia ruahsur nasa avangin hmun tam takah lei a min a. Champhai Kanan Venga leimin erawh chu harsatna a thlen nasa lo.
Nizan hmasa khan kawng chhak lam atangin lei hi tlem a min a, mahse hei hian kawngui a hnawhpin loh bakah, nimin khan JCB hmangin a thenfai hna thawh nghal a ni a, lirthei chi hrang hrang a kaltlang thei a ni. Hetihlai hian leiminna bawr vel hi a diak kawi hle a, mihring tan khup thleng vel chirh dai tur a awm avangin ke a kal tan chuan kaltlang hleihtheih a ni lo thung.
Ruahsur nasa avang hian Tuimuk hnar, Neihdawn tuikhuah, mi engemaw zatin an tlan pawha chhiat bakah Neihdawn panna kawngah leimin 10 vel a awm bawk.
ZIRTIRTUTE NI HMAN DAN TUR REL :
Nimin khan Champhai District Level Teachers` Day Celebration Committee chu an Chairman Champhai DC H. Lalengmawia hovin kumin Teachers` Day hman dan tur ngaihtuahin Champhai Circuit House COnference Hall ah an thukhawm
He meeting ah hian Member Secretary DEO Champhai bakah SDEO Champhai leh Khawzawl te, DPC (SSA), Zirtirtu Pawl - MISSTA, MSTA leh PTA aiawhte, Govt. GMHSS Principal, DIPRO, Tlawmngai Pawl hrang hrang aiawhte leh Member dangte an tel a ni. Meeting kaihruaitu DC chuan Zirtirtute Ni chu zirtirtute pawimawhn aleh rawngbawlna chawimawina ni a nih mai bakah zirtirtu hna zahawm takin a ken tel mawhphurhna lian tak tak te hriat thar lehna ni a ni tih a sawi a. Committee chuan kumin Teachers` Day hi Champhai khawchhung ah chuan GM Hr. Sec. School, Town Hall, Venglai Community Hal, Bethel Veng Hall, Kanan Veng Hall bakah Ruantlang, Tlangsam, Zote leh Hmunhmeltha ah te a huhova School hrang hrangten hman nise tih an rel bakah District chhunga khaw 10-ah hetianga hman tur hian ruahmanna a siam a. heng hmunah te hian District Level Committee chuan hmanpuitu tur a ruat theuh bawk a ni. Kumin Teachers` Day denchhen hian Committee chuan Panel Discussion neih a rel bawk.
CHAMPHAI HSS-AH ZIRNA BEIHPUI THLAK :
Champhai District chhunga zirna beihpui thlakna kal zelah nimin chawhnu khan Champhai DC H. Lalengmawia IAS, kaihhruaina hnuaiah Champhai Higher Secondary School ah zirna beihpui tlak neih leh a ni.
Champhai DC hi Pu C. Zahmuaka, SE P&E, C. Hualrikhuama, Dy DPC (RMSA) leh Champhai SP Charge la mektu VL Lura hauzel Addl. SP te an tawiawm a. Nimin zirna beihpui thlakna hun hi Champhai HSS Principal David Lalrammawia`n a kaihruai.
ZIRNA KALPHUNGTHAR TUR THLIRHO :
Sorkar laipuiin New Education Policy a kalpui tur chungchangah nimin khan Govt. Champhai College Seminar Hall-ah Consultation meeting neih a ni a. He meeting hi Pu Lalnunmawia, Govt. Champhai College Principal chuan a kaihhruai a, Govt.Champhai college, Govt.Khawzawl College leh Govt.GM Higher Secondary School atanga zirtirtu thlan bikte chuan New Education Policy atana thupui chhawp chhuah chungchangah hian sawihona an nei a ni.
Meeting kaihhruaitu Govt. Champhai College Principal chuan New Education Policy chungchang hi sawizauvin, kum 1986 khan sorkar laipuiin National Policy on Education mumal tak a duang chhuak a, kum 1992- khan engemaw chen tihdanglam a nih hnuah tun thlenga hman zui a ni a. Hun lo kal zelah thil tam tak a inthlak a, Education policy thar duan chhuah a lo tul ta a ni, a ti a, Mipuite hnenah zirna kalphung tha, thil thar hmu chhuak tura zir bingna kalphung tha te bakah, India ram hi hriatna leh thiamnaa mite chunga leng a nih theihna turin zirlaite hnenah zirna an mamawh pek a tul a. Science leh technology leh zirna in bakah, thil siamna hmuna thawktu indaihlohna phuhruk a nih ngei theihna turin New Education Policy tha tak duang tura hmalak a ni, tih sawiin, tun hma chuan Education Policy hi dinhmun sang zawk atanga relin, a bawhzuina chu dinhmun hniam zawk ten an ngaihtuah velah thin a. Tun tumah erawh chuan dinhmun hniam zawka miten relin, a bawhzui dan tur chu dinhmun sang zawkah ngaihtuah a ni ang, tiin a sawi a ni.
New Education Policy hnuaiah hian sawiho tur thupui 33 chhawp chhuah a ni a, heng zinga 13 hi School Education hnuaiah sawiho niin, a dang 20 chu Higher & Technical Education hnuaiah sawiho a ni thung a, nimin khan heng thupui thlan chhuahte hi zirtirtu kalkhawmte hian an sawiho a ni. Thupui an sawihote hi National Informatics Centre-ah State Information Officer te nena tangrualin website pakhat, MyGov.in kaltlangin dahluh a ni dawn a, State hrang hrangah zone meetinghmun rukah neih leh tur niin, chumi hnuah chuan National Level Meeting neih leh a ni ang a, kumin December thlaah chuan New Education Policy hi zawhfel theih beisei a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 60.31)
Diesel : DCSO Permit (Rs. 42.89)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 26.8.2015 (nilaini)
RUAHSUR VANGIN CHAMPHAI LAMAH HARSATNA TAWK NASA :
Tunhnaia ruahsur nasa vangin Mizoram hmun hrang hrang harsatna a thleng mek a. Nizan hmasa khan Khawzel leh Neihdawn inkara Tuimuk lei chu tuilianin a tihchhiat vangin Neihdawn leh a chhehvel khuate tlawhpawh theih lohvin an awm.
Neihdawn VCP Pu Lalchhuanawma chuan tuilianin an khaw pawhtu Tuimuk lei a tihchhiat chungchang hi thuneitute hnenah an thleng nhgal tih a sawi a, tun dinhmunah chuan tui a la tam rih avangin buhfai leh nitin mamawh bungraw dangte chawk luh dan turah ruahmanna siam mai theih a la ni lo a.
Tuilian hian Lei hi Neihdawn lamah Feet 4 vel a thui lain, Lei hi achhe nasa hle a, hei hi siam that a nih hma loh chu motor hmanga tlawhpawh theih lovin an khua chu a ping dawn tih a sawi. Tui lian hian Tuimuk kama leilet eng emaw zat a tichhe bawk.
Pathianni zana Keifang leh Seling inkara leiminin kawngpui a hnawhping chu thenfai hna thawh mek a ni a, nimin khan ruahsur leh avangin thenfai zawh hman a ni lo a, lirthei tangkhang an awm nual. Hetih lai hian Champhai lam atanga lirthei tlan te chuan Biate lamah kalin kawng chhia hi an hel hlawm a, Keifang leh Seling inkarah hian hmun 16 velah lei a min a ni.
Saitual leh Phullen inkarah pawh leimin hmun eng emaw zatah kawngpui a hnawh ping a, Phullen khawchhunga kawng ko min leh thingkung tlu chu Pu Lalhmuchhuaka te Bathroom a tichhe nual a, Electric ban tlu a awm nual bawk.
Pathianni zana ruahsur nasa vanga Khawbung leh Biate inkar kawngpu ileiminin a hnawh pin chu nizan hmasa khan lirthei kaltlang theiha siam that a ni. Hetihlai hian Champhai Kanan venga leitawlh thin chuan harsatna a thlen chhunzawm zel a, helai hmunah hian lei a tlak deuh reng avangin lirthei veivak ten harsatna an tawk mek a, Lei paihna khawl leh leipaihtu motor eng emaw zatin a hmunah an vil reng a ni.
ZIRNA BEIHPUI THLAK ZEL :
Champhai District chhunga zirna beihpui thlakna kal zelah nimin chawhnu khan Champhai DC Pu H. Lalengmawia kaihhruaina in Govt. Champhai High School ah Zirna Beihpui Thlakna hun hman a ni. Govt. Champhai High School naupangte hmaah Champhai DC chuan thusawiin zirna hi kuthnathawh ang tho a ni a, hlawhtlin gtur chuan thawhrim a ngai a, chauh chan gleh phur loh chang nei thin mah ila, tuna kan thawhrimna hi nakina a rah kan hmuh huna kan hlimna tur a ni tih kan hriatreng a ngai a ni a ti.
Champhai DC hi Lalrammawia, SE (PHED) leh C. Hualrikhuma, Dy DPC, RMSA ten an tawiawm a ni.
EDUCATIONAL TELEVISION COMT. THUKHAWM :
Champhai District Level Educational Television Programme Committee chu nimin khan an thukhawm a, zirna tihhmasawn kawnga hmalak dan tur an sawi ho.
Meeting ah hian Doordarshan Kendra, Aizawl leh Education Department in thawh dunna thuthlung an siam bawhzui a, DDK kaltlanga Champhai District chhung Education Department dinhmun leh hmalakna pawimawh zual tarlan dan tur leh zirna tih hmasawnna tura ruahmanna siam dan tur an sawi ho a, hemi atana hmalatu tur Committee din nghal a ni. Meeting hi Champhai DEO Pu C. Rodala`n a kaihruai a, Champhai DIET Principal, SSA hotute, Champhai leh Khawzawl SDEO te an tel a ni.
SIM DUH TAN :
Vaihlo leh a kaihhnawih sim duh tan Champhai District Hospital ah Clinic hawn thar a ni. He Clinic hi ni 24.8.2015 (Thawhtanni) atang khan National Tobacco Control Sensation Clinic chu Champhai District Hospital ah hawn tan a ni a. He Clinic ah hian Vaihlo leh a kaihhnawih sim duhte tan OPD Hours zing dar 10 atanga Tlai lam dar 2 chhungin pan theih reng an ni a, Clinic hi District Mental Health Care Opposite ah hawn a ni.
DINTHAR INKOKHAWM :
Dinthar Veng huamchhunga zu dawr hawn tum chungchangah nizan khan an veng huamchhung mipuite ko khawmin hemi chungchang sawihona an nei a, he hunah hian Excise & Narcotics Dept. lam atangin MLPC Act dan chungchang ngaihthlak a ni.
IN RAUH SAN :
Nizan hmasa a ruahsur nasa avang khan Hruaikawn a Pu Laikunga te In, chhungkaw member 11 chenna chu a In innghahna vel a khik nasat avangin luah zui ngam lovin an rauh san a, niminah an In tur hi khawtlangin sak sakin mi 140 vel an thawk chhuak thei a, an In chu mi tlawmngaiten an thiah sak a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 60.31)
Diesel : DCSO Permit (Rs. 42.89)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 25.8.2015 (thawhlehni)
IN ZAUHSAK :
Nimin khan Tuipuiral Group YMA leh Farkawn Idol Oraganising Committee te chuan an thurel tawh bawhzuiin Farkawna Mizo Idol Top 2 Lalbiakmawia te chenna In chu hnatlangin a zauh hna an thawk. He hnatlangah hian Farkawn khawtlang an thawk chhuak tha hle a. Hnatlangte hian Darkawn leh a chheh vela pipu sulhnu hlui hmunte leh Farkawn khaw chhung an tifai nghal bawk a ni. Lalbiakmawia hi Mizo Idol atan thlan a nih chuan Tuipuiral Bialtu MLA T. Sangkunga chuan a lawmna atan sechal a talhsak dawn nia thudawn a ni.
Lalbiakmawia Vote theihna number chu SMS hmangin 56263444 ah ZONETMIZOIDOL Lalbiakmawia tih thawn tur a ni. SMS hmanga vote theuh turin kan in ngen nghal e.
GRAPE QUINTAL 2541 ZET HER TAWH :
Kumin chhungin Champhai leh Hnahlan Grape WInery ah Grape Quintal 2541 her ani tawh.
Champhai Grape Winery ah chuan Grape hi quintal 1541 lei tawh a ni a, hengte hi a tui sawrin her zawh nghal zel a ni bawk. Grape Winery a Grape tui dahkhawlna zem 21 ah dah khah deuh vek tawh a ni a, Grape chingtute zingah Quintal 100 chuang tharte pawh an awm a ni. Grape leina hi tunkar Zirtawpni khiang Tlangsam WInery ah neih leh a ni dawn a, hetah hian Member te ta chauh lei ani thung ang.
Hnahlan lamah pawh WInery ah Grape Quintal 1000 her a ni tawh a, Quintal 25 vel chu tunkar hian an lei leh dawn a ni. Champhai WInery bika Grape sawr sa hi Guwahati a MS Radiant chuan Litre khat Rs. 50 in a leisak mek a. Kumin chhungin Grape sawrsa tui hi Litre 36,000 lei turin inremna an siam a ni.
JOINT VC DIN :
Champhai South Block huama VC ten Joint VC nimi khan an din a, hetiang hian hruaitu an thlang nghal.
Chairman : Lalbiaktluanga, Zotlang
Vice Chairman : K. Lalchuana, Ruantlang
Sr. Vice Chairman : K. Lalrawna, Bethel
Treasurer : C. Lalhmingliana, Mualkawi
Secretary : T. Lalrochanga, New Champhai
Joint Secy : Hmingsawipuia & C. Lalramnghaka
Fin. Secy : Laltawna, Dilkawn
Info. Secretary : Vanlalsangpuia, Electric
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 60.31)
Diesel : Tanky Full (Rs. 42.89)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 24.8.2015 (thawhtanni)
CHAMPHAI DISTRICT AH SILAIA INTIPALH 3 AWM :
Silaia intihpalhna avangin kumin hian Champhai District ah mi 3 in nunna an chan tawh.
Champhai Police chhinchhiah danin sialai intihpalhna avanga nunna chan hi Champhai Police Station huamah kumin hian tum khat a thleng tawh a. Khawzawlah tum 2 a thleng tawh bawk. Kum 2013 khan Champhai Police Station huamah thubuai 1 a awm a, nikumah thubuai 4 awmin Champhai Police Station ah pahnih, Khawzawl PS ah leh Ngoopa PS ah pakhat a awm a ni.
Champhai Addl SP VL Lura Hauzel chuan nungcha leh ramngaw humhalh kawnga YMA Branch hrang hrangte thawhpuia sawmin, hemi chungchang hi a tarlang a. Silaia intihpalh vanga nunna chan hi police hnena report chauh a nih thusawiin, hei lo pawhhi report tam tak a awm rin a nih thu a tarlang a. hei vang hian Champhai Police te chuan khauh zawkin dan hrang hrang Wildlife Protection Act. te, Arms Act te, Mizoram Forest Act leh IPC te chu a kengkawh tawh dawn a. Dan lova silai nena ramvak chu Wildlife Protection Act leh Arms Act hnuaiah dan angin thubuai siamsak an ni tawh dawn a, silai hmanga intihpalh avanga nunna chan an awm chuan thubuai rip thei ang ber, tualthat thubuai siam sak an ni tawh dawn ani.
Hei bakah hian huan lo ram hal avanga ramngaw tikang an awm chuan inhriatthiamna tel lovin dan hmang khauh taka thil kalpui a ni tawh dawn bawk tih Champhai Addl. SP chuan a sawi a, khauh zawka dan hrang hrang Champhai Police ten an kengkawh tur hi hma kan lo sawn nan leh mipu inawlpui tana that zawkna tur a nih beisei vang a nih thu a tarlang tel bawk.
SUMO STAND :
Champhai SP Charge la mektu Addl. SP VL Lura Hauzel chuan Zirtawpni khan Motor Vehicle Act tlawhchhan in Love Photo Dawr atanga Vana Variety Store (Pu Peter Munga Building kawt) thleng, feet 20 chu Zokhawthar to Champhai Sumo Service pakhat Stand atan a ruahman.
Aizawl Municipal Council (AMC) ruahmanna siam thar angin tukin Thawhtanni atang hian Maxi Cab te chu an dinna hlui atangin an chhuak tan leh dawn. Maxi Cab te hi zing dar 6:30 thleng an dinna hlui atang hian chhuah phalsak an ni ang a, zan lamah pawh dar 6:30 hnu lamah chuan Stand hlui atanga an chhuah hi phal a ni tawh bawk.
DINTHAR-AH ZU DAWR :
Dinthar Veng YMA hming chhala mi thenkhatin an venga zu zawrh duh loh anga thu an chhuah chungchang ah he venga Welfare Committee in thuchhuah siamin dan lova zu zuar an vengah an awm nual chu tihtawp an ni lova, sawrkarin dan anga Zu zuar tur a ruat chu tluang taka zu zawrh tir an tum thu an chhuah.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 60.31)
Diesel : Tanky Full (Rs. 42.89)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 20.8.2015 (ningani)
NAUPANGTE HIMNA CHUNGCHANG ZIRHO :
Champhai District Child Protection Unit hmalaknain nimin khan Champhai Distrcit Police Officer-te tan "In-service training for Police Officer on Special Laws of Module" buatsaih a ni a. Training hi Police Conference Hall-ah Champhai SDPO Pu Lalringliana Pachuau kaihhruaina hnuaiah neih a ni.
Nimin training-ah hian Pi R Lalrinchhani, DCPO atangin Integrated Child Protection Scheme chungchang zirtirna ngaihthlak a ni a. Child Protection Office chuan naupang kum 18 hnuai lam enkawl leh venhim te, dan kalha thilsual tipalh chungthu ngaihtuah te, nu leh pa enkawltu nei mumal lo enkawl te, chenna in nei lo leh harsatna hrang hrang nei naupangte tana tha ber tur ang a tanpuina pek leh venhim a, enkawlna pek hi a tum ber a nih thu a sawi a. Naupangte chunga hleihlenna tih reh a nih theih nan leh naupangte'n an chanvo dik tak an dawn theihna turin Police officer kalkhawm te chu thawhhopuiah a sawm bawk.
He hunah hian Pi Vanlalhruaii, Child Protection Officer hnen atangin Juvenile Justice (Care & Protection of Children) Act 2006 chungchang inzirtirna ngaihthlak a ni bawk a. Pi Lalrammawii, Legal-cum-Probation Officer hnen atangin Protection of Children from Sexual Offences Act, 2012 chungchang ngaihthlak a ni a; Pu Jerry P. Vanlalrinchhana hnen atangin Child Labour (Prohibition & Regulation) Act chungchang ngaihthlak niin, Pi J Lalruatlawki hnen atangin Corporal Punishment chungchang ngaihthlak a ni bawk.
Training-ah hian zawhna leh chhanna hun hman niin, sawihawnna hun hman a ni bawk a. He training hi Champhai SP Charge la mektu Pu VL Lura Hauzel, Addl SP in a tel pui bawk a ni.
SELF HELP GROUP TRAINING NEIHPUI :
Nimin chawhma khan UD&PA Department Champhai chuan I&PR Auditorium CHANEM Building ah Social Mobilisation & Institution Development (SM&ID) hnuaia Self Help Group Member zawng zawng tan “2 days Intensive Training” a buatsaih.
He training hi V. Lalmuanpuii, SUSO chuan akaihruai a, National Urban Livelihood Mission (NLUM) innghahna pui ber khawpui chhunga retheihna tihtlemna tur atana pawimawh ber chu he pawl Self Help Group din hi a ni, a ti a. He Programme in a tum ang ngei a mahni ke a ding thei tur khawp a pawl tha lehtaima ni theuhturin a fuih a ni. Self Help Group hma la tha lo te kar khat chhung Survey an ni tawh a, a ti tha tanpui tlak te chu Revolving Fund Rs. 10,000 theuh pek an nih thu thu a sawi bawk. He training ah hian Lalrinngheti, Manager SM&ID, Lalbiaklawmi, Community Organiser leh Vanrammawii, Manager Skills & Microenterprise ten Self Help Group Member te hi Powerpoint Presentation hmangin training an pe a ni.
KUMIN CHAMPHAI-AH RUAHTUI :
january atanga AUgust ni 16 thleng khan Champhai-ah ruahtui 1207.74 mm a tla.
Agriculture Dept. in an chhinchhiah danin kumin chhung hian ruahtui 1207 mm a tla tawh a, thaltin 150.97mm tla ziah ang a ni a. July thla khan 437.90 mm tla in kum 5 chhunga July thla a ruahtui tlak that ber tum niin nikum aiin 209.18 mm in a tla tam zawk a ni. Kumin January thla khan 9.424 mm a tla a, kum 3 chhunga January thlaa ruahtui tlak lehna hmasa ber a ni a, February thla khan 4.40 tlain nikum ah erawh 25.30mm a tla thung. Kum thum chhunga February thla a ruahtui tlak that ber tum a nia. March thla khan 31.78mm tlain APril thlaah 267.37 mm tlain kum 5 chhunga ruahtui a tlak tlem ber tum a ni a. June thla khan 182.31mm tlain kum 5 chhunga a tlak chhiat ber tum a ni bawk.
Agriculture Dept. chuan nikum aiin kumin hian buhthar a hlawk zawk an beisei a. Nikum lama tui awmloh avanga buh phun thei lo zingah kuminah erawh chuan hriattheih chinah buhphun thei lo an awm lo. Agriculture Dept. chuan loneitute hnenah buh Vitamin sem tawhin, rannung leh natna laka venghimtu hlo tur an sem mek bawk a. Thlai a him theih dan tur loneitute hnenah zirtirna an lo pe tawh bawk.
IN SA ZO TA :
Leiminin a tihchhiat Pu Rohlua In chu an khua Bungzung Branch YMA ten niminpiah khan an sa zo.
Tunhnaia ruahsur avanga leiminin a tihchhiat Pu Rohluna In chu Bungzung khaw chhung hmun dang remchangah sak sak a ni a. Nimin lamah in sakna tur chak thing leh mai lain engemaw chen sak kal hman a ni a. Nimin lamah in sakna tur chak thing leh mau lain engemaw chen sak kal hman a ni a. Heng bakah hian mi inphalten thingzai, banril, rangva leh in sakna tur hmanrua an thawhkhawm a, lirthei neiten thing leh mau thiar nan an lirthei an thawh bawk a ni. Pu Rohlua hi a nupui fanaute nena khawsa niin leiminin an in a tihchhiat hma hian an insaseng hman a ni.
KAWNG SIAM ZEL :
Farkawn lama Myanmar tanpuina tur kar hmasa lama thleng tawh chu Farkawn leh Tiau lui inkar kawng chhiat avangin thawn theih lohin a tangkhang a, nimin atang khan thiar tan theihin Tiau kawng hi Farkawn VC te chuan an siam a ni.
Niminpiahleh nimin khan MC Parhmignthanga, Farkawn VCP leh Member dang leh YMA hruaitute chuan JCB hmangin kawng chhe zual an siam a, Tiau kai bulah tanpuina bungraw chhek lawkna tur hulhliap an siam bawk a. DC thupek angin Khawbung BDO James Lalnithanga pawhin a hmuna tlawhin Farkawn khawtlang hruaitute hmalak zel dan tur asawipui a. Emergency a hman turin Silpouline a pe bawk a ni.
Farkawn VC leh YMA ten an chhin chhiah danin Farkawn kal tlanga tanpuina thleng tawh leh lut tawh chu Buhfai bag 1078, Neutrela bag 84, Tel litre 452, Dal bag 52, Damdawi Case 5 leh chi bag 5 a ni. Tlangpui Area tel lovin Hakhaa lut tur buhfai chu bag 870 a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 60.31)
Diesel : Tanky Full (Rs. 42.89)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 19.8.2015 (nilaini)
ZU ZAWRH PHAL LO :
Dinthar Branch YMA hruaitute chuan an vengchhunga Wine Shop din tura hmalakna kal mek chu nakin zela an veng hmakhua an thlirin tha an ti lova, Wine Shop hawn a nih lohna turin a theih anga hmalak an tum tih thu dawn a ni.
Tarlan tawh angin khawtlang inlungrualin Wine Shop din hi remti anga lo lang chu pawi an tih thu an sawi a, he thil hi VC kaihhruaina a Wine Shop din duhtu mi tlemte inhmukhawm thu chauh a nih thu an sawi a, he thilah hian YMA, MUP, MHIP leh Kohhran hruaitute chu hruaitu an nih angin sawihopui an ni lo niin an sawi bawk.
CHAMPHAI AH ZIRNA BEIHPUI THLAK ZEL :
Champhai DC Pu H. Lalengmawia kaihhruaina hnuaiah Champhai District chhunga zirna beihpui thlakna kal zel chu nimin chawhnu khan Govt. GM High School-ah neih a ni a. He hunah hian DC chuan zirna chu hnathawh chi khat, nakina thawhrah sengna tur anih thu sawiin, thawhrimna, taimakna leh tumruhna tello chuan hlawhtlinna neih theih anih loh thu a sawi.
DC Pu H. Lalengmawia chuan mitinin theihna bik Pathian in min pek te hai chhuak a, nun kawng dik zawh thiam apiangin hlawhtlinna an neih thin thu a sawi a. Mi thatchhia leh dawrawmten hlawhtlinna tlang an chuang chhuak ngai loh tih sawiin, zirna beihpui thlakna kal zelah zirtirtu inthlahdah leh mahni hna ngaihthahte dap chhuah an nih tur thu leh mahni hna a inpe leh zual tura fuih an nih tur thu a sawi a. Faina beihpui thlakna kal mekah zirlai tinte chu khawlai a bawlhhlawh thenfai hna thawk turin a chah bawk.
He hunah hian Champhai Addl. SP Pu VL Lura Hauzel, Champhai DEO Pu C. Ralliana leh 10 Assam Rifles Major B.K Singh-te pawhin zirlaite fuihna thu tha tak tak tarlangin, zirna kawnga an kal zelna tur thlang thiam tur leh tum mumal tak nei a zirna kalpui turin an chah bawk. He zirna beihpui thlakna hun hi Govt. GM High School Headmaster Pu C. Lalbuatsaiha'n a kaihruai a ni.
HUMAN RIGHT CHUNGCHANG DEBATE NEI :
Nimin chawhmadar 10 atang khan Champhai Police Station Conference Hall ah Champhai District POlice Officer ten Human RIghts Awareness chungchangah dedate an nei.
He hun hi VL Lura Hauzel Addl. SP in a kaihruai a, Debate a tel tur te chu theihtawp chhuah tur leh District Level a tawp san mai lova, State Level thleng a tel thei tura theihtawp chhuah turin a sawm a ni. Debate hi topic hrang hrang English topic pakhatah leh Mizo Topic pathumah Debate neih a ni a. Dr F. Lalfakawmi, Asst. Professor Govt. Champhai College, Zirmawia Ralte, Headmaster Bethel High School ten Debate an neih hi endikin, a titha zualte hi State Level Debate neih turah District aiawh turin thlan an ni ang.
CLUB HRUAITU THLANG :
Nimin chawhma khan Lalngilneia Colney, District Sports & Youth Officer hovin District Sports & Youth pisa ah din a ni a, Adventure tui mite kalkhawmin hruaitu an thlang nghal a, chungte chu President : Rosangliana, Vengthlang; Vice President K. Lalfakzuala, Vengthlang; Secy : Lalhmachhuana Fanai, Vengthlang; Asst. Secy : Hmangaihzuala, Vengthlang North; Treasurer : K. Lalparmawii, Venglai leh Fin. Secy: B. Lalnunthara, Kahrawt te an ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 60.31)
Diesel : Tanky Full (Rs. 42.89)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 18.8.2015 (thawhlehni)
BIATE-AH FAINA BEIHPUI THLAK :
Nimin khan Swachh Bharat Mission chu Biate ah hawnna hun hman a ni.
He hun hi RV Hnuna, VCP chuan a kaihruai a, khualliang Lalngilneia, DSYO chuan thusawiin, Biate chu tunhma atanga khaw fai tia an sawi thin an nih thu leh tun thleng pawha khawfai sawi apianga sawi kai an ni chu khawtlang mipuite hmalakna rah chhuah a ni a, khawtlang mipuite an fakawm hle a ni, a ti. Hrisena leh thianghlimna kawngah hian khawtlang tanrual a ngai a, khawtlang hruaitute tan pawh huaisen taka kal a tul hle ani tih sawiin, tunlai hian ram changkang zawkte nunphung kan entawn mek a, kan entawn zinga hian an thianghlimna te, faina an uarzia te hi zir chhuak tel ila a duhawm hle ang. Faina kawngah hian mitinin mawhphurhna kan nei theuh a, bawhhlawh reng reng chu sawrkar emaw midang tihfai tur ni lovin kan tihfai tur a ni tih hi rualrua kan vawn thar a tul hle a, faina hi Kristian kan nih ang pawha kan mawhphurhna a ni, a ti.
Zahminga, TSI chuan Swachh Bharat awmzia leh a thiltumte a sawifiah a, V. Lalmuanpuii, DUDO chuan lawmthu a sawi rualin Biate chu faina kawnga Mizoram entawn ber khua an nih angin hmasawn zel turin a chah a ni. Swachh Bharat Mission hawnna hi nimin vek khan Khawhaiah neih a ni bawk.
MYANMAR PANNA KAWNG SIAM THA :
Myanmar tuilian tuar, Zohnhathlak harsatna tawkte tanpuina Mizoram atanga thawnchhuah a nih mek laiin, Myanmar luhna tur Tiddim panna Run lei a chhiat avangin Farkawn lam atangin luh a ngai a, Farkawn leh Myanmar inkar kawng hi a chhiat em bawk avangin nimin khan Farkawn Village Council kaihhruaina in kawng km 5 leh a chanve a thui thawm that hna thawh tan a ni.
Thudawn danin Farkawn VC hian Champhai DC phalna lain helai kawng hi an thuam tha a ni. Hetihlai hian Central YMA tirha tanpuina petu YMA Sub-Hqrs. Champhai hruaitute chuan Tahan leh a chhehvel khua leh Falam leh a chhehvel khuaah te tanpuina an sem hnuah an rawn let leh tawh a, Myanmar-a tuilian tuarte harsatna tawh chu namenlo tak ni a an hmuh thu an sawi.
MUSIC LEH ZAI HMANGA INSUIHKHAWM RINGAWT TUM LO :
Champhai District Football Association, Christ Redemption Church, ZORO Champhai Div. leh Wesley Methodist Kohhran te chuan Myanmar Tuilian tuartu Zohnahthlak te tanpuina tur Sub-Hqrs. YMA Champhai hnenah an hlan.
He hun hi YMA Sub-Hqrs. Champhai Office ah hman niin Champhai District Football Association in Independence Day Football Tournament Final Match entu mipuite hnena vehbur an khawn atanga tlingkhawm Rs. 10,410 chu nimin khan YMA Sub-Hqrs. hnenah an hlan a, CDFA Fin. Secy Vanlalpekan Pu VL Chama Hnamte, President hnenah an hlan.
Weslyan Methodist Kohhran Champhai pawhin Chhawmdawlna thawhlawm atanga Kohhran mipuite thilpek atanga tling khawm Rs. 10000 an hlan a, hei bakah hian Christ Redemtion Church in Rs. 1000 leh ZORO Champhai Div. in Rs. 2000 an hlan bawk a ni.
Tanpuina inhlannaah hian inkhawm tawi neih niin Pastor Imanuel Zailawman hunserh a hmang a, Myanmar tuilian leh Zohnahthlak ten an tuar dan leh tanpui an ngaihdan te endika kal VL Chama Hnamte leh H. Laltuliana hnen atangin report ngaihthlak a ni bawk.
YMA Sub-Hqrs. chuan pawl hrang hrang, mimal leh Kohhran ten Myanmar rama Zohnahthlak chhiattawk mekte chhawmdawlna YMA kaltlanga an pe thei chu lawmthu a sawi a. Tuilian leh leimin tuar ten puih an ngaihna lai theuhah chhawmdawlna an dawn theihna turin Chhawmdawlna hi hlawmkhatin kal thei se duhthusam a nih thu te, khawhrang hrangin tanpuian ngaihna lai zawnte tarlan a nih bakah YMA in hma a lak dan leh hmachhawp a la neih dante tarlan a ni a. Heng bakah hian Zohnahthlak te kan in unau leh kan inpumkhat nan Music leh Zai hmanga Stage a insuihkhawm ringawt tum lo a, kan harsatna leh retheihna hmanga inpumkhatna siam a tul zawk tih an sawi bawk.
ZALENNA NI HMANG :
India zalen sualchhuahna ni Independence Day vawi 69-na chu NI 15.8.2015 khan Champhai District-a lawmna pui Chhangphut Field-ah chuan urhsun takin hman a ni a. He huna Khuallian Finance Minister Pu Lalsawta chuan Hnam Puanzar pawtparhin, parade contingent 25-te Hnam Puanzar chibai bukna a chhanglet a; Independence Day thuchah a sawi hnu ah parade contingent 25-te Hnam Puanzar chibai bukna a chhanlet hnu ah parade intihsiakna a tithate hnenah leh National Awardee pahnih hnenah lawmpuina a hlan bawk.
Khuallian Finance Minister chuan Champhai District chu Burma ramri dep a awm a nih avangin hma lam thlirna tura hmun pawimawh tak luahtu a nih thu leh, Sorkarin a ngaihpawimawh thu a sawi a. Mizoramah chu Sorkar, Kohhran leh Tlawmngai pawl hrang hrangte lungrual taka an thawhhona te; India rama ziak leh chhiar thiam kawnga state titha ber te zing a mi leh mi hausa - mi rethei inthliarna awm lohna anih vang te; sik leh sa boruak nuam leh ruahtui tha tak dawng thin ram anih avangte leh; hnam dinchhuah chak, midang nih ang chu nih ve theih ngei tum rilru pu kan nih avang ten Mizoram chu "ram changkang, ram hausa, ram thlakhlelhawm, tu leh fate tana chenna tlak ram nuam siam turin Mizo fate hian chhuanlam engmah siam lova kan tan a ngaih thu Minister chuan a sawi.
Minister chuan kan tu leh fate leh Sorkar lo la awm zel turte tana phurrit an rawn rochun loh nana Sorkarin theihtawp chhuaha inremchemna leh sum lakluh belhna (Additional Resource Mobilisation) atan damdawi kha ei a ngaih thu sawiin, 'dam hlenna tura doctor-in min zaina kan tuar chhuak ngam ang hian ram leh hman dam khaw chhuahna tur atan chuan vawiina nung damte hian tuar a tul chuan tuar kan huam a ni," a ti a. State rorelna kawnga Sorkar hmalakna leh hlawhtlinna hrang hrang Minister chuan tarlangin, ram rorelnaa thuneihna insemzai chungchangah khawpui ber chu Municipality kuta dah a nih hnuah tunah Aizawl Municipal Corporation pawhin kum nga hmel a hmuh tawh thu te; Hmeichhiate dinhmun chawikang turin Village/ Local leh Municipal Council-ah te hmeichhia te tan hmun hauh bik a nih thu te leh; mak chhiat emaw roluah ve theilo a kawng hrang hranga hmeichhiate chhan na tura "The Mizo Marriage , Divorce and Inheritance of Property Act, 2014" siam a nih tak thu te; hlemhletna tibo tura Anti-Corruption Bureau leh Lok Ayukta din a nih thu te; NLUP hmalakna rah tha tuna kan hmuh tan mek thu leh thawh hmasak a la tello te tan tunah Sorkarin hma a lak mek thu te; ram hmasawnna atan Sorkar te mahse Sorkar remhria nei turin hma lak mek a nih thu leh, NEC leh DoNER ten hna lian tam tak an thawh thu te a sawi a.
Independence Day denchhen hian Champhai District chhunga tun hnaia National Awardee-te chawimawina neih tel a ni a. A nunna thap a thiante tuitla a chhanchhuah avanga huaisen lawmman - Jeevan Raksha Padak Award, 2014 dawngtu Remlalhruaitluangi (kum 9) D/o Vanlalthanga, Hruaikawn hnenah leh, Champhai District-a Bharat Scouts & Guides movement atanga Rashtrapati Award dawng hmasa ber tur Chingkhannuami, D/o Thangchinpauva, GM Higher Secondary School zirlai hnenah Khuallian chuan lawmpuina a hlan a ni.
Independence Day parade-a contingent 25 zingah hian Unarmed Contingent 5 , School Contingent 19 leh Vengthlang Middle School Scouts & Guides Pipe Band an tel a. Parade entir zingah hian school contingent-te atangin titha pathum thlanchhuah niin, BC English Academy School Girls Contingent chu pakhatna a puan an ni a, Bethel Mission School Boys Contingent chu pahnihna niin, pathumna chu Govt. Champhai Higher Secondary School Girls' Contingent an ni.
Independence Day lawmna Chhangphut Field-a neih zawh hian Independence Day Chief Guest hovin official leh mi sawm bikte tan DC Bungalow-ah At Home function neih a ni a. Chawhnu lamah Independence Day Football Tournament Final khelh chhunzawm a ni. He Football Tournament ah hian First Division team pariat intum in, final match hi Vengsang leh Zotlang Sporting Club ten an khel a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 60.31)
Diesel : Tanky Full (Rs. 42.89)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 14.8.2015 (zirtawpni)
KELKANGAH NLUP TANPUINA SEM :
Kelkanga Special Assistance Scheme hnuaia petty trade thlangtu mi pakua (9) hnenah nimin khan Champhai Bawrhsap chuan tanpuina Rs. 15,000 theuh a hlan. He hunah hian Champhai PHED SE, DIPRO leh media lam bakah Kelkang khawtlang hruaitute an tel a ni.
DC Pu H. Lalengmawia chuan nimina Petty Trade tanpuina dawngtute chu dawr neisa an nih deuh vek avangin an pawisa dawn chu an dawr bungrua tihchangtlunna atan tangkai taka hmang turin a chah a. Mamawh leina tur hmun dang awmloh remchanga la a, MRP aia man to zawk a hralh duhna thinlung an put loh a beisei thu leh, MRP aia man to a hralh chu Dan kalh a nih thu a tarlang a. DC chuan Kelkang khawtlang hruaitute chu Sorkar hmalakna tawiawm tha a tih thu a sawi bawk a; khaw mipuite pawhin faina kawngah thahnem ngaia hma an la chu lawmawm a tih thu a sawi bawk.
Nimin hian Pu Lalrammawia, SE PHED bakah Petty trade tanpuina dawngtute atangin leh Kelkang VC lam atangin thusawi ngaihthlak a ni.
Tun dinhmunah hian Kelkang tana Special Assistance kalpui mekah hian ar leh vawk vulh thlang te tan pek tlak vek a ni tawh a. Chhungkaw tin tana tuizem pek theuh tur chu chhungkaw 209 in dawng tawhin, chhungkaw 30 a la bak a. Ek in pawh tunah hian a vaiin unit 101 sak zawh tawh niin, unit dang 56 sak zawh tep, a chung khuhna tur rangva nghah mek a la awm a ni. PHE Department chuan Kelhthliah lui atanga Kelkang khaw chhunga tui pump luhna tur a buaipui mek a. Solar-power rinchhan a, metre 500 a sangah stage thuma tui pump-na tur ruahmanna siam mek a ni.
THISEN PE :
Nimin khan Ruantlang Branch YMA chuan an Diamond Jubilee pualin thisen an pe.
Diamond Jubilee pual hian Ruantlang Branch YMA te hian Ruantlang Community Hall ah a mamawh apiangte hman turin, Champhai District Hospital Blood Bank a dahturin thisen an pe a, thisen unit 46 pein, petute hi mipa 37 leh hmeichhia 9 te an ni a. Champhai District Hospital Blood Bank a thawkte chuan a hmunah kal chilhin thisen hi an laksak a ni.
ZALENNA NI HMANPUI ANG :
Naktuka India zalenna ni champha Independence Day lawmna hun hman turah Champhai ah chuan Chhangphut Field ah neih a ni dawn a. Finance Minister Lalsawta chuan he hun hi khuallian niin a hmanpui ang.
Champhai North Bialtu MLA, Parliamentary Secretary TT Zothansanga chuan Hnahthial ah a hmang ang a. Lengteng Bialtu MLA, School Education Minister H. Rohluna chuan Kolasib ah hmangin East Tuipui Bialtu MLA T. Sangkunga chuan Kawrthahah a hmanpui thung ang.
THUPEK CHHUAH :
State Transport Authority, Mizoram thupek chhuah angin Auto Rickshaw a Passenger Compartment kawngkhar dinglam chu chhuah theih loha siam vek tur a ni a. Champhai DTO chuan he thupek hi Champhai ah pawh thla khat chhunga zawm vek turin thupek a chhuah a ni.
HAWNG THAR DAWN :
Vawiin chawhma dar 10 hian I&PR Auditorium, CHANEM ah Social Justice & Development India (SJ&DI) Champhai Branch chuan Training Centre an hawng dawn.
ANNUAL MEETING :
Vawiin hian Champhai District Consumers` Assn chuan Vengthlang YMA Run ah Annual Meeting neiin, Consumer Awareness Champagn an nei nghal dawn a, an pawl hruaitu thar tur an thlang nghal dawn bawk.
DOCTOR THAR :
CMC Vellore atangin Med-Aim Hospital, Zotlangah Doctor a awm thar a, OPD a a thut hun tur pawh Sunday ah dar 11 am - 3pm; Mon - Fri ah 10 am - 3 pm.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 61.35)
Diesel : Tanky Full (Rs. 44.01)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 13.8.2015 (ningani)
CHAMPHAI HIGH SCHOOL AH ZIRTIRTU IN DAIH LO :
MZP Hqrs. Champhai chuan Govt. Champhai High School a zirtirtu indaihlohna chungchang nimin khan an enfiah.
Govt. Champhai High School ah hian zirtirtu 14 awm thin in kum 2011 atang khan kiam lam an la pan char char a, tunah hian Zirtirtu pangngai 4 leh Hindi Teacher pahnih chauh an awm mek a. Kumin chhung hian zirtirtu pathum ngawt an transfer sakin an aiawh dahkhah sak loh niin tunah hian zirtirtu indaih loin an awm mek a. Science leh Mathematics Teacher nei loin Zirtirtu pakhatin Subject pahnih aia tam te an la a, Champhai High School zirtirtu te chuan Class lak mumal a harsat thu leh hetianga zirtirtu an indaih loh reng chuan School kal mumal loh a hlauhthawn awm tih an sawi a.
Tun hmaa Mizoram pum huap pawha School lian leh lar ni thin heti taka zirtirtu indaihloa an awm chu hriatthiam har an tih thu an sawi bawk. Heng zirtirtu indaihlohna hi MZP Hqrs. Champhai chuan theihtawp chhuaha hma lain Mizoram Sawrkarah an thlen sak dawn niin thu dawn a ni.
CHAMPHAI DISTRICT A MODEL VILLAGE VILTUR RUAT :
Champhai District chhunga bialtu MLA theuh ten an constituency tin a Model Village an thlan enkawl leh thuamthat dan tur chungchangah Saansad Adarsh Gram Yojana (SAGY) zirhona nimin khan Champhai DC Pu H. Lalengmawia hovin DC Conference Hall, Keifangtlang-ah Charge Officer-te leh Department hrang hrang hotuten an nei a. Pu V. Lalengmawia, Deputy Secretary, RD chuan zirtirna hi a pe a ni.
DC Pu H. Lalengmawia chuan Model Village atana khaw thlan te chu ngaihtuahna dik leh hmathlir changkang neih theih na atan mihring thinlung buatsaihna hmalakna a nih thu sawiin, ‘infrastructure’ tha pui pui siam tura pawisa pek lam a nilo tih chu mipuite pawhin an hriat a pawimawh a tih thu a sawi a. SAGY hnuaiah a hranpa fund a awm dawnloh avangin a mawhphurtu department theuh te chuan thawhhona tha an neih a pawimawh thu a sawi a. Scheme hrang hrang thlunzawm (convergence)-a hna kalpui mekah hian a hmawrbawk ah chauh thawk ho lova, a tir a mipui thinlung buatsaih a, ‘awareness’ pek atang hian thawhhona tha neih a ngai takzet a ni, DC chuan a ti.
Pu V. Lalengmawia chuan SAGY ah hian a hranpa a sum ruahman a nih loh thu leh Centrally Sponsored Scheme (CSS) hrang hrang kalpui danah heng model village-te hi ngaihpawimawh a nih tur thu te leh, CSS atanga pawisa awm sa atang hian hma lak a nih tur thu a sawi a. SAGY hnuaia MLA ten hmalakna an kalpui dan tur leh Charge Officer-te mawhphurna hrang hrang a sawifiah bawk. Thianghlimna kawnga hmasawnna chu hlawhtling leh hlawhtlinglo tehna pawimawh tak a nih thu tarlangin, inthiarna chungchangah ringawt pawh Mizote zingah pawnlai a inthiar thin sawi tur awm tawh meuhlo mah ila ‘pit latrine’ kan tih te hi ‘open defecation’ (pawna inthiar) anga ngaih vek a nih thu a tarlang a. Model Village chu khua entawntlak a nih theih nan a khawchhung mipui zingah mirethei pawh an tlem tial tial tur a ni, tiin, BPL nih chu thil duhawmlo tak a nih thu leh chumi retheihna atang chuan talchhuah tuma bei tang tang turin mipui kan inzirtir a pawimawh a ni, a ti.
Champhai District chhunga Constituency panga chhunga Model Village pakhat theuh bakah Aizawl South-I bialtu MLA in Model Village atana a thlan Biate chu Champhai Administrative District hnuaia awm a nih avangin a vaiin paruk (6) a awm ta a. Biate bakah hian Tuichang A/C bialtu MLA Pu Lalrinliana Sailo thlan Chawngtlai-ah te BDO Khawzawl Pu Lalrinzuala chu Charge Officer-a ruat a ni a. Champhai-N bialtu MLA Pu TT Zothansanga thlan Rabung khuaah DCSO Champhai Pu Lalkunga Sailo chu Charge Officer niin, Champhai-S bialtu MLA Pu JH Rothuama thlan Ruantlang-ah Champhai BDO Pu R. Zoremthara chu Charge Offficer a ni a. Tuipui East bialtu MLA Pu T. Sangkunga thlan Khuangthing chu Khawbung BDO Pu James Lalnithanga’n enkawl in, Lengteng bialtu MLA PU H. Rohluna’n Model Village atan a thlan Kawlbem-a Charge Officer chu Ngopa BDO Pu Malsawmzuala a ni.
CHAMPHAI KHAWPUIA CCTV DAH SAWIHO :
Nimin khan Champhai Police huaihawtin Champhai Police Station Conference Hall-ah Champhai Dawrkai te nen khawpui chhunga CCTV dah chungchang an sawiho.
He hun hi SP Charge la mektu VL Lura Hauzel, Addl. SP chuan a kaihruai a, thusawiin Champhai Police in an hnathawh dan te, an indaih loh avanga misual hnu chhui kawngah leh khawtlang leh mipui venhim kawngah duh anga an chak tawk loh thu leh theihtawp chhuaha hna an thawh thu a sawi a. CCTV hman loh avanga misual hnuchhui harsat thu leh CCTV man aia tam daih kan dawr bungruate kan chan thin hi tihreh nan CCTV hi vuah ngei a ngai a ni, a ti a. CCTV hi Donate thei awm se tih hi Police Dept. duhthusam a ni a, dawrkaite chu a thei thei ina lei turin a ngen a. Khawpui chhungah Beat Post dah tura hmalak mek a ni, a ti bawk.
He hunah hian misual rawk laka him nan leh misual man chhuah a awlsam zawk thei nan CCTV hman a tulna leh atang kaina te sawiho a ni a. Champhai ah hian Drugs Addict, rukruk tur zawng mi 1000 chuang an awm mek thu leh an la pun belh zel tura ngaih a ni tih tarlan a ni a. Hetiang ruk ruk leh a kaihhnawih harsatna tam tak laka kan inven theih nan leh thil sual titute man chhuah vat an ni htheihna tur leh Champhai khawpui a lo him zawk theihna tura CCTV tangkaina tarlan a ni a. Mahni chauh inngaihtuah lo a, thenawmte thleng pawha invenpui a tul zia te an sawiho bawk.
MEI ZU VAI :
Nimin khan Champhai District Anti Tobacco Squad te chuan puipunna hmun hrang hrangah phal lohna hmun a meizu an awm leh awm loh an enfiah a. Office hrang hrang 15 vel tlawh kual in phal lohna hmun a meizu mi 3 man in pawisa an chawitir. Tunah hian District hrang hrang Anti Tobacco Squad te chuan COTPA dan hnuaia Section hrang hrangah hma chak tak a lak an tumin, dan bawhchhiate chu dan in a phal ang tawk a hrem zel an tum.
ENFIAH DAWN :
Myanmar ram, Halkha tlangdunga zo hnahthlak unauten tuilian leh leimin vanga harsatna an tawh mek tanpui dan tur leh hmalakna kalpui zui zel dan tura hmuna enfiah turin YMA Sub-Hqrs. Champhai President VL Chama Hnamte leh Vice President H. Laltuliana; RLYA hruaitu Zodinga leh Hruaia te chuan nimin khan Halkha tlangdung lam pan hian an fehchhuak.
MIPUITE NGEN :
Champhai SDO (S) chuan thupek chhuahin tunlai tuilian in Myanmar leh Manipur a cheng kan mizo unaute ei tur neilo, tam tak awm mek te chhawmfawl nan an ei tur leh nitin mamawh te Mizoram atanga a theih ang ang lakchhoh mek a ni a. Hetian gkan unaute ei leh bar lakna kawngah tumahin harsatna siam lo tur leh mahni thil zawrh leh neih ang te a man pangngai aia sang a hralh lo turin mipuite a hriattir a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 61.35)
Diesel : Tanky Full (Rs. 44.01)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 12.8.2015 (nilaini)
CCTV CHUNGCHANG NGAIHTUAH DAWN :
Vawiin chawhma dar 10:30 hian Champhai Police te hmalakna in Champhai Police Station Conference Hall ah Dawrkai te nen Vengthlang khawlaia CCTV dah chungchangah an in hmukhawm.
KANAN VENG LEIMIN THIANFAI ZUI ZEL :
Kanan Veng a lei tawlh thenfai hna chu thawh mek zel a ni. Tunhnai ruahsur nasaavang tawlh lehin a hnawh pin AIzawl Road chu a thenfai hna thawh mek zel a ni a. Thawhtanni nilenga Motor kal tlang theih loha a pin hnuin nizan hmasa dar 10 vel khan helai hmun hi World Bank ho Hitachi hmangin DC leh Sawrkar Dept. hotute enpuina hnuaiah Motor in a zawh theih tura thenfai hna thawh zawh nghal a ni a. Nimin khan lei tawlh leh mai thei din hmuna ding te thenfai hna thawh leh nghal niin, New Saron leh Kanan inkal pawhna kawng pawh siam leh nghal a ni bawk a, nimin tlai dar 5 vel thleng khan lirthei kaltlang theih a la ni lo thung.
Tarlan tawh angin lei chet tanna hmun atangin lei khi a ruah tui a luh lohna turin Rangva Bundle 100 zet hmanga khuh hul hna thawh mek niin Silpauline hmanga khuh a lo ni tawh bawk a ni.
RUIHHLO MAN :
Champhai Police te chuan nizan hmasa dar 9:30 vel khan an report dawn bawhzuiin Zokhawtharah Zokhawthar to Aizawl Sumo Service MZ 01 J 2067 atangin Heroin No. 4 hawng 6 (gram 78) leh a neitu nia puh Joynul Abedin (35) s/o Abdul Abedul, Mahkal Karimganz leh Bulbul (22) s/o Motair Ali, Bagha Cachar District te chu man niin thubuai siamsak nghal an ni. An ruihhlo man hi tualchhung rate atanga chhutin Es. 2,70,000/- man hu vel a ni.
SCHOOL RAWK :
Govt. Tlangsam Primary School I chu Inrinni leh Pathianni inkar vel khan misual mi tu tih hriat lohin an rawk a. Tukverh darthlalang chhu kehin Office chhungah hian lutin Computer bungrua engemaw zat an la a, Champhai Police Station ah FIR thehluh niin misual hi chhuizui mek a ni.
ZU IN PHALNA PERMIT :
Champhaiah Zu lei phalna permit nei mi 2600 vel an awm tawh a, tun dinhmunah Mizoramah mi sing 5 vel in zu lei phalna permit hi an nei tawh niin thu dawnna in a sawi.
MZP IN ENFIAH :
Ni 10.8.2015 (Thawhtanni) zing khan Champhai a MZP hruaituen New Champhai a sikul zirtirtute School kai dan a hmunah kalin Camera nen an thla an lak sak a, zirtirtute zingah a hun taka School thleng an awm mumal lo niin thu dawn a ni.
MUP ZAWLBUK :
Champhai Venglai MUP Unit chuan an veng lun leh hmun ualau lai ah RCC Building, MUP In tur an sa mek a, Champhai Town ah hetiang RCC Building nei hmasa ber an nih hmel a, member te an phur tlang hle a ni.
ZALENNA PUAL INFIAMNA :
Football :
Semi Final vawiina khel tur te Zotlang G&SA leh Hnahlan SC an intum ang a; Vengsang SC leh Venglai SC te an intum bawk ang.
Basketball :
Basketball Tournament hi Vanlallawma Indoor Stadium ah khel mek a ni a. Nizan hmasa khan Pool Match khelh niin ballers chuan Phunglung chu 65-63 in an hneh a, Gideon chuan 50-48 in Outlaws an hneh bawk. Nizan khan Match hnih dang khelh leh a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 61.35)
Diesel : Tanky Full (Rs. 44.01)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 11.8.2015 (thawhlehni)
LEITAWLH IN ZIAAWM LAM PAN THEI LO :
Champhai Kanan Veng leitawlh thin chu a chet tanna hmun atangin Rangva bundle 100 zet hmanga khuh hul hna thawh mek niin, fur khua a kan deuh tak avangin helai hmun lei tawlh thin pawh a ziawmin, kawngpui hnawhtu leilung thenfai hna pawh chawlhsan rih a ni a, Vengthlang panna kawngpui pakhat erawh leitawlh hian a hnawhping rih thung.
Helai leitawlh thin kopang lei chhah lutuk chu thenfai thawkhat tawh a ni a, Fur ruahtui tla-in lei chhungril a luh vang leh chunglam hmun zau zawk a chet zel vangin thenfai hna kallai chu chawlhsan rih a ni a, he lei tawlh hian champhai chak lakna ber kawngpui a hnawh pin thin vangin lirthei kal vel khaihlakna nasa lutuk a thlen lohna tura leiko chhah lutuk tawlh mai thei tur chu thenfai thawkhat tawh a ni.
Kum 2013 August thla a helai hmun leichetna chin kha tunah hian a che nawn leh tak avangin, hun engemaw chen leikhi chawl tawh chu kumin fur ruahtui tlak tam chinah chunglam lei a tlahniam leh a. Leimin danna tura Leitawlhna hmuna tui paihna (Tuihawk luankawr) chhawr dawh siam chu a then a khik chah bakah leitla hniamin a hnawh a. Lei khikna lai Silpaulin hmanga khuh hul a ni chungin leitawlh hi zawi zawiin a chet rengtho avangin Lei khichat intanna atangin Rangva hmanga khuh hul hna thawh mek a ni.
Leikhi kara ruahtui a luh tam chang apianga leitawlh hi a chet nat zual thin avang leh New Saron panna kawngpui chu a hnawhpin leh vek vangin hnuai lam atanga lungrem hnathawh kallai pawh chawlh lailawk rih niin, kawngpui hnawhpingtu leilung leh chirhdiakte thenfai zel a ni a, leitawlhna hmunah hian lei paihna khawl pawh chhawp reng a.
Nizan hmasa ruahsur avang khan Champhai khawpui hmun hrang hrangah leimin a awm nual bawk a. Mahse hengte hian thil tih chhiat a nei tam lo hlauh a, nimin khan heng leiminte hi PWD chuan a thenfai hna an thawk a ni.
THINGPHUN ENKAWL ZUI :
Nimin khan Tlangsam Br. YMA chuan Green Mizoram Day a an thing phun te hun tha leh ti faiin hnatlang an nei.
Nimin khan Tlangsam leh Champhai inkar kawng kama an thing phunte, THlanmual leh YMA Park a an thing phunte an hun that bakah an sam fai bawk a ni. Tlangsam Branch YMA hian Tui hna a lo pun zel theih nan an khaw hmun hlui chu humhalhin helaia ram neitute nen in remna siamin kum 20 chhung chu a ram neiuten kut thlak zui loin thing leh mau bakah nungchate humhalhin YMA hian a enkawl leh humhalh hna an thawk mek.
SEMI FINAL KHEL DAWN :
CDFA buatsaih Independence Day chu nimin khan Chhangphut Field ah Pool Match khelh zawh a ni a, Semi Final lut tur tihchian a ni ta.
Semi Final hi naktuk ah khelh a ni ang a, Zotlang G&SA leh Hnahlan SC an intum ang a; Vengsang SC leh Venglai SC te an intum bawk ang.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 63.71)
Diesel : Tanky Full (Rs. 47.48)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 28.7.2015 (thawhlehni)
ZANINAH CONGRESS BHAVAN CHUNGCHANG NGAIHTUAH DAWN :
Zanin dar 7 hian Kahrawt YMA Hall a Champhai a tlawmngai pawl hrang hrang in telkhawm NGO te chuan DC hmun hlui a Congress Bhavan sak tum chungchang an ngaihtuah dawn.
CHAMPHAI LEILUNG HAUSAKNA TANGKAI ZAWKIN :
Loneituten leilung hausakna tangkai zawk a an hman tur leh hlawk zawk a buhbal an thar theihna tura Sawrkar laipuiin huan/lo ram sawngbawl dan ruahmanna a siam, National Mission for Sustainable Agriculture (NMSA) hmangin Champha iDistrict chhung leilet zau hrang hrangah hma lak mek a ni.
He ruahmanna hian Agriculture leh a kaihhnawih AH & Vety, Horticulture, Sericulture leh Fisheries Department te tangkawp chuan kum 3-5 chhunga hmalakna turin kumin atang hian Champhai District chhunga leilet zau hrang hrangah hma an la mek a.
A thawh khatna atan Champhai leilet zawl Zote leh Zotlang leilet zawl Zot eleh Zotlang leilet ah hnabul tan mekin, Zote ah hian leielt ram Hectare 66 a zau huam chhunga chhungkaw 66 te leh Zotlang a leilet ram hectare 73 a zau huam chhunga chhungkaw 73 thlanchhuah te hnenah thlai chi hrang hrang chinna tur leh sangha khawi turin hma lak tan a ni a. Khawzawl ram Tuimuk luikam leilet ram hectare 68 a zau chhungkaw 68 te leh Hnahlan ram Laili phai Hectare 66 a zau chhungkaw 66 te tan hmalak zui turin ruahmanna siam a nih thu Champhai DAO Lalthanzuala hnen atangin dawn a ni.
He NMSA Scheme hian thlai tana tui hnianghnar dahkhawl dan ruahman te, thlai tana leitha siam dan te, leitha luangral tur chelhbeh dan te, kumhlun zawk leh hlawk zawka buhbal thar dan ruahman te, tangkai zawka vanruahtui hman dan te, sik leh sa inthlak danglam dan mila thlai chin dante huamtelin, he ruahmanna hnuaia loneitu thlan chhuahten an hlawkpui ngeina turin uluk taka zirtirna pek mek an ni a. Heta tana sum ruahman pawh Department hrang hrang 5-ah pek chhuah tawh a nih bakah Department tinte hian Leilet zau tina an chanvo theuhah loneitute nen an thawkho dawn a ni.
BUH PHUN ZO TA :
Champhai leilet zawlah loneitute chuan buh an phun zo fel ta. Kar hmasa khan Champhai inruahtui a hmuh that avangin buh phun runpui hi neih a ni a, Inrinni khan loneitu tam zawk chuan buh hi an phun zo a ni. hetihlai hian tui hmu tha deuhte chuan tunah hian phai hlo an thlo tan tawh thung a, buh hi kumin hian a that beisei niin kum dang aia buh thar chhuah tam rin a ni a. Buh thi leh thlak ngai emaw, han buaipui ngai lutuk a awm lem lo niin thudawn a ni.
GRAPE LEI MEK :
Champhai Grape Growers` Society te chuan vawiin atang hian Grape rah an lak chhunzawm leh dawn.
Champhai Grape Growers` Society te chuan vawiin leh Zirtawpni khian Tlangsam WInery ah Grape rah an lak chhunzawm leh dawn a. Tarlan tawh angin Grape rah hi Grape Growers` Society Member te hnen atangin Kg 1 Rs. 30 zel a leisak a nih laiin, member nilo te hnen atangin kg 1 Rs. 25 zel a leisak a ni thung a. Kuminah a tam thei ang ber Grape rah, lei tum anih thu leh nikum lam ai chuan Grape rah thar that an inbeisei thu Grape Growers` Society hruaitute hnen atangin dawn a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 63.71)
Diesel : Tanky Full (Rs. 47.48)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 27.7.2015 (thawhtanni)
MLA IN COURT HMUN TUR TLAWH :
Inrinni khan Parliamentary Secretary Pu TT Zothansanga, Champhai North bialtu MLA ni bawk chuan Zote-a District Court sakna hmun tur tlawhin a enfiah. Parliamentary Secretary hi Champhai DC Pu H. Lalengmawia leh CJM Pi R. Lalduhawmi bakah Addl SP, ASO leh DIPRO ten tawiawmin, Zote khawtlang hruaituten an lo dawngsawng a ni.
Court sakna tur hi tuna Zote YMA Park hmun a ni a. Parliamentary Secretary chuan mipuiten kan tangkaipui ngei tur Sorkar hmun pawimawh atana Zote YMA ten an ram an pe chu lawmawm a tih thu a sawi a ni.
Inrinnia Court hmun enfiah hi lian leh changtlung taka sak zawh a nih hunah chuan tun dinhmuna thubuai tam tak, District Court ngaihtuah theih chin bak awm te chinfel a nih theih nan court sang zawk thut theihna ruahmanna pawh a la siam zel theih tur thu Champhai CJM chuan a sawi a. Hei hian sum leh tha sen kawngah nasa takin mipui harsatna a sukiang thei dawn a ni.
SATHAR NOTE THI :
Zote khawtlangin an humhalh, Sathar no kahhliam chu enkawl zui mahse Inrinni zing khan a hliam tuar lovin a thi a, Sathar dang an phumna hmunah Zote Branch YMA chuan an phum a ni.
Zote Branch YMA chuan an Sathar humhalh ten kut an tuar leh thin chu pawi an tih thu sawiin, Zote rama sathar awmte chu humhalh tlata ni tih an sawi nawn leh a, Champhai leh a chhehvel mipuite pawhin hei hi hriatsak a, a humhalh kawnga hma an la a nih loh pawhin, a tirem zawnga an laka chet thawh tawh lo turin an ngen a ni.
LEIVUNG PAIH FIMKHUR TUL :
Champhai kawngsira duh duha leivung paih a awmloh nana leivung paihna tur siam chu hmang tangkai tak tak an awm laiin a paihna tur hmun bilah te paih an la awm a. He Dumping Ground bul chiahah leh kawng kamah te leivung chhek khawm hmuh tur a awm a. Hemi chungchangah hian Champhai DC chuan dan zawm tha duhlo mi tlem kan la awm chu pawi a tih thu sawiin, kawng sir a leivung chhek hian fur ah phei chuan kawng a ti bawlhhlawh mai nilovin lirthei tan a hlawhawm thei a ni, a ti a. Leivung paih dan tura ruahmanna siam tawh zawm duhlote chu Sawrkarin a ngaimawh thu a sawi a ni.
KELKANG-AH ARTE SEM :
Sorkar-in Kelkang tanpuina Special Package a siam hnuaia ar vulh thlangtu chhungkaw 19 hnenah tukin zing khan Kelkang Community Hall-ah Champhai AH & Vety Department chuan ar te 50 theuh a sem a, training pek nghal a ni.
Inrinni hun hi Dr. RL Tanpuii, SDVO in kaihruaiin, ar vulh thlangtute hnenah chuan zirtirna a pe nghal a. Sorkar atanga a thlawna dawn a nih avangin enkawl kawngah ngaihthah mai lo turin a chah a. An ran dawn hnu ah thi an lo awm a nih pawhin a thlakna tur pek an nih dawn loh avangin uluk taka enkawl tura chahin, chaw leh tui pek dan tur te, natna laka ven dan tur leh hriattur pawimawhte a sawifiah a. Hriatthiamloh leh harsatna an tawh chuan Vety Office-a thawkte chu engtik lai pawhin biak pawh leh rawn theih reng an nih thu a sawi bawk.
Chhungkaw tin tana Arte 50 sem a nih bakah hian Ar Chaw kg 60 theuh leh Damdawi pek an ni a, Chaw pekna pakhat leh Tui pekna pahnih theuh sem a ni a. Inrinni a arte sem hi Kelkang khawtlang hruaituten an enpui a ni.
DC HOVIN HMA LA :
Ruahsur vanga Kanan Veng lei tawlh leh mai hlawhawma awm mek, engemaw chen chu CHamphai DC H. Lalengmawia leh Officer dangte enpuina hnuaiah nimin khan paihfai leh a ni a. He hna thawh nan hian Tarmat Ltd. ho khawl (Hitachi) leh Tripper 4 hman a ni.
KAWNG SAMFAI :
Inrinni khan Bungzung leh Vanzau inkalpawhna kawngpui chu samfai hnatlang neih a ni. Bungzung YMA hruaitute sawi danin, he kawngpui hi PMGSY hmanga siam a ni a, hei hi khaw pahnihte inkalpawhna kawngpui neihchhun niin, tun furah hian kawngkam vel chu a hnim hle a, Inrinni khan Bungzung Branch YMA leh Upa Pawl mi 150 vel chuan hnatlangin an samfai a. Hnatlangte thingpui lumna leh chawhlui kilhona turin Champhai PWD Division EE C. Lalkima chuan tanpuina sum a pek avangin hnatlangte an lawm hle.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 63.71)
Diesel : Tanky Full (Rs. 47.48)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 24.7.2015 (zirtawpni)
SANGHA CHI SEM :
NLUP hmalakna hnuaia a vawi khatna atan leilet buh kara sangha khawi tur chu NLUP Implementing Board Chairman Pu JH Rothuama chuan Champhai leilet neitu thenkhat hnenah sangha chi sem in , leiletah sangcha chi a chhuah. Sangha chi semna hun, Zotlanga neih hi Champhai DFDO office in buatsaihin, NIB Secretary Pu James Lalrinchhana'n hun hi a kaihruai a ni.
Pu JH Rothuama chuan Mizoram hi sangha ah intodelh tura a duh thu sawiin, nimina leilet sangha chi chhuah hi chumi kawnga ke penna ni zel se a tih thu a sawi a. Buh chin kara sangha khawi chu a hautak loh zawk thu leh a thatna leh hlawkna tam tak ram dangah pawh hmuh tawh a nih thu sawiin, Mizoramah pawh hlawk tham a khawi theih a nih nan tun hi mimal pawisa sen ngai lovin Sorkarin a enchhin atan hma la in, Pilot Project hi kalpui a nih thu a sawi a. Champhai bakah Serchhip District-ah leilet sangha chi hi chhuah a nih tur thu a sawi a. NIB Secretary chuan hlawkpui ngei tura an beisei avangin a dawngtute pawhin uluk taka an enkawl zui a beisei thu a sawi bawk.
Champhai DC Pu H. Lalengmawia pawhin thu sawiin, nimin a a thlawna malsawmna dawngtute chuan theihtawp chhuaha an beih ngei a duh thu leh, mimalin kan tih theih theuh te ti zel a, taima taka bei turin kalkhawmte chu a chah a ni.
Nimin hunah hian Fisheries Department Joint Director leh NLUP Fisheries Nodal Officer ni bawk Pu SP Singh chuan technical report pe in, sangha khawitu turte tan hriat tur pawimawh te a sawi a. Buh leh sangha khawi chu "integrated culture" niin, a pahnih ve ve tan a that vek thu a sawi a. Champhai DFDO Pu Lalthanzauva'n hun tawp a siam a ni.
NIB Chairman hi Secretary leh Fisheries Nodal Officer bakah hian NIB Chief Media Officer Pu David Thangliana leh NIB a engineer ten an tawiawm a. Nimin programme-ah hian Champhai Addl SP leh NLUP Line Department hrang hranga hotute an tel bawk a ni.
NIB Chairman Pu JH Rothuama hian ni 22.7.2015 khan Champhai lo thlengin, Circuit House Conference Hall-ah NLUP Line Department hotute nen Champhai DC hovin inkawmhona hun a hmang a. NLUP line department te tha taka an thawh zel a duhsak thu sawiin, NLUP avanga state pawn leh ram dang atang pawha thawhpuitu leh thawhpui duh an awm zel thu a sawi a. Chutihrual chuan department lam leh beneficiary ten thawhpui tlak kan nih theih nan kan mawhphurhna kan hriat tlan a ngai a ni, tiin Nodal Department te chu thawhhona tha tak an neih zel a beisei thu a sawi bawk.
NAUPANG DIKNA CHANVO HUMHALHNA ZIRHO :
Champhai District Child Protection Office buatsaihin nimin khan I&PR Conference Hall, CHANEM building-ah naupangte dikna leh chanvo humhalhna leh an chunga pawikhawihtute hremna dan chungchangah Champhaia District chhunga thuthar thehdarhtute tan training buatsaih a ni.
Training hi hi Pi R. Lalrinchhani, DCPO chuan a kaihhruai a, Pi Vanlalhruaii, PO (NIC) chuan Juvenile Justice Act 2006 chungchangah zirtirna pe in, he dan hi naupang tana tha ber tura duan a, an dikna chanvo humhalh chunga rorelna dik tak pek theihna tur a nih thu sawiin, naupangin pawikhawihin thil sual lo ti tawh mah se nunphung pangngai zawh thei leh tura chher chhoh chu Juvenile Justice Act-in a tum ber a ni, a ti a. Dan hriat loh avanga thil tihsual chu thiam channa a nih loh avangin, kan thil tih tur reng reng chu kan hrechiangin, danin min phalsak chin pawh kan hriat a tul a, tunah hian JJ Act hi siamthat tura ruahman mek niin a hremna pawh na zawka siam tura ruahman a ni, a ti bawk.
Training-ah hian Pi Lalsiammawii, Legal cum Probation Officer chuan thla hmasa atanga hman tan hur sualna lam hawia naupang khuaikhem hremna dan, Protection of Children from Sexual Offences (POCSO) Act, 2012 ah zirtirna pe in, he dan hi naupangte laka mipat hmeichhiatna lam hawi zawng thubuai rang taka ngaihtuah theihna tura siam niin, thubuai lut reng reng chu kum khat chhunga chinfel tur a nih thu a sawi a. Kan hnam nunphungah fiamthu a mipat hmeichhiatna lam rawngkai a kum tlinglo khawih leh chhaih kan ching thin hi he dan hnuaiah hi chuan thubuaia lak theih niin, fimkhur a tul hle a. He dan hnuaia kum tling lo te hming media-a tarlangte chu lung in tan thlenga hrem theih a ni tih te tarlan a ni.
Pu Jerry P. Vanlalrinchhana hnen atangin IT Act chungchangah zirtirna ngaihthlak niin, media leh social media-a pawisawi theihna thu leh thlalak thehdarhtute hrem theihna hrang hrang a tarlang bawk.
Juvenile Justice Act hnuaiah hian naupang enkawltu emaw, naupang chunga mawhphurhna leh thuneihna neitu reng rengin naupang taksa leh rilru tina zawngin naupang chu hlamchhiah a, ngaihthah leh hleihluak taka kutthlak emaw, naupang chu chutiang dinhmun derthawnga dintirtu leh tuartirtu chu lung in tantir emaw pawisa chawitira hrem theih a ni a. Zu, ruihhlo leh hnima ruih chi reng reng chu naupangte kutah a zuartuten an hralh tur a nih loh bakah, media-a naupang humhim ngai leh dan kalha chete hming emaw, an nihna tilang tuhei tura chanchin ziah emaw, an thlalak chhuah chu he dan hmang hian cheng 25,000 thlenga chawitira hrem theih an ni.
POCSO Act hnuaiah hian pawngsual bakah mipat hmeichhiatna lam hawi zawnga inkhawih emaw, inchhaih te, thusawi, zaizira lantir leh a dangte pawh huam telin, pawikhawih dan a zirin kum 7 atanga damchhung lung in tan thlengin pawikhawihtute chu hrem theih an ni bawk.
LA HMU LO :
July 10 zan a Zokhawthar Balu kai ah LPK Tripper MZ-04 4956 Pu Lalhmangaihsanga, Kanan Veng ta Tui lian in a lak chu nimin thleng khan hmuh a la ni lo.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 63.71)
Diesel : Tanky Full (Rs. 47.48)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 23.7.2015 (ningani)
IN CHIM :
NI 14.7.2015 (Thawhlehni) zan lai pelh hret khan Zokhawthara Pu Rohmingliana In, mi pali chenna chu leimin in a hnawl a, thi leh hliam erawh an awm lo. In chak leh bungruate hi nimin khan mi tlawmngaiten an senghawi a, leiminin an in a hnawlsakte hi thenawm khawveng inah an la khawsa rih nia thu dawn a ni.
July 10 khan Zokhawthar Balu kai ah LPK Tripper MZ-04 4956 Pu Lalhmangaihsanga, Kanan Veng ta balu phur tur chu ruah sur nasa vanga tui lianin Tiau pho ah a dang a, hun reitak Tiau lui kai ngam lova an dah hnuin leh Tuilian in a lenbo an hlauh avangin Electric Dept. hruaiin an tlung a, nizan hmasa a ruah sur nasa tak avanga Tiau tui lian zual leh chuan he Truck hi a lenbo ta a, nimin tlai thleng khan a awmna chin an hre rih lo a ni.
CHAMPHAI SOUTH MLA CHAMPHAI AH LOKAL !!!
Tun term chhunga a vawi thumna atan Champhai South MLA JH Rothuama chuan nimin khan Champhai a rawn thleng ve teh hlawl.
JH ROthuama hi Circuit House Conference Hall ah NLUP Line Department thawktute nen Champhai DC hovin inkawmna hun an hmang a. MLA hi NIB Secretary James Lalrinchhana, Fisheries Dept. Joint Director SP SIngh leh NIB Chief Media Officer David Thangliana ten an rawn tawiawm a ni. NIB Chairman chuan NLUP Line Departmen te tha taka an thawh zel a duhsak thu sawiin, NLUP avanga State pawn leh ram dang atanga Mizoram Sawrkar thawhpuitu leh thawhpui duhtu an awm zel tih a tarlang a. Chutihrual chuan Department lam leh Beneficiary ten thawhpuitlak kan nih theih nan kan mawhphurhna kan hriat tlan a ngai a ni, a ti. Kelkanga Sawrkarin a buka tanpuina a sem chungchang sawiin Kelkang hi a zawng zawngin tuam theilo mahse engemaw chen harsatna nasa lutuk a awm loh nan Sawrkar chuan tanpuina pek chungchangah hma a lakzel tur thu a sawi tel bawk.
TLANGSAM POLYTECNIC TLAWH :
Nimin chawhnu khan Parliamentary Secy Pu H Zothangliana chuan Tlangsam Polytecnic Building sak zawh tawh chu a hmunah kalin a enfiah.
Parliamentary Secretary Pu H Zothangliana chuan Champhai leh Kolasib District ah Polytechnic building chu hawn mai theih tawh tura sak zawh a nih thu leh, hman theih tura ruahman mek a nih thu a sawi a. Amaherawhchu luah hauh hma a building sak zawh tawh atanga hian tu tih hriatloh ten floor tile leh electric wires an lo ruk bakah tukverh darthlalang thenkhat tihkeh a ni chu rilru nat thlak a tih thu a sawi a. Tlangsam Branch YMA in venhim hna an thawh china bungraw chhia leh bo thlau a awm ta lo chu lawmawm a tih thu a sawi bawk a. Sorkar thil hi kan ta a ni tih kan hriatrenga kan venhim zawk a tul a ni, Parliamentary Secretary chuan a ti.
Revenue Office building, New Champhai a mi pawh Parliamentary Secretary hian a tlawh nghal a. Luah mai theih turin tunah minor repair work khawih mek a ni. Parliamentary Secretary hi nimin hian Govt. Champhai College Principal Pu Lalnunmawia leh ASO Pu Lalringliana Tonsing ten an tawiawm a ni.
CAREER GUIDANCE BUATSAIH :
Nizan hmasa khan Venglai Community Hall-ah Venglai Branch YMA, Literature & Documentatuin Sub-Committee bul tumin an huam chhunga zirlai naupang te tan Career Fuidance buatsaih a ni a, he hun hi CC Lalchhuangkima, Project Director, DRDA chuan khuallian niin a hmanpui.
INTERVIEW NEI ANG :
National Urban Livelihood Mission hnuaia Trade hrang hranga Training diltute tan vawiin chawhma dar 10 atang hian UD&PA Office, CHANEM Building ah Interview neih a ni dawn. He training hian thla 6 a awh ang a, Sawrkar atangin thla tin Stipend an dawng thin dawn a ni. Champhai ah hian Training diltu hi mi 316 an awm a ni.
ZIRHO DAWN :
District Child Protection Unit chuan vawiin hian naupang dikna chanvo humhimna chungchangah Champhaia Journalist te chu Meeting an neihpui dawn a. He hunah hian DCPU hnathawh leh hmalakna te, JJ Act. 2000 te, Protection of Children for Sexual Offence Act, 2012 te an zirho ang.
P&E MEETING :
Nimin chawhma khan Champhai Power Circle Office ah Champhai Superintending Engineer David C. Zihmuaka hovin Champhai Circle hnuaia JE, SDO leh EE ten kum khat chhunga an Dept. hmalakna hrang hrang an thlirlet a. Champhai District chhunga Power & Electricity Dept. in hma an lakna te, an hmasawnna te chu a lem nen a zieho a nih bakah hmachhawp an neih mekte pawh tarlan nghal a ni bawk. Nimin meeting ah hian Champhai District chhunga kawlphetha bo thlau a awm lohna tura hmalakna kal mek leh hmalakna tura ruahman bawhzui dan turte sawiho a ni bawk.
TRAINING ZO :
Ni 2 chhung awh HMIS/MCTS Workshop on RCH Register & USSD Application, Financial Management chu nimin khan I&PR Auditorium CHANEM ah zawhfel a ni.
Training ah hian Champhai District in hriselna lama hma a sawn theihna tur chi hrang hrang ziho a ni a, Nu naupai leh nausen te hrisel taka an dam khawchhuah theihna tur zirtirna pek an nih bakah Phone hmanga report pek dan zirtir a ni bawk. Medical Officer leh Health Workerte chu mahni bial chhung theuha hmala zui nghal tura beisei an ni.
PE THEI RIH LO :
LPG Office atangin thu leh awm hma Gas pek chhuah teih a ni tawh dawn tih thu dawn a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 63.71)
Diesel : Tanky Full (Rs. 47.48)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 22.7.2015 (nilaini)
TUILIAN IN MOTOR LA :
Nizan khan Zokhawthar Tourist Lodge thlanga Tiau Lui a Balu load tum Tripper MZ 04 4955 chu tuilian in a la.
GRADUATION DAY HMANG :
Higher & Technical Education changtu Parliamentary Secretary Pu H. Zothangliana chuan nimin khan Govt. Champhai College Graduation Day cum Freshers' Social, College Multipurpose Hall-a neihah chuan khuallian niin hun a hmanpui bakah Student Union-in an buatsaih College Annual Magazine 2014-2015 chu a tlangzarh bawk. Khuallian hi Champhai DC Pu H. Lalengmawia leh official dangten an tawiawm a ni.
Parliamentary Secretary chuan kumina Govt. Champhai College Graduate zingah Mizoram University ranking a top ten a lang pha an awm chu lawmawm a tih thu a sawi a. Khawvela mithiam lar tak takte hi an taimakna leh tumruhna vang chauha hlawhtlinna nei an nih thu sawiin, mahni thiltih ah tuina tak tak neih a, rinawmna nen beih tang tang chuan kan tum ram kan thleng thei thin a ni, a ti a. Tun dinhmuna kan pass that leh thatlohna hi nakin hunah kan hlawhtlin emaw hlawhchhamna hriltu a nilo tiin khuallian chuan fresher leh graduate te chu an zir zelna turah inthlahdah miah lova bei zel turin a chah ni.
Champhai DC Pu H. Lalengmawia pawhin thu sawiin, zirlaite chuan college in thiamna tam tak a pek theih te chu hman tangkai nachang hre tura a duh thu a sawi a. Hlawhtling tura pachhiat lutuk emaw neih lutuk emaw a awm theilo a ni tiin, zirlaite chu lehkhabu chhiar uar turin a chah bawk a. Student Union-in Freshers' Social an buatsaih chu lawmawm tiin, college inrelbawlnaah pawh SU chuan mawhphurna thui tak an nei thin thu leh, hetianga inhman hian zirlaite ah 'all round development' a siam thu a tarlang a. Chutihrual chuan zirlai kan nihna theihngilh a inhman a awm theih thu sawiin DC chuan engkim ah a chin tawk hriat zel a pawimawh a ni, a ti.
Champhai College Principal Pu Lalnunmawia chuan Mizoram pum huapa Top ten a lang an college in an nei chu zirtirtute thawhhona that vang leh naupangte taimakna avang a ni a ti a, Naupangte chu taima lehzual a zir turin a fuih a, fresher lo lut thar te pawh Graduate hlawhtling tak ni turin college zirlai an nih chhunga taima taka zirturin turin a chah bawk.
Govt. Champhai College atang hian kumin a Graduate zirlai 92 an awm a, an zingah hian Mizoram University top ten a inhlangkai thei zirlai pali an awm a ni. Nimin hian NCC lama tithate hnenah lawmpuina hlan a ni bawk.
CHAMPHAI-AH ZU RUI 2 MAN TAWH :
MLPC Act hman a nih hnuah Champhai Excise & Narcotics Dept. te chuan zu rui mi 2 an man tawh.
Thudawn danin July ni 4 atanga Champhai-a zu zawrhna dawr hawn a nih atangin zurui, hnawksaka awm vai pakhat leh kumtling lo mi pakhat an man tawh a, Zu zawrhna dawr vulahhian Duty pakhat dahin, Breath Analyzer an inchhawp pawh tangkai taka hman a ni a. Consignment a rawn thlenin Excise OC chuan a enpui a, Challan nen a inmil em tih te enfiah thin a ni. Excise Dept. chuan zu zawrhna atanga zu lei chhuak thin zingah a bul hnaia in mai tum an awm thin chu pawi an tih thusawiin, hetiang ti lo tur hian zu lei thinte chu an ngen a. Zu thlah zalen a nih avanga mipui vantlang veivahna hmun a ralmuan theihna turin, zu zawrhna kawng vela tawi khawmuang thahnem tak an man tawh bawk. Zu lei theihna permit hi tun dinhmunah Champhai ah mi 1668 in an nei tawh a, tunah hian thawh thumna atan permit dilna hi kapui mek a ni a. Excise Dept. chuan zu zawrh chhuah a nih avang hian zurui man tur an tam phah chuan loh thu kan palai an hrilh. RUihhlo zu check pawl leh zurui veh pawlah insiamin ngawrh takin Duty an kalpui zel bawk.
TANPUINA HLAN :
Thawhtanni khan HDFC Champhai Branch chuan an din champha vawi 4-na denchhenin Champhai a Home hrang hrangte hnenah thilpek an hlan.
HDFC Champhai Branch hi kum 2011 July ni 19 khan hawn tan niin kumin hi an dinchamphai vawi 4 na a ni a, hemi pual hian Champhaia Home hrang hrang 6, Genesaret, MZ Home, Metakhen leh Observation Home te hnenah tanpuina buhfai an hlan a, an Branch Manager Lynn Pachuau leh Staff thenkhat an thawk chhuak. Champhai Branch din ni July ni 19 Pathianni a nih avangin Thawhtanni hian tanpuina hi an hlan a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 63.71)
Diesel : Tanky Full (Rs. 47.48)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 20.7.2015 (thawhtanni)
FIMKHUR NGAI :
Ruah tui a tlak nasa avangin Kanan Veng kawng chu lei tawlh mai thei dinhmunah a ding mek. Helai bawr a lirthei leh ke a kal te fimkhur tura ngen kan ni e.
ZOTE LEH MYANMAR INKARAH SILAIMU MAN :
Champhai Custom Preventive Force leh 10 Assam Rifles Champhai tangkawpten an thu dawn bawhzuiin, Champhai Zote atanga Myanmar kal kaina Fartlang kaiah Myanmar atanga tawlhluh AK 47 Silai mu 1180 an man. Silai mu man tak hlut zawng hi tualchhung hralhna ang chuan Rs. nuai 4,72,000 hu a ni a. Custom Preventive Force Superintendent Pu P. Kipgena sawi danin an thudawn bawhzuiin Inrinni zing khawvar hma khan Central Custom Preventive Force, Land Custom Station leh Champhai 10 Assam Rifles tanghote chuan Myanmar ramri ah silaimu tawlhtute hi an lo chang a, zing khawvar rual vel khan rinhlrlh mi 2 te chu ramri kanin Mizoram an lo lut a. Heng mi 2 te hi an man hmaa an tlanchhiat vang leh ramri an kan hman avangin tlanchhiat paha an bag thlauh chu an man a. Bag chhungah hian AK 47 mu 1180 a lo awm a ni.
RAN ENKAWLNA HMUNPUIAH KHUANGLENG THLANG :
Indian Council of Agriculture Research (ICAR) chuan Champhai District chhunga awm Khuangleng khua chu ran enkawlna hmunpui, Satellite Research Centre atan a thlang.
Champhai District Veterinary Officer Dr Lalchungnunga Pudaite chuan Nagaland a Nedziphema chu hmachhak biala National Research Centre awm chhun a nih avangin Mizorama ran a bikin Sial leh Bawng te awlsam zawka enkawl a nih theihna tura rawtna thlen a nih angin, ICAR chuan Khuangleng chu Satellite Research Centre atan hian a rawn thlang tih sawiin, a hmun tur pawh AH & Vety Department chuan a thlangfel tawh tih a sawi. Indian Council of Agriculture Research Centre hian Khuangleng a Satellite Research Centre dinna tur hian Rs. vbc 1 a ruahman nghal a ni.
LEITAWLHAH FIMKHUR TURIN CHAH :
TUnhnaia ruahsur vangin Aizawl panna Champhai dai, Chhungte khawbul (km 7.5) kawngpui chu Zirtawpni khan hnawhpin niin, a thenfai hna ngawrh takin thawh nghal a ni. Champhai SDO (Sadar) Pu Benjamin Lalzama chuan ruah hi a sur chhunzawm zel a nih chuan lirthei tan khaihlakna thleng leh thei a nih thu leh lirthei vak velte fimkhur turin lirthei enkawltute leh khualzinte dimkhur turin a chah.
Champhai dai kawng hi Sabereka Khuangkaihin a hnawh pin vangin lirthei engemawzat a tang khang a, Zirtawpn izing khan Champhai 74 RCC in khawl hmanga a thenfai hnuin Zirtawpi zan thimhlim a ruah a bawhawk sur vangin he leitawlh hian kawngpui hi a hnawhping leh a, ritphur lirthei pakhat chu leitawlhna hmunah hian a tang a. Lirthei thahnem tak a dan vang leh chhiatna nasa zawk a thlen theih vangin hemi zan zanlai khan thenfai hnatlang thawh a ni. Champhai 74 RCC leipaihna khawl leh mimal leipaihna khawl hmangin lirthei hi hnuh chhuah a ni a, leitlawhin kawngpui a hnawh leivung pawh thenfai zui nghal a ni a. Leitawlh thenfai hnatlangah hian Pu Benjamin Lalzama tawiawmin Champhai Addl. SP Pu VL Lura Hrahsel, 74 RCC hotute, Sub-Hqrs. YMA Champhai hruaitute leh khawtlang hruaitute an kal a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 63.71)
Diesel : Tanky Full (Rs. 47.48)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 18.7.2015 (inrinni)
TLAWMNGAI PAWL TEN EE SAWN HRIH LO TURIN MINISTER NGEN :
PWD EE Pu C.Lalkima sawn tumna awm chungchangah nimin khan Champhai NGO
hrang hrang Sub-Hqrs. MUP, MHIP, NGO, MZP leh CTP te chuan PWD Minister hnenah lehkha an thawn.
An lehkhaah chuan ni 20.6.2014 (Zirtawpni)-a Champhaia tlawmngai pawl hrang hrang: Sub-Hqrs YMA, MHIP, MUP, NGO, MZP leh CTP Joint Committee chuan Champhaiin KTP General Conference 2016 a thlen turah, hmalakna chi hrang hrang siam leh bawhzui mek a nih avangin, hemi chhung hi chu Champhai PWD EE Pu C.Lalkima chu hmun danga sawn lo turin Mizoram Chief Minister hnenah hian an lo ngen tawh a.
Pu C. Lalkima hi Lawngtlai PWD EE-a awm turin tunah hian sawn nia hriain, Champhaia an rawn dah tur Pu Vanlaldika chu an duh loh vang ni lovin, KTP General Conference 2016 thlenna turah hian Pu C.Lalkima hova hma nasa taka lak mek a nih avangin order hi sut a, Pu C.Lalkima hi Champhai Division-a dahsak leh turin Mizoram Minister hi an ngen a ni.
He lehkhaah hian NGO, Sub-Hqrs MUP, MHIP, MZP leh Champhai Thalai Pawl hruaituten hming an ziah hnan a ni.
Champhai North MLA TT Zothansanga, Parliamentary Secretary pawhin Pu C. Lalkima chungchangah hian hma laiin PWD changtu Minister hnenah pawh lehkha a theh lut tawh bawk.
SERICULTURE LAMA HMALAKNA THAR HAWNG :
Sericulture Minister Dr BD Chakma chuan nimin khan Champhai Venglai Community Hall-ah hmeichhia te tan a Sericulture lama hmalakna thar "Integrated Bi-Voltine Sericulture Development Project for Mulberry" chungchanga inhrilhhriatna leh zirtirna programme chu a hawng.
Minister hi Pi Lalsangpuii, Sericulture Department Secretary, Pu Lalrinmawia, Director; Pu RP Meena, Champhai SP leh Champhai Sericulture Department a thawktute leh official dangten an tawiawm a ni.
Minister chuan he Sericulture Development Programme-ah hian pawisa leh hmanrua mamawh tur ang chu Sorkar laipuiin a tum vek tur thu sawiin, Mizoram-in a tum ve tur chu a thawktu ten rinawm leh taima taka an hna pual an lo thawh ve chu a ni,a ti a.Sorkar chuan ti tak tak te tan chuan an mamawhte ngaihtuah sak chu a inhuam reng thu tarlangin, tuna Sorkar laipui atanga hamthatna lo chhuak pawh hi tithapeihlo thenkhatte avanga hnuh dawh leh mai a nih lo nan tih tak zetna nen thawk turin a sawm a. Hlawhtlinna tak tak an hmuh theih nan training-te pawh ngaithla tha a, mithiamte zirtirna te ngaipawimawh thin turin kalkhawmte chu a chah a. Hmeichhiate hamthatna ngaihtuah chung renga chhungkaw tana tangkai thei tak hmalakna duan a ni chu lawmawm a tih thu sawiin, hmeichhiate tana duan ni mahse hlawhtling tak tak tur chuan chhungkua a tanrual a pawimawh tur thu a sawi bawk.
Nimin hun hi Pi Lalsangpuii, Director, Sericulture Department chuan kaihruaiin, Pu Lalrinmawia, Sericulture Director leh Pu BN Choudhury, Scientist 'D', CSB ten thu an sawi a. Pu Lalremsiama, Project Coordinator hnen atanga he programme chungchang tlangpui hi ngaihthlak niin, Pu Lalrozama, Jt. Director, Sericulture chuan lawmthu sawiin hun tawp a siam a ni.
Champhai Block leh Khawzawl Block-ah te Integrated Bi-Voltine Sericulture Development Project hi Champhai District-ah chuan kalpui a ni dawn a. Project hi kum 3 chhung (2015-16 atanga 2017-18 thleng tur niin, project cost hi cheng nuai 3000 bawr vel a ni.
Sericulture Minister hian Champhai a Sericulture Farm pahnih (Mulberry leh Oak Tasar) tlawhin, hnathawktute nen inkawmna hun a hmang a. Champhai a Oak Tasar silkworm rearing farm hi Mizorama awmchhun a ni
PRE-KHARIF AWARENESS HMANPUI :
Parliamentary Secretary Pu K. Lalrinthanga chuan nimin zinga Champhai Sub-Division Horticulture Office leh Nursery bakah District Local Administration Department Office a tlawh hnuin Khawzawl-a Pre-Kharif Awareness Campaign Programme, District Krishi Vigyan Kendra (KVK), Khawzawl bultuma buatsaihah khuallian a niin a hmanpui.
He Programme neih ruala kuthnathawktute tan anmahni chin leh thar chhuah exhibition buatsaiha titha zual pathum te hnenah lawmman a hlan nghal bawk. Khuallian chuan Sorkar hmalakna inhrilhhriatna hun pawimawh tak mai Pre-Kharif Awareness Programme chu a bik takin kuthnathawktuten tangkai taka an hman a duh thu a sawi a. Sorkar chuan kawng hrang hrangah ram kalphung tha neih theihna tur hian hmala chhovin kuthnathawktute din khawchhuahna turin NLUP a kalpui a, zirna lamah te, infiamna lamah te pawh Sawrkarin nasa takin hma a la a ni tiin, zirna lamah tunhma zawng aiin HSLC, HSSLC leh College-ah te kan Result a tha tawh zawk a, infiamna khawvelah pawh kan thleng sang tawh hle a ni, a ti.
Nimina exhibition neihah kuthnathawktute tan anmahni chin leh thar chhuah - thlai, thei leh pangpar chi hrang hrang 17-ah te inentirsiakna neih a ni a.Thlai inentirsiakna neihah hian Khawzawl khawchhung bakah khaw chhehvel khaw hrang hrang atangin loneituten an thlai, thei leh pangpar thar chhuah te an pholang a. KVK lamin ei tur hrang hrang an siam te an phochhuah bakah loneituten an harsatna tawhte mithiamte zawhna hun an hmang a, AH&Vety Department pawhin a thlawn a ran damlo entirna buatsaihin Ui leh Ar tan Vaccine a thlawnin an sem bawk.
Parliamentary Secretary hian nimin zing khan Champhai Horticulture Sub-Division Office a tlawh a. Thawktute nen inkawmna hun a hmanna ah Mizo kuthnathawktute eizawnna nawlpui chu horticulture-a innghat a ni tiin, Department thawktute chuan an mawhphurhna chan chu hre reng chungin thahnemngai taka thawk zel turin a chah a. Sorkara innghah pumhlum loh kan zir a tul tawh tak zet a ni tiin Pu K. Lalrinthanga chuan thlai chi pawh state pawn atanga kum tin lak luh ngai lovin mahni thlai thar atanga a chi tur a then kan zuah chuan intodelhna kawng tak tak kan zawh dawn a ni, a ti.
Parliamentary Secretary Pu K. Lalrinthanga hian Champhai Horticulture Nursery leh Model Floriculture Centre a enfiah nghal a. Tunah hian Nursery ah hian grape leh kiwi kui tiah mek a ni a, Floriculture Centre-ah hian rose chin a ni bawk. Parliamentary Secretary chuan Champhai DLAO Office-a thawktute nen inkawmna hun tha tak a hmanpui bawk.
TUI SEM MUMAL LO :
PHE Dept hnen atanga thu kan dawn danin ruah atlak avangin tunkar chhungin tuisem a mumal thei lova, mipui te hriatthiamna an ngen a ni
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Free Sale (Rs. 63.71)
Diesel : Tanky Full (Rs. 47.48)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 17.7.2015 (zirtawpni)
ZIRLAI SCHOLARSHIP DAWNG PEK LOH HMUCHHUAK NUAL :
MZP Hqrs. Champhai chuan 2015 Minority Scholarship chungchang a Champhai District a Spot Verification a neih tawh chinah zirlai naupang Schlarshop hmu ngei, zirtirtuten an pek loh naupang 32 an awm tih an hmuchhuak.
MZP Hqrs. Champhai chuan Champhai DC H. Lalengmawia IAS in phalna a pek angin School naupang Minority Scholarship dawng tur la dawn glo dapchhuah hna an thawh kal mekah tunkar tir lam khan Khawbung tlangdung danga thawkchhuakin khaw 6- Sesih, Dungtang, Thekte, Khankawn, Farkawn leh Dilkawn tlawhin heng khua atangte hian zirlai 16 Scholarship dawng si pek loh hmuhchhuah niin zirtirtu ten an cut sak a tam hle a. Sikul 1 ah phei chuan zirlai naupang 1 zelah Rs. 500 zel an cut sak an ni a, an cut tlingkhawm hi Rs. 20,000 dawn a tling niin kan thudawnna chuan a sawi a. heng bakah hian Sawrkar School thenkhatah Zirlai naupangte Fee chawitir leh Midday Meal ei mumal lohna a awm bawk a, Zirtirtu Training, aikal tir duh si loh avanga zirtirtu indaihlohna School thenkhat a awm bawk niin kan thudawnna chuan a sawi bawk.
Tarlan tawh angin MZP hian Champhai khawpui chhunga School hrang hrang pawh tlawh kual tawhin zirlai naupang Scholarship hmu ngei, zirtirtu ten an pek loh naupang 32 an awm tih hmuhchhuah a ni.
OBSERVATION HOME TLAWH :
Parliamentary Secretary Pu K. Lalrinthanga chuan nimin khan Champhai District Child Protection Centre leh Observation Home tlawhin thawktute nen inkawmna hun a hmang. Parliamentary Secretary hi ni 15.7.2015 khan Champhai thlengin, Champhai CDPO Office a tlawh nghal a ni.
Champhai Child Welfare Committee Report tarlan danin, April 2014 atanga June 2015 chhung khan chhan leh vang chi hrang hrang vanga naupang laka thubuai thehluh (CNCP Cases), Champhai Child Welfare Committee kuta hlan 189 awmin, heng zinga 114 chu mipa niin 75 chu hmeichhia an ni a. Champhai Child Welfare Committee chuan heng thubuai hrang hrang te hi a bo a bang awm lovin a chingfel nghal vek a ni.
Naupangte hmakhaw thlira kel zelna tur kawng CWC in a ruahman angin naupang 96, mipa 52 leh hmeichhia 44 te chu an chhungte hnenah pekkir a ni a. Naupang 74, mipa 51 leh hmeichhia 23 te chu Children's Home/Shelter Home-ah dahluh an niin, a bak zawng naupang 19, mipa 11 leh hmeichhia 8 te chu DCPU ah te, SSA ah te, Foster Care ah te, District Court a kalpui te bakah Children's Home atanga Shelter Home a dahluh leh te an ni.
Champhai Juvenile Justice Board hnuaiha kum kalta lama naupang thubuai chinfel loh 5, April 2014-June 2015 chhunga naupang chungchang a ngaihtuah dan tarlanah, naupang 55, mipa 3 leh hmeichhia 52 te thubuai a ngaihtuah sak a, naupang 56 te thubuai chinfel sakin, naupang 4 te thubuai ngaihtuah that turin a dah thung.
Champhai Observation Home hi July 8 atang khan luah tanin, naupang 5 leh hnathawktu 10 an awm mek a ni.
VENGTHLANG MCPA TEN JUBILEE LAWM :
Nimin khan Mizoram Civil Pensioners` Association (MCPA) Vengthlang Branch te chuan Education Inn, PS II ah an pawl din champha Golden Jubilee an lawm.
He hun hi Session 2 ah then a ni a, chawhma lam chu JC Rohnuna`n a kaihruai a, H. Lalthianghlimi chuan hunserh hmangin, Secretary Lalzidinga hnen atangin report ngaihthlak a nih bakah, Hqrs. atanga lehkha an dawn, MCPA chanchin a chhiar chhuak bawk. He hun hmanpuitu Upa C. Keikhuma, Sub-Hqrs. Vice President chuan thusawiin, MCPA Champhai a lo din tan dan te leh a than chak dan te sawiin, Branch 20 leh member 450 zet an lo tling ta chu a thlamuanthlak bakah, mi thiam zawk te an lo luh belh zel chu pawl hmasawnna atan a tangkai tak an nih tur thu a sawi.
Second Session ah intihhlimna chi hrang hrang hmangin hun hman a ni a, inzai siak, musical chair te bakah Gift Exchance te an hmang a ni. MCPA hi 1955 a din niin vawiin thlengin an la kal chho thei zel a, kum tinin Budget te an siam bakah thlatin chhuak chanchinbu te siam a ni a, endowment fund pawh mi 500 hnenah an sem tawh a ni.
CHAMPHAI VETY DEPT. TEN NLUP SEM :
Champhai District chhunga AH&Vety Sector a NLUP 2nd Phase hnuaia Sial leh Bawng vulh thlangtute hnenah Final installment tanpuina sem chhunzawm zel a ni.
ZU IN PHAL LO :
Sub-Divisional Magistrate Benjamin Lalzama chuan nimin khan thupek chhuahin, heng kawngpui Chehrepkawn leh Champhai College inkar, Falkawn leh Damdawi In inkarah te hian Zu ina chawlh khawmuan a khap a. He khapna thupek hian thla hnih chhung a huam ang. Champhaia Zu dawr hawn a nih hnuah kawng dunga zu ina chawl khawmuang a, ke a kalte lo tibuai vel thin an awm vanga he thupek hi chhuah niin thu dawn a ni.
MINISTER LO THLENG :
Sericulture leh Fisheries Minister Dr BD Chakma chuan nimin khan Champhai a lo thleng.
Minister hian nimin chawhnu khan Champhai Dinthar Venga Sericulture Dept. in an siam, theihmu pangang khawina chu a hmunah a tlawh a, hemi hnu hian Tlangsama Cocoon khawina hmun a tlawh leh bawk a, Sericulture Dept. a thawkte chuan Minister hi an tawiawm a ni. Minister hian vawiin hian Venglai Community Hall-a Awareness Campaign chu khuallian niin a hmanpui ang a, Fisheries hmunhma te a tlawh leh dawn bawk a ni.
LA DIL THEIH ZEL :
UD&PA Dept. hnuaia Training dil theih hun chhung kha ni 20.7.2015 thleng hawn belh a ni a, Training hi National Skills Development Corporation te nena tih a nih avangin Certificate pawh hi a hlu hle dawn a. Training dil zawng zawng te chu ni 23.7.2015 Dar 10 AM atangin UD&PA Office, CHANEM ah Interview neih tur a ni ang.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Free Sale (Rs. 66.00)
Diesel : Tanky Full (Rs. 49.73)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 16.7.2015 (ningani)
CHAMP WINE SIAM CHHUAK TURIN HMA LA :
Champhai Grape Growers' Society chuan nimin atang khann member-te thar chhuah grape Champhai Winery-ah leiin, grape rah te hi sawr tan nghal a ni a. Winery chuan nimin ringawt khan Grape rah Quintal 50 an lei a. He hun hmanpuitu Champhai Sub-Divisional Horticulture Officer (SDHO) Pu Lalvansanga chuan heng Grape rah te hi a sawrna khawlah a barhlut.
Kum 2015 a Grape rah thar Winery a sawr tanna hun hmanna, Champhai Grape Growers' Society Chairman Pu B. Remmawia kaihhruaiah hian Champhai SDHO Pu Lalvansanga chuan kut hnathawktute thawhrah sum a chantir theihna hmun Champhai a din alo ni ta chu lawmawm a tih thu leh Grape Growers' Society te thawhrimna leh tumruhna avanga hetiang dinhmun hi ding thei an nih thu a sawi bakah, hmachhawp tam tak hlen chhuah tur awm mek pawh hlen chhuah anih theihna turin lalkhawmte chu duhsakna a hlan a ni.
Champhai Grape Growers' Society chuan kumin atangin CHAMP WINE siam chhuak turin hma a la mek a, Um khat hi 350ml zel niin, a man tur hi la bithliah loh a ni thung.
Grape rah hi Grape Growers' Society memberte hnen atangin Kg 1 Rs 30/- zel a leisak anih laiin, member nilo te hnen atangin kg 1 Rs 25/- zel a leisak a ni thung a. Kuminah a tam thei ang ber Grape rah, lei tum anih thu leh nikum lam ai chuan Grape rah thar that an inbeisei thu Grape Growers' Society hruaitute chuan an sawi a ni.
Nikum khan Champhai District-ag grape quintal 1,12,981 thar chhuah niin, nikum hmasa (2013) khan Champhai District-ah Grape Quintal 1,06,196 thar chhuah a ni a. Nikum hmasa a Grape thar chhuah khumna hi Quintal 6785 niin, tunah hian Winery-ah Wine litre 20,000 chuang a awm mek a ni.
Nikum a Grape thar Quintal 1,12,981 atang hian Champhai Winery-ah Grape Quintal 13,000 sawr niin, Hnahlan Winery-ah Quintal 1,802 vel sawr a ni thung a. A bak zawng hi mimal Grape Wine atan a siam leh a rah hralh a ni.
Nikum chhung khan Champhai leh Hnahlan Winery-ah Grape Wine Litre 1,39,226 siam chhuah a ni a. Champhai Grape Growers' Society leh Guwahati a Wine siamtu company M/s Radiant Manufacturer Pvt. Ltd ten inremna (MoU) an siam angin a tum khatna atan kumin May thla khan Grape tui (concentrated wine) litre 16,000 chu @ Rs 50/- per litre a hralh chhuah a ni a, kumin chhung hian (Concentrated) wine Litre 36,000 hralh chhuah Champhai Grape Growers' Society chuan an beisei a ni.
MZP ONE DAY TOURNAMENT NEI :
Nimin khan Govt. Champhai College Conference Hall ah Legal Awareness : District Legal Authority MZP Hqrs. Champhai bul tumin neih a ni.
He hun hi Lalsiammawia Sailo, President MZP Hqrs. Champhai chuan kaihruaiin nimin Awareness ah hian Vinty Vanneitluangi, Advocate chuan ‘Protection of Children from Secual Offence Act” tih thupui hmangin naupangten chanvo hrang hrang an neih theih dan tur te a sawi a. Harsatna an tawk a nih pawhin ngaiwh bopui mai mai lova, dan hremi te hnena thlen vat turin zirlai naupangte chu a fuih bawk. Hemi hnu hian R. Lalduhawmi, Chief Judicial Magistrate pawhin thusawiin Legal Services hnathawh dan tlangpui a tarlan hnuah zawhna leh chhanna hun hman a ni.
Hemi hnu hian MZP One Day Tournament chu Chhangphut Field ah neih chhunzawm nghal a ni a, he hunah hian GMHSS, Einstein Boarding School, Champhai Higher Secondary leh Govt. Champhai College Students` Union ten Football hmangin inelna an nei a ni.
Sports an neih zawhah hian Function tawi neih leh niin, Lalthanfela, Fin. Secy chuan a kaihruai a. Lalnunmawia, Principal Govt. Champhai College chuan zirlaite fuihna thu sawiin, zirna leh infiamna hi thil kalkawp tlat anih avangin a tla hniam bik awm lova taima taka bei tang tang turin zirlaite chu a fuih a. Lehkha zir a ni emaw Sports a ni emaw pawh nise, hlawhtlin tuma bei tang tang turin nimina zirlai kalkhawm te chu a fuih bawk. He Function hi lalramhluna, Asst. Secretary MZP Hqrs. Champhai chuan lawmthu sawiin a khar a, tlaiah chawhlui an kilho nghal a ni.
HARSATNA SAWIPUI :
Nimin khan Champhai District Consumer Assn. hruaitute chuan DCSO Lalkunga Sailo chu Pisa-ah hmuin mipuite harsatna hrang hrang an sawipui.
He hunah hian gas la te harsatna , DBTL a mi 188 in subsidy sum an hmuh loh chinfel dan turte, consumer number dik si, bank Account dik leh dik lo chu Gas Agent, MIZOFED ten Cross Checking lo nei se an ti a, an Bio Data dik, Subsidy sum hmu lote chu thuneitu sang hnenah thlen nise, an ti bawk. Hei bakah hian Consumer Assn. hian remchang hmasa berah retailer zawng zawngte kohkhawm a, Ration buhfai tehna inang tlanga mipuite hnena sem chhuak turin hmalak an tum bawk.
DC VAIRAMAH ZIN :
Champhai DC H. Lalengmawia, IAS chu Official thil pawimawh ti turin Delhi ah a zin a, tun thla tawp lamah Champhaiah a rawn kir leh ang.
ZU LEITUM INNEK NASA:
Thawhtanni a zu an hralh zawh hnuah nikhat lek a chatlak tihin nimin chhun khan Grape Growers Society te zu hralh tur a rawn thleng thar a, tun tumah hian Zu chi pawh a tam deuh a, nimina zu lei tumte intlar dan a fel tawk loh avangin innek buaina pawh a thleng tep thin a, zu zawrhna ram neitu Vengsang mi leh sate duhsak bik an niin a kal hma leh kal tlaite an duh hun hunah zu lei tir an ni thung.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Free Sale (Rs. 66.00)
Diesel : Tanky Full (Rs. 49.73)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 15.7.2015 (nilaini)
YMA IN NEI HI MIZORAM VANNEIHNA - SHIVAJEE SINGH :
Nimin khan Champhai District Level Mega Mock Drill chu Sawrkar laipui a National Disaster Management Authority atanga Senior Consultant (NDRF) Pu Shivajee Singh endikna hnuaiah hlawhtling taka zawh fel a ni a. He Mock Drill-ah hian lirnghing Magnitude 7 avanga Champhai hmun hrang hranga chhiatna thlengah insaseng dan leh chhanchhuah hna thawh dan lem chan a ni.
Pu Shivaji Singh chuan Drill neih hma hian Circuit House Conference Hall-ah Disaster Mangement chungchang leh hmalak dan tur zirtirna a pe a. Mock Drill zawh veleh Site Observer ten report tawi pe in, hmasawn ngaihna hrang hrangte Central Observer ho hian sawiho leh a ni. Pu Shivajee Singh chuan Champhaiah Mega Mock Drill neih vawikhatna ni mahse chanvo hrang hrang chelhtuten an thawk tha a tih thu sawiin, mipuiten inpuahchahna tha zawk leh nachang an hriat theih nan zirtirna pek kawngah tan lak zel a pawimawh a tih thu a sawi a. Chhiatnikhua a hmalatu tha tak ni thei tlawmngai pawl tha tho tak YMA an awm chu Mizoram vanneihna a nih thu Pu Shivajee Singh chuan a sawi a. Champhai chu Aizawl atang a hlat avangin chhiatrupna thlen thulah tanpuina lo thlen mai theih loh hun tawng ta se, inpuahchahna tha neih chu a pawimawh thu a sawi bawk.
Nimin Mock Drill-ah hian Staging Area (Circuit House) atangin Incident Commander a ruat Pu CC Lalchuangkima, Project Director, DRDA chuan chanvo changtu hrang hrangte hna tuk sakin, hmalak dan tur a rel a. Chhiatna thlenna hmun tinah Site Incident Commander ruat theuh an ni a. Mock Drill-ah hian chhiatna thlenna hmuna ruat te chu CHANEM building, Govt. GM Hr. Sec. School, Civil Hospital, Kanan leiminna hmun leh IB veng atanga Dawrkai Kawn panna kawng te a ni a. Police, Fire & Emergency Services, PWD, P&ED, PHED, District Hospital, SYS, Vengthlang VC leh YMA te bakah Khawzawl atanga lo kal SDRF team ten an chanvo theuh an thawk a. Adventure Club ten inchhawng sang atanga hliam tuar lak thlak dan CHANEM building-ah an entir a, GM Hr. Sec. School-ah Makeshift Hospital siam a ni bawk. Heng chhiatna hmun hrangah hian mawhphurhna changtuten an kalpui dan endiktu Observer ruat an ni.
REVENUE ATANGIN NUAI 13.71 BO :
Champhai district atanga Land Revenue and Settlement Department chhiah lak atangin cheng nuai 13 leh sing 7 leh sang khat chu awmna chin hriat a ni lo.
CAG Report in a tarlan dann kum 2008 leh 2012 inkar khan Champhai atangin Land Revenue and Settlement Department chuan lei manah cheng nuai 113, sing 4 sang 9 a hmu a,a hmuh atang hian Treasury challan hmangin sawrkar account ah cheng nuai 99, sing 7 sang 8 chiah a chhunglut a ni.
CAG Report chuan Champhai Assistant Settlement Officer (ASO) hian kum 2008-09 atanga 2011-12 chhung khan kum tinin leiman atanga sum hmuh hi a dik tak sawrkar ah a chhunglut lo tih a tarlang a, hei bakah hian Assistant Settlement Officer (ASO) hian kum 2008 atanga 2012 thleng hian an sum hmuh dan kimchang takin chhiahchhiahna a neih loh bakah thla tina an sum lakluh dan tarlanna cash book te pawh a nei lo tih a tarlang. Hei hi State sawrkar ah hriattir ni tawh mahse kumin March thleng khan sawifiahna a la awm lo a ni.
HMUNHMELTHA AH CAMPAIGN NEI :
Nimin zing khan Lead Bank Office, SBI Champhai buatsaihin Hmunhmeltha ah Special Financial Literacy Campaign neih a ni.
He hunah hian P. Nandi Chief Manager, LBO SBI Champhai Lalhminghlua Fanai, Branch Manager SBI Champhai, JD Traite, APM, NABARD Champhai, Lalzarzova, Branch Manager MRB leh LBO Staff ten thu an sawi a ni.
He meeting ah hian tun hnaia insurance Scheme hrang hrang PMJJBY leh PMSBY, APY leh Scheme thar Prime Minister Mundra Yojana (PMMY) ah te kalkhawmte chu zirtirna pek an ni bawk a. PMJBY hnuaia Account hawng zawng zawngten Rupay Card neih vek tur niin, he Card hi thla khatah vawi khat tal he PMJDY hnuaia hamthatna dawng thei turin hman tur a ni tih te tarlang a ni.
Nimin FLC ah hian PMMY chungchang sawifiah nghal niin, he Scheme ah hian mi tu pawh lo neia eizawng lo tan eizawnna buatsaiha loan lak theihna a ni a. Lu mehna, Furniture Workshop, Nepnawi Dawr, Pheikhawk leh thildang siamna dawr te, Motor a ei zawng lam te leh a dangte tan dil theih tur a ni a. He Schome hmang hian Rs. nuai 10 aia tam lo a puk theih dawn a, Rs. sing 5 hnuailam chu Sishu tia vuahin Rs. sing 5 atanga nuai 5 thleng chu Kishor tia vuah a ni ang a, nuai 5 atanga nuai 10 thleng chu Tarun tih a ni ang. He Campaign ah hian Financial Diary, Insurance leh Medra Diary, Insurance leh Mudra Scheme, Mizo tawng a siam chu sem nghal a ni bawk.
MEETING NEI :
New Policy on Education chungchanga Consultation Meeting nimin khan DEO leh SDEO te bakah Khawbung Block lama mawhphurtute Khawbung bialah an fehchhuak. Heng mite hi Team 2-ah inthenin, Khuangleng, Vaphai, Farkawn, Bungzung leh Khawbung ah te Consultation Meeting hi an nei a ni.
MINISTER LOKAL DAWN :
Naktuk hian Sericulture leh Fisheries Minister Dr BD Chakma chuan CHamphai a rawn tlawh dawn a. Ningani hian Champhaia Mulberry Seed Farm leh Oak Tarsar Seed Farm te a tlawh nghal dawn a. Zirtawpni hian Venglai Community Hall ah Sensitization cum Awareness Campaign neih a hmanpui ang a, Fisheries Dept. hmunhma leh Champhai leh a chheh vela sangha dilte a tlawh bawk ang. Minister hi Inrinni khian Champhai chhuahsanin Aizawl lam a pan leh dawn a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Free Sale (Rs. 66.00)
Diesel : Tanky Full (Rs. 49.73)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 14.7.2015 (thawhlehni)
ZIRLAI PAWL TEN SCHOLARSHIP SEM DAN ENFIAH :
MZP Champhai Hqrs. chuan Zirlai naupang ten Minority Scholarship an dawng ngei em tih finfiah turin nimin khan Khawbung tlangdung an pan.
Champhai DC H. Lalengmawia IAS in zirlai naupangten Minosrity Scholarship an dawng ngei em tih Spot Verification neih a phal sak angin MZP Champhai Hqrs. te hian Zirlai naupang a dawng tur dik tak ten Minority Scholarship hi an dawng em tih enfiah hna an thawh kal mekah nimin khan Khawbung tlang dung panin an chhuak a, khaw hrang hrang fangin zirlai naupang ten an chanvo dik tak an chan theih nan hma an lak dawn thu leh zirlai naupang harsatna tawh te khawtin VC te nena tangkawpin an enfiah tur thu an sawi.
Tarlan tawh angin MZP Hqrs. Champhai te hian kar kalta chhung khan Champhai khawpui chhunga School hrang hrang 8 ah zirlai naupang Monority Scholarship dawng tur dik tak ten an dawng ngei em tih an lo enfiah tawh a, School 8 an tlawh a, zirlai naupang 28 te chuan Scholarship hi an lo la dawng lo tih hmuhchhuah niin an zirtirtute hnenah an dawn ngei theihna turin ngenna an siam nghal a. Heng zirlai naupangte hian an la dawng lo a nih chuan a tul angin MZP Hqrs. Champhai te hian hma an la zui leh nghal dawn niin kan alai an hrilh bawk.
RUAHTUI VANGIN HARSATNA TAWK :
Kuminah fur ruahtui a tlak tlem avangin Champhai District chhunga leilet neituten harsatna an tawk mek.
Leilet tui hmu tha deuh ten buh an phun tawh laiin, loneitu thahnem takte chuan buh an la phun thei lo va, luipui kama leilet neitu tam takten ruahtui tlem avangin buh chi pawh kui thei lova la awm mekin, fur ruahtui tlem vanga nikum lama leilet an dah tawngtawl ang kha a thlen leh mai an hlau hle.
Agriculture Department in Champhai District a kum 5 chhung ruahtui tlak dan a chhinchhiahah kumin May thla chhunga ruahtui 108ml chauh a tlak laiin, nikumah 279ml ruahtui dawn a ni thung. Champhai DAO Lalthanzuala chuan kuminah ruahtui tla tlem dawna a lan avangin leilet neitute hnenah buh chi theh hma lo tura hrilhin, ruahtui tlak tam deuh ngaichang tur leh hlawk zawk a buh an thar theih nan buh chi naupang zawk, ni 15-25 a upa lo phung turin a rawn a ni.
DAO Office chuan loneitute harsatna tawh mek sutkian sak turin theih tawp a chhuah mek a, Champhai District chhunga leilet neitute tan NFSM leh RKVY Schemehnuai atangin Tui Pump khawl 184 man tlawm zawk a a pekchhuah bakah ran chhawr tur a tlem tawh avangin Power Tiller 145 man tlawm zawkin a pe mek bawk.
NLUP SEM :
Champhai District a NLUP 2nd Phase hnuaia Zo Bawng leh Sial vulh thlangtute zinga mi 196 hnenah nimin khan tanpuina tangkafai sem tan a ni a, hei hi Champhai Dist. bika Zo Bawng leh Sial vulh thlangtute hnena tanpuina sem hnuhnung ber tur a ni.
NLUP Beneficiary te hi Rs. 60,000 theuh pek an ni a, Khuangleng Distribution Centre ah khaw 10 chhunga Beneficiary 113 te hnenah Rs. nuai 67 leh sing 8 sem a ni a. Vawiinah Khawbung Community Hall ah khaw pariata Beneficiary 83 hnenah Rs. nuai 49 leh sing 8 sem leh turin ruahman a ni. Tun thla ni 10 khan Hliappui Community Hall ah khaw 3 a Bawng emaw Sial emaw vulh thlangtu mi 81 hnenah NLUP 2nd Phase tanpuina hi pek a lo ni tawh bawk.
BLOCK HRUAITU RUAT THAR :
Champhai North Block I Congress hruaitu atan heng a hnuaia mite hi Hqrs. lam atangin an rawn ruat thar.
Pre : Lalhlawhliana, Vengthlang
Vice Pre : C. Ronghinglova, Vengsang
Treasurer : C. Vanlalnema, Vengthlang
MCC : C. Lalhmingliana, Vengsang
Secretary : Lalsangliana, Kahrawt
Joint Secretary : C. Lalhmunliana, Vengthlang
Lalramzauva, Kahrawt
PARLIAMENTARY SECRETARY LOKAL DAWN :
Vawiin tlai hian Parliamentary Secretary Horti. K. Lalrinthanga chuan zan hnih riak turin Champhai a rawn tlawh dawn a, tlai dar 4 ah Champhai rawn thlengin CDPO Office leh SDHO Office tlawh nghalin, zanah Circuit House ah a riak ang. Nilaini zingah Kelkang tlawhin Horticulture Farm leh DLAO Office a tlawh zui leh ang a chawhma dar 11:30 ah Champhai a chhuahsan ang a, Khawzawl Horticulture Farm leh DHO Office tlawhin Aizawl a pan zui leh ang.
MOCK DRILL ATAN :
Vawiina Champhai khawchhunga Mock Drill neih tur inpuahchhana hnuhnung Preniew Meeting nimin khan I&PR Auditorium ah Incident Commander tur Project Director DRDA CC Lalchhuangkima hovin neih a ni.
He hunah hian Sawrkar Department, School, VC leh YMA atanga mawhphurtu tur hrang hrang te an tel a ni. Mock Drill hi dar 11 ah tan tura ruahman niin, lirnghing thlen hriattir nan dar 11 ah Siren tihrik a nih hnuin Electric Power Shut Down a ni dawn a. Kanan leimin area leh IB Veng kawng chho leh Dawrkaikawn ah Traffic dan a ni dawn bawk a. Mipuite tan tlem harsatna awm thei mahse a taka chhiatrupna thlen thulh a kan la tangkaipui tur a nih avangin darkar reilote chu kan inhriatthiam tlan a ngaih thu nimin briefing ah hian sawi a ni.
Mock Drill endik tur hian Sawrkar laipuia National Disaster Response Force (NRDF) atangin Shivaji Singh a lokal dawn a. Lirnghing na tak magnitude 7 in a sawi avangin Champhai khaw chhung hmun thenkhatah leimin bakah CHANEM Building leh GM Hr. Sec. School chu chim tur angin leh, heng hmuna chhanchhuah hna thawh lemchan a ni ang.
ZU HRALH ZO :
Nimin khan Grape Growers Society ten an zu lak sa an hralh zo. July ni 2 atanga zu zawrh tanah hian zu cheng nuai 8 man vel an la a, kar khat chhung lekin an hralh zo a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Free Sale (Rs. 66.00)
Diesel : Tanky Full (Rs. 49.73)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 13.7.2015 (thawhtanni)
BUS TLAN CHAK NGAIMAWH :
Aizawl to Zokhawthar Maxi Cab Owners Welfare Committee in Kelkanga harhna chhim a kal bus te chu tlanmuang deuh turin an ngen. An thuchhuah chuan Kelkanga harhna chhimtute phur City Bus te chu an tlan chak lutuk thin bakah lirthei dang ngaihtuah lo in an tlan thin niin an sawi a, City Bus te hian Maxi Cab pahnih an su tawh nia sawiin, City Bus Driver te chu Motor khalh muang deuh turin an ngen a ni. Aizawl to Zokhawthar Maxi Cab Owners Welfare Committee chuan bus a Kelkanga kal tur an ni tih tar chu VVIP an ni tihna a ni lo tih sawiin, vanduaina dang a thlen tawh loh nan City Bus Driver te hi fimkhur tak leh muang zawkin tlan thei se an duh tih an tarlang tel bawk.
GOVT. CHAMPHAI COLLEGE IN RESULT NEI THA :
Mizoram University in 6th Semester result a tihchhuahah Govt. Champhai College atangin zirlai 4 te chu top 10 ah an lang.
Top 10 a langte hi Education Subject a 4-na Rody K. Ngaihkimi; Mizo Subject a 4-na C. Lalnunpuii; Geography Sunject a 7-na FVLH Zuali leh Science pumpuia 10-na Freddy Lalrinpuia te an ni a. Govt. Champhai College ah hian BA ah Candidate 87 awmin, mi 67 an pass a, pass percentage chu za zela 77.01 a ni. First Division ah mi 25, Second Division ah mi 35 an pass a ni. BSc ah chuan Candidate 17 awmin mi 10 an pass a, pass percentage chu za zela 58.82 a ni a, First Division ah mi 9 pass in second division ah mi 1 a pass bawk. Govt. Khawzawl College ah chuan BA atangin Candidate 10 an awm a, mi 5 an pass bawk. Govt. Champhai College in result tha an nei hi Champhai North Bialtu MLA TT Zothansanga chuan lawmpuina thu a thawn a, a chungah an lawm hle tih thu kan dawng.
BOOKROOM INHRALH THA :
Synod Bookroom Champhaiin kum danga an tih thin anga kar kalta chhunga resuction sale an neih chu Inrinni khan zawhfel a ni.
Reduction Sale chhung hian Bookroom a thil zawrhte chu 5%-80% a tihtlawm a ni a, resuction Sale chhung hian Rs. 4,65,000 man hu bungrua an hralh chhuak hman a ni. Inrinni khan Reduction Sale kharna hun hi Bookroom ah hian hman a ni a, he hun hi Synod Bookroom, Champhai Branch Secy. Upa BS Kailiana chuan a kaihruai a, Bookroom Manager Lalhminglini chuan Reduction Sale chhunga lehkhabu leh an thil zawrh leitu mipuite hnenah lawmthu a sawi a. A man zat aia tihtlawmna a tamlo chung pawha mipuiten Reduction Sale an ngaihlu chu lawmawm a tih thu leh bookroom pawn lama inpho chhuak tura LAD in phalna a pek avangin lawmthu a sawi a ni.
HELIPAD TUR ZO HNAI :
Champhai a Helicopter tum hmun hman mek thlakna tur Rs. nuai 54 senga Champhai leilet zawl Sesih tlangpuia siam chu zawhfel tep a ni.
Champhai Helicopter Service tumhmun hman mek (Assam Rifles Ground) Darthlalang tlang chu tuipui zawl atanga feet 5450 a sang a nih vangin sawiselna a awm a, Leilet zawl Sesih tlangpui a tumhmun thar tur hi Darthlalang tlang aiin feet 1000 chuangin a hniam zawk a, Champhai khawpui chhung hmun laili zawk anih vangin Veng hrang hrang atanga pantute tan a awlsam zawk bawk dawn a ni.
GAS CHUNGCHANG :
MIZOFED LPG Office Champhaia Consumer ten Gas an lakna an Bank AC a pawisa lut let awm lo ten an Office a zawhfiah duh an neih chuan chawhnu dar 2 hnulamah dawr theih an ni a, Bank Passbook leh Consumer Card ken tur a ni ang. Gas mamawh tan Office ah lak tur a awm zel bawk e.
HNATHAWH ENFIAH :
Kanan leimin thenfai hna thawh mek chu Inrinni khan AIE Consultancy Firm chuan a hmunah Champhai DC hovin an enfiah a, hnathawh chu a tha thawkhat hle a an hriat thu an sawi. Inrinni vek khan Champhai DFO Vanlalchuailova, IFS chuan helai kalkawng chei that mek sira phun tur thing tiak 200 a thahw a, a phun hna hi Kahrawt YMA ten an thawk nghal a ni.
GRAPE LEI DAWN :
Champhai Grape Growers Society te chuan tunkar Nilaini atang hian Tlangsam Winery-ah Grape a la leh tan dawn niin thu dawn a ni.
ni 10.7.2015 (zirtawpni)
CHAMPHAI DC HOVIN DISTRICT LEVEL MEGA MOCK DRILL NEIH DAN TUR REL :
Champhai District Level Disaster Management & Rehabilitation Committee chu an Chairman DC Pu H. Lalengmawia kaihruaina in nimin khan Champhai DC Conference Hall-ah thukhawm in, he hunah hian July 14, 2015 (Thawhlehni) a District Level Mega Mock Drill neih dan tur chungchang leh hemi kaihhnawih a mawhphurhna latute zirtirna kalpui dan tur chungchang rel a ni.
Sorkar laipuiin chhiatrupna thleng thulh a chhanchhuahna hna thawh dan tura ruahmanna thar a duan zulzui a he Mega Mock Drill neih turah hian July 14, 2015 (Thawhlehni) Chawhma dar 11 vel a Lirnghing in Champhai khawpui a sawi vanga chhiatna thleng ang chu atak a chan tur niin, chhiatrupna thlenna hmun leh chhan chhuahna hna thawhna hmun lantirna atan hian Champhai khawpui chhunga Chanem Building, Govt. GM Higher Secondary School, DEO Office tual, Hotel Holiday Home kiang leh Kanan Veng leitawlhna hmunahte thlan fel a niin, phuisui taka he Mega Mock Drill hi neih turin ruahmanna siam a ni.
He DDM&R Comtt. hi State Disaster Institute Faculty Head Dr Lalrokima Chenkual leh Pu Lalthansanga ten an rawn telpui a. Dr. Lalrokima chuan khuanu ruat chhiatrupna hi englai pawh a thleng thei anih vangin hetiang vanduaina alo thlen palh pawh a chiai lova awmze nei taka hna thawh anih theih nan chhanchhuahna hna thawh dan hi kawng hmang hi lo zir thiam lawk atul vangin atak a lantir a ni dawn a ni a ti.
District Level a chhiatrupna thleng thulh a chanvo hrang hrang neitute phawkhai rual taka hna thawh a nih theih nan naktuk hian Disaster Responder te pualin zirtirna neih chhunzawm a ni dawn a ni.
VC THLAN NAWN :
VC Election Tribunal in Champhai District a VC inthlanna fel tawk lo nia sawi leh sawiselna te a enfiah hnuah Champhai Kanan ah VC inthlan that leh a ni dawn niin thu kan dawng a, Candidate te erawh chu a ngai vek tur an ni ang. Hetihlai hian New Champhai VC Member pakhat boral hmun ruak hnawhkhahna tur in by-election buatsaih tum a ni.
OIL ENDIK :
Nimin chawhnu khan Champhai District Legal Metrology Dept. leh Champhai District Consumer Assn. te chuan MIZOFED a tuialhthei lo thlengte an endik.
Legal Metrology Dept. leh Champhai District Consumer Ass. te hian tuialhthei, Champhai a rawn thleng thar chu a dahna tur tank a chhunluh a nih hmain IOC Guidelines angin Hydrometer leh Thermometer hmangin an endik a, mipuite tan a tha tawk hle tih an dindiah niin thu sawn a ni. Nimina endiktute hian tuialhthei Tank a dakhawl tawhsa chu karleh lamah endik an tum thu an sawi a, mipui ten Oil tha an hmuh theih nan theihtawp chhuah zui zel an tum tih an sawilang bawk.
ZU PERMIT PUNG :
Champhaiah phalna neia zu zawrh a ni hatangin zu lei phalna Permit nei mi 246 in an pun belh.
Champhai Excise & Narcotics Dept. chuan phalna neia zu zawrh a nih atangin zu lei phalna Permit mi 246 hnenah an pekchhuah belh leh tawh a. Tunah hian permit hi mi 1297 hnenah pek chhuah tawh niin mi engemaw zat hnenah pekchhuah leh a nih rin a ni. Tarlan tawh angi nkar kalta Inrinni atangin Wineshop hi Champhai Grape Growers Society te chuan hawngin DC Office hnuai Hmunhmeltha Road ah zuarin helai hmun pan hi an thahnem thei hle nia thudawn a ni.
ATM THAR :
State Bank of India chuan Champhai ah Automated Teller Machine (ATM) khawl dang an bun belh dawn a, hemi atan hian phalna pawh an hmu tawh a, Vengthlang Biak In kawtah mimal Inah he khawl hi an dah dawn niin thu dawn a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Free Sale (Rs. 66.00)
Diesel : Free Sale (Rs. 49.73)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 8.7.2015 (nilaini)
CHAMPHAI-IN RUAHTUI 612.82MM DAWNG :
Champhai District Agriculture Dept. chhinchhiah danin kumin chhungin ruahtui millimeter 612.82 a tla tawh.
APril thla kha Champhai District-ah kumin chhunga ruahtui tlak tam ber tum ala ni a, millimeter 276.28 a tla a, thla hmasa khan ruahtui millimeter 182.31 chu Champhai District in a dawn gbawk a ni. Kumin hian ruahtui millometre 612.82 dawng tawhin, a thla anga chawhrual chuan thla khatah millimeter 102.14 a tla tawha ni. Agriculture Dept. chhinchhiah danin nikum khan ruahtui hi Champhai District in millimetre 1525.85 kan hmu a, chawhrualin thla khatah millimeter 152.59 ang zel kan hmu a ni. Hetihlai hian DAO Lalthanzuala chuan tunah hian phai loneitu zingah a chanve chuan lei an rit thei tawh tih sawiin, buh thar chhuah a tam theihna tur hian Agri. Dept. chuan tuilakna atan pipe tlawn 975 leh pumpset engemaw zatin loneitute hi a pui tawh tih a sawi.
NUAI 40 CHUANGIN GENERAL CONFERENCE BUDGET LA PHAK LO :
Kum 2016 a Champhai in KTP General Conference a thlen tur chungchang ngaihtuahin ni 6.7.2015 (Thawhtanni) khan KTP General Conference Organising Committee chu an thukhawm.
He thutkhawm hi Vengthlang Presbyterian Kohhran Committee Room-ah neih a ni a, an Chairman Rev. Lalparchhuana chuan a kaihruai a. He hunah hian pandal sak dan tur chungchang ngaihtuahin, Pandal in New Champhai-a Sports Complex ah sak nise, an ti a, a sakna tur ruangam mamawh chu Synod in a neihsa hman nise tia relin pandal sak hna hi hnatlanga neih tur a ni a, tun favang atang hian tan theih tura ruahman a ni.
KTP General Conference Rorel Inkhawm erawh Vengthlang Presbyterian Biak In ah neih a ni thung ang. Ramdang atanga khawmpui chhimtute lo mikhual dan tur pawh relin, Reception Sub-Comt te kutah dah a ni a, heng mite hi an veivah man chu Organising Comt. hian a tumsak dawn a ni. Pandal vela thingpui dawr siam dan tur pawh he thutkhawmah hian rel a ni a, phal lohna chin siam bakah chuan a duh apiang tan thingpui dawr siam theih tura ruahman a ni bawk.
Organising Committee thutkhawmah hian Sub-Committee hrang hrang thlen chinte ngaihthlak a ni bawk a, Committee peng hrang hrangte hian zau takin hmachhawp nei mahse a taka hma han lak erawh a la theih loh tih tarlan niin, nakum KTP General Conference Budget atan hian Rs. nuai 70 chu pawm a ni tawh a, heta tang hian nuai 27 bawr vel hmu tawhin nuai 40 chuangin budget ruahman hi an la phak lo a ni.
ZU IN DAIH TAWH LO :
Champhai a zu zawrhna dawr tluang taka hawn chhunzawm mek a nih laiin nimin khan mi 283 in zu an lei a, zu man an dawn chu Rs. 1,91,475 a ni a, nimin piah khan mi 276 in zu leiin Rs. nuai 2 chuang hmuh a ni a, a hawn tan tirh niah mi 214 in zu an lei a, nuai 1.5 dawn lai hmuh a ni. Old Monk leh Beer zawng zawng chu tunah hian an lei zo vek tawh.
HNATHAWK CHAK :
Champhai DC H. Lalengmawia kaihruaina hnuiah Committee din, Disaster Management on Kanan/Vengthlang Landslide hmalakna kal zelah Kanan Veng leimin thendai hna chu chak taka thawh chhoh mek zel ani a. Tunah hian New Saron atanga Kanan Veng panthlakna kawngpui pawh sial tlang fel a ni tep. Helaia hnathawh hi DC leh Member Secretary, SE (PHED) ten an vil deuh ren a, hnathawh pawhin hma a sawn tawh hle tih thu kan dawng.
I DAY FOOTBALL :
Champhai District Footbal Association chuan August ni 6 atang hian Independence Day Football Tournament 2015 chu Chhangphut Field ah a buatsaih leh dawn. He Tournament hi 1st Division leh CDFA hnuaia Zone Champion theuh te tana buatsaih tur a ni a. Champion in Rs. 20,000 an dawng ang a, 2nd in Rs. 10,000 an dawng bawk ang.
MEETING NEI ANG :
Vawiin chawhma dar 10 atang hian Education Conf. Hall ah Champhai I te tan zirna kal zela Policy thar duan dan tur sawiho a ni dawn a. Chawhnu dar 1 ah Champhai II tan BRC Training Hall, Kahrawtah nei zui lehin naktukah Zokhawthar leh naktipah Zotlangah neih zui leh a ni ang.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Free Sale (Rs. 66.00)
Diesel : Free Sale (Rs. 49.73)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 7.7.2015 (thawhlehni)
MHIP DAY :
Mizoram hmun dang rualin nimin khan Champhai khawpui chhunga MHIP Branch hrang hrangte'n MHIP day vawi 41-na an hmang.
MHIP Day lawmna hi Branch thenkhat chuan lengkhawm zaite leh intihsiakna chi hrang hrangin hun an hmanga. He ni hi memberte intihlimna atan a tam zawk chuan hun hman a ni, Sub Hqtrs MHIP hruaitute chuan Branch hrang hrangte'n he ni puala an hun hmante a telpui hlawm a, President Pi VL Rochhari, Pi Lalhmachhuani leh Pi Lallawmzuali te chu Khuangleng Branch ah an kal a, Pi Laltlanthangi leh Pi Lalduhawmi te chuan Vengthar Branch hmanpuiin, Pi Laldinngheti'n Bethel Branch -ah khuallian niin a hmanpui bawk.
DAN BAWHCHHIA :
June thla chhung khan Champhai traffic Police te chuan lirthei dan bawh chhia 19 an man.
Champhai Traffic Police te chuan June thla chhung khan Lirthei dan bawhchhia 19 an man, heng zingah hian Car tam ber in 7 man an ni a, heng bakah hian Two wheelers 5, 407 - 1, Sumo 2, Auto Rickshaw 2, Truck 2 leh Pick Up 1 an man a, heng lirthe idan bawhchhia te pawisa tling khawm hi Rs 7600 a ni.
ZU HRALH THA :
Champhai a zu zawrh chhuah a nih atanga a ni hnihna atan nimin khan Champhai Grape Growers Society chuan Excise mite enpuina hnuaiah MLPC dan dungzuiin tluang takin zu an hralh chhunzawm zel a.
Niminah hian mi 276 in Zu leiin an zu leina man tling khawm hi Rs. nuai 2 chuang a ni tih thu dawn a ni. Champhaiah hian Zu chi hrang hrang chi 6 hralh chhuah mek a ni a chungte chu Old Monk, Mc Dowells, Royal Stag, Imperial Blue, Blenders Pride leh Kingfisher Beer hralh chhuah a ni. Zu an zawrh tan ni khan mi 214 in zu hi leiin nuai 1 leh sing 5 dawn lai man an lo hralh tawh nghe nghe a ni.
DC LO HAWNG :
Official thil buaipuia a zin chhuah hnuin nimin khan Champhai DC Pu H. Lalengmawia IAS chu Champhai panin a rawn kir leh ta.
DIESEL DUH ZAT ZAT :
MIZOFED Pump atanga thu kan dawn danin vawiin hian Diesel chu a mamawh te tan duh zat zat a lak theih tih thu dawn a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Free Sale (Rs. 66.00)
Diesel : Free Sale (Rs. 49.73)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 4.7.2015 (inrinni)
DISTRICT LELVEL NATIONAL AIDS CONTROL PROG :
MSACS bultuma National AIDS Control Programme (NACP) leh Champhai District AIDS Prevention and Control Unit (DAPCU) in District Level National AIDS Control Programme thutkhawm nimin a Champhai District Hospital ICTC Counselling Centre a a buatsaih-ah Mizoram chhung District 8 zingah Aizawl District chu HIV hrikpai tam berna niin, Champhai District chu a dawttu anih thu tarlan a ni.
HIV/AIDS chungchang thutkhawm nimin a neihah hian India ram a HIV hrikpai tamlam tehna (Nu naupai atanga HIV hrikpai hmuh chhuah) HIV Sentinnel Surveillance 2012-13 in a tarlan danin Mizoram State chu India ram a HIV hrikpai tamna ber pahnihna (2nd) niin, mi 100 zela .68 (0.68%) in pai anga chhut a ni a, Nagaland chu HIV hrikpai tamna ber (0.88%) anih thu tarlan a ni bawk.
Mizoram bikah HIV hrikpai (HIV positive) tehna hnuhnung ber tih chhuah danin kumin January atanga May thla thleng khan Champhai District chhungah mimir thisen 1105 leh Nu naupai 790 thisen endik atangin mi 44 ten HIV hrik an pai thu tarlan a niin, thisen endik zingah mi 100 zela 2.3 (2.3%) in HIV hrik an pai thu he hunah hian tarlan a ni.
He thutkhawmah hian North East Regional Co-ordinator Gautam Salam leh Team Leader Incharge Pankaj Choudhury te bakah MSACS Deputy Director Dr. Malsawmtluangi Ralte ten Champhai District chhunga District AIDS Prevention and Control Unit (DAPCU) thawktu peng hrang hrangte hnenah HIV/AIDS dona kawnga nasa leh zuala tanlak atul thu tarlangin, Champhai District chu thisen endikna atanga HIV hrikpai tam tak hmuh chhuah anih vangin zau zawk a tanlak dan ruahman atul leh HIV hrik a darh zau zel lohna tura mipui nawlpui nen thawhho dan kawng dap atul thu tarlan a ni bawk.
North East Regional Co-ordinator leh MSACS hotute hian niminpiah khan District AIDS Prevention & Control Committee Chairman Champhai DC Pu H. Lalengmawia hmu in, Khawzawl BDO Office-ah Champhai District a HIV/AIDS dinhmun thliMizoramah HIV hrikpai tamna ber dawttu chu Champhai District a ni. MSACS bultuma National AIDS Control Programme (NACP) leh Champhai District AIDS Prevention and Control Unit (DAPCU) in District Level National AIDS Control Programme thutkhawm nimin a Champhai District Hospital ICTC Counselling Centre a a buatsaih-ah Mizoram chhung District 8 zingah Aizawl District chu HIV hrikpai tam berna niin, Champhai District chu a dawttu anih thu tarlan a ni.
HIV/AIDS chungchang thutkhawm nimin a neihah hian India ram a HIV hrikpai tamlam tehna (Nu naupai atanga HIV hrikpai hmuh chhuah) HIV Sentinnel Surveillance 2012-13 in a tarlan danin Mizoram State chu India ram a HIV hrikpai tamna ber pahnihna (2nd) niin, mi 100 zela .68 (0.68%) in pai anga chhut a ni a, Nagaland chu HIV hrikpai tamna ber (0.88%) anih thu tarlan a ni bawk.
Mizoram bikah HIV hrikpai (HIV positive) tehna hnuhnung ber tih chhuah danin kumin January atanga May thla thleng khan Champhai District chhungah mimir thisen 1105 leh Nu naupai 790 thisen endik atangin mi 44 ten HIV hrik an pai thu tarlan a niin, thisen endik zingah mi 100 zela 2.3 (2.3%) in HIV hrik an pai thu he hunah hian tarlan a ni.
He thutkhawmah hian North East Regional Co-ordinator Gautam Salam leh Team Leader Incharge Pankaj Choudhury te bakah MSACS Deputy Director Dr. Malsawmtluangi Ralte ten Champhai District chhunga District AIDS Prevention and Control Unit (DAPCU) thawktu peng hrang hrangte hnenah HIV/AIDS dona kawnga nasa leh zuala tanlak a tul thu tarlangin, Champhai District chu thisen endikna atanga HIV hrikpai tam tak hmuh chhuah anih vangin zau zawk a tanlak dan ruahman atul leh HIV hrik a darh zau zel lohna tura mipui nawlpui nen thawhho dan kawng dap atul thu tarlan a ni bawk.
North East Regional Co-ordinator leh MSACS hotute hian nimin khan District AIDS Prevention & Control Committee Chairman Champhai DC Pu H. Lalengmawia hmu in, Khawzawl BDO Office-ah Champhai District a HIV/AIDS dinhmun thlirin, hemi chungchangah hian khun khan takin an thutkhawm a, chak zawk leh koritu zawk a hmalak dan tur ruangam pawh ruahman nise tha an tih thu an sawi.
LAD TEN DIGITAL INDIA WEEK HMANG :
Nimin chawhnu dar 1:00 khan LAD Champhai bultumin I&PR Auditorium CHANEM Building-ah Digital India Week hman a ni.
He hun hi Pi V Lalmuanpuii MCS, DLAO chuan kaihhruaiin, Digital India chu Tunlai khawvel changkan zelah mipuite'n awlsawm leh zangkhai zawka kan dawr theihna tura ruahmanna a ni a ti a, He programme vang hian India ram pawhin changkanna kawngah hma a sawn ve zel a ni a ti bawk.
Digital India week hmanna ah hian Pu Lalmalsawma E-District Manager hnen atangin E-District chungchang sawifiahna ngaihthlak a ni a, Pu Lalmalsawma chuan E-District hi thingtlang mite leh khawpui chhung mite pawhin Sawrkar Office a hmuna pan kher ngai lova, mahni awmna khua leh veng atanga kan dawr theihna tur leh sum leh tha sen a tlem zawk theihna tura sawrkar hmalakna a ni a ti a, He programme hnuaiah hian Service chi hrang hrang kalpui tur ruahman mek a ni a, mipui ten awlsam zawka Bill chi hrang hrang kan pek theihna tur te, awlsam zawka Sawrkara Complain kan thehluh theih na turte leh Sawrkar awlsam zawka kan dawr theihna turin Service chi hrang hrang 32 kalpui tum mek a ni a, Tunah hian E-District hnuaiah hian Champhai District ah Common Service Centre 49 awmin Khawpui chhungah Common Service Centre 7 an awm a, CSC atangin DC Office kal kher ngai loin Income Certificate, Tribal Certificate leh Residential Certifcate te a lak chhuah theih tawh a ni a ti a, CSC te chu tangruala an mahni an hman lo a nih pawhin thiante kawhhmuna chang hre turin a duh thu a sawi bawk.
Pu Lalmalsawma chuan Certificate kan dil dawnin Document hrang hrangah kan hming ziah dan a inang tur a ni a ti a, Kum tling si ID la nei lo tam lutuk te, Ration Card-a nu leh Pa hming awm kawp lo tam lutuk te chu kan tih reh angai ani a ti a. VC te chu hriatpuina lekhaah mahni veng chhung mite chauh hriatpuina ziah sak tur leh Income dik tak ziahsak turin an ngen bawk.
Pu Lalngaizuala hnen atangin Digital India chhungchang sawifiahna ngaihthlak a ni a. Digital India chu Electronics hmang Sawrkar leh mipuite kan indawr tawn zung zung theihna tura Sawrkar ruahmanna siam ani a ti a, He mi atan hian India sawrkar pawhin Rs Vaibelchhe tel Budget atan a ruahman mek a, a khua leh tui te tunlai khawvel changkanna hmang thiam tura zirtir hi a tum a ni a ti bawk. India ram chhunga VC zawng zawngte'n Internet Connection an neih theihna tura ruahman a nih thu te, India rama khaw 42300 a phone hman theih lohna la awm te mekah phone hman theih a nih nana ruahmanna kalpui mek a nih thu te leh Mipuiten a thlawna Internet an hman theihna tur hmun siam tura hmalak a nih thu a tarlang bawk.
He hunah hian Champhai khawpui chhunga VC te leh NGO hrang hrangte an kal khawm a ni.
BASKETBALL ZO FEL TA :
Nizan hmasa khan Champhai District Basketball Assn buatsaih 2015 Season Opening chu final khela khar a ni.
Final hmaa Closing Function tawi neih, Pu C.Vanlalnghaka, CDBBA President kaihhruaiah khuallian Major JK Badhwaj, 10 Assam Rifles post commander chuan thusawiin, Season opening closing function-a khuallian tura an sawm chu lawmawm a tih thu a tarlang a. Infiamnaah Mizote hian theihna sang tak an nei nia a hriat thu sawiin, chu theihna chu taimakna leh tumruhna nena chawm len a nih loh erawh chuan hlawhtlinna a thlen thei lova, final-a intum turte chuan tha taka game an khelh theihna tura duhsakna hlanin, sang zawk thleng thei tura hmalam pan zel turin a chah bawk a ni.
Hemi hnu hian Ballers leh Chief Lusei te chuan final hmuhnawm tak khel chhunzawmin, Ballers hian 90-80 in hnehna an chang a. Pakhatna hian tangkai fai leh trophy an dawng a ni. Basketball tournament ruala half time-a dance competition buatsaihah Ballers Cheerleaders, Army Girls te chuan pakhatna hauhvin, Phunglung Cheerleaders, Free fall te chuan pahnihna an hauh bawk.
Tun tum CDBBA Season Opening tournament ah hian Champhai khaw pawn atang Ngopa team an tel thei a, semi final a thleng bawk a, team tinah hian MSL player pahnih theuh insem darhin he tournament hi neih a ni.
BAWLHHLAWH PAIH DAN TUR SAWIHO :
Nimin khan Pi V Lalmuanpuii District Unban Development Officer chuan Champhai khawpui chhunga VC leh YMA aiawhte kokhawmin Bawlhhlawh paih dan leh faina lama hmalakna tur a sawipui.
Pi Muanpuii chuan VC leh YMA aiawh te chu sawrkar atanga a thlawn veka thil dawn kan tumna rilru hi kan paihin sawrkar tana tangkai turin kan pen chhuak ve tur a ni a ti a. VC leh YMA te chu mahni veng chhung theuha faina in hma asawn theihna tur kawngah mawhphurhna sang tak an nei a, kan vengchhung mipui te ah a tam thei ang ber zirtirna kan pek angai a ni a ti a. Tunhnaia Vantlang zunin leh ekin Sawrkar hmalaknaa sak te chu dimdawi tak leh uluk taka enkawlpui turin VC leh YMA hruaitu kalkhawmte chu a chah bawk.
Nimin inkawmkhawmna ah hian mahni vengchhung theuhah bawlhhlawh mumal zawka paih dan tur te leh District Level Cleanliness & Beautification Committee din tura ruahmanna siam ni se an ti bawk a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 66.00)
Diesel : Tanky Full (Rs. 49.73)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 3.7.2015 (zirtawpni)
E-DISTRICT CHAMPHAI-AH :
Nimin khan Digital India Week denchhenin Mizoram E-Governance hnuaia E District Champhai chuan Govt. Champhai College ah E-district application leh Social Media & Cyber Security chungchangah Workshop a buatsaih.
He workshop hi Pu Lalthamawia Bawlchhim, Asst Prof in a kaihruai a. Pu Malsawmtluanga, Champhai E-district Manager chuan E-District chungchang leh hnathawh dan te sawiin, E-District chu National E-Governance hnuai Project pakhat a nih thu leh, kum 2016 May ni 18 atanga din tan niin, man man zawka mipui vantlangin an mahni awmna khua leh veng atang ngeia rintlak leh langtlang zawka sorkar an dawr theihna tur ruahmanna a nih thu a sawi a. E-district hi October 2014 atanga kalpui tan niin beisei phak bakin mipuiin an chhawr thu leh, mipui ten hei aia nasa a an chhawrtangkai zel a beisei thu tarlangin, mi 3656 in Online a Certificate an lak chhuah tawh thu a tarlang. Pu Malsawntluanga chuan Certificate lak chhuah dawn a document ngai leh thil pawimawh te tarlangin, online-a Certificate dil dan te a sawifiah bawk.
Workshop-ah hian Pu Zairimawia, Asst. Engineer, NIC, Champhai hnen atangin Social Media leh Cyber Crime chungchangah zirtirna ngaihthlak a ni a. Social Media leh Cyber Crime lamah kan hriatna a la zau tawk loh avangin mi tam takin harsatna an lo tawk tawh thin a ni tiin, Facebook leh Whatsapp leh Social Media danga thlalak leh thu kan thawn darh te hian harsatna min siam thei a ni tih hria a fimkhur taka khawvel changkanna hi hman thiam a tul a ni, a ti.
Nimin zing khan Champhai Addl. DC Pu R. Vanlalsawta hovin E-district content management Software leh Digital India Week hawnna e-district Office, Keifangtlang ah neih a ni a. E-District hnuaiah hian Champhai District chhungah Common Service Centre (CSC) 49 a awm mek a, CSC te kaltlang hian Sorkar office kal kher loin mipuite'n Certificate an la chhuak thei a. E-district hnuaiah hian Service chi hrang hrang 32 leh SSDG hnuaiah Service hrang hrang 21 kalpui tura ruahman mek a ni.
CDFA IN SUM HLAN :
Nimin khan Champhai District Football Association chuan Champhai District Hospital ah Hospital Poor Fund atan Cheng 10,000 an hlan a, Hospital aiawhin Dr Thangsailova hnenah CDFA Treasurer Pu Zonunthara chuan sum hi a hlan a ni. CDFA in Poor Fund atana sum an hlan hi June ni 26 a Mizo Professional Footballer leh Champhai ZI ten Charity Match an khelh tuma an sum hmuhchhuah atangin a ni a, CDFA hian Chief Minister`s Relief Fund ah Rs. 20,000 an hlan leh dawn a ni.
BUH PHUN TAN :
Champhai zawla loneitu thenkhatte chuan tunlai hian buh an phun tan mek. Kumin hian ruahtui a tlak har avangin kum dang aiin buh hi phun tlai a ni a, tunlai hian loneitu thenkhat, ruahtui tla hmasaa buh chi dah hmante chuan buh an phun mek a, hetihlai hian ruahtui tla hmasaa buh chi dah ve hman lote erawh chuan buh chi an dah ve mek thung, kum dangah pawh phun hi rual lo thin mahse kumin hian ruahtui a tlak that loh avang leh tuilak tur a awm mumal loh avangin buh phun hun hi a inrual lo nasa dawn niin a lang a, ruahtui hi a tlak tam loh avangin buh chi phun hun tawhte pawhin tui an neih hun an nghak mek a ni.
HMEICHHIA LEH NAUPANG HUMHALHNA INZIRTIR :
Nimin khan SOcial Welfare Department buatsaihin Champhai I&PR Conference Hall-ah Awareness Campaign Programme on Various Issues Concerning Women and Children tih thupui hmangin inzirtirna neih a ni a. He hun, hmeichhia leh naupangte dikna humhalh inzirtirna atan buatsaihah hian Champhai DC Pu H. Lalengmawia chu khuallian a ni. Khuallian chuan hmeichhia leh naupangte humhimna chungchang sawi tam hlawkthlak thu tarlangin, mi tam tak chuan an dikna chanvo an hriatloh avangin an kut tuarte pawh an sawichhuak ngamloh phah thin a ni, a ti a. Ram sawrkarin hmeichhiate thlavang a hauh nasa hle a, chuti chung chuan dan lamah pawh thangharhin, mahni dikna hre ve tho zingah awh chhunkaw hmingchhiat hlauhna avang ten ke pen chhuak ngamlo an la tam chu pawi a tih thu sawiin, huaisenna nen kan hmanrua tha tak. Dan in min pek hi kan lek ngamlo a nih chuan dikna a lal thei dawnlo a ni, DC chuan a ti. Hmeichhiate chanvo leh dikna sawinaah hian mipa te an banglo mai nilovin, mawhphurhna ropui tak an chelh tlat tih chu hriat tlan pawimawh a tih chu DC Pu Lalengmawia chuan a sawi a. Khawtlang siamtha tur chuan chhungkua a tan hmasak phawt a tul thu te tarlangin, Awareness Campaign buatsaih chuan a taka hmasawnna a thlen thei hnan kalkhawmte chu thu pu darhtu Ambassador a in chan turin khuallian chuan a sawi bawk.
He hun hi Pu Lalbanglova, CDPO Champhai ICDS Project in a kaihruai a. Pu Chuauzikpuii, Asst. Director, Social Welfare Department chuan Domestic Violence, Sexual and other issues tih thupui hamngin zirtirna a pe a. Pu Jimmy Laltlanmawia, Social Activist hnen atangin Immoral Trafficking chungchang ngaihthlak a ni a. DCPO Champhai in Child Rights & Protection chungchang sawiin Pu H. Zaimawii, CDPO Khawzawl leh Proctection Officer ni bawk chu Domestic Violence Act chungchang a sawifiah bawk. He Programme ah hian MHIP, YMA leh VC hruaitu leh member te an kal bakah Official thenkhat leh Media lam an tel bawk.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 66.00)
Diesel : Tanky Full (Rs. 49.73)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 2.7.2015 (ningani)
RUIHHLO DO HAWNG :
Nimin zing khan Champhai Electric Veng Branch YMA te chuan an Veng huamchhunga ruihhlo ti leh zuarte beihpui thlakna hun C. Denga Coloney luh dawnah a hawnna hun an hmang.
KUM 2013 A LEI MIN TAWH SIAM THA TAN :
Ni 15.8.2013 (Thawhlehni) atanga Champhai Kanan Veng leimin chuan kumtin fur laia mipui leh lirthei tan harsatna a siam thin avangin he hmun siam hna hi thawh tan a ni ta a. He hna hi Champhai DC Pu H. Lalengmawia kaihrhuaina hnuaia Committee din, Disaster Management on Kanan/Vengthlang Landslide enpuina hnuaiah thawh a ni.
Champhai DC chuan Champhai mipuite muttui theih nan leh supply line chah loh nan fur ruahpui dawn hma in leimin siam tur hian thuneitute hnenah thlen a nih hnu ah, Chief Minister leh DM&R Minister Pu C. Ngunlianchunga leh Secretary-ten thahnemngai takin hna thawh theih tur hian ruahmanna an rawn siam sak hnua hna hi thawh a nih thu a sawi a. DM&R Minister bakah Minister dangte pawhin a hmunah ngei an enfiah tawh thu tarlangin; a hma thei ang bera thawh zawh a nih theih nan lei lai khawl leh hmanrua dang mamawh tur te chu Tarmat leh Pioneer atangin hawh a nih bakah a tul angin hnatlang te pawh koh a la ngaih tur thu DC chuan a sawi bawk.
Leimin siam hna hi nimin (30.6.2015) khan thawh tan a ni a. Nimin khan Champhai DC, SE PHED, Addl. SP, SDPO, PD DARDA, DIPRO leh Sub Hqtr YMA President ten a hmunah tlawhin hnathawh an enfiah a. Hna thawh chhung hian motor lian zawng zawng chu World Bank kawng siam mek (Zotlang to Khankawn)-ah kal rih tura hriattir an ni a. Motor te (Light Vehicle) tan tlai dar 6 atanga zing dar 9 thleng kaltlang phal a ni ang.
Kanan leimin lai sam hna enpuitu committee dinah hian SE, PHED chu Member Secretary a ni a. Member-ah SP Champhai, SE P&ED, EE PWD, Project Director, DRDA leh DIPRO te an tel a ni.
Tarlan tawh thin angin helai leimin hi 2013 August ni 15 atang khan intan chhoin, August ni 27 tlai thimhlim vel khan leimin hi nasa zualin 1109 Truck a chhilh tel bawk avangin hemi zan atang hian he kawngpui hi kaltlang theih lohin a piang tan a. August ni 27 zan zanlai dar 11 velah kawngpui chunglam Vengthlang huamchhungah leikhi a awm tih hmuhchhuah niin, chhunkaw thenkhat chuan an in an rauhsan a; a tukah In 13, Chhungkaw 16 luahlai chu dinhmun hlauhawma a awm avangin hmun himlama insawn tura tih an ni a. August ni 30 atang khan Saron Veng chhunga dinhmun hlauhawma awm mek In 9 chu Vengthlang khawtlangin hnatlangin an thiat tan a. August ni 30 hian Disaster Manangement & Rehabilitation atangin Director C. Lalpeksanga, Deputy Director C. Lalsangluaia leh Zirtluanga, Geologist ten a hmunah an en nghal a. helai leikhi hi zual zelin, leimin hi a zau sawt hle a, Sept. ni 2 khan hmun thenkhatah chuan feet 2 vel laiin a thlanglam chu a tlahniam tawh a. Hetih hunlai hian ruah a sur duh hle bawk avangin Sept. ni 8 2015 zing khan Kanan Venga motor kawngpui ko chu a min zui leh a, nilengin kawngpui hi a piang zui a. Hemi hnu atang hi chuan kawng hi a khat tawkin a ping zui ta deuh reng a ni.
VENDOR-TE INPHONA TUR THLANG FEL :
Champhai Town Vending Committee chuan vawiin khan I&PR Conference Hall-a an Chairman Champhai DC Pu H. Lalengmawia hova an thutkhawmnaah Champhai khawchhunga kawngsira inzuar (vendors)-ten inzawrhna tur mumal tak an neih theih nan VC panga huama kawngsir dunga inphona tur vauchher lawkte thlirhovin, hmun 13 chu inphona atan pawm a ni.
DC chuan sawihawnna hun hmangin, khawtlang hmasawnna ngaihtuah tura kalkhawm an nih avangin member-te chu huam zau leh hleih neilo taka rilru seng turin a sawm a. Mipuiten thahnem ngaihna tak tak rilru kan put tlan chuan mi rinawmte eizawnna tichhe lovin khawtlang thianghlimna leh hriselna atan hma a lak theihzia a sawi a. Eitur zuar ten mihring tana hrisel tawklo thil an zawrh loh nan en thlithlai a hmalak kawngah he committee hian thu a neih thu DC Pu H. Lalengmawia chuan a tarlang bawk.
Meeting-ah hian Champhai hmun 13 chu vending zone-ah pawm a ni a. Heng hmun te hi kum khat chhung atan hman phawt tura rel a ni a. Vendor in register, vending zone ruat a hmun changlo an awm chuan bazar ah inphona tur hmun ruahman sak committee hian a rel bawk. Marketing Officer, Champhai atanga report ngaihthlak a ni. Marketing Officer Champhai atanga report pe in, Champhai Bazar pui chu a thawl thu leh, kawngsira inzuarte hi Bazar puiah sawn vek pawh nise, bazar building hian a la dawl zawh tur thu a sawi a ni.
Nimin thutkhawmah hian Member Secretary Pi V. Lalmuanpuii, DUDO; Addl. SP Pu VL Lura Hauzel leh member dangte an kal thahnem hle a. An ni bakah hian Sorkar Department leh NGO atanga a bik a sawm te an tel bawk.
CHAMPHAI COLLEGE IN SEMESTER TAN :
Nimin khan District dang rualin Govt. Champhai College pawhin Old Semester Session an tan.
He hun hi Lalnunmawia, Govt. Champhai College Principal chuan a kaihruai a, Principal chuan zirlai lo lut thar te lawmna thu a sawi a. College kal ve mai mai ni lova, College ti hmingthatute zinga tel turin a fuih bawk. Principal chuan College thaber nih theihna chu Zirlaite an nih thu sawiin tha taka zira tha taka pass chhuak vek turin nimina lut thar te chu a sawm bawk.
K. Lalhmingliana, Associate Prof. pawhin thusawiin, zirlai tam zawk hi chuan zirtirtu zahna an neih tlem tawh hle a, mahse college zirlaite chu chutiang anga awmve lo tur chuan a fuih a, zirtirtu thawhrimna hriatpuina nena mahn izirlai theuha tha taka zir turin a chah bawk a ni. Kumin hian Govt. Champhai College ah hian zirlai naupang 500 velin Admission an ti a ni.
INTLAWH TAWN :
Thawhlehni khan Khawzawl Tennis Player te chuan Champhai Tennis Player te an rawn tlawh a, June ni 15 khan Champhai Player te hian Khawzawl hi an lo zu tlawh tawh bawk a, hei hi District chhunga Tennis Game chawisan zelna atana ruahman a ni a. Champhai District chhunga Player te intawhkhawmna hun buatsaih leh an tum bawk niin thu kan dawng.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Free Sale (Rs. 66.00)
Diesel : Free Sale (Rs. 49.73)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 1.7.2015 (nilaini)
INRAWNKHAWMNA HUN BUATSAIH :
Mizoram Presbyterian Kohhran dangte rualin nimin khan Synod 2014 Rorel bawhzuina, Kohhran hmathlir chuangchanga inrawnkhawmna chu Vengthlang Presbyterian Kohhran Biak Inah neih a ni.
He hun hi Rev. Dr R. Lalbiakmawia chuan kaihhruaiin Presbyterian Kohhran kalphung hrang hrang sawiho a ni a, Kohhran inrelbawlna chungchangte, thalai leh naupang zinga rawngbawlna chungchangte, ramthar rawngbawlna lam leh Kohhran inpumkhatna leh thawhho dan turte chu huam zau takin an sawiho. Chawhnu lamah Group hrang hrang8-ah inthenin Pastor Bial then tet zel chungchang te, inkhawm kalpui mek dan tihdanglam tul an ti em tih te, sum dinhmun thlira inhrek deuh tul an ti em tih te, Kohhran indanna leh din nghehna sum chungchang te, Synod Office inrelbawlna lian tak chu tihzangkhai a tum em tih te hmangin sawiho a ni. Kohhran hmathlir chungchanga inrawnkhawmnaah hian Champhai District a Presbytery 7 atangin Kohhran 33 aiawh an tel thei a, Aizawl atangin Fin. Officer Upa Vanengmawia, Synod Statistician a lokal bawk a ni.
REMNA NI HMANG :
CONGRESS
Mizoram Pradesh Congress Committee Champhai South Block huaihawtin nimin khan Dam Dama Hall Champhai Zotlangah Remna ni pualin hun hman a ni a. Pu John Rotluangliana Honble Minister chuan khuallian niin a hmanpui.
He hun hi Pu Lalrintluanga Champhai South Block Congress Vice President chuan a kaihruaia, Khuallian Pu John Rotluangliana chuan thusawiin Mizoramin politics kal sual vangin zalenna kan sual a, zoram mipui te tuboh leh do lung inkarah lengin kan hlauh ber kan pawh hre loin kan awm a. Kan society mai ni loin kan thlarau nun thlengin kan tuar phah a ni a ti a. Pu Thenphunga Sawrkar ah remna beisei a nih laiin buaina atangin buai leh zualna ah kan lut leh a, Mizo leh Mizo kan in bei ta a, Mizo mipuite'n remna leh muanna kan neih theih nan Pathian hnenah kan tawngtai a, Mizoramah Congress in sawrkarna changin remna leh muanna a awm theih nan hma ala nghal a, Mizoram leh India Sawrkarin inremna thuthlung an ziak thei ta a. Pu Lalthanhawla leh a kaihhruai sawrkarin an lal thuthleng namtlua Remna maichama an inhlan avangin remna leh muanna neiin State kan neih theih phah ta a ni a ti a.
Congress party chu remna ni lawm tur dik tak an nih thu sawiin. Congress Party hi In rem lo te tuahremtu kan nih avangin remna siamtu te hi Remna ni lawm tur dik tak kan ni a ti a bawk.
A sawi zelnaahPu John Rotluangliana chuan Remna nei tur hian hun rei tak leh nasa taka beih a ni a. He ni ropui tak hi Mizo tawh phawt chuan kan hlut em em tur a ni a, Remna leh Muanna hi a nei lo ten nasa takin neih tumin an bei thrin a. Nakum lam atrang chuan Sorkarin ropui zawkin a huhova lawmna buatsaih chi niin a lang a. Remna awm hnu ah Mizoram in hma a sawn nasa hle a, vawiin ni ah hian a zar kan zo tran a, a rah lawh kan hmabak mek a ni. Kan ram kan hnam hi hemi atan hian kan lo inbuatsaih lawk a tul a ni a ti a. Zing thawh hma leh School tran hma atranga tranin. Remna neih zar zova hmasawnna tur leh hnam siam tur hian theih tawp i chhuah ang u, tiin kalkhawmte chu sawm a. Pu Lalthanhawla kaihhruai Congress aia in nghahna tlak party a awm lova, Mizote kan din chhuah theihna turin Congress Party ah hian rinna i nghat ngam ang u a ti bawk.
He hunah hian Zoramin remna kan neih avanga Lawmthu sawia tawngtrai rual leh a vawng nung zel tura intiam tharna neih a ni bawk. Minister hi Pu Lalnunmawia, Gen. Secy, MPCC, leh Pu K. Vanlalrawna, C.O, State Organiser ten an tawiawm a ni.
MNF
MNF Champhai North Block chuan Remna ni champha lawmna hi Sub-Hqrs YMA Hall-ah an hmang a, Pu Lalruatkima, Aizawl West II MLA chuan khuallian niin a hmanpui.
He hun hi Pu R.Chalhlira, MNF North Block President chuan a kaihhruai a, thusawitu khuallian Pu Lalruatkima chuan, Remna ninah hian zofate hnenah inremna htleng se a duh tih sawiin, ram tana hun hlan a, martarte avanga he ni hi lo awm thei a ni a, Zoram tana nunna hlantu leh an chhungte hian zah an phu hle a. Kan hnam pasaltha ten remna meichher an lo chhit tawh hi a mih mai lohna tura chhawmnun hi thangtharte leh Mizoram mipui mawhphurhna a ni, a ti. Remna ni pual hian MNF Champhai North Block chuan mi harsa pahnih hnenah thilpek an hlan a, Champhai North block-a VC tling thar mi 25 te hnenah lawmpuina an hlan bawk a. Heng thilpekte hi khuallian hian a sem chhuak a ni.
MNF President Pu Zoramthanga chuan, Mizorama remna chu khawvel pawhin mak an tih khawpa tha leh hlawhtling a ni, a ti.
He thu hi nimin MNF Champhai South Block-in Remna ni champha vawi 29-na lawm paha Block Conference, Champhai Venglai Community Hall-a neihah sawiin, MNF President Pu Zoramthanga chuan, kum 1986 June ni 30-a Mizo mipuiten remna kan lawm kha hremna dik a ni a, he remna hi a chenchilhtu Mizote chuan a hlutna te, a ropuina leh a thatna hi kan en kan thin a. Mahse ram dang atanga rawn zirchiangtute hetianga inremna tha leh hlawhtling kan nei hi mak an ti thin. Remna thuthlungah hian Mizoram inrelbawlna hrang hrang chu Parliament kutah dah lovin Mizote kutah dah a ni a, hetiang hi America ang ram ropuiah pawh a awm ngai lova, remna hi Pathian min pek liau liau a ni, a ti.
MNF President chuan Myanmar sorkar leh hel pawlten tunah hian remna zawngin hma an la a, hemi atan hian hel inzawmkhawm pawl UNFC chuan kum 2010 khan an lo sawm tawh thin sawiin, Central-a Congress sorkar avangin he an sawmna tihhlawhtlin theih a ni lova, Central-a sorkarna inthlak hnuah sorkar hriatpuinain palai hna thawh a ni a, Myanmar inthlan dawn avangin thu pawhchah theih a nih loh bakah, helte hian Mizorama remna chungchang hi an la zirchiang leh dawn a ni, a ti.
Remna ni hi kum 2006 khan kum 20-na chu Mizoramah ropui taka lawm a ni a, chumi tum chuan tuna Mizoram chief minister Pu Lal Thanhawla hi opposition hruaitu a la ni a, he ni lawmnaa tel tura sawmna chu "Remna ni hi tlawmnaah ka ngai" tia chhangin hemi tum hian a rawn tel lova. Mahse kuminah Congress chuan sorkar ang pawh ni lo, party angin remna ni lawmna hi hmun hrang hrangah a buatsaih ta a. Hei hi Congress party mangan vang chauh a ni, a ti a, Mizoram sorkar chuan tui man, buhfai man, lei man leh chhiah chi hrang hrang tisangin mipuite chu sum a neih loh avangin pawisa min lakluihsak a, min tih lawm nan themhlem takin NLUP min pe let thung a. Sa tah chhuak inpek ang chauh a ni, tih sawiin, NLUP an sem avang hian sorkar hnathawkte chuan hlawh lak tur nei lovin an mangang ve mek bawk a ni, a ti. Pu Zoramthanga chuan, Congress party hian tun hun hi hlauhnain an hmang mek a, Central atangin a zung nena kar phawh an ni a, kum 50 chuang India ram an rahbehna chu a tawp a, state hrang hrangah pawh sorkarna an siam hleithei tawh lova, chu chu inthlan lehah hian Mizoramah pawh a lang dawn a ni, tih tarlang bawkin, Kelkang harhnain Mizoram a tuam mek laia sorkarin Kohhran duh loh zawnga sum um avanga zu a zuar lui thu tha a tih loh thu leh, zu zawrh leh harhna boruak thleng mekah hian a ding chang zawk tur chu Pathianin a ruat mai dawn a ni, tiin a sawi.
He hunah hian MNF Hqrs Gen Secy Pu Lalrintluanga Sailo pawhin thu sawiin, MNF movement khan Mizote-ah inpumkhatna leh inremna a tuh a, chu chu tun thlenga Mizote kan la inlungrual zel chhan pakhat a ni a, Remna thutlung kan neihah hian Mizo hnamte chu nasa taka humhalh kan ni a, tun thlengin kan chhehvela hnam chak leh tam zawkte chimral lohva kan la awm theih chhan a nih thu a sawi ve bawk. Nimin inkhawm hi Pu HL Malsawmkima, Vice President MNF Champhai South Block chuan kaihhruaiin, Pu R.Thangseia, President MNF South Block chuan thusawina a nei ve bawk.
Champhai South Block remna ni lawmnaah hian Pu Zoramthanga hian party dang atanga MNF-a lut thar mi 68 a lawmlut bawk a ni.
Farkawnah pawh Farkawn Group MNF huaihawtin Remna ni pual hian hun hman a ni.
He hun hi Pu Vanlalchhunga in ah hman a ni a, Pu Thankunga Farkawn Group MNF President in a kai hruai a, he inkhawmah hian Mizoramin Remna leh muanna kan neih theihna tura ram leh hnam tana nun hlantu Martar te sunna hun hman niin Pu Kapthangvunga hnen atangin Mizoramin remna leh muanna a neih dan ngaihnawm tak ngaihthlak a ni bawk. Remna ni pual hian MNF Jubillee lung phun leh avel tifaii mi thahnem tak hnatlangin an chhuak bawk a ni.
ZNP
Champhai North ZNP block pawhin remna ni hi vawiin khan Vengthlang YMA runah an hmang a, he hun hi an president Pu C.Lalbiakchuanga'n a kaihhruai a, Pu C.Lalremliana, ZNP hqrs secy chuan thusawina a nei a ni.
NLUP SEM :
Soil and Water Conservation Department chuan Champhai District chhunga NLUP 3rd Phase leh 4th Phase hnuaia hmunphiah chin thlangtu beneficiary 60 hnenah nimin khan 2nd installment a sem chhuak. Tanpuina hi Kawlkulh Centenary Centenary Hall-ah S&WC Department Secretary Pu B. Lalhmingthanga'n a sem a ni. He hun hi DSWO Champhai Pu Lalrinzama'n kaihruaiin, tanpuina sem zawh hian beneficiary-te training pek nghal a ni.
Soil Department Secretary chuan Mizoram leilung hi hmunphiah chinna atan a that em avangin tuna tanpuina dawngtute pawhin rinawmna nen an thawh chuan hlawhtlinpuina tham an la tharchhuah vat a beisei thu a sawi a. Hlawk zawka an thar theih nan department mithiam te zirtirna chu ngaipawimawh bawk turin Pu. B. Lalhmingthanga chuan beneficiary-te chu a chah a ni.
3rd Phase hnuaiah hian hmunphiah chin thlang khaw pali atangin beneficiary 16 an awm a, 4th Phase hnuaiah khaw pathum atangin beneficiary 24 an awm thung. Hmunphiah chin thlangtute hi an vaiin Rs. 26,600 theuh vawiin hian pek theuh an ni a. He tanpuina an dawn atang hian Terrace siam nan Rs.2,000, Terrace inkar chang khamna atan Rs. 12,600 leh Thlam sakna atan Rs. 12,000 hmang tura ruahman sak an ni.
ni 30.6.2015 (thawhlehni)
KOHHRAN THALAI PAWL TEN KAWNG PHIAT FAI :
Champhai Joint PYD (NEI) chuan kum tina an hman thin Social Work Day tihhlawhtlin nan tukin dar 6:00 khan CHANEM atanga Bethel kàwn thleng phiat faiin hun an hmang a, mi 65 an thawk chhuak a ni.
THISEN PE :
District Hospital Champhai a dah turin Khawbung Pastor Bial KTP te chuan Inrinni khan Khawbung Kohhran Hall-ah thisen Unit 70 an pe.
Dr KT Lalrammawia kaihhruaiin District Hospital Blood Bank a thawktute chuan Inrinni khan lehlangin Khawbung Kohhran Hall ah thisen hi an la a. Khawbung Pastor Bial chhunga Branch KTP 6 atangin thalai 150 chuangin thisen hi pe an kum laiin Blood bag 70 chiah an ken avangin mi 70 te hian an pe ta a ni.
District Hospital Champhai ah hian thisen Unit 80 vel mamawh anga chhut a ni a. Blood Bank hian Motor hranpa an neih loh avangin hmun kilkhawr deuh zawka awm thisen pe duhte pawh duh angin an lak sak thei lo niin thu dawn a ni.
NLUP SEM :
Champhai District chhung Soil & Water Conservation Department hnuaia 3rd & 4th Phase Second installment NLUP Trade Coffee leh Hmunphiah chin thlangtu chhungkaw 13 te hnenah nimin khan Soil & Water Conservation Department Secretary Pu B. Lalhmingthanga'n tanpuina Rs. 4,21,400 a hlan.
NLUP tanpuina semna hi Champhai Soil & Water Conservation RO Office ah neihin, Champhai DSWO Pu Lalrinzama'n a kaihruai a. Khuallian Pu B. Lalhmingthanga chuan eizawnna nghet nei tura hmunphiah leh Coffee thlangtu chhungkuaten din chhuahpui nan hmang ngei tura chahin, khawvel ram changkang leh hausate hi mahni nun thapin huaisenna, tumruhna leh taimakna nen theih tawp an chhuah vanga hlawhtling an ni a ti a. NLUP atanga hamthatna an hmuhte hi thawh rimna in a zui loh chuan hlawhtlinna an hmu tak tak theilo ang tiin, department mithiamte zirtirna leh kaihhruaina te chu ngaipawimawh turin beneficiary-te chu Pu B. Lalhmingchuan a chah a ni.
Nimin NLUP tanpuina sem hi khaw panga atangin 3rd Phase hnuaia hmunphiah chin thlangtu beneficiary 7 an awm a. 4th Phase hnuaiah khaw pathum atangin beneficiary pali an awm bawk a. Hmunphiah chin thlangtute hnenah hian Rs. 26,600 theuh pek a ni a. Khaw pahnih atangin Coffee chin thlangtu beneficiary pakhat ve ve an awm bawk a, tanpuina Rs. 64,400 ve ve pek an ni.
CHAMPHAI AH STATISTICS DAY 2015 HMAN A NI :
Nimin chawhnu khan India ram hmun dang rualin Champhaiah pawh Economics and Statistics Department buatsaihin Statistics Day 2015 Govt. GM High School-ah hman a ni a. He hunah hian Pu CC Lalchuangkima, Project Director DRDA chu khuallian niin a hmanpui a ni.
Statistisc Day vawi 9-na lawmna hun hi Pi R Laldawngliani i/c DRO in a kaihruai a. Khuallian Pu CC Lalchuangkima chuan thusawiin, ramin hma a sawn zel theih nan leh, harsatna kan tawhte sutkianna atana Statistics dik leh felfai neih a pawimawh thu a sawi a. Hnam changkang apiangin statistics nei that an tum laiin Mizo te hi thil chhianchhiah peih lo mi kan ni a, zirlai naupang changkang tawhte hi chuan thilchhinchhiah leh hre reng thei turin kan inbuatsaih tur a ni a ti a. Mizoram hian hma a sawn theihna turin thil record kan ngaihpawimawh a ngai a, data dik tak kan report ngamin mahni nihna dik tak angin kan lang ngam tur a ni a ti a. School naupang kalkhawmte chu mahni document leh certificate pawimawh dah thatna chang hre turin leh, Certificate ziah dawnin hming ziah dan te uluk turin a chah a ni.
Nimin hunah hian Indian Statistician ropui Prof. PC Mahalanobis chanchin ngaihthlak a ni a. Chairman Pi Laldawngliani chuan department hmalakna thenkhatte tarlangin, Documents hming inziak inmil lo awm thin chu Economics & Statistics Department chuan tihreh tum a nih thu a sawi a ni.
SWACHH BHARAT MISSION (GRAMIN) COMMITTEE THUKHAWM :
Nimin khan Champhai DC Office Chamber-ah District Swachh Bharat Mission (Gramin) Committee chu an Chairman Champhai Bawrhsap Pu H. Lalengmawia hovin an thukhawm. He meeting-ah hian district chhunga thingtlang khaw hrang hranga ek in neilo emaw nei thalo te tan he mission hnuaia siam sak emaw siam thar sak dan emaw ngaihtuah ho a nih bakah Kelkanga Solid Waste Management kalpui dan tur leh Community Sanitary Complex sak dan tur rel a ni.
He thutkhawmah hian Chairman chuan ram fai leh hrisel siam tura hna kan thawhna ah hian a thawktu leh mawhphurtu sorkar hnathawkte leh khawtlang mipui - a te ber atanga a lian ber thlengin rinawmna nen thianghlim taka kan thawh tlan a pawimawh a tih thu a sawi a ni.
Champhai District (rural area) chhungah hian chhungkua inthiarna mumal neilo 821 awm anga chhut a ni a. Indira Awaas Yojana nena kal kawpa hmalak tum a ni a. Kelkang Biak In bulah Biakin bulah Community Sanitary Complex pali (4) siam tura hmalak mek a ni a; Bawlhhlawh hal ralna tur (incinerator) hmun li (4) a siam tura ruahman a ni a. Hemi bakah hian khaw daiah bawlhhlawh paihna hmun bik siam tura hma lak mek a ni bawk.
District Swachh Bharat Mission (Gramin) Committee-ah hian PHE Superintending Engineer chu Vice Chairman niin, Executive Engineer chu member Secretary a ni a. Member-ah hian district chhunga MLA, DEO, EE (Khawzawl), CMO, DLAO, DSWO (E), DAO, Project Director (DRDA) leh DIPRO-te an ni a. Vawiin meeting-ah hian member-te hi an tel thahnem hle a, member bakah Sub-Hqtr YMA atangin an President a tel bawk a ni.
ZIRLAI CHAWIMAWI :
Nimin khan Sialhawk Students` Union chuan an huam chhunga zirlai tithate chaiwmawina neiin Pu C. Hualrikhuma, Dy. DPC RMSA chu khuallian niin he hun hi a hmanpui.
NABARD GENERAL MANAGER LOKAL :
Inrinni khan DK Mishra, General Manager/Officer In Charge NABARD Mizoram Regional Office, Aizawl chu Champhai ah lokalin, NABARD District Development Office, Champhai, Lead Bank Office, SBI Champhai, MRB Branch leh MCAB Branch Champhai te a tlawh.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Free Sale (Rs. 66.28)
Diesel : Free Sale (Rs. 50.44)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 27.6.2015 (inrinni)
CHARITY MATCH :
Nimin khan Champhai District Football Association buatsaih Football Charity Match khelh a ni.
He hun hi Pu H. Lalengmawia IAS, Champhai DC chuan khuallian niin a hmanpui a, Inkhelh tan hma hian inkhawm tawi neih niin he hun hi Pu C Hualrikhuma, CDFA President chuan a kaihruai a, Khuallian Pu H. Lalengmawia IAS, Champhai DC chuan thusawiin khawvelah hian mi chi hrang hrang kan awm a. Mahse kan thlen chin a in ang lo thin a, engti mi pawh ni ila, keimahni a mahni in rintawkna, tum ruhna leh thawhrimna hian hringnuna kan thlen theih chin a hril a , Heng thil pathum hi kan neih phawt chuan hlawhtlinna kan chang dawn a ni a ti a. Mizo Professional Footballer ten Champhaia hun an rawn hmanpui thei chu lawmawm a tih thu sawiin Charity Match an khelh chuan mel lung pawimawh tak a phun ngei a beisei thu a sawi bawk.
He hunah hian Pu C. Hualrikhuma CDFA President leh Pu PC Vanlalhruaia MFA Hony Vice Pre ten thusawina hun an nei a. He hun hi MFA hruaitu enge maw zatin an rawn telpui bawk a ni. Mizo Profesional Footballer te hi Pu H Lalengmawia IAS, Champhai DC chuan thilpek hlanin Champhai United FC pawhin thangchhuah diar an hlan bawk.
He inkhelah hian Chhanrinpianga Goal khat hmangin Champhai XI in hnehna an chang ta ani.
LARSAP CHAMPHAI-AH :
Mizoram Larsap Lt. Gen. (Retd) Pu Nirbhay Sharma chuan nimin khan Zokhawthar Land Customs Station leh 10th Assam Rifles hmunhma enfiahin
thawktute leh khawtlang hruaitute a kawm.
Larsap hi Champhai Sawrkar Deptt hotu thenkhatte leh MJA te chuan tawiawmin, Zokhawthar Land Customs Station hmunhma tlawh in sumdawnna kalpui a nih dan
te a thlithlai nghal a. Thawktute leh Zokhawthar khawtlang hruaitute chu Border Trade chungchangah inkawmna a neihpui nghal a ni. Hemi hnu hian Myanmar-a Rihdil a tlawh nghal a, Mizote tana hmun pawimawh a ni tih a hriat thu Pu Nirbhay Sharma chuan a sawi.
Larsap hian niminin zing khan Champhai Circuit House kawtah Environment & Forest bultumin thing a phun a, ni 25.6.2015 (Ningani) tlai khan Tlangsam Winery, Champhai District Hospital leh Champhai a Assam Rifles hmun te a tlawh bawk a ni.
MZP TEN MLA TE HMU :
Nimin khan MZP Hqrs Champhai hruaitute leh Govt Champhai College zirlai hruaitute chuan Govt Champhai College zirtirtu indaihlohna chungchangah a vawi 2 nan Pu Romawia an hmu leh.
Pu Romawia chuan MZP te hnenah hian sawrkar atang chuan theihtawp an lo chhuah tur thu a hrilh a, zirtirtu indaih lohna hnawhkhat tur hian harsatna hrang hrang a awm thu a sawi bawk. MZP te hian hemi hnu hian Commissioner Pu Lalnghinglova IAS hmu lehin, ani pawh hian an thil thlen chu an lo enzui tur thu a lo sawi bawk. Pu TT Zothansanga pawh a pisaah hmuin Champhai khaw zirna In sang ber tana theihtawp an chhuah tur thu a lo sawi bawk a ni.
Govt. Champhai College a zirtirtu indaihloh chungchangah hian MZP Hqrs mai bakah NGO hrang hrang, YMA MHIP, MUP leh CTP te pawhin lehkha intawm siamin
Mizoram Sawrkarah ngenna an lo siam tawh a ni.
Tunah hian Govt Champhai College Arts stream ah hian Subj 7 zinga subject 5 ah an indaihlo a, Science ah hian Subject 5 awmin 3 ah an indaihlo mek ani.
KELKANG LEH SAWRKAR :
Tunlai hian Kelkang-ah Champhai khawchhung leh a chhehvela kohhran-a mi thahnem ngai ten hnatlangin tha an thawh mek reng bawk a. Aizawl atangin Tuizem 48 thleng chho tawh in,a dawngtu te leh chhimtute tan a tangkai hle ani.
Ningnawi ei chunga eizawnna tlawhchhan tur vawk vulh tura thlan chhungkua 212 ten vawk in sak peih thuai tura a lan avangin karleh thawhtanni atang hian vawkte sem turin Champhai D.C leh District Veterinary Officer ten ruahmanna an siam bawk a.
Ar vulh tur chhungkaw 16 thlante tan ar vulh dan model thar ruahmanna siam a ni a, chaw pek dan kalphung thar ruahmanna NLUP Implementing Board leh AH & Vety Deptt. hotuten an siam chu a hlawhtlin chuan NLUP Phase-ll atan hman a ni ang.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 66.28)
Diesel : Free Sale (Rs. 50.44)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 26.6.2015 (zirtawpni)
CHAMPHAI POLICE TEN SANDERWOOD MAN :
Nizan hmasa zanlai khan Champhai Police ten Champhai Vengsanga kudam pakhat atangin Sanderwood Kg. 380 an man a, a neitu a puhte pawh man tel an ni.
Heng Sanderwood man takte hi tum 73 niin, buarar ip 9 a thun a ni a, kg 380 a rit niin, a hlut zawng hi Rs. nuai 38 vela chhut a ni.
Heng Sanderwood te hi Guwahati atanga lak, Mizoram kal tlanga Myanmar lama hralh tum a nih thu leh Sanderwood te hi an thu dawn bawhzui a man a nih thu Champhai Police hotute chuan an sawi a, hemi chungchangah hian Champhai SP RP Meena, Addl. SP VL Lura hauzel, SDPO Lalringliana Pachuau te leh Officer dangte chu nimin khan Champhai Police Station-ah thukhawm nghalin, hmalak zui zel dan tur an sawiho nghal.
Champhai Police hotute chuan Sanderwood man tak a mawhphurtu a puh mi 7, Vanlalriawma (26) s/o Lalparmawia (L), Champhai Vengsang, Lalengliana (36) s/o Ralthianga (L), Ramhlun North Aizawl, Lalengzuala (36) s/o Rammawia, Tuikial Aizawl, Vanlalthanngura (37) s/o Rammawia, Lamchhip, Lalnuntluanga (25) s/o Tlanliana, ITI Aizawl, Lalchhanhimi d/o Hranghnuni, Champhai Kahrawt leh Lalnunthari (30) d/o Khawlianthanga, Chanmari W Aizawl ni a insawite chu manin thubuai siamsak nghal an nih thu bakah thu zawhfiah turin an zinga mi thenkhatte chu an la kawl rih tur thu Police hotute hnen atang hian thu dawn a ni.
LARSAP CHAMPHAI AH LOKAL :
Nimin chawhnu lam khan Mizoram Larsap Lt. General )Rtd) Nirbhay Sharma chuan Champhai a lo thleng a, ropui taka lo hmuah a ni.
Larsap hi Champhai Circuit House tualah Sawrkar Dept. hotuten lo hmuakin Guard of Honour hlan a ni a, Champhai DC, SP, Assam Rifles leh BRTF Commandent te a kawm hnuah Circuit Conference Hall-ah Champhai District chhunga Department hotute a kawm zui nghal a. Hemi hnu hian Govt. Champhai College Auditorium ah ropui taka amah lo hmuahna hun hman a nih hnuin, imin chawhnu vek khan Governor hian Champhai District Hospital leh Champhai a Assam Rifles hmun a tlawh nghal bawk.
Champhai Circuit House Conference hall-a Department hotute a kawmna ah larsap chuan India ram a cheng leh a khua leh tui kan nh avangin Hindi chu tawngpui ber a nih anga thiam tlan a pawimawh thu te, inbiak pawhna atana hmanraw tangkai ber a nih thu te a tarlang a, Champhai District chu a ram thleng leh a pianto ah a mawi sa avangin khualzin mite hip thei tura ruahmanna siam a pawimawh thu leh mi tam takte eizawnna kawngka inhawn theihna a nih thu a sawi a. Champhai District chhungah buhbal chinna hmun tha tak tak a awm laiin tuna buhbal tharchhuah chu a beitham deuh nia a hriat thu leh tunlai thiamna changkan hmanga nasa zawka tanlak a nih theih chuan intodelhna tham tthar chhuah theih a beisei thu a sawi.
Larsap chuan mipuite hriselna chungchanga ngaih pawimawh thu sawiin, tunlai thangtharte natna chi hrang hrangin a tuam mek a, ruihtheih thil leh mipat hmeichhiatna hmansual vanga natna chi tam tak awm theite a hri leng thei laka ram mipui te an him theih nan sawrkar Department leh mipuite tan tlana tul thu a sawi a. Mizoram chu India rama lehkha thiam tamna State a nih angin chhawr tlak thiamna put tel a tul thu leh chhawr tlak a zirlaite chher chhuah thiam a pawimawh thu te, lehkha thiam leh hman tlak a thangtharte chher chhuak turin mitinte tanrual a pawimawh thu a sawi bakah inbiakpawhna leh inkal pawhna kawngpui neih that a ngai pawimawh tih a sawi bawk.
Nimin tlai khan Larsap hi Govt. Champhai College Auditorium ah amah lawmna hun hman a ni a, Sawrkar hnathawk, tlawmngai pawl leh political Party aiawh thahnem tak an tel ani. Larsap hian tukin zing hian Zokhawthar-a Land Custom Station a tlawh leh dawn a ni.
GAS CHUNGCHANG :
Nimin khan Champhai District Consumer Assn. hruaitute chuan Champhai LPG Mananger chu a Office ah kawmin mipuiten Gas chungchanga harsatna hrang hrang an tawh te leh Gas la ten an Bank Account a Subsidy sum a luh loh chhante an sawiho a. LPG Mananger chuan mipuiten hnianghnar taka Gas an hmuh theih nan leh theihtawp chhuaha hma an lak avangin thawktute pawh an tang hle tih a lo hrilh a. Gas Subsidy sum chu mipuite Account a a luh theih nan tan an lak chhoh zel tur thu a lo hrilh tih thu kan dawng.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Free Sale (Rs. 66.28)
Diesel : Tanky Full (Rs. 50.44)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 25.6.2015 (ningani)
CHARITY MATCH KHELH NAKTUKAH :
Zirtawpnia Charity Match khel tur Mizo Proffesional Footballer te chuan nimin tlai khan Champhai an lo thleng.
Champhai XI nena Zirtawpnia Charity Match khel tur Mizo Professional Footballer te chuawn vawiin tlai khan Champhai an lo thleng a, Footballer te hi Khankawnah CDFA hruaitute leh Champhai Buffalo ten an lo hmuak a ni. Proffesional Footballer te hi Tourist Lodge ah anmahni lo lawmna neih nghal a ni a. CDFA aiawh leh Proffesional aiawhten thu an sawi a, Professional Footballer te thlen man leh ei in zawng zawng hi Champhai DC Pu H Lalengmawia IAS chuan a tum sak dawn a ni.
Champhai XI Coach Lalbulliana chuan he inkhelah hian hian Chak ngei an tum thu leh, theihtawp an chhuah tur thu a hrilh.
Mizo Professional te chu :
Lalthuammawia Ralte Champhai Vengthlang
Robert Lalthlamuana Khawzawl, Zuchhip
Lalchhuanmawia Lengpui
Lalchhawnkima Champhai Kanan
Zohmingliana Ralte Ramhlun South
C. Lallawmzuala Thingsai
Lalhmangaihsanga Mualcheng
Rozama Fanai Bawngkawn’
Ronald Zothanzama Bawngkawn
S. Malsawmtluanga Armed Veng
F. Liandala Mualcheng
Samson Ramengmawia Ramhlun South
Malsawmkima Sport Complex
David Lalrinmuana Zemabawka North
David Lalbiakzara Champhai Bethel
F. Lalmuanpuia Armed Veng
Lalrindika Ralte Lunglei Electric
T. Lalnunpuia Khawzawl Electric
Jeje Lalpekhlua Hnahthial Model Veng
Malsawmfela Ramhlun South
Zodingliana Ralte Armed Veng
LUIDUNG NUNGCHA HUMHALH THA LAWMMAN SEM :
Nimin khan Champhai District Fisheries Dept buatsaihin Luidung nungcha humhalh tha lawmman semna hun hman a ni a, Pu VL Chama Hnamte President Sub Hqtrs YMA Champhaiin khualian niin a hmanpui.
He hun Pu Lalthanzuala District Fisheries Development Officer kaihruaiah hian, Khuallian Pu VL Chama Hnamte chuan thusawiin, luidung nungchate humhalh thlenga hmalatu Fisheries Dept te chungah Sub Hqrs YMA Champhaiin lawmthu a sawi a ni a ti a. Khawpui chhung mite hi luidung nungcha humhalh kawngah an tha a thum zawk a, khawpui chhunga miten tan kan lak a ngai a ni a ti.
YMA chuan luidung nungcha humhalh kawngah milian leh miten tumah thlei bik nei lovin hma a la thin a. Sub-Hqrs. YMA in luidung nungcha humhalh kawnga dan bawhchhiate hremna dan siam turin hmalak mek a ni a ti bawk. Lawmman dawngtute chu theihtawp chhuaha hma la chhunzawm zel tura fuihin, kan tuchhuan lo awm leh zel tur te tana chenna tlaka kan ram kan siam theihna turin YMA chuan hma a la zel tur a ni a ti .
Inkhawm kaihruaitu DFDO Pu Lalthanzuala pawhin thusawiin, luidungah len hmanga sangha man tur awm thin kha tunah chuan a awm tawh meuh lova. Tun hmaa kan hriat ngai loh thil chi hrang hrang, Dynamo leh Tur hmanga kan nungchate kan man avangin kan nungchate an rem zo ta leh, venhim an ngai ta hi thil pawi tak a ni, a ti a. Kan luidung nungchate hi kan humhalh loh chuan keimahni bawk hi a tuartu tur kan ni tih kan hrereng tur a ni, a ti bawk.
He hunah hian Champhai District huam chhunga Luidung nungcha humhalh kawnga hmala tha 4, Ngopa Joint YMA, Khawbung Joint YMA, Khawzawl Group YMA leh Khawzawl Dinthar Branch YMA te hnenah chawimawina thuziak leh Pawisa fai Rs. 40000 theuh hlan an nih bakah Sub Hqtrs YMA Champhaiin Silpauline pakhat theuh a hlan bawk a ni. Lawmman dawngtu te atangin an huamchhung Luidung an humhalh dan leh an hmalak dan theuh te ngaihthlak a ni bawk.
He lawmman hi RKVY (CSS) Scheme atanga duan niin Disrict hmun dangah pawh he hun hi lo hman a ni tawh bawk a ni.
THUBUAI NGAIHTUAH MEK :
Kumin 2015 Village Council inthlan Champhai District chhunga neiha thubuai awmte ngaihtuah turin niminpiah atang khan Champhai DRDA Conference Hall-ah Election Tribunal Hearing neih tan a ni.
Election Tribunal Hearing-a thu tur hian Pu R. Lalramnghaka, Director, LR&S Department; Pu C.C. Lalchuangkima, Project Director, DRDA, Champhai leh Pu John LT Sanga, Secretary-cum- Development Officer, SHDC te ruat an ni a. Village council pasarih - Champhai Kanan, Khuagphah, Ruantlang, Champhai Vengthar, Hnahlah leh Khawzawl Dinthar a inthlan kalpui dan leh result chungchangah te thubuai a rawn lut a. Farkawn atanga thubuai thehluh awm chu withdraw leh a ni.
Hearing-ah hian thubuai thehlut tute leh Election laia duty te koh an ni a. Lungawilohna an thlen te chu ngun taka ngaihtuah sak in, a tul angin election duty a awmte atang sawifiahna an zawt bawk.
Niminpiah khan Champhai Kanan veng thubuai ngaituah sakin, nimin khan Ruantlang VC lam ngaihtuah a ni a. Vawiin chawhma hian Champhai Vengthar ngaihtuah niin, chawhnu lamah Hnahlan thubuai ngaihtuah a ni anga. Zirtawpni hian Khawzawl Dinthar leh Khuangphah VC election kaihhnawiha thubuai thehluh chu ngaihtuah leh a ni ang.
VAWIINAH GOVERNOR :
Vawiina Champhaia lo kal tur Mizoram Governor Lt Gen. Nirbhay Sharma hmuahna chu remchan zawkna avangin Govt. Champhai College Auditorium ah neih a ni dawn.
Governor hmuahna ah hian Sorkar office hnathawk LDC chin zawng zawngte chu tel ngei tura beisei an ni a. Khawtlang hruaitu leh political party te bakah tlawmngai pawl hrang hrang hruaitute tel tura phut an ni bawk. Tel turte chu College auditorium-ah hian tlai dar 3:30 ah chuan thu kim vek tawh tura beisei an ni.
BASKETBALL SEASON OPENING :
Ni 23.6.2015 (Thawhlehni) zan khan Champhai District Basketball Association buatsaihin Season Opening khelh tan a ni a, Pu Zoremthara BDO Champhai chuan khuallian niin a hmanpui.
He hun hi Pu Lalbiakzuala, Vice President CDBBA chuan a kaihruaia, Khuallian Pu Zoremthara chuan thusawiin, infiamnaah hian a pawimawh ber chu mahni inthunun theihna a ni a, mahni kan inthunun loha ruihtheihthil kan ti emaw, zuk leh hmuam chi hrang hrang ka ti emaw anih chuan game tha tak a khelh theihloh a, chu chuan kan thiante tan mi hnawksakah min siam thin a ni a ti a. Basketball chu Game thianghlim leh changkang anih angin players te pawh zuk leh hmuam, ruihtheihthil laka fihlima, thianghlim tak leh changkang taka khel turin a chah a ni.
Pu Zoremthara chuan rilru zau zawk pua khela, Mizoram chhung maia duhtawk lova, rampawna eizawnna atan hmang turin players te chu a chah bawk.
He hunah hian hian Pu Lalngilneia DSYO Champhai pawhin thusawiin, Champhai District Basketball Association hruaitute Champhai Thalaite basketball an khelhna kawnga thahnem an ngaihna chu fakawm atih thu a sawi ve bawk.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Free Sale (Rs. 66.28)
Diesel : Tanky Full (Rs. 50.44)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 24.6.2015 (nilaini)
AURINNA HMAN KHAP :
Champhai District Magistrate Pu H. Lalengmawia chuan nimin khan Champhai District chhungah tu mahin thusawi nan emaw, hla zaitir emaw adt. atan au rinna (loud speaker) hman a khap. He thupek hi mipui hriselna leh khawtlang muanna nghawng thei a nih avanga siam a ni a. A hnuai a mite hi a huam lo ang.
1) Magistrate, Police, Armed Forces, Border Personnel
2) Sakhaw thl tihah, hmun ruat bik chhungah a nih chuan
3) Champhai District Magistrate atanga hman phalna nei te.
He thupek hian chhuah a ni hatanga thla hnih chhung a awh ang a. Bawhchhia an awm chuan an chungthu IPC Sec. 188 hnuaiah ngaihtuah a ni ang.
MALARIA CHUNGCHANGAH TRAINING NEI :
Nimin khan I&PR Conference Hall, Champhai ah Champhai District chhunga Medical Officer zawng zawngte District Vector Borne Diseases Control Programme buatsaihin Training pek an ni. Dr R. Lianmawia, District Malaria Officer, Champhai chuan Medical Officer te Khawsik, Malaria nia rinhleh ten rang taka ASHA, Sub-Centre leh damdawi in a thisen exam tirna chang an hriattheih nan zirtirna uar turin a chah. TUnlai hian Malaria Dona kawnga zirtirna pe in State Vector Borne Diseases Control Programme thawktute chuan District hrang hrang an luh chhuah mek a ni. Training hi Dr C. Zirliana, Chief Medical Officer kaihhruaina hnuaiah neih niin, Dr J. Lalramchhunga, MD; Dr Janet Zoremnghaki, Pathologist, District Hospital; Directorate of Health Services atangin Dr C. Zorammuana, M&E Consultant leh B. Lalcrossengmawia, Statistical Assistant ten zirtirna an pe.
GOVERNOR HMUAH DAN TUR :
June ni 25, 2015 a Champhai tlawh tur Mizoram Governor Lt. Gen. Nirbhay Sharma lo dawnsawn dan tur relin nimin khan Champhai DC Pu H. Lalengmawia hovin Department hrang hrang hotute leh tlawmngai pawh hrang hrang hruaitute an thu khawm. Governor programme a alan danin June ni 25 zingkarah Raj Bhavan a rawn chhuahsan dawn a. Champhai chu chawhnu dar 2:30 a lo thleng tura ruahman a nih angin, amah lo dawngsawng tur hian Sawrkar Officer hnathawkte leh tlawmngai pawlte bakah sawm bik dangte tel tura ngaih a ni. He mi zawh hian Department hotute kawmna hun nei tura ruahman a ni a. A tuk hian Governor hian Zokhawthar Land Customs Station a tlawh dawn a ni.
LOTHLENG DAWN :
Tunkar Zirtawpni Charity Match khel tur Professional Footballer te chuan vawiin tlai hian Champhai an lo thleng dawn ta a, CDFA hruaituten Circuit House kawtah an lo hmuak dawn a ni. Tarlan tawh angin CDFA buatsaih Charity Match ah hian Professional Footballers te leh Champhai XI te chu Zirtawpni tlai dar 2 khian Chhangphut Field ah an inkhel ang a, inkhel en man hi Rs. 20 leh Rs. 50 siam a ni.
TENNIS KHELH THEIH :
Tennis Court, New Champhai a mi chu inkhelh theih turin a chei that hna zawhfel a ni ta. Tennis khel duhte tan khelh theih reng a ni e. Amaherawhchu Association ah member enrollment fee Rs. 20 pek ve tur niin member te tan Monthly Fee Rs. 30 pek thin tur a ni. Tin, Member te tan hian Ball a awm dawn a, Racket pawh hawh tur a awm bawk. member ni lo tan khelh a rem lo ang. Tin, hun remchang hmasa berah Tennis Coaching neih tur a ni a, Catch Them Young, Junior tan buatsaih a ni bawk ang. Tennis khelh chak leh tuite tan lo ngaihven tur a ni e.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Free Sale (Rs. 66.28)
Diesel : Semrual (Rs. 50.44)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 23.6.2015 (thawhlehni)
KHAWBUNG AH THISEN PEK CHUNGCHANG ZIRTIR :
Nimin khan Voluntary Blood Donation chungchang inzirtirna chu Khawbung Higher Secondary School ah neih a ni. Association for Voluntary Blood Donation Hqrs. Aizawl a an President Pu Lalhmingthanga chuan nimin khan Khawbung HSS zirlaite hnenah mihring nunna chhanna atana thisen pek a pawimawh dan leh midang tana mihringin rawngbawlna sang ber a tih theih chu thisen pek a nih thu a sawi a, kum 18 la tling lo tan pawh kum 18 an tlin huna hunbi neia thisen pe tura rilru an lo siam lawk a pawimawh a ni a ti. ACBD President chuan mihring thisen chu ni 120 hnuah a thar a insiam leh zel a, thisen hluite chu zun leh ek, thlanah te a kal ral leh mai zel a, hei vang hian Doctor ten thisen pe tlak leh pe thei nia an enfiah tawhte tan thisen pek chu a hlauhawm loh a, thisen pek chu hriselna atan pawh tha zawk niin a sawi. Thisen pe thei dinhmun a kan dinglo a nih pawhin midang, a pe theite thisen pe thin tura inzirtir chu mitin mawhphurhna a ni a ti. Mahni chhung hnai, hmelhriat leh thianthate mamawh chang chauha pe lovin a dawngtu leh a petu pawh ihre lova mihring hrim hrim nunna hlutzia hriaa Voluntary a thisen pek uar turin zirlaite a fuih bawk a ni.
THUKHAWM DAWN :
Mizoram Governor Lt. Gen. Nirbhay Sharma-a`n Champhai a rawn tlawh tur atana inpuahchah dan tur chungchang relin vawiin chawhm dar 11 hian DC COnference Hall, Keifangtlang ah Champhai Head of Office leh NGO hrang hrang hruaitute an thukhawm dawn a, Governor hian tun thla ni 25 ah Champhai a rawn tlawh dawn a ni.
REMNA NI HMANG ANG :
Nimin khan Champhai South Block MNF chuan an Party President Pu Zoramthanga`n tun thla ni 30-a Remna Ni a rawn hmanpui tur chunchang relin Block President Pu R. Thangseia Inah an thukhawm. Remna Ni hi Venglai Community Hall-ah an hmang ang a, he hunah hian VC tling tharte lawmpuina hun leh Block Conference an hmang nghal ang.
SUAL THUPHA CHAWI :
Vapai khawtlang chuan nimin khan Sual thupha chawina hun an hmang. He hunah hian mipuite chuan kawlaiah saiip puan sinin tawngtaina hun an hmang a, mi 150 vel sual thupha chawinaah hian an tel a ni. Vaphai khawtlang chuan April ni 18 kha saiip sin chunga sual thupha chawina hi an lo nei tawh bawk a ni.
BUHCHI KUI TAN :
Tunhnaia ruahsur ah Champha izawla loneitu thenkhatten buh chi an kui tan ta. Ruahtui a tam tawk loh avangin Champhai zawla loneitu tam zawk chuan kum danga duh chi an kui thin ang hunah an kui thei lo a, tunhnaia ruihtui a tlak hnuah an kut tan veleh a, ruahtui hi tla mahse a tam tham loh avangin buh chi kui tawh leh kui tan mekten buh chi a than a thu ang tih an hlauhthawn thu an sawi.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 66.28)
Diesel : Semrual (Rs. 50.44)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 22.6.2015 (thawhtanni)
CHAMPHAI THALAI PAWL-IN MLA TE DING NAWN LO TURIN NGEN :
Champhai Thalai Pawl chuan District Vigilance & Monitoring Committee chungchanga MLA 4 ten an ngaih pawimawh loh avangin hetiang hian tuchhuah an siam.
Champhai District-in hmasawn theihna tura Committee pawimawh tak pakhat District Vigilance & Monitoring Committee ni 18.6.2015 (Ningani) a neih zawh takah Champhai District chhunga MLA 5 te zingah pali ten heti em em a an ngai pawimawh lo hi Champhai Thalai Pawl chuan pawi a ti takzet a.
Champhai Thalai Pawl chuan MLA te hnenah Committee ngai pawimawh turin ni 4.9.2014 (Ningani) khan ngenna kan pek hnuah pawh Committee hi an la ngai pawimawh loh zel avangin ni 14.2.2015 (Inrinni) khan Mizoram Chief Minister Lalthanhawla hnenah a MLA-te Committee ngai pawimawh tir tura ngenna kan theh lut leh a. Ni 18.6.2015 (Ningani) a Committee neihah Champhai North MLA TT Zothansanga chiah a kal hi Champhai Thalai Pawl chuan hriatthiam har kan ti takzet a. Champhai District mipuite hmasawnna ngaihtuah duh lo a, kan Vote chiah an duh hi pawi kan ti takzet a ni.
Champhai Thalai Pawl chuan Champhai District mipui Vote chiah duh MLA te hi MLA atan pawh lo ding nawn tawh lo turin kan ngen nghal a ni. Champhai Thalai Pawl chuan Champhai District tan hma a la zel dawn a, mipuite thawhpui min thawhpui turin kan sawm nghal che u a ni.
EL-BETHEL HARHNA LUNGPHUN CHUNG KHUH SIAM :
Kum 1988, December ni 31 a El Bethel Lung an lo phun tawh chu Inrinni khan Khawbung Kohhran ten a chung khuh hnatlan gan nei.
Khawbung Kohhran leh Bethel hmun atana an siam hi mimal. pawl leh thianho a tawngtainaatana hman thin a ni a, Chhandamna Camping leh Crusade neih nan tangkai taka hman thin a ni bawk. Kelkang Harhna avanga Khawbunga harhna thleng zelah Bethel hmang tu hi an tam chho zel a, hei vang hian Khawbung Kohhran chuan engtiklai pawh a hman thei hturin Inrinni khan a chun gkhuh hi an siam ta a ni. Kum 1990 chhova El Bethel harhna avang khan thingtlan gkhaw hrang hrang chuan Bethel hmun hi an nei deuh vek a, heng Bethel hmun bul leh a chheh vela thingte chu zuahin hmuh nuam takah an siam deuh vek bawk. El Bethel harhna khan khaw dai velah ramngaw a awm tam phah tir nia sawi thin a ni.
HMA LA DAWN :
Sub-Hqrs. YMA Champhai kumpuan Sub-Committee chuan Mizo Thalai Ruihhlo bawia tang mekte chhanchhuak turin beihpui an thlak dawn a, ‘Ruihhlo Do’ kawngah hian mitinte thawhpui an sawm a ni. Champhai khua timawia thalaiten hma hun eng an neih thiehna tura an hmalakna zah zo lova Ruihhlo zuar leh ualau taka tilui an awm a, man an nih chuan dimdawina tel lova hmalak a ni ang tih Kumpuan Sub-Committee chuan an tarlang a ni.
KELKANG BAWLHHLAWH :
Champhai UD&PA Office chuan Inrinni khan Kelkangah bawlhhlawh paih Truck pahnih leh thawktu 16 tirin khaw chhunga bawlhhlawh chhek khawl sa an paih fai sak. Kelkang hi UD&PA hnathawhna tur huamchhung ni lo mahse tunlai hian Kelkang hi a bul hnai khaw mipuite tan mai ni lo, Mizoram pum tan hmun pawimawhah a chan tawh avangin Department hotute chuan ngai pawimawhin bawlhhlawh thenfai hna hi kalpui a ni.
GENESARET TLAWH :
Zotlang Presbyterian Kohhran Pavalai-te chuan nimin chawhnu khan Genesaret Gospel Home tlawhin thawmhnaw engemawzat an pek bakah chhun thingpui an tum sak a, an chungah Genesaret thawktute leh naupangte an lawm hle tih thu kan dawng.
MISSIONARY ATAN :
Seventhday Adventist Kohhran Champhai atangin 1000 Missionary for 1 Year a kal turin Joseph Lalrinawma s/o Rualthankhuma, Champhai leh Ramsanga s/o Lalhmuchhuaka, Hnahlan te chu an inpe a. Heng Missionary te hian Falakata ah thla thum chhung an training ang a, hemi hnu hian an thawhna tur hmunah tirh an ni dawn a, Champhai atang hian Missionary atan Thalai paruk an lo inpe tawh bawk.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 66.28)
Diesel : Semrual (Rs. 50.44)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 19.6.2015 (zirtawpni)
CHAMPHAI DISTRICT-IN MLA PAKHAT CHIAH NEI :
MP (RS) Pu Ronald Sapa Tlau kaihhruaina in nimin khan Champhai DC Conference Hall-ah District Level Vigilance & Monitoring Committee thut khawm a niin, kumin sorkar kum thla thum chhunga Champhai District bikin sorkar laipui sum hmanga Rural Development Programme hrang hrang a hmalak dan thlirletna neih a ni a, he hun hi Champhai District chhunga MLA 5 zingah District hmasawnna duhtu Champhai North bialtu MLA Pu TT Zothansanga chiah a kal.
Meeting kaihruaitu MP Pu Ronald Sapa Tlau chuan thingtlang a cheng mipuite hmasawnna tura sorkar laipui sum hman danah a khawihtu Department (Nodal)ten rinawm tak leh thahnem ngai taka an thawh atul thu tarlangin, hmasawnna tura sum dawn tam leh hnathawh tam aimahin hmalak china hnathawh that a pawimawh thu leh chu chu a ngaihpawimawh ber anih thu a sawi bakah phailam atanga khawi tur leh chin chhawn tur a chi lak thin chu a tlangpuiin a that tawk loh thu leh fimkhur atul thu tarlangin, heng zinga Sangha chi kan chawkluh thinah eng sangha chi nge anih hriat hleih theih loh chhumchhia leh te lutuk lakluh thin chu tihtawp a hun tawh thu a sawi a. Hetiang District Level meeting pawimawh takah hian Champhai District chhunga MLA tinte tel thin se a duh thu leh harsatna hrang hrang vanga MLA 4 te tun tuma an tel thei lo chu a hriatthiampui thu Pu Ronald Sapa chuan sawiin, chawlhkar hnih hmalamah meeting neih tur hriattirna siam anih tur thu he meetingah hian tarlan a ni bawk.
District Level Meeting hmasa zawka thu dah awmte he hunah hian thlirlet hmasak niin, Rural Development Programme hrang hrang: MGNREGA, IAY, IWMP, MPGSY, NRDWP, NBA, NSAP, RGGVY leh DEO kaltlanga hmalakna te Champhai DRDA Project Director Pu CC Lalchuangkima'n a tlangpui tarlangin, sorkar kum thar (2015-16) atan sorkar laipui atanga sum an la hmuh mumal loh vanga hmathar lakna a tlem thu a sawi bakah MGNREGA bikah pawh Champhai District chhunga MGNREGA Job Card nei mi 28242 tan Ni 2 chiah inhlawhna pek anih thu a sawi. Sorkar (Nodal) Department hrang hrangten an hnathawh tarlan dan an sawi hnuah hna peng hrang hranga hmasawnna hnathawh thlirletna leh sawihona hun neih niin, hmalaknate a tlangpuiin tha thawkhat a ngaih a ni.
He Committee tel tur hian Champhai Thalai Pawl chuan MLA te hnenah ngenna an thlen bakah Chief Minister hnenah pawh lehkha hmangin an lo hrilh tawh a. Mahse nimin thleng khan he an ngenna hi MLA te hian an ngai pawimawh loh avangin Champhai Thalai Pawl rilru a na hle.
CAREER GUIDANCE BUATSAIH :
Nimin khan Sport & Youth Services Deptt, Govt of Mizoram buatsaihin National Progamme of Youth and Adolescent Development (NPYAD) chuan Champhaia High School hrang hrangah Career Guidance an nei.
School pathum, Govt.Champhai High School, Govt.R.Hranga High School leh BC Lalthlamuana English Academy ah te neih a ni a. Govt. Champhai High School-ah hian Sport & Youth Director Pu Zothanmawia chuan a hmanpui a, thu sawiin, Sports hian rethei leh hausa, thingtlang naupang leh khawpui naupang a thliar hrang lova, Pathian tihmi, mi tumruh leh taima tak nih chuan hlawhtling turin retheihna leh kan chenna hmun hian min dal lo, a ti a, hlawhtlinna hi ka um peih lova, teirei peihna kan neih loh avangin kan beidawng a, mi retheiah kan chhuak thin zawk a ni, a ti.
Pu Zothanmawia chuan Sports lama mi ngaihsante zingah kan telve ngei tur a ni tih sawiin, he khawvelah hian hlawhtlin tuma bei ngar ngar tute tan bak din khaw chhuahna hmun a awm lo a ni, a ti a, zirlai naupangte chu an zirna piahlama infiamna lama tan la tura chahin, sang zawk thleng thei turin a fuih bawk.
Career Guidance hi BC Lalthlamuana English Academy-ah leh R.Hranga High School ah pawh neih niin, he hunah hian Pu Lalngilneia, DSYO chuan a kaihhruai a. Sports & Youth services Department Deputy Director Pu Thankhuma chuan he programme an neih chhan sawiin, naupangten zirna piahlama an rilrua leh taksaa hriselna an neih theih nana buatsaih an nih thu sawiin, nimina zirlai naupangte hian he programme hi hlawk taka hmang turin a chaha, eng kawng pawh zawh dawn sela, pawimawh ber chu Pathian tihna leh tumruhna anih thu a sawia, mizo te hian teirei peihna kan tlakchham em avangin hlawhtlinna kan hmulo thina, zirlai naupangte hian kan thil tih tawh naah, sports lama kan kal anih chuan hlawhtlin tuma bei tang tang turin an fuih nghal bawk. Hemi hnu hian Zoenmawii, Clinical Psychology Aizawl chuan zirlai naupangte chu infiamna leh ruihhlo a kalkawp theilohzia zirtirna a pe a, zawhna leh chhanna hun hman nghal a ni.
Nimin chawhnu khan Govt. Champhai High School-ah hian Adventure Club te chuan zirlai naupangte search & rescue training an neihpui a, rikrum thil thlena chet lak dan tur leh inven dan turte an zir a ni.
COMMITTEE PAWIMAWH KAL SAN T. SANGKUNGA :
Home Minister Pu R. Lalzirliana chuan nimin khan Khawbungah Tuipuiral Zirlai Pawl (TZP) buatsaih 'Education Awareness Campaign 2015' kharna a hmanpui a. East Tuipui bialtu MLA leh Mizoram Youth Commission Chairman ni bawk Pu T. Sangkunga'n a tawiawm a ni.
Home Minister chuan Tuipuiral Zirlai Pawl-in zirna ngaipawimawh a awareness campaign an huaihawt chu ropui a tih thu sawiin, zirlai te hma ngai tura pawl din an nihna nen pawh a inhmeh hle a ni, a ti a. Mizoram sorkar chuan zirlaite tan thahnem ngaiin zirna tihchangtlun mai bakah hnathawh tur a dap sak zel thu a tarlang a. Sorkar hna dil turin thiamna chhawrtlak hi a pawimawh ber avangin duhsakna leh hmelhriat neih that vang ringawtin a luh mai mai theih loh thu Minister Pu R. Lalzirliana chuan a sawi a. Tunlaiah mithiam tam tak an awm tawh avangin tling tur chuan theihtawp chhuah a tul thu leh, Sorkar hnuai ah ringawt lo pawh hna thawh tur hi a ngaihven tan chuan a awm reng thu a sawi a ni.
Home Minister chuan zirlai kalkhawmte hnenah chuan nu leh pa thuawihna chuan dinhmun sang takah mi a vawrh theih thu leh, hemi kawnga nu leh pate bakah zirtirtute pawhin mawh an phurh tlan vek thu a sawi a. Dikna leh rinawmna ngaihlu a, mahni hnam tana rinawm turin leh Zoram tana mi chhenfakawm ni turin thuawihna leh finna nen zir zel turin kalkhawmte chu a chah a ni.
Thusawitu dang Mizoram Youth Commission Chairman Pu T. Sangkunga chuan hlawhtling tur chuan eng zirna in atanga zirchhuak nge kan nih tih ai chuan zirlaia kan tumruhna, teirei peihna leh rinawmna a pawimawh hmasa zawk a ni, a ti a. Tunlai khawvelah thiamna in hmun pawimawh ber a luah tawh a ni tiin, tuna zirlaite pawhin hma hun tur thiam taka thlir turin leh, tum fel tak nei a, chumi tihlawhtling tura bei turin zirlaite chu a sawm a. Skill Development-a MYC in thalaite tan a hmalakna leh, phai lama training tura an tirh chhuah tawh mi 1600 chuang zingah mi 460 chuang chuan hna an hmuh tawh thu a tarlang bawk.
Education Awareness Campaign hi June ni 4 atang khan TZP chuan kalpuiin, East Tuipui Constituency bial chhunga khaw 25 ah zirna beihpui hi an thlak a. Vawiin a kharna hun, Khawbung Community Hall-a neihah hian Khawbung HSS Principal Pu H. Lalnunmawia chu resource person niin, Tuipuiral biala zirna hmasawn tur chuan Primary school level atangin tan lak a pawimawh thu a sawi a ni. He hunah hian Pu F. Vanlalriana, Khawbung VCP, Pu CS Zodinsanga, TZP President leh Pu H. Lalniliana, Tuipuiral NGO Coordination Committee Chairman ten thu an sawi bawk.
Home Minister hi department official ten an tawiawm bakah NGO hrang hrang hruaitute, VC leh Party hruaituten an tawiawm a. Education Awareness Campaign programme bakah hian Dungtlang Police Outpost leh Khawbung Mini-Sports Complex sakna tur hmun a enfiah bawk.
OBSERVER LOKAL :
Election Commission of India chuan Electoral Roll dik leh felfai kan neih theih nan NERPAP Prog. a duang a. He hmalakna kal mekah hian Zorammuana, Director, UD&PA Dept. chu Champhai District tan Special Observer atan ruat a ni a. Observer ho hian vawiin chawhm dar 10 hian DC`s Conference Hall, Champhai-ah E/Roll chungchangah meeting neih a ni dawn.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Free Sale (Rs. 66.28)
Diesel : Tanky Full (Rs. 50.44)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 18.6.2015 (ningani)
KELKANG KHAW DAIAH RUANG CHHAR :
Nimin khan Kelkang khaw daiah mipa ruang chhar a ni a. Ruang hi nimin chawhma dar 11 vel khan Kelkang atanga km 4 vel a hla, Chul hlui thangpik karah Kelkang khua Pasawntlung zawng ten an hmu a, ruang hi a chhe tawh hle a, a thawmhnaw hak leh a sana bun atangin April ni 24 zinga bo Pu Hrangliantawna (K-51) Aizawl Zuangtui ni ngeia hriat a ni.
Ruang chhar a ni tih hriat a nih veleh hian R. Vanlalsawta, Addl. DC, Champhai Police te leh YMA Sub-Hqrs. Champhai ten Kelkang an pan nghal a, buaipui ngai te tihfel a nih hnuah Postmortem turin nimin tlai dar 5 vel khan Champhai rawn thlenpui a ni.
CHAMPHAI DISTRICT HMASAWNNA DUH LOKAL :
Vawiin hian Champhai District Vigilance & Monitoring Committee chu DC Conference Hall, Keifangtlang ah an thukhawm dawn a. he Committee Chairman Ronalh Sapa Tlau, Rajya Sabha MP chuan Committee hi a kaihruai ang. Champhai District MLA 5 te chu he Committee ah hian tel tura beisei an ni a. Champhai Thalai Pawl chuan vawi tam tak Committee a rawn tel tur hian ngenna a lo siam tawh bawk a ni.
MUP DUTY ZEL :
MUP Venglai Unit te chuan Venglai bazar a an Duty thin chu ngawrh takin an la kalpui zel. MUP, Venglai Unit te hian suahsualna hmun atan Venglai Bazar hman a ni thin chu duh lovin, helai hmunah hian hun engemaw chen an Duty tawh a. An duty chinah hian thilsual titute pawh nasa taka an rem a, Duty tur hian thalai zawkte pawh che chhuak tura an beisei thu MUP Venglai Unit chuan an sawi.
BADMINTON INELNA :
Champhai District-a Badminton Tournament a sum tamna ber tur C. Thuamluaia Memorial Badminton Tournament chu CDBA chuan July ni 28-31 2015 chhung hian Champhai District huamchhung tan a buatsaih dawn niin thu dawn a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : DCSO Permit (Rs. 66.28)
Diesel : Tanky Full (Rs. 50.44)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 17.6.2015 (nilaini)
TANPUINA PE :
Champhai Vengthlang Tlangval Bengaluru FC Goalkeeper Lalthuammawia Ralte s/o RC Lalzuithanga chuan karhmasa ni 12.6.2015 (Zirtawpni) khan Kelkang Kohhran tanpuinan Rs. 20,000 a pe.
Thuammawia hian India ramchhunga Football inelna I League khelh zawh takah khan Man of the Match atan tum thum thlan niin, Man of the Match hian tangka fai Rs. 10,000 zel a keng telin Rs. 30,000 lai a dawng a. Heng a sum dawn te hi midangte tan a sem chhuak vekin Facebook Group pakhatin naupang tanpui ngai an tanpuinaah Rs. 10,000 hi a lo thawh tawh a. Tichuan Man of the Match atanga a sum dawn la bang Rs. 20,000 chu Kelkang Kohhran kutah hian a hlan leh ta a ni. Hetiang mi Champhaiin kan nei hi kan vanneiin Lalthuammawia Ralte hi a entawn tlak takzet a ni.
CHHUANAWM :
Lalkhumtira s/o Lalthlanchuanga, Champhai Electric Veng, Govt. GMHSS atanga Class XII (Science) Distinction a pass hlim chu State Medical and Technical Entrance Exam 2015 neih zawh takah 5-na a ni. Hetiang zirlai Champhai inkan nei hi a chhuanawm hle.
DEO THAR :
Nimin khan Champhai District Education Officer thar C. Rodala chuan DEO kalchhuak ta Pu Lawmawma hnen atangin charge a la fel a, Pu Lawmawma hi AIzawl lamah a awm tawh dawn a, DEO thar C. Rodala hi Mamit DEO atangin Champhai ah hian rawn sawn a ni.
MINISTER LOKAL ANG :
Home Minister R. Lalzirliana chuan vawiin chawhnu dar 1 vel hian Champhai a rawn thleng dawn a. Circuit House-ah sawrkar hnathawkte nen inkawmhona an nei nghal dawn a. Naktukah Tuipuiral Zirlai Pawl ten Education Awareness Campaign an buatsaih kharna a hmanpui ang a. Kelkang leh Dilkawn tlawhin, hemi zan hian Champhaiah a riak ang a. Zirtawpni hian Aizawl lam panin a kir leh dawn a ni.
LAWMPUINA HLAN :
North Khawbung VC te chuan CDMA in Drag Race an buatsaih a 160cc chung lama lawmman pakhatna latu Lalchawimawia Hlawndo chu chawimawina leh lawmpuina an hlan a. VC te chuan thalaite tiphur thei tura CDMA ten an tuina hmanga inelna an buatsaih chu lawmawm an tih thu an sawi a, he hun hi CDMA hruaituten an telpui a ni.
CHARITY MATCH NEIH TUR THLIRHO :
Champhai District Football Assn. chuan niminpiah khan Executive Committee neiin, tun thla ni 26 a Charity Match, Professional Footballer leh Champhai XI te inkhel tur thlirin, he inkhelah hian en man Rs. 20 man leh Rs. 50 man siam nise, an ti a. Zirlai naupang School Uniform hate erawh chu a thlawna luhtir an ni ang.
Hei bakah hian Grassroot Football training kalpui mekah naupangte hak tur Jersey chu peihfel tep a ni a, a rang thei ang bera sem nise, an ti a. Jersey hi Champhai United te chuan an sponsor dawn a ni.
NI 3 AWH PRIMARY SCHOOL ZIRTIRTU TRAINING :
Nimin khan I&PR Auditorium CHANEM Building ah DIET Champhai buatsaihin Primary Teacher te tan Training neih a ni a, DIET Principal RL Thianghlima chuan kaihruaiin, DIET Lecturer Rebecca Lalrindiki leh K. Lalnunsangi ten zirtirtu kalkhawmte hi training an pe a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Semrual (Rs. 65.64)
Diesel : Tanky Full (Rs. 51.79)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 16.6.2015 (thawhlehni)
YMA DAY HMAN A NI :
Nimin khan YMA day vawi 80-na a ni a, Branch hrang hrangte chuan he ni pual hian hun an hmang.
Champhai khawpui chhunga Branch hrang hrangte chuan YMA Day pual hian hnatlang an nei a, Vengthlang Branch YMA chuan veng chhung tifaia hnatlang an neih hnuah Chhangphut Field-ah member te tan intihhlimna an buatsaih a, Kahrawt Branch YMA pawhin Kahrawt field-ah intihhlimna hun an hmang bawk. Venglai Branch YMA chuan tukin zing khan veng chhung thianfaiin hnatlangpui an ko a, Bethel Branch YMA pawhin Chhura hmunah he ni hi an hmang a, Zote branch chuan thlanmual leh Zote YMA park samfaiin hnatlang an nei a, mi 75 vel an thawk chhuak a. Tlangsam Branch YMA chuan he ni pual hian thing phun hnatlang an nei a ni. Samthang Branch YMA chuan nimin khan Sailo lal, Lalula'n thlanrawn a rawtna hmun, Samthang Zopui hmunah an hnatlang a, member 200 vel thawk chhuakin ruai an kilo nghal a ni. Khuangthing Branch YMA te'n chhiat an tawh avangin Day programme hi mumalin an hmang thei lo a ni.
Veng hrang hrangin YMA day hi thil tha tihna atan leh member te intihhlim nan an hmang a ni.
MLA HOIN YMA DAY HMANG :
Khawbung Branch YMA te chuan YMA day vawi 80-na hi Khawbung Community Hall-ah lawmna hun an hmang.
Bialtu MLA Pu T.Sangkunga, Mizoram Youth Commission Chairman ni bawk chu khualliana a ni a. Khuallian hian kum puan "Ram leh hnam humhalh" hawnna hun neiin Human resource development chu ram leh hnam humhalhna kawng pawimawh tak pakhat a nih thu a sawi.
Khuallian hian Mizo Hlakungpui Mual Thawh 5-na inbuatsaihna kal zel atan cheng Nuai 2 a pe a, YMA Day pualin Khawbung Branch YMA hnenah Cheng nuai 1 leh infiamna hmanrua leh silpoulin a pe bawk ni.
Chawhnu lamah Mizo lâm leh infiamna chi hrang hrang hmanga intihhlim a ni a, tlaiah Day hmangtute puala ruai buatsaih a ni.
Nimin ni vêk khan Pu Lalengmawia, Deputy Commissioner, Champahi District chu Vaphai Branch YMA Day lawmnaah khuallian a ni a, ram leh hnam humhalhna atana zirna lama hmasawn pawimawhzia a sawi a ni.
THLAN SIAM SAK :
YMA Day pualin nimin zing khan Vengsang Branch YMA te chuan an veng thlanmuala michuang thlan palite lung an phun.
Hemi puala inkhawm tawi buatsaih hi Pu Hmingthansanga, Vengsang Br YMA President chuan a kaihhruai a, tuna lung an phunte hi Vengsang thlanmuala phum, thlan siamsaktu tur chhungkhat laina nei lo mi pali an nih thu tarlan a ni a. Heng mite hi damdawi ina boral, sorkar ngenna avanga Vengsang Branch YMA in an thlanmuala an phum takte an ni a. Vengsang Branch YMA hian nakinah heng mite hi rawn chhui let leh duh an awm chuan, chung mite tana chhinchhihna felfai tak lo siam thu thaa hriain, an lung hi phunsak an nih thu an sawi a ni.
Lung an phusakte hi Pu Thaneihlinga, Pu Chatuana leh Pu Tg Dogothanga bakah hming hriat loh pakhat te an ni a, Vengsang Branch YMA te hian lung phun hian hnatlang kovin tuk 5 an hnatlang a ni.
Lung phun puala inkhawmah hian a duh apiang hnen atanga thusawi ngaihthlak a ni a. Vengsang Bialtu Pastor Rev. Lalparchhuana chuan hunserh a hmang bawk.
AUTO RICKSHAW CHESUAL :
Nimin tlai dar 4:30 vel khan New Champhai Tourist Lodge bulah Auto rickshaw Mz 04 6180 a chesual.
He rickshaw hi Vanlalruala Zion Veng ta a ni a. Rickshaw hi Tourist Lodge thlang Main Road atangin kawngthlang lamah tlan liamin VL a Sahdah nuaina hmun panna kawngpui thleng a lum a, metre 40 vel a lum a. Motor hi a chhe hneh hle a Rickshaw khalh tu Khawlremtluanga, Champhai Venglai chuan hliam tuarin damdawiinah dahluh nghal a ni a, motora chetsual lai hian phurh a nei lo a ni.
CHILD PROTECTION UNIT TE YMA DAY PUALIN CHECHHUAK :
Champhai District Child Protection Unit chuan nimin khan YMA Day denchhenin hmun hrang hrangah Awareness Campaign an nei.
Awareness Campaign hi sawmna an hmuh angin Saichal, Kawlkulh leh Dulte-ah te inthendarhin an nei a. He hunah hian pawngsual laka invennna leh hmalak dan tur te bakah, pawngsual leh khuaikhem laka naupang venhimna leh thil sual titu te hremna, "The protection of children from sexual offences act 2012" tih hmangte inzirtirna an pe a ni. Nimin awarness campaign-ah District Child Welfare Commtee Chairmn Pu VL Chama leh member Pu C.Lalremliana ten an tel pui a ni.
DC VAPHAI-AH KAL :
Champhai DC Pu H Lalengmawia IAS, chuan nimin khan Vaphai Br. YMA in YMA Day puala an hun hman khuallian niin a hmanpui.
Vaphai Branch YMA hian an kumpuan atan Zirna tih hmasawn kum an hmanga, he mi denchhen hian YMA day vawi 80 na an hmang a, he hun hi Pu H Lalengmawia IAS, Champhai DC chuan khuallian niin a hmanpui a, DC chuan thusawiin Vaphai YMA in kumpuan atana Zirna tih hmasawn an hmang chu lawmawm a tih thu sawiin, an kumpuan chuan zirlaite leh Nu leh pa te ah rah tha a chhuah ngei a beisei thu sawiin, a rah chhuah chu rei lo te ah alang khawpa a lan nghal tur thu a sawi a, tun lai khawvel changkang tawhah zirna tel lo chuan hmasawnna a kal thei lo a, chu hmasawnna kailawn pawimawh tak zirna pawimawh zia kan hriat chian deuh deuh a tan kan lak a ngai a ni a ti bawk.
DC chuan hlawhtling tur a, pawimawh ber chu tum ruhna a ni a. Beidawnna hi hlawhtlinna tura hmelma lian ber a ni a, mi tum ruhte hmaah harsatna leh beidawnna a dingchang rei ngai lo a ti a. Tum a san dan a zirin hlawhtlinnna pawh a sang thin a, kan tum a sang phawt tur a ni a ti bawk. Khuallian chuan Nu leh pate pawhin kan fate zirna kalkawngah tihtur kan nei tih kan hriatreng a pawimawh a ni a ti a. Kan tawngkam leh kan en dan ten naupangah an inrintawkka kan hloh tir thei a ni tih kan hriatreng a tul a ni a ti bawk.
DC hi Pu Lalhminghlua, Dy DPC SSA in a tawiawm a, nimin inkhawmah hian YMA member bakah nu leh pate an kal tha hle a ni.
JEJE-A TE CHANGPHUT FIELD AH :
Champhai District Football Assn hmalaknain tun thla ni 26 hian Professional Footballer leh Champhai XI te chuan Chhangphut field-ah Charity Match an khel dawn. He hunah hian Mizoram Footballer phai lam a eizawnga awm mek Jeje Lalpekhlua, Lalrindika adt. lokal tura beisei an ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Semrual (Rs. 65.64)
Diesel : Tanky Full (Rs. 51.79)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 13.6.2015 (inrinni)
WORLD BLOOD DONOR DAY HMANG :
Nimin khan Champhai Bethel High School-ah AVBD leh MSACS te buatsaihin World Blood Donor Day puala inkhawm buatsaih a ni.
He hun hi Pi Lalnuntluangi Khiangte, President AVBD chuan a kaihhruai a, Bethel Bialtu pastor Rev H.Zathuama'n hunserh a hman hnuah Dr.Janet Zoremnghaki, Blood Bank officer chuan thu sawiin, World Blood donor day hi kum 2005 khan hman tan a ni a, kum dangah chuan June ni 14-a hman thin ni mah se Pathianni a nih avangin Mizoramah kumin hian vawiina hman a ni ta zawk a, he ni hi a thlawna thisen petute chawimawina leh,an hnena lawmthu sawina ni atana hman thin a ni, a ti.
Dr Janet Zoremnghaki chuan, Champhai District-ah mimal, tlawmngai pawl leh Kohhran te avangin damlote thisen pek tur indaihlohna a awm ngai lova. YMA phei chuan Branch hrang hrangte thisen pek hun tur siamin, heta tang hian thla tin thisen unit engemaw zat chu blood bank-ah hian a lut a. Damlo thisen pek ngai, petu tur an awm loh nikhuaah pawh mimal tlawmngaite an rawn pen chhuak a, a thlamuanthlak hle a ni tih sawiin, thisen hi siamchawp theih a nih loh bakah, a thlakna tur a la awm lova. Thisen pek mamawh chuan a mihringpuite hnen atang bawkin a dawn a ngai a, hei vang hian a thlawna thisen pek hi kan nunphungah hmaih theih loh a ni, a ti.
Kuminah a thlawna thisen pe an tlem thu sawi bawkin, a thlawna blood bag dawn thin chu tihtawp a nih avangin, tunah hian Hospital sum hmanga lei a ni a,blood bag indaihlohna avang leh, processing fee lak a ngaih tak avangin thisen petu hi an tlem ta niin a lang a. Hei hi a kalphung tur a nih bakah, processing fee lak avanga thisen hralh kan ni lova, a thlawna thisen pek hi kan thulh tur a ni lo, tih a tarlang tel bawk a ni.
Pu C.Zaihmingthanga, AVBD Secy chuan report a pek bakah thu sawiin, chawplehchilha mihring nun kan chhan theih dan chu a thlawna thisen kan pek hi a ni a. Midang thisen kan pek hian insengso miah lovin nunna kan chhan tihna a ni, a ti bawk.
He hunah hian thisen dawngtu Pi Lalhmasawni leh Pu T.Lalbiakzama te chuan a thlawna thisen an dawn thin avangin lawmthu an sawi a. Mi tlawmngaite hnen atanga thisen an dawn chu tun thlenga an la dam chhan a nih thu an sawi a ni.
World Blood Donor day-ah hian Champhai District-a mimala thisen pe tam ber, PC Lalchuangkima; hmeichhe zinga thisen pe tam ber Chawngzikpuii; Kum 2014 chhunga tlawmngai pawl zinga thisen pe tam ber Bethel Branch YMA; Kohhran Pastor bial zinga thisen pe tam ber Khuangleng Pastor bial leh Champhai District chhunga College zinga thisen pe tam ber Govt.Champhai College te hnenah chawimawina thuziak hlan a ni.
Kumin World Blood Donor Day-ah hian "Thank you for saving my life" tih thupui hman a ni.
SAPHU KAWR MAN :
Champhai Police leh 10th Assam Rifles tang kawp ten ningani zan dar 6 vel khan Farkawn daiah Saphu kawr (Pangolin Scales) kg 216 an man a.Saphu kawr neitu a puh hmeichhe pakhat an man bakah Saphu kawr phurtu Aizawl leh Farkawn Bus pawh man tel a ni.
Saphu kawr man tak te hi Satha ip var 6 ah dah niin, kg 1 man hi Rs 30,000 vel ni a hriat a ni a,a vaia a hlut zawng hi Rs 64,80,000 ni a chhut a ni. Heng Saphu kawr Aizawl atanga Farkawn thleng rawn phurh chhohna a mawhphurtu ni a puh Hmangaihthangi kum 38 D/o Lalchhawnkima Kawlkulh a inti a, mahse Kawlkulh ah chuan Luni tiin an ko thung chu man anih bakah Saphu kawr rawn phurtu Farkawn Bus Mz-04-4879 leh Driver pawh man tel an ni.
Champhai SDPO Pu Lalringliana Pachuau chuan heng Saphu kawr te Farkawn kal tlanga Myanmar a phurh chhoh tum anih thu a sawi a. Wildlife Protection dan hmanga thubuai siam sak anih tur thu leh Champhai Forest Divion kuta hlan anih tur thu a sawi bakah,tunhnaia Kolasib Forest Division kut atanga bo Saphu kawr fun 12 te kha a ni thei em tih chhui chian anih tur thu a sawi bawk.
GAS CHUNGCHANG-A HARSATNA SAWIHO :
Nimin khan Khuangleng Consumer Union te'n Puia Gas Agency Khawbung laka lungawilohna an neih chungchang chu Champhai District Consumer Union leh DCSO Pu Lalkunga Sailo hovin sawiho a ni.
Khuangleng Consumer union te hian Puia Gas Agency Khawbung laka an lungawih lohna chungchang hi Mizoram Consumer Union General Hqtrs ah leh DCSO hnenah hian ziak in an lo thehlut tawh a,Puia Gas Agency Khawbungte hian man to uchuak taka Gas book tir an nih thu te, Gas book a chhuah a, reciept pek an nih loh chungchangah te leh Gas book nana Rs 2000 deposit tu,tun thlenga a double-na la hmu lo mi engngemaw zat an awm chungchangahte leh, Gas hi advance-a an book tir theih loh chungchangah te complain hi an thehlut a. Heng complain an thehluh avang hian Puia Gas Agency Khawbungte hian Khuangleng khua chu Gas sem chungchangah an hrek a, complaina hmingchuangte phei chu Gas lak an phal lo a ni tiin Khuangleng Consumer Union te hian Complain hi an thehlut a ni.
Heng an lungngawilohna chungchang hi nimin khan Champhai DCSO Pu Lalkunga hoin Khuangleng Consumer Union leh, Champhai District Consumer Union leh Puia Gas Agency Khawbungte nen an sawiho a. Vawiina an sawihonaah hian inremna siamin Puia Gas Agency ten gas an book tirna rate hi Mizoram hmun danga Gas Dealer dangte rate aia a to bik loh thu te, Puia Gas Agency a Gas book ten reciept an dil chuan Agency lam hian an pechhuak ngei tur a ni tih te, Advance booking chungchangah chuan Consumer Union hruaitute leh khuagleng VC ten an recomend chuan booking hi an pek reng theih thu Puia Gas Agency chuan an sawi.
Heng bakah hian inremna siamin Puia Gas Agency te hian June thla tira Gas an sem a, an pek loh consumer te hnenah Gas hi June ni 16 ah an pe leh vek dawn a, Gas sem leh a nih hmasak berah Khuanglengah hian an sem dawn bawk bakah Double connection book tawh te June ni 16 ral hmain Puia Gas Agency te hian an released sak vek dawn bawk a ni.
KUM 2 TLINNANA INKHAWM BUATSAIH :
Nimin khan Kelkang harhna thlen atanga zan tin inkhawm kum 2 a tlin champhaphak pualin inkhawm buatsaih a ni.
He Pathian biak inkhawm hi Upa F Chawithanga kelkang Kohhran Secretary in a kaihruai a, Upa T lalhipliana hnen atangin Kum 2013 Jun ni 12 atanga nimin thlenga kelkanga thlarau thianghlim harhna thlen chungchanga thil thleng report ngaihthlak a ni a, chawhnu lamah Bethela hun hman a ni bawk. naktuk hian Kelkanga harhna thlen atanga zantin inkhawm kum 2na puala hun hman chhunzawm leh tur ani ang a, ruai nen hun hman tur ani ang a,Pi Zonunpari Aizawl tuikual chuan ruai thehna tur ran hi a tum dawn a ni.
Kelkang Kohhran hian Kum 2013 June ni 13 atang khan zantin inkhawm hi an lo kalpui tawh a, Mizoram hmun hrang hrang atangin mikhual 163886 in he harhna hi an chhim tawh a, Khaw hrang hrang 358 leh State pawn atangin mi 674 leh India ram pawn atangin mi 162 in he Thlarauthianghlim harhna hi an lo chhim a,Kohhran 63 atangin mikhual 5718 in an chamchilh mek bawk a ni.
ENDIK HNA THAWK MEK :
Commissioner of Excise & Narcotics Pu Lalhmunsanga chuan ni 11.6.2015 (ningani) khan Champhai Excise & Narcotics deptt te chu a endik a, nimin khan Narcotics thilah Champhai leh a chhehvel tlawhin,chawhnu lam khan Tlangsama Winery chu a endik nghal bawk.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 65.64)
Diesel : Tanky Full (Rs. 51.79)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 12.6.2015 (zirtawpni)
ZIRLAI TI THATE CHAWIMAWI :
Vengthlang Branch YMA chuan ni 11.6.2015 (Ningani) zan khan veng chhunga HSLC leh HSSLC ti tha te chawimawina hun Education & Human Resource Sub-Committee kaihhruainain Champhai Town Hall ah an nei a.
HSLC a First Division a pass mi 12 leh HSSLC ah first Div a pass chin mi 7 hnenah chawimawina thuziak Pu C.Laltanpuia, President Vengthlang Br. YMA in a hlan a. HSSLC First Division a pass mi 7 te hnenah lawmpuina thuziak hi hlan a ni bakah Veng chhunga PhD hmu thar mi pathum Dr C. Laldawngliana, Dr B. Lalzarliana leh Dr F. Lalfakawmi te hnenah chawimawina thuziak hlan an ni a. MPSC hnuaia lak MES tling thar Samuel Zodinsanga hnenah lawmpuina thuziak hlan a ni bawk.
Vengchhunga zirlai ti tha bik HSLC a 5th position Lalmuanawma Khiangte s/o K.Ramdinzauva hnenah LALHMANGAIHA KHIANGTE AWARD leh tangkafai Rs. 5000 leh HSSLC Topper Lalsiampuii d/o R.Rammawia hnenah SAINAWTA AWARD leh tangkafai Rs. 5000 hlan an ni bawk.
Pu C.Lalthazuala'n Visual Aid hmangin Career Awareness zirlai kalkhawmte hnenah pe in Branch YMA buatsaih Career Guidance Booklet sem vek an ni bawkah Pu C. Laltanpuia, President Vengthlang Branch YMA hnen atangin fuihna thu thatak ngaihthlak a ni bawk.
ZOTLANG YMA PARK HAWNG :
Nimin khan Champhai DFO Pu Vanlalchuailova chuan Champhai Zotlang YMA Park a hawng.
Pu Vanlalchuailova chuan khawvel boruak lum chak lutuk leh sik leh sa mumal lohna chhan leh kan tui hna a tlem nachhan hi kan ram ngaw leh nungcha kan tih chereu vang a ni a ti a, Zotlang Branch YMA in ramngaw mai ni lo nungchate thlenga an humhalh chu entawntlak a tih thu leh fakawm a tih thu a sawi.
Champhai Zotlang Branch YMA Park, kum 2008 atang enkawl tawh Hectare 81.7 a zau Sea level atanga Feet 5311 asang hi Champhai District fire Prevention Committee leh Green Mizoram Committee in June ni 2, 2015 khan Champhai Green Park atan an lo puang tawh bawk a ni.
GREEN MIZORAM DAY HMANG :
Mizoram hmun dang rualin nimin zing khan Champhaiah Green Mizoram Day hman a ni. District Level Committee on Green Mizoram in a lo rel tawh angin Champhai-ah chuan CHANEM building kawtah Green Mizoram Day vawi 16-na hawnna inkhawm neih a ni. He hunah hian Pu C.C Lalchuangkima, Project Director, DRDA chu khuallian niin, he ni puala thingphun tura thawk chhuakte chu a vai liam a.
Khuallian leh Champhai SP Pu RP Meena ten Green Mizoram Day den chhena chawimawina dawng tura thlan te hnenah lawmpuina an hlan bawk. Pu C.C Lalchuang-kima chuan thingphun uar mai bakah tuna ding sa te hi enkawl leh humhalh nachang hriat a pawimawh thu a sawi a. Kumin thupui thlan – ‘I dam khawchhuah nan thing phun rawh’ tih chuan kan nunna mai bakah awm nawmsakna atan thingkung leh ramngaw pawimawhzia a tarlan thu sawiin, hnam puitling apiangin ramngaw humhalh nachang an hria a ni, a ti.
He hunah hian kum 2014-2015 chhunga ram ti kang lo khua 5 te hnenah lawmman sem a ni a. Chungte chu Lungtan, Vangchhia, Buang, Riangtlei leh Vantlang te an ni. Luntan khua hian kum 11 chhung ram an tikang tawhlo a, Vangchhia leh Buang hian kum 6 chhhung ve ve ram kang an lo dang tawh a, Riangtlei leh Vantlang hian kum 5 chhung ram an lo ti kang tawhlo bawk. Thingphun kawnga Champhai tan a thawhhlawk em avangin vawiin hunah hian Pi Lalrammawii, Lecturer, Govt. GM Higher Secondary School hnenah Special Award hlan a ni a. Champhai khaw chhungah thing thahnem tak a phun tawh bakah a humhalh leh enkawlna kawngah te mahni tha leh sum sengin hma a lak that avanga he chawimawina dawng tur hian thlan a ni. Green Mizoram Day hawnna inkhawm hi Pu Vanlalchuailova, DFO Champhai chuan kaihruaiin, Pu PC Laltan-puia, ACF chuan lawmthu sawina hun a hmang a. Zirlaite leh Sorkar hnathawkte an tel tha hle a. Hmun hrang hrang 11-ah Sorkar Department-te bakah tlawmngai pawl hrang hrang leh School leh College zirlaiten thawkchhuakin thing tiak 1000 chuang phun a ni. Thing phun mai bakah hian kum danga phun tawhte en thlithlai in, a nungsa te tuai-hnum a, nung chhuak zo lo te chu thlak a ni.
District chhunga SDO(C) leh BDO thut hmunahte Environment & Forest department nen tangrualin Green Mizoram Day pual hian hun hman a ni bawk. Green Mizoram Day hmanna pui ber Aizawl District chuan Hmuifang Tourist Complexah nghah a ni a, Mizoram Governor Lt.Gen Nirbhay Sharma leh Chief Minister Pu Lal Thanhawla ten an hmanpuia, Kumin Green Mizoram Day thupui chu “I dam khawchhuah nan thing phun rawh’ tih thlan a ni. He hunah hian kangmei venna lama ti tha te puan a ni a, District-a ti tha ber chu Lawngtlai district a ni a, ahnihna chu Kolasib ditrict niin, pathumna chu Saiha a ni. Hengte bakah hian Aizawl district chhunga khua ti tha ber pakhatna lawmman hi Sailutar in a dawng a. Pahnihna chu Tlungvel niin, pathumna chu Phulpui khuain a dawng a ni. Green Mizoram Day hi kum 1998 atanga kalpui tan a ni a.
Kum 1999-2014 chhungin thing tiak nuai 36 chuang phun a ni tawh a. A hlawhtlin dan zirchiannaah chuan Saiha district in an titha ber a, zaa 81.21 hlawhtlinpuiin, hlawhtlinpuillo ber Champhai district-in zaa 14.68 chauh a hlawhtlinpui a ni.
AR SEM :
AH & Veterinary Department, Champhai District chuan nimin khan Ngopa leh Kawlkulh ah NLUP 2nd Phase hnuaia ar vulh thlangtu 101 hnenah arte 100 theuh a sem. Ngopa Centre atang hian khua 7-a beneficiary 67 hnenah arte 6700 sem niin, Kawlkulh Centre atang hian khua 4-a beneficiary 34 hnenah arte 3400 semzawh a ni bawk.
MI CHIMAWM :
Vanlallawma Indoor Stadium chu infiammiten tangkai taka an hman laiin tleirawl hawklak thenkhatten Zu In nan leh sual rawng bawl nan tunlai hian an hmang thin tih hriat a ni a, a thawktuten hetiang thil hi ti tawh lo turin an hriattir che u a, duty-te man fuh pawla tang phei chu example siam nana hman tur in nih avangin ngaihdamna a awm lo ang an ti. Kan rohlu te hi kan hluta kan vawn him loh chuan tuman min vawn him sak dawn lo tih i hre reng ang u.
KELKANG LAM :
Nimin khan harhna chhima Kelkang tlawhtu mikhual thleng thar 2364 an awm a, nimina mahni khaw lam pan 720 awmin la chambang mi 2090 an awm thung a, nimin khan mikhual 4468 vel an awm a ni. Kelkang tlawhtu zingah hian India ram pawn atanga tlawhtu mi 13 an awm a, Mizoram state pawn atangin mi 22 an awm tawh bawk. Harhna chhim hian khaw 353-in Kelkang hi tlawh tawhin harhna thlen atanga tun thlenga Kelkang tlawhtu hi mi 161568 an tling tawh a ni. Chhinchhiah danin nimin khan Kelkang-ah hian mikhual phurtu bus 48, car 32, taxi 12, Bolero 2, LPK 5, sumo 8, pick-up 14, a vaiin lirthei 122 an lut a ni.
TUI PUMP NA KHAWL DUH THLAN THEIH :
Agriculture Department hnuaia Water Pumpset subsidy diltuten office hun chhungin a rang lamin mahni khawl duhzawng (model) office-ah thlan theih a ni e.
EXAM NEIH A NI :
Mizoram State Council for Technical & Education Department of Higher & Technical Education hnuaia Computer thla 6 course CCA exam chu nimin khan Govt. Champhai College-ah neih a ni a, mi 20-ten exam hi an hmachhawn a ni. Nimin leh vawiin hian theory exam a ni ang a, tun thla ni 26-ah Hnamte Institute of Technoogy, Venglai-ah exam leh a ni ang. Tun tuma exam pass chhuakte hian December thla hian one year course DCA an exam leh dawn a ni.
IN RIN SIAK :
Champhai North Block Congress Committee chu thiah a nih tak avangin tute nge hriatu atan Hqrs. in an rawn ruat ang tih chu an in rin siak mek a, ADCC chuan an huamchhunga Unit te chu June ni 15 ral hma ngeia inthlang fel vek turin an ti a, mahse Champhai North Block I ah chuan inthlan buaipui tur an la awm rih lova, South Block lamah chuan Unit inthlanna nei turin Party mite an in buatsaih mek a, party chhungkuaah an in hruai pawh chho mek.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 65.64)
Diesel : Tanky Full (Rs. 51.79)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 11.6.2015 (ningani)
CHAMPHAI HOSPITAL IN THISEN DAWNG THA :
Kum 2014-2015 chhunga Champhai District Hospital Blood Bank-in thisen a dawn zat chu Unit 1096 a tling tawh.
Blood Bank-in thisen a dawn zawng zawng zinga Unit 675 hi Voluntary atanga dawn a ni a, a hmangtuten an hnawhkhah leh chu Unit 421 a ni. Tun sawrkar kum kalmekah hian Blood Donation Camp hi tum 13 siam tawh a ni a, heta tang hian thisen Unit 395 hmuh a ni. Nikum chhung khan Champhai District Hospital Blood Bank hian Thisen Unit 970 an dawn a. Voluntary atangin Unit 817, a hnawhkhahna atangin Unit 153 dawngin, Camp hi tum 23an buatsaih a, thisen Unit 539 an hmu a ni. Thla khat chhunga Blood bank-in thisen a mamawh zat hi Unit 80 atanga 90 a ni a, an mamawh phuhru tur hian thla khatah thisen petu mi 20 atanga mi 30 tal an awm a ngai a ni. Kumin kumtira Blood Processing Fee Rs. 550 lak a nih avang leh Blood Bag indaih lohna avangin kumin hian Blood Donation hian kum dang a pha lo niin Blood Bank a thawktute chuan kan palai zawhna chhangin an sawi a, processing Fee lak a nih avang hian thisen chu an hralh chuang lova, tanpuina tihtawp a nih hnuah tuna mi hi a kal dan tur a nih avangin hei hi mipuiten thisen pek loh phahna atana hmang lo se an duh tih an sawi bakah Blood Bag indaih loh avanga thisen pek a harsa thin chu tunah chuan chinfel a nih thu an tarlang tel bawk.
SUMO COUNTER SAWN :
Champhai leh Aizawl inkar Sumo Service Stand leh Counter chu Aizawl Bawngkawna Hauva Pump bula sawn a nih hnuah, Zokhawthar leh Aizawl inkar Sumo Service pawh helai hmunah bawk hian Stand leh Counter sawn a ni bawk a. Ticket la tur leh zin turte chuan Hauva Pump, AIzawl hi pan thin tawh tur ani tih thu dawn a ni.
COMMISSIONER LO THLENG :
Nimin tlai dar 4 khan Inspection nei turin Lalhmunsanga, Commissioner of Excise and Narcotics chuan Champhai a rawn thleng.
Commissioner hi Circuit House kawtah Champhai District Excise & Narcotics hotu ten lo hmuakin, an inkhawm nghal a. Commissioner hi Lalhminga, Assistant Commissioner of Excise and Narcotics Aizawl chuan rawn tawiawmin, an pahnih hian tukin zing dar 10 hian inspection an nei nghal dawn a, naktuk hian Narcotics thilah hmun pawimawh an tlawh ang a, hemi ni vek hian Champhai District Winery, Tlangsam a mi chu an tlawh nghal bawk ang.
KELKANG HARHNA CHAMPHA :
Kelkanga Harhna thleng mek chu hmun hrang hrang atangin chhimtu an awm zel a. Thawhtanni khan Kohhran hrang hrang 38 atangin mi 1191 an riak lut a, Thawhlehni khan Kohhran 78 atangin mi 2810 an riak lut leh a; nimin khan mikhual 2090 in an chamchilh mek a, nimin khan Kohhran 30 vel atangin mi 2500 atanga 3000 inkar vel thlen belh leh tura beisei a ni bawk. Naktuk hi Zantin an inkhawm champhai niin Kohhranin he mi pual hian hun an hmang dawn a, chawhmaah Pathian Biak Inkhawmna hun hmangin Upa T. Lalhipliana hnen atangin Harhna chanchin ngaihthlak a ni ang a, Chawhnuah thingpui ruai kilhoin Bethel a hun hman a ni bawk ang.
HUN SAWN :
Vawiin thukhawm tura tih District Vigilance and Monitoring Committee chu karleh Ningani khian an thukhawm dawn. Champhai District ah hian MLA panga kan nei a, MLA engzat tak rawn kal ang maw...
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 65.64)
Diesel : Tanky Full (Rs. 51.79)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 9.6.2015 (thawhlehni)
BENGALURU FC GOALKEEPER IN JERSEY PE :
Nimin khan Champhai District Football Association buatsaih Grassroot Football Training Course 4-na chu Chhangphut Field ah hawn a ni.
He hun hi Vanlalpeka`n a kaihruai a, Grassroot Development Officer K. Lalremsiama hnen atangin report ngaihthlak a ni a, Grassroot Football Training ah hian naupang 108 in Admission an ti fel tawh a, la ziahluh tur an la awm bawk tih a sawi a. MFA in District hrang hranga Grassroot Football naupangte tan intawhkhawmna a buatsaih hunah Champhai District te kal ve ngei tuma hmalak a nih tur thu a sawi bawk.
Grassroot Football Training hawngtu IC Hranglura Sr. Vice President CDFA chuan Grassroot Football Training te tana Jersey Sponsored tu Champhai United FC chungah lawmthu a sawi a. Grassroot Football hi India ram hmun hrang hrangah kalpui mek ani a, Mizoram chhung bikah Champhai hi a kalpui tha ber pawl kan ni, a ti.
Pu C. Hualrikhuma, CDFA President pawhin thusawiin Grassroot Football chu zirna nen intihbuai zawnga kalpui a nih tur thu a sawi a, naupangte chuan chhawr tangkai turin a chhah a, football hi eizawnna atana hmang ngei tura theihtawp chhuah turin a chah bawk.
He Grassroot Football training hawnna hi Lalngilneia Colney, DSYO leh Lalthuammawia Ralte, Bengaluru FC Goalkeeper leh Champhai United FC OB ten an hmanpui. Lalthuammawia Ralte hian CDFA hnenah Jersey set khat he hunah hian hlanna a nei nghal bawk. Lalthuammawia Ralte hi India ram chhungah chuan Goalkeeper beiseiawm tak te zinga mi niin I League khelh zawh takah pawh khan Goalkeeper ni chunga Man of the Match atan vawi thum ngawt an lo thlang tawh a ni.
HELIPAD ZO HNAI :
New Champhai Sesih tlanga Champhai Helipad siam hna chu kalpui mek zel a ni a, tunah hian Black Top hna chu thawh zawh tawh a ni a, Tlangsam Road atanga a panna kawngpui Black Top zawh tawh a ni bawk.
Tarlan tawh angin Helipad siam hna hi nikum December thla tang khan thawh tan tawh a ni a, Helipad siamna atan hian NLCR atangin Rs. nuai 54.6 hmuh niin thla 12 chhunga hman theiha siam tur ani a, Contractor te chuan an thawh tur chin chu rokhawlhna dang a awm loh chuan June thla ral hmaa thawh zawh hman an in beisei tih an sawi.
MLPC ACT HNUAIAH CASE 18 ZIAKLUT :
Champhai Excise & Narcotics Dept. chuan May thla chhung khan MLPC Act 2014 hnuaiah thubuai 18 ziak lutin mi 12 an man.
Champhai Excise & Narcotics Dept. te hian May thla chhung khan Tualchhung zu litre 301, zu siamna hmanrua Tin 50, Pot 4, Ramdang zu Bottle 5, Foreign Beer - Canned 1,104 leh Dawidim gram 400 an man a. Heng bakah hian Heroin Gram 13, Ganja kg 26 leh Lirthei 2 an man bawk a. MLPC Act 2014 hnuaiah thubuai 19 ziaklutin mi 12 an man a, ND&PS Act hnuaiah thubuai 5 ziak lutin mi 8 an man bawk.
COMMISSIONER LOKAL DAWN :
Excise Commissioner chuan Champhai rawn tlawhin Champhai Excise & Narcotics Dept. ah Annual Inspection a rawn nei dawn a. Hei vang hian vawiin atanga tunkar chhung chuan an Office atangin zu permit chu an pe chhuak thei dawn lova, a dil tumte tan karleh lamah Office hun chhunga ngaihven leh thei ha ni ang tih thu kan dawng.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 65.64)
Diesel : Tanky Full (Rs. 51.79)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 8.6.2015 (thawhtanni)
MIZO MIPUITE FIMKHUR TURIN DUH :
Tunlai hian Champhai leh a chhehvelah hmeichhe pakhat chuan Malaysia rama hnathawhtur hmuhsak thei anga insawiin Champhai thalaite Malaysia ramah a thawn chho nasa hle.
He nu Bethel venga khawsa inti hian a thawn chhohna man atan hian India pawisa Rs. 10,000 bawr vel a lak sak a, tichuan Burma ram atangin Malaysia ramah hian an lut ru ta a ni.
Malaysia rama Champhai tlangval awm hnen atanga kan thu dawn danin ni 5.6.2015 (Zirtawpni) pawh khan Lianpui khua leh Vaihmun, Champhai a cheng mipa pahnih chu an chhanchhuak a, tunah hian Malaysia Mizo kutah dah turin hma an la mek a ni. Kan thudawnna chuan Pawisa pawh an nei si lova, hnathawh tur kan zawn sak phawt dawn nge engtinnge hma kan lak ang tih kan la sawi thei lo a ti.
Heng an mi chhanchhuah te hi an mahni laina hnai an nih vanga chhanchhuak an ni lo a, Mizo an nih vang zawk a va chhanchhuak an ni. Tunah hian Mizo tam tak Malaysia a rawn kal te hi hna rim tak thawhtir an ni a, thenkhat chu darkar 24 chhung engmah ei lova hna thawh tir an nih bakah a damlo te phei chu an dinhmun a chhiat thu a sawi bawk. Hetiang kawngah hian mipuite fimkhur turin Malaysia a kan Mizo awm te chuan min chah mawlh mawlh a ni.
THISEN PE :
Inrinni khan Champhai Zotlang Taxi Driver Welfare te chuan an dinchamphaphak Vawi 1-na denchhenin Champhai District Hospital Blood Bank a dah turin thisen an pe a. Thisen hi Mipa 11 leh hmeichhia 1 in pe in, avaiin Unit 12 an pe a. Thisen hi Champhai District Hospital a thawktuten an laksak a ni.
Dr. janet Zoremnghaki, Blood Bank Officer chuan Champhai District Hospital ah Blood Bag awm loh avanga Thisen pek kawngah harsatna a awm tawh lo thu leh mimal leh pawlho tan thisen hi pek thei hreng a nih tih a sawi.
SUM HMANG ZO :
Inrinni khan Champhai PWD te chuan Bethel kawn leh New Champhai a Sport Complex inkar kawngpui siam that hna an zo fel a, Selluaia Point leh Bethel kawn inkar pawh zawh fel a ni bawk. PWD hotute chuan Sanction chhuak ang ang chu thawh zawh a nih tawh thu sawiin, Champhai leh South Khawbung inkar pawh Sanction awm chin chu thawh zawh a nih tawh thu an sawi bawk.
GRASSROOT FOOTBALL :
Grassroot Football chu vawiin tlai dar 3:30 hian Chhangphut Field -ah hawn a ni dawn a. IC Hranglura, Senior Vice President CDFA chuan a hawng ang. He hunah hian zirlai, nu leh pate kal turin an inhriattir a, hawnna neih hnu hian CDFA Executive Meeting neih zui a ni ang.
EE THAR NEI :
Champhai P&E Dept. a SDO hna lo chelh tawh thin Thanglura Sailo chu EE-ah kaisangin Champhai ah a rawn awm dawn a, vawiin hian a hna thar hi a rawn zawm dawn niin thu dawn a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 65.64)
Diesel : DCSO Permit (Rs. 51.79)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 6.6.2015 (inrinni)
WORLD ENVIRONMENT DAY HMANG :
Nimin khan hmun dang rualin Champhaiah World Environment Day 2015 chu DFO Office-ah hman a ni a, he hun hi Pu H.Lalengmawia, Champhai DC chuan a hman pui. World Environment Day puala inkhawm hi Pu Vanlalchuailova, DFO, Champhai chuan a kaihruai a, Champhai DC Pu H.Lalengmawia chuan thu sawiin, ram ngaw humhalhna chang kan hriat a tul tawh hle a, Champhai ngei pawh kan tui hna a kang mek a, chu chu kan tuitlan Tuipui tui a kam chak danah hian a chiang hle a, hei hi a chhan bulpui ber chu kan ramngaw kan humhalh that loh vang niin, kan duhamna hi tunah kan tuar mek a ni, a ti.
DC chuan school-a zirlaite hnenah ramngaw humhalh pawimawhna hi kan sawi uar lehzual a ngai a, awareness nei tur hian YMA leh zirtirtuten mawhphurhna kan nei a ni, tih sawiin, tunah hian Champhai District-ah Green park nei tura hmalak mek a nih thu leh, a hmun tur pawh thlan chhoh mek a nih thu a tarlang bawk. Ramngaw humhalh tur hian pawl anga hmalak a tawk lova, mimal tin kan chet chhuah a tul tawh takzet a. Thusawi mai duhtawk lovin kan awmna hmunah theuh mimal tinin tih theih kan neihte hi kan tih chuan a tirah awmze neilo angin lang mah se, beih fan fan chuan khuareiah a rah tha chu hmuh tur a la awm ang tiin, kalkhawmte chu thing leh mau phun uar leh humhalh kawngah tan la turin a sawm a.
Sorkar Flagship Programme NLUP chuan a mamawhte tan eizawnna pek satliah mai chu a thil tum a nihloh thu leh, kan environment tana thalo em em tlangram lo neih tih rem a eizawnna kawngdang dap sak chu he policy hian a ngaih pawimawh thu hi Line Department-ten an beneficiary-te hnenah fiah taka an hrilh thin tul a tih thu Champhai DC chuan a sawi bawk. Nimin programme kaihruaitu Pu Vanlalchuailova, DFO chuan mipui rilru ah neitu nihna kan put hi a hun tawh tak zet thu sawiin, ramngaw leh nungchate humhalh hi mihring nunphung pangngai humhalhna a ni tel tih kan hriat a ngai a ni, a ti a. Duhamna avangin mamawh bak aia tam thing kit a hralh an awm teuh thin avangin mipuiin kan tuar tlang vek a; dan bawhchhiate hremna chungchangah hian tihsual leh tur venna khawp hremna pe lova inhriatthiamna nena inchhuah hi sawi tur a tam in, environment kan la ngaih pawimawhlohzia a tilang a ni, a ti a. Nungchate hian Chanchintha dawng tawh hnam kan nih hi an hriat ve a ngai a ni, a ti.
Pu PC. Laltanpuia, ACF chuan World Environment Day lo chhuah dan leh hman a nih thin dan tlangpui a sawi a. Kumin atan hian he ni denchhen a thupui thlan chu "Seven Billion Dreams. One Planet. Consume with Care" tih a ni. Kumina zirchiannah chuan khawvel huapa khawpui bawlhhlawh ber 10 zingah India khawpui 6 lai a lan thu tarlangin, environment kan tih hian ramri a neih siloh avangin mitinin kan khawvel hi humhalh turin tan kan lak a ngai a ni, a ti a ni. Nimin world environment day-ah hian ramngaw humhalhna tura hmalakna tur hrang hrang te, harsatna thleng mek te sawiho a ni a, kalkhawmte chuan mimalin ramngaw humhalh tura thil tih kan neih hian awmzia a neihzia hriat thar tul an tih thu leh, mihringte duhamna avanga chenna tlak lova khawvel kan siam mek chu sim tul a tih thu te an sawi a ni.
INTER OFFICE BADMINTON ZO :
Nimin khan Inter Office Badminton Tournament chu khelh zawh a ni. Nimin chawhnu dar 2 khan kharna inkhawm neih a ni a. He inkhawm hi Pu C Hualrikhuma CDBA President-in a kaihruai a, Khuallian Pu H Lalengmawia IAS Champhai DC chuan thusawiin, sorkar hnathawkte chu mipui tana thawk tur kan nih avangin thawhhona tha tak kan neih a tul a, chumi atana Inter Office Badminton Tournament kan nei thei hi a lawmawm hle a ni, a ti a, Sawrkar hnathawk kan nih avangin keimahni chauh inngaihtuah thei kan ni lova, kan hnathawhsak mipuite kan ngaihsak tur a nih bakah kan inlungrualna chu a tha lam zawnga mipui rawng bawlsak nan kan hmang tur a ni, a ti. He tournament ah hian Team 25 atangin mi 162 an tel thei a. Police Dept in Players thawh hnem berin Best proficiency Team atana thlan an ni. He tournament hi Category 8 ah then a ni a, nimin khan Final hi khelh zawh nghal a ni. Category hrang hranga champion result chu hetiang hi a ni
KHAWTLANGIN CHAWIMAWI :
Ningani tlai khan Farkawn V.C leh NGO Coordination huaihawtin National Sub-Junior Football Championship for girls khelh zawh taka Top Scorer Farkawn nula Elizabeth Vanlalmawii d/o Zatluanga Sailo(L) chu ropui taka hmuakin chawimawina hun hman a ni.
Elizabeth Vanlalmawii hi Farkawn atanga km 7 a hla Fiaratui Pengah lirthei nei zawng zawngin an lo hmuak a, Zero Point-ah khawtlang mipui nawlpuiin lo hmuakin YMA Hall-ah chawimawina hun hman zui nghal a ni. Chawimawina hun hi Pu J.Saichhunga, President, Farkawn Branch YMA-in a kaihruai a, VCP Pu M.C Parhmingthanga'n lawmpuina thu sawiin khawtlang mipuite chu Elizabeth Vanlalmawii anga khawtlang tana hnawksak ni lova, khawtlang chawimawi a, tihmingthatu ni theuh tur leh, mahni hna theuhah rinawm taka thawk theuh turin a chah a ni. Elizabeth Vanlalmawii hi VC bakah pawl hrang hrang, department, sikul leh mimal ten thilpek an hlan a ni.
Elizabeth Vanlalmawii hi Mizoram tan vawi 13 a feh chhuak tawh a, May 8-24 chhunga National Sub-Junior Football Championship for girls Odisha-a neihah Mizoram tan vawi 3 hattrick siamin goal 12 a thun a, Top Scorer a ni.
GRAPE CHIN DAN INZIRTIRNA NEI :
Nimin khan Agriculture Technology Management Agency (ATMA), Champhai buatsaihin Hnahlan Grape Growers Society hnuaia farmer 30 thlanchhuahte hnenah hlawkzawk a grape chin dan inzirtirna leh mithiamte nena inrawnhona Hnahlan YMA Information Building-ah neih a ni. He hun hi Pu Lalthanzuala, Project Director, ATMA & DAO, Champhai chuan a kaihruai a, grape chinah Champhai District tihmingthangtu chu Hnahlan grape chingtute thawhrim vang a ni, a ti a. Mithiamte zirtirna chu ngun taka ngaithla a, hlawkthlak taka nimin programme chu an hman theih nan farmer-te chuan zawh tur an neih apiang zawt hrehlo turin kalkhawmte chu a sawm a ni. Nimin training-ah hian grape farmer-te hnenah hian rannung thahna hlo, leitha leh grape chingtute tana tangkai tur hmanrua dangte sem nghal a ni a.
Grape huan thenkhat leh Winery tlawh nghal a ni. Nimin hian zirtirna hi Pi Lalrinawmi Renthlei, Programme Coordinator, KVK, Khawzawl; Pu Vanlalchhuanga, SDAO, Khawzawl Sub-Division; Pu C. Lalhriatpuia, DPD, Champhai District; Pu K. Zonunsanga, HEO, Champhai Sub-Division leh Pi Malsawmkimi, SMS (Horti), KVK, Khawzawl ten an pe a. Pi C. Laldinpuii, DPD, ATMA Champhai chuan lawmthu sawiin hun a khar a ni. Farmers-Scientists Interaction hi kumtin ATMA hian a buatsaih thin a.
Training bakah hian grape chingtute hmalak dan te thlithlai in ATMA hian puih an mamawhna ah a bawhzui thin dawn a ni.
KELKANG TLAWH :
Nimin khan Champhai DC Pu H. Lalengmawia leh sorkar Department hruaituten Kelkang tlawhin, Kelkang a harhna thleng mekin naupang zirna kawnga harsatna a thlen lohna tura hmalak dan tur khawtlang hruaitute leh zirtirtute nen Govt. Kelkang High School Buildingah sawiho a ni. Kelkang harhna chhim tura mikhual in an chamchilh avangin khawtlang inrelbawlna bakah eizawnna leh zirna in a tlak hniam phah lohna tura DC in khawtlang hruaitute leh zirtirtute a kawmnaah hian DC Pu H. Lalengmawia chuan zirna bikah naupangten in lama lehkha zirna hun an neih mumal theih loh avangin High School zirlai naupangte chu nitin chawhnu lamah Darkar 2 tal School-ah a bik a zirtirna (Special Class) neihpui thin turin a ngen a ni. Kelkangin Harhna a dawn mek hi zirlai naupangte tan pawh malsawmna a nih zawk theih nan zirtirna kawngah theih tawp chhuah turin zirtirtute chu a ngen a. Khawtlang nu leh pa te pawhin inchhung inrelbawlna leh nitin eizawnna kawngah thawk chhuak hlei thei lo mahse fanau rochante hma khua ngaihthah lo hram turin a ngen bawk.
He inkawmhona-ah hian Champhai SP Pu Meena, P&E SE Pu David C. Zahmuaka, PHE SE Pu Lalrammawia, RMSA Dy. DPC Pu C. Hualkhuma, SSA Dy. DPC Pu H. Lalhminghlua, SDEO Pu C. Lalbiakzauva ten DC hi an tawiawm a. Kelkang a Harhna thleng mekin khawtlang a nghawng aneih dan kawng hrang hrang te sawiho niin, khawtlang nu leh pa te tih theih piah lamah sorkarin chet a lak ve na tur a beiseite Kelkang khawtlang hruaitute hian DC hnenah hian an lo thlen a ni
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 65.64)
Diesel : DCSO Permit (Rs. 51.79)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 5.6.2015 (zirtawpni)
KHUANGTHANMAWII A PASAL IN THAT :
Nimin zing dar 10 vel khan Khuangthanmawii (38) w/o Angu Shahu chu an chenna thlam bulah thia chhar a ni.
Thudawn danin Khuangthanmawii te nupa hi New Champhaia Lalpa Grape huan bul sira thlam pakhat an nghak a, a pasal Angu Shahu hi BRTF labour a inhlawh niin nimin zing dar 7 vel khan an chenna hi hnathawk turin a chhuahsan a. Nimin zing dar 10 vel khan an awmna piaha thlam sa mekten tui dil tura an va kal chu Khuangthanmawii ruang hi an kawmcharah an hmu ta a ni. Khuangthanmawii hian a bekah inchi 1 vela thukin hliam a tuar a, he hi na taka vuakna hnuhma nia ngaih a nih bakah a ruang bulah hian a thisen pawh a baw nasa hle bawk.
Ruang chhar a nih veleh New Champhai BranchYMA leh Zotlang Branch YMA te pungkhawm nghalin Police ten thil tih tur an tihfel hnuah a ruang hi postmortem turin lak nghal a ni a, New Champhai chuan a ruang hi lain nimin vek khan New Chhamphai thlanmualah vuiliam nghal a ni.
Khuangthanmawii thi thuah hian Champhai Police te chuan theihtawp chhuahin a thih dan hi an chhui nghal a. Nizan dar 11 bawr vel khan a pasal Angu Shahu chuan a ma that ngei a ni tih Police hnenah hian a hrilh ta a ni. Angu Shahu hian an nupa hi zanlamah in hauin vawi tam tak Khuangthanmawii hian kut pawh a lo thlak tawh a, nimin zingah pawh inhau chhunzawm lehin thingfakin Khuangthanmawii hian Angu Shahu hi a vawi leh a, tichuan an kawmchar zem a a tui khai tur chu Angu Shahu hian bawngtuthlawh in a bekah a vaw ve ta a ni.
Champhai Police te chuan thil tul ang buaipui nghalin nizan vek khan Champhai District Jail ah Angu Shahu hi dah nghal a ni.
CHAMPHAI-AH GREEN MIZORAM DAY :
Green Mizoram Day 2015 hman dan tur ngaihtuahin nimin khan DC Conference Hall Champhai-ah Green Mizoram Committee, Champhai District member-te thukhawmin, Pu R. Vanlalsawta, Addl. DC chuan meeting hi a kaihruai a, Department leh school hrang hrangte mawhphurhna tur rel a ni.
Kum dang ang bawkin tun thla June ni 11 khi Mizoram pumah ‘Green Mizoram Day’ atana hman tur a ni a. Champhaiah pawh a hawnna inkhawm hi zing dar 10-a CHANEM building kawtah hman tura ruahmanna siamin, Inkhawmtawi neih a ni ang a. He hun hi Pu Vanlalchuailova DFO Champhaiin a kaihruai ang a, Pu H Lalengmawia IAS, Champhai DC chu Khuallian a ni ang. He hunah hian kum 2014-2015 chhunga ram ti kang lo khua 5 te hnenah lawman sem a nih bakah Special Award sem a ni ang.
Kum dang ang bawkin thingphuna hun hman leh tur a ni ang a. Hmun hrang hrang 11-ah thing tiak 950 phun tura ruahman a nih bakah kum danga thing phun tawhte en thlithlai nghal tura rel a ni a. Sorkar Department kum danga thing la phun ngailo, ram nei si an awm chuan an ram theuhvah phun ve turin leh, phun tawh thin department-te chuan a nungsa tuaihnum a, a thite thlak ni se ti a rel a ni.
‘Green Mizoram Day’ hi state pum huapin ni 18 June, 1998 khan hman hmasak ber a ni a, kumin hi a vawi 16-na a ni dawn a. Kumin thupui atan hian ‘I dam khawchhuah nan thing phun rawh’ tih vuah a ni.
FIMKHUR TURIN NGEN :
May thla chhung khan Champhai Traffic Police te chuan lirthei dan bawhchhia 31 an man. Lirthei an man zingah hian Two Wheeler tam berin Bike 13 leh Scooty 11 avaiin 24 man a ni a. Heng bakah hian Taxi 1, Sumo 2, Auto Rickshaw 2 leh Tipper leh Pick Up 1 ve ve an man bawk. Lirthei dan bawhchhiate pawisa chawi tlingkhawm hi Rs. 12,500 a ni. Champhai Traffic Police te chuan Lirthei chetsualna lak ata kan him zawk theihna turin lirthei khalh fimkhur tur leh Parking Area a motor park hram hram turin an ngen a ni.
TRAINING NEI :
Khawbung RD Block huam chhunga khaw hran ghrang VC leh VEC tharte hnenah training pek a ni a. Programme Officer leh BDO ni bawk James Lalnithanga chuan nimin chawhnu dar 2 khan Block BNRGSK Conference Hall, Khawbungah VC leh VEC tharteko khawmin Mahatma Gandhi NREGA hna thawh dan tur leh hna kalpui dan turte zirtir an ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 65.64)
Diesel : DCSO Permit (Rs. 51.79)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 7.6.2015 (ningani)
KHAWCHHAK LUNGLUM HLAUTE LO LET LEH :
Sakhuana thil avanga Mizoram chhuahsana Myanmar ram lut Champhai Tlangsam Venga chhungkaw 4 atanga chhuak mi 19 te zinga 18 te chu Myanmar sorkarin Mizoramah rawn hlan let lehin tukin zing khan heng mite hi Indo-Myanmar Border Trade Point Zokhawtharah Champhai DC Pu H. Lalengmawia'n alo dawng sawng.
DC Pu H. Lalengmawia chuan Myanmar sorkar kut atanga mi 18 te lo kir leh theihna tura Myanmar ram chhunga awm Mizo-te hmalakna chu fakawm atih thu tarlangin, ramri kardanah cheng mahila kan pian ken ziarang (tlawmngaihna) hian min phuar khawm tlat avangin hun harsa leh buaina karah pawh unau kan nihna hi a lo lang chhuak thin a ni, a ti a. Hun lo kal zel turah tanpui leh tawiawm ngaia kan awm chuan inpui tlang zel turin Zo hnahthlakte a sawm nghal bawk a. Mizorama cheng Mizo te pawhin Kan hnam inpumkhatna hlenchhuak a, hmangaihnaa kan chhanlet ve hi a hun tawh a, Rilru zau tak puiim He vanduaina hi malsawmnaah chantir in Hmun hrang hranga Mizo hnahthlakten inpumkhat nan kan hmang thei a ni a ti bawk.
Pu VL Chama Hnamte President Sub Hqtrs YMA Champhai pawhin thusawiin, Ram chuan ri a nei a, hnam chuan ri a nei lo a ti a, Khawi hmunah pawh Mizote hi awm mah ila inpumkhat tur leh thawk ho a, tangrual tur kan ni a ti a, A tir atang buaipuitu Tamu Mizo Welfare leh Tahan Mizo Welfare te chungah lawmthu sawiin, Ni 70 chhung zet en kawla Mizorama rawn hlan let lehtu Myanmar Sawrkar chungah lawmthu a sawi bawk. He inhlanna ah hian Tahan Mizo Welfare President Pu Lalrosanga pawhin thusawiin, Heng Mizoram mite man an nih dan report pe in, Lock Up-a an awm chhung hian, Myanmar Sawrkarin ei tur a pe loh vangin Tamu mizo Welfare in Lock Up ah hian eitur an pe thin a, Nitin ei tur pe tur a chhawkin an in duty chhawk thin a ni a ti a. Tamu bialtu MLA Pu Thangliana leh MP te tanpuina a zarah Myanmar sawrkar hian case siam sak loin Mizoram Sawrkar kutah a hlan leh ta a ni a ti bawk. Sub Hqtrs YMA leh DC te hian Tahan Mizo Welfare leh Tamu Mizo Welfare te hnenah lawmthusawina thilpek an hlan a ni.
Myanmar sorkar in a rawn thawnlet heng chhungkaw 4 atanga mi 19, mipa 8 leh Hmeichhia 7 leh Naupang 4 Mizoram chhuahsan a Myanmar ram lutte hi Champhai Tlangsama Pu K. Lalzawna kaihhruai Pathian Kohhran atanga chhuak ta te niin, India ram-in a khua leh tui chhinchhiahna tur UID a kalpui mek an pawm theih loh vang leh rinna lama Thim thuah hnih lo thleng tur laka an him theihna tura Mizoram chhuahsan an nih thu leh pan bik an neih loh thu dawn a ni a.
He mite hi kumin March 23 khan Tlangsam atangin ke in Khawzim kaiah Myanmar ramlutin, kumin March 23 khan (Indo-Myanmar Border Trade Point Moreh bul Myanmar ramchhung Tamu atanga Km 10 a hlaah Myanmar sorkar-in a man a. Mizoram mi Myanmar Sipaiin an man tih Tamu Mizo Thalai Pawl leh Pu D. Thangliana (L) (Tamu Bialtu MLA Myanmar) ten an hriat veleh theih tawp an chhuaha Mizoram an kir leh theihna turin hma an la zui nghal a. Hetia hma anlak mek lai hian motor Accident vangin MLA Pu D Thanglian hi a boral a, a boral hnu hian Tamu MP leh Mizo Welfare ten an buaipui chhunzawm nghal a, Ni 70 zet a kawl hnuah Myanmar sawrkar hian case siamsak loin a chhuah zalen ta a ni. Tamu atanga Zokhawthar thlenga an kalna senso zawng zawng hi Tamu Mizo Welfare leh Tahan Mizo Welfare te'n an tum sak vek a ni.
Nimin chawhnu khan Tamu Mizo Thalai Pawl Secretary Pu Lalchatuana leh President Pu Lalrosanga ten heng mite hi Tamu atangin Tahan thleng an hruai a. Tahan Mizo Thalai Pawl (TMTP Central President Pu Lalrosanga, General Secretary Pu Zohmangaiha, Exe. Comtt member Pu Vanlalneia leh Exe. Comtt member Pu K. Lallawmzuala ) ten nizan khan Tahan atanga ramri (Tiau) thleng an rawn hruai a ni.
Heng mite lo dawnsawnna hun Land Custom Stationa neih hi Sub-Hqrs. YMA Champhai President Pu VL Chama'n kaihruaiin, Tamu leh Tahan MTP te tanpuina Sub-Hqrs. YMA Champhai leh Champhai DC ten an hlan a. Tahan MTP hruaitute atangin heng miten Mizoram a an kir leh theihna tura hmalak dan tlangpui ngaihthlak a ni bawk.
Myanmar sawrkarin a mi man te hi atirah chuan mi 19 an ni a, an zinga Pakhat Pu Zonghinglova chu Tamu-a an awm lai hian Internal Bleeding vangin a boral a, Pu Zonghinga hi Tlangsam an chhuahsan hma atanga taksa chak lo sa niin an sawi bawk. An zinga Naupang 4 leh Puitling 14 te chu tukin zing khan damtaka Tlangsam thlenpui nghal an ni.
LUNGDAWH KAN HMUCHHUAK :
Nimin khan Dungtlang pipu sulhnu humhaltu pawlte chuan Dungtlang 7000 hmun hluiah Mizoram hmun danga awm ve lo lungdawhkan an hmuh chhuah belh leh a, a hnuaiah hian patlign 10 vel a len theih a. A chhungah hian mihring hapui engemawzat, bel keh thahnem tak leh thir bung nawi te hmuh a ni. Hei bakah hian Dungtlang 7000 hmunlui panna kawng, km 2 vela sei chu awlsam zawka pan theih turin JCB hmanga laih a ni a, vawiin khan zawhfel a ni bawk.
BIOMETRIC ENROLLMENT CHUNGCHANG MEETING :
Nimin khan Champhai DC Pu H. Lalengmawia hovin DC Conference Hall-ah Champhai District chhunga Biometric Enrollment kalpui mek thlen chin leh hmalak dan tur ngaihtuahin meeting neih a ni.
He hunah hian Addl. DC Pu R. Vanlalsawta; Pu Lalhmingthanga, Deputy Director, Census; Pu S. Das, Technical Manager, ECIL; Pi Lalhruaitluangi, SDC leh Champhai District Nodal Officer ni bawk; Champhai District chhunga BDO-te, Charge Officer-te leh LYRA Consultancy aiawhte an tel a ni.
Champhai DC chuan Sorkar laipuiin National Population Register hnuaia Biometric Enrollment 2nd Round chu tun thla June, 2015 tawp hian zo tawh tura a phut thu leh, 2nd Round-ah hian mipui 90% (kum 5 chin chunglam) chu an in register tawh tur a nih thu a tarlang a. Hemi tihlawhtling tur hian Champhai District-a mawhphurtute zawng chu tan la tura a beisei thu sawiin, registration hna kalpuitu ber contractor LYRA Consultancy Service thawktute chu District Administration lamin a theihtawp a chhuahpui tur thu a sawi a. India ram pum huap hmalakna pawimawh tak a nih avangin Biometric Enrollment hi a ngaih pawimawh thu tarlangin, Operator-ten an thlenchin leh harsatna an tawh palh emaw inhriatpui theih nan Nodal Offcer bulah te, BDO-ah te leh DC hnenah emaw a remchan danin report tha taka an pek a pawimawh thu DC chuan a sawi bawk.
Thawktu indaihloh bakah electric supply mumal loh vang te, inkalpawhna that tawk loh vangte leh thil dang hrang hrang vangin an duhthusam angin contractor company hian hna an thawh that theihloh thu an tarlang a. Enrollment 2nd Round kalpui tur hian thawk tur operator pek belh an nih tur thu ECIL leh LYRA lam chuan sawiin, Enrollment hi tan thuai tura beisei a ni.
Tun dinhmunah hian Champhai District-a Biometric Enrollment la kalpui lohna (1st Round) hi LYRA Consultancy report-a a lan danin khua 30 a la awm a. Ti hian ECIL Report-ah chuan Champhai District-a Biometric Enrollment ti zat chu 38.74% ni tawhin, Mizoram pumah 38.1% a ni. January ni 30 atanga May ni 31, 2015 chhung khan Champhai Disrict Hqtr.-a Permanent Enrollment Centre a thla lak zat chu mi 655 niin, Champhai RD Block-ah chuan mi 885 an ni.
IWMP HNUAIA HNATHAWKTE ENDIK :
Mizoram chhung District hrang hranga Integrated Watershed Management Programme, IWMP hnuaia hnathawh dan te endiktu State Level Nodal Agency Team-te chuan tunlai hian Champhai District chhunga IWMP hnuaia hmalakna hrang hrang te a hmunah kalchilhin an endik mek a, Champhai District hi karleh lam khian endik zawh fel beisei a ni a. District dang zawng en zawh tawh a ni.
Tun dinhmunah IWMP hnuaia Project pahnih - Soil & Water Conservation Department enkawl Champhai - I Project leh AMFU, Champhai District enkawl Champhai - II Project te Monitoring Team hian an en zo tawh a. Khawzawl R.D. Department enkawl Champhai - III Project hnuaia hnathawh te an endik in, niminpiah khan Vankal-ah kalin nimin khan Ngaizawl an tlawh a, vawiinah Champhai - III Project chu endik tura ruahman a ni.
SLNA Monitoring Team te hian IWMP hnuaia hnathawh leh hmalakna hrang hrang te an endik bakah, Project enkawltu PIA leh Watershed Committee-te sum leh pai hman dan leh enkawl dan te an endik nghal a. Niminpiah a Vankal an tlawhnaah chuan a khaw mipuiten IWMP hnuaia hmalakna te an hlawkpui thu sawiin mi tam takin tlangram lo neih dan pangngai kalsanin eizawnna nghet an neih phah tih an sawi a ni. Vankalah hian IWMP hnuaiah hian beneficiary 60 vel an awm mek a ni.
Champhai District huamchhunga IWMP hmalakna endiktu SLNA Monitoring Team Member-te hi Pu Jedid Lalnundanga (Technical Expert), Pu Andrew Lalremruata (Account Assistant) leh Pu C. Zonunsanga (Assistant) te an ni a, Dr. F. Laldinthara (Technical Expert), DWCDC, Champhai District chuan a tawiawm thin a ni.
METH MAN LEH TA :
Mizoram Excise & Narcotics Department chuan tunlaia damdawi hlauhawm - Methamphetamine thahnem tak an man.
Mizoram Excise & Narcotics Department Anti-Narcotics Squad te chuan ni 2.6.2015 (Thawhlehni) zan dar 7:00 khan Champhai Electric Veng Vaihmun-ah Methamphetamine tablet 49,400 ,5 kgs 187 grams an man a ni.
Heng Methamphetamine te hi Original packet-ah uluk taka dah a ni a. Khawchhak lam atanga lak, a remchanna hmuna zawrh tura tih mek a ni.
Methamphetamine man taka inhnamhnawih nia puh mi 3 – Lalengzami (38) d/o Vanlalhmuaka, Champhai Electric Veng (Vaihmun); Lalrinliana (41) s/o Lalrema (L), Champhai Electric Veng (Vaihmun) leh M.C. Lura (30) s/o Saingura (L), Champhai Electric Veng (Vaihmun)-a khawsa nia inchhalte chu man nghal an ni bawk. Excise & Narcotics Department-in Methamphetamine an man zawng zawng hi local market rate-ah chuan Rs 123,50,000 /- (Cheng Nuai za sawmhnih pathum leh sing nga) man hu nia chhut a ni.
Methamphetamine vanga mante hi NDPS Act 1985 hnuaiah thubuai siamsak an ni
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : DCSO Permit (Rs. 65.64)
Diesel : Semrual (Rs. 51.79)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 3.6.2015 (nilaini)
DC IN EDUCATION CAMPAIGN KALPUI :
Champhai DC Pu H Lalengmawia IAS chuan District Education Campaign kalpui zelin nimin khan Govt. R.Hranga High School a tlawh a. DC hi Champhai SP Pu Meena IPS, leh Pu C Hualrikhuma, Deputy DPC, RMSA ten an tawiawm a ni. DC chuan thusawiin kum 10 chhunga HSLC result chhuaka result tha tak tak an nei thei chu zirtirtu te fakawm a tih thu leh a lawmpui thu a sawi a. Education-in a tum tak phur chhuak tu ni a a hriat thu a sawi bawk.
DC chuan, nu leh pate enkawlna hnuai a awmlo te, khawsak harsa tak atang a zir te zirlai zingah an awm a nih pawhin rilru hnual lva, tumruhna leh mahni inrintawkna nen a lehkha zir turin a fuih a. Harsatna chu hneh theih a nih thu a sawiin, Zirna kawng kan zawhah hian kumin result nei that leh that loh hian nakuma result a tih that leh that loh ahril lo a ni tiin, result hriltu ber chu a zirlaia te an ni a ti a. Thahnem ngai tak leh inelna hrisel nen zirlaite chu zir turin a chah a ni.
Champhai DC chuan tunlaiah sualna leh ruihhlo chi hrang hrang ten min chiah hneh hle a, sual na pawh a pun lun hle a, zirna lamah pawh kan chhiat phah niin a hriat a, hun eng emaw chen atang khan officer leh mi thiam tak tak Champhai atangin zir chhuak kan tlem hle a, tan lak a pawimawh hle a ni, tiin nu leh pa mahni fa te zirna tur atan a loan pawh la ngamlo kan tam ta lutuk te chu pawi a tih thu a sawi bawk.
Champhai SP RP Meena pawh in thusawiin, an lo puitlin hun a an career tur tun atanga thlang fel a, a hlawhtlin dan kawng ngaihtuah tan turin zirlai te chu a fuih a. Lehkha zir dan time table mumal tak nei a inbuatsaih te, rilru leh taksa hriselna ngaihpawimawh a tul thu te a tarlang a, naupangte atanga zawhna awm te a chhang bawk a ni.
GREEN PARK TUR HMUN 3 THLANG FEL :
Nimin khan Green India Mission District Level Steering Committee, Champhai chu an Chairman Champhai DC Pu H. Lalengmawia hovin DC Conference Hall-ah an thukhawm a. National Mission for Green India (GIM)-in a phutna angin Champhai District-a Green Park siamna tur an ngaihtuahin hmun pathum - Champhai Zotlang a Park humhalh mek te, Zote ram ami Vailung Thlar Tlang leh North Khawbung bula Bungte Tlang chu Green Park atan Committee chuan a thlang.
DC Pu H. Lalengmawia chuan Green Park siam hi sorkar laipui atanga district tinah leh Sub-Division-ah te Green Park nei tura ruahmanna lo kal bawhzuina a nih thu a sawi a. District tin tan Green Park siam zat tur erawh bithliah a awmlo a ni. DC chuan Green India Mission hi ramngaw tihchereu nasat avanga sik leh sa inthlak nasa tak, ram chhung mipuiten kan tawrh chhoh mek chu do turin leh, kan tawrh belh loh nana hmalakna a nih thu a sawi a. Champhai District-ah pawh hian thal lai khan ram kang hmuh tur a awm leh thin chu thil pawi tak a ni tiin, ram kang vang hian tuihna a tlem telh telh tih hi mipuiten kan hriat thar a pawimawh a ni, a ti a. Green Park siam tur chu a bul hnai ami te tan rigawt nilovin, mitin tana thatna tur anih avangin a humhalh kawngah te pawh tan lak tlan a ngaih thu DC chuan a sawi a ni.
District Level Steering Committee-in Green Park atan a thlanchhuah hmun pathum te hi a zau zawng teh chhuak turin Forest Department chu hma la turin a ruat a, Sub Hqtr. YMA chuan a teh hna atan hian tha a thawh ang a, naktuk June 3rd atang hian an tan dawn a ni. Green Park enkawl leh a tul danga mawhphurtu tur committee hran hi din a la nih loh avangin Champhai DC Office chuan mawhphurhna a keng rih dawn a ni.
Green India Mission hnuaiah hian rampum chhunga ramhnuai (forest cover) tih zauh te, mi tam zawk tan ramngaw atanga eizawnna (forest based livelihood) siam a nih theih nan te, nungcha leh thing leh mau humhalh leh environment siam thatna tur pawimawh tak tak dangte a tel a. Sorkar laipui scheme dangte nen pawh thlunzawm a ni bawk.
MZP TEN MLA HMU :
MZP Hqrs. Champhai hruaitute chuan niminpiah khan Parliamentary Secretary, Champhai North MLA Pu TT Zothansanga leh Higher & Technical Minister Pu Romawia an hmu. MZP Hqrs. Champhai hruaitute chuan Govt. Champhai College a zirtirtu indaih lohna chungchang chu Parliamentary Secretary Pu TT Zothansanga leh H&TE Minister Pu Romawia te hnenah an thlen a, theihtawp chhuaha hmalakpui an tum thu an lo hrilh a ni. Nimin khan District a MLA dang Pu T. Sangkunga, Pu Rohluna leh Pu JH Rothuama te an hmu bawk.
CHAMPHAI UNITED FC TRAINING HAWNG :
Nimin zing khan Champhai United FC chuan Chhangphut Field-ah Training hawnna an nei. Training hawnna inkhawm hi Pu Lalthamawia Bolchhim chuan a kaihruai a, Coach Pu NL Thanga chuan report pein Champhai mai ni lo, MPL leh I League thlenga khel thei tura an players te chher a tum thu a sawi a, khuallian Pu C. Hualrikhuma, President, CDFA pawhin thu sawiin Champhai United FC chu Club bil ni mahse CDFA chuan a tawiawm zel dawn tih sawiin Champhai hi hman atanga inkhel thiam khua kan ni thin a, tunhnaiah Champhai Football tlemin tlahniam deuhin lang mahse mipui rilruah erawh a la thi hlen lo a, Champhai mipui, Football ngainatute rilru kai tho a, Football thiam khua kan ni tih hi chawi nung leh turin Champhai United FC Players te a chah a, inkhel hun tur ringawt ngaihtuah lova, trainingngai pawimawha theihtawp chhuah turin a fuih bawk a, rilru chhel tak leh thuawihna nena he club tana tang tlat turin Players-te a chah bawk a ni. Training hawnna hunah hian CDFA hruaitute bakah DSYO leh sawm bikte an kal tha hle a ni.
TLANGSAM ZIRNA HMASAWN DAN TUR REL :
Nimin khan Tlangsam VC te leh Tlangsam khuaa zirna In hrang hranga zirtirtute chuan inkawm khawmna hun an hmang a, Tlangsam a zirnain hma sawn theih dan tur chungchang an sawiho. He hun, Pu Malsawmdawngliana, Tlangsam VCP kaihhruaiah hian School hrang hrang atangin an harsatna leh hmasawn an ngaina laite ngaihthlak a ni a, chung an harsatna tawhte chu a sutkian theih dan turte leh School Building thawm tha tura sawrkar ngen dan turte sawiho a ni. Pu HL Malsawma, VC Member hnen atangin thusawi ngaihthlak a ni a, zirtirtu kalkhawmte chu Tlangsam a zirna chu an kutah a innghat a, naupangte pawl sawn tir ringawt tum lova thiamna tak tak naupang rilruah kan tuh sak tur a ni a ti a, naupangte theihna leh thiamna tak tak nuapang rilruah kan tuh sak tur a ni a ti a, naupangte theihna leh thiamna haichhuak turin zirtirtu pawh kan inbuatsaih a tul a, zirlaiten hlawhtlinna kawng an zawhna tur pawimawh ber pakhat chu zirtirtute kan ni a, theihtawp chhuahin zirnain hma a sawn theih nan tan lak lehzual a tul a ni a ti bawk.
TALK SHOW NEIHPUI TUM :
Nimin khan Champhai District Promoters Club te chuan Champhai District chhunga Department hrang hranga Head of Office te Tlak Show neihpui dan tur chungchangah Champhai DC Pu H. Lalengmawi aan hmu a, Champhai District a Department mipui nena inngheng hnai zualte thlan nise an ti a, Department 52 atanga Department 30 thlan chhuah a ni. June thla chhung hian Deparment 7 te Talk Show neihpui an tum a ni.
TUI SEM DAWN LO :
PHE Department hotute sawi danin Champhai tui lakna Tuipui tui pump theih a nih loh avangin vawiin June ni 3 hian Tui Sem tur an nei dawn lo a, mipuite hriatthiamna an ngen a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 65.64)
Diesel : Beisei (Rs. 51.79)
RD PUMP : (6:00 AM - 6:00 PM) Sunday Close
Petrol : Semrual Rs. 500
Diesel : Nil
ni 2.6.2015 (thawhlehni)
WORLD NO TOBACCO DAY HMANG :
Nimin khan Champhai District Anti-Tobacco Squad buatsaihin I&PR Auditorium-ah World No Tobacco Day hman a ni a. COTPA dan section 7-na bawhchhia a pictorial warning tello a cigarette zawrh an man te chu an tihral bakah Rally neih chhunzawm a ni. He hunah hian Champhai DC leh Anti Tobacco Squad Chairman ni bawk Pu H. Lalengmawia chuan Mizoram chu lehkhathiam neih tam kawngah ram pum huapa pathumna ni mahse zuk leh hmuam hman uar leh a kaihhnawih natna vei tamna ber state kan ni chu thil zahthlak tak a nih thu sawiin, kan nun kan inenlet, sum lakluhna atan kan hmangte hi a fel ber em tih kan ngaihtuah a tul a ni, a ti.
DC Pu H. Lalengmawia chuan Mizo thalaite zingah sualna a hluar ta hle hi do a, siamtha turin pawl pakhat emaw kutah chauh innghah a tawk loh thu sawiin, chhungkuaah bul tana, naupangte hmuh theih turin thu mai piah lamah nunzia ah nu leh pa leh kum upa zawk ten kan nunah zir tur an hmuh a pawimawh hmasa a ni, a ti a. World No Tobacco Day hmanga kalkhawm zawng zawngte chu an thiante leh chhungkua ah vaihlo in hriselnaah a nghawng that loh dante, COTPA Dan bawhchhiatna leh hremna te chu midang hrilh hre chhawng tur ambassador-a an indah vek chuan he ni hian awmzia a nei hle dawn a ni, a ti a. Nimin hun hmang tura kalkhawmte chu thianghlimna, hriselna, rinawmna leh taimak kawnga mi entawntlak ni theuh turin a chah a ni.
Nimin hun hi Pu V.L Bela, Vice President, Indian Society on Tobacco and Health: Mizoram Chapter chuan telpuiin, kalkhawm zirlaite hnenah vaihlo thatlohna hrang hrang, taksa leh rilru a harsatna lian tak tak a thlen theih dan a sawifiah a. Nun uluk pawimawhzia tarlangin, tunlaia boruak chhe tawh tak karah hian huaisen taka chin thalo ti ve duh miahlo an la awm hram hram avangin hnam leh ram hi kan la nung hrih a ni, a ti.
Nimin programme hi Dr. J. Lalramchhuanga, Member Secy., Anti Tobacco Squad, Champhai chuan kaihruaiin, vaihlo leh a kaihhnawih thil te hian a hmangtu chauh ni lova an bulhnai ami te hriselna thlengin a tihbuai thin avangin vaihlo do hi nasa taka kalpui a tul thu a tarlang a ni. Pu Lalnunmawia, Principal, Govt. College chuan hunserh a hmang a, Pu Lalthamawia Bolchhim, Working Member Secretary chuan lawmthu sawiin hun a khar a ni.
He hunah hian Champhai SP Pu RP Meena; Mizoram State Tobacco Control Society District Coordinator, Champhai Pi Vanlalmuanawmi; Anti-Tobacco Squad leh District Level Task Force member-te bakah GM Higher Secondary School naupangte an tel a ni.
TRAINING TAN ANG :
Tukin zing dar 7 atang khan Champhai United FC chuan Training hawnna hun Chhangphut Field ah an buatsaih tan ta. He hun hi CDFA President Pu C. Hualrikhuama`n a hawng.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 65.64)
Diesel : DCSO Permit (Rs. 51.79)
RD PUMP : (6:00 AM - 6:00 PM) Sunday Close
Petrol : Semrual Rs. 500
Diesel : Nil
ni 1.6.2015 (thawhtanni)
DC IN KELKANG TLAWH :
CHamphai District thuneitute chuan tunlaia mi tam takin an tlawh Kelkang khuaa bawlhhlawh tam lutuk paih dan tur leh zirna lama harsatna sukiang turin ruahmanna an siam.
Champhai District Bawrhsap H. Lalengmawia leh Official dangte`n nimin khan Kelkang khua hi an tlawh a, thu dawn danin he khuaah hian mi pungkhawmin an paih bawlhhlawh a tam tawh em em a. Heng bawlhhlawh hi Swach Bharat sum hmangin PHE lamin paih se tiin Bawrhsap leh Official-te leh Kelkang khawtlan ghruaitute chuan an rel a. He khua hi khaw hrang hrang atanga tlawhtu mikhual tam takin an chim reng avangin zirlaite tan abik takin in lamah zirna boruak a awm lova, chuvangin DC H. Lalengmawia chuan zirtirtute chu an sikul hun bakah ban hnu ah nitin darkar 2 vel tal Class la belh turin a ngen a. Thudawnna sawi dan chuan sikul te pawh hi mimal ina lenglo mikhualin an luah avangin zirna hi a thuanawp nasa hle a n i.
Tui harsatna chungchangah chuan PHE lamin kartin Champhai atanga tui truck trip khat an pek thin chu chhunzawm nise tih a ni a. Ek In indaihloh avanga harastna sukiang turin vantlang ek in tam zawk laih belh nise tiin an rel a. Dawrkaite pawh an thl zawrhte MRP aia to a hralh lo turin an hrilh bawk. Nimin khan mikhual an haw rem lai deuh a nih avangin an khaw mi nilo Kelkang khuaa cham chu mi 1500 vel an ni a. Tun thleng hian mi nuai hnih dawnin harhna chhim tumin he khua hi an tlawh tawh a; an tam lai chuan sing chuang laite pawh vawikhatah mikhual an nei thin niin an sawi. Nimina Bawrhsap hova Kelkang khawtlawhtute hi SE, PWED; Superintendent of Excise; YMA Sub-Hqrs. Champhai hruaitu te, UD&PA Official te leh Police hotute an ni.
ZION VENG-IN ZIRLAI CHAWIMAWI :
Zion Veng Branch YMA chuan Inrinni khan an veng huamchhunga zirlai hlawhtlingte chawimawina hun an hmang.
He hun hi Zion Veng Presbyterian Kohhran Sunday School Hall-ah neih a ni a, he hun hmanpuitu khuallian H. Lalengmawia, Champhai DC chuan thusawiin, hlawhtlinna chang zirlaite chu a lawmpui thu a sawi a, chawimawina chang hria khawtlang hruaitu Zion vengin a nei chu an fakawm hle a ni, a ti. Zirna hi mihring nunah chuan a pawimawh berte zinga mi a ni a, Classroom ah hian kan nunkhu akan hman chhoh zel dan tur kan ruahman lawk a, kan thlen china a sang thei ang ber min thlentirtu pawimawh tak a ni, a ti. DC chuan Champhai District ah Quality Education kalpui turin hmalak chhoh mek ani a, hemi atan hian zirlaite chu a pawimawh ber an ni a. Zirlai mai bakah kan chhehvel thil chi hrang hrang pawh kan hriain kan khawhai kan tizau tur a ni a, a ti a. Zirna petu zirtirtute pawhin mawhphurhna lian tak an nei a, zirlai chhung chauh ni lo, zirlai kaihhnawih thil pawimawh chi hrang hrang ziritr tel thei tura kan inbuatsaih ve a tul a. Zirnaah hian nu leh pate pawhin chanvo kan nei a, kan fate zirna hi thenkhat chuan sum leh pai khawhralnaah kan ngai thin a. Mahse kan fate zirna atana sum kan hman hian nakin atan sum kan khawlkhawm zawk a, chhungkua atanga khawtlang thlenga kan tanrual theih chuan zirnaah hian hma kan sawn zel ang, tih sawiin zirlai hlawhtlinna changte chu an kal zelna turah duhsakna a hlan a ni.
Khuallian hian Zion Veng huamchhunga HSLC Pass chhuak mi 23, HSSLC pass mi 14 leh Graduate mi 4 te hnenah thilpek a hlan nghal a. Zirlai pass thar te hnenah lawmpuina thilpek hlan a ni a, Lalrinsanga YMA Secretary in lawmthu sawiin he hun hi a khar a ni.
VENGTHLANG HMASAWNNA TUR SAWIHO :
Ni 30.5.2015 (Inrinni) chawhnu dar 1 khan Champhai Vengthlang VC bul tumin Vengthlang huamchhunga tlawmngai pawl hrang hrang YMA, MHIP leh MUP leh sawm bikte nen Joint Meet Vengthlang VC House ah neih a ni a. Meeting Pu K. Lalmawia VCP kaihruaina hnuaiah hian Vengthlang khawlai a lo thianghlim zawk nan Clean & Beautification Comt. Vengthlang dinin an ni kaihhruaina hnuaiah Vengthlang thianghlimna leh mawina kawng dap nise an ti a. Vengthlang huam chhunga kawng dunga in pho chungchang an ngaihtuah a, hmun nga ah proposal hi siamin UD&PA Dept. ah thehluh nise an ti a. Kawng dunga dawr nei ten an dawr kawta thil an pho thin hi pho thin hi mipui veivak te tan harsatna a thlen thin avangin pho tawh lo tura ngen nise an ti a. Ui leh Ar chungchang ah kan DC thupek bawhzui dan ngaihtuah nghalin Vengchhung In tinah ngenna siam a, a tul anga hmalak zel nise an ti. Tin, vengchhung In zawng zawng chhinchhiah na House Number chu changtlung zawka neih nise an ti bawk.
CHAMPHAI DISTRICT TLAWHCHHUAH TUM :
Zirtawpni khan Champhai DC H. Lalengmawia IAS chaun Vapar leh Murlen khua tlawhin Vapar a English Medium School Building Rs. nuai 7 seng a sak thar a hawn bakah DC hian Murlen khawtlang hruaitute kawmin zirna kawnga tanla thar tur leh dan leh thupek kenkawh kawngah sawrkar tawiawm turin a ngen nghal bawk.
DC in a hawn tak Vapar English Medium School Building feet 80x15 a zau leh Office Building thar Feet 18x15 hi BADP sum Rs. nuai 7 senga sak a ni a, he School ah hian Nursery atanga Class VIII ah zirlai 100 kal mekin zirtirtu 7 an thawk mek bawk. Champhai District a khaw 80 chuang awmah khawtin te dinhmun chiang zawka a hriat theih nan DC chuan khaw 35 tlawh chhuak tawhin, khaw chengker leh kilkhawr zual deuhte tlawh hmasakah a nei mek a. Hun reilote chhungin Champhai District khawtinte tlawhchhuah vek tumin DC chuan ruahmanna a siam mek a ni.
CHAMPHAI DISTRICT LIRTHEI CHHIAH :
Sawrkar kum liamta 2014-15 chhung khan Champhai District Transport Office ah lirthei chi hrang hrang 848 ziah luh a ni a, heta tanga chhiah tlingkhawm chu Rs. 1,09,35,712 a ni.
Champhai DTO Benjamin Lalzama chuan Champhai District a lirthei chi hrang hran gkumin May thla thleng ziah luh tawh chu a vaiin 8744 a ni tih a sawi a, Aizawl District nen a inkawpa kalpui a nih laia Motor Registration chu tih danglam a nih loh avangin Champhai District a lirthei register zat hi a tlem phah tih a sawi. Kumkalta chhung khan lirthei dan bawhchhia hremna atanga sum hmuh chu Rs. 96,900 a tling bawk.
CHAMPHAI-AH BIKE/SCOOTY INTLANSIAK :
Champhai District Motorsports Assn. buatsaihin Inrinni khan Champhaia a vawikhatna atan Thangbuta Design & Printing 1st Drag Race neih a ni.
Race hawnna inkhawm tawi neihah khuallian C. Vanlalhmuaka chuan thusawiin Pathianin mihring te ah chhia leh tha hriatna a pe a, a hmang thiam apiangin an chen nuam mai a ni, a ti a. Thalai te hian hlim an mamawh a, hlimna th aleh thalo zawng erawh kan thliarthiam a ngai tih a sawi a. Chutianga Thalaite hlimna dik leh hlimna thianghlim siamtu, a ngaihna hria CDMA te chu fakawm a tih thu a sawi. He Drag Race hi MIMSA hruaitu mi 15 in an rawn hmanpui bawk a ni.
Drag Race ah hian Bike leh Scooty hmanga inelna siam niin Bike 160cc chinah Lalchawimawia chu 1-na niin, Lalrinkima chu 2-na a ni a, an pahnih hian ZH Racing Team a mite an ni a. 200-220cc ah Benjamin Lalchhanchhuaha chu pakhatna niin, Scooty Open-ah David Lalhmingmawia chu pakhatna a ni a, Robert Lalchhanchhuaha chu pahnihna niin an pahnih hian Mahindra Team ve ve an ni a, ZH Racing Team te chuan Team Champion nihna an hauh bawk.
BIKE INSU AH BORAL :
Nimin tlai dar 5:30 vel khan Champhai atanga Zote lam pana tlan Bike leh Zote lam atanga rawn tlan chu Midum phai bul kawngkawiah an insu a, Bike insutnaah hian Tv. Zonunmawia (25) s/o Pi Tlankimi, Venglai chuan hliam na tak tuarin damdawiin panpui a ni a, a hliam tuar lovin a boral zui ta a ni.
MEETING TURIN :
Inrinni khan Meeting pawimawha tel turin DUDO Pi V. Lalmuanpuii chu Aizawl panin a kal a, naktukah Department Office Meeting a tel turin Pu Lalrammawia SE, PHE pawh Aizawl panin kal a tum.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 65.64)
Diesel : Tanky Full (Rs. 51.79)
RD PUMP : (6:00 AM - 6:00 PM) Sunday Close
Petrol : Semrual Rs. 500
Diesel : Nil
ni 29.5.2015 (zirtawpni)
BSNL TOWER LOTHLENG THAR :
BSNL-a Microwave Signal Tower bunna kal mekah nimin khan tower tur ruhrel chu chhawp luh a ni. He Microwave Signal hi July thla hian zawhfel theih tawh beisei a ni tih BSNL hotute chuan an sawi a, nimina tower ruhrel an chhek hi thla thar chhung hian zawm khawm zawh hman beisei a ni. He Tower hi Champhaia BSNL-in Boardband leh Wireless Internet, EVDO a pek chhuah tihchangtlunna tur a nih bakah 3G pawh pek chhuah tel tur a ni a. Aizawl atangin Microwave Signal chu Hliappui kaltlangin lak a ni dawn a, tunah hian Serchhip atanga lak hmangin BSNL hian line 16 an nei a, tuna Tower hi bun zawh a nih hunah chuan Line 63 an nei tawh dawn a, hei hian Internet leh inbiak pawhna lamah nasa taka awmzia a neih beisei a ni. Microwave Signal Tower hi ramri depa inbiak pawhna tihchangtlunna tura Prime Minister Programme niin, Champhaiah hian Zokhawthar leh Melbukah te din tur a ni bawk a. Zokhawthar hi a Tower remkhawm mek niin, Melbuk hi Champhaia Tower bun zawhah khawih tan tura ruahman a ni a. Tower bunna atan hian cheng vaibelchhe 2 vel ruahman a ni.
COUNCELLING CLASS NEIH A NI :
Nimin khan SSA BRC Training Hall ah IGNOU Diploma in Elementary Education July 2014 Session te tan Councelling Class neih a ni. DIET Champhai chuan IGNOU D.EL.eD July 2014 Session Zirlaite tan ni 3 awh tur Councelling Class chu nimin atang khan an nei tan a. He Workshop hi D.EL.ed Course Compulsory Programme a ni a. He workshop ah hian zirtirtu hna in a ken tel skills chi hrang hrang zirtir an ni dawn a. DIET Champhai hi IGNOU Programme Study Centre zing a mi a ni a. He Study Centre ah hian Programme bituk bik Offer a ni a. Tunah hian Elementary Untrained Teacher te tan D.EL.ed Programme hi kalpui mek a ni a. July 2014 Session bikah hian zirlai 65 an nei mek a ni. Jan 2014 session zirlaite 96 te tan Workshop hi neih tawh a ni bawk. He hunah hian K Lalremsangi, Baby Lalrindiki, Lalmuankimi leh Lalsangpuii ten zirtirna an pe a ni.
PWD TEN KAWNG SIAM ZO HNAI :
PWD Champhai te chuan tunlai hian Bethel kawn leh New Champhai inkar kawngpui chei that hna an thawk mek a, tunah hian hmun thuma thena hmun 2 vel zo tawh in Vaihmun leh Pu Zanuara In bul motor Silna inkar te la siam zawh loh a ni a, khua athat chuan kar leh chhunga zawh hman an inbeisei thu PWD hotute chuan an sawi a. PWD hotute chuan mipuite hnenah ngenna siamin kawngpui dim kawngah mipuite tan la lehzual turin an ngen a, kawngpui tuihawk luang te, leh kawngpui ti chhe thei ven kawngah PWD te kut ringawta dah lova Mipui ten kan ta a ni tih hria uluk zawka kawngpui enkawlpui turin an ngen a ni.
PAWISA SEM :
Kum 2014-2015 chhunga Champhai District-a Minority Scholarship hmute hnenah pawisa sem chhuah mek a ni. Champhai District-ah hian Minority Scholarship hi mi 9816 in an hmu a, heng mite dawn tur atan hian cheng nuai 247 sing 7 sang 2 ruahman a ni. Scholarship hi DEO Office atangin School hnenah a hlawma pek chhuah a ni a, a dawngtu list hi DEO Office-ah a duh apiang en theih tura tar chhuah a ni.
BALL BEN TAWP HNAI TA :
Nimin khan Thanghlianga Sailo hriatrengna Inter High School volleyball Tournament chu Quarterfinal khelh zawh an ni. Nimin khan mipa Quarterfinal leh Hmeichhe Semifinal khelh zawh a ni a, Mipa ah Tlangsam HS, Vengsang HS, Zokhawthar HS leh Venglai Secondary an lut a, Tlangsam HS leh Vengsang HS an in tum ang a. Zokhawthar HS leh Venglai Secondary School te an intum bawk a, hmeichhe lamah chuan vawiin khan semifinal khelh zawh a ni a, naktuk chawhnu dar 1 ah Final khelh a ni ang.
SILAI REGISTER CHUNGCHANG :
National Database of Arm License (NDAL) hnuaia Silai Registration chu Champhai District-ah kalpui mek a ni. Nimin May 27, 2015 khan Khawbung RD Block huam chhunga Silai neite tân Khawbung BDO Complex BNRGSK Building-ah Silai Registration tih a ni a. Sub-Deputy Commissioner leh Nodal Officer ni bawk, Pu Pachhunga leh Arm Branch-a hnathawkte'n silai registration (chhinchhiah) hi an buaipui a ni. Silai leh Document-te chu uluk taka en dik a ni a. Khawbung RD Block huam chhunga silai nei mi 250 velin an Silai leh Document te kengin, a neitu hming leh Silai numberte vawiin khan an chhinchhiah fel hman a ni. NDAL hmalakna hnuaiah hian mahni hming lova Silai neitu (Arm Holder) te tan hmingthlak nghal theih a ni a. Silai nei reng reng te'n National Database of Arm License (NDAL) hnuaiah inziah luh vek tur a ni a, October 1, 2015 hmaa inziak lut lo te chu an License thi a ngaih a ni ang. " tih SDC chuan a sawi.
MUP TEN RUIHHLO TI TUR VENG :
Kar hmasa lam atanga tan tawh MUP Venglai Unit bultum a NGO hrang hrang ten Vengchhung a lo thianghlim zawk nan a Venglai Bazar ah Duty an la neih chhunzawm zel. Venglai Bazar bawr vel ah hian Ruihhlo ngai te an pungkawmin a zuar engemawzah an awm thin a, Heihi veng hmingchhiatna a nih bakah thalai tan a thalo Damdawi an zuar thin chu theihtawp a dodal an tum thu an sawi.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Semrual (Rs. 65.64)
Diesel : Tanky Full (Rs. 51.79)
RD PUMP : (6:00 AM - 6:00 PM) Sunday Close
Petrol : Semrual
Diesel : Nil
ni 27.5.2015 (nilaini)
KAWNGSIR A IN ZAWRH CHUNGCHANG SAWI HO :
National Urban Livelihood Mission (NULM) hnuaia kawngsira inzuar (street vendors)-te puihbawmna Champhai khawchhunga kengkawh tur "Town Vending Committee" chu a vawikhatna atan nimin khan Champhai I&PR Conference Hall-ah an thukhawm.
Committee hian The Mizoram Street Vendors Act, 2011 in a ruahman anga kawngsira inzuarte tanpuina leh khuahkhirhna dan Town Vending Plan ngaihtuahin an thukhawm a ni. Committee kaihruaitu Member-Secretary Pi V. Lalmuanpuii, District Urban Development Officer chuan kawng kama thil zawrh chuan mimal eizawnna a siam bakah khawpui rethei chawikanna hmanrua pawimawh tak a nih avangin NULM chuan street vendor-te inphona tur hmun bik hauh sak te, awlsam zawka loan hmuh pui dan ngaihtuah te, training pek bakah tanpuina hrang hrang pek a nih tur thu a tarlang a. Heng karah hian inphona hmun bik leh khuahkhirhna felfai tak a awm loh chuan khawtlang tana thil duhawm lo leh faina kawngah te harsatna a awm thin thu tarlangin Pi V. Lalmuanpuii chuan khaw-tlang thatna tur a ni tih hre chunga Plan tha tak siam turin leh a kenkawh hun thleng pawhin committee member-te chu inlungrual taka thawkho turin a sawm a ni. He committee-ah hian plan siam bakah kawngsira inzuarte tana awlsam zawka loan lak theih dan sawiho a ni a. Bank thawktute chuan tanpui an inhuam thu tarlangin, rilru puitling tak pu a, hlawhtlin ngei tum tan chuan an inhawn reng thu an sawi a ni.
Champhai Town Vending Committee-ah hian Chairman chu Champhai Deputy Commissioner niin, DUDO chu Member-Secretary a ni a. Member-ah hian SP, District Research Officer, Merchants' Association President, Street Vendors' Association Office Bearer-te, Joint Village Council Chairman leh Secretary bakah SBI, Mizoram Rural Bank leh Apex Bank Branch Manager-te theuh an tel a. Anni bakah nimin thutkhawmnaah chuan Sorkar Department leh NGO thenkhat atangin Special Invitees an tel a ni.
NGO TEN HMA LA :
Champhai District NGO Coordination Committee Office Bearer leh Vigilance Sub-Committee te chuan ni 22.05.15 (zirtawpni) khan World Bank hnuaia Champhai - Zokhawthar kawng laih mek chu a hmunah kalin an enpui a. Kawng laitu contractor, Tarmat Company, lam atangin an hotute nen inkawmna hun tha tak an nei nghal bawk. He hunah hian NGO Coordination Committee hruaitute chuan, tuna kawng laih tawh china an ngaihmawh laite leh contractor te chunga beiseina sang tak an neih thu an hrilh a. Kawngpui pawimawh tak siam an nih avanga uluk taka hna thawk tura an beisei thu leh, an thawk tha a nih chuan theihtawpa tanpui an inhuam thu an hrilh a ni. Tin, an kawng laih chu hmun thenkhatah 12 meter a tling lova an hriat thu NGO hruaitu te chuan an hrilh a, contractor lam in la laih belh tur a nih thu an lo hrilh ve bawk.
Ni 25.05.15 (Thawhtan) zan khan Champhai - Zokhawthar kawng laih chungchangah hian NGO hruaitute, PWD (Road), World Bank hotute leh contractor Tarmat Company te Circuit House-ah an inkawm khawm a. PWD hotute’n NGO te an sawmna angin, NGO hruaitute chuan kawng laih meka an duhthusam loh laite an tarlan bakah, fur ruahtui tlak tam huna lirthei che vel ten harsatna an tawh loh na tura ruahmanna tha tak siam turin an ngen a. Tarmat Company hotute chuan, theihtawp an chhuah tur thu leh an kawng laih avanga harsatna tawk apiangte tanpui an inhuam reng thu an hrilh a ni. Tin, Tarmat Company hian harsatna tawk te tanpui thuai thei tura hmanraw mamawh te, kawng nal leh chhe zual laia an inrin reng tur thu an hrilh bawk a ni.
World Bank lam hotute pawhin thu sawiin, Champhai – Zokhawthar kawng hi kawngpui tha leh daih rei tak a nih theihna tura uluk taka vil an tum thu leh, complaint awm apiang dawngsawng thei tura an inhawn reng thu an sawi bawk a ni. Mualkawi khawtlangin an khaw chhung paltlang an duh avanga, an khaw hnuai kawng laih an phal loh avangin harsatna an tawh mek thu tarlan a ni a. NGO hruaitute chuan, Mualkawi khaw tan bil bik chauh pawh ni lo, khawchhak tlangdunga cheng zawng zawngte tana kawngpui pawimawh tak a nih avangin, Mualkawi khawtlang pawhin thil theihloh na na na chu ngen a, harsatna an siam reng bik an rin loh thu an sawi ve bawk a ni.
MJA PRESIDENT IN VOLLEYBALL INTIHSIAKNA HAWNG :
Champhai District Volleyball Association buatsaih Thanghlianga Memorial Inter High School Volleyball Competition chu nimin khan Kahrawt Field-ah tan a ni. He competition hawnna inkhawm tawi buatsaih, Pu H.Rothang-liana, Sr. vice president, CDVA kaihhruaiah hian khuallian Pu Lalhmingmawia Pachuau, MJA, Champhai District President chuan thu sawiin zirna peng pakhat infiamna lama zirlaite hmasawn theihna tura high school tan volleyball competition buatsaih a ni chu a lawmawm hle a ni a ti a, competition buatsaihtu leh trophy petute chu fakawm a tih thu a sawi a, zirna kan tih hian classroom chhung chauh a kawk lo a, pawn lam leh kawng hrang hranga hma kan sawnna pawh hi zirna hian a huam tel vek a, infiamna hian taksa sawizawina leh hriselna a ken tel avangin zirlaiten an thlahthlam thei bik lo a ni a ti. Khuallian chuan infiamnaa hlawhtlinna chang zinga Kristiante chuan Pathian an dah pawimawh thin a, hei hi an hlawhtlinna bul pakhat pawh niin zirlaite pawhin kan thil tihna kawng hrang hrangah Pathian kan dah pawimawh a tul tih sawiin Champhai hian tun hmain volleyball-ah Mizoram kan lo deng chhuak tawh a, tun hnuah tlemin kan tlahniam deuh niin a lang a ti a, chawi nung thar leh turin CDVA-te chu a sawm a, khuallian hian CDVA hnenah hian volleyball pahnih a hlan nghal a ni.
He hunah hian trophy petute hnen atanga thusawi ngaihthlak a ni bawk. Thanghlianga Memorial Inter High School Volleyball Tournament-ah hian mipa team 13 telin hmeichhe team 10 an tel bawk.
KAWLKULH TOURIST LODGE EN :
Niminpiah khan Mizoram Legislative Assembly Secretariat a Committee on Estimates chuan an Chairman Pu Lalrinliana Sailo, MLA ho in Kawlkulh daia Tourist Lodge chu a dinhmun hrechiang turin an tlawh a, Member dangte chu - Pu Vanlalzawma, MLA; Pu T.Sangkunga, MLA; Pu R. Vanlalvena, MLA; Pi Vanlalawm-puii Chawngthu, MLA te an ni. Kawlkulh Tourist Lodge-ah hian Room 10 nos, Kitchen pakhat, Dormitory pakhat leh Restaurant pakhat awm tura ruahman a ni. He Tourist Lodge hi contractor hnen atangin October, 2012 thla khan Tourism Department hian a la tawh a, mahse sum lamah Department in harsatna an neih te chu tun thleng hian chinfel theih ala nih loh avangin Committee chuan ngai pawimawh in a hmun ngeiah an han tlawh a ni. Committee on Estimates Member te hi Assembly Secretariat leh Tourism Department a offical ten an tawiawm a ni.
MJA TE IN HMUKHAWM :
MJA, Champhai District chuan nimin khan Press Club-ah General Body Meeting an nei. He meeting hi MJA President Pu Lalhmingmawia Pachuau chuan a kaihruai a, secretary hnen atangin MJA Annual Conference, Kolasib-a neih zawh tak report ngaihthlak a nih hnuah thlirzauna neih zui nghal a ni. Annual Conference thleng tura Kolasib MJA-te inbuatsaihna leh sorkar department hrang hrangte nena an thawhhona te chu fakawm an tih thu tarlangin MJA Conference thlen dan kawngah entawn tur tha tak an hnutchhiah nia an hriat thu an sawi a ni. Hemi hnu hian pawl kalphung leh hmachhawp mekte thlirin hmalak dan turte an sawiho bawk.
CHAMPHAI RAWLTHAR CHE THA HLE :
World Cup qualifying-a India aiawh tur thlanna Aizawl-a neihah CDFA-in an tirh thlak Lalngaihzuala S/o Lalngaihawma (L) Zotlang leh Lalchhuanawma S/o Ramzaua (L) Venglai te chu a tha zual thlitfim mi 9 zingah an la tel a, Aizawl-ah trail hi nei mekin Champhai atanga kalte hi an la che tha rih hle tih thu kan dawng.
IFSC CODE TI DIK LO :
Apex Bank, Champhai Branch IFSC Code hriatsual palh a nih avangin Mizofed LPG, Champhai-a DBTL atana Apex Bank account thehlut tawh zawng zawng ten a rang lamin Mizofed LPG Office, Kahrawt-ah a thara thehlut leh vek tura ngen leh hriattir in ni e.
ni 26.5.2015 (thawhlehni)
CHAMPHAI THALAI PAWL TEN KAWNG EN :
Ni 25.5.2015 (Thawhtanni) khan Champhai Thalai Pawl OB te in hmukhawmin kum 2016 KTP General Conference kan hmanna tur New Champhai panna kawng PWD ten an thawh mek chu a hmunah kalin an en. Champhai Thalai Pawl hruaitute chuan Champhai PWD hmalakna chu fakawm a tiin EE leh a thawhpuite chungah lawmthu an sawi a. Nikum June thla a CE Pu Sawmvela`n Selluaia Traffic Point atanga New Champhai inkar kawng Intermediate Lane a siam tura hma min lakpui tura Champhai PWD hotute hnena a lo sawi tawh chu Conference neih hma ngei hian min bawhzui sak hram theise tiin kan PWD hotute chu CTP hian an ngen nghal bawk.
DC HOVIN BUHFAI HRALHRUK MAN :
Champhai DC Pu H. Lalengmawia leh a hoten nizan hmasa khan Champhai Supply Godown a dah tur Supply Buhfai hralhruk Bag 113 leh a mawhphurtu Truck Driver 4 leh buhfai leitu hmeichhe pakhat chu an man.
Champhai DC Pu H. Lalengmawia chuan Supply Buhfai chu tichingpen an awm thin nia an thudawn bawhzuiin, nizan khan amah tawiawmtute nen Champhai Supply Godown hi kalchilhin, Supply Godown a dahluh tur buhfai bag 113 chu a phurtu Driver te hian an hralh ru ngei tih hriatchhuah a ni tih a sawi a. Heng buhfaite hi Supply Godown bulah hmeichhe pakhat chuan Driver te hnen atang hian lei chhawngin, motor dang hmangin Champhai khawpui chhung hmun 4 ah a hralh leh a, heng Buhfai hralhrukte hi nizan vek khan lak let lehnghal vek a ni a, mawhphurtute hi Champhai Police kutah hlan nghal an ni.
CHAMPHAI-A VC INTHLAN THLIRLET :
Nimin khan Circuit House ah State Election Secretary H. Dazika hovin Champhai District a VC election neih zawh tak thlirlet a ni.
He hunah hian DEO H. Lalengmawia, EO Benjamin Lalzama, SP RP Meena, Champhai South leh Champhai North ERO te an tel a. Champhai District ah muanawm taka inthlan neih a nih chu lawmawm an tih thu te, harsatna thleng thenkhatte an sawiho a ni. Champhai District ah hian Vote chhiar chungchang avanga Kanan Veng VC chu tun thlengin charge an la inhlan thei lova, an chungchang ngaihtuah tur tribunal din tawh niin, a tul ang te an bawhzui dawn a ni. Khawzawl Hermon leh Electric Vengin VC inthlan an Boycott chungchangah nimin khan DEO H. Lalengmawia chuan Khawzawl tlawhin thuneitute chu thil awmdan leh hmalak zel dan turte a sawipui bawk. Khawzawl Electric veng hian an venga awm nia an ngaih chhungkaw thenkhat chu Hermon venga rinluh an nih avangin, hemi duhloh lantir nan hian VC inthlan kha an boycott a, an la inthlang lo a ni.
SILAI REGISTER :
National Database Armm License hnuaiah nimin khan silai register runpui neih a ni. Silai Register hi Champhai Police Station-ah neih a ni a, nimin khan Champhai District a silai neitute chuan an silai kawlte hi sawrkarah an ziaklut tha leh a ni. National Database Arm License hnuaiah hian silai registration chu Computer hmanga thun vek tura tih a nih avangin, a hmaa silai register zawng zawng pawhin a thara tih vek a ngai a ni.
HIGH SCHOOL TAN VOLLEYBALL :
Vawiin chhun dar 1:30 hian Thanghlianga Memorial Inter H/S Volleyball Competition chu Kahrawt YMA Field ah khelh tan a ni dawn a, MJA Champhai District President Lalhmingmawia Pachuau chuan a hawng ang. He inelna neih turah hian mipa team 15 leh hmeichhe team 10 an tel thei dawn niin thu dawn a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 65.64)
Diesel : Tanky Full (Rs. 51.79)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 25.5.2015 (thawhtanni)
VENGSANG-AH PU SAILUTA IN KANGRAL VEK :
Ni 23.5.2015 (Inrinni) zan dar 6:30 vel khan Vengsang a Rahtea Tuikhur bula Pu Sailuta te In chu Bungrua engmah chuh hman lohin a kang ral vek. In kan lai hian in neitute chu Ina an awm loh lai a nih bakah Power Supply awm loh lai a nih avangin a chhuah chhan hriat ani lo a, In kang hi hriat a nih chuan a lo nasa hman tawh hle a, Fire Dept. leh mi tlawmngai pungkhawmte chuan In dang a kang kai tur chu an veng hman hlauh a ni. Bungrua engmah chuh hman a ni lova, NLUP hamthatna an dawn an Ar vulh lai 14 a kanghlum bawk. Chhiat tawhna hmun hi DC H. Lalengmawia leh Police hotuten tlawh nghalin, thil tihfel ngai awmte an buaipui nghal a. Vengsang khawtlang chuan kangmei tuarte tan hian nimin khan vehbur a khawnsak bakah chenna tur in an sak sak nghal a, hemi atan hian Bialtu MLA Pu TT Zothansanga chuan Rangva Bundle 4 a pek bakah Champhai DC atangin tanpuina Rs. 15700 pek a ni dawn bawk.
KUNGFU THIAM TE HNENAH MEDAL HLANNA HUN HMANG :
Champhai DC Pu H.Lalengmawia chuan, mahni inhneh hi thil har tak a ni a, martial arts-ah chu chu a kengtel a ni, a ti.
He thu hi ni 23.5.2015 (Inrinni) AMKA Champhai District-in zirlai black belt hlanna leh medal semchhuahna hun a hmanpuinaah sawiin, DC chuan, Champhaia a vawikhatna atana black belt hlan tur an nei leh, Karate-in sulhnu tak tak an nei chu thil ropui tak a ni, a ti a, sports hi zirna huang chhunga mi a nih angin zirna nen a kalkawp tlat tur a ni tih hi kan hriatchian a tul a. Pawna kan than theihna hi classroom chhhunga kan thil zir atangin a intan vek a, a khawi mah hi
kan thlahhtlam tur a ni lo, a ti a. Martial Arts chuan mahni hnehtu nihna a kengtel a, mahni inhneh hi thil harsa tak a ni a, Martial Arts hminga hmun danga kalte chuan an beisei ang result nei pha lo mah se mahni hnehtu nihna an nei hrim hrim tawh hi thil tha tak a ni, a ti.
Pu H.Lalengmawia chuan, hlawhtlinna hi kan thiamna leh ro kan khawlkhawmah a innghat lova, keimahnia talent awm kan tihpun a, kan hmasawnna daltu keimahnia awmte hnehtu kan nih hi mahni kan inhnehna leh, hlawhtlinna lamtluang kan zawhna a ni, tih sawiin, Martial arts hian hlawhtlinna mai bakah mahni invenhimna leh hriselna a kengtel a, uar deuh deuh tlak a ni, a ti a, martial arts chawikang turin India ramah chak taka hmalak mek a ni a, a bikin hmeichhiate chu anmahni invenghim thei tura buatsaih chu sorkarin a tum a, state tam takah chuan hei hi kalpui tan mek a nih thu a tarlang tel bawk. Khuallian hian Rosangliana leh Lalchhuanawma te hnenah black belt hi a hlan nghal a ni.
He huna khualzahawm Pu Paozalet Kipgen, Suprintendent, Customs Champhai pawhin black belt hlawhchhuaktu leh medal dawngtute chu a lawmpui thu sawiin, hlawhtlinna chan chhunzawm zel turin duhsakna a hlan a. Thusawitu dang Pu Lalhmingmawia Pachuau, MJA Champhai District President chuan Champhai District Sports Committee hnuaia Sports Dicipline hrang hrang zingah, Karate-in international huap thlenga Champhai hming an lo tihthatna chu lawmawm a tih thu a sawi a. Hemi tura hruaitute inpekna te, nu leh pate an fate an phurpuina te chu fakawm a tih thu sawiin, naupangte chu hlawhtlin dan thiam a, kawng dik lo zawh lo turin a fuih a, chutianga thanglian tur chuan kawng engkimah zirna thlahthlam lo turin a chah a ni.
Khualzahawm, MJA President leh Champhai District Sports Committee Chairman Pu C.Lallianpuia te chuan kumin april thlaah State Level Karate Championship-a medal latutute hnenah medal an hlan a ni.
AMKA Champhai District hian kum 2010 khan International Level-ah Bronze Medal an lo la tawh a, National Level-ah pawh vawi thum feh chhuak tawhin Gold 7, Silver 5 leh Bronze 4 an la tawh a. State Level-ah Gold 23, Silver 38 leh Bronze 46 la tawhin Champion tem vawi 1 an ni tawh a, Best Dicipline Team-ah tum thum thlan an lo ni tawh bawk.
PANGPAR KHUAAH CHAWNGTLAI SIAM TUM :
Chawngtlai khua chuan Mizo Historical Village cheina atana a hmalkan leh Model Village cheinan an khua chu pangpar khuaa siam an tum avangin a thawh hnihna atan ‘Making Flower Village Mission’ chu ngawrh takin an kapui mek a, Inrinni khan Mizoram Historical Village Committee kaihhruainain Chawngtlai Gree & Beautification Sub-Committee chuan pangpar engemawzat an ching leh a, Sub-Committee Chairman Pu PC Hmingliana hnen atanga thu dawn danin Chawngtlai, Tlaizawng leh Mizo lungtileng chi pangpar tiak 500 chuang Chawngtlai khawthlir hmunah phun leh a ni. Rose Garden atan Rose chi hrang hrang awmze nei takin kung 800 chuang phun a ni bawk a. A thawh khatnaah khan tlaizawn ghlang kung 1000 chaung an lo phn tawh bawk. Hemi bakah hian Govt. Gandhi Memorial Higher Secondary (GMHSS) ten chawlhbuk sak sakin, Flower Plantation tur an ruahman bawk.
RUIHHLO MAN :
Ni 23.5.2015 (Inrinni) tlai khan Champhai Excise & Narcotics Dept chuan Heroin gram 4 leh a neitua puh Sawichhingpuii (36) Lalhnuaia fanu, Electric Veng, Champhai chu an man tel bawk a. Heroin neitu hi NDPS Act. Hnuaiah tbubuai siamsak a ni. Heroin an man hi tualchhunga hralhnaa chhutin cheng 16800 man hu vel ani.
ZONE THIAM BER HRIAT TA :
Ni 23.5.2015 (Inrinni) Dar 1:30 khan Champhai District Football Association buatsaih Inter Zone Football Tournament chu final khelh a ni a, Pu Lalnunmawia, Honorary Vice President MFA chuan Khuallian niin a hman pui.
Final inkhelh hma inkhawm tawi neihah Khuallian Pu Lalnunmawia chuan thu sawiin, tunlai khawvelah tih mai maina hian eng game-ah mah a thlen sanpuilohzia sawiin, mi taimate leh teirei peihmite dinchhuahna khawvel anih tawh avangin hmasawn tuma inkhel turin a fuih a, zone football in elna ni mahse, Champhaiah mai duhtawk lova, India aiawha inkhel thei tur khawpa taima tak leh ruihtheih thil laka fihlim turin a chah bawk.
Final-ah hian Khawzawl Zone Champion Pole Star leh Kawlkulh Zone Kawlkulh FC ten final khelin Pole Star te hi an Champion ta a ni.
A THLAWNIN INENTIR :
Ni 23.5.2015 (Inrinni) khan Genesareth Gospel Home ah Free Dental Clinic neih a ni a,he clinic ah hian Dr.Lalthlanzuala chuan Home-a naupangte chu an hriselnate a endiksak a ni.
Free Clinic ah hian Mipa 32 leh Hmeichhia 37 an vaiin naupang 69 hriselna endiksak an ni a,hei bakah hian naupang 8 te ha phawisak bawk a ni.
HELICOPTER TUMNA TUR EN :
Ni 23.5.2015 (Inrinni) khan Champhai DC Pu H. Lalengmawia hovin Champhai Helipad thar tur siamhna thawh mek chu enfiah a ni.
Pu Saidenga, Dy. Controller, Aviation, Champhai PWD engineer-te leh khawtlang hruaitute an tel a. Helipad hi nikum December atanga khan laihrem hna tan a ni a. Tunah hian a panna kawng siam hna thawh mek a nih bakah waiting shed sak hmabak a ni.
Helipad hi NLCPR atanga pawisa sanction atanga siam niin, PWD in a siam hna hi an thawk a ni. Champhai bakah hian Saitual leh Aizawl ah helipad thar siam hna hi thawh mek a ni a. Heng bakah hian hmun dang pasarih a helipad neih sa chei that hna kalpui mek a ni bawk.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 65.64)
Diesel : Tanky Full (Rs. 51.79)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 23.5.2015 (inrinni)
CHAMPHAI DISTRICT RESULTS FRAMEWORK DOCUMENT CHUNGCHANG SAWIHO :
Nimin khan Champhai DC Pu H. Lalengmawia hovin Champhai DC Conference Hall-ah District Office hrang hrang hotuten Champhai District Results Framework Document (RFD) , 2015-2016 buatsaih leh kalpui zel dan tur an sawiho. DC chuan kumin 2015-2016 hi Mizoramah district hrang hranga RFD a vawikhatna atan siam tanna a nih thu sawiin, department tinte chu department pakhat anga inngai tlang a, thahnem ngai taka thawkho turin a sawm a ni.
RFD chungchang sawifiahna hi Pu CC Lalchuangkima, Project Director, DRDA Champhai leh Pi Lalhruaitluangi, SDC Champhai ten an nei a. RFD target siam atang hian Sorkar hnathawk tin ten hmasawn zel tum tlang turin leh, Department tinte thawh rah tlingkhawm that leh thatloh azirin District Administration chu a hmel a lang mawiin a mawilo thei a nih thu sawiin, Department mal tinte mawhphurhna leh thawhho pawimawhna an tarlang a ni.
RFD hi sawrkar laipui chuan kum 2009 – 2010 atang khan a kalpui tan tawh a. Mizoramah chuan 2013-2014 atang khan kalpui tan a ni.
DIVERSITY DAY PUALIN HUN HMANG :
Nimin chawhnu khan International Biological diversity day pualin DFO Chamber-ah hun hman a ni.
He hun hi Pu PC Laltanpuia, ACF, Champhai Forest Division chuan a kaihhruai a, thusawiin, kumin International Biological diversity day atan hian United Nations chuan Bio-diveristy for sustainable development tih thupui a thlang a, kan chhehvela nungcha leh thing leh maute leh mihring te hmasawnna hi a kal thiang tlat tur a ni a, hmasawnna chu chhuan tam tak daih tur, hmasawnna tluangtling a ni tur a ni, a ti a, nungcha leh thing leh mau leh mihringte hi inrem takin kan cheng thei a, mahse tuna a lan dan chuan mihringte hian kan chhehvela thil awmte hmelma enin kan en a, kan thil thlir dan hi kan thlak loh chuan a tuartu tur chu mihringte bawk kan ni tih sawiin, Mizorama ramhmul thlai leh thil dang chi hrang hrang awmte chu tunah a tangkaina la hre lo mah ila, nakina rohlu tak ni thei vek a nih avangin tuna an awmdana awmtir a, humhalh a tul a ni, a ti.
Thupui sawitu Pu VL Lura Hauzel, Addl SP Champhai chuan, hmasawnna kan tih hian kan rilrua lang chu hmuh theih hmasawnna a ni a, mahse heng hmasawnna hian a chhe zawngin nghawng a nei ziah a, a bikin nungcha leh thing leh maute hian an tuar nasa hle a ni, a ti a, a chhe zawnga kentel nei lo hmasawnna kan ngaihtuah a tul a, chu chu a theih loh a nih chuan hmasawnna chuan a chhe zawng aiin a tha zawngin rah a chhuah nasa zawk tur a ni, tih sawiin, hmasawnna chu mihringten kum engzat chhung nge kan chhawr theih ang tih te, kan chhehvel thil ten an tuar dante kan chhut ngun a tul a. Kawngpui lian tak tak kan sial a, lui lian tak tak kan khuah hian hmasawnna chuan mihringteah thatna thlen mah se nungcha leh thing leh mau-ah chhiatna a thlen a. A inbuk tawk lohna lai hi kan chinfel a, kan chhehvel thilten an tawrh tlem theih dan tur leh, hmasawnna chu a daihrei thei ber a nih theih dan tur kan ngaihtuah a tul hle a ni, a ti.
Hemi hnu hian kalkhawmte chuan international biological diversity day thupui chungchanga an ngaihdan te an sawi ve bawk. He hunah hian MJA Champhai, DUDO, DIPRO, SDO leh Forest staff te an tel a ni.
DC IN THUPEK CHHUAH :
Champhai District Magistrate Pu H.Lalengmawia, IAS chuan leivung leh bawlhhlawh paihna chungchangah thupek a tichhuak.
Thupekah chuan tu pawh in hmun laihna leivung leh bawhhlawh paih tur nei reng reng ten Champhai atanga km 5, Aizawl road-a Dumping ground siam tharah leh UD&PA Deptt in dumping ground an lo nei tawh saah chauh leivung leh bawlhhlawh ten an paih tur a ni, tih tarlangin, he thupek hian thla hnih chhung a huam ang a, thupek zawm lote chu Section 188 IPC hmanga hrem an ni dawn a ni.
AMKA IN KUNGFU THIAM MAN PE DAWN :
Vawiin chawhnu dar hnih hian AMKA Champhai District chuan an zirlai black belt exam neih zawh taka zirlaite hnena belt hlanna, Aizawla state level karate championship 2015 neih zawh taka AMKA Champhai District medal an lakna leh, AMKA Champhai District in kum 15 a tlin lawmna hun an hmang dawn a, Champhai DC Pu H.Lalengmawi chuan khuallian niin a hmanpui dawn a ni.
SBI DAWR THEIH DAWNLOH :
State Bank of India, Champhai Branch chuan vawiin hian Main server an siamthat dawn avangin nilengin dawr theih an ni dawn lova, anmahni dawrtute hriatthiamna an ngen a ni.
SUB-HQRS YMA PRESIDENT IN HAWNG :
Nimin chawhma dar 10 khan Central YMA leh Disaster Management &Rehabilitation Dept. Buatsaih Venglai Cimmunity Hall ah Community Awareness Peogramme on Disaster Management cum Training For YMA Volunteers chu Pu V L Chama Hnamte Pre. Sub-Hqtrs Champhai chuan a hawng.
Pu VL Chama Hnamte President Sub-Hqtra YMA Pre. chuan thusawiin Khawvelah chhiatrupna a thleng fo reng a. Mizoram pawh hi min hel reng lo mai thei, chhiatrupna lo thleng thulha hmachhawn dan kan lo zir lawk chuan tawrhna nasa zawk lakah kan himin kan pumpelh thei a ni a ti a. an thil zir chu Chhiatrupna laka ta an him theihna tura mite hrilh hre tu ni thei tur a training tangkai taka hmang turin kalkawmte chu a chah bawk.
He hawnna inkhawm hi Pu Pc Lalropara, Chairman Disaster Management Sub- Committee,CYMA) chuan a kaihruaia, Trainnee te chu theihtawp chhuaha hmang tur leh mahni branch theuh ah pu darh turin a chah a. chhiatrupna lo thleng thut hian a hmuna awm YMA members te hi hmala hmasa tu kan nih thin avangin chhiatrupna lo thleng buaipui dan hi kan thiam angai a ni a ti bawk.
He hunah hian Pu Lalhruaitluanga hnen atangin "Rikrum thil a, YMA chetlakna" tih leh " Search & Rescue" chungchang ngaihthlak a ni. Chhiatrupna lo thlen thulha First Aid pek dan tur changte tarlan a ni bawk. Pu Lalhruaitluanga chuan thusawii Chhiatrupna lo thleng thei lakah lo inven lawk angai a ni a ti a, Pathian remruatna lo thleng tur hi tuman kan dal thei lova, a miten harsatna an tawha a lo inven dan leh pumpelh theihna mihringte hi min pe a, kan inven theih reng pawh inveng duh lo kan awm thin avangin in zirtirna hi buatsaih a ngai a ni a ti bawk. Chhiatrupna a lo thlenin mipuite kan chi aia, kan inhawrkhawm luai luai thin a, chhanchhuah hna pawh a thawh hleihtheih thin lova, chung thil laka mipuite thunun tur chuan YMA hruaituten hma kan lak angai a, kan chi ai ve tur a ni lo a ti a. Branch hrang hrangah Disaster Management Sub-Commitee din theih nise a duhawm thu a sawi bawk.
He hunah hian Pu F Lalrinmuana Disaster Management Sub-Committee Chairman SYMA chuan hunserh a hmang a, Pu Lalhruaitluanga Disaster Management Sub-Committee Secy CYMA hnen atangin in hmelhriat tirna leh reports ngaihthlak a ni bawk. He trainingah hian Sub-Hqtrs YMA Champhai huam chhunga thuthmun Branch leh Group YMA atangtein an kal khawm a ni.
NEW CHAMPHAI MZP IN ZIRLAITE CHAWIMAWI :
Nimin khan New Champhai MZP Branch te chuan an veng huam chhunga HSLC leh HSSLC-a passed chhuakte lawmpuina hun an hmang.
New Champhai MZP Branch te hian HSLC passed chhuak mi 22 leh HSSLC passed chhuak mi 5 hnenah lawmpui nan thangchhuah diar an khumtir a. He hun hi MZP Hqrs Champhai hruaitute, New Champhai VC leh YMA hruaituten an hmanpui a ni. Nimin khan kum 2015-2016 chhunga hruaitu thar thlanna hun an hmang nghal bawk. New Champhai MZP Branch hi nikum atanga dingtan an ni.
ni 22.5.2015 (zirtawpni)
LEIVUNG PAIHNA TUR EN HO :
Nimin khan Champhai DC leh DRDA hmalakna hnuaia leivung paihna hmun siam thar, Champhai khawchhung atanga 5 km a hla Aizawl chu Champhai DC Pu H. Lalengmawia hovin a hmuna enfiah a ni a. Kawng tih zau dan tur te sawiho nghal niin, DC chuan ni 25.5.2015 (Thawhtanni) atang hian hman tan theih a nih tur thu a sawi. Leivung paihna hmun hranpa hi kawngsir duhna hmun hmuna paih an awm thin avangin leh, mipuite tan a aqlsam zawk nan tuna UD&PA Dumping Ground hman mek bakah hmun hnai zawkah neih belh tha a hriain siam belh a ni.
Champhai DC chuan District Magistrate a nihna angin UD&PA Dumping Ground, khawchhung atanga km 10 a hlaa siam leh hemi leivung paihna hmun pahnih bakah hi chuan tuman leivung an paih phal a nih tawh loh thu vawiin atang hian order siam a ni, a ti a. Tunah hian leivung tharlam leh tharlam lo kawngsirah chhek khawl ngut a ni chuan khawchhung hmel a ti mawilo in, a zahthlak hle a ni tiin DC chuan tun achinah dan ngaipawimawh a Sorkar thupek zawm turin mipuite chu a chah a ni.
Nimin khan Champhai District Urban Development Officer Pi V. Lalmuanpuii bakah Addl. SP Pu V.L. Lura Hauzel, 74 RCC O/C Pu Prakash Kumar leh YMA Sub-Headquarter hruaitute an tel a. Addl. SP chuan chuan dan zawm tlan a ngaih thu sawiin, thianghlimna leh dan leh dun kenkawh hi theih tawpa kalpui tlan a duh thu a sawi. DUDO Pi V. Lalmuanpuii pawhin UD&PA Department chauh chu khawtlang thianghlimna hna kengkawh tur a nih loh thu sawiin, mitinin mawhphurhna kan neih vek thu leh tantlang a pawimawh thu a tarlang bawk.
Champhai DC ho hian phallohna hmun kawng sira leivung chhekkhawl chu paihfai dan ngaihtuahin an enho nghal a ni.
ZIRLAI PAWL TEN ZIRLAI TITHA CHAWIMAWI :
Nimin khan MZP Hqrs. Champhai chuan an huamchhunga zirlai ti tha te chawimawina hun an hmang a, H. Lalengmaia, IAS Champhai DC chu khuallian niin a hmanpui.
He hun hi Isaas Lalduhawma, Vice President MZP Hqrs. Champhai chuan kaihruai in H. Lalengmawia, Champhai DC chuan thusawiin, Zirlaiti tha chawimawina hun buatsaihtu MZP te chu fak tlak an ni, ati. MZP ah hian mi tam takin rinna an nghat mek a, Mizoram sawrkar in zirnaa hma kan sawn theih nan School tan hma akalpui a zirlai pawlte zingah dodal an awm chu thil lungchhiatthlak tak ani, a ti. Khawvelah zirna ngaisang leh thiamna ngaisang apiang hi ram changkang an ni a. Ram hausa ringawt hi khawvelin ramchangkangah a pawm lova, Chuvang chuan kan ram a changkan theihna turin zirna kawngahtheihtawp chhuah zel a ngai a ni, a ti.
Khuallian chuan Champhai hian theihtawp chhuaha hma kan lak chuan Mizoramah hian a ber kan ni thei tih a sawi a. Zirna beihpui thlak tum mek a ni, tih sawiin, tumruhna leh huaisenna leh mahn iinrintawkna hi hlawhtlinna ban bul pawimawh tak a ni a. Kan hmazawnah eng harsatna pawh rawn thleng thin mahse tumruhna leh huaisenna hmaah chuan an dingchang ngai lo, a ti.
Nimina an chawimawi te chu HSLC Top 5 Lalmuanawma Khiangte (Sprindale Academy) Mizo topper Vanlalruatpuii (King Solomon). Cent Percent a pass School 7 Bethel Mission School, Springdale Academy, King solomon, Govt Ruantlang High School, Einstein Boarding School, Pine Hill Adventist, Govt Tlangsam H/S, Govt R Hranga H/S. Distinction an chawimawite Bethel Mission School (8), PCMS Zotlang (5), Springdale (3), GM H/S (2), Einstein (1), BC (1), Vengsang H/S (1), Venglai Higher (1), Ruantlang H/S (1), King Solomon (1)
He chawimawina hunah hian MZP President Lalsiammawia Sailo bakah sawm bik mi thenkhat ten thusawina hun an hmang.
GANJA KUNG 1000 TICHHIA:
Tunkar Thawhlehni khan Murlen NGO, YMA, MUP, MHIP leh VC tangkawp chuan Chinpaua f/o Thawngkhankhupa huanah Ganja kung 1000 chuang man sakin a hmunah an halral. Thudawn danin Ganja hi Kg 60 lai a tling a, Murlen NGO Coordination Comt. chuan hetiang thil hi an khuaah thleng tawh lo se an duh hle tih an sawi.
BELT HLAN ANG :
AMKA Champhai District chuan naktuk tlai dar 2 hian Circuit House Conference Hall ah an hnuai atanga Exam Pass thar 2-te hnena Belt hlanna hun an hmang dawn. Hetah hian Champhai DC H. Lalengmawia, IAS chu khuallian a ni ang.
BOXING ZIRNA :
Nimin tlai khan CHADBA in a buatsaih Boxing a thlawna zirna chu Mizoram Boxing Association President Dr Zorammawia chuan a hawng. MIZBA hnuaiah a thlawna Boxing zirna hi buatsaih a ni a. He free coaching hian August thla thleng a awh dawn a, nimin thleng khan Boxing zir tur naupang 20 an inziak lut tawh a. Boxing zir duh tan hian inziahluh belh theih reng a ni bawk. MIZBA in an rawn tirh B. Lalhriatpuiin Boxing hi a zirtir thin dawn a ni.
BIO-DIVERSITY :
Vawiin chawhnu dar 2 hian Champhai DFO Office Champber ah International Bio-Diversity Day pualin hun hman a ni dawn. Thupui atan ‘Bio Diversity for sustainable Development’ tih a ni ang.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Free Sale (Rs. 65.64)
Diesel : DCSO Permit (Rs. 51.79)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 21.5.2015 (ningani)
CHAMPHAI-A SILAI REGISTRATION TI ZO :
National Database of Arm License )NDAL) hnuaia silai online registration chungchanga silai neitute thil tih dan tur inkawhhmuhna chu CHamphai khawpui chhung bik atan nimin khan zawhfel a ni.
He training hi Circuit House Conference Room ah neih a ni a. Champhai DC Office-a Arm Branch Staff te chuan zirtirna an pe a ni. Hemi rual hian silai inrochun leh inlei chhawnsak te tan hming thlak dawna Document neih nghal leh Form Fill Up dan tur te inhrilh hriatna an nei bawk. National Database of Arms License hnuaiah hian Champhai District pumpuia silai chu Register vek tur a ni a. CHamphai DC Office in hemi atan hian hma a la mek a.In register tur hian silai neite tan hriat tur tam tak a awm thung a ni. Champhai khawpui chhung nilo, hmun hla zawka silai neite tan DC Office pan ngai lova tih theihna tur siam turin khawtlang hruaitute leh tlawmngai pawlte thawhpuina chu tunah hian beisei mek a ni. Nimin training ah hian he hmalakna hi hmun tina silai neiten an ngaih pawimawh a tul tih te tarlan a ni a, silai inrochun leh in lei chhawnsak te tan hming thlakna hun hawn thin a nih thu te sawi lan a ni bawk.
CDFA ZONE FOOTBALL SEMI FINAL :
Champhai District Football Association buatsaih Inter Zone Football Tournament chu nimin khan CHhangphut Field ah khelh chhunzawm leh a ni a, Khawzawl ZOne Champion Pole Star FC in 7-1 in North Khawbung FC an hneh. Vawiin hian Match 1 khelh leh a ni ang a, chawhnu dar 2 ah Samota FC, Hnahlan leh North Khawbung FC te an inkhel dawn a ni. Pool Match hi vawiin hian khelh zawh a ni ang a, Pool A a mi Kawlkulh FC leh Bulfekzawl FC te chuan Semi Final an lut tawh.
CHAMPHAI-AH RUKRUK CASE TAM :
Thawhlehni khan Champhaiah Champhai District Superintendent of Police RP Meena hovin Crime Meeting neih a ni.
CHamphai SP Pu RP Meena chuan Champhai Police Station a thubuai ziahluh tam ber chu ruk ruk thubuai a nih avangin hemi do tur hian nasa zawka tan lak a ngai tih a sawi a.Hmeichhia, naupang, upate leh pianphunga rualbanlo te complaint chu ngaihpawimawh sak turin Police Office te chu a chah bawk. Crime Meeting zawh hian Protection of CHildren from Sexual Offences Act. chungchang an zir ho nghal a, naupang kum tling lo chunga mipat hmeichhiat hman sual chungchang leh hemi kawnga District chhunga hmalak da tur an sawi ho a. Meeting ah hian Champhai District Assl. SP, SDPO, Dy. SP leh Champhai Police Station a case i/o te an tel a ni.
A THLAWNA INENTIRNA :
Med Aim Hospital chuan nimin khan an Damdawi In, Zotlangah Mualkawi, Ruantlang, Mualveng leh Zotlang te tan Free Clinic an buatsaih a, damlo mi 90 vel in entirin a mamawh thenkhat hnenah a thlawnin damdawi an sem chhuak nghal bawk. Ultrasound khawl pawh siam that a ni ta bawk tih thu dawn a ni.
SP PHONE NUMBER :
Champhai SP RP Meena, IPS chuan Telephone No. thar a hmang dawn a, hengah te hian biak pawh theih a ni ang.
Office - (03831) 291546; Residence - (03831) 291672; Fax - (03831) 234777
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Free Sale (Rs. 65.64)
Diesel : DCSO Permit (Rs. 51.79)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 20.5.2015 (nilaini)
DC-IN TLAWMNGAI PAWL HRUAITUTE KAWM :
Nimin khan Champhai Bawrhsap Pu H. Lalengmawia hovin DC Conference Hall-ah khawtlang hruaitute bakah MJA leh Truck Owners' Association hruaitute thukhawmin khawchhung inrelbawlna kawnga hmalakna hrang hrang leh thawhho dan tur an sawiho a ni.
DC leh District Magistrate ni bawk Pu H. Lalengmawia chuan Champhai khawpui chhunga ui leh ar khuahkhirhna thupek chu za zela 80 vel a hlawhtling anga ngaih a ni a, mahse veng thenkhatah he thupek hi palzamna awm nia hriat a ni, a ti a, he thupek a hlawhtlin theihna turin VC te chu thawhpuiah a sawm a ni. DC chuan, ui leh ar khuahkhirhna hian zawm a hlawh em tih hi en thlithlai reng a ni a, tunah chuan he dan zawm lote chu thubuai siamsakin court lamah an thubuai hi chinfel tura tih a ni tawh dawn a, hemi atan hian veng tin VC te chuan khawlaia tla ui neitute chu police hnenah an hrilh thin ang a, police lam hian an bawhzui zel dawn, tih sawiin, a pawimawh ber erawh chu mipuiin ui leh ar chhuah loh tura rilru kan put a ni a, chumi zirtir tur chuan chanchinbu leh VC te chu a fawng chelhtute an ni, a ti.
Kawngsir phallohna hmun a leivung paih an la awm thin chu DC chuan thil veiawm tak a nih thu sawiin, leivung paihna tur bik khaw pawn hla vaklo a siam tum a nih thu a tarlang a. Phallohna hmun a paih avangin, fur ruahtuiin a hnuai leiletah len thla in, leilet hmantlakloh a siamin, harsatna nasa tak tawk thin an awm thu tarlan a ni a. Khawtlang hruaitute pawhin an theihtawpa a tawiawm tur thu a,tunah hian leivung paihna siam thar a ni a, helai hmuna paih lote chu thubuai siamsak tawh tur an ni bawk a, heng thubuai neite hi a remchan dan a zirin tualchhung chanchinbuah an hming tar chhuah thin a ni bawk ang, tiin a sawi.
Heng bakah hian nimin meeting chuan UD&PA bawlhhlawh paih motor indaihlohna phuhruk tura VC lamin tan lak pui chungchang te, motor parkna tur hmun bik siam te leh hemi ngaihtuah tura hmalak dan tur te, zirna kawnga hmalak zel te leh fur ruahtui tlak hmaa tui hawk luan kawr tih fai te sawiho a ni. Meeting-ah hian SDO (S), SDC-te leh DIPRO te an tel a ni.
HEALTH WORKER KO KHAWM :
Nimin khan Venglai YMA Hall-ah Champhai District chhunga Health Worker te tan Malaria chungchangah inzirtirna neih a ni.
Champhai District chhunga Health Worker te tan nimin khan Malaria chungchangah zirtirna buatsaih a ni a. He trainingah hian Malaria damdawi thar hman dante, reporting form leh stock book hman dan te zirtir an ni a. He hun hi Pu C Zirliana CMO Champhaiin a kaihruaia thusawin Champhai chu Mizorama Malaria vanga thihna thlen tlemna hmun ni mahse kumtin thi an awm ve reng thu a sawi a, Malaria vanga thihna thleng thin hi kan pumpelh theihna turin Health Workee te hian mawhphurhna sang tak kan neia, tan kan lak zual angai a ni a ti a. Training chu a hlawk thei ang bera hmang turin a chah bawk. Mahni bial chhunga Asha te hnathawh dan uluk taka enpui thin turin a chah bawk.
He training ah hian Role of MPW in National Vector Borne Diseases Control programme chungchang ah Dr. Zarzoliana'n zirtirna a pe a, Malaria natna enkawl dan chungchangah Dr. Zorammuana'n zirtirna ape a. Malaria laka inven dan leh khuahkhirh dan Dr. C Lallianmawia hnen atangin ngaihthlak ani bawk a. Chawhnu lamah Dr. Deborah Lalpuii hnen atangin IEC/BBC chungchang ngaihthlak a ni a. Dr. Esther Lalawmpuii hnen atangin logistics chungchang ngaihthlak niin Lalhmingmawii hnen atangin Report form ziah dan ngaihthlak ani bawk.
Champhai District chhungah hian Malaria vei mi 82 hmuh chhuah niin mi 2 in an thihpui a, mi 80 te enkawl dam an ni a. Kumin ah hian mi 4 hmuh chhuah tawh an nih thu tarlan ani bawk.
He training-ah hian Champhai District chhunga Health Worker te an kal tha hle a ni.
MZP IN CHAWIMAWI TUM :
Nimin tlai dar 3 khan MZP Hqtrs Champhai chuan Executive meeting an nei.
MZP Hqtrs Champhai President Lalsiammawia Sailo kaihruai he meetingah hian MZP Hqrs Champhai in MZP General Hqrs Federal Council Agenda atana an thehluh 'Sawrkar pisa tan hma anih theihnan MZP in hma la rawh se' tih an rawt chu Agenda atana pawm a ni chu lawmawm an tih thu an sawi a. He bakah hian May ni 21 Ningani a HSLC leh HSSLC result chhuaka zirlaiti tha te chawimawina hun anhman tur programme te an duang lawk bawk a. He hunah hian Khuallian atan Pu H Lalengmawia IAS Champhai DC chu sawm nise an ti a ni. Tarlan tawh angin MZP Hqtrs Champhai chuan HSLC Diatinction a pass te leh HSSLC Ist Div. a pass te hnenah chawimawina an hlan dawn bakah HSLC Cent Percent a pass School 9-te hnenah lawmpuina pek tum a ni bawk.
INKHEL LEH A CHHEHVEL :
Nimin khan Champhai District Football Association buatsaih Inter Zone Football Tournament chu Pu CC Lalchuangkima Project Director DRDA chuan a hawng.
Nimin hawnna inkhawm hi Pu BS Mawia Honorary Vice Pre. CDFA in a kaihruaia, Tournamenta rawn tel Zone Champion te hnenah lawmthu a sawi a. Team tel te chu a hun taka match tan thin a nih tur thu a hriattir bawk.
Khuallian Pu CC Lalchuangkima chuan thusawiin Football hi infiamna a ni sathliah lova, eizawnna atan miin anhmang tawh a kei ni pawhin eizawn nan kan hmang ve thei ani tih kan hriat a tul a, kan tum iti sang ang u, thlengsang tur chuan insum theih angai a, ruihhlo lakah kan fihlim tur a ni a. Kan taksa a fit reng theihnan exer kan lak that apawimawh a ni a ti a. Hlawhtling tur chuan tumruh angai a. Kan mizo pui te pawhiin I-league Club ah an khel tawh a, an hmungzui tur hian theihna kan nei a ni tih kan hriat angai a ni a ti a. CDFA in Inter Zone Championship Tournament a buatsaih chu District chhungah i unau na leh in pawhna atan kan hman angai ani a ti bawk.
Tarlan tawh angin He Tournament ah hian Zone 5 an tel thei a. Vawiin khan match 2 khelh niin inkhel hmasa zawkah Kawlkulh FC in goal 4 goal 2 in Bulfekzawl FC an hneh a. Inkhel hnuhnung zawkah Pole Star FC in Samoto FC 4-1 in an hneh.
Vawiin hian Match 1 khelh a ni ang a dar 2 ah Pole Star FC leh North Khawbung FC te an inkhel ang.
KHAW FAINA TUR NGAIHTUAH DAWN :
DUDO Pi V. Lalmuanpuii chuan Champhai khawpui vawn faina kawng a hma latu tur leh faina kawnga mipui te zirtirna pe tur, pawl hrang hrangte telna Committee din thuai tum a nih thu sawiin tuna VC thlan tharte Stationary tur pawhhun reloteah hmuh theih beisei a nih thu a sawi. CHANEM Building enkawl leh a hman tangkai zelna thawk tur siam thar a ni dawn a. Society kutah he Building hi a awm thuai dawn niin thu dawn a ni.
KANAN LEIMIN :
Kanan Venga Leimin eng hun pawha tawlh theih dinhmuna ding mek thenfai leh siamthatna tur Detailed Project Report chu Central Sawrkarah thehluh ni tawhin cheng vbc 7 zet senna tur a ruahman niin he sum hman theih anih hmain Mizoram Sawrkar DM &R atang in sum engemaw zat a awm theih thuai beisei a nih tih DC H. Lalengmawia IAS chuan a sawi.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Sem rual (Rs. 65.64)
Diesel : Free Sale (Rs. 51.79)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 19.5.2015 (thawhlehni)
HNA THAWH SAK :
Ni 18.5.2015 (Thawhtanni) Hnahlan Damveng Section YMA te chuan an Section huam chhunga chhiat tawk Pu Sapchhawna buh hmun chu thlawh sakin an hnatlang a. Hnatlangah hian member 34 lai an thawk chhuak thei a ni.
CHAMPHAI-AH ZIRNA BEIHPUI THLAK TUM :
Nimin chawhnu dar 1:30 khan Champhai DC Pu H Lalengmawia IAS chuan Bethel High School a tlawh a. Champhaiah Zirna beihpui thlak anih tur thu a sawi.
DC hi Champhai SP Pu Meena IPS, Pu Lawmawma DEO, leh Pu C Hualrikhuma, Deputy
DPC, RMSA leh Pu H Lalhminghlua, Deputy DPC, SSA ten an tawiawm a ni.
DC chuan thusawiin HSLC result chhuaka result tha tak an nei chu a lawmpui thu a sawi a. Champhaiah Zirna beihpui thlak anih tur thusawiin, chuta pawimawh ber chu zirlaite an ni a, zirtirtute chu a kawng kawhhmutute mai an ni a, zirlaite mawhphurhna a sang hle a ni a ti a. Zirna kawng kan zawhah hian kumin result nei that leh that loh hian nakuma result a tih that leh that loh ahril lo a, result hriltu ber chu a zirlaia te an ni a ti a, thahnem ngai tak leh midang te el chunga an zirlai te zir turin a chah a ni.
DC chuan, zirtirtuten Zirlai chhiar tam tur leh zirlai bu bakah mahni zirlai pui thei tur lehkhabu te chhiar tam a, hre chiang turin a chah a. Kan naupangte standard hrechiang a, an hriatthiam theih dan tur ber a zirtirna pe thiam turin a fuih bawk. Zirlai naupangte chu an zirtirtute aia tha zirtirtu hi Mizoramah an awm bik chuang lo a ti a, an zirtirtute chu ringtawk turin a chah bawk.
DC chuan, Mobile te leh social media, whatsapp te leh facebook te in tih buai tir lo a, theih tawp chhuah a lehkha zir tur leh mithiam chhawr tlak ni tur a zir theuh turin a duhsakna a hlan a ni.
SP RP Meena pawh in thusawiin, an lo puitlin hun a an career tur tun atanga thlang fel a, a hlawhtlin dan kawng ngaihtuah tan turin zirlai te chu a fuih a. Lehkha zir dan time table mumal tak nei a inbuatsaih te, rilru leh taksa hriselna ngaihpawimawh a tul thu te a tarlang a, naupangte atanga zawhna awm te a chhang bawk a ni.
HEROIN GRAM 5 MAN :
Champhai Excise & Narcotics Dept chuan ni 17.5.2015 (Pathianni) tlai dar khan Heroin Gram 5 an man.
Heroin hi Melbuk leh Mualkawi inkar Dumping Ground bula man a ni a, hemi rula hian a neitua puh K Lalchhuanawma kum 30 Ramnghinglova Fapa Rulchawm Aizawl District te chu an man a. K Lalchhuanawma hian Khawmawi Myanmar a mi a lak a nih thu a sawi. Heroin an man
hi tualchhhung rate a chhut in Rs. 21000 man hu vel a ni. Heroin neitu hi NDPS Act hnuaiah thubuai siamsak a ni.
FOOTBALL THIAM THLAN KHAWM TOURNAMENT :
Champhai District Football Association chuan a hnuaia Zone hrang hrang Champion theuh te Inelna tur Tournament a buatsaih chu vawiin atang hian tan a ni dawn.
Vawiin tang hian Champhai District Football Association hnuaia Zone hrang hrang hrang Champion theuh te inelna tur Tournament chu Chhangphut Field ah tan a ni dawn a, naktuk dar 12:30 hian hawnna inkhawm neih a ni dawn a, Pu CC Lalchuangkima Projector Director DRDA in khuallian niin a hmanpui ang. He tournament ah hian Zone Champion team 5 an tel thei dawn a, Zokhawthar Zone aiawhin Bulfekzawl, Kawlhkulh Zone aiawhin Kawlkulh, Khawzawl Zone aiawhin Pole star , Hnahlan Zone aiawhin Samoto. N Khawbung Zone aiawhin North Khawbungte an tel thei dawn a ni. Naktuk hian match 2 khelh a ni ang a, inkhel hmasa zawkah Bulfelzawl leh Kawlkulh an in khel ang a, dar 2 ah Pole Star leh Samoto, Hnahlan ten an khel bawk dawn a ni. Naktuk dar 12 ah Team tel tur zawng zawngte line up vek turin CDFA chuan a hriattir a ni.
SANGHA NUAI 10 SEM :
Fisheries Deptt chuan Champhai District chhungah sangha chi nuai 10 chu tunlai hian an sem mek.
Sangha chi hi Champhai South leh North huam chhunga mite chuan nuai 5 an insem
dawn a, nuai 2 chu sem zawh tawh niin, nuai 3 hi chah leh mek a ni a, a rawn thlen hunah sem chhunzawm leh a ni ang.
Nimin khan Fisheries Deptt a thawkte chuan sangha chi hi East Tuipui, Lengteng leh Tuichang bialah te an sem chhunzawm a, heng bial pathumah hian sangha chi nuai 5 sem chhuah tum a ni. Common Carp sem chhuah hunlai a nih angin tun tumah hian common carp sem chhuah a ni a, mahse sangha hi nursery atanga dah hran a nih loh chuan a chi a hlir thei tak tak lova, tun tuma an sem chhuahah hian major carp pawh a tel tho niin Fisheries Deptt an sawi, sangha chi hi veng tina association te be rawn chunga sem chhuah a ni.
Champhai District-ah hian sangha khawitu hi 1122 an awm a, Champhia South-ah 125;
Champhai North-ah 339; East Tuipui-ah 371, Tuichangah 226 leh Lengteng-ah 361 niin sangha dil hi hectare 348.9 a awm a. Champhai south-ah chuan sangha dil hi hectare 44, Champhai North-ah hectare 108.9, East Tuipuiah hectare 94, Tuichang-ah hectare 39 leh Lengtengah hectare 62 a zau sangha dil a awm a ni.
Nikum khan Champhai District pumah sangha quintal 878.73 thar chhuah a ni a, Tuichang chuan thar chhuak hnem berin quintal 239 an thar chhuak a, Champhai North-in quintal 222.91; Champhai South-in quintal 115.22; East Tuipuiin quintal 169.13; Lengtengin quintal 132.47 an thar chhuak ve bawk.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 65.64)
Diesel : Tanky Full (Rs. 51.79)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 18.5.2015 (thawhtanni)
KHAWBUNG YMA-IN SASAW HMUN SAM FAI :
Kum 200 chuanga upa Sasaw Thing zuahna hmun “ Sasaw Hmun” chu Inrinni khan Khawbung Branch YMA ten an sam dai. Sasaw hmun hi Khawbung tlak lam, 1km vela hlaa awm ani a. Sailo Lal, Kairuma khua Tlaikuang khua, In 600 khaw faia awm a ni. Sasaw kung thenkhat chu a kung a upat tawh avangin a thi zeuh zeuh tawh a. He Sasaw hmun leh a chheh vel tin 20 hmun zet hi YMA te chuan an humhalh a. Khawbung BranchYMA Section hrang hrangte chuan chan insemin kum tin vawi 2/3 an sam fai thin a ni. Sasaw rawh hi Sanghal, Sakhi leh Sakuh ten an tlan thin a. Sasaw rah tlan te hi Khawbung Branch YMA chuan humhalhin kah, awh leh thah an phal lo a ni.
KELKANG KAL TAM :
Kar kalta chhung khan Kelkang harhna chhimtu mi 14,174 an awm.
Kelkang a harhna chhim hian Kohhran hrang hrang 318 atangin mikhual an phungkhawm a, Thawhtanni khan mikhual 1378 awmin, Thawhlehni ah mikhual 3112, Nilaini ah 3800, Ningani ah 3914 leh Zirtawpni ah mikhal 1970 an awm a, a vaiin 14,174 niin ruak leh langa kal inziak lut lo engemaw zat an awm bawk a ni.
CO BIAL THEN :
Champhai CO Bial chuan an lo ruahman lawk tawh angin an bial thensawm a ni ta a. Champhai CO Bial atang hian Vengthlang CO Bial siam belh a ni a, Vengthlang Bialah hian Vengthlang, Vengthar, Melbuk leh Zokhawthar te an awm a, Champhai Bialah hian Kahrawt, Tuipui, Dilkawn te an awm thung a ni. Vengthlang CO atan Lt. Rosy Lalfakhleni a lo awm tawh bawk.
HMEICHHIA CHAWIMAWI-IN HOME MINISTER CHAMPHAI-AH :
Home Minister Pu R. Lalzirliana chuan Ni 15.5.2015 (Zirtawpni) khan Champhaia Hmeichhe V/C thlan tlinte chawimawina MHIP Sub-Headquarters in Champhai Venglai Community Hall-a an buatsaih chu a hmanpui. He hunah hian Parliamentary Secretary Pu TT Zothansanga, ZOHANCO Chairman Pu R. Vanlalvena, Champhai DC Pu H. Lalengmawia, SP Pu RP Meena leh official dang ten Minister hi an tawiawm a ni.
Minister Pu R. Lalzirliana chuan hmeichhe V/C thlan tlinte chu a lawmpui thu sawiin, an hmabak a an mawhphurhnate tha taka an hlenchhuah theih nan a duhsakna a hlan a. Roreltu dinhmuna dingte chuan nun dan tawk an hriat a pawimawh thu tarlangin, mahni chauh inngaihtuaha thiltihtheihna hmachhuan vak chingte chuan ngaihsan an hlawh thinloh thu sawiin, rinawmna nen Pathian hre reng chunga kan hnam nun chawisang chunga mawhphurhna hlenchhuah chu kan nihna in a phut a ni, a ti. Minister chuan Sorkarin nasa taka hmeichhe dinhmun siamtha tura hma a lak thin thu sawiin, chumi zingah chuan Dan, The Mizoram Marriage, Divorce and Inheritance of Property Act peihfel a nih hnu ah VC inthlan a reservation siam a ni leh zel chu hmasawnna pawimawh tak leh hmeichhiate tana chanchin lawmawm tak a nih thu a tarlang a ni.
Home Minister chuan MLPC Act chungchang sawi kaiin, kum tam tak chhung MLTP Act hman a nih chhungin zu lei tur a kiam phah chuanglo mai nilovin, crime a tam reng tho a. Chunvangin a zirchiang tur committee din a nih hnuah MLPC Act chu chhawpchhuah a nih thu tarlangin, he dan thar hnuaiah hian hremna a nat zawk mai bakah, community work thawk tura inhremna chuan awmzia a nei thui hle nia a hriat thu a sawi a. He dan hian milian leh mi te a thliar loh thu leh, dan bawhchhia an nih phawt chuan mi thiltithei leh theilo in awmzia a neih loh thu a tarlang a. Mitinin he dan hi ngaithiam se a duh thu Home Minister chuan a tarlang a ni.
Parliamentary Secretary leh Champhai North bialtu MLA Pu TT Zothansanga pawhin thu sawiin, MHIP ten an hmeichhe pui V/C tlingte chawimawi nachang an hria chu lawmawm a tih thu a sawi a. Mizo hmeichhiate dinhmun hi a tha tawklo thin hle a, tunah erawh sorkarin dinhmun tha zawkah a hlang kai chu vanneihna nasa tak a nih thu a sawi a. VC dinhmun luahtute tan thil thar zir leh hriat tur tam tak a awm chhoh zel tur thu sawiin, thahnemngai taka zir chho zel turin leh, an member pui mipa te nena inpuihbawma thawhhona tha tak an neih a beisei thu a sawi a. Hmeichhia chu chhungkua leh khawhtlang khalhngiltu pawimawh ber an nih avangin roreltu hmeichhia tam zawk neih thar a nih chu lawmawm a tih thu Parliamentary Secretary chuan a sawi a ni.
Pu R. Vanlalvena, ZOHANCO Chairman chuan khawtlang nunah hmeichhiate pawimawhna tarlangin, hmeichhe reservation siam a ni hi lawmawm a tih thu a sawi a. Roreltu dinhmuna awm chu chetzia leh tawngkamah fimkhur a pawimawh thu a sawi a. Mihringte hi zahawm kan tum luatah zahawma min siamtu te lo palzut mai hi a awl a ni tiin, mahni mawhphurna hre reng chunga rorel turin kalkhawmte chu chah a ni.
Champhai DC Pu H. Lalengmawia pawhin thu sawiin, Village Council-ah mai nilo, Sorkar inrelbawlna sang zawkah pawh hmeichhe tam zawk tel zel se a tih thu leh, hmeichhe V/C tling tharte chu member satliah mai nih tum lo a, member tangkai tak nih tum theuh turin a chah a. Finna leh zir san ringawt hi thlensanna a nilova, mahni inrintawkna leh tumruhna hian kori a su zawk a ni tih hre reng turin DC chuan kalkhawmte chu a chah a ni.
Tun dinhmunah Champhai District-ah hian V/C thlan tlin hmeichhe VC 125 an awm a ni. Chawimawina thuziak (citation) hlan theuh an ni a. Ni 15.5.2015 (Zirtawpni) inkhawm hi MUP Champhai hruaitute leh District chhung Block hrang hrang a MHIP hruaituten an telpui a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 65.64)
Diesel : Tanky Full (Rs. 51.79)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 15.5.2015 (zirtawpni)
VAI LAL LOKAL :
Mizoram a cham mek Union Ministry of Development of North Eastern Region (DoNER) Secretary Pu R.Vijay Kumar, IAS chuan nimin khan Champhai tlawhin DoNER hnuaia hmalakna hrang hrangte a enfiah. Champhai College leh Tlangsam Winery a tlawh bakah Khawzawla kuthnathawktute kawmna hun a nei.
DoNER Secretary hian Champhai Circuit House-a amah lawmna hun tawi hman naah Mizoram a lo kal chhan sawiin, hmarchhak ram tihhmasawnna atana scheme te tha taka kalpui a ni em tih a hmun ngeia rawn enfiah a, hmalak zelna tur ngaihtuahpui a, nitin eizawnna kawnga mipuite tan hmasawnna kawng dap sak chu an tih tur a nih thu a sawi a ni.
Mizoramah DoNER hnuaia Non Lapsable Central Pool of Resourses (NLCPR) leh NEC hnuaia project hmalak mekte thlithlai tura lo kal Pu R. Vijay Kumar hian Champhai College tlawhin, thawktute nen inkawmna hun a hman bakah College Building a fang kual a. College chu a sak hna tha tawk a tih thu a tarlang a. Chumi rual chuan zirna kawngah tan la deuh deuh a, research tangkai leh ziktluak, mahni bulhnaia kuthnathawktute eizawnna tihhmasawn dan tur kalpui tura a duh thu a sawi a ni.
DoNER Secretary hian Champhai Tlangsama Champhai Grape Growers' Society Winery chu chawhnu khan tlawhin a enfiah a. Farmer-te hmalakna chu a lawmawm a tih thu tarlangin, rim taka thawk zel turin leh, Sorkarin do let theihna a neih phawt chuan a tanpui tur thu a sawi a ni.
DoNER Secretary hi Pu Saihlira, Adviser, Planning and Programme Implementation Department bakah Champhai DC Pu H. Lalengmawia, SP Pu RP Meena, Champhai College Principal Pu Lalnunmawia, Pi Chingthanmawii, Research Officer leh Official dangten an tawiawm a ni.
CHAMPHAI GRAPE TUI THAWN CHHUAH A NI TA :
Horticulture Minister Pu PC.Lalthanliana chuan nimin khan Champhai Grape Growers Society ten Radiant Company, Assam hnena grape tui fir an hralh tur chu nimin khan a vailiam.
Hemi puala Winery, Tlangsama inkhawm buatsaihah thu sawiin Horticulture Minister Pu PC.Lalthanliana chuan, kut hnathawktute tana thil pawimawh ber chu kan thil deh chhuah hralhna tur hriat a ni a, Champhai Grape Growers Society-in an grape tui fir hralhna tur kawng an dap chhuak hi thil lawmawm tak a ni, a ti a, kan thil hralh chhuah chu a hmelhemna a awm tur a ni lova, a leitute duhthusamin a quality pawh a tha ngei tur a ni, a ti. Minister chuan, sorkar hmalakna aiin kuthnathawktute tumnaah hian a hlawhtlin theihna a sang zawk tih sawiin, Sawrkarin NLUP a sem a, sum pawh a bikimin a pe a, mahse NLUP hi kawng thenkhata a hlawhchham chhan chu a dawngtuten an thil tihah tumna tak tak nei lova an tih vang a ni a, kawng engkimah sorkar chu thil min tihsak turin kan phut a, mahse sorkar hi chu mimal emaw pawlin a tih theih loh china che turah dahna rilru hi Mizoram kuthnathawktute rilruah intuh se a duhawm hle a ni, a ti a, Mizorama thlai thar chhuah, Mizoram ngeia hralh zawh theihte kan intodelhna khawp kan thar chhuak thei lo hi inenfiah a ngai hle a ni, tih sawi bawkin, Champhai Grape Growers Society ten harsatna hrang hrang an tawh kara hlawhtlinna hmel an hmu chho chu a lawmpui thu leh, an kalzelnaah puih an mamawh chuan sorkar a inhawn reng thu a sawi bawk a ni.
Minister hian a thawhkhatnaa Champhai Grape Grower Society ten an thawn chhuah tur grape tui fir litre 18000 chu vailiam nghal a ni.
Parliamentary Secy Pu TT Zothansanga pawhin thu sawiin, Champhaiah Grape a tha duh tih hriat a nih avangin grape kan ching a, kum reilote chhunga a hlawhtlinna kan hmu chho hi a lawmawm hle a. Society hruaitute thawhrimna leh inpekna chu fakawm a tih thu sawiin, Hlawhtlinna hmu tur chuan tei rei peih a ngaih thu a sawi tel bawk.
Radiant company hian grape tui fir hi litre khatah cheng 50 zelin an lei dawn a, kum khat chhungin litre 3,60,000 vel an la dawn a ni.
MJA CHAMPHAI DISTRICT -TE HUN HMAN DAN :
MJA General Assembly, Kolasib-a hman mekah nimin khan Champhai District Hqrs MJA member te chuan Bukvanneia Oil Palm hriak herna khawl an bun chu tlawhin, hnathawh kalpui dan te a hmunah an enfiah a, hemi hnu hian Vairengtea CIJW School chu an tlawh leh bawk. Nizan Kolasib-ah riakin vawiin hian Champhai panin an rawn chhuak dawn a ni.
CHAMPHAI MLA IN ZIRLAI TITHA TE CHAWIMAWI :
Champhai North MLA, Parliamentary Secy Pu TT Zothansanga chuan nimin khan I&PR Auditorium, Chanem Building-ah Champhai Town area leh Champhai North huam chhunga HSLC leh HSSLC-a zirlai leh school tithate hnenah lawmpuina a hlan.
He hun hi Pu David Thangluaia, Chairman, NGO Coordination Committee, Champhai chuan a kaihruai a. Thusawitu Pu TT Zothansanga, Parliamentary Secy chuan, Champhaiin zirlai leh school titha chawimawi tur kan nei thei hi thil lawmawm tak a ni, a ti a, Champhai hi tun hmain mithiam chawr chhuahna a ni thin a, tunhnaiah tlahniam hret mah se zirlaite hian tih takzeta kan tih chuan zirnaah sang taka kan invawrh thei tih a chiang hle a ni, a ti. Zirlai kalkhawmte chu fuihin, zirtirtu tha tak tak kan nei a, zirna min puitu tur chak lak a awlsam tawh bawk a. Chutih mek lai chuan ennawm leh ngaihnawm khawvelin min run mek a, hengte hian kan zirna a tibalhhlah tur a ni lo, tih sawiin, hna zawn chungchangah bukna pakhat hmanga buk kan nih tawh avangin mithiam filawr ni a ngai tawh a. Mithiam ni tur hian mi aia pen hnih-khata kan pen hmasak a tul a ni, a ti a, finna hi thiltih theihna a nh angin kan thatlai huna finna kan khawlkhawm a tul a, kan hmalam huna kan ram hmelhmang tur hi classroom-a kan duan avangin zirtirtute leh zirlaite pawhin thahnem kan ngaih zual a tul a ni, tih tarlangin, Champhai hi sumdawnna hmunpui ni tura buatsaih chhoh mek a ni a, hemi atan hian zirna lamah kan lo inbuatsaih ve a tul a ni, a ti bawk. Pu TT Zothansanga chuan Champhaia zirlai pawl pahnih: MZP leh MSU te chu hmun khata infinkhawm a, zirna chawikanna atana huang khat atanga hma la turin a sawm a ni.
Parliamentary Secy hian kumina HSLC exam-a 5-na Lalmuanawma Khiangte, Sprindale Academy leh Mizo Subject-a titha ber Vanlalruati, King Solomon's School bakah HSSLC Vocational Course-a 1-na, Zosiampuii; 2-na Lalruatsangi; 5-na Lalmuanawmi; 8-na TBC Lalramengthianghlimi, Govt GM Higher Secondary School te hnenah lawmpuina thuziak leh tangka fai a hlan a. HSLC exam-a zirlai zaa za pass nei school 10: Bethel Mission School, Springdale Academy, Govt.Ruantlang High School, Govt. R.Hranga High School, Tlangsam High School, Pinehill Adventist Academy, King Solomon's School, Einstein Boarding School, Vapar New Secondary School leh Govt.Rabung High School te hnenah lawmpuina thuziak a hlan bawk.
He inkhawm hi Pu Lalnunsanga Fanai, Champhai Thalai pawl President chuan lawmthu sawiin a titawp a ni.
GRADUATION DAY HMANG :
Pinehill Adventist Academy chuan nimin khan gruaduation day an hmang a, Pu C. Hualrikhuma, Dy DPC RMSA chuan khuallian niina hmanpui.
He hun hi school headmaster Pu Zohmangaiha Sailo chuan a kaihhruai a, kumin hi school din tirh atanga pass an tam ber tum a nih thu sawiin, Pathian malsawmna avanga zirlai zaa za pass an nei chu lawmawm a tih thu a sawi a. Khuallian Pu C.Hualrikhuma chuan Champhaia school hrang hrang ten HSLC leh HSSLC a result tha tak an nei chu lawmawm a tih leh, chung zingah Pinehill an tel ve chu a lawmpui thu sawiin, zirtirtute mawhphurhna leh an pawimawhna a tarlang a, zirlaite chu huaisen tura fuihin zirna an beih chhohnaah harsatna tam tak paltlang tur a awm dawn a, chungte chu zam lovin kan hmachhawn zel tur a ni, a ti a, an kal zelna turah duhsakna a hlan a ni.
Pu C.Hualrikhuma hian Zokhawthar Higher Secondary School-in pawl 12 exam an vawikhat lanna an candidate mi 6 zinga mi 5 an pass lawmna chu a hmanpui bawk a. Pu C.Hualrikhuma chuan, Zokhawthar chu sumdawnna hmunpui a ni a, mahse ro dik tak chu fate zirna a nih angin helam tuipui chhunzawm turin NGO leh nu leh pate a chah a, sorkarin school tan hma tura tih pawh school leh zirlaite chuan tha taka zawm tura hrilhin Zokhawthar Higher Secondary School-in result tha tak an nei chu chhawm nung zel tura chahin, Principal leh zirtirtute duhsakna a hlan a ni.
HMEICHHE VC CHAWIMAWI DAWN :
Vawiin chawhma dar 11 hian MHIP Sub-Hqrs, Champhai chuan VC Election 2015-a hmeichhe thlan tlin zawng zawngte chawimawina hun hman an tum a, Home Minister Pu R.Lalzirliana chuan khuallian niin a hmanpui ang. Home Minister hi nimin khan Champhai a rawn thleng a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 62.46)
Diesel : Tanky Full (Rs. 49.03)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 14.5.2015 (ningani)
CHSS ZIRLAI CHAWIMAWI :
Nimin khan Champhai Higher Secondary School chuan HSSLC result chhuaka an zirlai naupang pass te lawmpuina hun an hmang.
He hun hi HS Vanlalfakzuala'n a kaihruaia, Pu David Lalrammawia hnen atangin School report ngaihthlak a ni a. Associate Prof. Zirsangliana Paihte CCPACS Executive member-in thusawiin zirlai naupangte chu thahrui an neih lai tak theihtawp chhuah a tang turin a chah a. Tunlaiah Competitive examah tlin a harsa tawh tiin sawi mahse, Cl-XI leh XII atanga rilru nei taka zir chuan thil har a awm lo a ni a ti a.
Champhai tan hian enge ka tihve theih ang tih rilru puiin he school hi din a ni a, a hlawhtlinna kan hmu mek chu thil lawmawm tak a ni a ti a. Zirlai naupangte pawhin tan kan la zual sauh a ngai a. Pathianin eng kawng nge zawhtir min tum tih chhut chungin kan thil tihna zawng zawngah Pathian rawn chunga kan tih chuan hlawhtlinna kan chang dawn a ni a ti a. Zirlai naupangte chu Mizoram beiseina an ni tih hrereng turin a chah bawk. Zirlai naupang pass thar te atangin thusawi ngaihthlak a ni bawk.
He hunah hian Champhai Higher Secondary School atanga HSSLC pass thar zirlai naupang 25 te hnenah lawmpuina thilpek hlan an ni. Tarlan tawh angin He school atang hian HSSLC Champhai Higher Secondary School ah exam 45 awimin mi 25 an pass a, I Div. ah 1, II Div. ah 5 leh III Div. ah 19 an pass bawk a ni.
Champhai Higher Secondary school ah hian lecturer 8 awm mekin 4th Grade leh LDC 1 an awm bawk a. Zirlai 137 awm mekin Cl XI admission an la ti mek bawk a ni.
ZOTLANG SPORTS COMPELX TLAWH :
Ni 12.5.2015 (Thawhlehni) tlai khan Zotlanga Sports Complex sak mek chu Champhai District Football Association hruaitute te chuan an tlawh.
Zotlanga Sports Complex sak mek chu Champhai District Football Association hruaitute chuan an tlawh a, Zotlang VC, YMA leh Sports Complex Monitoring Board te nen inkawmhona neiin Sports Complex sak anih dan te an en hoa, hna chak zawka thawh anih theihna tur te sawihoin, Track Line siam mek a hungna awm lo ngaimawhin Fencing hi Gallery leh track Line inkarah hian dah tura hmalak ni se an ti a ni.
MJA CONFERENCE VAWI 42-NA :
MJA Conference vawi 42-na chu nimin khan Kolasib-ah neih niin Pu Lalrinmawia Ralte, Forest Minister chuan a hmanpui.
Khuallian chuan chanchinbu pawimawhna sawiin, ram hmelhmang tidanglam theitu, a tha zawng leh a tha lo zawnga mipui suthlek kaihhruai theitu chu chanchinbu hi a ni a, chanchinbu mite hian kan pawimawhna hriaa ka thu chhuah pawh kan uluk a tul hle a, kan thuchhuah chu a rintlak bakah engtiang zawngin nge nghawng a neih tih kan chhut a tul hle a ni, a ti a, India sorkarin Look East policy a kalpuiah Mizoram chu insumdawn tawnna kalka a ni dawn a, chumi tur chuan Sairang thlenga rel rawn lut tura tih ni bawkin, hemi atan hian kan inbuatsaih a tul a, hmasawnna tura hmalakna hian a chhe zawnga nghawng a neih theih bawk avangin chumi thleng lo tura kan inpeih a tul a ni, a ti. Khuallian chuan, Nepal-in tunhnaiah lirnghing na tak an tuar a, Mizoram hi lirnghing natna ber hmun tur niin mithiamte chuan an sawi a, lirnghing lo thlen palh thulha awm dan tur chu kan hria a, mahse a sawiah hian kan duhtawk mai niin a lang a, khuarel chhiatna lo thleng thei laka kan himna tur hi a taka kan ngaihtuah a tul a ni, tih sawiin, Mizorama sik leh sa danglam chak lutuk chu ngaimawhawm a tih thu leh, sik leh sa danglam chak lutuk venna atana inzirtirna pek kawngah Journalist te chuan mawh lian tak an phur a ni, a ti bawk. Minister hian MJA flag thar a tlangzarh nghal bawk a ni.
Hemi hnu hian Khualzahawm, Kolasib DC Pu Jitendra Yadav pawhin thu a sawi ve bawk. Vawiin tlai khan rorel neih niin agenda chhawp chhuah hrang hrangte chu sawiho a ni. MJA Confenrence pual hian Photo Exihibition neih nghal a ni bawk a, he exhibition hi MJA President Pu Vanlalrema Vantawl chuan a hawng a ni.
VAI LAL LOKAL DAWN :
Vawiin chawhma dar 10:30 hian Pu R.Vijay Kumar, IAS Secretary to Govt. Of India Ministry of DoNER chuan Champhai lokalin Govt Champhai College Building sak mek a rawn endik dawn.
Pu R.Vijay Kumar,IAS Secretary to Govt. Of India Ministry of DoNER hian zing 10:30 ah Helicopter hmangin Champhai alo thleng ang a. Helipad ah hian Champhai DC, SP leh Champhai College Principal ten an lo dawngsawng ang a. Circuit House ah DC in inlawmna thuchahtawi sawiin function tawi hman a ni ang a. Dar 11:30 Govt. Champhai College, NLCPR hnuaia building cheithat leh Building thar sak te a enfiah hnu ah chawhnu ah Champhai Winery, Tlangsam tlawh lehin Aizawl panin a kir leh ang.
CAREER GUIDANCE :
Nimin khan Champhaia Higher School leh High School then khatah teh Mizoram Youth Development chuan information & career Guidance an nei.
He hun hi Pu Lawmawma DEO Champhai chuan hmanpuii,Pu Lawmawma chuan zirlaite hmakhaw ngaia an rawnkal thei chu a lawm thu sawiin, zirna piahlam ah lehkhabu chhiar tam turin zirlaite chu a chaha, sorkar hna sang tak thawk tur chuan thiamna piah lamah lehkhabu chhiar tam a pawimawh zia sawiin, kan thawh duhna hna lam lo in zir lawk athat thu a sawi bawk.
He hun hmang tur hian Mizoram Youth development atangin mi 4 H.Rualthanpuia Chairman, PC Lalrinkima Asst.Sect., Lalropuia leh Darrozuala te rawn kalin, an ni hian zirtirna an pe thin dawn a ni.
He Career Guidance hian tunkar Zirtawpni thleng a awh anga, Nimin khan school 4, GMHSS,BC Lalthlamuana English Acadamy, Champhai High School leh Govt.R.Hranga High School ah te an kal a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 62.46)
Diesel : Tanky Full (Rs. 49.03)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 13.5.2015 (nilaini)
AR VULH DAN TRAINING BUATSAIH :
Nimin 10:00 AM khan Agriculture Technology Management Agency (ATMA) Champhai Block huaihawtin Ar vulhtute tan training buatsaih a ni a, He training hi Progressive farmer Pu RC. Dongama te farm, New Champhaiah neih a ni. He hun hi Pu Lalthlamuana Block Technology Manager(BTM) Champhai Block in kaihruaiin Resource Person Pu Lalthanzauva, Veterinary Officer, Ah & Vety Dept Champhai pawhin thusawin, Mizote chu ran vulh ngaina hnam kan ni a, ran vulh dan pawh kan hre zul a, hlawk zawka vulh dan erawh hria kan tlem hle a ni a ti a, kan taksa mamawh phuuhru tur chuan ran vulh tu ten tan kan lak angai a ni a ti bawk. Resource Person chuan Ar vulh chu Ran zingah hlawk zawk leh eizawnna tlinga vulh awlsam leh senso tlem ber a ni a, hlawhtling tak tak tur erawh chuan taimakna leh teirei peih angai a, thawhrimna tel lo chuan hlawhtlinna a hmuh theih loh a ti bawk.
He hunah hian Progressive Farmer Pu RC Dongama hnen atangin a ar vulh dan ngaihthlak a nih bakah farmers te hnen atangin an harsatna te leh a sutkian dan tur te sawi ho na hun hman a ni bawk, farmers ten hlawkthak an ti hle a,
Farmers kal te hnenah hian Farmers hand Book "Tuikhur" tih chu sem a ni bawk.
DONER MINISTER CHAMPHAI-AH :
Pu R.Vijay Kumar, IAS Secretary to Govt. Of India Ministry of DoNER lokal tur hmuah dan tur chungchang ngaihtuah in nimin khan DC Office Chamber ah Pu Lalengmawia IAS Champhai DC hovin meeting an nei
Ni 14.6.2014 a lokal tur Pu R.Vijay Kumar, IAS Secretary to Govt. Of India Ministry of DoNER lo hmuah dan tur chungchang ngaihtuah in nimin khan DC Office Chamber ah Champhai DC Pu H Lalengmawia IAS hoin meeting hi neih a ni a. Pu R.Vijay Kumar,IAS Secretary to Govt. Of India Ministry of DoNER hian zing 10:30 ah Helicopter hmangin Champhai alo thleng anga. Helipad ah hian Champhai DC, SL leh Champhai College Principal ten an lo dawngsawng ang a. Circuit House ah DC in inlawmna thuchahtawi sawiin function tawi hman a ni ang a.
Dar 11:30 Govt. Champhai College, NLCPR hnuaia building cheithat leh Building thar sak te a enfiah hnu ah chawhnu ah Champhai Winery, Tlangsam tlawh lehin Aizawl panin a kir leh ang.
CHAMPHAI MLA-IN ZIRLAI LAWMPUI DAWN :
Champhai North Bialtu MLA, Parliamentary Secy ni bawk Pu TT Zothansanga chuan Ningani hian HSLC leh HSSLC exam result chhuaka zirlai leh school tithate lawmpuina a hlan dawn a. HSLC-ah hian 5-na bakah Mizo Subject-a mark hmu sang ber te hnenah lawmpuina hi a hlan dawn a, HSSLC-ah Vocational Course-a top 10-a lang mi 4 leh Matric-a pass kim vek school 10 hnenah lawmpuina hi a hlan dawn a ni.
MJA INKHAWMPUI :
Vawiin atangin Kolasib-a MJA General Conference vawi 42-na nei hmang turin nimin khan Champhai MJA te chuan Champhai an chhuahsan.
MJA General conference-a member te an kal avang hian tunkar chhung chu tualchhung chanchinbute a chhuak dawn lova, Conference hi vawiin hian neiin Ningani hian Bukvannei-a Oil Palm Mill leh Vairengte-a CIJW school te an tawh dawn a, hemi hian Kolasib-ah riakin Zirtawpni hian Champhai lam an rawn pan leh dawn a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 62.46)
Diesel : Tanky Full (Rs. 49.03)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 12.5.2015 (thawhlehni)
SP LEH TLAWMNGAI PAWL HRUAITUTE INKAWM :
Nimin khan Champhai District Superintendent of Police Pu RP Meena, IPS chuan MJA Champhai District Hqrs leh Champhaia tlawmngai pawlte inkawmhona a neihpui.
Champhai SP Pu RP Meena chuan kalkhawm tlawmngai pawlte chu dan leh thupek kenkawh kawngah hmalakpuiah sawmin, khawtlanga remna leh muanna a awm theihna atan te, dan leh thupek kengkawhtute leh mipui inkarah thawhhona tha a awm theihna turin thawhpuiah a sawm bawk. He hunah hian tlawmngai pawlte chuan Champhai District chhunga dan leh thupek kenkawh kawnga hmalakna tur an hriatte tarlangin Farkawna Police outpost dah te, Champhai khawpui chhunga ruihhlo chetvelna hmunpui, a bikin Venglai Bazar bawr vela police duty a tam thei ang bera dah tul an tih thu te, Parking fee khawn chungchang te, Gutkha leh a kaihhnawih dan khuahkhirhna chungchanga hmalak dan tur te leh, Myanmar lirthei, India ram chhunga danin a phal chin bak an rawn kal thin tihtawp dan tur chungchangte SP hnenah hian an thlen a ni.
Nimin inkawmhonaah hian MJA Champhai District Hqrs bakah Champhai Sub-Hqrs YMA, YMA branch hrang hrang, NGO Coordination Committee, MUP leh MHIP aiawh mi 23 an tel thei a ni.
SERTHLUM CHINGTUTE TAN TRAINING :
Nimin khan ATMA Champhai Block huaihawtin Chhungte ah Serthlum chingtute tan training neih a ni
He hun hi Pu Dajied Lalthlamuana BTM, ATMA Champhai Block in kaihruaiin, kuthnathawk mi 28-te hnenah serthlum kung hrisel zawk leh thar tam zawk nei tura tih tur te bakah a tam thula hmalak dan tur te hrilhhriatna pek a ni. Resource Person Pu K.Zonunsanga HEO, Champhai Sub-Division leh Pu C.Lalhriatpuia DPD, ATMA Champhai te hnen atangin Serthlum chin dan leh enkawl dan, Cultivation Practices, disease control te ngaih thlak a ni a. Hemi bakah hian serthlum huanah hruaiin a tang cut dan leh enkawl dan practical-a zitirna pek an ni a. Damdawi hman dan te leh a hmanna tur te zirtir an ni a, a mamawhte tan DAO Champhai in damdawi pek a inhuam thu hriattir an ni bawk.
VC THAR LAWMNAAH DC :
Nimin khan Khawbung VC tharte'n Pu Lalengmawia IAS, DC, Champhai District chu Khawbungah chawhlui kilpuiin an hmalak tum dan leh khawtlang mamawh hrang hrangte DC hnenah hian an thlen.
Khawbung VC tharte hian DC hi Khawbung Sasaw kawng siam that dan turte an sawipui nghal a. Khawbung Sasaw kawng hi Tuipuiral khaw 20 dawn laiin Aizawl an panna kawng a ni a, he kawng hi BADP hmangin kawng chanve aia thui hret boulder phah a ni a. He kawng hi furah a nâl thin hle a. Zin veivak leh ritphurte tan pawh chetsual hlauhawm tak niin Khawbung VC te chuan an sawi a. DC chuan a ngaihpawimawh thu sawiin a remchan dan anga ruahmanna siam a nih tur thu a hrilh a ni.
MUP TE INHMUKHAWM :
Nimin Chawhma Dar 11 khan MUP Sub Hqrs Champhai chuan MUP In Kanan vengah Executive meeting an nei.
He meeting hi Pu Vanlalzuata MUP Sub Hqrs Champhai President in a kaihruai a, Pu Huansanga Asst Secy in hunserh a hmang bawk. He meeting ah NE Khawdungsei Area atanga NE Khawdungsei Area siam rem tura ngenna an sawiho a. NE Khawdungsei Area Conference Mimbunga neih chuan an Area huam chhunga Branch ten inkalpawhna chungchanga harsatna an tawh avangin an Area hi siam rem nise tiin Sub Hqtrs in a ngaihtuah turin an thlen a. An thlen ang hian nimin MUP Sub Hqrs Champhai Executive meeting chuan a pawm a. NE Khawdungsei Area siamrem hian Ngopa Area leh Sialkal Area te pawh nghawngtelin siamrem nghal a ni a. NE Khawndungsei Area ah hian Branch 4 an awm ang a, NE Khawdungsei Branch, Khawdungsei Branch, Chiahpui leh Khawkawn Branch te an awm ang a. Ngopa Area ah hian Branch 3, Ngopa Branch, Ngopa Chhimveng Branch leh Lamzawl Branch te an awm ang a. Sialkal Area huamchhungah Branch 5 awmin Sialkal Branch, Kawlbem Branch, Teikhang Branch , Hringhmun Branch leh Mimbung Branch te an awm tawh dawn a ni.
Nimin meeting ah hian MUP In thlang lam Aizawl road an min tep chungchanga hmalak zel dan tur te leh MUP In enkawl dan turte an sawiho bawk a, Hqrs ah General Assembly pali kal te hnen atangin Palai kal report ngaihthlak a ni bawk.
CHAMPHAI UNITED :
Champhai Football Club dingthar Champhai United FC chuan an hruaitu tur te an thlang fel ta.
Champhai United Football Club hruaitute chu:
President-ah -Pu Lalmuanpuia
Sr. Vice President-ah - Pu Lalthamawia Bawlchhim
Vice President-ah -HT Khupa
General Secretary-ah -Tv Lalsiammawia Sailo
Asst. Secretary-ah-Pu Vanlalhruaia
Treasurer-ah- Pi Lalchhuanmawii Fanai
Fin. Secretary-ah-Pu B. Vanlalhruaia
Coach-NL Thanga
Manager-ah - Lalremmawia
Team Doctor- Jerusalemthanga
Information&Publicity - Jacob Lalnunhlima leh Vanlalnghaka Renthlei te an ni ang.
Champhai United FC hian Remchang hmasa berah Club Jersey tlangzarhna hun leh Training hawnna hun hman tum thu kan palai an hrilh.
Tarlan tawh angin Champhai United hi May ni 4 khan Pu CC Lalchuangkima Project Director DRDA in a lo tlangzarh tawh a, Champhai United FC hian Mizorama Football In elna sang ber MPL Qualifying khelh tumin hma an la mek a, MPL ni lo I-League thleng an thlir thu leh Naupangte talent haichhuah a, Football hi eizawnna tlinga an hman theihna tur siam chu an tum ber a nih thu an sawi bawk.
CAREER GUIDANCE :
Mizoram Youth Development Society bul tumin tunkar ni 12 atanga ni 15 (zirtawpni) chhung hian Career Guidance & Information chungchangah Champhaia Higher Secondary School leh High School ah te zirtirna pek an duha, School tin Principal emaw Headmaster ten hun lo pe tur leh inkaihhruaina lehkhabu,bu khata Rs 100 an rawn ken tur pawh zirlaiten lo lei sak ngei turin DEO Champhai chuan Champhaia Higher Secondary School leh High School naupangte leh zirtirtute an ngen a ni
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 62.46)
Diesel : Tanky Full (Rs. 49.03)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 11.5.2015 (thawhtanni)
CHAMPHAI GRAPE THAWNCHHUAK DAWN :
Champhai Grape Growers` Society member-te thar chhuah Grape up tui (Grape Concentrated Juice) litres 16,000 Guwahati lama hralh tan tur chu Hortuculture Minister PC Lalthanliana`n ningani khian Champhai atangin a vailiam dawn.
Champhai Grape Growers` Society Secretary R. Thangseia sawi danin Grape tui hi engtinmaha la siam danglam lovin Guwahati-a Radiant Manufactures Limited chuan a lei thin tawh dawn a. Kumin January ni 27-a Guwahati-a inremna an lo ziah tawh ang chuan Radiant Company hian kum tin Grape tui up sa hi litre nuai 3 leh sing ruk an lei ziah dawn a. A bika Truck siamah an phut thla thin dawn a ni.
HNATLANG NEI :
Inrinni khan Neihdawn Branch YMA chuan an Branch huam chhunga nauban huanah nauban khawiin hnatlang an nei a, member 102 an thawk chhuak. Hnatlangah hian nauban chi hrang 66 leh a bawr hrang 1315 vel an khawi a ni. Neihdawn Branch YMA chuan an Branch huamchhunga nauban awmte chu an humhalh tih sawiin, sumdawnna atana a ruka lak emaw, mimal khawi tura lak phal a nih loh thu an sawi a, nauban huana mi nauban phei chu midangin zahsak lehzual turin an ngen bawk.
MZP-IN LAWMPUI :
MBSE in HSSLC Result a tihchhuah takah MZP Hqrs. Champhai chuan Champhai District chhunga zirlai pass te lawmpuina thuchhuah an siam a. MZP Hqrs. Champhai President Lalsiammawia Sailo chuan May ni 21 khian MZP Hqrs. Champhai chuan HSSLC 1st Div a pass chin te leh HSLC Distinction a pass chinte chawimawina an hlan tur thu a sawi bawk.
BJP CANDIDATE FAKAWM:
Samthang khuaa BJP Unit te chaun VC Election neih zawh taka an Official Candidate te fund Rs. 5000 theuh thawhkhawm, Rs. 25,000hmangin kar kalta khan Ramthang Agricultural link road laih hmabak an laih chhunzawm.
Thudawn danin kumin 2015 April ni 14 khan Samthang khuaah hian BJP Unit din a ni a, VC Seat awm zawng zawng Seat 5 an chuh nghal a. Seat lak nei lovin an fund dawnte chu Agricultural Link ROad laih nan an hmang a. Darkar 12 chhung kawng laih nan hian JCB an hmang, Culvert pakhat siam hmabak annei bawk a. Link Road chhehvelah hian Samthang khua chuan sawhthing an ching nasa hle a, lo neitute tan a tangkai hle tura ngaih a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 62.46)
Diesel : Tanky Full (Rs. 49.03)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 9.5.2015 (Inrinni)
SAW MILLS CHUNGCHANG THUTKHAWMNA :
Nimin chawhma khan Champhai District Expert Comittee on Establishment and Regulation of Saw Mills and Other Wood Based Industries chu DFO Office-ah an thukhawm.
He thutkhawm hi an chairman Pu Lalthangliana Murray IFS chuan a kaihhruai a. Chairman chuan meeting neih chhan tlangpui tarlangin, Supreme Court thuchhuak angin thing zaina leh thing kaihhnawih thil siamchhuahna hmun chu hmun khat, Industrial Estate-a an awm tur a ni a. Mizoramin thing zaina bun tura dan a hman mekah Forest Reserved atanga km 1 a hlaah tal a awm tura tih a ni bawk, a ti a, Mizoramah hian Saw Mill hi hmun 15-ah a thawhkhatna atana bun tur niin, Champhai District-ah chuan hmun khata bun tur a ni a, a bunna hmun tur hi Central lam chuan thlithlai hmasa vek turin state a hriattir bawk a, Saw Mill hi Mizorama din a nih chuan thing hmanga thil siam chhuahna dintute chuan an thil deh chhuah chu state pawn thlengin a man tur dik tak angin an thawn thei dawn a, mipui tana thil tangkai tak tur a ni, a ti.
Meeting-ah hian Champhai District chhunga Saw Mill dinna tur hi ngaihtuah zui nghal niin, Sorkarin Industrial Estate atana a lo puan tawh Hmunhmeltha ram chu a bunna atan hian tihfel a ni a, Saw Mill bunna tur hmunhma hi karleh Thawhlehni hian DFO leh SDIO, Champhai te chuan an endik nghal dawn a ni.
BIOMETRIC CENSUS :
Nimin khan Champhai District-a Biometric census neih dan enfiahin central atangin helam buaipuitu Deputy Director a lokal a. SSA-a biometric census neih dan bakah, hemi chungchanga hmalakna te an endik a ni.
Hetihlai hian Archeological Survey of India aiawhte chuan nimin khan Champhai an rawn thleng a, vawiin hian Vangchhia leh Lungphunliana Mizo pipu sulhnute zirchianna an nei dawn a ni.
HSSLC EXAM-AH ZOSIAMPUII PAKHATNA :
Nimin chawhma dar 11:30 khan MBSE chuan HSSLC Exam result 2015 chu a ti chhuak a. Govt Gm Higher Secondary School chuan Vocational Horticulture Dept. ah Mizoram pumpuiah pakhatna a hauh.
MBSE chuan HSSLC Pawl 12 exam result 2015 chu nimin khan a ti chhuak a, Vocational Horticultire Dept. ah Govt GM Higher Secondary School zirlai 4 te chu top 10-ah langin Zosiampuii d/o Pu Rammawia, Vengthlang chu Vocational Stream-ah Mizoram pumpuiah pakhatna a ni a, Lalruatsangi, RVL Ramnunmawia Fanu vengsang chu pahnihna a ni a, B.Lalmuanawmi, B. Ngodawnga Fanu Leisenzo chu panga na a ni a, TBC Lalramthianghlimi, TBC Laihmingthanga Fanu Zion Veng chu pariatna a ni bawk.
Govt GM Higher Secondary School hian Arts Subject ah Exam 144 awmin mi 103 an pass a, I Div ah 8, II Div ah 21 leh III Div ah 74 an pass a. Science ah Exam 42 awmin mi 36 an pass a. Distiction-ah 2, I Div ah 8, II Div ah 24 leh III Div ah 2 an pass bawk a. Commerce ah Exam 20 awmin mi 17 an pass a, I Div ah 1, II Div ah 6, III Div ah 10 an pass a. vocational Horti Dept ah Exam 19 awmin mi 18 an pass a, Distriction-ah 3, I Div ah 5, II Div ah 8 an pass a. Vocational Computer Technique Dept ah Exam 12 awmin mi 11 in an pass a, I Div ah 9, II Div ah 2 in an pass bawk a ni.
Zokhawpui Higher Secondary School ah Exam 9 awmin mi 2 in an pass a, III Div. ve ve ah an pass a ni. Zokhawthar Higher Secondary School ah Exam 5 awmin mi 4 in an pass a, II Div ah 2 leh III Div ah 3 an pass a. Ngopa Higher Secondary School ah exam 8 awmin an vaiin an pass vek a. I Div. ah 1, II Div. ah 3 leh III Div. ah 4 an pass a. Khawzawl Higher Secondary School ah Exam 36 awmin mi 32 in an pass a. I Div. ah 5, II Div ah 12 leh III Div. ah 15 in an pass a. Farkawn Higher Secondary School ah exam 18 awmin mi 17 in an pass a. I Div ah 4, II Div. ah 6 leh III Div. ah 7 an pass a. Biate Higher Secondary School ah exam 17 awmin mi 13 an pass a, Distinction ah 1, I Div ah 1, II Div ah 4, III Div. ah 7 leh Compartment 2 an awm bawk a. Sialhawk Higher Secondary School ah exam 23 awmin mi 21 an pass a, I Div ah 4, II Div ah 5, III Div ah 12 an pass a. Khawbung Higher Secondary School ah exam 28 awmin mi 27 an pass a. I Div ah 2, II Div ah 7 leh III Div. ah 18 an pass a.
Kawlkulh Higher Secondary School ah exam 18 awmin an vaiin an pass a. I Div ah 4, II Div. ah 10, III Div. ah 4 an pass a. Hliappui Higher Secondary School ah exam 5 awmin an vaiin an pass bawk a. I Div ah 1, II Div. leh III Div ah 2 ve ve an pass a. NorthEast Khawdungsei Higher Secondary School ah 3 examin an pass vek a, II Div. ah I leh III Div. ah 2 an pass a. Mimbung Higher Secondary School ah mi 8 examin an pass vek a, II Div.ah 1, III Div ah 7 an pass a. Khawhai Higher Secondary School ah exam 33 awmin mi 27 an pass a, II Div. ah 11, III Div. ah 16 pass in Compartment 1 an awm a. Champhai Higher Secondary School ah exam 45 awimin mi 25 an pass a, I Div. ah 1, II Div. ah 5 leh III Div. ah 19 an pass bawk a ni.
Champhai District chhunga Higher Secondary School zingah Exam zawng zawng pass kim school 5 awmin. Ngopa Higher Secondary School, Kawlkulh Higher Secondary School, Hliappui Higher Secondary School, North East Khawdungsei Higher Secondary School leh Mimbung Higher Secondary School te an ni.
VC INTHLANA LUNGAWILO TEN KAWNGZAWH :
Nimin khan Champhai Kanan Veng Congress Unit te chuan VC inthlan a Returning Officer thil tih dan a lungawi lohna lantir nan kawng an zawh.
Champhai Kanan Veng VC inthlanna hmun Govt. R. Hranga High School chu Congress worker te hian kal chilhin, he School a Headmaster leh Returning Officer thil tih dan a an lungawi lohzia lantirna thuziak an ken bakah inthlanna felfai leh thianghlim neih an duh thu tarlangin an au rual a ni.
Champhai Kanan Vengah hian VC General Seat 5 leh Reserved Seat 2 awmin, Returning Officer in inthlan Result INC 4 leh MNF 3 tlingah a puang a. Polling Agent then khat leh Congress worker te an haw darh hnuah RO remtihin Ballot Paper chhiar that leh niin, Ballot Paper chhiar nawn anih hnuah MNF 4 leh INC 3 te an tlin thu RO hian District Election Officer (DEO) hnenah ziak a thlen leh si chu Congress worker te chuan an pawm theih loh thu leh thil dik lo awm ngei ni a an hriat thu an sawi.
Congress worker te sawi danin Kanan Veng VC inthlan result RO in a puan hma hian MNF Worker-ten Ballot Paper 6 a kim lo tiin, Counting Hall-ah an tlanlut a, inthlanna hmanrua pawh a tla darh nasa hle a. Mipuiin Counting Hall an chhuahsan hnu hian Counting Agent ten Vote thlakna Ballot Paper zawng zawng zat an chhiar nawn hnu, bothlau awm lova a kim vek tih finfiah anih hnuah RO in INC 4 leh MNF 3 tlingah a puang a. Polling Agent then khat leh Congress worker awm tawh loh hnuah RO remtihna in Ballot paper hi chhiar nawn leh niin, RO hian MNF 4 leh INC 3 an tlin thu DEO hnenah a thehlut a ni.
Hemi chungchangah hian Congress Worker te chuan thil felhlel awm ngei a an hriat thu leh inthlanna hmanruate khawih chingpen ni ngei a an hriat avangin Mizoram State Election Commission hnenah Champhai Kanan Veng VC inthlan chungchangah Complaint an thehluh a, Election Commission hnena ngaihtuah tur thudah anih mek lai a Returning Officer in Zirtawpni zinga Champhai Kanan Veng VC alo Form ta mai chu hriat thiam harsa an tih thu leh a rangthei ang bera an chungchang thu hi thuneituten relfel sak se an duh thu Congress Worker ten an sawi bawk.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 62.46)
Diesel : Tanky Full (Rs. 49.03)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 8.5.2015 (zirtawpni)
RHCP CHUNGCHANGAH TRAINING NEI :
Nimin khan Christian Medical Association of India (CMAI) Project Axshya bul tumin I&PR Conference Hall, CHANEM-ah Training on RHCP neih a ni. He hun hi CMAI Project Axshya Champhai District Coordinator Nl. Lalmuanpuii chuan kaihruaiin CMAI awmzia leh Project Akshya hnathawh dante a sawi a, CMAI chuan phar, HIV/AIDS leh TB dona kawnga hma a lak thin thute sawiin Muanpuii chuan Project Axshya dinhmun leh a hnathawh dan a tarlang bawk a, TB donaah nasa takin hma ala a, kan ram atanga TB umbo a nih theih nan theihtawp a chhuah mek a ni a ti. He hunahhian Pu Vanlalenga, PPM Coordinator DTC leh Pi Lalthanzauli, STLS DTC te chu resource person atana hman an ni a, Pu Valalenga chuan power point Presentation hmangin RBTCP hnathawh dan leh a kalphungte a sawifiah a, TM natna lanchhuah dante, a enkawl dan turte bakah a inven dan turte zirtirna a pe a ni. Pu Vanlalenga chuan TM natna hi inkaichhawn theih a nih thu sawiin TN natna vei enkawl loh mi pakhatin kum 1 chhungin mi 10 atanga 15 a kai darh theih tih a sawi bawk. Pu Vanlalenga chuan TB vei zinga 70% hi kum 15-54 inkar an nih thu a sawi a, 2/3 te hi mipa an ni a, hmeichhe vei zinga a chanve hi kum 34 hnuailam an ni a ti .hei bakah hian TB hi mumal taka enkawl loh a nih chuan natna hlauhawm zawk MDR-TB a vei theih thute a awmzia a sawi bawk. He hunah hian Mizoram a TB dinhmun a tarlang bawk a ni. He hunah hian sawihona hun hman a nih bakah Pi Lalthanzuali, STLS DTC chuan TB veite hmuhchhuah kawnga pawimawh tak khak lak dan tur te, awm x-ray pawimawhna te a sawi bawk a ni.
OFFICE SAWN :
Legal Metrology Dept. chu CHANEM Building atangin anmahni Office Building, PHE Vengah an insawn ta.
INKAP :
Nilaini tlai thim hlim vel khan Pu Vanlalpara kum 50 chuan Pu Lallawmkima (kum 43) s/o Thangluaha chu an sava vehna Chhawrtui khaw ramah a kap palh a, a hmunah ka pawh chhawn lovin a thi. Dulte YMA hruaitute sawi danin Pu Vanlalpara leh Pu Lallawmkima te hian tlai thim hlimah sava riak tur an veh a, an sava vehna ah hian Pu Vanlalpara hian Pu Lallawmkima hi anghawngah leh a awmah a kap palh ta ani. Pu Lallawmkima hian a nupui naupai lai Pu Roluahpuii leh a fate 4 a kalsan a ni.
RUIHHLO MAN :
Excise & Narcotics Department, Champhai chuan thla hmasa kan zu litre 82 an man. Excise te hian MLPC Act hnuaiah rakzu litre 82 bakah beer can 456 an man a, zu thlawrna bel pakhat man telin an thil mana inhnamhnawih mi 10 an man tel bawk a, MLPC Act hnuaiah hian Case 15 ziahluh a ni. ND&PS Act hnuaiah Heroin gram 35, Alprazalam tablet 45 an man a, he dan hnuaiah hian Case 5 ziahlutin mi 8 an man a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 62.46)
Diesel : Tanky Full (Rs. 49.03)
RD PUMP : (6:00 AM - 6:00 PM) Sunday Close
Petrol : Tanky Full
Diesel : Nil
ni 7.5.2015 (ningani)
ZOKHAWTHAR LCS A TAKIN KALPUI LO :
Zokhawthar kaltlanga India leh Myanmar insumdawn tawnna hmun tur, Land Custom Station Building chu hawn ni tawh mahse a takin hna a la thawk lo a. Insumdawn tawnna tura India leh Myanmar in inremna an siam piah lamah mamawhna avangin bungraw tam tak chawk luh reng a ni thun.
Zokhawthar kaltlanga India leh Myanmar insumdawn tawnna hmun tur Land Custom Station Building hi kumin March ni 25 khan Commerce and Industry enkawltu Union Minister of State Nirmala Sitharaman chuan a hawng a. Building hi peihfela hawn ni tawh mahse a taka insumdawntawnnakalpui tur erawh chuan tih tur tam tak a la awm a. Sum leh pai chevel enkawltu tur SBI Branch hawn a la ni lo a, Post Office pawh bul tan a la ni lo bawk. Zokhawthar kaltlanga insumdawn tawnna a bungraw che vel tam zawk chu India leh Myanmar in insumdawn tawnna tura inremna an siam bungraw chi 62 pawn lam a mi a ni hlawm a. Myanmar atanga India a chawk luh bungraw tam ber thawmhnaw chi hrang hrang, pheikhawk, Blanket Sarang leh a dangte chu inremna pawn lam thil anih avangin Custom Preventive Force lamin an man theih thil a ni a. Kum 2009 atanga vawiin thlenga dan ang taka India in a chawk luh Land Custom Station in a chhinchhiah chu Kuhva leh hmunphiah siamsa te chauh a nih laiin, a thawn chhuah chu Neutrela chauh a ni a, hetihlai hian Land Custom Station Revenue a chhun luh chu cheng nuai 62 sing 1 leh 518 a tling thung. Hetihlai hian Custom Preventive Force lam chuan 2014-2015 chhungin ramri a dan kalha bungraw lut leh chhuak thubuai 13 an ziaklut a, heng bungraw hlut zawng hi cheng nuai 129 a tling a ni. Zokhawthar kaltlanga India leh Myanmar inkalpawhna thir kawngkhar hi zing dar 8 leh tlai dar 5 inkar hawn thin a ni a. Helai hmuna insumdawn tawnna huamzau zawk leh changtlung zawka kalpui thei tur chuan mamawh tak tak tihpuitling ngai a la awm ani.
Hetihlai hian Champhai leh Zokhawthar inkar kawngpui km 27 Rs. vbc 137 sena Double Lane a laih hna thawh mek chu CHamphai leh Mualkawi km 10 a thui laih zauh hna chu Tarmat Construction Company, Mumbai ten an thawk mek a ni.
Champhai to Zokhawthar kawng km 27 vela thui, Jeepable ni thin hi kum 2006-2007 khan PWD NEC Division Champhai-in State Highway in an lo lai tlang tawh a. He kawngpui, Indo-Myanmar Border Trade Point panna hi a chhiat tawh avangin lirthei tam berten darkar khat aia rei hun an hman a ngai thin a. Double Lane Highway a siam zawh anih hunah chuan minute 15-20 vel chauh hun hman a ngai tawh dawn ani.
Zokhawthar Border Trade Point atanga Myanmar Falam panna kawngpui leh Zokhawthar atanga Tidim paltlanga Tahan panna kawngpui BRTF te lai htir tura India leh Myanmar Sawrkar indawrna pawh ala kal chho zel a. Kawngpui hi siam zawh a nih hunah chuan tuna kawngpui siam mek Champhai to Zokhawthar Highway hi ram 2 te inkalpawhna International Highway pawimawh tak a ni chho dawn a ni.
VC INTHLAN RESULT A LUNGAWILO :
Kanan Veng VC inthlan result chungchanga inhnialna kal mekah mi thenkhat State Election Commission hnenah an zualko nia thudawn a ni bakah Vengthar VC result a lungawilo te pawh Election Commission hnenah hian zualko an tum nia thu dawn a ni. Hemi chungchangah hian State Election Commission in District-ah enquiry Commission a din nghal niin thudawn a ni.
HOSPITAL-IN ENG NEI VE HNAI TA :
Champhai District Hospital-a power supply pawh luhna tur transformer chu karleh hian peihfel beisei a ni.
District Hospital-ah hian Power Supply an lakna ber Solar hmanga kawlphetha an siam chhuahna chu building thar an luah hnuah hman hleihtheih lohvin a chhia a, Laboratory atangin Power Supply pangngai hi lain harsatna nasa tak an tawk a, power supply an neih theihna tur hi sorkar chuan ngaihtuahin District hospital transformer tur hi tunah Aizawlah a awm tawh a, Champhai rawn thlenpui a nih hunah bun nghal tur niin, a hna hi karleh hian zawh hman beisei a ni. Tunah rih chuan laboratory atanga eng an pawh kawi chu building puma an chhit ber a la ni chhunzawm zel a, generator inchhawp mah se diesel a heh avangin rikrum thil leh pawimawh bik lovah chuan an hmang ngai meuh lova. Solar hmanga kawlphetha an siam chhuahna chu pawh tun thlengin hman theih lohvin a awm zui zel a ni. District hospital-a electric wiring hi solar atanga kawlphetha an lakna tur atana duan a ni a, power supply pangngai lalut tura enchhinna neih a la ni lo bawk.
Hetihlai hian District hospital-a nurse indaih lohna chuan ziaawm lam a la pan hleithei lova, tunah hian nurse 9 leh contract-a rawih 10 an thawk mek a, directorate-ah nurse dil belhna hi an thawn tawh a, heti chung hian nurse thenkhat chu hmun danga sawn chhuah an ni thung nia thudawn a ni. District hospital-a thawkte chuan mipui zingah visiting hour ngai pawimawh lo an awm thin avanga harsatna nasa tak an tawh thu leh, damdawi ina mipui zawm tur dan leh hrai siamte chu hman hram nise an duh tih kan palai an hrilh a ni.
Nimin khan tlang hrilengin tuhnaia a tihbuai Leithumah Free Clinic neih niin Dr.Lawrence Lalramenga chu a kal a, damlo 150 vel an inentir a ni.
CHAMPHAI KHAWCHHUNG KAWNGIN HMA SAWN ZEL :
Champhai PWD te chuan Vengsang Biak In leh Vety road inkar kawngpui siam hna chu an zo fel.
PWD hotute chuan khua a chhiat avangin an tum anagin hna an thawh chak theih loh thu sawiin, an beisei aia tlaia an zawh thu an sawi. Kawngpui that leh chhiat chungchangah mipuiten kan mawhphurhna hria a, uluk taka enkawl turin an ngen a ni. Tunah hian Bethel kawn leh New Champhai Inkar kawngpui siam that hna an thawk leh mek a ni
CHAMPHAI IN GRAPE TUI HRALH CHHUAK DAWN TA :
Nimin khan Champhai Grape Grower Society te chuan May ni 14 a Radiant Company-in Grape atanga Wine an siam chhuah an rawn lak tur chungchang an thlir ho.
Champhai Grape Grower Society te hian Radiant Company Guwahati te nen inremna lo siam tawhin Radiant Company-te hian Grape Wine an siam chhuah te leisak thin turin inremna an lo siam tawh a. Chumi bawhzui nan chuan May ni 14 chawhnu lamah hian a vawikhatna atan Radiant Company te hian Champhai Grape grower Society siam chhuah Wine Litre 16,000 an rawn la dawn a, litre khat hi cheng 50 zelin an lei dawn a ni. Hemi ni hian Flag Off programme changtlung tak hman nise an ti a, Mizoram Chief Minister Pu Lal Thanhawla chu Flag Off tur hian an beisei a ni.
Radiant Company te hian kum 1 chhung in Grape Wine Litre 3,60,000 vel an la dawn a, hetiang zat grape tur fir thar tur hian hmalak mek a nih thu Grape Society hotute chuan kan palai an hrilh. May ni 14 chawhma lam hian Society members meeting an nei nghal dawn a, hruaitute chuan Society member te kim tak kal turin an ngen a ni.
CANARA BANK AH INSURANCE BUAIPUI MEK :
PMJDY leh PMSBY hmangin Canara Bank, Champhai Banch chuan Insurance an ti mek.
Canara Bank, Champhai Branch hian an hnuaia account hawng te tan Life Insurance hi tih mek a ni a, tun thla ni 9-a Kolkata-a Prime Minister Narendra Modi hawn tur, Pradhan Mantri Jeenvan Jyothi Bima Yojana hnuaiah insurance pakhat a tih theih a, LIC policy dang ang lovin PMJJBY hmang hian India khua leh tui, kum 18-50 inkar bank account nei tan a tih theih a. Cheng nuai 2 thleng lak theihna niin annual premium cheng 330 chawi a ngai thung a, hemi hnuaia life insurance ti, nunna chan chhungte chuan an bill thei dawn a ni.
Hei bakah hian Pradhan Mantri Suraksha Bima Yojana hnuaiah accidental insurance pawh kalpuiin, he scheme hnuaia hian cheng 12 pein accident-a nunna chan chhungte chuan cheng nuai 2 an la thei dawn a, nunna chan lova mit pahnih emaw ke pahnih emaw, kut pahnih chan tan pawh cheng nuai 2 hi a hmuh theih dawn bakah, mit, kut leh ke pakhat chan tan cheng nuai 1 a hmuh theih bawk. PMSBY hi India khua leh tui, kum 10-70 inkar tan tih theih a ni a, kumin June ni 1 atanga nakum May ni 31 thleng a huam dawn a ni. Life insurance pahnih hi vawiin khan mi 30 chuangin an ti a, Canara Bank hian life insurance hi naktip thleng a tiduh tan hun an hawng dawn a ni.
FOOTBALL ZIR DUH TE TAN :
Champhai District Football Assn in Grassroot football zirna a buatsaih chu June thla hian a kalpui leh tan dawn a, Admission ti duh tan Black Ice dawr, Awmpuipheiah form hi cheng 20-a lak chhuah theih a ni tih thu kan dawng. June thla atang hian Grassroot-a tel naupangte hnena Jersey pek thin chu CDFA hian a sum sengin a lei tawh dawn a ni.
PASS THA LAWM :
Zokhawthar Secondary School (RMSA) chuan nimin khan kumin HSLC a result tha an neih lawmna hun an hmanga, Pu C.Hualrikhuma Dy DPC RMSA chuan a hmanpui.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 62.46)
Diesel : Tanky Full (Rs. 49.03)
RD PUMP : (6:00 AM - 6:00 PM) Sunday Close
Petrol : Tanky Full
Diesel : Nil
ni 6.5.2015 (nilaini)
NGO TE CHAMPHAI TAN CHECHHUAK :
Ni 05.05.15 (Thawhlehni) khan Champhai District NGO Coordination Committee hruaitute chuan Champhai District Hospital an tlawh. Medical Superitendent, Nursing Superitendent leh Doctor te nen inkawmna hun tha tak neiin harsatna an tawh mek te an sawi ho va. Thawktu indaihlohna namen lo tak mai, Doctor atanga Fourth Grade thlenga an indaih loh thu an lo hrilh a. Tun hnaiah Pension leh Transfer avanga Champhai District Hospital chhuahsan sawm vel zet an awm chung pawha, Sorkar in dah belh a nei miah lo chu NGO hruaitute pawhin mak an ti hle a ni. Champhai District Hospital ah hian thawktu hrang hrang- Doctor, Nurse, Pharmacist leh Fourth Grade te an indaihlo vel vek ringawt mai niin a lang a. Mizoram District khawpui te zingah hmunpui panna hla ber leh tlanchhiatna tur dang nei ve lo kan ni chunga, heti taka Champhai mipuite ngaihthah kan ni a lang ta mai chu rilru nat thlak an ti hle a ni.
NGO Coordination Committee hruaituten theih tawpa hmalakpui an tum rualin an ngaihmawh thenkhat te Medical Superitendent leh Nursing Superitendent te hnenah an thlen ve a. Nurse duty te awm na hmun, Nursing Station, chu inkhar khim lutuk ni a an hriat thu leh, damlo te tana pan leh biak pawh awlsam zawk tura ualuau zawka siam ni thei se tha zawka an hriat thu an hrilh a. Nursing Station ualuau zawka siam turin an ngen nghal bawk a ni. Tin, inthiarna hmun te pawh tun aia fai leh thianghlim zawka enkawl an duh thu an hrilh bawk a. Chutihlai chuan, tuidehna hmanraw hrang hrang te rukru in an ruk zawh avanga vawn thianghlim a harsat thu leh, hmanraw dah te a him lo thu hospital hotute chuan an lo hrilh ve bawk a ni. Hospital hawn a nih dawn khan, Sorkar hotute’n NGO hruaitute hnenah, hawn a nih phawt chuan nasa taka tihchangtlun a nih tur thu an hrilh bakah, hawn a nih loh chuan hmalak a remchanloh thu an hrih laia, hetia hawn a nih hnuah hian changtlun sawt chu sawi loh, a hma ai pawha kan hospital dinhmun kawng tinrenga a hniam zawk ta mai leh, thawktu an tlem ta zawk daih mai chu ngaihthiam har an ti hle a ni.
NGO Coordination Committee hruaitu te hian Addl. Superitendent of Police Pu VL Lura Hauzel MPS chu a office ah an hmu a. Officer fel leh taima tak mai Champhai khua in kan nei let leh hlauh chu lawmawm an tih thu an hrilh a, tin, vehicle parking leh traffic management lama hma la turin an ngen nghal bawk a ni. Vehicle Parking mumal tawk loh avang leh Traffic Management fel tawk lo avanga mipuite’n harsatna kan tawh hrang hrang te leh a chinfel dan tur ni a an ngaih te inpawh takin an sawi ho va. NGO hruaitute’n an thu thlente zingah Electric veng peng, Pu JC Chawngvawra Tyre Works bula veivak tam hunlai bika traffic duty dah leh zan lama lirthei dah dan te enfiah thin tura an ngenna chu Addl SP hian theihtawp chhuahpui a inhuam thu a lo hrilh a, NGO hruaitute an lawm hle a ni.
CHAMPHAI-AH RAM KANG :
Kumin chhungin Champhai district-ah ram hectare 733.85 a zau tihkan a ni.
Ramkang tam ber hi March thlaa thleng a ni a, Environment & Forest Deptt in a chhinchhiah danin March thla chhung hian ramkang hi hmun 33-ah tum 37 a chhuak a, February thlaah hmun 5-ah ramkang hi a chhuak bawk. Kumin hian ramkang avangin ramngaw cheng nuai 18 sing 1 leh sang hnih man hu vel a kangchhia anga chhut a ni a, ramkan chhan hi a tam zawk chu hriat theih loh niin, kangmei chhuak zawng zawng zinga tum 37 hi a chhan chhui chhuah theih loh a ni a, tum 6 chu lohal avanga chhuak a ni thung. Chhinchhiah dan chuan Champhai District-a tum khata kang nasa ber chu Khawhaia Forest Plantation Area niin, March ni 9 khan a kang a, ram hectare 230 vel a kang a ni.
Kumin hian nikum aiin Champhai District-ah ramkang a tam zawk a, nikum chhung khan ram hectare 567 tihkan a ni a, kuminah hectare 166.85 in ramkang hi tam zawk a ni.
TUI HNA HUMHALH :
Tuipuiral Group YMA OB leh member ruat bikte chuan Mizorama Tlang sâng ber 3-na Zopui Tlang chu tuihna humhalh chungchangah tlawhin Group YMA Park tur Sazep khawtlangin an pek chu an tlawh nghal bawk.
Tuipuiral Group YMA te hian ruahtui dah khawlna tur Zopui Tlang chhip bula Dilpui Ruam chu khuah tumin hma an la mek a. Zopui Tlang hi Sazep leh Lianpui ram inri-naa awm a ni a, tuifinriat zawl atanga tehin 6474 ft a sâng a ni. Dilpui Ruam hi 5800ft a sanga awm a ni a, hei hian Tuipuiral khaw hrang hrangte chu chhuk lâkin hmangin a châwm thei vek dawn a ni.
Tuipuiral Group YMA chuan Mizoram Tlang sang chhin chhiahna hrang hranga Zopui Tlang 1850 meter anga chhin chhiah leh Tlang sang indawta 9-na dah a ni chu record dik lo a nih thu leh Mizoram Sorkarin siam tha vat se an duh. Kum 1970-a Survey of India Toposheet No 80, E/80 tarlan danin Zopui Tlang 1992 meter-a sang a ni a, hei hi nimina Tuipuiral Group YMA tlang lâwnte hian GPS & Google Earth hmangin a dik tih an finfiah bawk a ni.
Tuipuiral group YMA te hian Dilpui Ruam leh a chuanhnuai ruam rai lai chu khuah tumin hma an la mek a. Hei hian ruahtui tla lo khawl khawmin a hnuai lamah tuihna tam zawk a siam thei tura ngaih a ni a. A chheh vel ngaw thing leh a hnuai pik tak te chu nisa laka tuihua a kal ral loh nân atangkai dawn avangin thing kit lo tur leh Sial tlattir lo turin mipui an ngên a ni.
Zopui Tlângah hian ngaw pik leh chhah tak a la tam hle a, hetih lai thing zai an awm deuh reng thung a. Tuipuiral Group YMA chuan Zopui Ngaw hi dimdawih thiam turin a chhe vel khaw hrang hrangte an ngên a, Tuipuiral Group huam chhunga tuihna that berna hmun Zopui Tlang chu chhuan lo awm leh zel turte tân pawha chenfâkawm zawka a awm theih nân
ngaw thing leh ramhmul chi hrang hrangte chu tumahin a tichereu zawngin khawih lo se an duh thu an sawi a ni.
Thawhtanni vêk khan Group YMA Park tur Sazep khuain Ramngaw tha tak, tin 15 hmun an pêk chu Group YMA hruaitute hian a hmunah kalin an enfiah nghal bawk a ni.
GRAPE TUI LA DAWN :
Champhai Winery atanga Grape tui sawr fir la tura inremna lo siampui tawh Radiant Manufacturers Pvt. Ltd., Guwahati te chuan tun thla ni 14 atang hian Grape tui an rawn la tan tawh dawn a, hemi chungchang ngaihtuah hian vawiinah Champhai Grape Growers Society Executive an thukhawm dawn a ni. Grape tui lak hunah hian inremna siam theih nana sulsutu ber SDHO chhuak ta Pu C. Lalremsiama pawh a rawn tel beisei a ni.
MODEL VILLAGE-A THLAN LAWMNA LEH BUL TANNA :
Chawngtlai chuan Tuichang Bialtu MLA Pu Lalrinliana Sailo in ‘Model Village’ a an khua a thlan lawmna leh bul tan nan thlanmual hlui hmunah leh Lal mual chungah Tlaizawng hmun siamna tur lung nimin khan an phun a, Chawngtlai Welfare-Aizawl, VC leh Mizo Historical Village Committee- Chawngtlai huahawtin, Govt. Chawngtlai Middle School naupang 140 chuang leh zirtirtu, Mizoram Upa Pawl, Chawngtlai Unit leh Mizo Historical Village Committee member te leh khawchhung mi tlawmngaiten nimin khan Tlaizawng phun hnatlang hi an nei a, a thawh hnihna atan khawchhungah an khaw hming putchhan Chawngtlai thing phun leh an tum ni a thudawn a ni. He hunah hian Village Council tling tharten Mizoram State Tree ‘Herhse; an phun vek bawk bakah MUP, Chawngtlai Unit ten Model Village Bung an phun bawk. Chawngtlai in Mizo Historical Village a lo puan anih tawh avangin Mizo Flower Village a siam tum ani a, nimin hnatlangah hian Tlaizawng kung 1000 chuang phunin, a awmsa engemaw zat humhalha a hmun sam a ni bawk.
GAS CHUNGCHANG :
Mizofed LPG atanga thu kan dawn danin consumer gas la turten tun atang chuan an gas card phek hmasaa an hmingchuanna, customer number lanna xerox copy pakhat leh gas card kengin a semna pointah lak tawh tur a ni a. Consumer card leh xerox copy keng lo chuan gas hi lak theih a ni dawn lova, hetianga kalpu tawh tur a nih avangin consumer card khawm hmasak thin pawh tihtawp tawh tur a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 62.46)
Diesel : Tanky Full (Rs. 49.03)
RD PUMP : (6:00 AM - 6:00 PM) Sunday Close
Petrol : Tanky Full
Diesel : Nil
ni 2.5.2015 (inrinni)
CHAMPHAI DINHMUN :
VC inthlan neih zawh takah Champhai District-ah vote 56383 a tla.
Champhai District-ah hian vote 79415, mipa 39530 leh hmeichhia 39885 awmin heta tang hian vote 56383 a tla a, vote thlaktu mi 27967 chu mipa niin mi 28494 chu hmeichhia an ni a, vote tlaktu hi chawhrualin za zela 70.99 a ni. Champhai District huam chhungah chuan Hmuncheng chu vote tlak thatna ber niin voters 174 atangin mi 164 in vote an thlak a, hei hi za zela 94.25 a ni a, Ruantlang chu vote tlak chhiatna ber niin voters 1239 atangin mi 699 in vote an thlak a, hei hi za zela 56.42 a ni a, Ruantlang-ah hian Mualvengin VC hran an ngiat avangin Mualveng mipuite chuan vote hi an thlak lo a ni.
Champhai Khawpui chhung bikah Hmunhmelthaah Independent vek an tling a, Tlangsamah INC in seat 2, MNF in seat 2, Indp in seat 1 an la a, Vengthlang North ah INC in seat 3, MNF in seat 2, Vengthlangah INC in seat 4, MNF in seat 3 an la a, Kahrawt ah INC in seat 3, MNF in seat 2 an la a, Venglaiah MNF in seat 5, MPC in seat 1, ZNP in seat 1 an la a, Vengsangah INC in seat 4, MNF in seat 3 an la a, Electric ah INC in seat 4, MNF in seat 1 an la a, Dinthar ah INC in seat 1, MNF in seat 1 Indp in seat 1 an la a, Zion Vengah INC in seat 2, MNF in seat 1. ZNP in seat 1 leh Indp in seat 1 an la a, Zotlangah INC in seat 5, MNF in seat 2 an la a, Bethel ah INC in seat 1, MNF in seat 5 an la a, Ruantlangah INC in seat 3, MNF in seat 1, ZNP in seat 1 an la bawk.
Hetihlai hian Kanan Veng-ah nizan hmasa atang khan vote chhiar a buai a, Congress leh MNF te chuan seat thum ve ve lain seat li-na latu Congress chuan vote khatin hnehna a chang a, MNF te hian an complain hnuah vote hi chhiar nawn leh niin MNF hian vote 9-in hnehna an chang a, Congress hian complain lehin rei tak an buai hnuah vawiin tlai khan result hi tihfel a ni a,
Haukhanngova, INC
H.Laldinsanga, INC
Lalengzauva INC
C.Kapzara MNF
C.Lalthansanga MNF
C.Laltanpuii MNF
C.Lalthanpari MNF te chu tlinga puan an ni. Nimin vek khan VC candidate te hming print dik loh avanga inthlang thei lo Mimbung-ah VC inthlan hi neih a ni.
Khawbung RD Block chhung bikah chuan vote 14057 a awm a, heng zinga 7045 chu mipa niin hmeichhe vote nei 7012 an awm bawk. Khaw 25 zingah khaw hnih- Zawngtetui leh New Hruaikawnah INC Candidate te chu chuhtu awm lovin tlinga puan an ni. Heng khaw hnih tel hian Khaw 15-ah INC-in hnehna an chang a ni.
Zawlsei khuaah VC 3 awmin INC, MNF leh ZNP an tling a. MNF leh ZNP tangrualin tangrual hian hnehna an chang a, Vaphai-ah MNF leh ZNP tangrualin seat 7-ah seat 7 an la bawk a ni.
Bungzungah INC candidate Khuangliana leh Independent Candidate H Ramfangzauva te chuan vote 191 ve ve hmuin an in draw a, RO hoa thumvawr-ah H.Ramfangzauva, Independent Candidate chu tlinga puan a ni. Champhai District-ah hian Pamchungah vawi hnih leh Murlen-ah thumvawr a ni bawk.
Zirtawpni zan khan Khawbung Zawlbukah Pu C.Lalfela RO hovin Khawbung VC inthlanna vote chhiar a ni a, General Seat-ah INC-in seat 4, MNF-in seat 1 an tling a, Reserved Seat-ah INC-1 leh ZNP-1 an tling bawk a ni.
Mizoram pumah chuan nimin tlai dar li thlenga hriat theih chinah VC 439 atangin INC chuan seat 323 an la tawh a, MNF chuan seat 112 lain BJP in seat 4, ZNP in seat 6, Independent in seat 41 an la tawh a ni.
NLUP CHUNGCHANG MEETING :
Nimin khan Champhai DC Conference Hall-ah NLUP Line Department-te NLUP Chief Media Officer Pu David L. Thangliana hovin an thukhawm.
He hun hi Champhai DC Pu H. Lalengmawia’n kaihruaiin, NLUP Line Department-te hmalakna ah media-te nena thawhhona tha zawk neih dan chungchang an sawiho a ni.
Champhai DC chuan NLUP Line Department-te chu an thawk tha hle tih a hriat thu sawiin, Mizoram Flagship Programme kaltlanga chhungkaw tam takin hlawhtlinna an neih phah vangin hei mi hlawhtling leh entawn tlakte media kaltlanga zirtitna pe thei turin hmalak a pawimawhzia a tarlang a. Hei bakah hian kangmeiin ramngaw leh nungcha a tihchereu bakah tuihna nasa takin a kangchah phah thu a tarlang a. A tuartute chu mihring theuh kan nih avangin a humhim hna hi kan thawh a pawimawhzia a sawi bawk a ni.
NLUP Chief Media Officer Pu David L. Thangliana chuan Line Department-te leh media-te thawhhona pawimawhzia tarlangin, chawimawi phute chu chawimawi tur a nih thu a sawi a. Beneficiary-te hlawhtlinna puanzarsak chuan anmahni ah phurna a siam mai bakah, hma la thalo te pawh cho chhuaktu a nih theih tur thu a sawi a ni.
Nimin meeting hi hmanni April ni 16-a NLUP nen thahhona thuthlung ziak, Mizoram Environment & Forest Consultative Forum President Pu V.L. Bela chuan telpuiin, Mizoram pumpuia an pawlin ramngaw an humhalh “Zotheihuan” 47 an enkawl mek thu a tarlang a. Heng zingah hian 16 chu Champhai District-ah a awm thu leh, heng reserve area-ah te hian nungcha engemawzat an awm thu leh hlawhtling taka enkawl mek a nih thu a sawi a. Heng ramngaw leh nungcha humhalhna kawnga chak zawka hmalak a nih zel theih nan NLUP nena tangkawpa, Committee din mai tur a nih thu a sawi bawk.
Nimin zing khan NLUP Chief Media Officer leh MEFCOF President Pu V.L. Bela-te hian Zote khuaa reserve hmun Lengkir-a sathar humhalh thla la turin an kal a. Kum 1996 atang khan YMA Zote Branch chuan Sathar leh Zawng humhalhna hna hi kengkawh in, Sathar chenna bial ram tin 10 hmun humhalhin, Zote khua Upa pawl leh Zothei huan pawl tang rual te chuan kum 2006 atang khan ram tin 25-a zau an humhalh bawk. Heng an ram humhalh te hi tunah chuan ngaw pui tha tak, ramsa leh sava te pawhin chenna atan an hmang chho mek a ni.
MIBO ZAWN TITAWP :
April ni 24 atanga chin hriat loha bo Hrangliantawna Kum 51 Aizawl Zuangtui veng chu ni 7 zawn a nih hnuah vawiin thleng khan hmuh ala ni lo.
Kelkang harhna chhim tura kal a thlen In atanga April ni 24 zing dar 7 vel atanga bo chu ni 7 zawn anih hnuah vawiin thleng khan hmuh a la nih loh avangin Sub Hqtrs YMA Champhai hminga zawn hna chu tawpsan rih a ni dawn a, Sub Hqtrs YMA Champhai hruaitute chuan mibo zawn hna hi tawpsan rih mahse boruak danglam a awm leh a nih chuan hmalak chhunzawm leh aih tur thu an sawi a, mibo zawnga thawk chhuak zawng zawngte chungah lawmthu an sawi a ni. Vawiin khan mibo hi Champhai Electric veng bawr velah hmuh nia sawi a ni a, zawn nghal niin Pu Hrnagliantawna hi a ni lo tih hmuh chhuah a ni. Hetihlai hian YMA hminga zawn hi tawpsan dawn mahse mi thahnemngai leh tlawngngaite chuan a zawn hna hi an la thawk chhunzawm zel dawn a ni.Tarlan tawh angin Pu Hrangliantawna hian a bo laiin Jacket sen Uk leh Sneaker var a bun a, hetiang ang lo hmu chuan Police Station hnai berah hrilh tur mipui te Police leh YMA te chuan mipuite an ngen a ni.
NLUP HOTUTE KAWM :
Nimin chawhnu khan NLUP Chief Media Officer Pu David L. Thangliana ho in Champhai DIPRO Pi Emily Lalrinpuii office chamber-ah MJA member-te an inkawm.
He hunah hian Champhai District chhunga NLUP Line Department-te nen thawkho a, beneficiary-te thawh that leh thatloh pawh enfiah pui turin Pu David L. Thangliana chuan Champhai MJA-te chu a sawm a ni.
MJA hruaitute chuan NLUP tanpuina dawngtu ten tha thei ang bera hman a nih theih nan Sorkar chu theihtawp chhuahpui zel an duh thu an sawi a. Ramngaw leh nungcha humhalh kawnga hmalakna thar te sawiho bawkin, mipuiah awareness siam a pawimawh thu te an sawi a ni.
DAMCHHUNGA RAWNGBAWL TURIN IN PE :
Mizo nula, Bethany Sisters of the Little Flower, Sister 7-te chuan nimin khan, Aizawl Diocese Bishop Most Rev. Stephen Rotluanga, CSC hriatpuina-in, Holy Cross Biak In, Champhai-ah, pasal nei lova dam chhunga Pathian rawngbawl tura intiamna (Perpetual Profession) an nei.
He hun kaihruaitu Most Rev. Stephen Rotluanga chuan Catholic Kohhranah chuan Puithiam (Father) ni tura nemngeh (Ordain) leh Sister, Brother ni tura thutiam (Profession) neih thin a ni a. Vawiin hian Mizo nula 7-te hian an dam chhunga Pathian rawngbawl turin thu an tiam dawn a. Krista Mo leh Krista Pasaltha ni tur te, midangte tana rawngbawl turin thu an tiam a ni a ti a. Pathianin a fate ni turin mite a thlang thin a, a Kohhran kaltlangin a rawng bawl turin min thlang a. Tuna Mizo nula 7-ten dam chhunga Pathian rawngbawl tura an intiamna hun kan hman lai hian ‘Chatuan nunna chang thei tura Pathianin hun tha min pek a ni’ tih hi ngaihtuah thar leh ila. Rah tam tak chhuah turin Pathinin min siam a, Nunna min petu Pathian hnena kan nun kan hlan let tluka hlu a awm lova, mihringten kan tih theih sang ber a ni a. Min hmangaihtu Pathian hmangaih let a, kan nun kan hlan let hi kan damchhan leh mihringte tih theih sang ber a ni a ti.
Heng Sister 7-te hi an nu leh pa, an chhungte ta bil an nih tawh lohzia leh mitin tana rawngbawltu tur an nih tawhzia tihlan nan te, an nu leh pate kalsana Pathian tan chauha nunga rawngbawl tur an nihzia tihlan nan Maicham hma-ah bawkkhupin, an nu leh pate chuan Puandum-in an khuh a. Bishop kaihruaina hnuai-ah an dam chhunga Pathian tana invawng thianghlim a, Pathian rawngbawl tura retheih huama thuawihna nun nei turin thu an tiam a ni. Mizo nula dam chhunga Pathian rawngbawl tura intiam tate chu :-
Helen Sangpuii d/o James Lalvuana, Kelkang
Teresa Liani d/o PN Zaliana, Hnahlan
Therese Thangtei d/o Peter Tlangrawta, New Saron, Champhai
Veronica Zohmingliani d/o Jacob Ramengzauva, Chawngtlai
M.Veronica Lalbiakhliri d/o Francis H. Lalhmangaiha, Leithum
Theres Mapuii d/o Francis H. Lalhmangaiha, Leithum
Angeli Lianzeli d/o Anthony Lianzuala, Chhingchhip Bangla Veng te an ni.
INKHAWMPUI HMANG :
Mizoram pum huap Savation Army hnuaia Corp Cadet Congress chu nizan atang khan Champhai Town Hall-ah neih tan a ni, nimin khan he hun hmang tura hmun danga atanga Champhai lokalte chu lo thleng. Corp Cadet Congress hian Pathianni zan thleng a awh ang.
VOLLEYBALL ZO FEL :
Tlangsam lal Thanghlianga Sailo hriatrengna Volleyball Tournamnet chu nimin khan a kharna hun hman a ni a. Pu Vanlalhruaia Sailo in khuallian niin a hmanpui
Final match khelh hma kharna inkhawm tawi neih a ni a. He hun hi Pu KT Thangchhunga'n a kaihruaia. Khuallian Pu Vanlalhruaia Sailo chuan thusawiin Tournament buatsaihtute leh Tournament tihlawhtling tura Team tel zawng zawngte chungah lawmthu a sawi a. Tlangsam khuain an chhungkuain chawimawi tlak anni lo chunga tun thlenga an la ngaihlu chu lawmawm a tih thu sawiin Tlangsam khua nih chu vanneithlak a tih thu a sawi bawk. Zirna chungchang pawh sawi langin Tlangsam high School in HSLC a 100% an pass chu lawmpuina thusawiin zirna lama tan la zel turin a chah bawk.
Thanghlianga Sailo hriatrengna Volleyball Tournament ah hian Hmeichhe final ah Zotlangin 3-0 a Khuangleng hnehin an Champion a. Mipa ah MZ Home TNT in Zokhawthar 3-2 a hnehin an champion a
Mipa Champion hian Trophy leh tangka fai Rs. 10000 an dawng a. Pahnihin Trophy leh Tangkafai Rs. 5000 an dawng bawk. Hmeichhe Champion hian Trophy leh Tangkafai Rs. 6000 an dawng a. Pahnihna in Trophy leh Tangkafai Rs. 4000 an dawng bawk.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Free Sale (Rs. 62.46)
Diesel : Tanky Full (Rs. 49.03)
RD PUMP : (6:00 AM - 6:00 PM) Sunday Close
Petrol : Tanky Full
Diesel : Nil
ni 1.5.2015 (zirtawpni)
THANGHLIANGA MEMORIAL :
Tlangsam Lal Thanghlianga Sailo Hriatrengna Volleyball Tournament chu nimin khan Semifinal khelh zawh a ni. Chawhma lamah Quarterfinal khelh a ni a, GFC Tlangsam, Zokhawthar, Bethel Br. YMA II leh MZ Home TNT Team I ten an khingpui theuhte hnehin semifinal an inhlangkai a, Semifinal hmasa zawkah Zokhawthar in 3-0 in GFC Tlangsam an hneh a, Semifinal hnuhnung zawkah MZ Home TNT Team I in 3-0 a Bethel Br. YMA Team II hnehin Semifinal an lut bawk. Vawiin chawhma dar 11 hian Final khelh tur a ni a, hmeichhe final Zotlang leh Khuangleng ten an khel hmasa ang a, MZ Home TNT leh Zokhawthar mipa ten Final an khel veleh ang.
TOP 10-AH LANG :
Nikum April thla atanga kumin March thla thlenga Presbyterian Kohhran hrang hrangten Pathian ram an pek zat tihchhuah a ni a, a pumpuiah Chanmari Kohhran chu thawh tam ber niin cheng 3,45,99,165 an thawh a, a thawh hnem ber 20 zingah Aizawl pawn atangin Champhai Vengthlang Kohhran chiah an lang a, Cheng 1,54,77,908 thawhin 9-na an hauh a ni.
ZOTLANG SPORTS COMPLEX TLAWH :
UD&PA leh Planning & Programme Implementation Department Secretary Dr C. Vanlalramsanga chuan nimin khan Zotlanga UD&PA Dept. hnuaia Sports Comlex sak mek chu a hmunah a enfiah. Stadium sak hna kalpui dan hi contractor ten UD&PA Secretary chu chipchiar takin an lo hrilhfiah a, March 2014 atanga sak tan niin kumin kum tawpah chuan peih fel a nih tur thu an sawi ani. UD&PA Secretary hi DUDO Pi V. Lalmuanpuii leh DIPRO Pi Emily Lalrinpuii ten an tawiawm a ni. Metre 23362 biala Sports Complex sak mek hi sawrkar laipuia Ministry of Urban Development in Cheng nuai 2000 chuang sum timin UD&PA hmalakna hnuaia sak a ni a, Executing agency hi National Building Construction Corporation Ltd. niin contractor chu MS Balaji Developers, Delhi an ni a, International Standard football ground bakah 8 lane running track, boxing hall 1, 2 wheeler 200 park theihna leh mipui 3500 len theihna tur gallery 5 awm theihna tura duan a ni.
DC IN LAWMPUI :
Nimin khan Champhai DC Pu H. Lalengmawia, IAS chuan HSLC result chhuaka 5-na Lalmuanawma Khiangte chu lawmpuina leh duhsakna chibai a buk. DC chuan Lalmuanawma Khiangte chu matric result tha tak a neih avangin a lawmpui hle tih a hrih a, zirnaa akal zelna turah duhsakna hlan bawkin ram tana mi chhawrnahawm ni turin zirna uar chhunzawm zel turin a fuih bawk a, Lalmuanawma nu leh pate pawh lawmpuina chibai a buk bawk. Champhai DC Pu H. Lalengmawia hi DIPRO Pi Emily Lalrinpuii leh MJA President Pu Lalhmingmawia Pachuau ten an tawiawm a ni. DC hian Springdale Academy pawh tlawhin an principal Pu Samuel Varte Matric a top 5 hauh thei zirlai an nei thei leh matric result tha tak an neih avanga a lawmpui thu a sawi a, zirna lama tan la chhunzawm zel turin a fuih bawk a ni.
MIZO TAWNG THIAM BER :
Vanlalruatpuii d/o Zaneihkapa(L) Vengthlang, King Solomon School a mi chu Matric Result chhuakah Mizo Subject ah mark a hmu sang ber. Kan lawmpui in duhsakna a kal zelna turah kan hlan e
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Free Sale (Rs. 62.46)
Diesel : Tanky Full (Rs. 49.03)
RD PUMP : (6:00 AM - 6:00 PM) Sunday Close
Petrol : Tanky Full
Diesel : Nil
ni 30.4.2015 (ningani)
CHAMPHAI AIAWH DAWN :
Nimin tlai khan CDMA aiawha MIMSA Race a tel turin Lalduhawma Khawzawl Dinthar chu OB ten an thlahliam.Lalduhawma hi Fz bike a khal dawn a, 140 -160 category ah tlan tir ani ang.
MSU TEN SIKUL DAN CHHUNZAWM ZEL :
Champhaia School tan hma duhlotu mi thenkhat chuan nimin zing khan school thenkhat zirlaite chu school kal tur an dang leh a, duty 6 te chu police ten an man.
School tan hma duhlotute hian Champhaia High School pasarih: Govt.GM High School, Govt.Vengsang High School, Govt.Champhai High School, Venglai High School, Govt.Bethel High School leh Govt. Ruantlang High School-a zirlai leh zirtirtu school kai turte chu an dang leh a, an duty-na hmunah hian police te pawh thleng nghalin, duty zinga mi 6: mipa pahnih leh hmeichhe 4 chu an man a, heng mite hi nimin vek khan chhuah leh nghal an ni a, duty-na hmunah hian innek buaina leh tharum thawhna erawh a chhuak lo thung. MSU in zirlai an dante zirtirtute chuan kokir lehin zirna inte chu vawiin khan a pangngaia kalpui theih a ni a, zirlai thenkhat erawh chu kohkir hman loh an awm thung.
Hemi chungchangah hian Champhai DC Pu H.Lalengmawia chuan, school tan hma an duhlohna avanga zirlai school kal tur an dang thin chu tawpsan tura a duh thu kan palai a hrilh a. Zirna tithuanawp zawnga hmala lovin, Champhai District-a zirna chawisang tura tanla turin a sawm a. Zirlaiten school-a lehkha zir tura dikna an neih tibo zawnga hmalatu an awm a nih chuan sorkarin a dang turin thil a tih ve a ngai a ni, a ti a, School tan hma duhlotute chu sorkarin a huat loh thu leh, school tan hma an duhlohna hi sorkarin a hriatpui tawh a, tunah chuan school kal tur tithuanawp zawnga hmalakna hi tawpsan turin a sawm a ni.
District Education Officer Pu Lawmawma pawhin school kal tur dan avangin school kal lo zirlai an awm em tih school tinah report pe tura hriattir a nih tawh thu leh, hetiang an awm a nih chuan action la tura thupek tihchhuah a nih tawh thu a sawi ve bawk.
CHAMPHAI TLANGVAL CHHUANAWM :
Nimin khan Mizoram Board of School Education chuan High School Leaving Certificate Exam 2015 chu a tichhuak a, Springdale Academy zirlai Lalmuanawma Khiangte, Pu Ramdinzauva, Champhai Vengthlang fapa chu pangana a ni.
Lalmuanawma Khiangte, Pu Ramdinzauva, Champhai Vengthlang fapa chu langin pangana a ni a, mark 460 hmuin subject zawng zawngah letter mark a hmu vek a ni.
Champhai district-a school hrang hrangte a tlangpuiin a titha hle a, Selam High School chauhvin zirlai passed an nei lova, candidate zawng zawng passed erawh chu 21 an awm a, chungte chu: Bungzung H/S, N.E Khawdungsei HS, R.Hranga HS, Ruantlang HS, Vanzau HS, Vapar Sec School, Dulte HS, Dungtlang HS, Leithum HS, Lianpui HS, Pine Hill Adventist Academy, Sazep HS, Thangkunga Mem HS Tlangpui, Tualte HS, Tlangsam HS, Queensland HS, Bethel Mission School, King Solomons School, PES Khawzawl, Springdale Academy, PES Zotlang leh Dilkawn HS te an ni.
Champhai District-ah hian exam centre 14 awmin candidate 1759 an awm a, heng zinga 1137 an passed a, mi 26 chu distinction-ah an passed a ni.
VC INTHLAN CHUNGCHANG :
Vawiin hian VC inthlan neih a ni dawn a, hemi atan hian engkim peihfel a ni tawh.
Champhai District-a khaw 108 ah zing dar 7 atanga tlai dar 5 chhungin VC inthlan hi neih tur a ni a, vote thlakna tur polling booth 120 siam tur niin, voting compartment 160 siam a ni dawn bawk a, Champhai District-ah hian VC chuhtu 468 awmin heng zinga 334 chu general niin 124 chu reserved a ni a, voters 79415 ten an huam chhung theuhah khawtlang hruaitu thlanna hi an nei dawn a ni.
Champhai District Election Officer Pu H.Lalengmawia chuan VC inthlanna atan hian inbuatsaihna chu peihfel a nih tawh thu sawiin, inthlan buaipuitu tur leh venhimna thawktu turte chuan an duty-na tur hmun an thleng fel tawh a, inthlan muanawm leh zalen tak neih theih ngei a beiseiawm, a ti a, VC hi mipuite nena inngheng tlat a nih avangin mipuite chu vote thlak lama tanla turin a sawm a ni.
Vawiin a Village Council inthlan lo awm tur thlir lawk in Champhai District VC Election Observer Dr. C.Vanlalramsanga, IES hovin nimin tlai khan Champhai DC Pu H.Lalengmawia, SP John Laldina leh Election Officer Pu Benjamin Lalzama te DC Office Chamber ah an thukhawm.
Election Observer Dr. C.Vanlalramsanga chuan Vote thlak hi kan 'Duty' a nih thu a sawiin, Democracy ramah mipui ten kan duh ber hruaitu kan thlan theih na hmanrua a nih theih nan sorkar in vote thlak hi a siam thu a sawi a. Vawiin VC inthlan lo awm turah pawh hian Vote nei te chuan thlak theuh turin mipuite a sawm a ni.
Nimin meeting-ah hian Election Officer chuan an inpuahchahna te Observer hnenah report a pe a, SP chuan venhimna kawng a an hmalakna leh an inpuahchahna te a tarlang bawk a ni. Champhai District chhunga Sectoral Magistrate te duty dan tur chu :
Lengteng - Pu Malsawmzuala, Ngopa BDO
Tuichang - Pu Lalrinzuala, Khawzawl BDO
E. Tuipui - James Lalnithanga, Khawbung BDO
Champhai N - Pi Vanlalmuanpuii DLAO
Champhai S - Pu Pachhunga, SDC te an ni.
THUCHHUAH SIAM :
Mizoram (NTUM) Champhai chuan thuchhuah siamin, Champhai District huam chhunga hnathawktute zawng zawngin Vote thlak vek turin an ngena, party bik awm lova an veng tan theuha mitha leh tling thlang chhuak ngei turin NTUM chuan Trade Union member zawng zawng leh mipuite an chah bawk. Hei bakah hian NTUM chuan Mizoramin nitin mamawh kan lak luhna National Highway chu Lailapur-ah NGO hrang hrang ten tiam chin awm lova an dan avangin Champhai Dist.chhunga sumdawng leh dawrkai ten an bungraw chhekkhawl sate ti to lo turin an ngen bawk a ni.
KELKANG BO LA HMULO :
VC inthlan dawn avangin tunkar hian Kelkang harhna chhimtu a kiam hle.
Nilai zan khan hriat theih chinah mikhual 1270 vel an awm a, nimin khan VC inthlan dawn avangin mikhual tam tak chu an haw bawk a, nimin lamah mikhual 800 bawr vel an awm a, vawiin hi VC inthlan a nih dawn avangin Kelkang harhna chhimtu zat hian kar dang a phak lo hle a ni.
Hetihlai hian Kelkanga bo, Pu Hrangliantawna, Zuangtui, Aizawl zawn hna chu nimin khan thawh chhunzawm leh a ni a, bo zawng hian Champhaia YMA Branch 11 atangin mi 800 vel an thawk chhuak a, bo zawnga thawk chhuak zawng zawng hi mi 1200 vel an thawk chhuak a. Kelkang khaw dai bakah khaw chheh velte an dap leh a, nimin tlai thleng khan an mi zawn hi an la hmu lo a ni. Pu Hrangliantawna hi ni 6 chhung zawn a ni tawh a, vawiin hi VC inthlan a nih avangin bo zawn chawlh a ni anga, Zirtawpni hian zawn chhunzawm tur niin, hei hi a mibo an zawn tawpni tur a ni ang.
QUARTER FINAL VAWIINAH :
Tlangsam Lal Thanghlianga Sailo hriatrengna Volleyball Tournament khelh mek chu nimin khan Group match khel zawh a ni.
Tlangsam Lal Chhungkua, Tlangsam Sporting Club leh CDVA te tangkawpin a buatsaih Tlangsam Lal Thanghlianga Sailo hriatrengna Volleyball Tournament Tlangsam Sporting Club Volleyball Courta khelh mek chu nimin khan Group match khelh zawh a ni a. MZ Home TNT team I, Zotlang, Zokhawthar, Bethel Br. YMA II, Hnahlan, The Distance Friends, GFC Tlangsam, Bethel Br. YMA I ten Quaterfinal an inhlangkai a.
Vawiin hian Quarterfinal hi khelh a ni ang a. Match hmasa ber dar 9 ah GFC Tlangsam leh The Distance Friends an inkhel ang a. Inkhel vawi hnihnaah MZ Home I leh Bethel Br. YMA I, Inkhel vawi 3 naah Bethel Br. YMA II leh Hnahlan inkhel vawi 4 naah Zokhawthar leh Zotlang te an inkhel ve bawk dawn ani.
Vawiin hian khaw awm danin a zir chuan semifinal khelh nghal tum a nih thu tournament buatsaihtute chuan an sawi. Hmeichhia Final lut tur chiang tawhin Khuangleng leh Zotlang ten final an inhlangkai tawh ani.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 58.51)
Diesel : Tanky Full (Rs. 46.68)
RD PUMP : (6:00 AM - 6:00 PM) Sunday Close
Petrol : Tanky Full
Diesel : Nil
ni 28.4.2015 (thawhlehni)
VANIS-AH HNATLANG TUR DANG :
Nimin khan Salvation Army-in Corp Cadet Congress hman an tumna hmun, Vanlallawma Indoor Stadium-ah hnatlang tur dangin Sport Association hrang hrangte an duty.
Kan thudawnnain a sawi danin nimin zing atang khan duty hi tan niin, Sports Assn hrang hrangte hi Champhai District Sports Committee hruaituten an uap bawk a, mi 30 vel an thawk chhuak a ni. Heng duty te hian Corp Cadet Congress hmanna tur, Gym singsa tura kalte chu lo dangin, innawr buaina emaw boruak duhawm lo thleng a awm lova. Hemi hnu hian Sports hruaitute leh Salvation hruaitute hian inbiakna neiin, thil awmdan an sawihova, Salvation Army hian te hian he hmun hmang tura ruahmanna an lo kalpui tawh dan leh, harsatna siam lova hmantir mai turin Champhai District Sports Committee te hi an ngen a, mahse District Sports committee hian Indoor Stadium hman dan tur inkaihhruainaah sports kaihhnawih ni lo public meeting atanga hman phal loh tih a nih avangin, an ngenna hi zahawm hle mah se tihhlawhtlin theih a nih loh thuin an chhang a ni. Vawiin chawhnu khan Champhai DC Pu H.Lalengmawia chuan Vanlallawma Indoor Stadium-a duty te hi inbiakna neihpui lehin, Indoor Stadium-ah hian Corp Cadet Congress hi hman a nih loh tur thu a hrilh a, hemi hnu hian duty-a thawk chhuakte pawh hi an tin chhunzawm nghal a, Corp Cadet Congress hi Champhai Town Hall-a neih turin ruahman a ni.
Champhai District Sports Committee chuan thuchhuah siamin Vanlallawma Indoor Stadium hman chungchanga Salvation Army-in hmun danga Corp Cadet Congress hman zawk tura ruahmanna an siam chu lawmawm an tih thu an sawi a, he thil thlenga harsatna thleng lian tham thleng lo tura hma an lakna chu fakawm an tih thu sawiin, Champhai DC in inremna a zawnpuinaah lawmthu an sawi bawk.
MI BO ZAWNG ZEL :
April ni 24 zing atang chinhriat lova bo Pu Hrangliantawna kum 55 Aizawl zuangtui zawnna chu ngawrh taka thawh mek zel a ni.
Kelkang harhna chhim tura kal April ni 24 atanga chin hriat lova bo Pu Hrangliantawna kum 55 Aizawl Zuangtui zawn hna chu ngawrh taka thawh mek zel a ni a, Vawiin khan Sub Hqtrs YMA Champhai hmalakna in mibo zawnna hi thawh a ni a, Sub Hqtrs YMA hnuaia YMA Branch hrang hrang Vengsang, Kahrawt, Vengthlang, Vengthlang N, Zotlang, Ruantlang, Mualveng leh Tlangsam atang te in mibo zawng tur hian mi 800 vel an thawk chhuak a, hei bakah hian Vanhnuailiana Group YMA thuthmun branch ten mibo zawn hna hi an thawk bawk a ni. Naktuk hian mibo hi zawn chhunzawm leh a ni ang a, Sub Hqtrs YMA Champhai hnuaia branch hrang hrang Venglai, Bethel, Kana, Electrict Veng, Hmunhmeltha, New Champhai, Vengthar leh Dinthar Branch ten mibo zawn hna hi an thawk leh dawn a ni. Sub Hqtrs YMA chuan mibo zawng tur te chu innghahkhawmna hmun tur an siamah zing dar 9 ah kim vek turin an ngen a , mibo hi hmuh a nih hma chu zawnchhunzawm zel tur anih thu an sawi bawk.
Tarlan tawh angin Pu hrangliantawna ft. 5.4 vel asang a ni a. a bo laiin Jacket sen uk, Sneaker var a bun a. Hetiang ang lo hmu chuan Police Station hnai berah hriattir tur a ni ang.
KAWNG SIAM MEK :
BRTF te chuan 74RCC(GREF) atanga Zotlang dawrkawn inkar kawng siam that hna an thawk mek.
Zotlang kawn atanga 74RCC(GREF) panna kawng chu BRTF ten an thawk mek a,He kawng siamthatna tur hi pawisa sanction hranpa awmlo mahse khawtlang mipui leh BRTFBRTF te hian a kawng hi an hmantangkai avangin thahnem ngaaiin he kawng hi an siamtha mek a ni.
NEWS LETTER CHHUAH DAWN :
Information & Public realation Champhai District chuan News letter an ti chhuak dawn a, Pi Emily Lalrinpuii DIPRO Champhai chuan News letter an tih chhuah turchungchang sawiin Pathian kaihhruaina zarah I&PR News Letter Issue hmasa ber chu kan release thei ta a, hemi atana thawktu te zawng zawng chungah lawmthu ka sawi a, He news letter hi Champhai District a Dept hrang hrangte hna thawh kan inhriat tlan nan leh thawhhona tha zawk kan neih theih zel theihna tur atana hmanrua pakhat a nih a beisei thu a sawi tel bawk.
VOLLEYBALL TOURNAMENT HAWNG :
Thanghlianga Sailo Hriatrengna Volleyball Tournament chu nimin khan khelh chhunzawm leh a ni
Tlangsam Lal thanghlianga Sailo hriatrengna Volleyball Tournament chu nimin khan Tlangsam Sporting Club Volleyball Court ah khelh chhunzawm leh a ni a, nimin inkhel hmasa berah Bethel Branch YMA Team I in 2-1 In GFC Tlangsam an hneh a, Zokhawthar in 2-0 in Tlangsam High School an hneh a, Zotlang in 2-0 in Hetshala an hneh a, MZ Home I in 2-0 Tlangsam II an hneh a, The Distance Friend in 2-1 Hnahlan an hneh bawk. Naktuk hian hian khelh chhunzawm leh tur a ni ang a, Zing dar 7 ah Dinthar leh GFC Tlangsam an inkhel ang a, inkhel vawi hnihna ah Kan Team leh Bethel Br. YMA II, MZ Home II leh Bethel Br. YMA I, Hnahlan leh Mualveng, Dinthar leh Kan Team, Hetshala leh MZ Home I, Bethel Br. YMA I leh Zokhawthar, Dinthar leh Bethel Br. YMA II, GFC Tlangsam leh Kan Team ten an khel ang.
Court No. 2 ah Dar 10 ah Hmeichhe Team Khuangleng leh Zokhawthar, Tlangsam High School leh Bethel Br. YMA I (Mipa), Zokhawthar leh Zotlang Hmeichhia ten an khel ve dawn bawk an ni. Team tin te mahni khelh huna khel thei vek turin Tournamnet buatsaihtute chuan an ngen a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Sem rual (Rs. 58.51)
Diesel : Tanky Full (Rs. 46.68)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 27.4.2015 (thawhtanni)
WORLD MALARIA DAY HMANG :
Inrinni khan World Malaria Day, Kahrawt YMA Hall a hman a ni.
World Malaria Day hi Champhai District-ah District Venctor Borne Disease Controlled Programme leh Christian Medical Association of India tangkawp ten an hmang a.
He hun hi Dr Lalhmingmawii (DVB Consultant) chuan kaihruaiin, khuallian Dr C. Zirliana, CMO chuan thu sawiin, Malaria Mizoten Sikserh natna kan tih hi kan pi leh pute hunlaia natna hluar tak, tihdam theihloh anga ngaih thin a ni a,mahse,khawvel a changkanga vawiinni ah chuan damdawi ei that chuan tihdam theih anih tawh thu a sawi a, he natna vei nia in ngai chuan arang lama Doctor te rawn vat turin a chah bawk, hemi hnu hian Zaithiam zai ngaihthlak a nih bakah CMAI atangin Pu Lalthazuala chuan thusawina hun hmangin, Lalhmingsangi M.I chuan lawmthu sawiin he hun a khar a ni.
Inrinni World Malaria Day ah hian Kendriya Vidyalaya School leh NGO ten
tawiawmin DK Traffic Point leh Kahrawt YMA Hall inkarah kawng an zawh bawk.
KELKANG HARHNA :
Mizoram hmun hrang hrang atangin Kelkang Harhna chhimtu an pung zela,hriattheih danin kar hmasa Thawhtanni khan Kohhran 45 atangin mikhual 2420 an thleng a, Thawhlehniah Kohhran 50 atangin mikhual 4218 an thleng a, Nilaini khan Kohhran 28 atangin mikhual 3329 an thleng a, Ningani khan Kohhran 19 atangin mikhual 1122 an thleng bawk.
Hei bakah hian karkalta chhung khan Mizoram mai nilo ram hrang hrang atangin kelkang Harhna chhimtu an awmve zela,chung zingah chuan kar kalta khan Myanmar atangin mikhual 42
an lo thleng ve bawk.
Hetihlai hian he harhna chhim kalkhawm denchhena sumdawng Kelkang khuaa lut an awm thin chu Kelkang khua chuan thalo an ti hlea,hetiang an khaw hminga sumdawnna ti thinte hi ti tawhlo turin kelkang khua chuan an ngen a ni.
KHAPNA THUPEK CHHUAH :
Manipur-a ar natna chi khat, Avian Influenza a rawn thleng tih hriat a nih hnuah Pu R.Vanlalsawta, Addl District Magistrate, Champhai District chuan thupek a tichhuak. Champhai District huam chhugnah Manipur State atangin ar vulh tur emaw, artui emaw reng reng lakluh khap a ni a, Champhai District chhunga khawkawn khuaah thla hnih chhung atan temporary check gate siam a ni a, hetah hian DVO an Duty thin dawn a ni. Hei bakah hian Ar damlo thi te reng reng chu kut lawnga khawih loh tur a ni a, firmkhur takin a neituten an phumbo tur a ni. Tunah rih chuan ar damtha pangngai lak atangin nakna kai theih a ni lova, a sa ei pawh a hlauhawm loh a, he thupek hian Manipur atanga lokal ni lo, ar leh artui lakluh a huam lovang, tiin, he thupek zawmlo chu 188IPC Section hmangin hrem a nih tur thu leh, thupek hian thla hnih chhung a huam tur thu tarlangin, he thupek hi he ar natna hrileng hi ranvulh bakah Mihringa harsatna leh buaina tam tak
thlen theih a nih avanga, Mizorama a rawn thlen lohna tana tih a nih thu thupekah chuan a tarlang bawk a ni.
KELKANG ATANGA BO LA HMU LO :
Kelkang hlima chhima kal Pu Hrangliantawna, Kum 51 Aizawl Zuangtui venga heng chu kar kalta Zirtawpni atang khan a bo a, zawn mek a ni.
Kelkang YMA President Lalhmingzauva sawi dan chuan Pu Hrangliantawna hi zan hnih chu Kelkangah hian a riak hman a, hemi hnu h ian a taksa chak loh vangin a rilru a buai a, Zirtawpni kal ta zing dar 8 vel khan a bo thu hi hriat a ni a, khawtlangin an zawng zui nghal a, Dilkawn leh Zokhawthar khua te pawhin an ram chinah an zawng ve bawk a, tun thleng hian a chin hriat a la ni lo. A bo lai hian Pu Hrangliantawna hian Jackey senduk, Sneaker Var leh Kekawr Uk a ha a, amah hi Feet 5 leh inchi 4 vela sang, hmaibawl deuh leh ke bai a ni.
Champhai DC H. Lalengmawia chuan nimin khan Kelkang hi tlawhin chinchang a ngaihven a, vawiinah mibo hi hmuh a la nih loh chuan khawtlang hruaitute nen inberawn turin Kelkang hi a tlawh leh ang. Mibo zawngte hi YMA Sub-Hqrs. Champhai hruaituten an awm chilh a, chakkhai mamawh hrang hrang lam nan Kelkang YMA hruaitute hnenah Rs. 2000 an pe a, Zuangtui atanga Kelkanga kalten an pawisa thawhkhawm Rs. 1000 an pe bawk.
PU CHALTHUAMA KUM 106 MI VUILIAM :
Mizo danrei te zinga mi Biate khuaa upa ber Pu Chalthuama Kum 106 mi chu Inrinni zing khan a thi. Biate YMA hruaitute sawi danin a thih chhan hi hriat a ni lova, tun hnai atang khan tlemin a chak lo deuh a, Inrinni zing khan kaihthawh tuma a mutna an enchuan Pu Chalthuama hi thia hmuh a ni.
Pu Chalthuama hian fapa 2, fanu 4 bakah tu leh tuchhuan 50 vel a thihsan a, a nupui Pi Kutdengi chuan kum 1987 khan a lo thih san tawh a ni. Pu Chalthuama hi kum 1910 khan a piang a, chutihlai chuan a nu leh pa chu Khawbunga tuna Hla Kungpui Mual an tihah an awm a ni. A puitlin hnuah Riangtlei ah a pem a, rambuai lai khan khawsak awlsam nan Biate ah a pem leh a, hetah hian a thih thlengin a awm ta a ni. Amah hi pa invawng leh hrisel tha tak a ni a, a thih thleng hian a hriatna a hloh lo a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Free Sale (Rs. 58.51)
Diesel : Tanky Full (Rs. 46.68)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 24.4.2015 (zirtawpni)
CHAMPHAI SOUTH MLA IN BIAL FANG MEK :
Champhai South bialtu MLA Pu JH Rothuama chuan nimin khan a bial afan chhunzawm leh.
Champhaia cham mek Champhai South Bialtu MLA Pu JH Rothuama chuan nimin khan a bial a fan chhunzawm leh a, Nimin zing khan Ruantlang tlawhin Party Workers te leh VC candidate te nen inkawmhona an nei a, Tukthruan Zotlangah eiin, New Champhai ah chhun thingpui in in Tlangsamah Zanriah a ei a ni.
Champhai South Bialtu MLA Pu JH Rothuama chuan Stroke natna a neih avangin duh anga bial a fan ngun thei lo chu pawi atih thu a sawi a. April ni 30 VC inthlan lo awm tur chu Congress Party tan chuan seat awm zawng zawng chu lak kim vek theih a chakawm thu a sawi a, VC Term chu kum 5 chhung a nih tawh dawn VC te an pawimawh zual tawh dawna party workers te leh Candidate te tan lak angai a, Ruling lo VC na hmunah chuan an khua leh veng hmasawnna tur Sawrkarah an thlen ngai loh avangin hmasawnna hmuh tur avang a, Sawrkar chuan eng party pawh VC ah tling se hmalak pui vek a duh a, mahse Rulling lo VC an tlin chuan khawtlang hmasawnna a thuanawp thin a ni a ti bawk. Hmeichhe Candidate te chu insit lo tura chahin Mipa te thlazar hnuaiah theihtawp chhuah turin a chah a, Hnamdang hmeichhiate pawhin an tih theih chu Mizo hmeichhia te pawhin an ti thei tur ani a ti bawk.
Pu JH Rothuama chuan NLUP chungchang pawh sawi langin Mizoram pumah atlangpui thuin beneficiaries ten hma an lak that thu a sawi a, Pathianin Mizoram leilung hi mal a sawm a, kan taimak phawt chuan kut hnathawh hi eizawnna tlak a ni a, theihtawp chhuaha tan kan lak chuan kan indodelh dawn a ni a ti a. NLUP tum ber chu rethei bik awm lo va Mizo mipuite'n lei rem kan rah rual theihna tura dinchhuah a ni a. Mizoram pumpui tuam chhuak tura hmalak mek zel a ni ati a, NLUP chu India sawrkar pawhin state dangah pawh kalpui an tum mek thu an tar lang bawk.
DAN BAWHCHHIA AWM LEH AWM LOH ENFIAH :
Nimin khan Champhai District Anti Tobacco Squad chuan Mizoram State Tobacco Control Society Coordinator, Champhai District, Pi Vanlalmuanawmi hovin zuk leh hmuam zuar zingah COTPA Dan bawhchhia an awm leh awmloh enfiahin Squad Drive an nei.
Squad Drive-ah hian Champhai Vengthlangah kalin sumdawng zinga zuk leh hmuam zuar te an endik a. COTPA dan hnuaia section 7-in a phalloh, hriselna atana vaihlo thatlohzia lantirna pictorial health warning tarloh -dawr pathum an awm tih hmuhchhuah a ni a. Heng dan phalloh meizial zawrhte hi ram pawn atanga lo lut an ni a. Man sak an nih bakah warning tar lohnaah te chuan bel chawp zel turin an hrilh nghal bawk a ni.
MSU HMALAKNA KAL MEK:
Mizoram sawrkarin School tan hma a tih duhlohna kal zelah vawiin khan Mizo Students Union Dist. Hqtrs Champhai chuan zirlaite ngaihdan lain School hrang hrang an tlawhkual chhunzawm leh.
MSU hruaitute hian nimin lam khan high school pahnih tlawhin vawiin khan an hmalakna kalzelah hian school 3, Govt.Champhai High SChool,Bethel High School leh Ruantlang High School te tlawh lehin,zirlai 95% chuan school tan hma hi an duhlohzia MSU hruaitute hnenah hian an lo thlen a ni.
Tarlan tawh angin MSU Hqtrs Champhai chuan School timing Mizoram sawrkarin a tihdanglam an duhlohna lantir nan Champhai SDEO Office kal tur pawh an lo dang tawh a, Champhai DC hoin meeting an lo nei tawh bawk.
MSU hruatute chuan School naupang leh nu leh pa te hmakhaw ngaiin hmalak zel an tum thu an sawi.
MSU hian an duhloh zia bawhzui in vawiin ni 24.4.2015 (Zirtawpni) hian School naupang School kal te an haw tir leh vek niin thu dawn a ni.
KAWNGPUI SIAM HNA THAWK MEK :
PWD te chuan Bazarpui leh Thlerpui inkar kawng siam hna chu nimin khan an zo fel a, kawng siamthat hna hi kar hmasa atang khan an thawk tan a, khua a that log avangin a beisei aia an zawhtlai thu an hotute chuan an sawi , Tuipui Bazar leh College in kar kawng pawh siam that mek bawk a ni. Khua athat chuan naktuk atang hian Vengsang Biakin leh Vety leh SSA Office inkar kawngpui siam that hna an thawk chhunzawm leh nghal dawn a, PWD hotute chuan kawngsiam anih chhungin lirthei neitute kawngsiamna ah tlan tam lo hram hram turin an ngen a,
kawngpui kama in neitu te chu mahni in zawn te phit faia lo pui turin an ngen bawk.
JOINT PLATFORM BUATSAIH :
Nizan khan Tlangsam Students Union chuan MPF tlangsam Local nena tangkawpin VC inthlan lo awm tura Candidate te tan Joint Platform an buatsaih sak.
Tlangsam Students Union chuan zanin hian MPF tlangsam local nena tangkawpin April ni 30 a VC inthlan lo awm tura VC Candidate te tan Joint Platform an buatsaih a. Joint Platform hi an khawtlangin hruaitu tha zawk an neih theih beiseina avanga buatsaih a nih thu Students union te chuan an sawi a, Tlangsam khua hian VC 5 nei thei in MNF seat 5, Congress inseat 5, ZNP seat 2 leh Independent in seat 3 an chuh theuh dawn a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Free Sale (Rs. 58.51)
Diesel : Tanky Full (Rs. 46.68)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 23.4.2015 (ningani)
KAWTCHHUAH ROPUI TLAWH :
Nimin khan Art & Culture /I&PR Secretay Pi Rosangpuii chuan Vangchhe khaw daia Kawtchhuah ropui a tlawh.
Art & Culture Secretay Pi Rosangpuii hi Pu Vanlalhuma Singson, Archaeologist leh Pi Elizabeth Rindingliani, Under Secretary, Mizoram Art & Culture te'n an tawiawm a. Nimin zing khan Mizo Hlakungpui Mual, Hlakungpui Robawm leh Khawbung Branch YMA Museum thlawhin Art & Culture Department nena tangkawma hma lakna hrang hrang a hmunah an ena, hna chhunzawm ngaite a hmunah enin Khawbung Branch YMA hruaitute
chuan an ruahmanna hrang hrangte an hrilh a ni.
Khua chhe hle mah se, Art & Culture Secretary te hian an department hnuaia hmunhma enkawl te a hmun ngeia an thlawh hian hmalakna kal zel tur atan a tangkai dawn avangin motor dang hmangin Kawtchhuah Ropui hian tlawh a ni.
MEIZIAL ZU VAI TUTE MEETING NEI :
Nilaini khan Champhai District Anti Tobacco Squad leh District Level Task Force chuan an Chairman Champhai DC Pu H. Lalengmawia hovin DC Conference Hall-ah Joint Meeting an nei.
DC Pu H. Lalengmawia chuan vaihlo khuahkhirh kawngah Champhai District chuan hma an la tha hle a a hriat thu sawiin, hmasawnna tur erawh a la awm thu a tarlang a. Inzirtir taimak in rah tha a chhuah thin thu sawiin, hma latu hmasa an awm a pawimawh thu a sawi a. DC chuan taksa leh environment tha leh thianghlim kan buaipui rualin thinlung thianghlim neih a pawimawh thu leh, tunlai boruak duhawmlo tak hriat tur awm thin karah chhungkaw tinin nun uluk nachang kan hriat thar a pawimawh a tih thu a sawi bawk.
Meeting-ah hian Pi Vanlalmuanawmi, Champhai District Coordinator, Mizoram State Tobacco Control Society chuan Champhai chu Squad Drive thawk tha ber pawl a nih thu a sawi a. Champhai chu border state a nih avangin ram dang atanga zuk leh hmuam lo luh tamna a nih thu sawiin, heng zuk leh hmuam kawrah hian COTPA Dan, 2003 hnuaia Section 7-in a phalloh, vaihlo in hriselna a khawihchhiat theih dan tarlang lova hralh khapna dan chu a bawhchhiat thu a sawi a. Heng warning label tar loh hralhchhuak an awm chuan pawisa chawitir mai bakah lungin tan theih a nih avangin fimkhur a tul zia tarlan a ni.
He Joint Meeting-ah hian Squad Drive neih chhunzawm zel dan tur te, Anti Tobacco Squad member list siamthat te leh COTPA hnuaia Section 7 chungchanga hmalak zel dan tur te sawiho a ni.
MSU TANG VEL E :
Nimin khan Mizo Students Union Dist Hqrs Champhai hruaitute chuan High School ah kalkualin,Sorkarin school timing a tih danglam chungchangah zirlaite ngaihdan ala.
Nimin khan MSU hruaitute chuan Champhaia High School naupangte hnenah Sorkarin school timing a tih danglam chungchangah zirlaite ngaihdan an laa,Vengsang High School leh Govt.GM High school ah te kalin,heng school naupang 200 chuangten MSU hruaitute hnenah School timing thar chungchanga an ngaihdan ziakin an thehlut a.
Heng school-a zirlaite zingah hian School timing thar hi a tam zawkin thalo an tih thu leh thalo an tihna chhante an tarlang a ni.
HMEICHHE VC TE CHAWIMAWI DAWN :
Ni 21.4.2015 (Thawhlehni) a MHIP Sub-Hqrs. chuan an Office tharah rorelna hun hmangin kumin VC inthlan lo awm turah Champhai District a Hmeichhe VC atana thlan tlin zawng zawng te lawmpuina hlan nise an ti a, a hun atan May ni 15 ruat lawkin he hun ah hian Home Minister R. Lalzirliana khuallian atan sawm nise an ti. OB Meeting nei zui nghalin Programme tlangpui an duang nghal. Champhai District ah hmeichhe tana seat reserve 124 awmin hmeichhe VC an awm dawn ta a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Free Sale (Rs. 58.51)
Diesel : Tanky Full (Rs. 46.68)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 21.4.2015 (thawhlehni)
DC IN MSU TE KAWM :
Nimin khan Champhai DC Pu H.Lalengmawia leh Officer dangten Sawrkarin School Timing a tih danglam chungchanga lungawilo Mizo Students Union Dist.Hqrs Champhai hruaitute inkawmhona an neihpui.
Nimin khan MSU hruaitute hian DEO leh staff Pisa kai tur hi dan an tuma,mahse, DC leh Police te thleng hmanin DC chuan meeting a neihpui ta a ni.
He hunah hian Champhai DC Pu. H.Lalengmawia chuan MSU te thil phut chu a hriatpui thu leh tun dinhmuna sorkarin a remruatna ang ang chu pawm phawta, sorkar thu ngaichang rih phawt turin MSU hruaitute chu a ngen a. Zirna chawisan kawngah leh Champhai atanga mithiam tam zawk an chhuah theih nan tan la zel turin MSU hruaitute chu a beisei thu DC chuan a tarlang tel a ni.
MSU hruaitute pawhin school tan hma an duh loh chhan hrang hrang tarlangin, zirlai leh nu leh pa ten harsatna an tawh thin chungchangah school tan hma hi an duhloh thu an tarlanga, DC chuan an harsatna te chu lo ngaihtuahpui a tiam a ni.
CHAMPHAI DISTRICT-AH VC CANDIDATE 1188 AWM :
Tun thla ni 30 a VC Election lo awm turah Champhai District huamchhung Assembly Constituency 5 ah candidate mipa 889 leh hmeichhia 299an awm.
Champhai District AC 5 huamchhungah hian 23-Champhai North A/c ah candidate tam berin mipa 198 leh hmeichhia 62 an awm a, 25-East Tuipui A/c chuan dawtin mipa 186 leh hmeichhia 64 an awm bawk. 21-Lengteng A/c ah mipa candidate 155 leh hmeichhia candidate 52 an vaiin candidate 207 an awm a, 22-Tuichang A/c ah mipa 179 leh hmeichhia 64 awmin, 24-Champhai South A/c ah mipa candidate 171 leh hmeichhe candidate 57 an awm bawk a ni.
Tarlan tawh angin Khaw khata Chhungkaw 200 aia tlem nei chin ten VC 3 an nei thei ang a, Chhungkaw 201-500 te'n VC 5, chhungkaw 501-1000 te'n VC 7, Chhungkaw 1000 chin chunglamin VC 9 an nei thei dawn a, VC 3 leh 5 nei ah Hmeichhia in seat khat an nei ang a, VC 7 ah Seat 2 leh 9 ah hmeichhiainb seat 3 an nei dawn a ni.
Hmeichhe contestant an awm lo a nih chuan an seat hi a ruaka dah tur a ni ang a, Election Commission in hma ala dawn a ni.
Tunlai hian party tin candidate ten campaign an bei ngawrh hle.
CDSC TEN DUDO KAWM :
Nimin khan Champhai District Sports Committee chuan Zotlanga Stadium sak mek tha tawk lo nia an hriat chungchang District Urban Development Officer Pi V Lalmuanpuii an sawipawi.
Nimin kan Champhai District Sports Committee te chuan Zotlanga Stadium sak mek ah hmanraw tha lo hman leh a anih dan tura sak lo tam tak awm ni a an hriat chungchangah nodal Dept UD&PA Dept te nen nimin khan an sawi ho a, tukin ziangah he stadium sak mek hi a hmunah kalin an enfiah dawn a, UD&PA Engineer leh District Sports Committtee hotute'n a huhoin an enfiah dawn a ni.
Tarlan tawh angin Cheng vaibelchhe 19.2 senga Champhai Zotlang Sport complex sak hna chu hna zawng zawng 75% zawhfel tawh a ni a.Sport Complex hi a field level tihfel a nih tawh bakah Gallery tam zawk chu a cement work peihfel tawh a ni a, tunah hian side drain khawih mekin a sak hna hi tun atanga thla ruk hnu velah zawhfel theih beisei a ni.
MUALVENG KHAWTLANG TE TANRUAL ZEL TUM :
Mualveng khawtlang chuan April ni 30 a VC inthlan turah an veng atanga Nomination file an awm chu an hriat thiam loh thu an sawi.
Mualveng khawtlang chuan thuchhuah siamin April 30 -a Village Coundil inthlan lo awm turah keini mualveng intin aiawh te kalkhawmte chuan sorkar in VC thar min pek theih loh avangin ' Vote thlak loh ni se" tih thutlukna kan lo siam tawh a. Sorkar atanga thu lawmawm kan la hmuh loh avnagin kan thutlukna hi khauh taka kal tlangpui tum a ni.
Hetihlai hian intin aiawh thu tlukna zah lova Pu C Thanngura of Mualveng-in VC member nih tuma Nomination a File Mualveng mipui chuan khawtlang mipui min zahlohna leh hmuhsitna nasa takah kan ngai a. Mualveng hminga VC nih tuma Nomination a file lui tlat hi kan pawm lova, a inhnuk dawk leh dawn a nih loh chuan a chungchang hi kan la ngaihtuah leh dawn a ni tih Zoram mipuite kan hriattir e, tiin a nthuchhuah ah chuan an tarlang a ni. He thuchhuah ah huan Lalengmawia Pre. YMA, Laltlanchhungi Pre. MHIP, Lalthanchhunga Secy, MUP, C Hrangvuana V. Chairman Mualveng Welfare Committee leh K Lalthianghlima Secy Mualveng Welfare Committee ten hming an sign a ni.
BRANCH CHURCH DING THAR :
Pathianni khan Tlangsam North Kohhran (Branch Church) thar hawn a ni.
Pathianni chawhnu dar 1:30 khan Bethel Pastor Bial Chairman Upa H Lalmawia chuan Tlangsam Kohhran atanga indang thar Tlangsam North (Branch Churh) a hawng a, he hunah hian Branch Church in a tih theih leh hmalak theih chin te Bethel Pastor Bial Secy Sr. Upa T Lalhriatpuia hnen atangin ngaih thlak a ni a. Tlangsam Kohhran Secy Upa Lalbiaksiama hnen atangin report ngaih thlak a ni bawk.
CONSUMER HOTEN MIZOFED MANAGER KAWM :
Nimin khan Champhai Dist.Consumer Association te chuan AOC Manager Pu Lalnuntluanga kawmin,tha zawka mipuiten petrol leh diesel an hmuh theihna theihtawp chhuah turin an ngena,hei bakah hian mipuite tana inhawng tak leh dawr nuam taka awm turin an duh thu an hrilh bawk. AOC manager Pu Lalnuntluanga pawhin mipuiten an harsatnate inthlahrung hauh lova a hnena hrilhhreh lo turin alo chah ve bawk.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Free Sale (Rs. 58.51)
Diesel : Tanky Full (Rs. 46.68)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 20.4.2015 (thawhlehni)
THU LAWMAWM :
Champhai South Bialtu MLA Pu JH Rothuama chuan VC inthlanna boruak thlithlai turin naktukah Champhai a rawn chuangchhuak ve dawn ta hlauh mai. Champhai lam a rawn hawi leh thei hi Champhai mipui tan chuan thu lawmawm tak a ni.
MUALVENG THU :
Ruantlang VC atanga VC indan dila hlawh chham Mualveng chuan APril ni 30 a VC inthlan a Vote thlak loh an tum chu kal tlangpui an rel thlu a, hetihlai hian Rorellai Party chuan he vengah hian Candidate pakhat an ruat a, in hnuk dawk turin Welfare Committee in an nawr mek a thu tawp a la siam lo.
RIDERS MEET NEI :
Inrinni khan champhai District Motorsports Association te chuan tuipui zote kaiah Riders inhmuhkhawmna hun an hmang.
Inrinni a CDMA inhmuhkhawmna ah hian CDMA Adviser Pu Lalsawta chuan thu sawiin Tleirawl thaza ten an thazat na lanchhuah tir na tur remchang CDMA ten an siam tur chu lawmawm a tih thu a sawi a, Hun lokal zel tur atan a champhai hmasawnna a nih ngei a rin thu a sawi bawk a ni.
Inrinni a Riders meet ah hian member an kal tha hle a, Drag race te neiin Bike racing awm hun tur an nghakhlel in phurawm an ti hle.
ELECTION OBSERVER LOKAL :
Inrinni khan Pu C.Vanlalramsanga, IES, Election Observer, Champhai District chuan a bial chhungah VC Inthlan tluang takin a kal thei dawn em tih enthlithlaiin inrinni khan Khawbung a tlawh a, Khawbungah hian Election Returning Officer (ERO) Pu James Lalnithanga BDO, Khawbung RD Block hovin Tourist Lodge-ah khawtlang hruaitute leh Party aiawhte'n an lo hmuak a ni.
Election Oserver hian khawtlang hruaitute leh Party aiawhte chu VC Election atana an inbuatsaih chungchangah zawhfiah ngaite zawtin inthlanna muanawm tak an neih theih dawn leh dawn te a zawt a.Party aiawh te chuan tun dinhmunah chuan inthlanna felfai tak leh muanawm tak neih an inbeisei thu an sawi a ni.
Khawbung RD Block huam chhungah Zawngtetui leh New Hruaikawn khuaahte chuhtu awm lovin Congress aiawh candidate te'n nomination an file a. Heng khua bakah hi chuan party hrang hrangte mal din leh inzawm khawm angin nomination an file a ni.
KELKANG HARHNA :
Karhma chhung khan mikhual thahnem takin Kelkang Harhna an la chhim chhunzawm zel.
Kan thu dawnnain a sawi danin thawhtanni khan kohhran 54 atangin mikhual 2039 an neia,thawhlehni khan kohhran 81 atangin mikhual 4903 an neia,nilaini khan kohhran 67 atangin mikhual 5661 an neia,ningani khan kohhran 54 atangin mikhual 4909 an neia,zirtawpni khan kohhran 42 atangin mikhual 3811 ten he kelkang harhna hi an chhim a ni.
Kelkang harhna hian mizoram hmun hrang hrang atangin tlawhtu an thahnem hlea, Inrinni thleng khan mikhual thahnem tak ten he harhna chhim tur hian kelkang hi an pana,hetihlai hian chawlhni mahni khuaa hman tumte erawh Inrinni lam khan mahni khawlam panin an haw ve bawk.
Inrinni tlai chanchin thar buatsaih anih alai thleng khan mikhual 1345 ten he kelkang harhna chhim tur hian an hming an ziaklut a ni.
RAWNGBAWLNA LANGSAR CHELH TIR DAWN LO :
Kahrawt Presbyterian Kohhran chuan an Kohhran rawngbawltu zingah zu permit nei an awm a nih chuan an rawngbawlna an hlihsak tur thu an sawia. Kohhran member ah pawh zu permit leh Zu zawrhna permit nei an awm chuan, Kohhran rawngbawlna langsar an chelh theih loh tur thu an sawi bawk.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Free Sale (Rs. 58.51)
Diesel : Free Sale (Rs. 46.68)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 18.4.2015 (inrinni)
DITRICT LEVEL STANDING COMMITTEE NEI :
Nimin khan Champhai DC Conference Hall-ah tun thla tawp a Village Council inthlan neih tur chungchangah District Level Standing Committee chu an Chairman Champhai DEO leh DC ni bawk Pu H. Lalengmawia hovin an thukhawm.
DEO chuan VC inthlan lo awm turah felfai taka kalpui a nih theih nan officer-te leh party hrang hrang hruaitu te bakah media lam leh tlawmngai pawlte tan la tlang turin a chah a. Inthlan leh a vuakvet hi in tih thinur zawng leh a intibuai zawng a hun hmang lo a, district titha ber ni thei tura hma la theuh turin a chah a.
DEO chuan party hruaitute chu an campaign-na chu dan hnuai ni turin leh, boruak muanawm tak awm sa chu chhunzawm zel a beisei thu a sawi a. Campaign chu April ni 28 tlai dar 5 pelh ah chuan phal a nih dawn loh thu a tarlang bawk a. Election chhungin thawktuten thlei bik leh duhsak bik nei lo turin a chah a. DC chuan dan lo ang a thil ti an awm a nih chuan in nghaihna thiamna a awm dawn loh thu a sawi a, Kohhran leh tlawmngai pawlte thawhpuinaah lawmthu sawiin, VC inthlan atana model code of conduct puan chu Champhai District-ah bawhchhia an la awm loh thu leh, model code of conduct bawhchhia an awm chuan District Election officer hnena thlen theih reng a nih thu a tarlang bawk a, hemi pual hian DC office-ah information centre din a nih tur thu a sawi tel bawk.
Nimin chawhnu vek khan Election observer Dr.C.Vanlalramsanga, IES, Secy, Planning & UD&PA Deptt hovin meeting neih a ni a, he hun hi Pu H.Lalengmawia, DEO chuan a kaihhruai a, VC inthlan atana inbuatsaihna leh hmalakna hrang hrang a tarlang a, Election observer Dr.C.Vanlalramsanga pawhin thu sawiin, inthlanna muanawm tak nei thei tura inbuatsaihna neih a nih chu lawmawm a tih thu a sawi a. Hetihlai hian VC inthlan atana traning pek kalpui mekah kumin hian hmeichhe reservation avangin uluk lehzual a ngai, a ti a, security te chu inthlan buatsaihtu leh mipui inkara inhmuhthiam lohna thleng thei laka fimkhur turin a chah bawk. Election observer hian tukin zing khan Khawzawlah hun hmangin, naktuk hian Khawbung-ah inthlan atana inpuahchahna te a enfiah leh ang.
Kumin VC inthlan lo awm turah hian kum 2012 a inthlan aiin Champhai District-ah chuan khaw pathumin a pun belh a. Voter 79, 415 awm in, Voter tam na ber chu Ngopa Village Council niin, 2,704 an awm a. Voter tlemna ber New Hruaikawn ah chuan voter 84 an awm a ni. Selam leh Teikhang ah te chuhtu awm lovin Congress an tling tawh bawk.
BEDC MAN :
Ni 16.4.2015 (Ningani) tlai dar 6 khan Champhai Excise &Narcotics Dept chuan BEDC litres 70 an man.
Champhai Excise & Narcotics Dept chuan ningani tlai dar 6 khan Zotlang leh Tlangsam inkar Tiau Road ah Burma zu BEDC litres 70 an man a. Heng an zu man te hi Zokhawthara ami an lak niin Tualchhung rate a chhutin Rs 10,000 man hu vela ni a chhut a ni a. Zu nei tu leh a phur tu mi 3 Jacob Lalremruata kum 20 Runthanga fapa Electric veng, David Khawmpuithanga kum 23 Hausuanthanga fapa Zion veng leh Lalrokima kum 31 Kawlliana fapa Zion Veng te man niin MLPC Act 2014 dan hnuaiah thubuai siamsak nghal an ni.
CHAMPHAI MSU TEN SDEO OFFICE TUR DANG :
Mizo Students Union Dist. Hqrs. Champhai chuan Sorkar atanga thu lawmawm an dawn hma chuan School Timing thar an duh lohna hi lantirnan nimin khan SDEO Office kal tur ang dang, karleh thawhtanni atang chuan DEO leh staff-te Pisa kai tur pawh dan an tum bawk,kawng zawh leh total bandh thleng pawha hma lak a ngai a nih chuan an inpeih reng thu a sawi a. He an hma laknaah hian Zirlai result nghaka chawlh hmang mekte leh a hman leh remchang apiangte inthlahrung lova tawiawm ve zel turin MSU Dist. Hqrs Champhai chuan zirlaite a sawm bawk.
Kum 2015-16 Mizo Students Union Dist. Hqrs. Champhai Hruaitu turte chuan zanin tlai khan charge la nghalin hma lakna kal zel hi an vil chhunzawm tawh dawn a,heng mite hi hruaitu thar atan General Headquarters Executive Committee Meeting chuan an rawn ruat a ni:
President: Jacob Lawmsangzuala (Vengsang)
Vice President.: David Zakhuma (Venglai)
Secretary: Emanuel Muanpuia (Venglai)
Asst. Secy.: Malsawmtluanga (Venglai)
Treasurer: R.Vanlalnghaka (Vengthlang)
Fin. Secy.: K. Lalrozama (Zion Veng)
PACS TEN HUANG ZAUH :
Nimin tlai khan Mualkawi Multipurpose Cooperative Society Ltd hnuaia Primary Agriculture Credit Cooperative Society Ltd. chu Champhai dist. ARCS Pu K.Lalthanpara chuan a hawng a, he hunah hian Pu Lalthanpuia, manager APEX Bank chuan PACS kalphung leh hnathawh dan te, loneitute tana a tangkai theihna te a sawi a ni. He Society hi kum 1996 a din a niin tunah hian member 21 an awm mek a ni.
GOVT. CHAMPHAI TLAWH :
Nimin khan Dr C Vanlalramsanga IES Secretary to Govt Of Mizoram (planning Dept) chuan Govt Champhai College a tlawh.
Dr C Vanlalramsanga IES Secretary to Govt Of Mizoram (planning Dept) chuan nimin khan Govt Champhai College building sak mek chu a hmunah kalin a enfiah a. College staff leh PWD leh Contractor te nen inkawmhona neih a ni a. College hotute chuan contractor te hnathawh an lungawi thu te, 3rd instalment release a nih loh avanga harsatna an tawh thu te leh college building sak mek chu a rang thei ang bera sak zawh an duh thu te an lo thlen a ni. Dr C Vanlalramsanga IES Secretary to Govt Of Mizoram (planning Dept) chuan Central atangin sum 3rd Instalment Rs. 57.05 lakhs chu February ni 17 ah released a nih tawh thu te Mizoram sawrkarin Rs. 38.05 lakh pawh January ni 17 ah sanction a nih tawh thu a sawi bawk a. College building sak mek chu thawh zawh thuai a nih a beisei thu a sawi bawk.
CDFA INTHLANG :
Nimin chawhnu dar 1 khan I&PR Auditorium buildingah Champhai District Football Association chuan General Body meeting an nei.
He hun hi Pu C Hualrikhuma CDFA president chuan kaihruaiin Pu BS Mawia Executive members in hunserh a hmang a. He hunah hian secretary report bakah Finance report ngaih thlak a ni a CDFA hian season liam ta khan Rs. 1475720 an thawk chhuak a ni.
Nimin General Body Meetingah hian Zone Tournament neithei te CDFA in tanpuina Rs. 3000 a pek thin chu Rs.5000 in tanpuina pek thin tawh nise tih te. Zone Tournament buaitsaih a nih in CDFA in Match Official pe thin rawh se tih te, Zone hrang hrang hruaitu inthlan hun CDFA in mumal zawkin siam rawh se tih te leh Zone tinin Players Registration mumal takin nei se la, Hun tiam chhungin CDFA Registration board ah thehlut rawh se tih te pass a ni.
Rorel inkhawm zawh hian Kum 2015 leh 2017 inkara hruaitu tur thlanna neih nghal a ni a. Inthlanna hi MFA Honorary Vice President Pu Lalnunmawia, MFA Vice President Pu KC Lalrinmawia leh Executive members Pu Benjamin Laldinpuia te'n an neih pui a. Kum.2015 leh 2017 in kara CDFA hruaitu atan hian
President : Pu C Hualrikhuma
Sr. Vice Pre. : Pu IC Hranglura
Vice Pre. : Pu Lalramngheta
Hon. Secy : Pu K Lalbulliana
Join Secy : Pu KT Thangchhunga
Treasurer : Pu Zonunthara
Fin. Secy : Pu Vanlalpeka te an thlang a, CDFA General Body meeting hi kum khat danah neih thin a ni
ENG NEI DAWN LO :
Vawiin zing dar 7 atanga tlai dar 3 thleng hian PGCI to Zuangtui power station shut down a nih dawn avangin Champhai leh a chhehvelah power supply a awm dawn lo tih thu kan dawng.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 58.51)
Diesel : Tanky Full (Rs. 46.68)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 17.4.2015 (zirtawpni)
VC INTHLAN CHUH TURA HMING PELUT ENDIK :
VC inthlan chuh tuma hming pe lutte nimin khan endik a ni. VC Area tinah endikna hi Returining Officer te chuan kalpuiin nimin chhun thleng khan thleng khan inhnukdawh duhte tan hun hawn a ni a, chawhnu lamah Returining Officer hian District Election Officer hnenah report an pe a, nimin tlai dar 4 thleng khan Champhai South AC leh Champhai North AC a VC 5 ve ve report a lut tawh a.
Champhai South huamchhungah Ruantlang VC chuh tur chu General ah mi 10 an awm a, reserved ah mi 2, Venglai ah General ah mi 14, Reserved ah mi 4, Zokhawthar, Vengthar leh Zotlang ah General ah mi 10, Reserved ah mi 4 theuh an awm bawk.
Champhai North huam chhungah chuan Vengthlang North ah General ah mi 8, reserved ah mi 2, North Khawbung ah general ah mi 12, reserved ah mi 2, Murlen ah General ah mi 5, reserved ah mi 2, Vapar ah general ah mi 7, reserved ah mi 2, Vengsang ah General ah mi 11, reservedah mi 3 ten an chuh a ni. Nimin chawhnu khan candidate hming list tarchhuah a nih bakah, an chhinchhiahna pawh pek nghal a ni bawk.
Kumin VC inthlan kalpui dan tur leh Vote thlak dan tur chungchangah State Election Commission chuan thuchhuah a siam a. Thuchhuaha an tarlan dan chuan Vote thlak turte chuan an nihna tichiang turin Election Commission of India in an siam EPIC an keng tur a ni a, an nei lo a nih chuan anmahni nihna chiang taka hriat theihna Indentity Card dang ken tura ni. Vote thlak a nih dawnin Vote neitu dik tak a nih tih chian theih a nih loh chuan Vote an thlak thei dawn lo a ni.
Vote thlaktuten an thlakna midangin an rin hriat mai thei hlohna turte, inthlanna thianghlim leh felfai neih a nih theihna turin Ballot Paper pahnih : General Seat leh Reserved te chu Ballot Box pakhatah thak tur a ni a, vote thlaktuten awlsam leh hun khawhral lo zawka vote an thlak thei hnan voter tamna deuhah chuan Voting Compartment pakhat aia tam ruahman a ni. Polling Booth 597 ah Voting Compartment 800 siam a ni ang.
Hei bakah hian Party Worker te inkara boruak tha l opumpelh nan Polling Booth bulah Political Party te leh Candidate awmkhawm nan Common Election Camp pakhat chauh siam phal ani bawk a. He camp hi mawlmang thei ang bera siam tur niin Flag, Poster, Symbol leh thuziak, Political Party emaw Candidate lam kaihhnawih ziahna engmah tar loh tur ani tih SEC chuan a tarlang bawk a ni.
CHAMPHAI GRAPE THAR THAT BEISEI :
Horticulture Dept. chuan kumin hian Champhai leh a chhhevelah kum dang aia Grape thar that a beiseiawm tih an sawi.
Champhai SDHO Office atanga thudawn danin kumin hian Champhai leh a chhehvelah kum dang aia Grape thar that an inbeisei a, nikum atanga Grape tihthatna atana Chemical an lo hman tawh chuan kuminah pawh rah tha chhuahin grape hi a eichhetu rannung leh zuva lakah a him a, kumin hian Grape a rah hma bawk niin an sawi. Hetihlai hian Horticulture Dept. chuan Grape chin dan tihhmasawnna atan hma lak mek a nih thu sawi bawkin, National Research Centre for Grape, Pune a Scientist te leh Horticulture Dept. hmalaknain tunah hian Mizoram ah Bangalore Blue ni lo Grape Variety dang chin theih ani dawn em tih enchhin mek ani a, Grape Viriety chi 7 chu Nursery ah enchhin mek ani a, Grape chi thar chin chhinna tur hmun hi enfiah tawh ani bawk. Champhai leh a chhehvela Grape chin dan tha zawk neih theihna turin tun thla ni 28 khian Scientist 2 te chuan Champhai an rawn tlawh leh dawn a ni.
NI ZA INHLAWHNA NI 78 NI TAWH ANG :
PMJDY hnuaia Mahatma Fandhi NREGA Job Card leh Bank Account thlunzawm hna thawh chu kalpui chhunzawm zel a ni.
Veng hrang hrang chuan Job Card leh Bank Account thlunzawmna hi VC te kaihhruaina hnuaiah an kalpui a, Veng tin VC te hian Account hawnna tur bik bank siamin, Job Card nen hian Bank Account Number chu thlunzawm a ni. He hna hi tun thla chhunga zawhfel tura tih a ni a, VC hrang hrangte chuan tunlai hian thawk mekin VC thenkhat chuan an zofel thawkhat tawh a, tunkar tir khan Account number leh Job Card a inmil em tih enfiahna nei te pawh an awm a ni.
Champhai District ah tunah hian Job Card 28,052 a awm mek a ni. Sawrkar kumthara Mahatma Gandhi NREGA inhlawhna atan hian ni 100 ni lovin ni 78 chhung inhlawhna ruahman an i tawh a, ni khat hlawh Rs. 170 ni thin pawh Rs. 183 a tihpun a ni bawk.
DAM CHHUNGA PATHIAN RAWNGBAWL TURIN :
Mizo nula Bathanu Sisters of the Little Flower, Sister 7 te chuan May ni 1, 2015 (Zirtawpni) zing dar 10 khian, Aizawl Diocese Bishop Most Rev. Stephen Rotluanga, CSC hriatpuina in Holy Cross Parish, Champhai ah pasal nei lova dam chhunga Pathian rawngbawl tura intiamna an nei dawn a. Sister 7 thutiam nei tur te chu :
1) Helen Sangpuii s/o James Lalvuana, Kelkang
2) Teresa Liani d/o PN Zaliana, Hnahlan
3) Theresa Thangtei d/o Peter Tlangrawta, New Saron Champhai
4) Veronica Zohmingliani d/o Jacob Ramengzauva, Chawngtlai
5) M. Veronica Lalbiakhliri d/o Francis H. Lalhmangaiha, Leithum
6) Therese Mapuii d/o Francis H. Lalhmangaiha, Leithum
7) Anjeli Lianzeli d/o Anthony Lianzuala, Chhingchhip Bangla Veng
OBSERVER LOKAL DAWN :
General Election to Village Councils, 2015 neih turah inthlanna dik leh felfai a awm theih nan Election Observer Dr. C. Vanalramsanga, IES, Secy, Planning & UD&PA Dept. chu vawiin hian a lokal dawn a, DC Conference Hall ah inthlan buaipuitute bakah Political Party leh MPF te chawhnu dar 2 ah meeting a neihpui ang.
CDFA INTHLAN DAWN :
Vawiin chawhnu dar 1 hian I&PR Auditorium ah Champhai District Football Association (CDFA) chuan General Body Meeting an nei dawn a. He hun hi C. Hualrikhuma, President chuan a kaihruai ang a, Secretary Report bakah Finance Report ngaih thlak a ni ang a. Rorel zawhah kum 2015-2017 inkara hruaitu tur thlan nghal a ni ang. Inthlanna neihpui tur hian MFA Executive Member KC Lalrinmawia leh Laldinpuia te an lo kal ang.
CAMPAIGN PUI DAWN :
AH &Vety Minister Pu Ngunlianchunga chuan East Tuipui AC Pu T. Sangkunga chu East Tuipui bial khaw hrang hrang VC thlanna Campaign pui turin nimin khan Khawbung a lut a, nizan khan Khuangthing ah hun an hmang a ni. East Tuipui bialah hian hriat theih chinah Zawngtetui leh New Hruaikawn te chuhtu awm lovin Congress Candidate te chauh in nomination an file thu bialtu MLA Pu T. Sangkunga chuan a sawi a, New Hruaikawn khuaa Congress candidate te chu Vanlaltawna, Thangchhingpuia, Elizabeth Lalpanthangi te an ni a, Zawngtetui khuaa Congress VC Candidate te chu Malsawmzuala, Lalawmpuia leh Vanramthangi te an ni.
SUBROTO AH UNAU :
New Champhai a Pu F. Sapluaia fate pahnih chu Mizoram aiawha Subroto khel tura thlan an ni a, Under 17 ah F. Malsawmtluanga a kal ang a, tunah hian Lunglei ah an Camp mek a, Under 14 a khel turin F. Malsawmzuala chu thlan ani a, Kolasin Saidan-ah an camp mek bawk.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Free Sale (Rs. 58.51)
Diesel : Free Sale (Rs. 46.68)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 16.4.2015 (ningani)
SYMA CHAMPHAI ROREL INKHAWM :
Nimin khan Champhai Town Hall ah Sub Hqrs YMA Rorel Inkhawm vawi - 4na neih a ni a. He hun hi Pu VL CHama Hnamte, President, Sub-Hqrs YMA chuan a kaihhruai a, he hunah hian February ni 25 a Saichal khawchhung, Sanghal sualin nunau a beihna a huaisen taka chhantu Pu J. Zoramthanga Saichal Branch a mi chu chawimawina hun hman a ni a, thuziak leh pawisa fai hlan a ni.
Nimin rorel inkhawmah hian YMA khawih thilah Luidung leh Khawmual nungchate humhalh kawngah tun aia chak zawka hmalak anih theih nan Sub-Headquarters YMA in hma la rawh se tih te, Mizo hnahthlak peng hrang hrang ten Inpumkhatna tha zawk kan neih theihna tur kawng Central YMA in zawng chhunzawm zel rawh se tih te, Competitive Examination hrang hrangah hian Champhai District chhunga mite kan luh tam theih nan Sub-Hqrs.YMA in hma la rawh se tih te, Champhai huamchhunga Mobil Tower te hamn theih a nih theih nan Sub-Hqrs YMA in hma la rawh se tih te an pawm a, hei bakah hian Sawrkar khawih thilah, Tribal Scholarship leh Minority Scholarship te hi a dawng theitu tur diktak ten an dawn theih nan Central YMA in hma la rawh se tih te, Champhai Polytechnic Building sak zawh tawh hi, a rang thei ang bera function a nih theih nan Sub-Headquarters YMA in hma la rawh se tih te, Champhai District Hospital sak zawh tawh hi, a nihna tur ang taka function a nih theih nan a rang thei ang berin Sub-Headquarters YMA in hma la rawh se tih te, Champhai District a Sorkar Department hrang hrang thawktu indaihlohna chungchang chak zawka hmalak a nih theih nan Sub-Hqrs.YMA in hma la rawh se tih te, Champhai District huamchhung kawngpui chhe tak tak te hi siamthat anih theih nan Champhai Sub-Hqrs.YMA in hma la rawh se tih te, Champhai District huamchhunga Tlawva Mini Hydel Project Tuipuiral Group chhung a mi hnathawh mek hi chak zawka hmalak a nih theih nan Champhai Sub-Hqrs.YMA in hma la rawh se tih te leh MAXICAB/SUMO Stand Aizawl khawpui laili atanga sawnchhuah hi a hmun ngaia dah a nih leh theih nan Central YMA in hma la rawh se tih te chu an pawm bawk a ni.
Nimin rorel inkhawm ah hian rorel palaite an kal tha hle.
KELKANG HARHNA CHHIMTU PUNG ZEL :
Mi thahnem takin Kelkang harhna chu tunkar hian an chhim chhunzawm leh.
Nimin khan sorkar chawlh a nih avangin Kelkang tlawhtu hi an tam zual a, thawhlehni khan mikhual 4832 awmin lirthei 157 vel an lut anga chhinchhiah a ni a, Thawhtanni khan mikhual 2036 awmin tukin zing khan mi thahnem tak chu an haw a, nimin lamah mikhual thleng an thahnem hle a ni. Champhai leh a chhehvel, lam hnai deuhte chuan Kelkang harhna hi langin an chhim nasa hle a, Kohhran nawlpui bakah Kohhran hmeichhia, Pavalai, Sunday School leh KTP anga tlawhtu pawh an tam hle a ni. Kelkang harhna chhimtu hi Mizoram mai ni lo, India ram pawn atang pawhin an awm tan mek a, tunkar tir khan Leeds, England leh Bulgaria mite chuan Kelkanga Pathian hnathawh hi a taka rawn hmuhpui turin an rawn riahchilh a ni.
Kelkang atanga Champhai kaltlanga an khaw lama haw leh kalte chuan an kal dan a zirin Champhaiah tukthuan emaw zanriah an ei thin a, an haw hun a laklawh deuh avangin restaurant-a chaw ei lovin branch hrang hrang KTP ten chawhlui an lo siamsak thin a ni.
Kelkanga atanga thudawn danin tun thlenga an harsatna lian ber chu tui an indaih khawp lohna chu a ni a, an tui rin ber PHE reservior-ah kar khata tum hnih tui dah thin a ni a, tui hi public point atanga sem chhuah niin an tuidawn hi an indaih khawp lova, mikhualte hian buhfai bakah ei tur dang leh pawisa te an rawn ken avangin ei tur leh thil dangah chuan harsatna an neih loh thu an sawi bawk.
ZOTLANG SPORTS COMPLEX ZAAH 75 ZO :
Cheng vaibelchhe 19.2 senga Champhai Zotlang Sport complex sak hna chu hna zawng zawng 75% zawhfel tawh a ni.
Sport Complex hi a field level tihfel a nih tawh bakah Gallery tam zawk chu a cement work peihfel tawh a ni a, tunah hian side drain khawih mekin a sak hna hi tun atanga thla ruk hnu velah zawhfel theih beisei a ni. Hetihlai hian tun thla tira ruah sur avangin side drain chhak lam chu a chhe nual a, nimin khan Champhai District Sports Committee te chuan a hmunah an enfiah nghe nghe a ni. Side drain chhia hi tun atanga ni thum hnu velah siam that a nih tur contractor Balajee developers te chuan kan palai an hrilh a ni.
Sports Complex sak hna hi NBCC ten UD&PA hnuaiah an thawk a, UD&PA hian kar tin an sak dan enfiahna hi an nei thin a ni. Metre 23,362 biala Sports Stadium Complex sak mek hi Sorkar laipuia Ministry of Urban Development-in cheng nuai 2238 vel sum tumin, UD&PA hmalakna hnuaia sak a ni a. Executing agency hi National Buildings Construction Corporation Ltd. niin, contractor chu M/s Balajee Developers, Delhi a ni a. Kumin March thla khan sak hna hi tan niin, September 2015 hian sak zawh tum a ni a. International Standard Football Ground (natural grass) bakah 8 lane running track, boxing hall pakhat (20mx20m), 2-wheeler 200 park theihna leh mipui 3,500 len theihna tur gallery panga awm tura duan a ni.
MANAGER SAWN DAWN :
Champhai Cooperative Apex Bank Chief Manager Pu Thanpuia chu Aizawl main branch-a awm turin sawn a ni a, a hmunah hian P.Lalsawmliana a rawn awm tura tih a ni. Pu Thanpuia hi vawiin chawhnu khan CCPACS te chuan an office, Awmpuipheiah thlahna hun an hmang a. Zanriah an kilho nghal bawk. CCPACS hian extended meeting nei nghalin kum kaltaa an hmalakna hrang hrang an thlirlet bakah, sorkar kumthara an hmachhawp leh hmalakna tur te an thlirho nghal a ni.
DC IN BIAL FANG MEK :
Deputy Commissioner Pu H.Lalengmawia IAS, Champhai District chuan nimin leh nimin khan Khawbung RD Block huam chhunga khaw hrang hrang tlawhin Khawtlang hruaitute a kawm.
A hmathlir leh hmalak tum dante sawipuiin, Sorkar sum tel lo pawha khawtlangin hmasawnna chi hrang hrang an kalpui theih dante a sawipui bawk. Tukin khan Khawbung RD Block BNRGSK Hall-ah Sorkarhnathawk leh Private school-a zirtirtute ko khawmin 'human resource development' chu hmasawnna hnukpui a nih thu leh a pawimawhzia sawipuiin zirna sikula zirtirtute bâkah, khawtlang mimir, nu leh pa te'n zirna an ngaih pawimawh a tul thu sawiin, "hmasawnna rurel tha pui pui awm mahse, sum leh pai tam tak nei mah ila; a mihring chengate an changkan lohva, thiamna ziktluak an neih si loh chuan, ram hmasawnna tak tak a awm ngai lo" a ti a. Hmasawnna tluantling nei tur chuan mihring rilru siamrem hmasak phawt a tul a ni a ti bawk.
Ruihtheih thil avanga sorkar hnathawk tha thei lo leh inthlahdah hrim hrim avanga hmasawnna dal thei an awm chuan Khawtlang hruaitute'n tlang taka sawiin siamthat hna thawhpui zel a inhuam thu a sawi bawk.
Heng a thil vei leh hmalak tum dante hi a District enkawl chhunga mipui hnêna sawifiahin, Office hna tibuai lovin Sorkar Office chawlh chhungin khawtlang harsatna neihte a hmun ngeia kala hriatchian tumin khaw hrang hrang a tlawh kual a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Free Sale (Rs. 58.51)
Diesel : Free Sale (Rs. 46.68)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 15.4.2015 (nilaini)
FOOTBALL THIAM BER NIH LAWM :
Nimin chawhma khan Govt Champhai College chuan 13th Mizoram University Sports Meet 2015 Football a an Champion lawmna hun an hmang a. He hun Govt Champhai College Multipurpose Hall-a neih hi Er. C Lalkima EE, PWD in khual zahawm niin a hmanpui.
Khualzahawm chuan thusawiin tuna zirlaite champion chu a tawpna ni loin a bul tanna nise a duh thu a sawi a. Pathian tiha inngaihtlawmna leh thuawihna nen eizawnnana hmang khawpa theihtawp chhuaha tan la zel turin a chah a. Tunlai khawvel changkanna in a ken tel Media chi hrang hrang Facebook leh Whatsapp te chu tangkai taka hmanthiam turin leh thu vawrh darh satliah mai mai nan hmang lo turin a chah a. Champhai a chhiat chuan Mizoram a mawi thei lo tih kan hre reng turin leh, Lehkhazir mi leh inkhel mi chuan mahni tumna kawngah hlawhtlin tumin rilru thar pu theuh turin kalkhawmte a chah a ni.
Nimin hun hi Pu Lalsangthanga Asaociate Professor In a kaihruai a. Pi C Lalnunpuii, Associate Professor-in technical report a pe a, Pu Lalnunmawia Principal leh Lalchawiliana, SU Vice President ten thusawiin, Pu H Hmingthanzauva Associate Professor in lawmthu sawiin he hun hi a khar a ni.
VC CANDIDATE TE PATHIAN HNENAH HLAN :
Nimin khan Champhai Congress North Block te chuan VC inthlan lo awm tura an Party Candidate te Pathian hnena hlanna hun an hmang a. He hun hi Champhai North Bialtu MLA TT Zothansangan a hmanpui.
He hun hi H. Lalzawmliana, Champhai North Block Congress President in kaihruaiin lalrinnunga chuan hunserh a hmang a. Roenga, MPCC Hqrs. Executive Member in VC Candidate tur te hming Official in a puangchhuak a. R. Vanlawman Candidate te Pathian hnenah a hlan a ni. TT Zothansanga, Bialtu MLA in VC Candidate te fuihna thuchah sawiin tun tum VC inthlana Congresste fuihna thuchhah sawiin tun tum VC inthlana Congress Party Official Candidate te chu an tlin kim theihna turin party kan tanrual a tul a, mimal inhmuh mawhna alo awm a nih chuan chu chu dah tha a, party inlungrualna lam kan hawi a ngai a ni a ti.
WORKSHOP TAN :
DIET Champhai chuan IGNOU D.EL.ed July 2014 Session Zirlaite tan ni 10 awh tur workshop nimin atang khan SSA, BRC Training Hall ah an nei tan a. He Workshop hi Compulsary Programme a ni a. He Workshop ah hian zirtirtu hna in a ken tel skill chi hrang hrang zirtir an ni dawn a ni. DIET Champhai hi IGNOU Programme Study Centre zing ami a ni a. He Study Centre ah hian Programme bituk bik Offer a ni a. Tunah hian Elementary Untrained Teacher te tan D.EL.ed Programme hi kalpui mek ani a. July 2014 Session bikah hain zirlai 65 an nei a. Jan. 2014 session zirlai 96 te tan 1st Workshop hi lo neih tawh ani a. January 2014 leh July 2014 zirlaite tan hain kumin chhungin 2nd Workshop neih leh a ni ang.
CDSC IN AN TLAWH :
Nimin khan Champhai District Sports Committee Executive Member te chuan Zotlang Field a Stadium sak mek a hmunah tlawhin hna thawhte an thlirho.
Thu dawn danin NBCC in he Stadium an sak meka hnathawh kal mekah hnathawh tahlo lai nia an hmuh an tarlan zingah hmun thenkhat palbana tie-beam an vuah laiin hmun zau zawk thenkhata an vuah loh avangin lei tlahniamin fencing a tikhi nasa hle niin an sawi a. Hmun thenkhata Cement Plaster tawh chu kut lawng pawha kheuh thlak theih te a awm niin an sawi a. Tiau Balu an hman avangin an Balu hman hi a tha tawk lo tih sawiin, he company hnuaiah hian Sub-Contractor inchherchhuan nasa chuan stadium tha leh rotling a nih loh phah an hlauh thu an sawi a. CDSC chuan hmalak zui zel dan tur ngaihtuah nise an ti tih thu dawn a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Free Sale (Rs. 59.31)
Diesel : Free Sale (Rs. 47.97)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 11.4.2015 (thawhlehni)
VC CANDIDATE PUANG :
Nimin chawhma dar 10:30 khan MNF Champhai North Block te chuan Kahrawt YMA hall ah VC inthlan lo awm tura an party candidate tur puan chhuahna leh Pathian hnena hlanna an nei.
He hun hi Pu Chalhlira Block President in a kaihruaiin MNF Party candidate te chu pathian leh Mizoram tan theihtawp chhuah tur leh tling ngei turin duhsakna a hlan a. Candidate te leh party workers te lungrual taka thawhho a tul thu a sawi bawk. Pu Lalhmingmawia Pachuau in VC candidate te fuihna thuchah sawiin, Pathian leh kan ram tan ti tu te hia Pathian kan dah hmasaka kan in enfiah fo a tul a, VC in thlanah hian candiadate te i pek dan a zirin kawngro nasa takin a su a, theihtawp chhuahin tling ngei turin kan bei tur a ni a ti a. VC inthlanah Rulling in awmzia a nei thui lo a, theihtawp chhuah a campaign turin a chah bawk.
Pu Hrangsatkima Block adviser in Pathian hnenah candidate te hlanna a nei a ni. Champhai North Block huam chhungah hian VC 13 awmin MNF Party hian seat awm zawng zawng an chuh kim vek dawn loh thu kan palai an hrilh a. Nimin tlai khan nomination an file nghal dawn a ni. Nimin zing khan Champhai South Block MNF Party te pawhin VC Inthlan lo awm tura an party candidate tur te an puang fel tawh bawk a. Champhai South huamchungah hian VC 18 awmin seat awm zawng zawngte an chuh kim vek tur thu Pu R Thangseia Champhai South Block president chuan a sawi.
Hetihlai hian vawiin chawhma dar 10 hian Champhai North Block Congress chuan VC candidate te hlanna hun Kahrawt YMA hall-ah an hmang ve dawn bawk a, he hun hi Champhai North MLA Pu TT Zothansanga chuan a hmanpui ang.
NOMINATION FILE TE :
VC inthlan chuh tumte chuan vawiin khan nomination an file.
VC chuh tumte hian anmahni veng theuha Returning officer te hnenah nomination hi an file a, khawpui chhunga hriat theih chin nomination file te chu
Vengsang
MNF Congress Independent
C.Lalawmpuia K.Vanlawma
J.Ralkhulhtawna B.Lalthanpuia
R.Lalbiakkunga Rambuatsaiha Chawnghlut
Rohnuna H.Lalhminghlua
V.Vanlalfaka Lalrinsanga
Lianhmingthangi K.Laltluangi
Laltanpuii Lalbiakdiki
Kahrawt
MNF Congress Independent
Zoherliana Hauchhum Lalrinnunga
K.Lalhmingliana BT Vanlalruata
HC Liantluanga F.Lalhmachhuana
Zahmingthanga Colney Lalkhawkunga
Lalramthari Thanpuii
Vengthlang
MNF Congress Independent
K.Rochhunga K.Lalmawia
F.Lalzehmanga Vanmawia
C.Ramthianghlima C.Hrangmanthanga
R.Lalthanmawia T.Ngurchhawna
C.Lalrammuana K.Lalrosanga
Nothangi PC Zoramliani
Tlangmawii Lallawmzuali.
Vengthlang North
MNF Congress Independent
C.Lalchawimawia H.Biakzama
J.Zarzoliana Chuauthanga
R.Lalramngaihzuala Lalhmingsanga
Vanlalenga Khiangte R.Lalfakawma
Lalthanpuii Zothanzami
Hmunhmeltha
MNF Congress Independent
K.Rokhama V.Chawngdailova Liantluanga
Lalhela Rothangpuia H.Laldingliana
Lalsangvunga K.Vanlalruata Lalchuailova
R.Lalrinngheta R.Lalhmunsiama K.Lalngaihawma
K.Lalrinawmi R.Lalfakawmi Zamani
Zote
MNF Congress Independent
T.Liansanga Hrangthanga
Hmunliani Laizo Vanlalhruaia Sailo
Lalhundika Lalchhuanmawia
Rokima R.Lalremmawia
Chhiarliani Lalmuanpuii
Ngur
MNF Congress Independent
B.Lalramzauva T.Lalchhandama
Ngurliantluanga CP Ruma
Sawngpauva Zamkapa
Suankhanmanga Thanglammanga
Dimlangi Zomawii
N.Khawbung
MNF Congress Independent
Sangkhanenga T.Hrangchuanga
Rohmuchhuaka Kawllianchhuma
Lalsangliana H.Lallungmuana
Malsawmi Rintluanga
Vanlalchhumi
Venglai
MNF Congress Independent
F.Aizika Lalngaizuali
K.Lalnuntluanga Lalpianmawii
C.Lalsawivela H.Khawlkunga
T.Ngurawia R.Lalhmingmawia
R.Chalhnuna Lalhmachhuana
C.Lalthankhumi V.Pachhunga
Malsawmtluanga.
Bethel veng
MNF Congress Independent
K.Lalrawna Zamkhawthanga
T.Lalthlamuana K.Lalbiakhlira
C.Laitanga C.Challiana
Robert G.Liana Lawmkima
C.Lalnunsangi Deihsiani
Lainguri Langkhansuana
T.Thanga Lalbiakkungi
Dinthar veng
MNF Congress Independent
C.Lalthangliana Lalropuia Sailo C.Lalthlamuani
Congress hmingin Hualkhanenga C.Laltanpuia
CL Thangi Lalchhanhima Zofa
Zotlang
MNF Congress Independent
C.Lalsaluaia Lalbiakliana
Lalhneha Lalhmingliani
Lalliankhuma Zaithantluangi
C.Lalthanzauva H.Vanlaltluanga
Lalfakzuali Varte Lalkhawzauva
Lalchhingpuii Lalrawngbawla
C.Lalhmunsiama Lalbiaktluanga
New Champhai
MNF Congress Independent
H.Chalzama R.Thangnghilhlova David Laltanpuia
B.Lalropuia T.Lalrochanga
C.Lalbiakvela Lallawmawmi
Laltlangthangi Pianthanga
Lairotluanga
Vengthar
MNF Congress Independent
C.Vanhlira K.Gina KC Lalzarliana
S.Doliana Lalpanliana C.Rinliana
Saimana H.Lalrinawma
LP Khama C.Hmingsawipuia
Lalpanliani Zothanmawii
Kanan veng
MNF Congress Independent
C.Kapzara C.Khawmpuithanga
C.Liansanga Haukhanngova
Lalthansanga H.Laldinsanga
Lalhmunmawia K.Lalengzuava
Malsawma Upa F.Biaknunga
Lalthanpari H.Lalliannghaki
C.Laltanpuii C.Lalhmangaihzuali
Electric veng
MNF Congress Independent
H.Lianruma
TBC Lallawmpuia
H.Lalrotluanga
Laineihthuama
Lalhmunliana
Tlangsama
MNF Congress Independent
HL Malsawma
Vanchhunga Tlau
Rindika
Lalramnghaka
Rohmingthangi
Zion veng
MNF Congress Independent
Ramthanga S.Lalruatsanga
B.Lalchhawna T.Rozauva
B.Zohmangaiha Thanlanga
Lalhuliana T.Lawmkima
Lalzamliani
Nomination file hi he thu buatsaih lai hian ZNP party in an peihfel hman loh bakah, election branch-a report a luh kim loh avangin ZNP candidate leh independent tam zawk a hriat theih loh a ni.
VC inthlanna neih turah hian Champhai Dist.-
ah VC 108 a awm dawn a. Hming pekluhna lehkhate hi tun thla ni 16-ah endik an ni anga, hemi ni vek hian inhnukdawk leh duhte tan chhun dar 12 thleng hun hawn sak an ni ang a, chawhnu lamah candidate ding tlang turte hming list tar chhuah a nih bakah, an chhinchhiahna pawh pek nghal a ni anga, Returning Officer-te chuan an Candidate neih zat theuh District Election Officer hnenah leh State Election Commission-ah an hriattir anga, chuta tang chuan ballot paper pawh buatsaih a ni dawn a
ni. Vote thlak ni tura ruat, tun thla ni 30-ah chuan zing dar 7 atanga tlai dar 5 thleng vote thlak theih a ni anga, vote thlak zawh veleh vote tlate hi Returning Officer hova chhiar a ni ang.
CHAMPHAI DANCER MEET :
Inrinni zan khan 6CCN dancers' meet chu zawhfel a ni ta a, he dancing competion ah hian Army Girls te chu pakhatna niin The crazy bulls te chuan pahnihna an hauh a, Bethel Mission School te chu pathumna an ni. Lawmman te hi hemi zan vek hian sem chhuah nghal a ni.
DDT KAH BEIPUI THLAK :
Kumin chhunga atana DDT kah beihpui thlak thawhkhatna chu kalpui chhunzawm zel a la ni.
DDT kah beihpui thlak hi kumin hian tum hnih neih tur a ni a, a tum khatna hi March ni 3 atang khan tanin Champhai Main Centre chuan tun thla ni 25 hian zawhfel hman an tum tih kan palai an hrilh a. Main Centre huam chhungah hian a kaptute chu hmun thumah inthenin, team khatna hian Champhai khawpui chhung bakah Chhungte leh Tuipui te an huam a, team hnihna hian Hmunhmeltha, Tlangsam, Ruantlang leh Champhai Hmar lam huamin, team thumna hian Mualkawi atanga Lianpui thleng an huam bawk a ni. Vawiin khan Champhai huam chhungah chuan Kahrawt Thlerpui vengah DDT hi kah a ni.
DDT thawh hnihna hi June ni 2 atanga neih leh tur a ni a, a thawhkhatna leh thawhhnihnaah hian ni 60 chhung ve ve kah a ni ang.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 59.31)
Diesel : Free Sale (Rs. 47.97)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 13.4.2015 (thawhtanni)
INTHLAN BOYCOTT TUM :
Mualveng Welfare Committee chuan Ruantlang atanga VC indang tura Sawrkar hnena an dilna a hlawhtlin tak loh avangin tun tum VC ithlan boycott turin an venga intin aiawh kalkhawmten an rel tih thuchuah siamin an tarlang hetiang :
Keini Mualveng khawtlang chuan tha leh sum tam tak senga vawi duailo kan lo dil Village Council chu Mizoram Sawrkarin min pek theih loh avangin Mualveng mipui (intih aiawh) kalkhawm thutlukna angin tun tuma VC thlan turah Vote thlak loh nise kan ti.
Mualveng hi in 110 niin Voter 350 kan awm a, Ruantlang VC hnuaia awm mek kan ni a; Mizoram khaw khawm atangin tun thlenga Kohhran leh YMA etc. hranga awm kan ni a, VC khat hnuaia YMA pahnih (Ruantlang Branch leh Mualveng Branch YMA) awm hian lehkh akal vel leh hmasawnna thil hrang hrangah harsatna min thlen thin a, khawtlang Development thilah pawh harsatna kan tawkin kan hnufual phah hle a ni.
Harsatna kan neih hrang hrangte Mizoram Sawrkarah thlenin VC hrang neih kan lo dil nasa hle tawh a, Mizoram Sawrkarin kan harsatna min chinfel theih loh avangin Mualveng chhunga intin aiawh kal khawm chuan VC Election lo awm turah Vote thlak loh hi kan rel thlu ta a ni tiin an thuchhuah chuan an tarlang.
CHAMPHAI ZIRLAITE CULTURAL EXCHANGE NEI TURIN :
April ni 13 - 17, 2015 chhunga Cultural Exchange Programme, Shillong-a neih turah Mizoram aiawha kal tur Champhai zirlai 16-te chuan vawiin khan Mizoram an chhuahsan. Heng zirlaite hi Champhai District Sports & Youth Office-in a tirh niin, Pi R. Lalnunmawii, Assisstant Organiser (G)-in a hruai a ni.
Cultural Exchange Programme hi National Programme for Youth Adolescent Development (NPYAD)-in a buatsaih a ni a. NPYAD hi Sorkar laipuia Ministry of Youth Affairs & Sport hnuaia grant-in-aid scheme pali finkhawma siam niin, adolescent (kum 10-19 chin) leh youth (kum 13-35 chin)-te tan kawng hrang hranga hmasawnna leh hnam inpumkhatna atan activity hrang hrang a buatsaih thin a ni.
NPYAD hian NYKS, NSS, Scouts & Guides, State Sorkar hnuaia Youth Organisation-te leh School, College leh University-te a tinzawn deuh bik a. Tuna Cultural Exchange Programme Shillong-a neih turah hian Champhai school pathum - Govt. G.M. Higher Secondary School, Govt. G.M. High School leh B.C. English Academy atang te in zirlai thlan niin, hnam lam hrang hrang an entir dawn a ni.
BOXING HALL PUITLING NEI TURIN HMA LAK TUM:
Inrinni khan Champhai District Sports Committee chu an Chairman Pu C. Lallianpuia hovin CDSC Office, CHANEM ah an thukhawm a. He huna an thurel tlangpu izingah Sports Discipline hrang hranga player te training pe turin Coach chah chhuah nise : Boxing Hall, Tlangrawt a mi chu DPR te siamin Sawrkarah sak that dil nise tih te, Boxing Hall ram mumal zawka humhalh te, Hockey Playground, Hmunhmeltha a mi chu a ni htur ang tak a nih theih nana hmalak nise tih te, Sports Discipline hrang hrangte Renewal Fee Rs. 300 chu June 2015 ral hmaa pe vek tur tih te Govt. Champhai College te Football a an Champion lawmpui nan Citation hlan nise tih te, kum khat chhunga SportsDiscipline hlawhtling ber hnenah hawimawina hlan nise tih te, kum khat chhunga Sports Discipline hlawhtling ber hnenah chawimawina hlan nise an tih bakah Zotlang a stadium sak mek chu ni 14.4.2015 hian CDSC Executive Committee in en ho an rel bawk.
MEIZU MAN :
Inrinni zing khan Champhai District Anti-tobacco Squad te chuan DC hovin squad drive an nei a, bazar hmuna meizu mi 3 manin Rs.400 an chawitir a. Tunkar hian section 7 hnuaia meizial health warning nei lo zuar an vai leh ang.
KELKANG HARHNA CHHIMTU AN LA TAM :
Kar hmasa chhung khan Kelkang harhna chhimtu mikhual an la tam hle a, taksa natnaavanga he hmun pan damna chang ta pawh thahnem tak an awm a ni. Hei bakah hian thlarau lama harhna changten mahni Kohhranah harhna an thehdarh mek zel bawk. Kar hmasa Thawhtanni khan mikhual 1133 an awm a, Thawhlehni ah 2034, Nilaini ah 3624, Ningani ah mikhual 4396 an awm a ni. Hetihlai hian Kelkang a Bethel na hmun an siamte chu Harhna chhimtu an pun zel avangin Moriah leh Gilgal inkarah siam belh leh a ni a, a hming erawh an la phuah lo a ni. Bethel na hmun an siam belh nen hian Bethel na hmun hi hmun 5 a awm tawh a ni.
RUIHHLO MAN :
Mizoram Excise & Narcotics Department, Champhai Station te chuan ni 11th April, 2015 (Inrinni) zing dar 8:00 khan Zokhawthar-ah Heroin gram 34 leh a neitu - Keihleitial (49) w/o Thalthandaw, Khawmawi, Myanmar nia inchhal chu an man. Heroin te hi Myanmar atanga a rawn lak, Mizorama hralh tura tih mek lai a ni a, Hawng 2 a ni.
Heroin vanga man, Keihleitial hi The Narcotics Drugs & Psychotropic Substances Act, 1985 (NDPS Act) hnuaiah thubuai siamsak a ni.
CANDIDATE PUANG DAWN :
Tukin zing dar 7 hian MNF Champhai South Block chuan Block President Pu R. Thangseia Inah an Block huam chhunga VC Candidate turte Official in an puang dawn a.
SCHOOL KHAR DAWN :
Vanzau zirlaite chuan vawiin hian Vanzau Middle School Headmaster JM Suan Do Chin-an an khua a pianphunga rualbanlo a pawngsual thin a puh a nih avangin Sikul an khar dawn. Hemi chungchangah hian Vanzau Branch MHIP-te chuan Champhai Police Station ah FIR an thehlut in JM Suan Do Chin-a tunah hian Champhai Police kutah a awm mek.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Free Sale (Rs. 59.31)
Diesel : Free Sale (Rs. 47.97)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 11.4.2015 (inrinni)
ZIRLAIBU SEM TUR LO THLENG :
SSA mission Champhai district in zirlaibu school hrang hrangte hnena a sem turin Champhai lo a lo thleng tawh.
SSA mission Champhai district in zirlaibu Govt school leh Aided school a Class I atanga Class VIII hnena sem tur zinga 80% in Champhai lo a lo thleng tawh a. Sem mai theih tura buaipui mek a ni a, Election Commission-in phalna a pek velah heng lehkhabute hi a dawng tur zirlai naupangte hnenah sem nghal a ni ang. Mizo medium School a Class I atanga Class VII te tan Mizo, English leh Mathematics subject te sem a ni ang a. Class VIII naupangte tan Mizo, mathematics leh Science Subject te sem an ni ang a. English Medium School a Class I to Class IV te tan Mizo, English leh Mathematics subject sem a ni ang a. Class V to VII te tan Mizo leh English subject te sem a ni bawk ang.
MLPC ACT ZIRHO :
Ni 9.4.2015 (Ningani) khan Champhai Police Station Conference Hall ah Champhai Police leh Excise &Narcotics Dept tangkawp te chuan MLPC Act 2014 chungchang zirhona an nei.
He traning hi Pi Vanlalzawni Champhai DSP in a kaihruai a. Pu Ngurthanzama Sailo OC Champhai Excise & Narcotics Dept in zirtirna a pe a.
MLPC Act hnuaia Police te mawhphurhna leh an tih tur te zirtir niin Breath Analyser hman dan te zirtir an ni bawk a.
MLPC Act 2014 chu zu siam, zu kawl, phurh, lakluh, thawnchhuah, hralh, lei leh In khap nan leh khuahkhirh nan leh zu atanga excise duty lak nan leh a kaihhnawih thil atan siam a nih thu te, Dan lo anga zu rui, zu kawl thawnchhuah leh siam te hrem theihna dan te, MLPC Act dan hnuaia thiam loh chantir te chu a hremna tihnep emaw tih tawi sak theih an nih loh thu te, mimal leh pawlho te he dan hnuaia dan bawhchhiate an man theih thu te, MLPC Act hnuaia dan bawhcchiate chu warrant tel lova man nghal theih leh bail theihloh an nih thu te leh Excise & Narcotics Dept leh Police Officer ten zu in leh in lo te khawi hmunah pawh an enfiah theih thu te hrilh hriat an ni a.
He trainingah hian MLPC Act in ram leh hnam him nan leh that zawk theihna tura kal pui dan tur te zirho a ni bawk a. Champhai, zokhawthar, Khawzawl leh Ngopa Police te an tel thei a ni.
Champhai Police te hian pawngsual leh hursualna laka naupangte venhim dan " Protection of Children from Sexual Offence Act 2012 leh Vaihlo leh a kaihhnawih chungchangte an lo zirho tawh bawk a ni.
MEIZU MAN :
Ni 10.4.2015 (Zirtawpni) khan Champhai District Anti-Tobacco Squad te chuan office hmun hrang hrangah squad drive neiin sorkar pisaa meizu mi thenkhat an man a, heng mite hi danin a phut angin pawisa chawitir an ni. Champhai District Anti-Tobacco Squad te chuan sorkar pisaa meizu an awm reng rengin Head of Deptt hotu lu berin pawisa an chawitir ang zat chu an chawi a ngaih thu office an tlawh kualnaah hian an sawi a ni. Nimin khan Champhai DC, Anti-Tobacco squad-a chairman ni bawk Pu H.Lalengmawia chu hmu nghalin squad drive leh awanress campaign neih dan tur an sawipui a ni.
Hetihlai hian Addl DC Pu R.Vanlalsawta kaihhruainain Food Safety Act hnuaiah MHIP leh mi thahnem ngaite tangkawp chuan Champhai khawpui chhungah Gutkha lam chi an vai dawn a. He dan hnuaiah hian Gutkha hi khap a nih angin Champhai khawpui chhungah zuar emaw chhekkhawl an awm leh awm loh an enfiah dawn a ni.
THLARAU THIANGHLIM THLENG :
Tunlai hian Khuangthingah Pathian thlarau thianghlim hnathawh avangin harhna a thleng.
Kan thudawnnain a sawi danin Khuangthingah hian putling mai bakah, naupang te pawhin taksa chetna an chang nasa hle a. Chawlhkar thum chhung vel chu zantin inkhawmna an nei tawh bawk. Harhna thlen avang hian khawtlang huapin mi hrang hrangin Pathian hnena lawmthu sawina an nei thin a. Nimin khan vawk pali talhin lawmthu sawina an nei leh a ni.
DAN BAWHCHHIA 30 MAN :
Champhai Traffic Police te chuan March thla chhung khan lirthei dan bawhchhia 30 an man a. Lirthei an man zingah hian Two Wheelers tam berin 17 man an ni a. Heng bakah hian Taxi 4, Sumo 3, Auto Rickshaw 3 leh Car, Van leh Bolero pakhat theuh an man bawk. Lirthei dan bawhchhiate pawisa tlingkhawm hi Rs.7100 a ni.
Champhai Traffic Police te chuan Two Wheelers khalhtute hnenah ngenna siamin Two wheelera park na hmun Vengthlang, Tuipui Bazar leh Awmpui pheiah te siam ani a. Parking Area a motor park hram hram turin an ngen a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 59.31)
Diesel : Tanky Full (Rs. 47.97)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 8.4.2015 (nilaini)
VC INTHLAN BUAIPUI TUR TRAINING PE :
Village Council inthlan lo awm tura inpuahchahna kal zelah vawiin khan Champhaia Returning Officer-te tan I&PR Auditorium-ah inthlan felfai tak a awm theih nan zirtirna pek an ni. He training hi Election Officer Pu Benjamin Lalzama’n kaihruaiin, zirtirna hi ERO Pu R. Zoremthara, Champhai BDO leh Pi Lalhruaitluangi, SDC ten an pe a ni.
Returning Officer-te pui tur Polling Officer leh Presiding Officer te chu State Election Commission-in a la ruat tur thu vawin hunah hian tarlan a ni a. Champhai District-ah hian V/C inthlan buaipuitu tura State Election Commision-in Returning Officer 108 a ruat a. Lengteng A/C hnuia V/C inthlana Returning Officer-te chu training hi ERO Pu Malsawmzuala, Ngopa BDO chuan training hi a pe a. Tuichang A/C huamchhunga Returning Officer-te chu ERO Pu Lalrinzuala, Khawzawl BDO chuan pe in, East Tuipui A/C huamchhunga Returning Officer-te chu ERO Pu James Lalnithanga, Khawbung BDO-in zirtirna a pe bawk.
Chamhai District-ah hian Village Council 108 awmin, seat 468 awmah 124 chu hmeichhe tan hauh a ni a. Champhai District-ah hian chhungkua 24,146 atangin vote thlak thei 79,415 an awm a. Polling Station 108 leh Polling Booth 120 leh Polling Compartment 160 ruahman a ni bawk.
Tarlan tawh angin tun V/C inthlanah hian in 200 chin hnuai lamah V/C member 3-ah hmeichhia 1, in 201 atanga 500-ah VC member mipa 5-ah hmeichhia 1, in 501 atanga 1000-ah V/C member 7-ah hmeichhia 2, in 1001 aia tamah V/C member 9-ah hmeichhia 3 awm turin seat hauh a ni a. Hmeichhe tana seat zuah bakah seat dang an chuh phalsak an ni bawk a. Village Council term kum thum ni thin kha term 5-ah pawh sei a ni bawk.
CHAMPHAI POLICE TE HNENAH ZIRTIRNA PE :
Nimin atang khan ni 3 awh tur Champhai Police te hnen a MLPC, COTPA & POSCO chungchangah inzirtirna neih tan a ni.
He inzirtirna hi Champhai Police Conference Hall ah neih a ni a. He hun hi Vanlalzawni, DSP in a kaihruai a, Police kalkhawmte chu Vanlalmuanawmi, District Coordinator Anti Tobacco Squad chuan zirtirna a pe a. Muanawmi chuan Police te chu dan leh thupek kengkawhtu an nih angin zuk leh hmuama fihlum tur leh a tiluite dan ang taka hrem turin a ngen a. Zuk leh hmuam kan tih hian keimahni mai ni lo midang tan harsatna kan thlen thin a, midangte tan malsawmna kan nih theihna turin zuk leh hmuam hi kan sim a tul a ni tih sawiin, Mizoram chu India rama zuk leh hmuam ti nasa ber kan ni a, thihna thlentu tam ber 5 zinga 4 hi zuk leh hmuam vanga thleng a ni, a ti bawk.
He hunah hian Vaihlo chi hrang hrang leh taksa a khawih pawi theih dan leh natna a thlen theih te zirtir an ni a. Vaihlo leh a kaihhnawih sim leh sawngbawl a nih dan te leh taksaa lakluh tlak a nih loh dan te zirtir an ni a. Vaihlo eh a kaihhnawih siam leh sawngbawl a nih dan te leh taksaa lakluh tlak a nih loh dan te zirtir an ni a.
Vaihlo leh a kaihhnawih phal lohna hmuna ti lui leh dan lo anga zuar te hrem theih an nih dan leh a hrem dan te hrilh hriat an ni bawk. Vawiin hian MLPC Act leh POSCO chungchang zirho zui leh a ni ang.
BIAL CHHUNG FANG :
Champhai DC Pu H. Lalengmawia, IAS chuan Ngopa tlangdung khaw hrang hrang Khawkawn, NE Khawdungsei, Ngopa, Pawlrang, Hliappui leh Kawlkulh a tlawh hnuah nizan khan Champhai a lo thleng a, vawiinah Hnahlan tlangdung panin a kal leh ang. DC hian a bial chhungkhaw hrang hrangte dinhmun hre fiah tur leh an harsatna te hriatpui tura kal anih thu heng a tlawh khua ah te hian a sawi thin a. Zirna leh Thianghlimna uar tura mipuite chahin NLUP hmang dik tur leh an harsatna te a hnena thlen turin a hriattir a ni.
VOLLEYBALL INELNA :
Nizan khan Champhai District Volleyball Association leh Tlangsam Sporting Club te chuan Tlangsam Lal Thanghlianga Sailo Memorial Tournament buatsaih dan tur chungchang an sawiho. Kum danga Volleyball leh Football Tournament an buatsaih kawp thin chu kumin hian Volleyball chauh buatsaih an tum tih thu dawn a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Free Sale (Rs. 59.31)
Diesel : Tanky Full (Rs. 47.97)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 7.4.2015 (thawhlehni)
MEETING NEI :
Nimin khan SSA Training Hall ah Champhai khawpui chhunga Primary School, Middle School leh High School Headmaster te chuan K. Lalrintluanga, Joint Director of School Education hovin Meeting an nei. He Meeting an nei. He Meeting ah hian Mizoram Sawrkarin School tan hun a tih hma chungchang kalpui dan turte leh CCE chungchangte sawiho a ni a, zawhna leh chhanna hun hman a ni bawk.
INCHHIA SIAM :
Inrinni zana thli tleh avang khan Tualcheng khuaa Pu Kaptluanga in leh Pu C. Vanhmingliana te in chu luah tlak lohin thli hian a len chhia a, hei bakah hian Tualchengah In 7 chung chu thli hian a hawk bawk. Niminpiah khan khawtlangin heng in chhia siamthat hna hi an thawk a. Champhai North Bialtu ML TT Zothansanga chuan tanpuina a pe bawk niin thu dawn a ni.
MSU IN THUCHHUAH SIAM :
MSU District Hqrs. Champhai chuan School tan hma chungchangah thuchhuah an siam.
An thuchhuahah chuan Sawrkarin School timing a siamthar chu a tawp thlenga dodal an tum thu an sawi a, Champhai District chhunga zirlai zawng zawngte pawhin thu leh awm hma chu School timing thar hi lo zawm lo turin an ngen a, nu leh pate leh school thuneitute pawhin he thuchhuah hi ngaih pawimawhsak turin an ngen bawk. MSU District Hqrs. Champhai chuan School Timing thar avanga thingtlang miten an tawrhna chu thlir liam mai mai an tum loh thu leh Aizawl traffic Jam tiziaawm tura School tan hun thlak hi a tawp thlenga dodal an tum thu an sawi.
KHAWBUNGAH IN SIAM THAIN HNATLANG :
Nimin khan RIalin a den chhiat inchung siam tha in Khawbung khaw chhung hmun hrang hranga hnatlang neih a ni.
Chanchin Tha thlen ni puala Biak In lama hun hman anih avangin rial denchhiat in tam zawk chu Silpoulin a khuhin kar thar lama siam chhunzawm tum a ni. Rial den chhiat in chungte hi a huhova hnatlang koh theih a nih loh avangin mahni thenawm leh thian thate inpuiin siamthat a ni a. Inchung thenkhat chu Ceiling a awm avangin thawh a harsa a, rin aia chhe nasa awh a awm nual a ni. Rial den chhiat tam ber hi thingtuahna thuk chung zawn a nih avangin ruah sur avanga eirawngbawl thei lo chhungkaw engemaw zat an awm a ni. Rial den chhiat hi report dawn belh zel niin tun dinhmunah in 72 chhinchhiah tawh atang khan in 85 an tling chho tawh a, heng in report belh te hi Rangva phek 1-3 vel a den chhiat an ni tlangpui niin thu kan dawng.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 59.31)
Diesel : Tanky Full (Rs. 47.97)
RD PUMP : (6:00 AM - 6:00 PM) Sunday Close
Petrol : Beisei
Diesel : Nil
ni 6.4.2015 (thawhtanni)
DC LO HAW DAWN :
Aizawla cham mek Champhai DC H. Lalengmawia chu vawiin hian Aizawl atang lo haw chho in, Champhai a rawn haw tlang nghal lovin Ngopa tlangdung a tlawh kual lehnghal dawn niin thu dawn a ni.
MIKHUAL NGAH :
Kelkang khuaa harhna chhimtu chu kar kalta pawh khan an la tam hle a. Thawhtanni khan mikhual riak lut 5063 an awm a, Thawhlehni ah mikhual riak lut 6960 an awm bawk. Good Friday kar a nih angin mikhual haw an tam a, Zirtawpni khan mikhual 800 vawr vel awmin, Inrinni khan hriat theih chinah mikhual 500 vel an awm bawk. Kelkang khuaah hian mikhual ngah berin 100 an nei a, mikhual 50-80 neite an awm bawk. Kelkang ah hian tui a harsa hle a, riahna leh inthiarna a indaih tawklo hle bawk. Kohhran atangte leh mimal atanga tanpuina an dawn hrang hrangah lawmthu an sawi bawk.
TRUCK CHESUAL :
Inrinni khan Mualkawi daiah LPK Truck a chesual a, mi 5 chuangin vanneihthlak takin nunna chan an awm lo.
He Truck MZ 04 2680 hi Pu Lalchhawnthanga, New Champhai ta a ni a. Inrinni khan Champhai atanga Hmuntha panin cement leh thlanlung a phur a, Mualkawi daiah hian kawngsirah tlanliamin metre 30 vel a lum a, a chuang zinga mi 5 chuan hliam tuarin Inrinni vek khan Damdawi In lam panpui nghal an ni a, an ngaihtuahawm lutuk lo nia hriat a ni a. Truck Driver sawi danin kawng an dai sir bakah a lei a lo ngheh loh avangin an chesual ta a ni a ti.
THISEN PE :
Inrinni khan Assembly of God thalai pawlte chuan an dinchampha vawi 21 na denchhenin a mamawh apiangte hman turin Champhai District Hospital Blood Bank a dah turin thisen an pe a. THisen hi Unit 27 pe in mipa 25 leh hmeichhia 2 in an pe a. Assembly of God Kohhran Hall ah District Hospital a thawk ten thisen hi an laksak a ni.
PATHIAN HNENAH HLAN :
Nimin chawhnu khan Vengthlang Kohhran enkawl Presbyterian English School building thar chu Pathian hnen ah hlan a ni a, he sikul hian vawiin atangin an lut tan ve dawn a ni.
CHAWIMAWI DAWN :
CHamphai Sub-Hqrs. YMA chuan Saichal khawchhunga Nghalchang sualin mihring a beih huaisen taka chhantu Pu J. Zoramthanga, Saichal khua chu kum 2015 Sub-Hqrs. YMA Rorel Inkhawmpui ah chawimawi ni se an ti.
ZU ZAWRHNA TUR :
MLPC Act. hnuaiah zu zawrhna tur in Champhai ah zawn mek a niin Dan in a phut anga zu zawrhna tlak In tha an la hmu zo rih lo niin thu dawn a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 59.31)
Diesel : Tanky Full (Rs. 47.97)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 4.4.2015 (inrinni)
SUB-HQRS. YMA CHAMPHAI SEC THUKHAWM :
Ni 2. 4. 2015 (Ningani) Dar 10:30 Am a Sub-Hqrs.YMA Hall, Tlangrawt a SEC Committee chuan Ni 15.4.2015 (Nilaini) Dar 10:30 AM a Sub-Hqrs.YMA Rorel Inkhawmpui Agenda atan hengte hi a pawm:
YMA Khawih:
1. Luidung leh Khawmual nungchate humhalh kawngah tun aia chak zawka hmalak anih theih nan Sub-Headquarters YMA in hma la rawh se. (SHYMA)
2. Sub-Headquarters YMA hmalak tawhna te leh hmalak mekna te Sub-Hqrs.YMA Rorel Inkhawmpui leh Conference hmain Group leh thuthmun Branch tinah pek ni rawh se. (SHYMA)
3. YMA kalphung a lo zahawm nan leh mumal zawka a kal theih nan Central YMA in rampum huap in YMA Calendar siam rawh se. (SHYMA)
4. Mizo hnahthlak chi hrang hrang ten Inpumkhatna tha zawk kan neih theih na tur kawng Central YMA in zawng rawh se. (SHYMA)
5. Competitive Examination hrang hrangah hian Champhai District chhunga mite kan luh tam theih nan Sub-Hqrs. YMA in hma la rawh se. (Kawlkulh Gr. YMA)
6. YMA Kumpuan "Ram leh hnam humhalh" bawhzuina atan Mizo kan pun chak zawk theih nan "YMA ten Fa neih tam inzirtir ni rawh se". (Tuipuiral Gr.YMA)
SORKAR Khawih:
1. Tribal Scholarship leh Minority Scholarship te hi a dawng theitu tur diktak ten an dawn theih nan YMA in hma la rawh se. (SHYMA)
2. Tuna kan Sorkarin MLPC ACT a kalpui mekah hian, Sorkar Official Duty-te rui chunga Duty lo turin YMA in hmalak ni rawh se. (SHYMA)
3. Champhai Polytechnic Building sak zawh tawh hi, a rang thei ang bera function a nih theih nan Sub-Headquarters YMA in hma la rawh se. (SHYMA)
4. Champhai District Hospital tih changtlun anih theih nan leh thawktu indaihlohna chungchang chak zawka hmalak anih theih nan Sub-Hqrs.YMA in hma la rawh se. (SHYMA)
5. Champhai District a Sorkar Department hrang hrang thawktu indaihlohna hi hnawhkhah anih theih nan Sub-Hqrs.YMA in hma la rawh se. (SHYMA)
6. Champhai District huamchhunga zirtirtu indaih lohna School-ah zirtirtu dahbelh anih theih nan Sub-Hqrs.YMA in hma la rawh se. (Tuipuiral Gr.YMA)
7. Champhai District/Sub-Hqrs. huamchhung kawngpui chhe tak tak te hi siamthat anih theih nan Champhai Sub-Hqrs.YMA in hma la rawh se. (Tuipuiral Gr.YMA)
8. Champhai District huamchhunga Tlawva Mini Hydel Project Tuipuiral Group chhung a mi hnathawh mek hi chak zawka hmalak anih theih nan Champhai Sub-Hqrs.YMA in hma la rawh se. (Tuipuiral Gr. YMA)
(Heng bakah hian Group YMA atangin Agenda tur dang la luh belh leh tura beisei a ni.)
Kum 2015-a Rorel Inkhawmpui Agenda tur thlitfimna an neih bakah hian Kawlkulh Group YMA atnag lehkha lo lut mimal chawimawi tura Sub-Hqrs. YMA an rawn ngen Saichal khawchhunga Nghalchang sualin mihring a beih huaisen taka chhantu Pu J. Zoramthanga, Saichal khua hi Kum 2015 Sub-Hqrs.YMA Rorel Inkhawmpui ah chawimawi nise kan ti a, chawimawina dang pawh dawng ngei tura hmalakpui ni se kan ti a, thil tul dang te SYMA Office Bearer ten lo buaipui se tiin an rel bawk.
DAN BAWHCHHIA :
March thla chhung khan Champhai Traffic Police te chuan lirthei dan bawhchhia 30 an man.
Lirthei an man zingah hian Two Wheeler tam berin 17 an man a, heng bakah hian Taxi 4, Sumo 3, Auto Rickshaw 3 leh Car, Van leh Bolero pakhat theuh an man bawk. Lirthei dan bawhchhiate pawisa chawi tlingkhawm hi Rs. 7100 a ni.
Champhai Traffic Police te chuan Two Wheeler khalhtute hnenah ngenna siamiin Two Wheeler park na hmun Vengthlang, Tuipui Bazar leh Awmpui phei ah te siam a ni a, parking Area a motor park hram hram turin an ngen a ni.
VANZAU HEADMASTER HREM PHUT :
Tuipuiral Zirlai Pawl chuan ningani khan thuchhuah siamin Govt. Vanzau Middle School a an Headmaster chuan hun rei tawh tak atang khan a zirlaite mipat hmeichhiatna hmanpuiah sawmin a lo vau bet thin tih tunhnai khan hriat chhuah a ni an ti a. A sawm zinga mi thenkhat chu tihluihnaa vau betin mipat hmeichhiatna a hmanpui tih hriat a ni bawk, an ti.
Zirlai kumtling lo mai bakah rualbanlo te thlenga hetiang kawnga chet la Zirtirtu an awm lehthin hi Tuipuiral Zirlai Pawl chuan a duh lovin a dem takzet a. Zirtir hna thawk tlak lo leh zirlaite himna tibawrhbangtu zirtirtu hi Sawrkarin a phu ang tawk hremna bakah zirtir hna thawk zui tawh lo tura hrem turin an phut tih an sawi a ni.
FISHERIES ASSOCIATION :
Ningani khan Champhai Town Area Fisheries Assn. chuan Venglai Community Hall ah Fish Farmers` Meet neiin, Fisheries` Dept. atangin Chhuanawma, SDhnen atangin sangha khawitute tana tangkai tak tak ngaihthalk a ni a, hruaitu tur thlang nghal a ni. chungte chu :
Pre : H. Khawlkunga
Vice Pre : C. Vulthanga
Secy : B. Zohmangaiha
Asst. Secy : F. Lalsangpuia
Trea : H. Chalzama
Fin. Secy : H. Lianruma
RIAL IN DENG CHHIA :
Niminpiah chawhnu lama rial tla khan Mizoram hmun hrang hrangah chhiatna a thlen nual a, Champhai District ah chuan Khawbungah chenna in 72 zet rial hian a deng chhia a. Rial tlain a tihchhiatte hi nimin khan BDO mawhphurhna la mektu Pu Joseph Lallawmthanga leh Khawbung VC ten a hmunah kalin an enfiah a. Khawbungah hian Rialin In chung a den chhiat in 72 chhinchhiah a ni a, heng zinga in 19 te chu Rangva phek 5 aia tam hmanga inchung siam that ngai, a chhe nasa zual an ni. Niminpiah tlaia rial tla leh thli thaw hian rangva inchung hlui, meikhuin a ur nasat tawh a chhe hnem hle a. Rial tla hi hmun thenkhatah chuan artui tiat te pawh a awm a. Theirah sen leh thlai tam tak a tichhe bawk a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 59.31)
Diesel : Tanky Full (Rs. 47.97)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 2.4.2015 (ningani)
PWD TEN MIPUITE NGEN :
Champhai PWD te chuan tunlai hian Bazar leh Dawrkaikawn inkar kawng resurfacing hna an thawk mek a.
Bazarpui leh Dawrkaikawn inkar kawng resurfacing hna hi tunkar chhung hian thawhzawh hman an inbeisei tih PWD hotute chuan an sawi a, Bazarpui leh Dawrkaikawn inkar thawhzawh a ni veleh hian Bazarpui leh Thlerpui inkar kawng sia mhna an thawk chhuzawm leh nghal dawn a, kawng siam a nih chhung hian lirthei kal lo turin PWD hotute chuan an ngen. Chhangphut Field leh Hmunhmeltha inkar kawngpui resurfacing hna pawh thawh mek ani bawk.
MIT ENTIR TAM :
District Blindness Control Society, Champhai District buatsaih ni 3 chhung awh tur a thlawna mit entirna chu nimin khan zawhfel a ni a, hemi hun chhung hian mi 275 an inentir.
ILP ENDIK NAWN MAHSE LA NGAI PAWIMAWH LO :
Nimin zing khan MZP Hqrs., Champhai, YMA Sub-Hqrs,. Champhai leh Champhai Police tangkawp chuan hnamdang ILP an endik chhunzawm leh a. Champhai khawpui chhunga hnamdang awmte kohkhawm niin mi 70 ILP endik a ni a, Niminpiah khan ILP nei lo check hi nei tawhin mi 70 te ILP endik leh a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 59.31)
Diesel : Tanky Full (Rs. 47.97)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 1.4.2015 (nilaini)
ZIRLAI 106 IN ZIRTIRTU PAKHAT CHIAH NEI :
Khankawn Primary School a zirtirtu indaih lohna chungchangah MZP Hqrs. Champhai chuan a rang thei ang bera hma lak sak turin Sawrkar an nge. Khankawn PS ahhian naupang 106 vel admit ni tawhin zirtirtu pakhat chauh an nei a, zirtirtu an neih belh hma chuan hma chu Khankawn VEC Member ten nitin mi 3 inkal chhawkin zirtir hna hi tlawmngaiin an thawk rih dawn a, he harsatna hi MZP Hqrs. Champhai chuan a rang thei ang berin Sawrkarin hma lak sak se an duh thu an sawi a, MZP Hqrs., Champhai chuan nimin khan Primary School a zirtirtu indaih lo chungchang hi Champhai SDEO C. Lalbiakzaua hmuin an sawipui nghal a ni.
ELECTORAL ROLL BUAIPUITUTE TRAINING :
Electoral Roll dik leh felfai zawk neih theih nana ECI-in National Electoral Rolls Purification and Authentication Programme (NERPAP) duan bawhzuina kal zelah nimin khan Champhai I&PR Auditorium Hall-ah Booth Level Officer-te tan Training buatsaih a ni a. Training hi Pu Benjamin Lalzama, Election Officer, Pu Zoremthara Ralte AERO Champhai North A/C leh Pu R. Vanlalsawta ERO Champhai South A/C ten zirtirna an pe a. NERPAP hi a lo hlawhtlin theih nan tuna E/Roll kan hman mek ah Double entry/particulars dik lo/EPIC dik lo leh pawimawh dangte chu siam tha tura hmalak a ni a. Hemi hna thawk tur hian Booth Level Officer (BLO) te ruat an nih thu leh Election Commission of India chuan Adhaar hi a ngai pawimawh hle a, Adhaar Card nei tur a Elector te pawh a duh thu training petute chuan an tarlang a ni.
ILP ENDIKNA NGAI PAIWMAWH LO :
Nimin zing khan MZP Hqrs., Champhai, Sub-Hqrs. YMA leh Champhai Police tangkawp chuan hnam dang ILP nei lo an endik. Kum danga lo tih thin tawh angin ILP check hna hi Sub-Hqrs. YMA Conference Hall. Tlangrawt ah neih a ni a, Champhai khawpui chhunga hnamdang awmte koh khawm an ni. He hunah hian mi 70-te ILP endik niin Champhai a hnamdang awmten he hun hi an ngaih pawimawh tawk loh avangin hnamdang ILP nei lo dap chhuak turin ngawrh zawka Special Drive neih tum a nih thu nimina Duty te chuan an sawi a ni.
CHHUANAWM :
Tv. C. Lalrinmawia s/o C. Khuanghlira, Champhai Zotlang chu Govt. of Mizoram in State Emblem tur inelna a siamah pakhatna niin Rs. 20,000 a dawng. Emblem hi Sawrkar in a hmang kher lo mai thei a, mahse siamrem tura koh theih reng a awm turin Sawrkar lam thuneitute chuan C. Lalrinmawia hi an hriattir.
Nl. F. Lalfakawmi d/o F. Vanenga, Champhai Vengthlang chuan Mizoram University atangin Doctor of Philosophy a hmu thar, a thesis hming chu `A Psychoanalytical Study of Selected Mizo Fictions` tih a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Free Sale (Rs. 59.79)
Diesel : Free Sale (Rs. 49.14)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 31.3.2015 (thawhlehni)
BOMB PUAK:
Ni 30.3.2015 (Thawhtanni) zanlai dar 12:57 khan Pu C. Hmingthanzuala (Lalmama) In Venglai Bazar bul kawng kharah mi tu tih hriat loh ten Gelatin ni ngei a rin bomb an ti puak. Vanneih thlak takin thi leh hliam an awm lo.
SILAI MU MAN :
Ni 29.3.2015 (Pathianni) chawhnu khan Champhai CID te chuan Pu Engkhanchin, Ngaizawl In atangin AK 47 mu 1348 an man a. Silai mu an man lai hian In neitupa Engkhanchin hi a awm loh avangin a nei tu hriat theih a la ni lo. Silai mu an man hi Local Market ah Rs. 2,69,000/- vel nia chhut a ni.
MIT LAMA HARSATNA NEITE A THLAWNIN ENDIK :
District Blindness Control Society bultumin Champhai District chhunga Mit BP sangte a thlawna enkawl hapta ‘Glaucoma Week’ (Glaucoma Detection Camp) chu nimin atang khan Champhai District Hospital ah nei hniin, mit lama harsatna nei mi 100 zet inentir zingah Mit BP Sang vanga harsatna nei mi engemaw zat hmuh chhuah a ni. Champhai District Hospital Superintendent leh Eye Specialist Dr Lalnuntluangi Khiangte chuan Mit BP sang zawnchhuah leh enkawl beihpui thlakna chu Hapta kalta a neih tura tih a nih laiin, rokhawlhna avanga tunkar chhunga neih a nih tak thu sawiin, mit lama harsatna nei zingah Mit BP sang nei bikte zawnchhuah leh a thlawna enkawl dam chu he Glaucoma Detection Camp hian a tum a nih thu a sawi. Inentir zingah Mit BP sangnei bikte zawnchhuah leh a thlawna enkawlna pek vek an nih tur thu leh Mit BP sang chu enkawl a tihdam theih a nih thu Dr Lalnuntluangi Khiangte chuan sawiin, mit lama harsatna hrang hrang nei, he Glaucoma Week denchhena inentirte pawh tih dan phung pang ngai a enkawlna pek anih tur thu a sawi bawk.
ILP ENDIK DAWN :
Tukin zingkar hian MZP Hqrs. Champhai, Sub-Hqrs. YMA le Champhai Police tangkawpte chuan hnamdang ILP nei lo an check leh dawn. Kum danga tih thin tawh angin tukin zingkar hian MZP Hqrs. Champhai, Sub-Hqrs. YMA leh Champhai Police tangkawpte hian Sub-Hqrs. YMA Conference Hall, Tlangrawt ah Champhai khawpui chhunga hnamdang ILP nei lo an check leh dawn a, Champhai khawpui chhunga hnamdang awm zawng zawngte kim taka kal vek turin an hriattir a, kal lote chu an chungah eng harsatna pawh thleng se sawi buai theih a ni lo ang.
RACING NEI DAWN :
Champhai District Motor Sports Association chuan nimin khan racing competition neihna tur Zote kawng an enfiah. Zote kawng hi racing neihna atan a tlak dawn em tih enin kawng chhe laite an thlithlai nghal a, Champhai ah hian racing competition hi nei hngei an tum Champhai DMSA te chuan an sawi ani. CDMSA hi March ni 15 atang khan din tan niin member inlak belh chho mek zel a ni.
TUIPUIRAL HMALAKNA :
Sub-Hqrs. YMA hnuaia Science & Environment Sub-Comt. nimina an chairman Pu C. Lalremliana Ina thukhawm chuan Tuipuiral Gr. YMA in tuihna humhalh tura an hmalakna enpui nise an tih bakah mipuite ngenna thuchhuah nise an ti.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Free Sale (Rs. 59.79)
Diesel : Free Sale (Rs. 49.14)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 28.3.2015 (thawhtanni)
COLLEGE FOOTBALL THIAMBER HMUAK :
13th Mizoram University Sports a Football Final chu Zirtawpni khan Ramhlun Sports Complex ah khleh ani a, Govt. Champhai College chuan T. Romana College chu 2-1 a hnehin Football Champion an ni ta. GCC Football Team te hi Inrinni zing khan Champhai panin an rawn chhuak a, College zirlai leh College a thawk zawng zawngte tlai dar 3 ah DK Traffic Point ah ropui takin an lo hmuak a ni.
FREE EYE CLINIC :
District Blindness Control Society Champhai huaihawtin vawiin atanga tunkar Nilaini chhung hian Champhai District Hospital a Eye OPD ah mit tha lo, lu na, mitmu na, mit BP sang ni a inringhlelte tan a thlawna inentir theih a ni. Mit BP sang (Glaucoma) damdawi pawh a thlawna pek an ni ang.
VC LAWMMAN :
VC lawmman January - March. 2015 chu DLAO Champhai Office ah vawiin atang hian lak theih a ni dawn.
CAMPAIGN NEI :
Kar kalta Nilaini atanga Zirtawpni thleng khan Champhai District Consumers` Assn. chuan Sialhawk, Khawhai leh Tualte ah zan riakin mipuite dikna leh chanvo humhalh inzirtirna, consumer awareness campaign an nei.
TUALPUI CHAMPION :
Inrinni khan N. Khawbung Zone Football Tournament chu final khela khar a ni a, Lalngilneia, Champhai DSYO chuan khuallian niin a hmanpui. Final ah hian Neihdawn leh Tualpui inkhelin Tualpui hian 1-0 in hnehna an chang a, an champion a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Free Sale (Rs. 59.79)
Diesel : Free Sale (Rs. 49.14)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 18.3.2015 (nilaini)
GRAPE LEH KIWI CHINDAN TUR ENFIAH :
Mizoram sawrkar hmalakna in Champhai District ah hlawk leh tha zawka Grape leh Kiwi chin theih dan tur enfiah tura lokal Taiwan mithiamte chuan nimin khan Khuangphah leh Hnaahlan a lo neituten Grape leh Kiwi an chindan te an enfiah.
Hsin-Chiang Hsu, Assistant Representative, Taipei Economic and Cultural Centre, Yih-Shiow Chang, Senior Adviser and Project Manager, Taiwan ICDF leh Ming-Te Lu, Assistant Researcher, Crop Science Division, Taiwan Agriculture Research Institute ten nimin khan Khuangphah leh Hnahlan huan te an enfiah a. Taiwan atang hian Taiwan Economic and Cultural Centre bultumin Dr. Chiang, Assistant Representative, Taipei Economic and Cultural Centre, Chang-a, Dr Lu-a ten Khuangphah a Kiwi chinna hmun an tlawh a. Lei hanna an enfiah bakah Kiwi an sawngbawl dan te a hmunah an en bawk.
Hemi hnu hian Khuangphah ah DC Rest House-ah Taiwan palaite hian loneitute hi kawmin Kiwi chin kawnga an harsatna tawh mekte an sawipui a. Loneitute chuan Kiwi chu a par hnuah pawh a rah hmuh tur a awm loh changte, a ler emaw a bul atangin an thlai thenkhat chu a thih thu te hrilhin Taiwan mithiamte chuan lei tha pek dan uluk a tul thu te leh Kiwi chi bakah sik leh sa chuan a thar chhuahah awmzia a neih theih thu te an sawi a ni.
Taiwan mithiamte hian nimin chawhnu khan Hnahlana Grape chinna leh Winery te an tlawh bawk a. Hnahlan Grape Growers’ Society hruaitute nen inkawmin hlawk zawka Grape chin dante, a rahthlum zawka thar theih dan te leh a chinna kawnga harsatna awm theite an sawi ho a ni.
Mizoram Chief Minister Lalthanhawla leh Rajya Sabha MP Ronald Sapa Tlau ten hralh chhuah theih tur theirah kan thar chhuah dan kawng dap tura an hmalakna leh ngen angin Taiwan mithiamte hian an rawn enfiah a, Taiwan mithiamte hi DRDA leh Horticulture Department a thawktue bakah Media miten an tawiawm a ni.
LEMZIAK INELNA BUATSAIH :
Nimin khan National Drinking Water & Sanitation Awareness week denchhenin High School chin hnuai lam zirlaite tan One Day Painting Competition buatsaih a ni a. Category 3-ah thenin topic pathum teuh pek an ni.
Primary School Zirlaite tan ‘Bawlhhlawh a bawmah paih rawh” tih te ‘Kut silfai hi natna pumpelhna tha tak a ni’ tih te a ni a. Middle School zirlaite tan ‘Tui dahkhawlna siam hi tui hniang hnar neihna a ni’ tih te, ‘School leh a vel vawnfai hi zirlaite mawhphurhna a ni’ tih leh ‘Ramngaw humhalh hi tui hna siamna pawimawh tak ani’ tih te a ni a. High School zirlaite tan ‘Tuikhur hnarah ban ni loin thing phun zawk ang che’ tih te ‘Ramchangkang apiangin faina leh thianghlimna an ngai pawimawh thin’ tih leh ‘Hriselna lui tui leh a vel vawn thianghlim’ tih te a ni a. Zirlai naupangten an duh ber hmangin lem an ziak a ni. Lawmman hi Hapta hman mek kharna hunah sem a ni ang.
SELECTION NEI :
Nimin khan Subroto Mukherjee Cup 2015 a Mizoram aiawh tur thlanna Chhangphut Field ah neih a ni a, Pu Lalngilneia Colney, DSYO chuan Infiammi naupang ten Aizawl kher pan ngai lo a, Champhai ah ngei trail an nei thei chu thil lawmawm tak a ni, a ti.
CLEAN BETHEL :
Ni 17.3.2015 (Thawhlehni) zing khan Bethel Br. YMA Sanitation Sub- Comt. bultumim Bethel huamchhunga Faina beihpui thlakna 'CLEAN BETHEL' hawnna hun chu Bethel Kawnah neih a ni. Pi V.Lalmuanpuii, DUDO ( UD&PA Deptt.) chuan hawnna a nei. Hawnna hun neih zawhah vengchhung thianfaiin hnatlang an nei zui nghal. Ruahmàn dan chuan kartin hnatlang neih an tum.
INHRUIPAWH :
Nimin khan Chhura Hmunah Champhai District Tug of War Competition vawi 10-na neih a ni a, Champhai SP John Laldina`n Khuallian niin a hmanpui.
Khuallian chuan thusawiin, Champhai chu infiamnaah an sang a, District dang tluk loh an ni a, hei aia sang zawk thleng tura theihtawp chhuah zel turin a chah a. Hun vawn dik a ngaipawimawh thu sawiin function chi hrang hrangah a hun taka tan a ni lo fo thin chu thilpawi tak a ni, a ti. K. Lalremsanga, Hqrs. Executive member chuan Association hmalakna chi hrang hrang a sawi a. Tug of War chu mizoram aiawha kal awlna ber Sports Item a ni tih sawiin, Champhai chu Mizoram aiawha kal tura tinzawn ber an nih thu a sawi bawk. He inelnaah hian Team 6 an tel a, Hmunhmeltha Team an champion a, Tlangsam Branch YMA team 2-na an ni. He hun hi Hqrs. Treasurer PC Lalhmangaiha leh K. Lalremsanga bakah Lalngilneia Colney, DSYO ten a telpui a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Beisei (Rs. 59.79)
Diesel : Tanky Full (Rs. 49.14)
RD PUMP : (6:00 AM - 6:00 PM) Sunday Close
Petrol : Nil
Diesel : Free Sale
ni 17.3.2015 (thawhlehni)
NATIONAL DRINKING WATER & SANITATION AWARENESS WEEK HAWNG :
Nimin chawhma khan Government Champhai College Multipurpose Hall-ah National Drinking Water & Sanitation Awareness hapta hawnna neih a ni a. He hunah hian Champhai DC Pu H Lalengmawia IAS chuan khuallian niin a hman pui a ni.
Khuallian chuan faina chungchang hi Sorkar laipui chuan ngai pawimawhin kum 1954 daihtawhah Rural Sanitation programme duangin bul a lo tan tawh thu sawiin, fai tur chuan tui thianghlim kan neih hmasak a ngai a ni, a ti a. Mizoram chhunga luitui lo kiam zelah hian mitinin mawhphurhna a nei tih kan hriat thar theuh a ngai a, PHE Department- in mipui kham khawp tui min pe thei lo a nih pawhin ruahtui khawl zawngin tan kan la ve thei a ni, a ti a. Kan tui tlan te'n kiam lam an pan zel chuan Mizoram hi hmun ralmuang lo takah a ding mai dawn a ni, Pu H. Lalengmawia chuan tiin, tui thianghlim tam zawk nei thei tur chuan kan khawsak phung hi kan thlak a ngai a ni tiin kalkhawmte chu a bul tan tu leh midangte entawn tlak ni turin a sawm a ni. Champhai a lo fai zawk theihna turin Ui leh Ar khuahkhirhna dan leh kawngkama bunhraw dah khapna thupek chhuah a, dan ang taka kalpui a nih tur thu Champhai DC chuan a sawi bawk.
Nimin hun hi Pu Lalrammawia, SE PHE Department chuan a kaihruai a. Champhai tui tlan mek Tuipui lui chu kum 20 chhung lekin a tam lam 75% in a hniam tawh thu tarlangin, kum 20 lo kal leh turah chuan a kangchat mai ang tih a hlauhawm thu a sawi a. Kan tu leh fa ten tui in tur thianghlim leh tam zawk an neih theihna turin vawiin hi bul tanna ni tura a duh thu a sawi a ni.
He hunah hian mi sawm bikte atangin zirtirna hrang hrang ngaihthlak a ni a. Dr J. Lalramchhuanga hnen atangin "Bawlhhlawh leh natna hi unau an ni" tih thupui hmanga zirtirna a buatsaih chu ngauhthlak a ni a. Associate Prof. P Lalhmingliana'n "Tui thianghlimlo hi natna thlentu a ni" tih thupui a sawi a. "Zun leh ek thlahdah suh" tih thupui Pu VL Chama Hnamte, President Sub Hqrts YMA Champhai atangin ngaihthlak a bawk a. Pi Lalhmachhuani, Sub Hqtrs MHIP Secretary chuan "In leh a vel vawng fai rawh" tih thupui a sawi ve bawk. Pu Lalnunmawia Principal Govt Champhai Colege chuan lawm thusawin he hun hi a khar a ni.
GRAPE LEH KIWI CHINDAN ENFIAH TUR LOKAL :
Champhai leh a chhehvela Kiwi leh Grape chin dna rawn enfiah turin Taiwan mithiante chuan nimin tlai khan Champhai an rawn thleng.
Kiwi leh Grape enfiah tura Taiwan palai lokalte hi an vaiin mi pathum an ni a, nimin tlai khan Circuit House lo thlengin vawiin atang hian Champhai leh a chhehvel an tlawh dawn a ni. Ruahman lawk ang chuan vawiin hian Khuangphah a Kiwi chin dan an enfiahbakah loneitute an kawm nghal dawn a, hemi hnu hian Hnahlan pan lehin Grape chin dan an enfiah bakah Grape chingtute kawmin hun an hmang leh dawn ani.
Naktukah Champhai Winery tlawhin Champhai Grape Growers` Society te nen inkawmhona hun an hmang ang a, hemi ni vek hian Champhai chhuahsanin Aizawl lam an pan leh dawn ani .
DC ZIN CHHUAK :
Champhai DC H. Lalengmawia IAS chu Aizawl a meeting pawimawh a tel turin nimin chawhnu lam khan Aizawl panin a liam thla a, naktuk emaw naktip lamah a lo haw chho leh dawn niin thu kan dawng.
INHRUIPAWH :
Champhai Dist. Tug of War Competition chu vawiin hian Chhura Hmunah neih a ni dawn a, Champhai SP John Laldina chu khuallian niin he inelna hi a hawng ang. He hun hmanpui tur hian Hqrs. atangin Hmangaiha, Treasurer leh lalremsanga, Exe. te an lo kal a. He inelna a tel turte chu tukin zing dar 10 ah inbuk turin Chhura hmunah kim tur a ni ang.
FANG KUAL ANG :
Kolasin District a Primary School zirtirtu 20 te chuan Champhai leh a chhehvel dang turin vawiin hian Champhai an lo thleng ang a, naktukah Rihdil tlawhin hun an hmang dawn niin thu kan dawng.
MJA CHAMPHAI TEN NATIONAL HIGHWAY NGHAKHLEL :
Champhai District MJA Annual Conference Vawi 27-na chu kar kalta Zirtawpni khan Champhai Circuit House Conference Hall ah neih ani a, he hun hi Champhai District Bawrhsap H. Lalengmawia chuan a hmanpui.
District Bawrhsap H. Lalengmawia, IAS chuan Champhai District chhungah chhiatrupna thleng thei a ni hthu sawiin, Khawzawl ah lei thlahniam chuan kum kalta lamah mipui manganna leh thlabarna a siam a, e lei tlahniam venna atan hian tui luankawr tha tak siam tum anih thu a sawi bakah Champhai Kanan Venga lei min thin dalna tur pawh thuneitu sang zawkah thlen turin hmalak a nih thu a sawi bawk. MJA Champhai District Member te chu hmasawnna hnathawh kawngah leh mipuite kaihhruai kawngah sawrkar tawiawm turin a ngen ani.
Chawhma lamah an pawl President Lalhmingmawia Pachuau kaihhruaiin pawl kaihhnawih thil chi hrang hrang relho a ni a. Kum 2015 MJA Champhai District Holiday atan kum danga an lo hman thin angin YMA Day leh Independence Day chu pawm a ni a. Member nih dilna an dawn chu Hqrs. lama kalpui zui zel nise, an ti. Resolution pathum an pass a, Central sawrkar hmalaknaa Faina Beihpui thlak a ni chu lawmawm an tiin Champhai District mipuite pawhin mahni khua leh vengah theuh tha taka kalpui nise an duh tih an tarlang a. Champhai leh Zokhawthar inkara State Highway siam a ni chu lawmawm an ti a, CHamphai District chu National Highway nei lo District awm chhun a nih avangin Champhai leh Seling inkar National Highway siam tur pawh rang taka siam turin thuneitute an ngen tih tarlan a ni bawk. Hei bakah hian Mizorama Internet signal nei chhe ber District kan nih reng laia BSNL in Microwave hmang tura tan ala chu lawmawm an tiin hun rei tak atanga OFC hmang tura hmalak tawh pawh thuneitu ten chak zawka hma an lak chhunzawm ngei an duh tih an tarlang bawk.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 59.85)
Diesel : Tanky Full (Rs. 49.22)
RD PUMP : (6:00 AM - 6:00 PM) Sunday Close
Petrol : Nil
Diesel : Free Sale
ni 13.3.2015 (zirtawpni)
MZP NORTH KHAWBUNG BRANCH TEN ZIRLAI CHAWIMAWI :
Nimin chawhm khan Thanghlianga Hall, Khawbungah MZP North Khawbung Branch chuan zirlai ti tha chawimawina hun an hmang a, he hun hi H. Lalengmawia, IAS, Champhai DC chuan khuallian niin a hmanpui.
Chawimawina inkhawm hi Lalhmachhuana Chhawnchhek, MZP NOrth Khawbung Branch President chuan a kaihruai a. Khuallian H. Lalengmawia IAS, CHamphai DC chuan thusawiin, Champhai khua hian zirna a thangharh si lova sum leh pai ringawt kan um chuan kan la chhiatpui dawn a. zirna kawngah kan thangharhin zirna kan ngai pawimawh tur ani, a ti a. Nu leh pa ten kan fate zirna kawngah sum kan ui tur a ni lo a, zirlai chungchang kan sawipui tam a ngai a, theihtawp kan chhuahpui tur a ni, a ti. Keimahniah inrintawkna a san ang zia zelin kan thlen chin a sangin a hniam thin a, chuvang chuan zirtirtu leh nu leh pa ten zilaite an inrintawkna kan siam tur a ni, a ti bawk.
MZP Hqrs. Champhai Vice President Isaac Lalduhawma pawhin thusawiin, zirlaite hian mahni tan leheizawnnaatan mai ni loin ram leh hnam, khawtlang tan kan zir tur a ni, a ti a. Kumin hian HSLC leh HSSLC titha te chawimawn hun MZP Hqrs. Champhai chuan a hmang leh dawn a, chawimawina dawng ve thei turin leh lehkha zur uar turin zirlai kalkhawmte chu a chah a. MZP hmalakna in sawrkarin School tan hun a tidanglam a, zirlaite kan active lehzual a ngai a, hma kan sawn phah ngei MZP chuan a beisei a ni, a ti bawk.
Nimina Zirlai ti tha chawimawina hunah hian MZP NOrth Khawbung Brnach huam chhunga Nursery atanga Class IX zirlai ti tha pakhatna atanga pathumna thlengte chawimawi an ni a. He hun hi MZP Champhai Hqrs. atangin Vice President Isaac Lalduhawma leh Thangdeihmanga, Secretary i/c Information ten an hmanpui bawk a ni.
FAMCHANG :
Nimin chawhma dar 11 khan DDK Stringer CB Lalengzuala, Champhai Electric Veng chu a pumna avangin a boral. CB Lalengzuala hi CHamphai a Local Cable 2 CCN leh LCN ah te New Reporter in alo thawk tawh thin a, MJA Member pawh ni tawhin kum 2009 khan SSK News Correspondent ah a lut a, vawiin thleng hian he hna hi a la chelh a. Champhai Daily Newspaper Rihlipui ah hian News Editor hna a lo chelh tawh bawk. A ruang hi nizan khan tlaivarpui niin vawiinah vuiliam a ni ang.
COORDINATION MEETING :
Nimin khan BRC Training Hall ah Champhai District SSA Mission hnuaia All Coordinators Meeting neih a ni.
He Meeting ah hian kum 2015 atanga kum 2016 chhunga an hmalak dan tur ruahman a ni a, Champhai District chhungah Elementary Education tha zawka kalpui a nih theih dan tur chungchang ruahmanna hrang hrang an sawiho a ni. Account & Report chungchangte, TA/DA leh Record vawn chungchangte, Data Collection leh MIS chungchang te leh Enrollment Drive & Quality Education chungchang te an sawiho bawk. He meeting hi K. Lalsiamliani, DPC (SSA) Champhai District; Liansanga Pautu, SDEO Khawzawl leh C. Lalbiakzauva, SDEO Champhai te kaihhruaina hnuaia neih a ni.
KELKANG PANTU PUNG ZEL :
Kum 2013 atanga lo kalpui tan tawh Kelkang Kohhran hlimna chhimtu chu an pung chho zel.
Nizan hmasa thleng khan mikhual inziaklut 2583 an awm tawh a, nimin lamah mi thahnem tak chuan Kelkang hi an pan leh bawk. Kelkang khua hi In 250 vel niin mikhual ngah deuh chuan mi 60 te an nei a, a nei tlem pawl pawhin 30 vel zelin an nei a ni. Mizoram khaw hrang hrang atanga kalkhawm te zingah hian Kohhran aiawh a kal te leh mimal thahnem ngaihna a kal te an ni hlawm a, he hmunah hian tisa leh thlarau a damna beiseiin an pungkhawm a ni.
1677 TLING TAWH :
Champhai Excise & Narcotics Dept. atangin zu leina permit chu mi 1677 hnenah pek chhuah tawh a ni. Zu permit hi a diltute hnenah pekchhuah mek a ni a, tunah hian serial no. 400 chin hnuailam chuan Office hun chhungin lak chhuah theih a ni a, Thawhtanni atang khian Serial No. 401-485 chin tan lak chhuah theih a ni ang a, permit la turten mahni ngeiin lak a ngai a ni.
MINISTER IN TLAWH :
Nimin zing khan Trade & Commerce Minister H. Rohluna chuan Champhai Bazarpui a tlawh. Minister hian Champhai Bazar Building te chu enfiahin, chei that a hun tawh thu a sawi a. Sawrkar kum tharah Sanction awm dan a zirin hma lak a tul thu a sawi.
MJA CONFERENCE :
Vawiin hian MJA Champhai District Annual Conference chu Circuit House Conf. Hall ah neih a ni dawn a. Chhun dar 12 ah First Session nein, rorel a ni ang a; chawhnu dar 2 ah Champhai DC H. Lalengmawia, IAS khuallian a hmangin hun hmanzui a ni ang.
Hemi avang hian naktukah chanchinbu a chhuak thei dawn lo.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 59.85)
Diesel : DCSO Permit (Rs. 49.22)
RD PUMP : (6:00 AM - 6:00 PM) Sunday Close
Petrol : Nil
Diesel : Free Sale
ni 12.3.2015 (ningani)
NLUP DAWNGTUTE INHLANTHARNA MINISTER IN HMANPUI :
Mizoram hmundang rualin nimin khan Champhai Town Hall-ah Champhai District-a NLUP dawngtute tan inhlantharna hun hman a ni a, he hunah hian Education Minister Pu H.Rohluna chu khuallian niin a hmanpui. He hun hi Champhai DC Pu H. Lalengmawia'n a kaihruai a ni.
Pu H. Rohluna chuan NLUP hi chhungkaw intodelhna atana kan hman theihna turin sorkarin thahnem a ngai hle a, a dawngtu mipuite pawhin a hma aia thahnem an ngaih lehzual theihna turin he NLUP revitalization Programme hi District hrang hrangah nimin hian hman a ni, a ti a. Minister chuan, NLUP hlawhtlinna atan hian sorkar chuan theihtawp chhuah mah se a hlawhtlinna tak tak erawh chu a dawngtu mipui kutah a awm a, he malsawmna hi dinchhuahpuina atan kan hmang lo a nih chuan a bak beisei leh chuan tur a awm lo, a ti.
Pu H.Rohluna chuan, NLUP tanpuina sum hi Central sorkar atanga lokal a ni a, UPA sorkar khan a ngai pawimawh hle a. Tunah pawh NDA sorkar a thlawp hle a. Hei mai bakah hian tunah NLUP ah UNO nena tangkawpin hmalak tum a ni a, MoU pawh ziahfel tawh a ni, a ti.
Minister chuan NLUP anga bultanna tur sorkarin a siam hi a awm zen zen lova, tun bak hi chu huntha kan tawng tawh lo maithei a, hlawhtlinpui tura thahnemngai taka a dawngtuten hma kan lak a tul tih sawiin, hmala tha duh lo leh dinchhuahpui tuma beitute chu tunah pawh hian an dinhmun a inthlau hle tawh a ni, a ti a. Sorkar hmalakna ni mah se sorkar chuan a tihtur a ti a, mipui lamin kan tih ve tur kan tih a tul a ni, a ti a. Mizoram pum thlirin NLUP chu a hlawhtling thawkhat nia a lan thu leh, chu chu lawmawm a tih thu te, Line Department-te chu NLUP dawngtute hmalak danah survey tha zawk nei tura beisei an nih thu te a tarlang bawk a ni.
NLUP inhlantharna hunah hian Line Department hrang hrang 6 ten NLUP-a hma an lak dan report an pe a. A tlangpuiin Champhai District-ah chuan NLUP dawngtu zingah hma la tha lo an tam loh thu leh, hmala tha lote chu umzui zel an nih thu te an tarlang a ni.
WATER & SANITATION WEEK HMAN DAN TUR REL :
Nimin chawhnu dar 2 khan I&PR COnference Hall, CHANEM ah District Water & Sanitation Comt. chuan District huapa Water & Sanitation Awareness Week hman dan tur chungchang an sawi ho.
He hun hi CC Lalchuangkima, Project Director, DRDA chuan kaihruaiin District huapa Water & Sanitation Awareness Week, March ni 16 atanga march ni 22 chhunga hman dan tur chungchang an ngaihtuah a. District huap Water & Sanitation Awareness Week hi a ropui thei ang berin Govt. Champhai College Multipurpose Hall ah hawnna neih ni se, an ti a. Champhai DC H. Lalengmawia chu khuallian atan beisei a ni. Hemi ni hian Kahrawt Dawrkaikawn atanga Bethel kawn thlen gkawngzawh tura ruahman ani a, Circuit House kawtah hnatlang neih nghal tur niin hemi atan hian YMA, MUP, MHIP hruaitute leh College zirlaite tel tura beisei an ni a. Week hman chhung hian Local Cable TV ah Water & Sanitation Awareness chungchangah LIVE Discussion neih nise, tih a ni a. College zirlaite tan Mizo tawng leh saptawngin Essay Competition buatsaih ni se, an ti. Ni 18.3.2015 hian High School chin hnuailam te tan One Day Painting Competition buatsaih nise; an ti a; mawh lo phur turin SDEO chu ruat a ni bawk. Hei bakah hian Water & Sanitation Awareness Week denchhen hian Champhai tui lak hnar Keilungliah leh Tuipui te thianfaia hnatlang neih nise, YMA Branch hrang hrangten hemi denchhen hian hnatlang nei se, an ti bawk.
PWD TEN KAWNGPUI SIAM THA MEK :
PWD chuan tunlai hian Veng hrang hrang kawng chhelai thawmthat hna an thawk mek a, tunah hian Tuipui Bazar atanga College panna Venglai huam chhunga kawng chhelaite thawm tha mekin, hei bakah hian Thlerpui to Bazar, Bazar to Dawrkaikawn, Chhangphut Field kalkawng te leh Vengsang atanga Vety Office panna kawng chhelai te thawmtha leh turin hma an la mek bawk. Kum 2016 a Champhaiin KTP General Conference a thlenna tur New Champhai panna kawng chhe tak pawh siamthat hna thawk turin ruahmanna an siam bawk. Lalrinsanga, SDO (PWD) chuan mipui te hnenah ngenna siamin Champhai khawchhunga kawng siam that hna thawh mekah, PHE Tui Connection ti tura kalkawnga pipe phum turten kawng an siam that hma ngeia lo tifel vek turin mipui a ngen.
BUS SERVICE TAN :
Champhai atanga Med-Aim Hospital pan duh tan Bus Service a awm dawn a. Zing dar 8 ah Zotlang atangin Champhai; Zing dar 10 ah Champhai atangin Med-Aim Hospital; dar 12:30 ah Med-Aim atangin Champhai; tlai dar 3 ah Champhai atangin Zotlang a pan leh ang. Champhai lam atanga kal duh tan Vengthlang Biak In bul, DK Traffic Point, Bethel kawn leh New Champhai kawnah te lam a ni ang.
INZIAK TLING :
JH Vanlalruata, MSc (Agri) s/o Vanhela Champhai IB Veng huan North East Initiative Development Agency hnuaiah Project Officer ni turin a in ziak tling a, Aizawlah a post dawn niin thu dawn a ni.
MUP SUB-HQRS. CHAMPHAI ASSEMBLY :
Nimin khan Venglai Community Hall-ah MUP Sub-Hqrs. Champhai chuan ‘Mite tana malsawmna’ tih thupuia hmangin Assembly vawi 6-na an hmang a. K. Malsawma, President MUP Gen. Hqrs. chu khuallian niin a hmanpui.
Khuallian chuan thusawiin Upa pawlte chuan dikna leh rinawmna kan nunpui tlat tur a ni a, Tar Pension chungchangah mi thenkhat chu duhsak bik neiin dik lo taka kalpui awm thin mahse, vawiina kalkhawmte hi chuan dik tak leh rinawm takin kan kalpui tur a ni, a ti a. Mahni Area leh Unit theuhah khawtlang siamthat hnathawh hi kan tih tur a ni tih kanhriat thar reng a ngai a. Kan finna, kan thiamna leh kan theihna te kan ram tan kan hlan ve tur a ni, a ti bawk. Khuallian chuan MUP hmalakna in Damdawi inah Upa zawkte tana Ward hrang siam turin sawrkarin hma a lak mek thu leh General Hqrs. hmalakna chi hrang hrang a sawi bawk. He Assembly ah hian MUP Sub-Hqrs. Champhai hruaitu tur thlan nghal a ni a. President ah K. Vanlalzuata; Vice President - C. Roliana leh Treasurer - B. Biaktluanga te thlan an ni a, anni hian an thawhpui tur te an ruat leh dawn a ni.
INVAWHLUM PALH :
Thawhlehni tlai lam khan Lalhruaia, Hnahlan khua (P&E Dept. a thawk) chu an veng tleirawl thenkhatin cho in an intibuai a, heng tleirawl rualho hi Hruaia chuan hauin a zilh a, chu chu hua in heng tleirawl ho nen hian an intibuai ta a ni. Chu chu a nupui nau in lo hriain heng mite hi vuak a tum chu vuak thelhin a makpa chu vaw fuh palh ta hlauh a. Hruaia hi a zanah pawh tui takin a mu a nimin khan anchhungte ngaihthalo chuan Hnahlan Damdawiin pan puiin a thawk a buai avangin a awm an nem a. Thi kharte nem chhuakin Champhai lam panpui a ni a, Champhai atangin Aizawl panpui turin an ti leh a tichuan Khawzawl leh Kawlkulh inkarah a hliam tuar loin a boral ta a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 59.85)
Diesel : DCSO Permit (Rs. 49.22)
RD PUMP : (6:00 AM - 6:00 PM) Sunday Close
Petrol : Nil
Diesel : Free Sale
ni 11.3.2015 (nilaini)
SSA ZIRTIRTU TRAINING DC IN HMANPUI :
Champhai District SSA Mission bultumin nimin khan Champhai Vengsang YMA Hall-ah Champhai khawpui chhunga Primary leh Middle School zirtirtute pualin Consultation on enrolment Drive and Qualilty Education chungchang zirhona neih a ni a, he hun hi Champhai DC Pu H. Lalengmawia'n a hmanpui.
DC Pu H. Lalengmawia chuan India ramah zirna in maktaduai khat leh a chanve vel bun tawh chu mithiamten tam tawka an ngaih thu leh zirna in neih tam aia zirna tha neih atul thu an sawi chu a pawm thu sawiin, zirlaite hnenah thiamna famkim pe tur chuan (Quality) zirtirtu tha neih a pawimawh ber thu a sawi a.
Zirtirtu tha ni tur chuan zirtirna kawng tinrengah inrin tawkna neih a pawimawh thu sawiin, DC chuan zirlaiten hriatna famkim an dawn theihna turin zirlaibu piahlamah zirtirna pe chhuak thei turin hriatna neih a tul thu leh inpek zawhna a pawimawh thu te a sawi a. Zirlaiten zirlai nun an hmanna piahlamah khua leh tui tha, mi hmantlak leh nun hlawhtling nei thei tura chher chhuak turin zirtirtute ko-ah mawhphurhna a innghah thu a sawi bawk.
DC HOIN BANK LAM HOTUTE MEETING :
Nimin chawhma khan District Consultative Committee (DCC) Meeting chu DC Conference, Hall Keifangtlang ah Champhai DC H. Lalengmawia, IAS kaihruaina hnuaiah neih a ni.
He Meeting hi P. Nandi, Lead District Manager, Lead Bank Office, SBI Champhai chuan a kaihruai a, Project Director, DRDA, APM, NABARD, Government line Department, SDPO, AMFU leh District a Bank Branch Manager te an tel a. Meeting ah hian DC chuan bank zawng zawngte leh Agencies te PMJDY hlawhtling taka an kalpui avangin leh chhungtin ten Bank Account an hawng thei chu lawmawm a tih thu a hrilh a. DC chuan Bank te chu Aadhaar Card leh Rupay Card chu Bank Account kaltlanga tam zawk pe chhuak a, tan la turin a fuih bakah, PMJDY Account neite hnenah a dawng thei an awm chuan loan Rs. 5000 thleng pe turin a chah bawk.
He meeting ah hian Financial Parameters hrang hrang CD Ration, Annual Credit Plan Achievement hnuaiah PMEGP, KCC, SHGs/JLGs leh Financial Literacy Camps chungchang sawi ho a ni a. DC chuan Bank zawng zawngte an Financial Targets neih ang angte tihlawhtling ngei turin a chah a ni.
PERMIT LAK THEIH :
Mizoram Excise & Narcotics Dept. in MLPC Act. hnuaia zu lei phalna permit an pekchhuah mekah Champhai Excise Office atanga Permit diltu No. 399 thlengin vawiin hian permit lakchhuah theih a ni dawn. Permit pekchhuah mek a nih avangin Excise Office hi chawhma lam chuan a lun thei hle tih thu dawn a ni.
TIFEL TURIN NGEN :
MIZOFED LPG Champhai Office a hming thlak, hming siamrem leh Bank Account detail tifel tur zawng zawng ten 14.3.2015 ral hma a tihfel vek turin Manager chuan mipuite a ngen.
MINISTER LOKAL :
Minister Pu H. Rohluna chu nizan khan Champhai rawn riakin vawiinah NLUP chungchanga mipuite an kohkhawm na Champhai Town Hall-ah a tel pui ang.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 59.85)
Diesel : Tanky Full (Rs. 49.22)
RD PUMP : (6:00 AM - 6:00 PM) Sunday Close
Petrol : Nil
Diesel : Free Sale
ni 10.3.2015 (thawhlehni)
TUIPUI LUIDUNG HUMHALH CHHO ZEL :
Inrinni tlai khan Tuipui luidunga sangha man nana an hman lenkhang leh hawlrawk an man sak chu Tuipui Tlawhchhan Joint Committee te chuan Tuipui lei bulah an halral.
Inrinni khan Tuipui Tlawhchhan Joint Committee te chuan Hruaitu thar inruatin TUipui luidunga nungcha, thing leh mau humhalh chungchang an ngaihtuah nghal a. A bikin sangha man nana len, lenkhang leh hawlrawk hman an phal chin number 25 aia sin hmangte chu Inrinni tlai khan man sakin Tui lei bulah an hal ral nghal a ni. Joint Committee ah hian Sailulak, Leng, E. Lungdar, Biate, Khawbung leh Zawlsei Branch YMA atangin Branch aiawh engemaw zat an kal a. VC leh MHIP lam pawhin an tawiawm bawk ani. Joint Committee chuan hma chak zawka lak a nih theih nan Tuipui luidung enkawl tur bik chan an insem a, Khuangthing in Tiau atanga Lungzawl chhuah thleng; Sailulak in Lungzawl chhuah atangin Vaikai; Zawlsei in Vaikai atangin Lengthuam; Leng in Lengthuam atangin Arsi Lui chhuah; E. Lungdar in Arsi lui chhuah atangin Zawngtah lui chhuah; Khawbung leh Biatein Zawngte lui chhuah thleng venhim hna ngawrh leh zualin an thawk dawn a ni. Tuipui luidung chan insema harsatna neite chu Joint Committee in a bawhzui zel dawn a ni.
Dynamo, Jaletine, Sangha Vuak leh Hrai, Len lam chi Number 25 aia sin hman khap tlat a ni a, hmundang atanga lui kal tur tan pawh hmanraw phal loh hmanga lui kal an awm chuan hma lak zel an tum thu Joint Committee chuan an tarlang a. Tuipui lei hnuai, lei chhak leh thlang 200 mts huam chhung phei chu eng hmanraw hmang maha luidung nungcha man an phal loh bakah insuk nan pawh hmang lo turin mipui an ngen a ni.
SAWN DAWN :
Champhai District Labour & Employment Officer K. Lalrinawma chu Deputy Labour Wing, Aizawl hna chelh tura sawn a ni a, a hna hi tun thla tawp emaw thla thar tirah emaw a zawm dawn a. A hna chelh tur hi Labour Wing ah chuan hna sang ber a ni a, hetihlai hian a hna kalsan tur chelh tur erawh dah an awm rihlo niin thu dawn a ni. A kal hunah chuan District Employment Office-ah hian thawktu mi pahnih deuh chauh an awm tawh dawn niin thu dawn a ni.
ZIRHO DAWN :
DPC, SSA leh DEO Office, Champhai huaihawtin vawiin hian Champhai Town leh a chhehvel, Mualkawi leh Vapar huam telin Sawrkar Elementary School zirtirtute pualin ‘Consultation on Enrollment Drive & Quality Education’ chu Vengsang YMA Hall-ah nei a ni dawn a. Zing dar 10 ah Champhai DC H. Lalengmawia, IAS chuan a hawng ang.
SDHO KAL DAWN TA :
SDHO Pu C. Lalremsiama chu Khawzawl Division Office ten nimin khan thlahna hun an hmang a, vawiin hian amah thlaktu tur Pu Vansanga nen charge an inhlan ang a, charge inhlan zawhah hian Lunglei panin a chhuak nghal ang. Tarlan tawh angin Pu Mapuia hi Lunglei ADHO a awm tura sawn a ni.
ZU LEINA LICENCE :
MLPC Act hnuaia zu lei phalna licence chu nimin khan Excise & Narcotics Department Office-ah serial no. 1-200 in an lachhuak a, vawiin hian 201-315 tan lakchhuah leh theih a ni ang.
MUP KHAWMPUI :
MUP Sub-Headquarters, Champhai chuan naktuk nilaini chawhma dar 11 hian Venglai Community Hall-ah Assembly an nei dawn a, Gen. Hqrs. a an hruaituten an rawn hmanpui dawn a, palai thahnem taka kal turin an inhriattir a ni. He hunah hian 2015-2017 hruaitu tur thlanna an nei nghal ang.
AGRICULTURE IN HMA LA :
Champhai District Agriculture Dept. chuan tunlai hian RKVY hnuaiah WRC I leh WRC II a kuthnathawktute tan Land Development an tihsak mek a, WRC-I ah Thekpui khuaa Phunchawngzawl leh Saihiha loneitu te, Phaisen Zaua loneitu, Khawzawl, Chawngtlai, Chalrang leh Khawhai a loneitute leh Mimbung khuaa loneitute tan leh WRC II-ah Vankal khuaa Tlangphei Zau, Vantlang khuaa Sihpui Zau leh Tlangsam rama Dihmun phaiah te terrace an lai bawk a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 59.85)
Diesel : Tanky Full (Rs. 49.22)
RD PUMP : (6:00 AM - 6:00 PM) Sunday Close
Petrol : Nil
Diesel : Free Sale
ni 9.3.2015 (thawhtanni)
CHAPCHAR KUT HMANG :
Mizoram hmun dang rualin Zirtawpni khan Sub Hqtrs YMA Champhai huaihawtin Champhai Kahrawt YMA Field-ah Chapchar kut hman a ni a, Pu H Lalengmawia IAS Champhai Bawrhsap chuan Kutpa niin a hmanpui.
He hunah hian Pu VL Chama Hnamte Sub Hqrs. YMA President chu thlengtu a ni a. Thusawiin Pu VL Chama Hnamte chuan Mizo thalaite hian thalaite puala kut kan neih Chapchar kut hi Sorkarin a ruahman vang chauh ni loin, uar takin leh hlut thiam taka hman zel kan zir a pawimawh a ni a ti a. Mizo Kristian te hian Mizo tak leh Kristian takin kan hnam rohlute hi a nunpui theih a, kan hnamzia a bo chuan kan sakhuanna pawh a ral dawn a ni tih ngaihtuah chungin kan hnam rohlute leh kan kut te hi chawisana, dah pawimawh a ngai a ni a ti a. Hnam zia rang leh nunphung te hi nitin che reng a ni a, a pawimawh ber chu kan hnam nihnaah kan chiang tur a ni a ti bawk.
Kut Pa Pu H Lalengmawia IAS, Champhai Bawrhsap pawhin thusawiin Chapchar kut hmanna tura Sorkar atanga an sum hmuhin kut hmanna a daih loh avanga Sorkar Dept hrang hrang atanga sum leh pai thawhtu te leh Kut hman a nih theih nana hmalatu Sub Hqtrs YMA Champhai chungah leh Kut hmang tura Mizoram pawn atanga lo kal te chungah lawmthu a sawi a. Champhai chu Zokhawpui diktak a la nih vangte leh Mizo pipute sulhnu tam tak awmna a nih avangin Mizote rilru luahtu ber a ni a, Mizote tan chuan kan Jerusalem a nih vangin tuman kan hmusit thiang lo a ni a ti a. Khawvel changkang zel ah kan pipute nunze mawi leh hnam zia rang kal san a ni thin a, tlawmngaihna, Dikna leh rinawmnaa te hian Mizote thinlung a chhuahsan loh na turin kan vawn nun reng theihnan kan inzir tir a ngai a ni a ti bawk. Kut pa chuan, Mahni hnam leh culture ngaisang lo chu an ral mek a, Mi thenkhat te'n Mizo hnam hi a ral mai hlauthawng mahse Pathian zawn chhuah hnam kan nih avangin Mizo hnam hi a boral lo ang a ti a, Mizo hnam hi a tha zawngin thang zel se la, ei leh bar leh sum leh paiah intodelhin Pathian duhdan takin Mizo hnam chu thang zel se a duh thu a sawi bawk.
Chapchar kut hmanna ah hian YMA Branch hrang hrang 14 atangin hnam lam Cheraw, Khuallam leh chawnglaizawn en tir a ni a. Vengthlang Branch YMA in Zonunpar Cheraw an entir bawk. MUP Champhai hqtrs in Hla do an chham a, Sub Hqtrs YMA Zaipawl leh Vengthlang N Branch YMA zaipawl bakah mimal zai ngaihthlak a ni bawk a. Chapchar kut denchhena Enfield kutpui nei mek Bullet Riders ten an rawn hmanpui bawk a ni.
SUMO DRIVER VAU :
Champhai-Aizawl Maxi Cab Service te chuan Aizawla an Stand sawn sak an nih avangin harsatna an tawk mek.
Kan thudawnnain a sawi danin AMC Councillor Pu Rosiamngeta chuan Inrinni khan Sumo Driver te chu zing dar 6 rik hma Traffic pawh an buai hmaa Counter an tlawh chu Headlight vuak chhiat sak te, tharum thawhah te, a Staff-te nena Jack kenga Motor ke thlawn sakah te, Police kohah te Driver te hi a vau. Counter hi sawn a nih ve loh avangin Driver te thil tihfel ngai tifel turin Electric Venga Counter chu an tlawh ngei ngei a tul thin a, thuneitu lamin ngaih hnathiamna nen motor dang din an phal anga phal ve rih mai tura an duh thu an sawi a ni. Maxi Cab dinna thar hi December thla atanga hman tura tih tawh kha a ni a, tui leh inthiarna that loh avanga thulh leh niinhemi hnu hian hmalakzuina a awm chuang lo a, hemi hnua line marking an siam chu hmalakna hmuh theih awmchhun a ni mai a, hmalakna awm lova stand sawn hun an tikhawtlai chauh anih avangin zin veivakte chuan harsatna an tawk nasa hle niin thudawn a ni.
Driver te chuan Champhai South MLA hial a rawn in candidate-in te hi taka a vau hi mak an tiin an rilru a na hle.
KOHHRAN-AH SEM :
Vengthlang North VC chuan Hawla & Rii Inter Village Football Tournament a an lawmman lak cheng nuai khat atangin sawma pakhat Cheng 10000 chu an Players te lawina Kohhran ah hetiang hian an sem darh - Chanmari Presbyterian Kohhran, Aizawl-ah Rs. 1000/-; ITI Presbyterian Kohhran, Aizawl-ah Rs. 1000; UPC (NEI), Champhai ah Rs. 1000; Kelkang Presbyterian Kohhran ah Rs. 1000, Vengthlang North Presbyterian Kohhran ah Rs. 6000 in an sem darh a, Vengthlang North a an pek tam ber chhan hi an players tam zawkte lawina a nih vang a ni.
ENFIELD KUTPUI TIAK :
Champhai Buffalo buatsaihin Zirtawpni leh Inrinni khan Mizoram Enfield Kutpui chu IIDC, Zote-ah neih a ni. Mizoram Enfield Kutpui hmang tur hian Mizoram District hrang hrang - Aizawl, Lunglei, Kolasib, Serchhip leh Hnahthial-a Bullet Bike nei mi 70 an rawn tel a. Mizoram pawn lam Shillong atangin mi 2 an rawn tel thei bawk. Zirtawpni khan Enfield Kutpui hawnna neih a nih bakah Charity Ride neih niin Champhai leh a chhehvela miharsate tanpuina hun an hmang a ni. He hunah hian zaithiam Rosangliana (Zorock) leh Tetei Ralte bakah Champhai zaithiam ten hun an hmang a, hnam lam entir niin tlai lamah zanriah Zo Ruai a kilho thin a ni.
DISTRICT JAIL AH CHAPCHAR KUT HMANG :
Inrinni khan Prison Ministry of India leh Champhai Promoters Club buatsaihin Champhai District Jail ah Chapchar Kut hman ani. Jail ah Chapchar Kut hmanna hi Pu C. Lalmuansanga, Treasurer, CDPC chuan a kaihruai a, Kut Pa Pu Lucas Thangmangliana chuan Chapchar Kut hi inremna kut anih angin Jail a awmte chu inremna rilru pu turin a chah a, hlim taka hmang turin duhsakna a hlan a, Jail a an awm chhunga rilru leh taksa lama hmasawnna neia pawn lamah pawh mitha leh chhawr tlak taka an chhuah theihna tura an rilru siam turin a fuih bawk.
RUIHHLO MAN :
Zirtawpni kalta zan dar 6:30 vel khan Champhai Excise & Narcotics chuan Champhai Electric Vengah Heroin Grams 8 an man a, ruihhlo neitu a puh Larry Lalduhzuala (32) s/o Lalhleithanga (L) Thuampui Veng, Aizawl nia insawi pawh manin ND&PS Act hnuaiah thubuai an siam sak a, an thil man hlut zawk hi Rs. 23,000 vel ni a hriat a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 59.85)
Diesel : Tanky Full (Rs. 49.22)
RD PUMP : (6:00 AM - 6:00 PM) Sunday Close
Petrol : Nil
Diesel : Free Sale
ni 6.2.2014 (zirtawpni)
www.champhai.net chhiar tur zawng zawngte Chapchar Kut Chibai ule.
DC-IN CHAMPHAI COLLEGE ZIRLAITE FUIH :
Champhai DC H. Lalengmawia chuan nimin khan Government Champhai College Auditorium ah zirlaite leh thawktute kawmna hun hmangin, ram tana rawngbawltu rilru pu chunga zirna kalpui turin a chah.
Nimin hun hi Champhai Govt. College Principal Lalnunmawia`n a kaihruai a. DC H. Lalengmawia chuan zirna kawnga hmasawnna chu ram hmasawnna a nih thu sawiin, zir san ringawt a tawk loh thu leh chhawr tlak thiamna neih a pawimawh thu a sawi a. Tumruhna leh mahni inrin tawkna nena lehkha an zir bakah, nun uluk thiam turin zirlaite chu a chah a ni. DC chuan zirtirtute mawhphurhna tarlangin, kan ram chhunga Quality Education siam theite chu kan ram zirtirtute bakah an awmlo, a ti a. Zirtirtute chu an hna ah rinawmin, inbuatsaihna tha tak nen an zirtir mai bakah naupangte hnena nun kawng dik kawhhmuhtu nih an tum tur a ni, a ti a. Fate zirna kawngah nu leh pate an pawimawh ber thu sawiin, fate zirna atana insenso chu ‘expenditure’ hmanral mai maiah ngai lovin, a let awm leh tur ‘investment’ a ni tih hriat a tul ani, a ti. Zirna in tha leh thalo tehna chu building leh hmunhma tha tak neih a ni mai lova, academic result that ringawt a ni bawk lo a ni, tiin DC chuan a zirchhuak tawhte dinhmun thlira teh chu a fuh hle ani, a ti bawk. Niminah hian Addl DC R. Vanlalsawta, SDO (S) Benjamin Lalzama leh DIPRO Emily Lalrinpuii ten DC hi an tawiawm a ni.
VANGCHHIA-AH FREE CLINIC BUATSAIH :
Champhai District Hospital a thawktute chu niminpiah khan Vangchhiah ah kalin, a thlawna inentirna buatsaih in, mi 103 te a thlawna an inentir bakah damdawi engemaw zat a thlawnin sem a ni bawk.
MMU Free Clinic nei tur hian Doctor 2, Technician te bakah thawktu dang an kal a, Xray khawl leh Laboratory khawl an keng tel a ni. Inentir tam berte hi dangchhung na leh natna tenau deuh turate an ni a, niminpiaha inentir zingah damlo 2 chu hmunpui pan tura tih an ni. Champhai District Hospital Medical Superintendent Dr. Lalnuntluangi Khiangte chuan Champhai District chhung hmun kilkawr deuh khaw hrang hranga Free Medical Clinic nei tura ruahmanna duan a nih thu a sawi a, kumin February thla atang khan hmun hrang hrangah Free Clinic neih tawh a nih bakah khaw engemaw zat a neih chhunzawm turin ruahman a nih thu a sawi.
RUIHHLO NGAI :
Ruihhlo Ngai Tanpuitu Pawl. Champhai chuan Inrinni chhun dar 1 khian ruihhlo avanga buai mekte puala tawng taihona leh Pathian thu a inpawlhona Pu R. Lalrintluanga In, Bethel Vengah neih an tum a. Bethel, Zion Veng, New Champhai leh Vengthar huam chhunga ruihhlo in a tihbuai chhungkua leh helama tuimi tupawh tel turin an sawm a. An pawl Comt. Member zawng zawngte tel tura an sawm bakah thawhlawm keng turin an inngen nghal bawk.
JAIL-AH KUT ANG :
Champhai Dist. Promoters` Club chuan naktuk, Inrinni hian Champhai District Jail ah Chapchar Kut an hmang dawn a, zaithiam leh lam thiamte nen he hun hi an hmang dawn.
CARD LAK THEIH :
MLPC Act hnuaia zu in leh lei phalna Champhai Excise & Narcotic Dept. atanga diltu Serial No. 1 - 200 te chuan karleh Thawhtanni atang khian Excise Office ah License a lak chhuah theih dawn tih thu dawn a ni.
JCB CHESUAL :
Nimin tlai dar 3 vel khan Vanzau daiah JCB a chesual a, a enkawltu Operator chu a hmunah a thi nghal. JCB Operator hi Tea tiha hriat niin, Sesih khua atanga Thinghrangkawn a pem a ni a. An chetsualna hi Vanzau thlenhma km 3 vel niin JCB h kawngthlang 10 mtr vel a lum a, brakefail vanga chesual nia hriat a ni. A chuanpui Lalchhanchhuaha s/o Vanlalkunga, Khuangleng khua pawh a dar ruh a tliak bawk a, JCB Operator Tea hi Vanzau ah a ruang nghah a ni.
2015 CHAPCHAR KUT HUN HMANDAN TUR:
A hmun: Kahrawt Field
A hun: Ni 6/3/2015, Dar 10:30AM
Kut Pa : Pu H. Lalengmawia, IAS
Hunserh : Rev.Lalparchhuana, Vengsang Pastor Bial vawngtu
Zaipawl : Sub-Hqrs YMA Zaipawl
Welcome Speech : Kut thlengtu
Malzai : Zonumawii, Tlangsam
Hlado: MUP Sub-Hqrs Champhai
Thusawi : Kut pa
Zaipawl : Vengthlang ‘N’ Branch YMA Zaipawl
Cutural item : Bochung Cutural Troupe
Malzai : Lalbiakfeli, Kanan
Cutural item : Bochung Cutural Troupe
Cutural item : Mass (All Branches)
Malzai : C.Lalremruata, Zotlang
Cutural item : Bochung Cutural Troupe
Cutural item : Mass (All Branches)
Malzai : Mangheta Chinzah, Kanan
Cutural item : Bochung Cutural Troupe
Thusawi tawi : President Sub-Hqrs YMA, Champhai
TUIALHTHEI DINHMUN :
MIZOFED : Closed
RD PUMP : (6:00 AM - 6:00 PM) Sunday Close
Petrol : Nil
Diesel : Free Sale
ni 5.3.2015 (ningani)
ENFIELD KUTPUI :
Champhai Buffalo buatsaihin vawiin leh naktuk hian IIDC Zote-ah, Mizoram Enfield Kutpui 2015 chu neih a ni dawn. He hun hmang tur hian Mizoram atangin Bullet Riders an lokal dawn a, Chapchar Kut denchhena buatsaih a ni. Kut inbuatsaihna atan nimin khan Champhai Buffalo te chuan IIDC Zote-ah hian hnatlang an nei a, an kut hmanna tura pawimawh hrang hrangte an tifel a ni. He hunah hian Zaithiam Rosangliana (Zorock) chu chawimawina hun hman nghal a ni ang.
FA 3 HRING :
Nizan hmasa khan Champhai Bethel Venga mi Pi Niangzachini chuan Dstrict Hospital-ah Fa pathum a hring. Naute te hi mipa pahnih leh hmeichhe pakhat hringin an hrisel tha niin District Hospital a thawktute chuan an sawi a. Pi Niangzachini leh a pasal Pu Kamchinliana te hian tuna phir pathum an neih hma hian fa pali an nei tawh a, phir nen hian fa 7 an nei dawn ta ani. Tuna mi hi Champhai District chhungah tum khata phir pathum nei vawi hnihna nia hriat a ni.
DAWR THEIH LOH :
AH & Vety Dept. Champhai chuan vawiin hian 2015-2016 hmalakna tur an thirho dawn a, Office leh Hospital dawr theih a ni dawn lo tih thu kan dawng.
DDT KAP TAN :
Malaria venna atan DDT kah runpui, kumtina neih thin chu kumin atan Champhai ah pawh neih tan a ni. Niminpiah khan DDT kah beihpui thlak hi tan a ni a, Champhai Main Centre huam chhunga hnathawkte chu hmun thumah inthendarhin veng leh khaw hrang hrangah DDT hi an kap a. Team 1 in Champhai khawpui chhung tuamin team dangin Champhai chhehvel an tuam bawk ang. DDT kah runpui hi kumin hian vawihnih neih tur a ni a, tun tum hi a vawikhatna niin April thla chhunga neih zawh fel tura ruahman a ni a, a thawhhnihna hi June thla bawr vela neih chhunzawm leh a ni ang.
LIRTHEI DAN BAWHCHHIA :
Champhai District Traffic Police chuan February thla chhung khan Lirthei dan bawhchhia 11 an man. February thla chhung khan Champhai District Traffic Police te chuan Motor dan bawhchhia 11 an man a, heng zingah hian Bike 4, Auto Richshaw 1, Car 4, Sumo 1 leh 1109 Truck 1 an man a. Heng motor dan bawhchhia te atang hian Rs. 3100 hmuh a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 59.85)
Diesel : Tanky Full (Rs. 49.22)
RD PUMP : (6:00 AM - 6:00 PM) Sunday Close
Petrol : Nil
Diesel : Free Sale
ni 4.3.2015 (nilaini)
VENGTHLANG NORTH FOOTBALL THIAM BER :
Minister of State leh MFA President ni bawk Lalthanzara chuan nimin khan Chhangphut Field a Rii & Hawla Inter Village Football Tournament khelh chu a kharna hun a hmanpui.
Minister Lalthanzara chuan Sawrkar hmalakna zarah khelmual tha leh changtlung zawk kan neih chu thalaiten tangkaipuiin, Mizoram pawnah pawh an hming an chher zel ani, a ti a. India rama player thiam ber pawl Mizoramin kan nei chho zel tih sawiin, sports lama tui takzet leh mi taima te tan chuan eizawnna tling a nih thu a sawi a. Sawrkar pawhin a remchan dan ang zelin mamawhte a awm chuan a ngaihtuahsak tur thu a sawi a. Minister chuan tunhnaia Champhaia National Sub-Junior for Coca Cola Cup Qualifying Round khelh a nih vangte leh Champhai District Football Association thahnemngaihna avangin state dangten Mizoram leh Champhai pawh an hmelhriat phah tih a tarlang a. Final khel tur team te chu infiamna rilru thianghlim pu a, chak zawk leh chaklo zawk nih dan thiam turin a chah a ni. Minister hi Champhai DC Pu H. Lalengmawia leh Officer dangte bakah Mizoram Football Association hruaituten an tawiawm a ni.
Rii & Hawla Inter Village Football Tournament hi Champhai District Football Association buatsaih niin, February ni 14 atang khan khelh tan ani a. Champhai District chhung atangin Village Council team 40 thawkchhuakin, nimin Final inkhel ah hian Vengthlang North chuan si 3 faia Venglai hnehin an Champion a. Vengthlang North in inkehl tan atanga reiloteah Lalrema tauh Goal hmangin hma an hria a; 2nd Half ah Khawpuimawia`n Goal hnih khung belh lehin Vengthlang N hian si 3 faia Venglai hnehin Rii & Hawla Inter Village Football Tournament Champion an ni ta a ni.
Champion Team hian Trophy leh lawmman tangkafai Rs. 1,00,000 an dawng a, Pahnihna Venglai VC Team in Trophy leh lawmman tangkafai Rs. 40,000 an dawng bawk. New Champhai VC hnenah Fair Play Award hlan ani a. Goal 13 khungtu Lalkhawpuimawia, Vengthlang North VC Team chu Top Scorer atana thlan a ni a. Venglai VC Team Player Lalawmpuia chu Best Player atan thlan a ni bawk.
DC HOIN NLUP MEETING NEI :
Nimin khan Champhai Bawrhsap Pu H. Lalengmawia hovin Champhaia NLUP Line Department-te chu inhmukhawmin, an department theuh dinhmun leh harsatna an neihte an sawiho a; NLUP Revitalisation Programme kalpui dan tur te ngaihtuah a ni bawk.
DC Pu H. Lalengmawia chuan NLUP hlawhtlin kawngah Line Department-te mawhphurhna a san thu sawiin, beneficiary-te hnathawh vil ngun turin a chah a. NLUP programme chu tha viau mahse a hlawkpuitu tura thlanten a tangkaina an hriatchianloh chuan hlawhchhamna a thlen theih avangin beneficiary-te thinlung buatsaih hmasak a pawimawh a ni, a ti.
Nimin meeting-ah hian Line Department hrang hrangten an hmalakna leh hmabakte an sawi hlawm a. Department tin ten an hnuaia beneficiary-te hnathawh dan leh hlawhtlin dan report felfai tak siam chungchangte rel tel a ni. NLUP Revitalisation Programme, NLUP 3rd leh 4th Phase beneficiary-ten an hriat tur mamawh inhrilhriatna leh tharthawhna programme chu March ni 11-a hman tur niin, programme hman dan tur te vawiin hian ngaihtuahho a ni.
GELATIN AN MAN :
10 Assam Rifles leh Champhai Police tangkawp chuan Farkawn bulah puakthei thil tam tham tak tunhnai khan an man a, an thil man te hi Gelatin kg 300 leh a halna fuse coil 50 a ni. An thudawn bawhzuiin thlahlui ni 26 khan Farkawn bulah Assam RIfles te hian Champhai POlice te nen motor pakhat an dap a, mi 2 Hrangchema, Kum 47 Myanmar Thantlang khua leh PC Lalnunpuia kum 30 Farkawn a cheng nia insawi te manin, an kut atangin heng puakthei thil hi an man zui a, heng mite hi Champhai Police kutah hlan nghal a ni.
MEETING DAWN :
Nimin chawhnu dar 2 a Champhai DC Pu H. Lalengmawia`n Champhai khawpui chhung VC leh YMA hruaitute meeting neihpui tura a sawmna chu Champhaia Minister a awm avangin thulh a ni a, khawtlang thil pawimawh sawiho tur hian vawiin chawhma dar 11 hian meeting an nei leh zawk dawn a ni.
DEO HOVIN NERPAP TLANGZARH :
Election Commission of India in ruahmanna a siam angin ramchung hmundang rualin nimin chawhma khan Champhai District Election Officer leh DC ni bawk Pu H. Lalengmawia chuan Champhai District atan National Electoral Roll Purification and Authentication Programme (NERPAP) chu a tlangzarh.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 59.85)
Diesel : Tanky Full (Rs. 49.22)
RD PUMP : (6:00 AM - 6:00 PM) Sunday Close
Petrol : Nil
Diesel : Free Sale
ni 3.3.2015 (Thawhlehni)
CHANEM VENG TUR DAH DAWN :
CHANEM building chu thil sual tihna atana hman thin a nih avangin nizan hmasa atang khan Duty dah a ni.
CHANEM Welfare Committee in thla hmasaa a lo rel tawh angin CHANEM venhimna hi khauh zawka kalpui tan a ni a, he building hi mi thenkhatin thilsual tihna atana an hman thin bakah CHENEM chhunga inthiarna hmunte an tibawrhbang hle a, hemi veng tur hian Vengthlang Branch YMA te chu rawih niin nizan hmasa atang khan an duty tan a, zantin Duty in he hmuna lut leh chhuak hi tul bik thilah lo chuan an khap tlat a ni. Venhimna tha zawka kalpui a nih theihna atan hian CHENEM luahtute zawng zawng chuan thla tin Rs. 200 an chawi dawn a, hei hian a daih lo a nih chuan UD&PA Dept. in a tumbelh dawn a ni. Hei bakah hian CHENEM chhunga inthiarna chu UD&PA Dept. in a tihfai hna an thawk dawn a, hemi hnu hian Dept. leh dawr tinin an bulhnaia zun in leh ek in chu an enkawl chhunzawm ve leh dawn a. CHANEM leh a chhehvela duhdah taka bawlhhlawh paih a bo theih nan KV School hnenah naupangte bawlhhlawh paih dimkhur turin an hriattir bawk.
KHAPNA THUPEK CHHUAH :
Champhai District chhunga kangmei laka mipuite an him theih zawk nan Champhai DC leh District Magistrate chuan thupek hetiang hian a chhuah:
Champhai District chhunga Lo, Leipui leh Huan vat ten March ni 15, 2015 ral hma in an hal vek tur a ni a. Lo, Leipui leh Huan hal tur ten meilam tha takin an sial tur a ni a, vah chin bak an tikang tur a ni lo. Ram leh In tikang thei meizial bung leh a dangte paih mai mai tur ani lo. Ram tikang an awm chuan a na thei ang bera hrem an ni ang. He thupek hi Champhai District ah ni 26.2.2015 atanga thla hnih chhung a huam ang.
Tin, Champhai District Magistrate H. Lalengmawia, IAS chuan khapna thupek chhuahin, Vawk talh tur ten an Veng VC te hraitpuina chauha talh tur te, Myanmar atangin vawk leh vawksa atanga siam chi reng reng AH&Vety Dept. hriatpuina lo chuan Champhai District chhunga lalut lo tur te; Vawk thi chu vengchhung VC te hriatpuina chauha phum turin thupek a chhuah a. He thupek hian ni 27.2.2015 atanga thla hnih chhung a huam ang.
CASE 17 ZIAHLUT :
Champhai Excise & Narcotics Dept. te chuan February thla chhung khan MLPC Act hnuaiah thubuai 17 ziaklutin mi 12 an man a. Rakzu litres 576, Fermented Rice tin 210 leh Ramdang zu um 38, Beer canned 124, Zu bilhna hmanrua 11 an man bawk.
HAWLA & RII :
Vawiin hian Hawla & Rii Inter Village Football Tournament Final chu Chhangphut Field ah Vengthlang North leh Venglai VC team ten an khel dawn, he hunah hian Minister Pu Lalthanzara chu khuallian a ni ang. He hun hmang tur hian Pu Lalthanzara chuan Kelkang atangin nimin chhun khan Champhai a lo thleng a ni. Tournament puala inkhawm hi chhun dar 1 ah tan a ni ang a, inkhel tan hma hian hranghlui, Veteran kum 40 chin chunglamte an inkhel dawn a, heta tel tur zawng zawngte chu vawiin chawhma dar 11 ah Field ah kim taka kal theuh tura hriattir an ni. He Tournament a Champion Team hian Rs. 1,00,000 an dawng ang a, Runners Up in Rs. 40,000; Semi Finalist ten Rs. 5000 ve ve an dawng dawn a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 59.85)
Diesel : Tanky Full (Rs. 49.22)
RD PUMP : (6:00 AM - 6:00 PM) Sunday Close
Petrol : Nil
Diesel : Free Sale
ni 28.2.2015 (Inrinni)
CHAMPHAI HI SUM LEH PAI-A HAUSA MAH ILA KAN CHANGKAN LOH HLAU :
Nimin tlai khan Champhai DC H. Lalengmawia, IAS chuan Champhai a thuthar lakhawmtute pualin zanriah a buatsaih sak a. He hunah hian DC chuan Champhai chu sumdawnna hmunpui a nih avangin in hausa a, mahse in changkang lovang tih erawh ka hlau a ni, a ti.
Champhai District bawrhsap chuan Media mite chu a innghahna pawimawh tak an nih thu sawiin, Champhai District hmasawnna atan thawhpui a a sawm a. Champhai District Bawrhsap atana ruat a nih angin he District chhunga thuneituber anih mai piah lamah District chhunga mipuite awp tur leh an tana thawktu tha siam a tum thu a sawi a ni. Democracy ramah chuan mipui ten kan chanvo kan chan hi a tul tih sawiin, chumi kawnga District chhunga thuneitu ber a nih angin theihtawp chhuah a tum tih a sawi a. Sawrkar hnathawk ten an hnathawh mipuite hrilhhriat leh an harsatna tawhte an hrilh a tul tih sawiin, hemi kawngah hian sawrar hnathawkte tanlak a tul tih a sawi bawk.
District Bawrhsap chuan zirna chu a ngaihpawimawh thu sawiin, Champhai District chu sumdawnna hmunpui a ni a, sum leh pai lamah hausa hle mahse tu leh fate thlega rochun tur, rotling thiamna hi kan ngaihpawimawh a tul tih a sawi a. hausakna chu tha in pawimawh hle mahse, thiamna lam kan ngaihthah palh erawh chuan a pawi hle a, zirna lamah hian nasa lehzuala tan kan lak tlan a tul a ni, a ti a. Quality leh World Class Education nei thei tur chuan zirtirtute an pawimawh hle laiin nu leh pa leh zirlai ten tan kan lak tlan a tul a ni, a ti. Mizoram a hausa kan tihte hi chu zirna laman hlamchhuah hlauh chuan kum 20/30 bak a daih ngai lova, chuvangin zirna hi kan ngaih pawimawh a tul tak meuh a ni, a ti.
Champhai District hian Faina kawnga nasa lehzuala hma kan lak a tul tih sawiin, Faina hi kan nuna dahluh a tul a ni, a ti a. Mihring chu hausa in changkang hle mahse Faina tel lo chuan a famkim lo tih a sawi a. Fai tur hian mitin hian kan tlin a, chumi atan chuan teihtawp kan chhuah tlan erawh a tul a ni, a ti. Faina kawngah hian mitin hian mawhphurhna kan nei a, thuneitute leh tlawmngai pawl, mimal tinte hian mawhphurhna hrang hrang kan nei a ni, a ti bawk.
Nimin District Bawrhsap in thuthar lakhawmtute puala chawhlui a buatsaihna hunah hian Bawrhsap Addl. DC R. Vanlalsawta leh SDO (C) Benjamin Lalzama leh DIPRO Emily Lalrinpuii Sailo ten an tawiawm a ni.
BLOOD BAG 300 :
Champhai District ospital ah Blood Bag 300 lo thleng tharin Blood Donation Camp an buatsaih leh thei ta.
Hun rei tak chhung Champhai District Hospital in Blood Bag an neih tlem avanga Blood Donation Camp an buatsaih theih loh hnuin MSACS atangin Blood Bag 300 an dawng thar a, Damdawi In thuneitute chuan hun remchang hmasa berah Blood Donation Camp an buatasih tur thu kan palai an hrilh. Champhai District Hospital ah hian Sawrkar lam atanga Blood Bag an mamawh angte an dawn teih loh avangin thisen an dawn theihna turin an Hospital sum hmanga Blood Bag an lo lei tin tih an sawi bawk.
ni 25.2.2015 (nilaini)
CHAMPHAI DC HOIN THUKHAWM :
Nimin chawhma khan Champhai DC Pu H.Lalengmawia chuan Champhai District chhunga Central organisation-te kawmin an hmalakna leh harsatna a sawipui. Addl. DC Pu Lalsawta leh Addl. SP Pu VL Lura Hauzel ten DC hi an tawiawm a. Central organisation atang hian Assam Rifles, SIB, BRFT, BSNL leh Customs aiawhte an tel a ni.
Champhai DC Pu Lalengmawia chuan District hmasawnna atan te, dan leh thupek kenkawh kawngah leh ram venhimnaah kalkhawmte chuan hna pawimawh tak an chelh thu sawiin, kalkhawmte chu thahnemngai taka an hna theuha hmasawnna awm tura thawhpuiah a sawm a. An hnathawhna kawng zawnah DC a nihna anga puihna tur a awm chuan pui tura a inhawn reng thu a tarlang tel bawk.
Nimin thutkhawmah hian kalkhawmte chuan an hmalakna leh an harsatna tawh hrang hrangte an sawi a. Tun aia awmze nei zawka Zokhawthar Border Trade kalpui a nih theih dan tur te sawihovin, Myanmar lam kawng that loh avanga bungraw lut chu beisei aiin a tam lo thu te, dan anga bungraw lakluh kalpui a nih theih dan tur hrang hrangte bakah Zokhawthar hmuna inbiakpawhna lama harsatna te sawi lan a ni a. Hei bakah hian BRTF in kawng an siam hrang hranga harsatna an tawh te, BSNL phone hrui bo thin chungchangte leh ram dang atanga dan phal loh thil tawlhruk chungchangte sawiho a ni bawk.
PU DUHAWMA LOKAL DAWN :
ZNP Presidnet Pu Lalduhawma chuan tunlai hian E. Tuipui bial a fang mek a, Ni 26.2.2015 (Ningani) hian Champhai a lo lut dawn a, a lo dawn sawn dan tur ngaihtuah hian nimin khan Champhai N & S Block hruaitute chuan Pu Thangzama In Bethel ah Joint Committee an nei a. Pu Duhawma hi ni 26 zanah Pu Kalkhawma In Vengthlangah kawmna hun hman nise an ti a, he huna tel tur hian a duh apiang an sawm a ni.
ENFIELD KUTPUI :
March ni 5 leh ni 6 chhung khian Champhai Buffalo buatsaihin Mizoram Enfield kutpui an hmang dawn. He hun hi IIDC Zote ah hman tur niin, he hun hmang tur hian Mizoram hmun hrang hrang atangin Bullet Riders an lokal dawn a. Champhai Baffalo te chuan March ni 6 Chapchar Kut ni khian mipui nawlpui tan pawha chhim theih tur intihhlimna hun a buatsaih dawn a, mipui a tam thei ang ber kal turin an sawm bawk.He hunah hian Rosangliana (Zorock) leh Tetei Ralte leh zaithiam dangte zai tura beisei na ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 56.51)
Diesel : Tanky Full (Rs. 46.06)
RD PUMP : (6:00 AM - 6:00 PM) Sunday Close
Petrol : Nil
Diesel : Free Sale
ni 18.2.2015 (nilaini)
MJA CHAMPHAI DISTRICT LEH DC INKAWMNA NEI :
Nimin chawhnu khan Champhai DC thar H. Lalengmawia, IAS chuan a Office Chamber-ah MJA Champhai District Member-te kawmin, Champhai District hmasawnna tur leh hmalakna tur hrang hrangte inpawhtlang takin an sawiho.
He inkawmhona hunah hian Champhai DC chuan Champhai District mipui tana theihtawp chhuaha tanlak a tum tih sawiin, hmalak dan turah District huamchhung chik zawk leh fiahfai zawka hriat hmasak a tum tih a sawi a. MJA Champhai District chuan an ngaimawh zawng leh hmalak tul an tihna hrang hrangte DC hnenah hian an thlen a, heng zingah hian kangmei ven chungchang te, kangmei a lo chhuah thulha tha leh changtlung zawka hmalak dan turte; District chhunga dan leh thupek kenkawh chungchang te, District chhunga inbiakpawhna lam tha lo chak zawka tihchangtlun te; Kanan veng leimin chu mipuite tana harsatna thlentu a nih avang leh Fur thlen hmaa hun a tlem tawh avangin a rang thei ang bera tihfai leh hmalak a tul thu te; Champhai khawpui chhunga sawrkar hmun pawimawh - Hospital Building thar leh CHANEM Building a thilbo hluar lutuk te leh heng bakah hian DC hmun hlui chu uluk lehzuala enkawl a, heng hmun venhim tul an tih thu leh thil thalo tihna hmuna hman thinte chu an ngaimawh thu te an thlen a.
Nakkum Champhai in KTP Gen. Conference a thlen tur leh kumin December thlaa Mizoram pum huap Catholic Thalai Inkhawmpui Champhai in a thlen dawn avangin Kohhran lmain an theih ang tawka hma an lakna piah lamah sawrkar chet tulna kawngah te chak lehzuala hmalak a nih theih nan sawrkar lam pawh lo inbuatsaih tura an duh thu te an thlen a.
DSC chuan MJA te thu thlen chu a theih ang anga lo bawhzui a tum thu sawiin, Champhai District a zirna lama hmasawnna tha zawk a awm theih nan hmalak dan tur te a sawipui nghal a. Zokhawthar Border Trade chungchang te, Champhai khawpui a lo thianghlim zawk theih nan bawlhhlawh sawngbawl dan tur leh a paihna chungchang bakah Champhaia sualna pung zel chungchang te an sawiho bawk a ni.
Champhai DC in MJA te a kawmna ah hian DC hi Addl. DC R. Vanlalsawta leh Champhai District IPRO Emily Lalrinpuii Sailo ten an tawiawm a. He meeting ah hian MJA Member te an tel tha hle.
DC-IN DEPT. HOTUTE, TLAWMNGAI PAWL LEH KOHHRAN HRUAITUTE KAWM :
Nimin khan Champhai DC H. Lalengmawia, IAS chuan DC Conference Hall-ah Champhai District chhunga Sawrkar Office hotute, tlawmngai pawl hran ghrang hruaitute leh Kohhran hruaitute nen inkawmna hun tha tak a buatsaih.
Champhai DC chuan District inrelbawlna chungchangah beiseina a neihte sawiin, Department tinte thawhhona tha tak an neih a pawimawh thu a sawi a. An harsatnate inhriatpui tlang a, awlsam zawka inpuihtawn dan kawngte sawiho thin turin a chah a, chutianga hmalak chuan District tana anhnathawhna pawhin hma a sawn lehzual a beisei tih a sawi a. Chumi rual chuan sawrkar hnathawkte chu taimak leh hun vawn dik kawnga harh thar leh vek turin a sawm nghal a ni. DC chuan zirna kawnga hmalak a ngaih pawimawh thusawiin, nu leh pa te pawh an fate zirtir turin school a thawkte chauh ring lovin, mawhphurhna mitinin kannei tih kan hriat thar a tul a ni, a ti bawk.
Nimin meeting ah hian Champhai Addl. DC R. Vanlalsawta, Champhai SP charge la mektu Addl. SP VL Lura Hauzel leh Head of Office te an tel kim hle a. Department hrang hrangte leh tlawmngai pawlten an hmalaknate bakah an harsatnate an thlen chu DC chuan ngaihthlak sakin, mumal taka hmalak zel dan tur an sawiho a ni.
Hei bakah hian thla thara Champhai Chapchar Kut hman dan tur pawh an rel nghal a, Champhai Chapchar Kut hmanna atan hian Rs. 1,00,000 ruahman a ni.
NU/NAUSEN THI TIHTLEM DAN TUR ZIRHO :
Nimin khan Venglai Community Hall-ah Training on Awareness Generation Camp for Reduction of IMR & MMR neih a ni.
He hunah hian Dr. R. Lalianmawia, SMO Champhai District chuan Nu, nau chunga thi leh nausen thi tam lutuk tih tlem dan tur chungchangahzirtirna a pe a. He hunah hian Champhai District chhunga Health Dept., NGO leh Kohhran hruaitute zirtirna pek an ni a. Dr. Lallianmawia SMO chuan kalkhawmte chu vawiina an hun hman chuan rah tha chhuah se a duh thu sawiin, Mizorama Nu nau chunga thi leh nausen thi la tam lutuk chu Health Dept. ringawtin hma la lo a, kahwtlang mipuite hmalakna avanga tih tlem theih a nih thu a sawi bawk.
Dr. Lallianmawia chuan Power Point Presentation hmanga zirtirna pe in, nu nau chunga thi leh nausen pianghlim th tam zawng India leh Mizoram dinhmun tarlangin India ram pumah chuan IMR leh MMR rate a hniam telh telh lai a, Mizoramah hniam lam ala pan thei lo chu tan kan lak a ngai a ni, a ti a In ven lawk theih natna lakah kan fimkhur hle tur ani a, nu te hi naupang ang tho a duat mamawh em em a ni tih kan hriatreng a tul a ni, a ti bawk. Kalkhawmte IMR leh MMR rate tih hnaim theihna tura an mawhphurhna te hril hriat an ni bawk.
Training on Awareness Generation Camp for Reduction of IMR & MMR hi Champhai District chhunga PHC hrang hrang ah neih a ni ve bawk.
DISTRICT SPORTS COMMITTEE THUKHAWM :
Nimin chawhnu khan Champhai District Sports Committee chuan Vice President C. Lallianpuia kaihhruaina in Committee pawimawh tak an nei.
He Committee hi Champhai District Sports Committee Office, CHANEM Building ah neih a ni a. Champhai District Sports Committee hruaitu thar thlan dan tur chungchang sawihoin kum 2015-2017 inkara Champhai District Sports Committee hruaitu tur thlanna hi March ni 25 ah I&PR Conference Hall ah MJA Champhai District kaihhruaina in neih nise, an ti a. hraitu atana Nomination File duhte tan march ni 16 thleng hun hawn nise, an ti bawk. He inthlanah hian Champhai District Sports Committee hnuaia inziaklut Association tin atangin mi 2 zelin Vote an nei thei dawn bawk ani. Hei bakah hian Discipline thenkhat Affiliation fee pelo chungchangte leh Sports Discipline hrang hrangte intihhlimna neih dan tur chungchangte ngaihtuah a ni a, intihhlima hun hi March ni 13 ah neih nsie an ti a, he hunahhian Champhai DC leh Champhai SP hminga team siam nise an ti bawk. Hei bakah hian District Sports Committee hminga hmalakna tur hrang hrangte an sawiho bawk.
Nimin Champhai District Sports Committee thukhawm hian he Committee hnuaia Sports Discipline hrang hrang hruaitute inpawhtlanna leh inthian thatna atan thla thar, March ni 13 khian Friendly March khelh nise, an ti a. Hruaitu hrang hrangte chu DC team leh SP Team a thenin, team 4 siamin inkhel hi buatsaih nise, an ti bawk.
DC IN KHAP :
Nimin zing khan Champhai DC thupek angin Keifangtlang panna kawnga leivung te chu JCB hmanga paihfai a ni. Hetihlai hian DC leh District Magistrate ni bawk hian helai kawngpui zira leivung lehbawlhhlawh paih khapna thupek hi chhuah nghalin, he thupek hi thla hnih chhung atan hman rih phawt a ni ang.
CARD PE HNAI :
Champhai Excise & Narcotics Station-ah Zu permit diltute tan permit lakchhuahna tur Challan chu pekchhuah mek niin, Liquor Card pawh karleh lam atang chuan pekchhuah theih beisei a i. Hetihlai hian nimin thleng khan permit dilan form lachhuak chu 1572 an tling tawh a. Champhai a sawrkar phalna a zu hralh chhuahna tur erawh thlan fel a la ni lo niin thu kan dawng.
HAWLA & RII :
Chhangphut Field a Hawla & Rii Trophy Football khelh mek nimin result :
Vengthlang N 5-2 Rabung
Zote 4-0 Zion Veng
Zokhawthar 2-1 Khawhai
Tualpui 5-1 Lianpui
Vawiin inkehl tur
Electric Vs Bethel
Mualkawi Vs Melbuk
Sazep Vs Ruantlang
Venglai Vs Murlen
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 56.51)
Diesel : Tanky Full (Rs. 46.06)
RD PUMP : (6:00 AM - 6:00 PM) Sunday Close
Petrol : Nil
Diesel : Free Sale
ni 17.2.2015 (thawhlehni)
VC ROLL TLANGZARHNA NEIH A NI :
Champhai DC Pu H. Lalengmawia'n Champhai District chhunga Village Council Final Electoral Roll 2015 chu nimin khan DC Conference Hall-ah a tlangzarh.
Champhai DC leh DEO Pu H. Lalengmawia chuan Champhai District chhung A/c 5 huama Village Council Final Electoral Roll, a thlalak nen chuang kawpa peih a ni ta chu lawmawm a tih thu leh Final Roll tlangzarh theihna tura thawktu zawng zawng, Election Branch a thawktute, Political Party-te, tlawmngai pawl hrang hrangte leh khawtlang mipui inpekna-ah lawmthu a sawi a. Ram mipui dinhmun tarlanna (Statistic) dik tak neih chu thil pawimawh tak anih thu sawiin, Pu H. Lalengmawia chuan India ram thanmawh bawk pakhat chu dinhmun dik tarlanna (Statistic) dik tak a neih loh vang ni a a hriat thu a sawi a. Electoral Roll dik nei turin Statistic dik tak neih chu a pawimawh thu a sawi bawk.
Tlangzarh tak VC Final ER-ah hian Champhai District chhung A/C 5-ah Voters 79,415 awmin, mipa 38,530 leh hmeichhia 39,885 an awm a. Khaw 108 awmin chhungkua 24,136 an awm a, 2012 ah VC member 439 awmin, 2015 atangin VC member 468 an awm thung a, Serchhip District a awm thin Vanchengpui khua chu 21 Lengteng (Champhai District)ah a awm tawh dawn a, hetih rualin Champhai District (22 Tuichang A/C) a awm thin Biate chu Serchhip District chhungah a awm ve thung dawn a ni.
Champhai District huam chhung Assembly Constituencies 5, 21- Lengteng khaw 20 awmin, chhungkua 4,492 Vote nei thei 16,381 an awm a, 22-Tuichang ah khaw 22 awmin, chhungkua 4,622 an awm a, vote nei thei mi 15,251 an awm a. 23-Champhai North-ah khaw 23 awmin, chhungkua 4,963 an awm a, vote nei thei mi 17,421 an awm a, 24 - Champhai South-ah khaw 18 awmin, chhungkua 5,178 an awm a, vote nei thei mi 16,145 an awm a. 25- East Tuipui-ah khaw 25 awmin, chhungkua 4,881 an awm a, vote nei thei mi 14,217 an awm bawk.
Champhai District chhunga khaw 13 a Village Council member zat tih danglam a ni dawn a, khaw 12 a Village Council member tihpun anih laiin Sialhawk khua erawh chu VC member 7 atangin member 5 ah an tla thla thung dawn a ni.
Nimin VC Electoral Roll tlangzarhna hunah hian Political party hrang hrang aiawh te bakah Election buaipui tute leh Media mite an tel a ni.
CMAI TEN CHAMPHAI-AH TRAINING BUATSAIH :
Nimin chawhma dar 11 khan I&PR Conference Hall-ah CMAI Project Akshya buatsaihin Rural Health Care Providence Training neih a ni.
He hun hi Lalmuanpuii, District Co-ordinator, Project Akshya in a kaihruai a, Dr. Lallianmawia, District TB Officer leh Vanlalenga, PPM Co-ordinator te resource person nin he hun hi an hmanpui a. Lalmuanpuii chuan CMAI awmzia, Project Akshya hmalakna leh a hnathawhte sawifiah a ni.
Dr. Lallianmawia, District TB Officer chuan TB hnathawh leh a enkawl dan hmangin zirtirna ape a, TB natna hi tihdam theih a ni a, chumi tur chuan a thlawnin damdawi sem reng a ni a, Damdawi zuar leh Pathian atanga a tihdamna neite chu TB dona kawnga mi pawimawh tak an ni, a ti a. India ramah hian minute 1½ danah TB natna avangin mi pakhat an thi zel anga chhut a ni a, a inven dan tha ber chu a veite hmuh chhuah hi a ni, a ti bawk.
Vanlalenga, PPM Coordinator pawhin he hunah hian thu a sawi bawk. Nimin training ah hian Ruh hmehthiam, Pathian atanga tihdamna nei, damdawi zuar leh Dots provider te an tel a ni.
SAREP KG 8 HALRAL :
Nimin chawhma dar 11:30 khan Environment & Forest Dept. Champhai Division Office kawtah Sarep an man halral a ni
Heng an sarep mante hi K. Lalramhluna , Sub-Hqrs. YMA Champhai Fin, Secretary chuan a hal ral a. K. Lalramhluna chuan Sarep tam tham tak halral ho a la ngai chu thil pawi tak a ni, a ti a. Hetianga tam sarep halral a la ngai hian kan ram nungchaten nasa takin rawih lam an pan mek tih a lantir tih sawiin, hetianga sarep halral hi ngai tawh lo se tih chu Sub-Hqrs. YMA Champhai duhdan a ni, a ti bawk.
Tarlan tawh angin nimina an sarep halral hi Inrinni Bazar a an man khawm niin Sanghal sarep Kg 3, Vahui leh Ramparva 2 ve ve, Vahlai 1 leh Sava te leh a lian inpawl, a rep 72 te a ni a, heng an sarep halral zawng zawng hi Kg 8 a ni.
INVERTER PE :
Champhai North Bialtu MLA, Parliamentary Secretary TT Zothansanga chuan nimin khan District Hospital a hman tur Inverter a pe. TT Zothansanga chuan Champhai District Hospital a Power Supply mumal lo hi tunah titha tura hmalak mek a ni tih sawiin, tihthat a nih hmaahnathawktute lo hman atan invertor hi a pe a ni.
DC THAR HOVIN MEETING :
Vawiin chawhma dar 11 hian Champhai DC H. Lalengmawia, IAS chuan DC`s Conference Hall-ah Champhai-a Head of Offices, NGO leh Kohhran hruaitute Meeting a neihpui dawn a. DC hian Chawhnu dar 1 ah Champhaia thuthar lakhawmtute Meeting aneihpui leh dawn bawk.
PU HAWLA`N WINE SIAMNA HMUN TLAWH :
Pathianni khan Chief Minister Pu Lal Thanhawla chuan Champhai Grape Grower Society ta Grape hmanga wine siamchhuahna Tlangsam winery a tlawh.
Champhai Grape Grower Society hruaitute nen Grape hmanga wine siamchhuah tam leh zual dan tur chungchang an sawi ho. Champhai Grape Grower Society hruaitute chuan wine an siamchhuah dan te leh wine siamchhuah kawnga an harsatna te Chief Minister hnenah an lo thlen a. An khawl neihin a tlin loh avanga Champhai Bial a kut hnathawktute grape thar chhuah an lak zawh sak theih loh thu te, tui dah khawlna an neih that loh thu te leh an building neih mekin a zawh loh thu te leh wine siam chhuak tam lehzual tura an mamawh chi hrang hrangte Chief Minister hnenah hian an lo thlen a. An hnathawh dan te a hmun ngeia a tlawh avangin lawmthu sawiin, a hmalakna avanga hmasawnna kawng in hawng mek avangin lawmthu an hrilh a.
Chief Minister Pu Lal Thanhawla chuan Champhai Grape Grower Society hruaitute harsatna tawh chu harsatna lawmawm tak a ni a ti a, a kaihhruai sawrkar chu mi lian leh mi hausa te ngaihsaktu ni lovin kut hnathwktu miretheite sawrkar a ni a, Pathian hnam thlan retheite chhanchhuahna atana duan NLUP chu a kaihhruai sawrkar hnuaiah chhungkaw 100 telin hlawhtlinna an hmu tawh a ni a ti a, Champhai Grape Grower Society-te hnathwh NLUP hlawhtlin theihna kawng anih avangin thil lawmawm tak a ni a ti bawk. Chief Minister chuan an Wine siam chhuahte chu in hlawh lehzual a nih theih nan a siam chhuah ni leh a thihni ziak lang turin a chah a, Market zau zawk nei turin uluk lehzual turin a chah bawk. Society hruaitute chu anmahni hlawkna ringawt ngaihtuah lo va, kut hnatawhtute dinchhuahna tur an ni tih an ngaihtuah tel tur a ni ati a, MLTP Act hlih anih avangin ram dang atangin wine chi hrang hrang a rawn lut dawn a, chung ram dang wine te nen a khaikhin theih tura tan la turin a chah bawk.
Chief Minister hi MLA Pu T.T. Zothansanga leh Pu R .Vanlalvena ten an tawiawm a ni.Chief Minister hian zan li Champhaia a cham hnuin nimin khan Champhai chhuahsanin Aizawl a pan a, Khawzawl leh Kawlkulhah hun a hmang leh ang.
A VAWIKHAT NAN CM IN KAWLKULH TLAWH :
Zan li riaka Champhai a tlawh hnuin, Chief Minister chuan nimin khan a haw lamah Kawlkulh khua a tlawh a, a tlawh hmasak ber tum a ni.
Chief Minister chuan a hun taka an thlenglo chungin Kawlkulh mipui ten a khawnawta dawhthei taka an lo hmuak chu lawmthu a sawi a. Zoram thar sorkar-in a buatsaih chho mek a ni tiin, kan ram zimte hi Lalpa min pek a ni a, A duhdana a leilung fate hian neitu rilru puin kan cheibawl tur a ni a ti a. Mizote hi Pathianin a vohbik hnama min thlan kan ni a, chuvangin thu tak leh felna nen, rinawmna leh taimakna nen a malsawmna tawng buak kan tum tur a ni a ti.
Chief Minister chuan hnam zahawm leh ropui ni tur chuan ei leh barah leh sum leh paiah intodelh a tul hmasa a. Chumi tur chuan Lal Isua'n 'heng mi te berte chunga in tih hi Ka chunga ti in ni' a tihte hi leirem rah tira khaweng an hmuh hmasak a ngai a. Hemi tur hian sorkar chuan a kalkawng a hria a, a ar khaw thim dai mai mailo a ni a ti. Chuvangin Kawlkulh mipuite chu sorkar hmalakna ngaichang thiam a, tawiawm tlat thin turin a chah a ni.
Vantlang inkhawm hi Kawlkulh Gate Venga Bazar shed-a neih a ni a, Kawlkulh VCP Pu Hmangaihzauva'n a kaihruai a ni. Chief Minister hi Pu T.T. Zothansanga, Parliamentary Secretary leh Pu R.Vanlalvena, MLA & Chairman, ZOHANCO ten an tawiawm a ni.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 56.51)
Diesel : Tanky Full (Rs. 46.06)
RD PUMP : (6:00 AM - 6:00 PM) Sunday Close
Petrol : Nil
Diesel : Free Sale
ni 16.2.2015 (thawhtanni) :
HAWLA & RII FOOTBALL TOURNAMENT HAWNG :
Chief Minister Pu Lal Thanhawla'n Champhai Chhangphut Field-ah Rii & Hawla Second Division Football Tournament chu ni 14/2/2015 (Inrinni) chawhnu khan a hawng.
Champhai District chhung Village Council hminga Football team 40 intihsiakna, Inter Village Football Tournament hawnna-ah hian Chief Minister Pu Lal Thanhawla chuan Champhai District chhungah thalai infiammi tam tak an awm thu leh chung mite chuan infiamna hmanraw tha an neih loh vanga harsatna an tawh thin thu sawiin, thalai thothang tha tak takten infiamna kawnga hma an sawn theihna tura mi thahnem ngaite ngen na anga he Rii & Hawla Football Tournament hi bultum sak ta an nih thu a sawi.
Pu Hawla chuan Mizo thalaite phur leh tui vangin infiamna kawng hrang hrangah dinhmun tha tak Mizoram in a luah chho mek tih sawiin, infiamna chu eizawnna tlak anih thu leh a bikin Football leh Criket phei chu hausakna tlam anih thu a sawi a. Mizoram State chu a tet puiah phullem phah tam ber anih thu leh Lawngtlaiah phullem phah tum mek anih thu tarlangin, 2016 a World Olympic Brazil a neih turah a tam thei ang ber Mizo thalai an tel theih nan tan lak mek anih thu a sawi. Thalaite khawvel siam tura kan hmalak mekna chu a rah kan seng mek tih tarlangin, Santosh leh National Games a Mizoram in Football a chak/thiam ber nihna a chang ta chu a lawmawm hle a ni a ti a, Infiamna a hmasawn leh hlawhtling tur chuan chhunglam leh pawnlam nun uluk atul thu sawiin, Ei leh inah fimkhur a, zuk leh hmuamah fihlim a tul a ni a ti bawk.
Rii & Hawla Football Tournament hi kum 2002 atanga tanin, kumin hi vawi 13 khelhna niin, he Tournament hi Champhai District Football Association bultum a khelh thin a ni. Champion in Cheng nuaikhat leh Trophy, Runner up in cheng singli, Semi Finalist in cheng sang nga ve ve, Fair play lawmmanin cheng singkhat a kengtel dawn a. He Tournament hi Knock out system a khelha ni.
Chief Minister hi Minister of State Pu Lalrinmawia Ralte, Parliamentary Secretary Pu T.T. Zothansanga, Mizoram Youth Commission Chairman Pu T. Sangkunga leh Champhai DC Pu H. Lalengmawia te bakah sorkar deparment hotuten an tawiawm a ni.
NU HO-IN CHIEF MINISTER CHAWIMAWI :
Ni 14.2.2015 (Inrinni) khan MHIP Sub Hqrs. Champhai in Chief Minister Pu Lal Thanhawla kaihhruai sorkarin Mizo hmeichhiate dinhmun chawikang a, inneih leh inthen chungchanga hmeichhia ten ro an khawm ve theihna tur chanvo siam sak a 'The Mizo Marriage and Divorce Act, 2014' Legislative Assembly a an passed thu ah lawmthu an sawi tih lantir nan Champhai Venglai Community Hall-ah chawimawiin thuziak (citation), ipte chei leh thangchhuah diar an hlan a ni.
Cheif Minister chuan chawimawi hi a phu berlo tih sawiin, a dan siamtu MLA mithiam rual te an chawimawi a ni a ti a. MHIP Sub Hqrs Champhai ten lawm nachang hriaa hetiang lawmna lantirna hun, sum leh pai senga an buatsaih an fakawm tak meuh a ni a ti a. Dan hi dik taka hman chuan ram leh hnam chawikangtu pawimawh tak a ni a ti a. Tuna Mizo inneih leh inthen thulha hmeichhia te tana chanvo siam hi hmeichhiate tan mai nilo, kan zavaia tana hamthatna tur leh nakin hun lokal zel tur thleng kan tangkaipui tur a ni a ti. Dan hi Pathian thu nen pawha inanna a neih thu sawiin, kan hamthatna tur bakah kan him tlanna tur a ni a, dik taka hman kan tum tur a ni a ti.
Dan passed tak hman theihna tur, a rules pawh beisei aia hmaa peihfel a ni chu a lawmawm hle a ni Pu Hawla chuan a ti a. Kan zavaia lawm tlanna leh kan hamthat tlanna tur a ni a ti a. Hmeichhiate hi chhungkua ah leh khawtlang leh kohhran thlengin an pawimawh a ni a ti a. Sorkar programme pawimawh ber NLUP hlawhtlinna ah pawh thui tak hmeichhi ten mawh an phur a ni tiin, kan sum lakluh mila khawsak thiamah te nu te hi in pawimawh hle a ni a ti.
MHIP Sub Hqrs Champhai hian Pi Lal Riliani, President, ISTH,Mizoram Chapter pawh Mizote hriselna ngaipawimawha kan hriselna tichhe theitu zuk leh hmuam dona kum 25 chuang a lokal pui tawhnaah chawimawi tlak tiin, vakiria khim tira, tawlhloh puan bih tir bawkin an chawimawi bawk a. Pi Lal Riliani chuan zuk leh hmuam dona kawnga an hmalaknaah hlawhtlinna tam tak a thawhpuite avangin hmuh chhoh mek a ni a ti a. Hmeichhiate tana Dan thar awm ta hi lawm tur kan ni tiin, lawmna lantirtu hmasa ber an ni chu an chhuanawm hle a ni a ti a. An chawimawinaah a thawhpuite an chawimawi a ni tiin, chawimawina hian chona nasa tak a siam sak a ni a ti.
Chawimawina inkhawm hi MHIP Sub Hqrs Champhai President Pi V.L.Rochhari'n a kaihruai a. Chief Minister hi Pu Lalrinmawia Ralte, Minister of State, Pu T.T.Zothansanga, Parliamentary Secretary, Pu R.Vanlalvena, MLA leh Pu T.Sangkunga, MLA & Chairman, Mizoram Youth Commission ten an tawiawm a ni.
CHAMPHAI THALAI PAWL TEN THUCHHUAH SIAM :
Champhai District Vigilance & Monitoring Committee-a MLA te tel that loh chungchangah Champhai Thalai Pawl chuan thuchhuah an siam.
Champhai District chhunga Centrally Sponsored Schemes ruahman leh thlirletna pawimawh tak Champhai District Vigilance & Monitoring Committee a Champhai District chhunga MLA 5 te tel tura beisei an nih laia vawi khatmah la kal lo MLA 4 (JH Rothuama, Champhai South ST; Lalrinliana Sailo, Tuichang ST; H. Rohluna, Lengteng ST; T. Sangkunga, East Tuipui ST) kan nei hi pawi kan ti takzet a. Champhai Thalai Pawl chuan ni 4.9.2014 (Ningani) a Committee ngai pawimawh tura kan ngen hnuah pawh vawi khat mah an la rawn kal chuang lo hi Champhai District mipuite leh a thlangtlingtute min ngaih pawimawh lohna leh min hmusitnaah kan ngai a.
Hetih laia Champhai District hmasawnna duhtu leh Committee la kal kim Champhai North Bialtu MLA Pu TT Zothansanga kan nei hi kan chhuang takzet a ni.
Hemi chungchang hi ni 14.2.2015 (Inrinni) ah Chief Minister Lalthanhawla hnenah an kal theihna atan hma min laksak turin kan ngen a. Heti chunga an ngai pawimawh lo a nih chuan an kal that theihna turin Champhai Thalai Pawl chuan theihtawpin hma a la zel ang.
TLANGZARH DAWN :
State Election Commission, Mizoram Aizawl thupek bawhzuiin VC Electoral Roll, 2015 ennawn hna chu thawh niin, Final Electoral Roll chu hunbi ruat tawh angin vawiin chawhma dar 11 hian DC Conference Hall, Keifangtlangah tlangzarh a ni ang.
NLUP SEM DAWN :
Agriculture Dept. chuan tunkar Nilaini atang khian DAO Office, Champhai leh SDAO Office, Khawzawlah NLUP 2nd Phase 2nd Installment chu WRC-1 leh Fu chingtute hnenah a sem dawn.
CM HNENAH THLEN :
Champhai District NGO Co-ordination Committee te chuan Champhaia cham mek Mizoram Chief Minister Lalthanhawla hnenah Champhai mamawh leh tihchangtlun a ngaina an thleng a. Heng zingah hian Polytechnic leh Champhai AIR Station hawn thuai a nih theih dan tur chungchangte, District Hospital a thawktu dah belh chungchang leh Champhai Police Station a lirthei indaihlohna phuhru tura lirthei pek belh te a tel.
SAREP AN MAN :
Champhai DFO Staff te chuan Inrinni zing bazarah Sanghal sarep Kg 3, Vahlah 1, Ramparva 2, Vahui 2, vate rep 72 an man a, vawiin chawhma dar 11 hian DFO Office tualah an halral dawn.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 56.51)
Diesel : Tanky Full (Rs. 46.06)
RD PUMP : (6:00 AM - 6:00 PM) Sunday Close
Petrol : Tanky Full
Diesel : Nil
ni 14.2.2015 (Inrinni)
ZOTLANG-IN CHIEF MINISTER CHAWIMAWI :
Chief Minister Pu Lal Thanhawla chu Zotlang leh a chhehvel khua te tana hmasawnna tam tak a thawhte chu chhuanawm tiin Zotlang khawtlang hruaitu Village Council-in nimin khan Dam Dama Memorial Hall, Zotlangah an chawimawi.
Chief Ministeer chuan chawimawi tlak nia a inhriat loh thu sawiin, chawimawi tlak leh tlak lohte kan hriat a pawimawh hle a ni a ti a. Hetianga amah chawimawina an nei chu Zotlang khawtlang chungah lawmthu a sawi a. Helai bial hi Mizoram Legislative Assembly-a a mit tikeutu an ni tiin, tuna a sorkar hian Mizo te hi hnam zahawm leh hnam ropuia siam hi a tum ber a ni a ti a. Hemi tur hian ei leh barah leh sum leh paiah kan intodelh hmasak a tul a ni a ti a.
Chuvangin a mihring tam ber zawk kuthnathawktu, loneimi, mi harsa, pachhia leh chanhai ten an khawbuzawlah theuh lei rem an raha khaw eng an hmuh a, an dinhmun chawikan hmasak a tul a ni tih hriaiin NLUP chu kalpui mek a ni a ti a. Hei hi sorkar ang chuan a tipuitling mek a, a hlawhtlinna tak tak erawhchu a dawngtute kutah a awm a ni a ti. Chuvangin dikna, rinawmna leh taimakna nen Pathian tih chunga an kalpui a ngai a ni a ti a. Chutianga thawkte chu hlawhtlinna an hmu chho mek a ni a ti. Chief Minister chuan Pathian malsawmna tawngbaw zawnga hnathawkin, midangte tana malsawmna nih kan tum a tul a ni a ti a. Malsawmna kan tawng buakte chu Pathian hnena lawmthu kan sawi nan kan kohhran thawhlawm te lo pungin chu chuan thlaraubote zawngchhuak turin kohhrante an luang chhuak thei dawn a ni a ti a, hei hian malsawmna atangin malsawmna tam leh zual kan tawngbaw thei dawn a ni a ti. Hmasawnna hnathawhna kawngah sorkar hmalakna chauh a tawklo a, mipui ten mawhphurhna thui tak kan nei ve a ni tih kan hriat a tha tiin, kawngtinrengah tan kan lak angai a ni a ti.
Chief Minister hian hmasawnna chi hrang hrang kawngpui siamte, rel kawng siam chungchangah te, inbiakpawhna lamte, power siamchhuah thuah te,hriselna tha mipui ten kan neih theihna tura hmalakte leh a dang thahnemtak, thalaite tana kawng hrang hranga hmalaknate a sawilang bawk a ni.
Zotlang khawtlang hruaitute hian Chief Minister hi thuziak citation an hlan a, Pi Lal Riliani, President, Indian Society on Tobacco & Health, Mizoram Chapter hnenah Zotlang MHIP ten emping an hlan bawk a ni. Chawimawina inkhawm hi Pu C. Laldenga, VCP, Zotlangin a kaihruai a ni. Chief Minister hi Pu Lalrinmawia Ralte, Minister of State, Pu T.T. Zothansanga, Parliamentary Secretary leh Pu R.Vanlalvena, MLA & Chairman, zohanco ten an tawiawm a ni.
CHAMPHAI DISTRICT IN DC THAR KAN NEI TA :
Champhai Distict Deputy Commissioner thar Pu H.Lalengmawia, IAS chuan nimin khan DC Conference Hall-ah Champhaia tlawmngai pawl leh Kohhran hruaitute a kawm.
He meeting-ah hian Champhai Sub-Hqrs YMA, Champhai MHIP Sub-Hqrs, NGO Coordination Committee aiawhte bakah Champhai Joint VCP President leh Kohhran hruaitute an tel a ni. Champhai DC thar Pu H.Lalengmawia chuan, he hun hi inhmelhriatna bakah District hmasawnna tura ke penna kawnga ngaimawh zawng leh hmathlir inhrilhtawnna hun atana buatsaih a nih thu a sawi a, ama mimal chanchin bakah hna a lo chelhna te sawiin, DC ang chuan Champhai hi a awmna hmasa ber a nih thu a tarlang a ni.
Pu H.Lalengmawia chuan Champhai District-a hmalakna tur zingah zirna chu a ngai pawimawh ber a nih tur thu a sawi a, Champhai District hian zirna lamah harh tharna kan neih theihna tura hmalak chu a tum lian ber tih tarlangin, zirna hian mihring rilru dik tawk tawh lo chu ngaituahna fir thaa thlak a tum a, chu chu Champhaiah hian kan tihlawhtling thei a ni, a ti a, zirnaah hian zirtirtu, nu leh pa leh naupangte an pawimawh a. Zirna tha, Quality education thlen tur chuan zirtirtute an pawimawh a, naupangten kawng dik lo an daia mawh la ngam zirtirtu kan mamawh a, nu leh pate pawhin kan fate zirna atana sum kan hman hi senso ni lovin sum dahkhawlna zawk a ni tih kan hriat a tul a.
Khawtlang hian zirlaite tana lehkhazir theihna tur remchang kan siam thiam a tul bawk a. India-in ram changkang nih a tum meknaah hian hei hi hmanruaah hman a tum a, Champhai District-ah pawh quality education kan neih theih hi thil duhawm ber a ni, a ti. Champhai bawrhsap thar chuan ziak leh chhiar thiam tihpun te, tuihna humhalh tura mau phun uar te, Zokhawthar border trade a nih dan tur ang a nih hmaa Mizoram sorkarin tun aia hlawk zawka a chhawr theih dan tur ngaihtuah te, infiamna lama thalaite hmasawnna ngaihtuah thar te leh faina lama hmasawn te chu a hmathlir a nih thu sawiin hetiang tipuitling tur hian kalkhawmte chu thawhhopuiah a sawm a ni.
Tlawmngai pawl leh Kohhran hruaitute chuan Champhai DC thar chu an lo lawm thu meeting-ah hian sawiin District hmasawnna tura an ngaimawh hrang hrang te an thlen a, Champhaia Bawrhsap anga a awm chhunga a theihtawp chhuah turin an sawm a ni. Pu H.Lalengmawia hian nimin chawhnu khan DC kalchhuak ta Pu Sangdingliana hnen atangin DC nihna hi la fel a. Pu Sangdingliana hi Industries Deptt-ah Special Secy in a awm dawn a, Pu H.Lalengmawia hi School Education Deptt Director atanga rawn chho a ni thung.
ZOMI CULTURAL SOCIETY TEN TWO WHEELER RALLY NEI :
Zomi Cultural Society Sub-Hqrs, Champhai bultumin tukin zing khan Hnam inpumkhatna Two wheeler rally neih a ni. He rally-ah ihan two wheeler 30 rual thawk chhuakin CHamphai atangin Mimbung an pan a ni.
Zomi Cultural Society chuan rally an neih chhan hi sawifiahin zo hnathlakte khawvel ram hrang hranga thendarhin kan awm a, ram khata chengte pawh inkalpawhna that tawk loh avangin unau kan nihna inhre paw lovin hnam dang saphunte kan awm ta nawk a. Kan chenna hmunin a zir loh avanga tawng danglam hret hretin midang anga inngaihna a rawn thlen zel bawk a, hetihlaia pi leh pu atanga kan rochun kan hnam ziarang kan la thlahthlam lo hi kan vannei hle a ni, an ti a, hemi hmang tangkaia kan inpumkhat lehna turin hmanrua atana hmangin a bultanna atan hian Hnam inpumkhatna two wheeler rally hi neih a ni ta a ni. He rally hi a hlawhtlin a, Zofate inunauna tha zawk a thlen ngei an beisei tih Zomi Cultural Society Sub-Hqrs Champhai chuan an sawi tel bawk.
MINISTERIAL SERVICE ASSN. INTHLANG :
Mizoram Ministerial Service Assn Champhai Sub-Hqrs chuan nimin khan MJA te kaihhruaina hnuaiah an hruaitu thar an thlang a: President: Pu H.Khawvelthanga, PHED; Vice President: Pu C.Satthanga, DEO; Secy: Pu H.Lalrammuana, PHED; Asst. Secy: Pi PC Lalhmachhuani, Forest Deptt; Treasurer Nl Lalhlutpuii, PWD leh Fin Secy ah Pu Lalthlamuana Colney, GMHSS te an thlang a ni.
ni 13.2.2015 (zirtawpni)
CHAMPHAI NORTH MLA IN COLLEGE SAK TLAWH :
Govt. Champhai College building sak mek chu nimin khan Parliamentary Secretary Pu T.T. Zothansanga chuan tlawhin a enfiah a, mamawh an thlente chu a ngaihthlak sak a ni.
Pu T.T. Zothansanga chuan Govt. Champhai College-in building thar a neih theih chungchangah a thawktu Proffessor-te chu fakin, he building hi hun rei tak atanga an lo vei tawh rah chhuah a ni a, an hmalakna zarah tun dinhmun hi kan thleng thei a ni, a ti.
Parliamentary Secretary chuan building sakna atana sum lokal leh tur hi a rang thei ang bera hmuh a nih theihna turin sorkar laipuiah pawh bawhzui niin, lehkha pawimawhte tihfel tawh niin sum hi a lokal thuai beisei a ni, a ti a. College-in mamawh hrang hrangte chu a theih anga lo bawhzui a tiam a ni. Pu T.T. Zothansanga chuan professor te chu Champhai kalzel dan tur reltu an nih angin zirlaiten thiamna tak tak an puak chhuah theihna tura thahnem ngai turin a fuih bawk a ni.
Parliamentary Secretary nena inkawmna hun hi Pu Lalnunmawia, Govt. Champhai College Principal chuan kaihruaiin, College-in building thar a neih theihna tura bialtu MLA-in theihtawp a chhuahpuina chu lawmawm a tih a sawi a. Building sak meka harsatna an tawhte leh College mamawh hrang hrangte a lo thlen nghal a. Administrative building hnam chu fur ruahtui a thlen hma ngeia siamthat theih dan ngaihtuahsak tur te, Mizoram University-a accreditation tihna turah endiktute lokal hmaa zirna lam kaihhnawih thil chi hrang hrang lo peihfel hman turte leh subject affiliation chungchangah zirtirtu awm zat tur an tlin loh avanga tunah hian subject hnihah chiah affiliate a nih thute a lo thlen a ni.
ZOKHAWTHAR LAND CUSTOM STATION HAWNG TURIN UNION MINISTER :
Nimin chawhnu khan Chied Secretary Lalmalsawma leh sawrkar mi pawimawhten Chief Secretary`s Conference Hall-ah Land Custom Station, Zokhawthar rawn hawng tura rawn zin tum Pi Nirmala Sitharaman, Union Minister of States, Commerce and Industry lo mikhual dan tur chungchang an rel.
BAWLHHLAWH SAWNGBAWL DAN ZIR ANG :
Champhai PHE Department chuan vawiin atang hian an huamchhunga bawlhhlawh leh hnawmhnawk senghawi leh tih ral (Solid Waste Disposal) chungchang inzirtirna an nei tan dawn. Vawiin hian Hliappui khuaah leh Ngopa-ah hun an hmang ang a. Inrinni-ah NE Khawdungsei leh Chiahpuiah hun an hmang leh ang. Thawhtanni khian Mualkawi, Melbuk leh Zokhawthar ahhun an hmang leh ang a, Thawhlehni ah Kelsih leh Dilkawnah hun an hmang leh ang. heng khaw hrang hrangah hian VC, YMA, MHIP, MUP, Kohhran te bakah Party hruaitute nen hun an hmangho dawn a ni.
MANAGERS` MEETING :
Nimin chawhnu dar 1:30 khan DSYO Office CHANEM Building ah Hawla & Rii Inter Village Football TOurnament naktuka neih tura Team tel turte Managers` Meeting neih a ni.
He hun hi Lalngilneia Colney, DSYO Champhai chuan a telpui a, thusawiin, manager kalkhawmte chu hun vawndik ngai pawimawh tur leh an team thunun zo turin a chah a, infiamna huang chhunga buaina thleng thei zawng zawngte an kutah a inghat a ni tih hre hreng turin a chah bawk.
He hunah hian Hawla & Rii Inter Village Football Tournament Tie Draw neih nghal niin, Team 40 in tel turin hming an pe lut a. Vawiin atang hian DSYO Office ah hian he Tournament Fixture hi lam theih a ni ang.
CHAMPHAI-AH ASHA TEN TRAINING NEI :
Nimin chawhma dar 10 atang khan I&PR Conference Hall, CHANEM-ah ni 2 chhung awh tur Asha Refresher 4th Round Training neih a ni.
He training hi Champhai Main Centre leh Hnahlan PHC huamchhunga Asha te tana neih a ni a. He hun hi C. Lalramengi, District Programme Manager in a kaihruaia thusawiin Asha kalkhawmte chu mirethei leh harsa zawkte tana mi tangkai tak an ni tih hrereng turin a chah a. Refresher Training an neihna chhan chu Asha mi thar te an awm thin avang leh mi chhawrnahawm zawk an nih theihna tura neih thin a nih thu a sawi a. Asha kalkhawmte chu hun vawn dik kawnga tan la turin a chah bawk.
He hunah hian Asha nihna te, Nu hriselna chungchangte, nausen hriselna chungchangte, naupang hriselna leh chawtha, hmeichhia chithlah kawnga hriselna, naupiang hlim hriselna leh natna inkaichhawn theih chungchangah C. Lalramengi, DPM leh Lalmuanpuii, State Trainer, Lalhmingmawii leh David Lalchhanhima ten zirtirna an pe a ni. He training neih mek hi naktuk thleng a awh ang.
KHAWZAWL-AH NAUBAN TAM THAM TAK MAN :
Khawzawl Group YMA hruaitute leh Khawzawl a Environment & Forest Dept. Staff tangkawpte chuan tunhnai khan Nauban tam tham tak an man.
Thudawnna sawi danin Tualpui khuaa Vanlalkhumtira kut atangin Nauban kg 20 leh Hmuncheng Village Council President Thanglawra`n Nauban alo lei khawm Kg 45 an mansak a, Nauban lei khawmtute hi ti tawhlo turin an hriattir nghal a ni. Vanlalkhumtira chuan heng Nauban te hi Cheng 300 in a lei khawm thu leh heng te hi Burma rama a zin pahin ken chhoh a, hralh a tum tih a sawi a, tun hi a vawikhat leikhawmna a nih avangin Burma ram lamah engzatin nge Nauban hi an hralh tih erawh a hrelo nii a sawi. Khawzawl Group YMA Vice President PC Rosiama chuan Khawzawl Group YMA huamchhunga Nauban te chu an humhalh tlat tih sawiin hetianga khawchhak lam unauten an ru fo mai hi pawi an ti a, tunhnuah chuan ti tawhlo turin an ngenin an hriattir tih a sawi. Nauban an mankhawm hi Rs. 50,000 man vel ni a sawi a ni.
NIKUM JANUARY AIIN CASE ZIAHLUH TLEM :
Thawhlehni khan Champhai SP Office ah Crime Review Meeting neih a ni a, Champhai Sub-Division leh Khawzawl Sub-Division hnuaia Investigating Officer leh SDPO te an tel kim thei a ni.
He hunah hian pending case chi hrang hrang sawiho a ni a, chargesheet theih tur zawng zawngte chu chargesheet tura thupek chhuah a ni a, cahse pending zawng zawngte pawh update zel tura rel a ni. Crime rate thlirho niin, nikum January aiin kumin January hian thubuai ziahluh 9 (41%) in a tlem zawk tih tarlan niin, I/O zawng zawngte tan la lehzual turin an infuih thar a. Champhai Police te chuan Wildlife Protection Case te, Prevention of Cruelty to Animal Case leh Crime Against Women ah te khauh lehzuala hmalak a ni dawn tih an tarlang a. Ar insultir thin te, Sapel leh ramvakte lakah khauh zawka dan lekkawh a ni dawn tih he hunah hian tarlan a ni bawk.
He meeting ah tarlan dan chuan kumin January thla chhungin Champhai District ah thubuai 13 ziahluh a ni a. Chung zingah chuan rukruk case 5, MLTP Act hmangin 1, chetsualna avanga thihna thleng 1, inrawkna thleng 1, Pocso Act. hmangin case 1 ziahluh a ni bawk.
CM LO THLENG :
Pathianni thleng Champhaia cham tur Mizoram Chief Minister Lalthanhawla chuan nimin tlai khan Champhai a rawn thleng.
Chief Minister hi Sawrkar mi pawimawh leh Congress Party hruaituten Circuit House ah an lo dawngsawng a. Chief Minister hian vawiin ah Zotlang a Function a telpui ang a, naktukah MHIP Sub-Hqrs. in amah leh a nupui chawimawina hun an hman hnuah Hawla & Rii Inter Village Football Tournament ah khuallian niin a hawng dawn ani. Champhaiah hian Pathianni thleng a cham ang a, Thawhtanni khian Aizawl lam panin a kir leh ang.
CHARGE INHLAN DAWN :
Vawiin chhun dar 12 hian Champhai DC kalchhuak tur Sangdingliana, IAS chuan DC thar tur H. Lalengmawia, IAS hnenah Charge a hlan fel dawn ta.
TUIALHTHEI DINHMUN :
MIZOFED : (Mon - Sat :- 6:00 AM - 7:00 PM Sunday :- 12:00 Noon - 3:00 PM)
Petrol : Tanky Full (Rs. 55.59)
Diesel : Coupon (Rs. 45.45)
RD PUMP : (6:00 AM - 6:00 PM) Sunday Close
Petrol : Tanky Full
Diesel : Nil
ni 12.2.2015 (ningani)
ELECTRIC HMAN CHUNGCHANG ZIRHO :
Joint Electricity Regulation Commission (HERC - for Manipur & Mizoram) leh Champhai Power Circle, P&E Department tangkawpin Thawhlehni khan Champai Kahrawt YMA Hall-ah “Workshop on Electricity Consumers` Awareness” buatsaih a ni a. A Chhuanmawia, IDES (Rtd), Chairman, JERC (M&M) chuan Electricity Act, 2003 hnuaia mipuiten an chanvo leh mawhphurhnate an hriatchian zawk nan he hun hi buatsaih a nih thu a sawi ani.
Workshop hi Richard Zothankim, Asst, Secretary, JERC (M&M) chuan kaihruaiin, Er. Lalchharliana Pachuau, Chief Eng., JERC (M&M) atangin Supply Code chungchang ngaihthak a ni a. Kawlpetha pawttu ten an hriattur paiwmawh hrang hrang leh dan leh hraite a tarlang a ni. Er. H. Thanthianga, Asst. Chief (Engineering), JERC chuan power man bithialh dan kalphung a hrilhfiah a. Sawrkarin Unit khatah Consumer te Rs. 4.79 (53%) zelin a pek sak a ni, a ti.
Mizoramin power kan siam leh hrahchhuah chungchang leh pekchhuahna kawnga lungral awmzatte bakah Champhai Power Division hnathawh tlangpui te David C. Zahmuaka, SE, P&E Champhai atangin ngaihthlak a ni bawk a. Chhinchhiahnaa a lan danin kum 2013-2014 chhung khan Champhai Power Division
(Champhai Town & Champhai Rural Areas) chhungah Consumer 14,885 an awm a, chawhrualin thla khata 76.50 unit zel consumer khatin a hmang thin anga chhut a ni.
CHAMPHAI DIST-A VC E/ROLL THLIRHO :
Village Council Electoral Roll chungchang thlirin nimin chawhma khan Champhai District Standing Committee chu DC Conference Hall, Keifangtlang ah an thukhawm.
He thutkhawm hi an Chairman Sangdingliana, IAS, Champhai DC chuan a kaihrai a. Kumin VC inthlana hmeichhiate tana Seat hauhsak chungchang sawiin, hei hi Panchayati Raj kalphung zulzuia duan a ni a, kum 2010 chho khan rawtna a lo awm tawh thin a. Tunah a taka hman ani hi hmasawnna ropui tak a ni, a ti a. Tuna VC thlan turah hian kum 3 chhung term ni thin chu kum 5 ah pawhsei a ni tawh dawn a. Inthlanna felfai nei tura beisei kan nih ang ngeiin Champhai District ah inthlanna thianghlim leh felfai ka beisei a ni, a ti.
He hunah hian Benjamin Lalzama, Election Officer pawhin VC roll buaipui mek chungchang a sawizau a. VC Roll ah hian MLA Roll hman a nih tawh avangin tun tum Roll ah hian thun thar an awm lova, pem leh paih ngai paihin tunah hian Final Roll tlangzarh thei tura inbuatsaih mek a ni, a ti. Champhai District ah VC Seat zat danglam tur a awm loh thu te, chhungkaw awmzat atanga VC seat zat leh hmeichhe seat hauhsak dan te a sawizau bawk. Nimin meeting chuan MLA Roll-a House Number thlak loh avanga VC Roll-a in awmzat tur nen a inan theih loh dan tur te, Roll felfai tak neih a nih theihna tura hmalakna tur hrang hrangte an sawiho a ni.
CM LOTHLENG DAWN :
Vawiin hian Chief Minister Lalthanhawla chuan Champhai a lo rawn tlawh dawn a. Tlai dar 3 ah Circuit House kawtah amah lo hmuahna hun hman a ni ang. Inrinni ah MHIP Sub-Hqrs. function a hmanpui hnuah Hawla & Rii Football Trophy hawnna inkhawm, Chhangphut Field-a neih turah khuallian niin a hmanpui ang. Pathianni a cham hnuah karleh Thawhtanni khian Champhai chhuahsanin Aizawl lam a pan leh dawn a ni.
FIELD TIFAI :
Roseland School chuan nimin khan Chhangphut Field leh a chhehvel an tifai a, an chungah CDFA hruaitute an lawm hle tih thu dawn a ni.
TUIALHTHEI DINHMUN :
MIZOFED : (6:00 AM - 7:00 PM)
Petrol : Tanky Full (Rs. 55.59)
Diesel : Semrual (Rs. 45.45)
RD PUMP : (6:00 AM - 6:00 PM) Sunday Close
Petrol : Tanky Full
Diesel : Nil
ni 11.2.2015 (nilaini)
CHAMPHAI DISTRICT-IN HMASAWNNA DUHTU MLA PAKHAT CHIAH NEI :
Nimin khan Champhai District Level Vigilance & Monitoring Committee chu an Chairman Pu CL Ruala, MP (Lok Sabha) leh Co-Chairman Pu Ronald Sapa Tlau, MP (Rajya Sabha) hovin Champhai DC Conference Hall-ah an thukhawm.
He hunah hian Champhai North Bialtu MLA leh Parliamentary Secretary ni bawk Pu TT Zothansanga a tel a. Champhai DC leh Committee Secretary ni bawk Pu Sangdingliana chuan Committee Member zawng zawngte lawm thu a sawi a ni.
Chairman CL Ruala chuan Champhai District mipuite tana hmasawnna hna thawk tur chuan vawiina kalkhawmte bak chu an awm chuang lo a ni, a ti a. Sawrkar laipui atanga sum lo lutte hi hmasawnna hmuh theihah chan a tul a ni, a ti. Co-Chairman Ronald Sapa Tlau chuan Statistics dik leh rintlak neih a pawimawh thu sawiin, RTI hmangin thildiklo a awm leh awmloh hriat a har tawhlo a, statistics lakkhawm leh buatsaih kawngah fimkhur a tul ani, a ti a. Mahni thawh tur theuh tha taka thawh a, inlaichinna tha tak neih a pawimawh bawk a ni, tiin, kuthnathawktute tana hlawk leh tha ber tur chu ngaihtuahho zel tur a ni, a ti bawk.
District Level Vigilance & Monitoring Committee thutkhawmah hian Sawrkar laipui ruahmanna hrang hrang kalpui mek dan leh heng Scheme kaltlanga hmasawnna hmuh tawh hrang hrangte sawiho a ni a. Mahatma Gandhi National Rural Employment Guarantee Act (MGNREGA) chungchang sawiin, Champhai District ah kum 2013-2014 chhung khan Job Card Holder mi 27,919 tan ni 85 chhung inhlawhna siamsak a ni a, kumin 2014-2015 chhung hian Job Card Holder mi 28,332 hnenah ni 13 chhung inhlawhna siam a ni tawh a ni.
Indira Awaas Yojana (IAY) hnuaiah nikum chhung khan ni 472 sakna tur sanction niin, a vaiin sak zawh ani a, kumin 2014-2015 atan hian ni 51 sak ruahmanna awm tawh a, 1st Installment Sanction tawh niin, 2nd Installment nghah mek ani. Integrated Watershed Management Programme (IWMP) Scheme hnuaiah hian Champhai District hi Bial 7 ah then niin, a kaihhnawih Sawrkar Department te bakah AMFU ten an enkawl mek a ni.
Pradhan Mantri Gram Sadak Yojana (PMGSY) hnuaia PWD, Champhai Division leh PWD Khawzawl Division kawngsiam hnathawhte, Natioan Rural Drinking Water Programme (NRDWP) hnuaia PHED Champhai leh Khawzawl WATSAN Division te hnathawh sawiho a ni bawk.
Rajiv Gandhi Grameen Vidhutikaran Yojana (RGGVY) hnuaiah hian December 2014 thleng khan kawlphetha luhlohna khaw 5 chhinchhiah ahte chuan kawlpetha pek vek an ni tawh a. BPL chhungkaw 5982 hnenah Power Connection pek tura ruahmanna pawh tihhlawhtlin a ni tawh.
Committee kaihhruaina tharin a duan angin Sawrkar laipuia Ministry of Tribal Affairs hnuaia Scheme kalpui mek - Social Welfare Department hnuaia Natioanl Social Assistance Programme (NSAP) te, District Education Office hnuaia Scholarship & Upgradation of Merit of ST Students - hmalaknate pawh thlirho a ni a. DEO Champhai hnuaiah hian kumin 2014-2015 chhungin Class IX leh X a ST zirlaite tan Pre-Matric Scholarship pawisa release chu zirlai mipa 3773 leh hmeichhia 4358 hnenah pek a ni.
Committee ah hian Champhai District chhunga MLA 5 zinga MLA 4 te chuan ngai pawimawh loin vawi khat mah an la kal lo a. Hemi chungchang hi Champhai Thalai Pawl chuan ngai pawimawhin rawn kal ngei tura ngenna pawh an lo pe tawh a ni, heti chunga an ngai pawimawh lo hi Champhai Thalai Pawl rilru chu a na hle a. Hemi chungchang hi an ngaihtuah vat an tum niin kan thu dawnna chuan a sawi.
ZU PERMIT :
Vawiin atang hian Champhai Excise & Narcotics Station ah Zu permit diltu te tan permit lakchhuahna tur Chalan lakchhuah theih a ni ang. Chalan pek chhuah tur hi nimin atang khan Champhai Excise & Narcotics Dept. te chuan an buapui tan a. Vawiin atang hian Zu permit diltu te tan permit lakchhuahna tur Chalan hi an pechhuak tan dawn a ni. Chalan lachhuak turten Rs. 520 in rin tur a ni. Chalan hi lak chhuah a nih zawhah Treasury leh Bank ah kalpui leh phawt tur a ni ang a, chu mi zawhah chuan Excise & Narcotics Dept te hian Permit an siamsak tawh dawn a ni.
THIM RUP :
Nizan khan Luangmual leh Zuangtui inkarah Electric Line chat avangin Champhaibakah Lungleitlangdung leh Aizawl hmun tam zawk chu kan thim vek a, nizan hmasa khan Khawzawl leh Kawlkulh inkara line chhia avangin kan thim tawh bawk.
CHARGE INHLAN ANG :
Champhai DC Pu Sangdingliana IAS chuan DC thar Pu H. Lalengmawia IAS kutah tunkar Zirtawpni hian Charge a hlan dawn a ni.
ni 10.2.2015 (thawhlehni)
RAJYA SABHA MP RONALD SAPA TLAU CHAMPHAI LO THLENG :
Nimin khan Rajya Sabha MP Ronald Sapa Tlau chuan vawiin chawhnu lama Champhai District chhunga sawrkar hmalakna kal mek thirho tura Champhai District chhunga sawrkar thuneitute nen meeting nei turin Champhai a lo thleng a. MJA Champhai District ten Circuit House ah lo hmuakin Champhai mamawh hrang hrangte a hnenah hian an lo thlen.
Vawiin chawhnu dar 2 hian Champhai District chhunga sawrkar hmalakna hrang hrang kalpui mek leh hmachhawpte thirho turin Rajya Sabha MP Ronald Sapa Tlau chuan nimin tlai khan Champhai lo thlengin MJA Champhai District hruaitute chuan Circuit House ah an lo hmuak a, MJA hruaitute hian Champhai District mamawh hrang hrangte an lo thlen a. MP hian a theih ang anga hmalak a tum thu sawiin, Seling - Champhai inkar National Highway atana hmalakna chungchangah MJA hruaitute thu thlen chu bawhzui nghalin, BRTF Chief Engineer Rajdhan chu telephone hmanga bepawp nghalin tukin hian MP hovin MJA te hian Champhai District a thuneitute leh Zotlang BRTF hotute nen he kawngpui siam that leh hmalak dan turte hi enho nise, tiin ruahmanna siamin MP hian thuneitute a hrilh nghal a.
Heng bakah hian MJA te chuan MP hnenah hian Champhai District chhunga harsatna leh sawrkar hmalakna tura ngaih hrang hrangte an thlen a. Chung zingah chuan inbiakpawhn akawnga harsatna le Internet lama harsatna Champhai in a tawh mek chu MJA te hnenah hian a theih ang tawka hmalakpui a tum thu a lo hrilh bawk. MP Ronald Sapa Tlau hi vawiin chawhnu dar 2 hian District Vigilance & Monitoring Committee Meeting ah a kaihhruai hna thawkin, tlai lamah Champhai chhuahsanin Aizawl lam a pan dawn a. Hriat theih chinah he Meetng a tel tur hian Lok Sabha MP CL Ruala leh Champhai North Bialtu MLA TT Zothansanga te tukin zing hian Champhai panin Aizawl an rawn chhuahsan ang.
DBT ATAN CHAMPHAI LPG IN HMALA ZEL :
Sawrkar laipuiin eirawngbawlna Gas man tlawm kalphung a tihdanglamna Direct Benefit Transfer atan Champhai Mizofed LPG chu ngawrh takin a inbuatsaih mek.
Nikum atang khan Champhai Mizofed LPG hian Consumer te chu an bank account thehluhtirin tunah hian Champhai Veng hrang hrangte chu an tuam chhuak thawkhat tawh a. Bank Account thehluh runpui laia buaipui hman loten tunlai hian an buaipui mek a ni. Sawrkar ruahmanna tharah chuan gas hi a man pangngaiin mipui hnenah hralh chhuah a ni ang a. A man tihtlawmna chu consumer te bank Account ah a lut tawh dawn thung ani. Champhai Mizofed LPG a thawkten kan palai an hrilh danin Bank Account thehluh ngai pawimawh tawk lo an awm a, he ruahmanna hi a taka kalpui a nih hunah chuan mipuiin a man tlawmin gas an lei thei dawn tawh lova, Bank Account nei lote chuan a man tlawmna ai sawrkarin sum a pek tur dawn kawngah hian harsatna an tawk dawn a. hei ang hian bank account thehluh chu ngai pawimawh tura mipui chahin, Champhaia Bank awm zawng zawng chu pawm a nih thu an tarlang tel bawk. Tun dinhmunah Champhai Mizofed LPG Office hnuaiah hian Consumer 14000 chuang zet an awm mek a ni.
ELECTRIC HRUI RU MAN :
Biate VDP leh Electric Department hnathawktute chuan Biate leh East Lungdar inkara Electric eng pekna hrui rutu mi pathum an man a, Pathian ni khan Khawzawl Police kutah an hlan a. Kan thudawnin a tarlan danin, Electric hrui rutu East Lungdar khaw mi pathum Lalrammawia, V. Lalhunpuia leh Zothanmawia te hian Electric hruaite hi hralh atan an hlip a, Biate VDP te chuan Electric hrui an hlip lai hi nangchingin an man ta a ni.
INSAWN LUT TA :
Kar hmasa Nilaini zana Vengthar a Pu C. Rovuana In kang chu Vengthar khawtlangin Pathianni pawh chawl lova hnatlanga an sak that hna an thahw hnuah Pathianni tlai khan an invawm lut ta. Tarlan tawh angin Society ram bula awm Pu C. Rovuana te In kang hi a kan chak em avangin Fire Dept. motor pawhin a hmun rang taka an thleng chungin an thelh hman lo a ni. In kang tanpui nan hian sawrkar leh pawl hrang hrang bakah mimalten tanpuina an hlan a, tanpuina petu zawng zawngte chu Vengthar VC leh YMA chu an lawm hle tih thu dawn a ni.
MZP IN THUCHHUAH SIAM :
MZP Headquarters Champhai chuan thuchhuah hetiang hian a siam :
Tun hnaia zirtirtu pakhatin a zirlai naupang sawmpali lai mai mipat hmeichhiat rawngkaia alo khawih hi kan dem tak zet a, rang taka min man chhuah saktu Mizoram Police-te pawh fakawm kan ti hle.
Kan khawtlang leh zirna inte a kan zirlai pui a bikin naupangte an him talo fo mai hi MZP Hqrs Champhai chuan pawi kan ti a, tun hnuah hetiang thil tenawm hi thleng tawh lo se kan duh hle a, Dan ang a nataka hrem turin thuneitute pawh kan ngen a ni.
Tin, zirlai naupang tupawh mipat hmeichhiatna lam hawi a chhaih leh fiam vanduaina tawk kan awm chuan ngawih bopui lova, thuneitute emaw Mzp Branch emaw Hqrs. emaw, heng no. 9862465753, 8014823490 ah te hian hrilh turin kan ngen a, a tawp thlenga hmalakpui kan inhuam reng a ni.
Tin, tun thil thlenga zirlai naupangten an chunga thil thleng huai taka an sawi leh an chhungte thlenga thil dik duh avanga hmalak puia MZP min sawm hi kan lawm hle bawk.
Exam alo hnai leh ta a, study camp hrang hrangsiamtute pawh naupangte himna ngaipawimawh tur leh ruihtheihthil nena chawhpawlh lo turin kan ngen a, MZP Hqrs Champhai chuan study camp hrang hrangte a vil zui reng dawn a ni.
MZP Hqrs Champhai hnuaia zirlaite tha tak a exam tur leh HSLC leh HSSLC tithate lawmpuina neih a nih leh hunah zirlai naupang tam thei ang ber tel thei tura tan la turin MZP Hqrs Champhai chuan duhsakna sang ber a hlan bawk.
TUIALHTHEI DINHMUN :
MIZOFED : (6:00 AM - 7:00 PM)
Petrol : Tanky Full (Rs. 55.59)
Diesel : Semrual (Rs. 45.45)
RD PUMP : (6:00 AM - 6:00 PM) Sunday Close
Petrol : Tanky Full
Diesel : Nil
ni 5.2.2015 (Ningani)
CHENNA IN KANGRAL VEK :
Nizan dar 7:30 bawr vel khan Champhai Vengthara Pu Rovuana In, Assam Type chu bungrua engmah chuh hman lohin a kang ral vek a, thi leh hliam an awm lo hlauh.
Pu Rovuana te In hi Vengthar-a Society ram bula awm niin a awmna hi a fal hle a, kangmei a chhuak tih hriat a nih veleh rang takin Fire Dept Motor pawh a thleng nghal a, mahse a kan chak em avangin thelh mih hman lohin In hi a kangral vek a ni. Pu ROvuana te In hi a hnuai lam luah theih tura buatsaih niin luah erawh a la ni lova, luahloh inhnuai lam atang chuan kangmei hi a chhuak nia hriat a ni a, kangmei chhuah chhan hi hriat a ni lo. Tukin zing hian Vengthar VC leh Branch YMA te chuan hnatlang kovin In kang senghawi hna hi an thawk nghal.
NAUPANG KHAWNGAIH THLAK TANPUI :
Lalnunmawii (Kum 5) d/o Lalchhuanawma, Khawhai chu Champhai Blog kal tlangin Mizo Nula Singapore Group ten tanpuina sum an thawhkhawm Rs. 10,000 chu nimin (4.2.2015) Nilaini khan hlan a ni ta.
Sawi tawh angin Lalnunmawii chanchin hriat ve leh Internet hmanga Champhai Thalai inkawm khawmna Champhai Blog chuan ni 21.1.2015 (Nilaini) khan an sum thawhkhawm Rs. 14,000 an lo hlan tawh bawk.
Lalnunmawii hi Thisen Cancer niin tunah hian Aizawl panpui tura ruahmanna siam mek a ni.
BLOCK LEVEL CHILD PROTECTION THUKHAWM :
Nimin khan Champhai District Child Protection Unit, Champhai buatsaihin Block Level Child Protection Committee chu I&PR Conference Hall-ah an thukhawm.
Nimin Meeting ah hian Champhai Block Child Protection Committee leh Khawbung Block Child Protection Committee Member te an kalkhawm a. He hun hi R. Lalrinchhani, District Child Protection Officer chuan a kaihruai a, Integrated Child Protection Scheme chungchang sawiin, ICPS hi Juvenile Justice Act. tihhlawhtlinna atana India ram hmun hrang hrangah kalpui a ni a. Mizoram ah pawh Kum 2010 - 2011 atanga khan kalpui tan niin, naupang harsatna tawkte dikna chanvo humhimsak a, tha tak leh awmze nei taka an lo thanlen theihna atana humhim leh boruak muanawm siamsak hi a thil tum a ni, a ti a. Distrit Level hnuaia District Child Protection Society te, Child Welfare Committee, Juvenile Board leh Special Juvenile, Police Unit te hnathawh a sawizau bawk.
District Child Protection Officer chuan Champhai bikah chuan tunah hian ICPS hnuaia recognize Home pahnih : Genesaret leh Shelter Home a awm mek a, naupang harsa zual tanpuina chu mi 80 hnenah thla tin pek niin, fahrah kum tling tawh mi 3 hnenah After Care pek a ni a, foster care pawh mumal taka kalpui a ni, a ti a. Kumtling lo pawikhawihte enkawlna tur Observation Home chu Champhai ah din tuma hmalak mek a ni tih a tarlang tel bawk.
Nimin Meeting ah hian Block Level Child Protection Committee kalphung tur leh hmalak dan tur te, enkawltu nei lo naupang buaipui dan tur leh hemi chungchanga dan leh hrai te sawiho a ni bawk.
Block Level Child Protection Committee ah hian Champhai leh Khawbung BDO; CDPO, Khawbung; Medical Officer, Khawbung, Khawbung Branch YMA President; Khawbung Branch MHIP President bakah SMO, District Hospital; YMA Sub Hqrs. Champhai President; Champhai Joint VCP President te chu Committee Member an ni.
ZNP IN CHAMPHAI DAMDAWI IN VEI :
ZNP, Champhai North Block I chuan Champhai District Hospital tichangtlung vat turin Mizoram sawrkar an phut tih thuchhuah siamin an tarlang.
An thuchhuah chuan, Champhai Dist. Hospital a Power Supply tha lo leh thawktu indaih lohna hi Congress Sawrkar mawhphurhna ani a, mipui harsatna hriaa Hospital mamawh tichangtlung vat turin Mizoram Sawrkar an phut tih an sawi a. Buhfai harsatna sukiang thei lo, Congress Sawrkar an de tih tarlangin, nuam tawl ringawt lovin, mipui mamawh ber buhfai hi khamkhawp kan neih theih nan, Mizoram Sawrkar hian hma la rawh se an tih bakah Power Supply tha lo chung pawha Electric Bill sang lutuk hi hriatthiam harsa kan tih thu leh zirlai naupang exam inbuatsaih hunlai hian Electric Current kan neih that theih nan Mizoram Sawrkar hian hma la rawh se, tiin an thuchhuahah chuan an tarlang.
NLUP SEM LEH DAWN :
Vawiin hian AH&Vety Dept. chuan NLUP 2nd Phase Arte a sem leh dawn a, Champhai ah khaw 5 a Neneficiary te hnenah sem tur niin Khawzawl Centre ah veng 16 a beneficiary 136 ah sem tur a ni bawk a. Arte 50 leh a chaw man Rs. 8000 sem tum a ni. Khawzawl ah hian AH&Vety Complex ah chhun dar 1:30 ah sem in, Champhai ah chuan AH&Vety Complex ah tlai dar 3 atanga sem a ni thung ang.
MIT NAUTE THLALAK :
Natioan Population Register hnuaia Biometric Enrolment chu Mizoram ah kalpui chhunzawm a ni a. 1st Phase a Biometric Enrolment (Mit naute leh kutze thlalak) ti ve hman lote tan District Project Coordinator, SSA Mission Office, Champhai ah Office hun chhungin Champhai khawpui chhunga mite tan Mit naute leh kutze lak chhunzawm theih a ni.
RAMVAH KHAP :
Bungzung Branch YMA chuan Bungzung ram chhunga ramsa leh sava kah tuma ramvah an khap tlat a. Hetianga an ram chhunga ramvakte chu hnawh zel an ni dawn tih sawiin Bungzung ram chhung leh Lui tlawhchhan Tuipui leh Thlikva dungah tumah ramvak lo turin mitinte an ngen a ni.
TUIALHTHEI DINHMUN :
MIZOFED : (6:00 AM - 7:00 PM)
Petrol : Free Sale (Rs. 55.59)
Diesel : Tanky Full (Rs. 45.45)
RD PUMP : (6:00 AM - 6:00 PM) Sunday Close
Petrol : Tanky Full
Diesel : Nil
ni 4.2.2015 (nilaini)
PWD-IN KAWNGPUI DIM TURIN MIPUITE NGEN :
PWD chuan kawngpui tha kan neih theihna turin mipuite kawng dimturin a ngem
PWD EE Lalkima`n kan palai a hrilh danin kumin chhunga Champhai leh a chhehvel kawngpui siamthatna atana ruahman mekah Venglai atanga Hmunhmeltha kawng chu ngaihpawimawh hmasak ture zingah dah a ni a. Hei bakah hian Vengthlang atanga Bethel leh New Champhai kawngpuite pawh sum awmdan a zirin hmachhawpa dah a ni bawk, ati. Kawngpui th ahi khaw hmasawn dan thehfung pakhat a nih avangin PWD chuan kawngpui tha thei ang ber kan neih theihna turin hma a la chhunzawm zel dawn a ni, a ti.
EE chuan kawngpui tichhe thei zawnga mipui an che thin chu pawi a tih thu sawiin kawngpui siamthatna atan hian sum tam tak a ngai a, hei vang hian kawngpui siamthat hi a hautak a, a daih rei theihna turin a hmangtu mipuite hian kan dim thiam a ngai tih a sawi a. Kawngpui a rod chhut te, lirthei sil leh kawngpui tichhe thei chi thil reng reng ti lo turin mipuite a ngen a ni.
RMSA HNUAIA ZIRTIRTU TRAINING TAN :
Ni 4 chhung awh tur Champhai District chhunga RMSA hnuaia zirtirtute tana In-Service Teachers Training, 2014-2015 chu nimin khan I&PR Auditorium, CHANEM Building ah neih tan a ni.
Training hawnna hi C. Lalbiakzauva, DEO leh DPC (RMSA) chu khuallian niin a hmanpui a, thusawiin khuallian chuan zirtirtute hian mawhphurhna lian tak kan nei a, zirna leh nungchang naupangte kaihhruai chu kan mawhphurhna pawimawh berte zinga mi a ni a ti a. Mi chhawrtlak ni tura zirlaite chher puitlin te, khawtlang leh ram tan mi tangkai an nih thiehna tura an rilru put hmang thlenga chherchhuah hi zirtirtute mawhphurhna a ni, a ti. DEO chuan, zirtirtute hian khawtlanga kan mawhphurhna pawh kan hre tur a ni, tih sawiin, zirtirtute hi khawtlangah pawh mi hmangchang hre tura ngaih kan ni a, chutih mek laiin nun thlahdah tak sawi tur an awm leh thin hi a pawi hle a ni. Zirtirtute chuan hmingchhiatna laka fihlim thei tura tanlak pawh kan ngai hle a ni, aikal intirh chu phal loh a nih anga tumahin ching lo tura chahin kalkhawm zirtirtute hi a fuih a ni.
Training neih chhung hian DIET lecturer ten zirtirna an pe thin dawn a, nimin khan chawhmaah Child`s RIght tih thupui hmanga zirtirn neii, chawhnuah Individual differences tih thupui an zirho leh a ni. Training hian tunkar Zirtawpni thleng a awh ang.
SBI NGOPA BRANCH THAR HAWNG :
Mizorama State Bank of India (SBI) Branch 38-na chu nimin khan Ngopa khua-ah H. ROhluna, Forest Minister chuan a hawng.
Minister H. Rohluna chuan bank thar chu hmang tangkai turin mipuite a chah a, Tuivai Hydel Project chungchang tarlangin Megawatt 210 pe chhuak thei Tuivai Hydel Project khuah hna hi NEEPCO ten an thawk dawn a. Hemi chungchangah hian Chief Minister sawmna angin NEEPCO ten an thawk dawn a. Hemi chungchangah hian Chief Minister sawmna angin NEEPCO nen hian February ni 10 a meeting neih a ni ang a, inremna pawh ziahfel theih beisei a ni, ti a. Kawlbem kawlphetha Megawatt 3.5 pe chhuak thei tur Mini Hydel Project hna pawh tan tawh niin, a siamna tur hmun kalpawhna tur pawh peih fel tawh a ni, a ti.
Pu PL Thanga, NLUP Implementing Board Chairman pawhin thusawiin NLUP chu a ngaingaiin a kal zel dawn a, tuna sem bakah hian UNO nena thawhhona hmangin sum tak zawk nen kalpui chhunzawm theih beisei a ni, a ti. Nimin SBI Ngopa Branch hawnnaah hian Lalthuamliana, Regional Manager, SBI bakah K. Lianzuala, MKVI Chairman ten thu an sawi bawk.
CHAMPHAI MASTER PLAN PAWM :
Champhai Master Plan 2021 chu Mizoram sawrkar chuan a pawm fel ta a. He hriattirna hi Thawhtanni khan Secretary,, UD&PA Dept. chuan chhuahin Master Plan/Development Plan Copy hi Champhai DC Office leh DUDO Office ah te Office hun chhunga en theih a ni a. Jt. Director, Town Planning (UD&PA) Temple Square ah lei theih a ni bawk niin thu dawn a ni.
DC ZIN :
Champhai DC Sangdingliana, IAS chu Sawrkar pawimawh avangin Aizawl ah a zin mek a, karleh Thawhtanni lam khian lo haw chho leh tura beisei a ni.
Hetihlai hian Champhai DC thar tur H. Lalengmawia, IAS, Director, School Education hna chelh mek nen tun thla tawp lam khian charge an inhlan tawh dawn niin thu kan dawng.
TUIALHTHEI DINHMUN :
MIZOFED : (6:00 AM - 7:00 PM)
Petrol : Tanky Full (Rs. 55.59)
Diesel : Tanky Full (Rs. 45.45)
RD PUMP : (6:00 AM - 6:00 PM) Sunday Close
Petrol : Tanky Full
Diesel : Nil
ni 3.2.2015 (thawhlehni)
MED-AIM CHANGTLUNG ZEL :
Med-Aim Hospital chuan Ultra Sound khawl thar an nei ta. OPD hun chhungin engtik lai pawhin Ultra Sound khawl mamawhte tan pan theih a ni a. Specialist in a thut chilh reng a ni. Tunah hian Med-Aim Hospital ah hian Doctor pathum an awm mek a. Tun thla ni 10 atang hian zu avanga baite tan Rehabilitation Department pawh Steambath Therapu nen mumal taka kalpui tum ani bawk tih thu dawn a ni.
TRAINING NEI :
Village Council inthlan 2015 atan inbuatsaihna kal mekah nimin khan Champhai District chhunga Assistant Electoral Registration Officer (AERO) leh Village Level Officer (VLO) te tan Champhai IPRO Auditorium-ah Electoral Roll Revision chungchang zirna buatsaih a ni.
Training kaihhruaitu Zoremthara Ralte, ERO leh Champhai BDO ni bawk chuan, tun tum E/Roll Revision-a hming thunelh a rem dawn lo tih sawiin zirtirna a pe a. Training petu dang Lalhruaitluangi, ERO leh SDC, Champhai chuan VC inthlanna atan State Election Commission in inkaihhruaina a siam te sawifiahin, mawhphurtu ten fimkhur taka an hna te an thawh a, roll felfai leh dik tak an neih a beisei tih a tarlang bawk. Claims & Objections hi naktuk thlen gthehluh theih a ni.
SP CHARGE LA :
Champhai SP John Laldina chu MCTP Phase III, AVP, National Police Academy, Hyderabad-a training turin Inrinni khan Champhai a chhuahsan a, VL Lura hauzel, Addl. SP chuan SP charge hi a la mek a ni.
TUIALHTHEI DINHMUN :
MIZOFED : (6:00 AM - 7:00 PM)
Petrol : Free Sale (Rs. 57.96)
Diesel : Tanky Full (Rs. 47.77)
RD PUMP : (6:00 AM - 6:00 PM) Sunday Close
Petrol : Free Sale
Diesel : Nil
ni 2.1.2015 (thawhtanni)
CHAMPHAI-AH CHAM-WINE SIAM DAWN :
Mizoram Sawrkar-in The Mizoram Liquor (Prohibition & Control) Act., 2014 a hman avanga Zawlaidi leh Zo Wine hralh chhuah tlahniam tur ben nan leh hlawkna hmuh zui zel theih nan Champhai Grape Grower Society chuan Guwahati-a zu siamtu Company Radiant Manufacture Pvt. Ltd. nen grape tui supply turin inremna thuthlung an siam.
Hemi chungchang hi Tlangsama Champhai Winery-ah Inrinni khan Champhai Grape Grower Society Chairman Pu B. Remmawia leh a thawhpuite chuan thuthar thehdarhtute an hrilh a, inremna thuthlung hi Radiant Manufacture Pvt. Ltd. Guwahati ah thun thla ni 26 khan an siam a, he thuthlung hi kum 2 atan siam phawt a ni a, chu ang chuan Champhai Grape Grower Society hian he company hnenah hian kum tin Grape tui zu a siam tur Litre 3,60,000 an pe dawn a, hemi bakah hian he Company hian Champhai ah Cham-Wine a siam nghal dawn a ni. He Company hi Vinho Poto Portwine siamtu an ni a, tunah hian Cham-Wine siam turin ruahmanna thui tak an kalpui tawh a ni. Pu B. Remmawia sawi dan chuan he Company mamawh khawp grape tui Champhai Grape Grower SOciaty hian an thar thei dawn rih lova, chuvangin an mamawh khawp pek dan an ngaihtuah zui dawn a ni. Chairman chuan nikum khan Grape hmin kg khat Rs. 40 in an lei sak a. Radiant Manufacture Pvt. Ltd. hnena grape tui an pekna tur hi Litre khat zelah Rs. 50 a nih avangin grape chingtute hnen atanga Grape an leina man pawh a tlakhniam deuh a tul dawn niin a sawi bawk. Tuna ruahmanna an siam hian Hnahlan Grape Grower Society hruaitute chuan Champhai Grape Grower Society nen hemi chungchangah hian indawrna neih thuai an tum dawn niin an sawi a ni.
PU LALZAWNA A BORAL :
Tlangsama Kohhran din a, hun rei tak chhung a hruaitu hna chelhtu Pu K. Vanlalzawna chu nimin zing dar 1:40 khan Aizawl a Greenwood Hospital ah Pnuemonia vangin a boral.
A chhungte hnen atang thu dawn danin Vanlalzawna, hi kum 67 mi niin a thi a, a nupui Lalhmangaihi leh a fate a kalsan a ni, a ruang hi nimin tlai khan Champhai rawn thlenpui a ni. Pu Vanlalzawna hi kar hmasa Zirtawpni zing khan Mizoram hmun hrang hrang fanga Pathian thu hril turin Champhai a chhuahsan a Zirtawpni zanah Seling-ah riakin hetah hian a natna avang hian a taksa a rawn chak lo chho tan a, inkhawmnaah pawh thu a sawi rei thei lo a ni.
Hemi zan hian mu thei lovin a tlaivar a, Inrinni zing atangin a nakna chuan a tibuai tan a, a BP pawh a hniam hle a ni